
ODCIKODEOI< OD DI TODEIAIO DEI 


EESSÕNA 1 


Ennemuistsed jutud on koduta loomade sarnased, kelle 
sündimise paik mõnikord teadmata on, kuid kes siiski igal maal 
ja kõigi rahvasugude keskel elavad, ja ehk küll esiotsa kui 
võõrad sinna tulnud, aegamööda sealse rahva kombeid ja viise 
mööda endid kujundavad, nagu oleksid nad praeguses paigas 
sündinud ja maast madalast üles kasvanud, Meie päevil, kus 
vanu jutte mitmelt maalt hoolega kokku korjatakse ja kirja pan- 
nakse, võivad õpetatud mehed selgesti tunnistada, et mitme 
laialilagunenud jutu eod ühest tüvikust on üles kasvanud, 
kust võsusid teistesse kohtadesse viidi ja kus nad hiljemini 
sedaviisi kasvasid, kuidas päikeseterad, vihmasajud ja tuule- 
hood neid kosutasid, või tähendussõnata üteldes: kuidas iga 
rahva mõistus, vaimuharidus ja elamise viis nende külge puu- 
tusid. — 

Nõnda leiame ka eesti rahva ennemuistsetes juttudes palju 
saksa, rootsi ja muude rahvaste käest päritud idusid, mida 
nende kasvatajate käsi mitmes tükis niikaua eesti pakul väänas 
ja painutas, kuni nad viimaks säherduse kuju said, nagu oleks 
juba alguses Harju, Järva, Lääne ja Viru põld nende külvamise 
paik olnud. Mõned teised ennemuistsed jutud nende kõrval 
tohime tõsiselt oma kodumaal sündinud laste sekka arvata. 

° Meie rahval on hea kogu ennemuistseid jutte ja neist võiks 
vist mitu raamatut täita, kui kõik tuttavaks saaks, mis praegu 
siin ja seal rahva keskel alles varjul elab ja millest õnnekorral 
üht ja teist leitakse ja päevavalgele tuuakse. Valelik arvamine 
ühelt poolt, nagu ei kõlbaks niisugused jutud targema rahva 


1 Fr. R. Kreutzwaldi eessõna «Eesti rahva ennemuistsete 
juttude» I trükile. 


suus: rääkida, teiselt poolt niisama kitsa mõistuse lorisemine, 
mis vanu jutte patuks nimetab, on neid viimasel ajal meie 
maalt paljugi hävitanud. — Mõistlikumaile juhatuseks saagu 
siin paar sõna vanade juttude seletuseks räägitud. 

Rahva ennemuistsed jutud on niisugused luulmise väel 
sünnitatud kõned, kus meie ette tegusid ja juhtumisi tuuakse, 
mis inimliku elu imelikul viisil hoopis või osalt vaimude väe 
alla panevad, nõnda et vaimude ilm ennast inimese eluga ühen- 
dab. Usk imesünnitustesse on looduse poolt meie südamesse 
antud, mispärast niisuguste lugude kuulmine meile rõõmu 
teeb, iseäranis lapsepõlves, kus meelemõistus alles nõder on 
ja meie asjade sündimise vahet veel selgesti ära ei tunne. 
Ennemuistsetes juttudes avaneb niihästi inimese kui rahvaste 
lapsepõlv, kus täielik mõistus luulmise radadele veel tõkkeid 
ei ole ette teinud, mispärast meie imetegusid usume ja küsima 
ei lähe, kas nende sündimine loodud kombel on võinud või- 
malik olla. 

Laste kõrval leiame jälle lapseliku südamega inimesi, kes, 
ehk nad küll selgesti teavad, et lugu tõsi ei või olla, siiski 
vana juttu rõõmuga loevad ja sealjuures oma elukevade õnne- 
likku aega meelde tuletavad, kus jutt neile üsna tõsine näis ja neil 
veel kahtlevat mõtlemist ei olnud. Ka üks kuulus saksa lau- 
lik kiidab neid õnnelikuks, «kes oma teadmise vara südame 
hinnaga ei ole ostnud». 

Mida enam muinasjutus inimese loodud kombed, imeteost 
hoolimata, avalikuks tõusevad ja mitmes tükis tõsist elu näi- 
tavad, seda täielikum on jutu loomine. Aga ka tõeõpetust võib 
vana jutu kombel anda, ja mõnikord paremini kui muul viisil. 
Juba neis järeltulevates eesti rahva juttudes on mõned nii ilu- 
sad ja viisakad, et neid iga mees lusti pärast võib lugeda; 
mõne teise seest variseb õpetuseivasid, mis omal kohal vilja 
võivad kanda, nõnda kui viimaks veel mõningad naljaviisil 
inimeste rumalust püüavad sugeda. 

Missugune ärksa vaimuga mees ei peaks rõõmuga tunnis- 
tama, mis armast ajaviidet temale ennemuistsed jutud lapse- 
põlves on teinud? Kes ei peaks seda lahkesti meelde tuletama, 
kuidas ta ammuli suuga jutuvestja peale vahtis, nagu tahaks 
ta iga sõna alla neelata, et pisematki raasukest kaotsi ei läheks! 
Videviku pidamisel, või kui eit ja tütarlapsed õhtul vokkide 
taga istusid, oli kõige magusam jutuvestmise aeg, ja oh mis 
kiiresti kadusid seal pikemad talveõhtud meil käest, niiet iga- 

kord ehmatust tegi, kui eit meid magama pidi sundima. Lahked 
imelikud unenäod venitasid jutte pikemaks ja kudusid neisse uusi 
iludusi. On meil pisematki õigust seda oma lastele keelda, mis 
meile noorpõlves nii suurt õnne on valmistanud? Üksnes kivi- 
-tuimad südamed võiksid oma laste vastu nii armutud olla. 

Arksast tähelepanemisest kasvab lastele tulu, misläbi nad 
paar aastat hiljemini, kus neile kooliõpetust hakatakse kuulu- 
tama, juba natuke teerada ees leiavad, kus peal õpetuse sam- 
mud hõlpsamalt edasi lähevad, sest nende vaim on unest ärga- 
nud ja ei maga enam nagu teistel, kellele niisugust õnne osaks 
ei saanud. Missugune lasteõpetaja ei peaks tundma, mis vahe 
on ühe aegsasti äratatud lapse ja teise temavanuse vahel, kes 
kodus kui kotis üles kasvas? — Laps, kes maast-madalast vanu 
jutte kuulis ja neid teistele lastele oskas rääkida, on oma vai- 
muandeid ergutanud, tema oskab koolmeistri suust õpetust 
vastu võtta ja nii pikalt tallele panna, kui tema mõistuse pii- 
rid ulatavad. Sellepärast ei või osavale õpetajale paremat andi 
soovidagi, kui et tema esimesed õpetused laste mõistuse piiri- 
dest üle ei läheks, vaid igal sammul nende pisukese aruga 
kokku jookseksid. Sedamööda, kuidas lapse mõistus kasvab, 
peab ka õpetuse koorem kasvama. Nõnda kui me oma liikmete 
rammu ühtepuhkuse liigutamise ja painutamise läbi kosutame, 
tuleb ka vaimu rammu päev-päevalt kasvatada, kuni mõistus 
aegamööda mehe-ealiseks saab, 

Kui nüüd eesseisvas raamatus eesti rahva suust kirjutatud 
ennemuistseid jutte lastele ja noorematele inimestele ajaviiteks 
pakutakse, siis sünnib see esiteks sellepärast, et need vanema 
põlve pärandused meie põlve rahvale jälle tuttavaks saaksid, 
teiseks, et nende lugemine omast kohast meele ja mõistuse ära- 
tamiseks targemaile õpetustele teed läheks valmistama. 

Enne kui eessõna lõpetame, peame siin veel iseäranis Soo- 
me Kirjanduse Seltsile Helsingis selle eest suurt tänu ütlema, 
et tema raamatu trükkimise kulu on enese peale võtnud. 
Ilma niisuguse abita ei oleks raamat iialgi päevavalgele võinud 
tulla, sest et meie paigas kuskilt seltse ega mehi ei leita, kes 
nii suure kulu enese peale oleksid võtnud, kusjuures nii pisut 
lootust on rahakulu aegamööda tagasi saada. 


Võru linnas, jaanipäeval 1866. 


ODCOICODZ OKI OD DI TODSGIDTOO DOTS 


KULLAKETRAJAD 


Tahan teile vanade päevade pärandusest ühe kena jutu 
vesta, mis sel ajal sündinud, kus veel murud muistsel 
kombel neljajalgsete ja suliliste keeletarkust kuulsid. 

Ükskord ennemuiste elas sügavas metsalaanes puude 
varjul hurtsikus lonkur vanaeit kolme priske tütrega. 
Tütred õitsesid kui kenad lillekesed eide kuivanud kännu 
ümber; iseäranis noorem õde oli viisakas ja kena kui oa- 
kaunakene. Aga üksikus kohas ei olnud muid nägijaid kui 
päeval päike ja öösel kuu ja tähtede silmad. 


«Põlevpalav poiste silmil 
Paistis päike pärgadelle, 
Läikis kirjulintidelle, 
Poogakirju punatelles.» 


Vanaeit ei lasknud tütarlapsi laiseldes käia ega aega 
viita, vaid sundis neid hommikust õhtuni tööle. Piigad 
istusid iga päev vokkide taga ja keerutasid kuldlinu lõn- 
- gaks. Ei antud vaestele neljapäeva ega laupäeva õhtul 
mahti annivakale lisa valmistada, ja kui videviku viivul 
või kuuvalgel salamahti sukavarras näpule ei saanud, jäi 
annivakk andeta. Lõppenud koonlale pandi sedamaid teine 
lisaks ja lõng pidi pealegi ühetasane paras keerd ja pee- 
nikene olema. Valmis lõnga hoidis vanaeit salakambris 
luku taga, kuhu tütred iial oma jalga ei tohtinud tõsta. 

Kust kuldlinu majasse toodi või mis kanga tarbeks 
lõngu kedrati, see oli ketrajail alles teadmata, ega and- 

nud eit niisuguste küsimuste peale iial otsust. Kaks või 
kolm korda igal suvel käis vanaeit salateel, viibis vahel 
rohkem kui nädalapäevad kodunt ära ja tuli ikka öösel 
tagasi, nii et tütred iial märku ei saanud, mis ta kaasa 
oli toonud. Enne teeleminekut jagas ta lastele nii mitme 
päeva osa tööd kätte, kui ise kodunt ära arvas jäävat. 

Praegu oli eidel rändamise kord jälle kätte juhtunud. 
Kuue päeva ketrus jagati piigadele kätte, kusjuures iga- 
kordset õpetust nõnda kinnitati: «Plikad, pidage silmad 
sihtivad ja näpud osavad, et heie värtna suus ei katke, 
muidu lõpeks kuldlõnga hiilgus ja õnnepõlv teil korraga 
otsa!» Tütarlapsed panid tõsise sõnaga antud kinnitust 
üsna naeruks; enne kui eit kümme sammu kargu toel 
uksest eemale oli jõudnud, hakkasid nad kolmel suul 
irvitama. 

«Seda iga kord antud alpi keeldu ei oleks meil tarvis,» 
ütles noorem õde. «Kuldlõnga heie ei lähe kiskudeski 
katki, veel vähem kedrates.» Teine õde sõnas juurde: 
«Niisama vähe on võimalik, et kulla hiilgus kaoks.» Nii 
on tütarlaste edevus juba mitu korda enneaegu naernud, 
kust pika ilu peale viimaks pisarpilli leidnud. 

Kolmandal päeval pärast eide minekut juhtus üks 
ootamatu lugu, mis tütarlastele esiotsa ehmatust, hiljemini 
ilu ja õnne, pikapeale pisarpilli pidi sünnitama. 

Üks Kalevi sugulane, kuninga poeg, oli metsalisi taga: 
kihutades sõprade seltsist laias laanes eksinud, nii et ta 
enam koerte haukumisest ega sarvede puhumisest tee- 
juhatust ei leidnud. Hüüdmise hääled langesid kõver- 
silma kõrva või võttis paks rägastik nad vangi, nii et nad 
kaugemale ei ulatanud. Väsinult ja tüdinult astus kuning- 
lik noormees viimaks ratsu seljast ja heitis põõsa varju 
puhkama, seni kui hobu omal tahtmisel murult peatoitu 
otsis. 

Kui kuningapoeg unest ärkas, seisis päike juba ma- 
dalal. Risti ja põigiti teed otsides nägi ta viimaks pisikest 
jalgrada, mis ta lonkru eide hurtsikusse juhatas. Küll 
kohkusid tütarlapsed äkki võõrast meest nähes, kelle sar- 

nast veel tänini nende silma ei olnud "puutunud. Peale 
päevatöö lõpetust aga olid piigad õhtu vilul võõraga juba 
sõbrustanud, nii et ei raatsinud puhkamagi heita. Ja kui 
viimaks vanemad õed olid magama läinud, istus noorem 
võõraga seltsis ukselävel, kus neile sel ööl unekatet sil- 
male ei tulnud. 

Seni kui nad kahekesi kuu ja tähtede silme all oma 
südame lugu tunnistades magusat juttu vestavad, läheme 
jahimehi vaatama, kes pealiku metsa olid kaotanud. 

Küll otsiti väsimatult edasi-tagasi sõites kõik laas 
ümberkaudu läbi, kuni *ööpimedus otsimise lõpetas. Siis 
läkitati kaks meest linna tagasi kurbi sõnumeid viima, 
seni kui teised laiaoksalise kuuse all öömaja võtsid, kust 
teisel hommikul jälle tahtsid otsima minna. 

Kuningas käskis sedamaid teisel hommikul enne 
koitu rügemendi hobuse- ja teise jalaväge kadunud poega 


otsima saata. Pikk ja lai laas viivitas meestel otsimise 


kolmanda päevani; siis vast leiti keskhommiku ajal koge- 
mata jäljed, kui nende kätte jalgrada ulatas, mis hurtsi- 
kusse viis. 

Kuningapoja aeg ei olnud tütarlaste seltsis igavaks 
läinud, veel vähem kojuigatsus talle meelde tulnud. Enne 
lahkumist tõotas ta nooremale piigale salamahti, lühikese 
aja pärast tagasi tulla ja siis — kas heaga või väekaupa 
neitsikese kodukanaks kaasa võtta. Ehk küll vanemad 
õed sest nõupidamisest midagi ei kuulnud, siiski tõusis 
lugu sealt avalikuks, kust keegi ei võinud mõtelda. 

Ei olnud noorema tütarlapse ehmatus mitte pisuke, 
kui ta pärast kuningapoja lahkumist voki taha istudes 
kuldlõnga heide värtna suus katkenud leidis. Lõngaotsad 
sõlmiti küll ristsilmusel kokku ja tallati vokiratas kiire- 
male käigule, et töövirkus peiu armul kulutatud aja tagasi 
tasuks. Aga üks seni teadmata ja tundmata asi pani siiski 
tütarlapse südame kohkuma: kuldlõngal ei olnud enam 
endist hiilgust. Ei aidanud siin küürimised, ohkamised ega 
silmaveega kastmised, — asi jäi lonkama. Viletsus hüp- 
pab uksest, astub aknast ja poeb prao vahelt, kui koge- 

mata mulgu leiab, — ütleb vana tarksõna; nõnda juhtus 
lugu ka nüüd. 

Vanaeit oli öösel koju tulnud. Hommikul tuppa astu- 
des mõistis ta silmapilk, kuidas asjakord õigelt teelt oli 
läinud. Tuline viha kihutas ta südant; ta laskis tütred 
ükshaaval ette astuda ja hakkas neilt asja otsust nõudma. 
Tütarlaste salgamine ja vabandamine ei kestnud kaua, — 
valel on lühikesed jalad. Kaval vanaeit sai selgesti aru, 
mis külakukk ta selja taga noorema tütre kõrva oli laul- 
nud. Vanamoor hakkas koledasti sajatama, otsekui oleks 
tahtnud maa ja taeva tükkis mustaks vanduda. Lõpuks 
ähvardas ta noormehe kaela murda ja keha metsalistele 
söögiks visata, kui tal himu oleks veel teist korda tagasi 
tulla. 

Noorem tütar, punane kui keedetud vähk, ei leidnud 
tervel päeval rahu ega saanud öösel silmapilku magada. 
Alatasa koormas teda mõte, et noormees tagasi tulles 
surma võiks leida. Vara hommikul, kui eit ja õed veel 
koiduund pilutasid, läks ta salamahti toast õue, kaste 
vilul rasket meelt jahutama. Ta oli õnneks lapsepõlves 
vanaeide käest linnukeelt õppinud, mis talle nüüd tuluks 
tõusis. Lähema kuuse ladvas istus kaaren, nokaga sulgi 
kohendelles. Tütarlaps hüüdis: «Armas valge- 
lind, linnusugude targem! Tahad sa mulle appi 
tulla?» — «Mis abi sa tahad?» küsis kaaren. Tütarlaps 
vastas: «Lenda laanest lagedalle, kuni uhke linn kuninga- 
kojaga sulle vastu tuleb. Püüa kuningapojaga kokku 
saada ja kuuluta temale, mis viletsus mulle on tulnud.» 

Seepeale kõneles ta kaarnale pikemalt oma lugu, 
lõngaheide katkemisest kuni eide koleda ähvarduseni, ja 
palus, et noormees mitte enam tagasi ei tuleks. Kaaren 
lubas asja talitada, kui linnas kellegi leiaks, kes ta keelt 
oskab, ja ruttas sedamaid teele. 

Eit ei lasknud nooremat tütart enam voki taha istuda, 
vaid sundis ta kedratud lõngu kerima. See töö oleks pii- 
gal hõlpsam olnud kui endine ketrus, aga vanaeide alaline 
vandumine ja taplemine ei andnud talle hommikust õhtuni 

mahti. Püüdis neitsi end vabandada, siis läks lugu veel 
kurjemaks. Paneb südame pais naise lõuad kord lõksuma, 
siis ei jõua ükski vägi neid enam kinnitada. 

i Õhtu eel hüüdis kaaren kuuse ladvast: «Kronks, 
kronks!» ja piinatud piiga tõttas ukse ette sõnumeid kuu- 
lama. Kaaren oli õnnekombel kuninga rohuaias tuuletarga 
poja leidnud, kes selgesti linnukeelt oskas. Sellele kuulu- 
tas mustlind neitsilt saadud sõnumeid ja palus lugu 
kuningapõjale teada anda. Kui aednikupoiss loo kuninga- 
pojale jutustanud, läks selle süda ja meel raskeks; siiski 
hakkas ta oma sõpradega salanõu pidama tütarlapse pääst- 
mise pärast. 

«Ütle,» õpetas ta tuuletarga pojale, «et kaaren kii- 
resti tagasi lendaks ja neitsile kuulutaks: ole valvel ühek- 
sandal ööl, küll siis tuleb päästja, kes kanapoja kulli 
küüsist kisub.» 

Talitamise palgaks anti kaarnale tükk liha tiibade 
karastuseks ja siis läkitati ta jälle teele. Neitsi tänas 
mustlindu talitamise eest ja pidas kuuldud asja südames 
varjul, nii et keegi märki ei saanud. Aga mida ligemale 
üheksas päev jõudis, seda raskemaks läks ta süda, kui ta 
mõtlema hakkas, et mingi ootamata õnnetus asja nurja 
võiks viia. 

Üheksandal õhtul, kui vanaeit ja õed olid puhkama 
heitnud, läks noorem õde kikivarvul toast, istus puude 
varju murule peiukest ootama. Lootus ja kartus täitsid 
ühtlasi tema südant. Juba laulis kukk teist korda, aga 
metsas ei olnud sammude müdinat ega häälitsemist kuskil 
kuulda. Teise ja kolmanda kukelaulu vahel tungis kaugelt 
otsekui tasane hobusekabja müdin ta kõrva. Müdinast 
juhitud, läks neitsi tulijaile vastu, et ligemaletulek toas 
magajaid ei ärataks. Natukese aja pärast silmas ta sõja- 
meeste salka. Kuningapoeg sõitis ise teejuhina teiste eel, 
sest ta oli viimati siit minnes puude külge salamärke 
teinud, mida mööda nüüd tagasi oskas tulla. Neitsit nähes 
kargas ta hobuse seljast, aitas tütarlapse sadulasse, istus 
ise ettepoole toeks kõrvale, ja siis tõttasid nad jälle 

minema. Kuu andis puude vahelt niipalju valgust, et mär- 
gitud teerada käest ei kadunud. 

Hommikune koidupuna oli igal pool lindude keeled 
päästnud ja häälitsema pannud. Oleks neitsi osanud neid 
tähele panna ja jutust õpetust võtta, see oleks neile enam 
tulu saatnud, kui mesikeelne meelitus, mis kuningapoja 
suust üksi ta kõrvu ulatas. Aga ta ei kuulnud ega näinud 
muud midagi kui peigu, kes teda palus tühi kartus jätta 
ja julgesti sõjameeste varjamise peale loota. Kui nad lage- 
dale jõudsid, seisis päike juba kaunis kõrgel. 

Õnneks ei pannud vanaeit vara hommikul kohe tütre 
põgenemist tähele; vast tükk aega hiljemini, kui ta keri- 
laudu kerijata nägi, küsis ta teistelt, kuhu noorem tütar 
läinud. Selle peale ei teadnud keegi vastust anda. Mõnest 
tunnistähest mõistis eit, et tütar pakku oli läinud. Seda- 
maid võttis ta kurja nõu, jooksikule karistaja kannule 
läkitada. Ta tõi lakast peotäie üheksast soost kokkusega- 
tud nõiarohtusid, lisaks sõnutud soola sekka ja sidus need 
nartsukese sisse topiks, sajatas vande- ja langetussõnu 
peale, keris natuke villast sukalõnga kooreks ümber ja 
saatis siis nõiakera tuulega minema, kuna ta ise laulis: 


«Tuulispaska, laena tiiba, 
Tuuleämma — hõlmakesta! 
Kiirustage kerakene 
Tuulekiirul tuiskamaie, 
Suretaja sõudemaie, 
Langetaja lendamaie!> 


Keskhommiku ja lõuna vahel jõudis kuningapoeg sõja- 
meeste salgaga laia jõe kaldale, kust kitsas sillake üle 
oli tehtud, et mehed ükshaaval üle võisid sõita. Kuninga- 
poeg sõitis parajasti kesk silda, kui tuulesaadik nõiakera 
kui kiil hobuse külge puutus. Hobune norskas kohkudes, 
tõusis äkitselt tagumistele jalgadele püsti, ja varem kui 
keegi appi jõudis, libises neitsi sadula kelbalt jõkke. 
Kuningapoeg tahtis ta kannul jõkke karata, aga sõja- 
mehed keelasid, teda kinni pidades, seda tegemast, sest 

jõgi oli põhjatu sügav ega võinud inimese abi sündinud 
õnnetust enam takistada. 

Ehmatus ja leinakurbus olid kuningapoja üsna tuimaks 
teinud. Sõjamehed viisid ta vägisi koju tagasi, kus ta 
mitu nädalat vaikses kambris oma õnnetust leinas, esime- 
sil päevil toitu ega keelekastet ei võtnud. Kuningas laskis 
tarku igalt poolt, kaugelt ja ligidalt, kokku kutsuda, aga 
ükski ei võinud tõbe ära seletada ega teadnud selle vastu 
abi juhatada. Siis ütles ühel päeval tuuletarga poeg, kes 
kuninga rohuaias aednikupoisiks oli: «Saatke kohe Soome- 
maale vana targa taadi järele, see teab asjast enam kui 
teie maa targad.» 

Kiiresti läkitas kuningas sõnumid Soome vanatargale, 

» » kes nädala pärast juba tuuletiivul sinna jõudis. Ta ütles 
kuningale: «Aus kuningas! See tõbi on tuulest tulnud. 
Üks vihane nõiakera on noormehe südame parema poole 
ära rabanud, sellepärast seisab ta alati leinas. Siin ei aita 
sõnad ega arstirohud, vaid aeg üksi võib häda parandada. 
Saatke ta sagedasti tuule kätte, et tuul mured metsa 
ajaks.»- Nõnda sündiski pikapeale: kuningapoeg hakkas 
jälle toibuma, toitu võtma ja öösel magama. Viimaks tun- 
nistas ta vanemaile oma südamevalu. 

Isa soovis, et poeg jälle kosja läheks ja meeleparandu- 
seks nooriku koju tooks, aga poeg seisis selle vastu. 

Juba ligi aasta oli noormehel leinas mööda jõudnud, 
kui ta ühel päeval kogemata sillale juhtus, kus ta armuke 
otsa oli saanud. Õnnetust meelde tuletades tõusid tal 
kibedad pisarad silmi. Korraga kuulis ta kena lauluhäält, 
ehk küll kuskil inimest näha ei olnud. Hääleke laulis: 


«Eide sajatuse sunnil 
Võttis vesi väetikese, 
Mattis laine lapsukese, 
Kattis Ahti armukese.» 


Kuningapoeg astus hobuse seljast, vahtis igale poole, 
kas ehk kedagi silla varjus peidus ei ole. Aga nii pikalt 
kui silm ulatas, ei olnud kuskil laulikut näha. Veepinnal 

kõikus laiade lehtede vahel jõenupuke. See oli ainuke 
asi, mis talle silma puutus. Aga kõikuv lilleke ei võinud 
laulda, siin pidi mingi salajane imeasi varjul seisma. Ta 
sidus hobuse jõe kaldale puukännu külge, istus ise sillale 
ja pani tähele, kas silm või kõrv mingit täielikumat tunnis- 
märki ei leiaks. Tükk aega jäi ümberringi kõik vaikseks, 
siis laulis jälle nägematu laulik: 


«Bide sajatuse sunnil 
Võttis vesi väetikese, 
Mattis laine lapsukese, 
Kattis Ahti armukese.» 


Mõnikord tuleb inimesele mõnus mõte kogemata tuu- 
lest; nii sündis ka siin. Kuningapoeg mõtles: kui viibi-» 
mata laanehurtsikusse sõidan, kes teab, ehk võivad kulla- 
ketrajad seda imelikku lugu mulle seletada. Seda mõtel- 
des istus ta hobuse selga ja asus laane poole teele. En- 
diste märkide järgi lootis ta hõlpsasti teed leida, aga mets 
oli kasvanud ja otsimine kulutas enam kui päeva, enne 
kui ta teeraja kätte sai. Hurtsiku ligidal jäi ta metsa 
luurama, kas neitsikestest keegi toast välja ei tule. 

Hommikul vara läks vanem õde allikale silmi pesema. 
Noormees astus ligemale, jutustas mineva-aastasest õnne- 
tusest sillal ja mislaulu ta päari päeva eest seal oli kuulnud. 
Vanaeit juhtus õnneks kodunt ära olema, seepärast palus 
neitsi kuningapoja tuppa. Kui tütarlapsed juttu pikemalt 
olid kuulnud, mõistsid nad kohe, et mullune õnnetus eide 
nõiakerast oli sündinud ja et õde veel praegu surnud ei 
ole, vaid nõiapaelte kammitsas. 

Vanem neitsi küsis: «Kas midagi veelainetelt teie 
silma ei juhtunud, mis laulu oleks võinud avaldada?» <Ei 
midagi,» kostis kuningapoeg. «Nii pikale kui minu silm 
ulatas, polnud jõelainetel muud näha kui kollane jõe- 
nupuke laiade lehtede vahel, aga lilleke ja lehed ei või- 
nud ometi laulda.» 

Tütarlapsed arvasid sedamaid, et jõenupuke muud ei 
võinud olla, kui nende lainetesse uppunud õde, kelle 

nõidusvägi lilleks oli moondanud. Nad teadsid, kuidas 
vanaeit sajatatud nõiakera lendama oli saatnud, mis õde 
igaviisi võis moondada, kuid elu seest ei võtnud. Sest 
arvamisest ei öelnud nad kuningapojale midagi. Niikaua 
kui neil veel päästmise nõu ei olnud, ei tahtnud nad tühja 
lootust kasvatada. Eide tagasitulek võis veel paar päeva 
viibida, sellepärast oli neil aega nõu pidada. 

Vanem õde tõi õhtul peotäie tarviliselt segatud nõia- 
rohtusid lakast, hõõrus peeneks, segas jahuga koogitaig- 
naks, küpsetas kooki ja andis noormehele süüa, enne kui 
ta õhtul puhkama läks. Kuningapoeg nägi öösel imelikku 
und, otsekui elaks ta metsas lindude keskel ja oskaks 
igaühe keelt. 

Kui ta hommikul neitsitele oma öise unenäo rääkis, 
ütles vanem õde: «Õnnetunnil olete teed meile võtnud, 
õnnetunnil und näinud, mis teile koju minnes tõeliselt 
sünnib. Minu eilne sealihal silitatud kook, mille teie 
kasuks küpsetasin ja teile süüa andsin, oli tarkusrohtu- 
dega täidetud, mis teile võimuse annab kõik ära mõista, 
mida targad linnud isekeskis kõnelevad. Neil väikestel 
suliskuubedes meestel on palju salatarkust varjul, mis 
inimestele teadmata; seepärast pange teraselt tähele, mis 
lindude nokad kuulutavad. Ja kui teie leinapäevad kord 
lõpevad, siis tuletage ka meid, vaeseidlapsi, meelde, kes 
siin kui alavangid voki taga istuvad.» 

Kuningapoeg tänas piigasid heade soovimiste eest ja 
tõotas nad hiljemini orjapõlvest päästa, olgu kas lunastus- 
hinnaga või väekaupa, jättis siis jumalaga ja tõttas teele. 
Tütarlastel oli rõõmus meel, kui nägid, et lõngaheided 
katkemata ja kullahiilgus kustumata jäänud; vanaeit ei 
võinud koju tulles neile midagi süüks arvata. 

Seda naljakam näis lugu kuningapojaga, kes metsas 
otsekui pereka rahva keskel sõitis, sest et lindude laulud 
ja häälitsemised kõik sõnatargalt ta kõrvu kostsid. Siin 
nägi ta imestades, kui palju tarkust inimesele seeläbi 
tundmata jääb, et ta linnukeelt ei oska. Suuremast. osast, 
mis sulisrahvas esiotsa: kõneles, ei võinud teekäija palju: 

aru saada, ehk seal küll mitmestki inimesest üht ja teist 
avaldati; aga need inimesed ja nende salatalitused olid 
talle võõrad. Kõrgel männi ladvas nägi ta korraga ha- 
raka ja kirju rästa, kelle omavaheline jutt tema kohta 
passis. 

«Inimeste rumalus on suur,» ütles rästas. «Nad ei 
oska vähemaidki asju õigel kombel talitada. Seal istub 
silla kõrval jõenupuna vana lonkru-moori kasvandik terve 
aasta, laulab kurtes möödakäijatele oma häda, aga ükski 
ei tule teda päästma. Vast paari päeva eest sõitis endine 
peiuke üle silla, kuulis neitsi laulu igatsemist, aga ei 
olnud targem kui teisedki.» 

Harakas kostis: «Ja ometigi peab tütarlaps tema süü 
pärast eide nuhtlust kannatama. Kui ta suuremat tarkust 
ei saa, kui seda, mis inimeste suust kuuleb, siis jääb 
tütarlaps igavesti lillekeseks.» 

«Piiga päästmine oleks pisike asi,» ütles rästas, «kui 
lugu Soome vanamehele põhjani ära seletatakse. Vana 
Soome tark võiks neitsi hõlpsasti veevangist ja lillekam- 
mitsast päästa.» 

Praegu kuuldud jutt oli noormehe mõtlema pannud; 
edasi sõites pidas ta nõu, kust ta käsukandja peaks leidma, 
keda Soomemaale läkitada. Korraga kuulis ta pea kohal, 
kuidas üks pääsuke teist hüüdis: «Tule, läki Soomemaale, 
seal on parem pesitamispaik kui siin!» 

«Pidage kinni, sõbrad!» kisendas kuningapoeg linnu- 
keeli. «Viige Soome vanatargale palju terviseid minu 
poolt ja paluge tema käest otsust, kuidas oleks võima- 
lik - jõenupuks moondatud — neitsike , jälle inimeseks 
teha?> Pääsukesed lubasid asja talitada ja lendasid 
oma teed. 

Jõe kaldale jõudes puhkas ta hobust ja jäi sillale 
kuulama, kas kustki jälle lauluhäält kõrvu kostaks. Vai- 
kus vältas ümberringi ega olnud muud kuulda, kui lainete 
kohinat ja tuule vihinat. Nukral tujul istus noormees 
hobuse selga, sõitis koju tagasi ega lausunud kellelegi 
sõna oma viimasest teekäigust ja juhtumistest. 

Nädal hiljemini istus ta ühel päeval rohuaias, arvates, 
et pääsukesed vist tema sõnumi teel unustanud, kui suur 
kotkas kõrgel tuuleõhus tema pea kohal keerutas. Aega- 
mööda tuli lind ikka madalamale, kuni ta viimaks 
kuningapoja ligidale pärna otsa maha laskis. 

«Vana Soome tark,> nokatas kotkas, «läkitab teile 
palju terviseid ja palub mitte pahaks panna, et ennemini 
ei saanud vastust anda. Ei olnud kedagi siiapoole tulijat 
leida. Neitsi lillepõlvest päästmiseks ei ole muud tarvis kui 
seda: minge jõe kaldale, visake riided seljast ja võidke 
keha üleni mudaga, et valget märki kuhugi ei jää; siis 
võtke näppudega nina otsast kinni ja hüüdke: «Mehest 
vähki!» Silmapilk saate vähiks; minge siis sügavasse jõe 
põhja — uppumist pole teil karta. Tungige julgesti jõe- 
nupu juurte alla, harutage need mudast ja kõntsast lahti, 
et kuskil pikemat kinnitust ei jää. Riputage end sõrgapidi 
ühe juureoksakese külge kinni, küllap teid siis vesi lillega 
tükkis veepinnale tõstab. Seal sõitke laine turjal seni 
edasi, kui käharaoksaline pihlakas pahemal pool kaldal 
teie silma tuleb. Natuke maad pihlakast seisab väikese 
sauna kõrgune kivi. Kivi kohal peate ohkama: «Jõenupust 
neitsi, vähist mees!» Lugu saab silmapilk nii sündima.» 

Kotkas tõusis jutu lõpetusel lendu ja läks oma teed. 
Noormees vaatas tüki aega teda taga järele ega teadnud, 
mis ta sest pidi arvama. 

Kahevahel mõtlemised olid enam kui nädalapäevad 
viitnud; noormehel ei olnud julgust ega usaldust õpetatud 
päästmise tükki katseks ette võtta. Seal kuulis ta ühel 
päeval varese suust: «Mis sa kõheled vanataadi käsku 
täitmast? Vanatark ei ole iial valesõnumeid saatnud ega 
linnu keel petnud. Rutta jõekaldale ja kustuta neitsi igat- 
semise pisarad.» 

Varese jutt kasvatas noormehe julgust. Ta mõtles: 
Suuremat viletsust ei või mulle seal tulla kui surm, aga 
hõlpsam on surm kui alaline leinapõlv. 

Ta istus hobuse selga ja sõitis tuttavat teed jõekal- 
dale. Sillale jõudes kuulis ta laulu: 

«Eide sajatuse sunnil 

Pidin siia suikumaie, 

Lapsi noori, närtsimaie, 
Lainte sülle langemaie. 
Märg, vilu, sügav sängike 
Nüüd katab neidu noorukest.» 


Kuningapoeg sidus hobuse jalad kammitsasse, et see 
sillast kaugele ei võinud minna, viskas riided seljast, 
võidis keha üleüldse mudaga, etvalget märki kuhugi ei jää- 
nud, võttis siis nina otsast kinni, hüüdis: «Mehest vähki!» 
ja kargas sedamaid vee alla. Silmapilk tõusis vesi kihi- 
sedes üles ja siis oli jälle kõik vaikne nagu ennegi. 

Vähiks moondatud mehike hakkas jõenupu juuri vee 
põhjast lahti harutama, mis tal väga palju aega viitis. 
Juurikad seisid tugevasti kõntsa ja muda sees kinni, nõnda 
et vähil seitse päeva tugevasti tööd oli, enne kui asjatali- 
tus korda sai. Töö lõpetusel näpistas mehike vähk sõrad 
ühe juure otsakese külge ja vesi kergitas ta lillega tükkis 
jõepinnale. Kõikuvad lained viisid vähi ja jõenupu aega- 
pidi edasi, ja ehk küll puid ja põõsaid paljugi kaldal 
nähtavale tuli, siiski ei puutunud juhatatud pihlakas 
suure kiviga ta silma. 

Viimaks nägi ta pahemal pool kaldal käharaoksalise 
pihlaka punaste marjakobaratega, ja natuke maad eemal 
seisis ka väike saunakõrgune raudkivi. Nüüd ohkas 
mehike vähk: «Jõenupust neitsi, vähist mees!» — Silma- 
pilk ujus veepinnal kaks inimese pead, üks meeste-, teine 
naisterahva oma. Vesi veeretas neid kalda ligemale, aga 
mõlemad olid ihualasti, nii kuidas jumal nad loonud. 

Häbelik neitsi hakkas paluma: / «Armas noormees, 
mul ei ole riideid selga panna, sellepärast ei julge ma 
veest välja tulla.» 

Noormees palus vastu: «Astuge kaldale pihlaka varju, 
ma pigistan seni silmad kinni, kuni kaldale ronite ja 
pihlakast varju leiate. Ma ruttan sillale, kuhu hobuse ja 
riided jõkke minnes maha jätsin.» 

Neitsi oli end pihlaka varju peitnud, ja noormees läks 

silla poole, kuhu ta riided ja hobuse oli jätnud, aga ei 
leidnud sealt üht ega teist. Et vähipõlv tal mitu päeva oli 
kestnud, seda ta ei teadnudki, vaid arvas end ainult paar 
tundi veepõhjas olnud. — Vaata, seal veeres uhke tõld 
kuue hobusega mööda kallast talle vastu. Tõllas leidis ta 
kõik tarvilikud riided, niihästi endale kui vetevangist 
päästetud neitsile. Ka sulane ja toatüdruk olid tõllaga 
ühes sinna tulnud. Teenri võttis kuningapoeg endale 
abiks ja läkitas tüdruku tõlla ja riietega sinna, kuhu 
alasti armuke pihlaka alla oli ootama jäänud. Rohkem 
kui tunni aja pärast tuli kenasti pulmariietega ehitud 
neiuke tõllaga sinna, kus kuningapoeg kaldal teda ootas. 
Ta ise oli niisama uhkes peiulikus riides ja istus nüüd 
neiu kõrvale tõlda. Nad sõitsid otsekohe linna, kiriku 
ukse ette. 

Kuningas ja kuninganna istusid leinariides kirikus, 
leinates kallist kadunud poega, keda arvati jõkke uppu- 
nud olevat, sest et hobu ja riided kaldalt olid leitud. Suur 
oli vanemate rõõm, kui surnuksnutetud poeg elusalt kena 
neitsi kõrval nende ette astus, mõlemad säravais ülikon- 
dades. Kuningas talutas nad ise altari ette, kus nad paari 
laulatati. Siis valmistati pulmad, mis suure ilu ja käraga 
kuus nädalat vältasid. 

Aja käigul ei ole kuskil püsi ega puhkust, siiski näi- 
vad rõõmupäevad jõudsamalt edasi minevat kui kurvastus- 
tunnid. Pulmade lõpetusel oli sügis kätte tulnud, siis tuli 
talve külm ja lumi, nii et noorel rahval palju lusti ei 
olnud jalga toast tõsta. Aga kui kevad parajasti uut suve- 
ilu sünnitas, läks kuningapoeg noore abikaasaga rohu- 
aeda kõndima. Seal kuulsid nad, kuidas harakas puu 
ladvast nokatas: 

«Oh sa tänamata loom, kes õnnepäevil endised abi- 
mehed meelest unustanud! Kas vaesed neitsid kahekesi 
eluotsani kuldlõnga peavad keerutama? Lonkur vanaeit 
ei ole tütarlaste ema, vaid sorts ja nõid, kes neitsikesed 
lapsepõlves kaugelt maalt varastanud. Vanamoori patud 
on suured, tema peale ei maksa armu heita. Keedetud 

mürgijuur oleks temale kõige mõnusam roog, muidu 
läheks ta jälle päästetud lapsi nõiakeradega kiusama.» 

Nüüd tuletas kuningapoeg meelde ja tunnistas abi- 
kaasale, kuidas ta laanehurtsikus käinud õdedelt nõu 
küsimas, seal linnukeelt õppinud ja neitsitele neid vangist 
päästa tõotanud. Abikaasa palus pisarsilmil õdedele appi 
tõtata. Teisel hommikul ütles ta unest ärgates: «Mul oli 
tähtis unenägu. Vanaeit on kodunt läinud, tütred üksi 
jätnud. Nüüd oleks vist paras aeg neile appi minna.» 

Kuningapoeg laskis sedamaid hulga sõjamehi teele 
valmistada ja läks nendega seltsis laanehurtsikusse. Tei- 
sel päeval jõudsid nad sinna. Tütarlapsed olid, nagu une- 
nägu tähendanud, üksi kodus ja tulid päästjatele rõõmu- 
kisaga vastu. Ühele sõjamehele anti käsk mürgijuuri 
korjata ja vanaeidele roaks keeta, et kui ta koju tulles 
kõhtu täidab, siis enam süüa ei taha. Nad jäid laane- 
hurtsikusse öömajale ja läksid teisel hommikul vara 
tütarlastega seltsis teele, nõnda et õhtul linna jõudsid. 
Õdede rõõm oli suur, kui nad siin kahe aasta pärast 
jälle kokku said. 

Vanamoor oli samal ööl koju jõudnud. Ta sõi suure 
kiirusega rooga, mille laualt leidis, ja puges siis sängi 
puhkama, kust ta enam ei ärganud. Mürgijuur oli õela 
elupäevad lõpetanud. Kui kuningapoeg nädal hiljem 
ühe ustava pealiku sinna saatis lugu vaatama, leiti vana- 
eit surnud. Salakambri kogutud kuldlõnga leiti viisküm- 
mend koormat, mis kolmele õele jagati. Pärast, kui vara 
viidud, laskis pealik tulekuke katuse harja panna. Juba 
sirutas kuke punane hari katuseolvist välja, kui suur põle- 
vate silmadega kass olvist mööda seina maha ronis. Sõja- 
mehed kihutasid kassi taga ja said ta pikapeale kätte. 
Linnuke õpetas puu ladvast: «Pange kassile lõks sappa, 
siis tõusevad kõik saladused avalikuks!» Nõnda mehed 
ka tegid. 

«Ärge piinake mind, mehed!» palus kass vastu. «Ma 
olen — ehk küll nõiduse läbi praegu kassi näol — ini- 
mene nagu teiegi. . Kurjuse palgaks moondati mind 

kassiks. Olin kaugel maal ühe rikka kuninga kojas maja- 
pidaja, ja vanamoor oli kuninganna esimene toaneitsi. 
Ahnuses pidasime üheskoos salanõu kuninga kolm tütart 
ja suure varanduse ära varastada ja siis pakku minna. 
Kui aegamööda kõik kuldmajariistad olime kõrvale saat- 
nud, mis vanaeit kuldlinadeks moondas, siis võtsime 
lapsed, kellest vanem tütar kolme aastane ja noorem viie 
kuune oli. Vanamoor kartis, et kahetsedes teisele mõttele 
lähen, ja moondas mu seepärast kassiks. . Keelepaelad 
pääsesid mul küll ta surmatunnil vallale, aga endine keha- 
kuju ei tulnud enam tagasi.» 

Sõjapealik ütles, kui kass jutu oli lõpetanud: «Sulle 
ei ole paremat otsa tarvis kui vanaeidele!» ja laskis kassi 
tulle visata. 

Aga kuningatütred said aegamööda kuningapoegade 
abikaasadeks, nagu nooremgi õde, ja laanehurtsikus ked- 
ratud kuldlõngad andsid neile rohket kaasavara. Nende 
pärissünnipaik ja vanemad jäid teadmata. Räägitakse, et 
vanamooril pidi olema veel mitu koormat kuldlinu maa 
alla maetud, ehk küll keegi kohta ei või nimetada. 


ODEIG ODE=IIOD DISGODEIOCODSESN > 


KUUVALGEL VIHTLEJAD NEITSID 


Kord elas noormees, kes kuskil rahu ei leidnud, vaid 
ennast sellega vaevas, et kõiki salajasi asju teada saada, 
mis muule rahvale alles tundmata. Kui ta linnukeelt ja 
muid salatarkusi küllalt oli õppinud, kuulis ta kogemata, 
et öö varjul mõndagi peab sündima, millest sureliku ini- 
mese silmad midagi näha ei saa. Nüüd himustas ta öö 
varjul sigivaid saladusi tundma saada ega leidnud kus- 
kil pikemat püsi, kuni salatarkus ta kätte saaks. Küll käis 
ta tüki aega ilmaasjata ühe targa juurest teise juurde, 
kes talle selleks silma pidid teritama, aga ükski ei võinud 
siin abi anda. 

Kogemata õnnel juhtus ta viimaks Soome —vana- 
targaga kokku, kes selle salaasja kohta otsust teadis 
anda. Kui mees talle oma soovi oli kuulutanud, ütles tark 
noomides: 

«Pojuke! ära hakka mitte kõike tühja tarkust taga 
ajama, mis sulle õnne ei või tuua, küll aga õnnetust. 
Mõndagi on inimeste silma eest varjule pandud, sest et 
nende tundmine südamerahu lõpetaks. Kes kõik sala- 
asjad oma silmaga tundma õpib, see ei leia enam rõõmu 
sellest, mis igapäevasel kombel avalikult ta silma ette 
tuleb. Mõtle seda enne, kui hiljemini hakkad kahetsema. 
Siiski, kui sa minu keelust lugu pidamata õnnetust soo- 
vid, tahan sulle õpetada, kuidas sa öö varjul sündinud 
asju võid näha saada. Aga sul peab enam kui mehe jul- 

gust olema, muidu ei või sa iial salatarkuse otsust kätte 
saada.» 

Siis juhatas vana Soome tark talle koha ja nimetas 
öö, mis õnneks kaugel ei olnud, kus ussikuningas iga 
seitsme aasta pärast oma vallaga kokku tuleb suurt lusti- 
pidu pidama. «Ussikuningal on kuldvaagnake taevakitse 
piimaga ees. Kui sul iial võimalik on leivapaluke sinna 
piima sisse kasta ja kastetud suutäis silmapilk suhu pista, 
enne kui vaenlaste eest põgened, võid sa kõik saladused 
näha, mis öö varjul inimeste teadmata sünnivad. Õnne- 
juhtumiks võid arvata, et tänavu parajasti ussikuninga 
pidu on; muidu oleksid sa pidanud seitse aastat ootama, 
enne kui jälle neid pidusid peetakse. Aga ole julge, südi- 
kas ja kiire, muidu läheb asi nurja.» 

Noormees tänas õpetuse eest ja läks oma teed, kind- 
las tahtmises targa õpetust täita, ehkki ta peaks sealjuu- 
res elu kaotama. 

Kui siis nimetatud öö kätte jõudis, läks ta õhtul 
suure soo peale, kuhu ussikuningas oma alamatega pidi 
pidude ilule kokku tulema. Ehk küll noormees teraselt 
silmi igale poole ümberringi pikendas, siiski ei näinud ta 
kuuvalgel midagi muud, kui mõnd mättaküngast, mis 
liikumata paigal seisid. Juba läks tal aeg oodates igavaks. 
Südaöö võis parajasti käes olla, kui korraga keset sood 
hele tulevalgus üles tõusis, otsegu oleks taevatäheke 
künka otsas hiilanud. Sel silmapilgul, mil tulevalgus tõu- 
sis, hakkasid kõik mättakünkakesed kihisema ja liikuma 
ja igast künkast tuli usse sadade kaupa lagedale. Siis 
roomasid kõik tulevalguse peale kokku, nõnda et aga 
lage soo järele jäi.  Arvatud künkad olid olnud selged 
elavate usside hunnikud, kes siin oma kuningat ootasid. 

Kui nüüd kõik ussid tulevalguse peale kokku olid 
läinud ja seal ühte hunnikusse kerinud, siis kerkis nende 
kogu väikese heinakuhja laiuseks ja kõrguseks. Hele 
tuletäht aga seisis hunniku otsas. Kihin ja kahin oli ussi- 
kuhjas nii suur, et noormees hirmu pärast sammugi lige- 
male ei usaldanud astuda, vaid tüki aega kaugelt seda 

imesündi vaatama jäi. Aegamööda võttis ta südame rindu 
ja läks kikivarvul tasahiljukesi samm-sammult edasi. Mis 
ta seal nägi, oli koledam kui kole, nii et seda ükski ei 
jõuaks kirjeldada. 

Mitutuhat ussi, küll suuremaid, küll vähemaid, iga- 
sugu karva, oli siin kobaras suure mao ümber, kel paraja 
palgi jämedune keha näis olevat ja uhke kuldkroon peas, 
'kust see hiilgus paistis. Sajad ja tuhanded usside pead, 
mis kobarast nähtavale tulid, sihisesid kõik kui kurjad 
haned ja tegid kihinat ja kahinat, nii et kõrvad lukku 
läksid. Noormehel ei olnud tükil ajal südant ussikuhjale 
ligemale minna, kus iga silmapilk talle surma ähvardas 
tuua. Aga kui ta kogemata ettetähendatud kuldvaagna- 
kest ussikuninga ees nägi ja kasu meelde tuletas, mis 
talle sellest võis tõusta, siis ei tohtinud ta pikemalt enam 
aega viita. Ehk tal küll ihukarvad püsti seisid ja veri 
südames tarretas, siiski ei andnud himude kihutus mahti, 
vaid sundis teda edasi minema. 

Oh seda kihinat ja kahinat, mis nüüd usside kuhjas 
tõusis! Kõik nende tuhandete pead, mis nähtaval, ajasid 
suud laiali ja püüdsid meest nõelata, aga õnneks ei saa- 
nud nad nii rutusti oma kehasid teiste kerast lahti päästa. 
Noormees oli tuulekiirusel leivapalukese kuldvaagnasse 
kastnud ja suhu pistnud, siis andis ta jalgadele nõu, kui 
oleks tuli taga kihutanud. Aga tagakihutaja oli seekord 
kurjem kui tuli, sellepärast ei olnud mehel mitte aega 
üle õla tagasi vaadata, ehk küll ta meelest tuhanded 
vaenlased ta kannul olid ja nende kihin alatasa kõrva kos- 
tis. Viimaks jäi mehel hing rindu kinni, võim lõppes, nii 
et ta uimaselt ja tuim kui surnu murule maha langes, kus 
ta kätt ega jalga ei võinud liigutada. 

Silmad olid tal aegamööda unekatte alla kinni vaju- 
nud, aga kohutavad unenäod kasvatasid sündinud häda 
veel suuremaks. Nõnda nägi ta unes, kui oleks usside 
kuningas hiilgava kuldkrooniga ta peale langenud ja teda 
tahtnud alla neelata. Suure kisaga kargas ta vaenlase eest 
kõrvale ja nägi — unest ärgates, kuidas praegu tõusnud 

päikesetera teda oli äratanud. Silmi laiali sirutades ei 
näinud ta kuskil pool vaenlasi, ja soo, kus ta nendega 
kimpus oli olnud, võis sealt vähemalt penikoorma maa 
kaugusel olla. Vist oli taevakitse piim ta jõudu karasta- 
nud, et ta nii kaugele oli võinud joosta. Hiljemini leidis 
ta liikmeid läbi katsudes, et kuskil viga ei olnud. Nüüd 
oli ta rõõm otsatu, et ta oli elu ja tervisega enese võinud 
päästa. 

Pärast lõunat puhkas ta mõne tunni öisest hirmust ja 
väsimusest, siis võttis ta nõuks juba sel ööl metsa minna 
katsuma, mis kasu taevakitse piima maitsemine talle oli 
toonud ja kas tõesti varjulised asjad ta silmale avalikuks 
läinud. 

Metsas nägi ta varsti, mida veel ükski surelik silm 
ei olnud näha saanud ega vist hiljemini või näha saada. 
Puude latvade vahel seisid ehakarva kuldlavad, hõbe- 
vihad ja hõbedased veeämbrid lavalauditel valmis. 
Siiski ei olnud kuskil hingelisi näha, kes siia vihtlema 
tuleksid, 

Täiskuu andis valgust, nii et kõik ümberringi mehele 
silma paistis. Tüki aja pärast kuulis noormees puulehtedes 
kahinat, kui oleks tuuleõhk tõusmas. Siis tuli igalt poolt 
alasti neidusid, palju kenamaid ja jumekama näoga, kui 
neid kuskil meie külades on kasvamas. Kõik need mets- 
haldja ja murueide tütred läksid lavale vihtlema., 

Põõsa tagant salaja luuraja noormees oleks enesele 
sel ööl sada silma soovinud, sest kaks ei jõudnud seda 
kenadust mitte ära näha. Viimaks, kui öö juba hommi- 
kule jõudis, kadusid lavad ja vihtlejad neitsid vaataja sil- 
mast, kui oleksid nad udupilve ujunud. Mees seisis 
veel tüki aega, kuni päike tõusis; siis vast hakkas ta koju 
minema. 

Igatsedes kasvas päev aasta pikkuseks, enne kui õhtu 
ja öö jälle kätte jõudsid, kus mehel lootust oli kuuvalgel 
vihtlejaid neitsisid uuesti silma saada; siiski lõppes vii- 
maks igatsemise aeg. Aga metsas ei leidnud ta midagi, ei 
lavasid ega neitsisid. 


Ta ei väsinud igal ööl sinna minemast, ta käigud 
jäid asjatuks. 

Nüüd hakkas suur mure teda vaevama. Ei olnud siin 
ilmas midagi, mis talle rõõmu oleks võinud teha. Ta ei 
võtnud enam kuiva ega märga, vaid lõppes igatsemise 
kätte. 


Küll on inimesele õnneks, kui ta seesuguseid salaasju 


näha ei saa. 


"ÕDE ODOIOIOD DOGGODOIGODSCZIOI IO 


PIKKJALG, OSAVKAPP JA TERAVSILM 


Ükskord elas nõukas peremees oma naisega. Neil 
ei olnud mingist asjast puudu; vanajumal oli neid iga- 
pidi rohkesti kõigega õnnistanud. Inimeste silma vaada- 
tes kiideti neid rikkaks ja õnnelikuks. Ometi puudus neil 
siiski üks asi, mida rikkus ei.jõudnud anda, sest neil ei 
olnud lapsi, ei ainukestki veel, ehk nad küll juba enam 
kui kümme aastat paaris elanud. 

Nüüd juhtus ühel õhtul, kui mees kodunt ära oli ja 
naine üksi toas istus, et tal aeg igavaks ja süda väga 
nukraks läks. 

«Eks naabrinaised ole minust palju õnnelikumad,» 
mõtles naine. «Neil on toatäis lapsi ajaviiteks; kui ka 
mees kodunt korra ära on läinud, siiski ei ole neil tarvis 
üksi istuda. Mul ei ole kedagi omast, otsegu võsuta känd 
pean üksi tühjas toas elama.» 

Mõeldes paisusid tal pisarad silma, ja ei tea kui kaua 
naine juba sedaviisi murekoorma all oli istunud, tähele 
panemata, et üks ootamata võõras tuppa oli astunud. 
Korraga tundis ta midagi jalaketra kutistavat, arvas 
kassi olevat, aga silmi maha lüües nägi ta kena titekest 
jalgade ees põrandal. 

«Uih!» kisendas naine kohkudes, tahtis istmelt püsti 
karata ja putkama pista, aga titekese käed pidasid teda 
kui raudpihid kinni, nii et ta paigast ei pääsenud. 

«Ara ehmata, armas noorik!» ütles titeke lahkesti, 
«kui kutsumata siia tulin su meelt jahutama ja su kur- 

bust kustutama. Sa elad üksi, inimesel läheb pikal õhtul 
aeg igavaks; mees on teele läinud, kust ta vast mõne 
päeva pärast tagasi jõuab. Armas noorik —2> 

Naine ütles pahameelega: «Jäta pilkamine, minu 
noorikutanu hallitab juba enam kui kümme aastat kirstus 
ja nutab lesena paremat aega.» 

«Mis sest viga,» kostis titeke. «Kui naisel veel saba 
taha ei ole saanud, ta noor ja priske on, nagu sina, siis 
on ta noorik. Ja lapsi sul tänini ei ole veel olnud, mis 
noorikupõlve võiksid lõpetada.» 

«Jah,» ütles naine, <see'p see on, mis mind sage- 
dasti kurvastab ja mõtlema sunnib, et mehe meelest 
ammugi halvaks olen läinud, kes mind kui kuivanud 
kändu kaisutab, mille juurest iial noort võsu ei kasva.» 

Aga titeke ütles trööstides: «Ole selle pärast mureta, 
sinu päevad ei ole veel õhtul. Ja enne kui sa aasta vane- 
maks lähed, saavad kolm võsu su kuivaks arvatud 
kännust tõusma ja vanemaile rõõmuks kasvama. Aga sa 
pead kõik nõnda tegema, kuidas sulle õpetan. Kui mees 
teelt koju tuleb, pead sa temale kolm musta kana muna 
keetma ja õhtul süüa andma. Läheb ta magama, siis tee 
enesele midagi talitust õues, kus sa tüki aega pead vii- 
bima, enne kui hiljem mehe kõrvale sängi poed. On aeg 
täis, kus mu sõnad tõeks lähevad, siis tulen sind jälle 
vaatama. Sinna päevani jäägu mu tänane käik kõigile 
teadmata. Jumalaga, armas noorik, kuni ma tagasi tulles 
võin öelda — lapse-ema!» 

Seepeale kadus titeke naise silmist, kui oleks ta maa 
alla vajunud. Noorik ehk noorikuks sõimatud naine hõõrus 
tüki aega silmalaugusid, kui otsiks ta tõelist otsust ja 
tahaks näha, kas juhtumine ilmsi või unenäos olnud. 

Mida inimene igatseb ja soovib, seda arvab ta ena- 
masti ikka tõeks; nõnda oli ka naisega. Naljakas lugu 
pisikese titega ei läinud enam tal meelest. Ja kui pere- 
mees mõne päeva pärast koju jõudis, keetis naine kolm 
musta kana muna, andis need õhtul mehele süüa ja täitis 
teised õpetused. 

Mõne nädala pärast muutus titekese ettekuulutus 
tõeks. Mees ja naine olid rõõmsad ega jõudnud kuidagi 
pika päeva õhtut ära oodata, mis nende igatsuse pidi 
täitma. Seatud ajal sai naine nurgavoodisse ja tõi kolmi- 
kud lapsed ilmale, kõik pojad, ilusad ja prisked. 

Kui nurganaine hiljem juba toibuma hakkas ja mees 
ühel päeval kodunt oli ära läinud varrulisi ja lastele: 
vadereid paluma, tuli õnnetooja titeke nurganaist vaa- 
tama. 

«Tere, kulla lapse-ema!» hüüdis titeke tuppa astudes. 
«Kas näed nüüd, kuidas jumal su südame igatsemise ühe- 
korraga on täitnud? Sa oled kolme poja emaks saanud. 
Sellest näed selgesti, et ma sulle mineval korral tühja ei 
kuulutanud, ja võid ka hõlpsamalt seda uskuda, mis sulle 
täna räägin. Su pojad tõusevad maailmas kuulsateks mees- 
teks ja teevad sulle veel enne surma palju rõõmu. Näita 
mulle oma pisikesi?» Nõnda rääkides oli ta kui kass kätki 
servale roninud, võttis kerakese punast lõnga oma 
taskust, sidus ühele pojale lõngaheide mõlema jala- 
kedra, teisele käerandmete ja kolmandale üle silma- 
kulmude pea ümber. 

«Need lõngakesed,» õpetas titeke, pead sa niikauaks 
pandud kohtadesse jätma, kui lapsed ristida viiakse. Siis 
põleta lõngaheidekesed ära, korista nende  tuhariismed 
kokku, pane lõngatuhka lusikakese sisse ja lüpsa, kui 
lapsed koju tuuakse, oma rinnast natuke piima peale. 
Seda rammustavat tuhapiima pead sa igale lapsele paar 
tilgakest keelele valama, enne kui neile nisaotsa suhu 
annad. Seeläbi saavad nad igaüks omalt kohalt tugevaks, 
üks jalust, teine käsist ja kolmas silmist, nõnda et neil 
kellelgi teist temasarnast maa peal ei ole. Igaüks leiab 
oma õnneandega rahva hulgas au ja vara, aga kui nad 
kolmekesi ühel meelel mingi asjatalituse ette võtavad, 
siis suudavad nad tegusid toimetada, mida võimalikuks ei 
võiks arvata, kui neid silmaga ei peaks nähtama. Mind 
sinu silm enam ei näe, siiski tuletad sa edaspidi mitu 
korda minu mälestust tänuga meelde, kui meheks kasva- 


31 


nud pojukesed sulle rõõmu hakkavad tegema. Ja nüüd 
viimast korda jumalaga, armas lapse-ema!» 

Seda öeldes oli titeke jälle, nagu esimeselgi korral, 
äkki kätki servalt ja nurganaise silmist kadunud. Aga 
nurganaine tegi kõik hoolsasti, mis laste pärast talle oli 
õpetatud. Ta põletas ristimise päeval punalõngakesed 
tuhaks, lüpsis, kui lapsed kirikust koju toodi, oma rinna- 
piima tuhale ja andis seda kosutavat rammupiima igale 
lapsele paar tilka keelele, enne kui nende suud rinna 
otsa pistis. Siiski ei rääkinud ta esiotsa ei oma mehele 
ega kellelegi muule sõnakest neist imelikest asjust, mis 
tal siiasaadik titekesega olid juhtunud. 

Lapsed kasvasid kolmekesi priskesti ja näisid, kui nad 
jalakandjaks jõudnud, igapidi väga terased olevat. Ometi 
nähti juba maast-madalast, et igal lapsel iseäranis tugevad 
on imelõngal kosutatud liikmed: ühel silmad, teisel käed ja 
kolmandal jalad. Seepärast nimetasid vanemad neid hil- 
jem nende kangust mööda, esimese Teravsilmaks, 
teise Osavkäpaks ja kolmanda Pikkjalaks. 

Mõne aasta pärast, kui vennaksed juba noormehe- 
ealisteks olid saanud, pidasid nad vanematega koos nõu, 
võõrale maale minna, kus igaüks oma rammu ja osavuse 
läbi lootis teenistust ja palka leida. Iga vend himustas 
õnne katsumiseks iseteed ette võtta, üks hommiku, teine 
lõuna ja kolmas õhtu poole. Kolme aasta pärast lubasid 
kõik kolmekesi jälle vanemate juurde tagasi tulla ja oma 
senisest teekäigust sõnumeid tuua, kuidas nende käsi võõ- 
ral maal oli käinud. 

Pikkjalg oli võtnud tee hommiku poole. Temast 
peame siin esiteks jutustama. Et ta jõudsal sammul palju 
kaugemale jõudis kui teised vennad, seda võib igamees 
isegi arvata, sest kus penikoormad mehel jalgu väsita- 
mata kaovad, seal ei tõuse käigust talle raskust. Siiski 
pidi ta aegamööda tundma õppima, et kui ka kiired jala- 
kannad inimest hädas igas kohas hõlpsasti võivad päästa, 
siiski leivapalukese teenimine seeläbi mitte kerge asi ei 
ole, sest käsi tarvitatakse igal pool palju enam kui jalgu. 

Vast tüki aja pärast leidis Pikkjalg ühe hommikumaa 
kuninga juures kindlat teenistust. Kuningal olid suured 
hobusekarjad, seal hulgas pälju kergejalgseid perusid, 
keda ükski inimene ei jõudnud kinni saada, mõningaid 
isegi mitte ratsa teise hobuse seljas. Aga Pikkjala sam- 
muga ei jõudnud ükski hobune võidu joosta, sest mees 
nähti hobusest ikka palju kiirem olevat. Mida enne viis- 
kümmend hobusekarjast üheskoos ei jõudnud talitada, 
selle toimetas ta üksi ega lasknud iial üht hobust karjast 
kaduda. Seepärast maksis kuningas temale keelamata viie- 
kümne karjase palga ja kinkis veel meeleheaks pealegi. 
Pikkjala lendaval sammul oli tuulekiirus, ja kuigi ta õh- 
tust hommikuni läbi öö, või hommikust õhtuni puhkamata 
jooksis, ei olnud ta sammudel iial väsimust, vaid ta võis 
teisel ja kolmandal päeval niisamuti jälle joosta. Juhtus 
mitu korda, et hobused kiinis palavaga igale poole laiali 
jooksid, üks osa sinna, teine tänna, mitme penikoorma 
kaugusele, aga õhtu eel oli kari kõik jälle koos. 

Kord olid kuningakojas suured võõruspeod, kuhu palju 
ülemaid inimesi ja maavalitsejaid igalt poolt kokku pa- 
luti. Pidude päevil oli kuningas võõrastele ka oma kerge- 
jalgsest hobusekarjasest mõnda rääkinud. Seal himustasid 
siis kõik võõrad seda haruldast meest näha ja oma sil- 
maga tundma saada. Mõningad ütlesid, et ega seda nii 
imeks tohi panna, kui alati karjas käinud hobused, kes 
karjasega harjunud, end lasevad tema poolt kinni püüda; 
kõige perum hobune kuuleb peremehe käsku ja tuleb kut- 
sumise peale. Aga andke katseks talle mõni võõras tallis 
söödetud hobune, keda ta ei tunne. Küll siis näeme, kui 
pikale mehe kiirus hobuse vastu jõuab. 

Nüüd lasksid mõned võõrad härrad oma tallis kangesti 
söödetud tulisemad hobused tuua ja lagedal lahti lasta, et 
Pikkjalg nad kinni püüaks. See oli lennujalgsel karjasel 
väike asi, sest seisnud rammus hobune ei jõua iial selle 
vastu joosta, kes kui metsalind ööd ja päevad oma liik- 
meid on õppinud painutama. Võõrad ülemad kiitsid näh- 
tud mehe jooksukiirust ja kinkisid talle palju kuld- ja 

hõberaha meeleheaks, lubasid ka kodus rääkida, et rah- 
vas igal pool teada saaks, kus seesugune mees leida on. 
Lühikese ajaga oli hommikumaal Pikkjala nimi kuulsaks 
saanud, ja kui mõnel kuningal kuskil kiirkäsukandjat tar- 
vis oli, palgati iga kord Pikkjalg, maksti talle rohket 
palka ja pealegi veel meelehead, et ta teinekord jälle 
nende kutsumist kuulda võtaks. 

Kui ta kolme aasta pärast kodu poole tagasi hakkas mi- 
nema, oli tal niipalju raha ja vara korjatud, et sest kahe- 
kümne hobuse täielik koorem sai. Need hobused oli ku- 
ningas karjasele veel peale suure palga kinkinud. 

Teine vend Osavkäpp, kes lõuna poole oli läinud, leidis 
igas kohas teenistust ja palka. Kõik ametmehed tarvitasid ta 
tööd, sest et ükski muu sell nii osavasti ja palju ei jõud- 
nud valmistada kui tema. Ehk tal küll ühtki päris õpitud 
ametit kodunt kaasa ei olnud võetud, nagu teistel amet- 
meestel, siiski edenes kõiksugu töö ta osavas käes. Ta oli 
rätsep, kingsepp, tisler, treial, kuld- ja raudsepp või mis 
muidu kunstlikku tööd iial tarvitati, ega leitud kõiges 
maailmas ametmeest, kellele ta selliks ei võinud minna. 
Kord oli ta tükikaupa tööl rätsepmeistri juures, kus ta 
ühel päeval kakskümmend paari pükse, teinekord jälle 
kingsepale niisama palju saapaid oli õmmelnud. Ja kõik 
tehtud tööd leiti nii täielikud, et kes neid kord tundma 
saanud, enam teiste meistrite ja sellide tööd ei tahtnud. 

Osavkäpp oleks igas ametis rikkaks meheks võinud 
minna, kui tal kuskil kauemini püsi oleks olnud. Aga ta 
himustas maailma laiemalt näha ja tundma saada, selle- 
pärast rändas ta enamasti ühest paigast teise. 

Ükskord juhtus ta parajasti ühe kuninga linna, kus 
suur kihin ja kahin igal pool oli. Taheti hulk sõjaväge 
vaenlaste vastu läkitada, ja seal leiti igast asjast puudu 
olevat, küll riietest, jala- ja peavarjudest kui ka sõjariis- 
tust. Ja ehk küll igal pool meistrid hulga sellidega vara 
hommikust kuni poole ööni kiiresti tööl olid, nii et püha 
ega sellipäeva ei pühitsetud, siiski ei jõutud lühikese 
ajaga nii palju valmistada, kui kuningas tahtis. Küll ot- 

siti sellisid kaugemalt ja ligemalt appi, siiski näis puudus 
suurem, kui töö oleks võinud seda täita. 

Ühel päeval astus nüüd Osavkäpp kuninga kotta ja 
palus kuninga jutule. Seal ütles ta: 

«Aus kuningas! Ma kuulen rahva suust, et teil pida- 
vat väga rutulist tööd olema. Olen kaugelt maalt tulnud 
meister ja võin ehk need tööd oma peale võtta, kui kaupa 
saame ja te mulle aja nimetate, millal tööd peavad valmis 
olema.» 

Kui kuningas aja oli nimetanud, ütles Osavkäpp: 
«Laske kõik oma linna meistrid kokku kutsuda ja küsige, 
kas nad nimetatud päevaks töödega võivad valmis saada. 
Kui ei, siis võtan kõik oma peale, aga tööpalga peate siis 
üksi mulle maksma.» 

«See oleks hea küll,» kostis kuningas, «kui teil 
võimalik oleks nii palju sellisid saada, aga see'p see on, 
mis meie linna meistritel puudub, et kustki abikäsi 
ei leia. > 

«See olgu minu mure,» kostis Osavkäpp. 

Teisel päeval kutsuti kõik linna meistrid kuninga- 
kotta kokku ja küsiti nende käest, millal igaüks neist oma 
tööga loodab valmis saada» Ühed tingisid neli ja viis 
kuud, teised veel rohkem aega. 

«Noh,» ütles Osavkäpp, «kui te mulle kolme kuu 
eest kahekordse palga lubate, siis tahan kõik tööd oma 
peale võtta, mis teised ehk poole aastaga teevad.» See 
asi näis kuninga meelest nii imelik ja uskumata, et ta 
pilkamist või pettust kartis: seepärast ütles ta kahtlevalt: 

«Mis pandi sa mulle võid anda, et oma lubadused ta- 
had täita?» 

Osavkäpp kostis: «Sellevõrra raha ja vara ei ole mul 
küll mitte, mis teie kahju vastu võiks seista, aga kui minu 
elu tahate pandiks vastu võtta, siis on meie kaup kohe 
valmis. Aga et siga kotis ei tohi osta, tahan teile homme 
oma tööd prooviks näha tuua.» 

Sellega oli kuningas rahul. Aga sellid mõtlesid ise- 
keskis: saab ta kahevõrra palka, siis peab ta seda ka 

meile töövaevaks maksma, muidu ei lähe me talle mitte 
abimeheks. 

Kui kuningas teisel päeval proovitööd oli näinud, oli 
ta sellega väga rahul, ja ehk küll kõik teised meistrid 
kadedusest tahtsid lõhkeda, ei võinud ükski nähtud tööd 
laita. 

Nüüd hakkas Osavkäpp meheviisi tööle. Ehk tal küll 
muidugi kõik tööd käes lendasid, siiski oli see kiirus ime- 
likum kui ime, mis nüüd hommikust õhtuni avalikuks tõu- 
sis. Vaevalt võttis ta niipalju aega, et kõhtu täitis ja öösel 
kui lind oksa peal natuke puhkas. Kaks nädalat enne tin- 
gitud aega olid kõik sõjaväe tarvidused valmis ja kuninga 
kätte ära antud. Kuningas maksis kahekordse hinna, mis 
kolme kuu eest oli tingitud, ja lisas pea niisama palju 
veel kingituseks peale. Siis ütles ta: 

«Armas tark meister! Ma ei raatsiks sinust nii ruttu 
lahkuda, kas sul ei ole lusti sõjaväega vaenlaste vastu 
minna? Kes nõnda osavasti kõik tööd oskab toimetada, 
sellest võiks ka vististi kõige parem sõjamees saada.» 

Osavkäpp kostis: «Ehk võiks lugu küll nõnda olla, 
kuidas teie, aus kuningas, arvate, aga tõtt öeldes: ma ei 
ole veel elupäevil sõjamehe ametit katsunud, vaid tänini 
üksnes tööd teinud, kus verevalamist ei olnud. Pealegi tu- 
leb nüüd aeg kätte, kus vanemad mind koju ootavad; 
seepärast ärge pange pahaks, kui ma teie tahtmist see- 
kord vastu ei tohi võtta.» 

Nõnda lahkus ta kuningalinnast, kus ta lühikese 
ajaga väga rikkaks meheks oli saanud. Tal oli veel roh- 
kesti pool aastat aega, enne kui koju hakkas minema, see- 
pärast luusis ta ühest paigast teise, puhkas vahel ja tegi 
siis siin ja seal niipalju tööd, et reisiraha sai, sest tallele 
pandud varandust ei tahtnud ta mitte teel ära kulutada. 

Kolmas vend, Teravsilm, kes teekäigu õhtu poole oli 
võtnud, hulkus tüki aega ühest paigast teise ega tahtnud 
kustki õiget kindlamat teenistust leida, mis talle leiba ja 
rohket palka oleks võinud anda. Osava küti ametiga võis 
ta küll igal pool niipalju teenida, millega oma igapäevase 

ülespidamise jõudis tasuda, aga mis pidi ta koju minnes 
kaasa võtma? 

Aegamööda oli ta teed käies ühte suurde linna tulnud. 
kus igal pool sellest õnnetusest räägiti, mis nende kunin- 
gale nüüd juba kolmat korda oli juhtunud ja mida ükski ei 
võinud ära mõista, veel vähem asja sündimist ära keelata. 

Imelik lugu oli nõnda. Kuningal kasvas rohuaias üks 
õunapuusarnane väga kallis puu, mis kuldõunu kasvatas, 
millest mõned lõngakera suurused olid ja mitutuhat 


» rubla väärt arvati. Igamees võib isegi arvata, et nii- 


sugune puuvili mitte lugemata ei olnud, ja ööd-päevad 
alati vahid ümberringi valvasid, et varga näpud puutuma 
ei pääsenud. 

Aga nüüd oli juba kolm ööd järjestikku igal ööl üks 
kõige suuremaist õuntest ära varastatud, mis ehk ligi viis 
tuhat rubla väärt võis olla. Väljasaadetud vahid ei olnud 
varast ega varga jälge kuskil näinud. Teravsilm mõtles 
kohe, et siin võis mingi iseäralik kavalus varjul olla, 
mida ta ehk terase silmaga võiks ära tunda. Ta mõtles: 


kui varas kehatult ja nägematult puu kallale ei tule, siis 


peab ta vististi minu teravasse silma puutuma. Sellepärast 
palus ta kuningalt luba rõhuaeda minna ja vahtide tead- 
mata asjalugu salamahti tähele panna. 

Luba saanud, tegi ta ühte kõrgesse puulatva, tüki 
maad kuldõunapuust eemal, endale salaaseme lehtede 
varju, kust keegi teda ei võinud näha, aga kust tema te- 
rane silm igale poole ulatas ja kõik nägi, mis seal sündis. 
Leivakoti ja lähkri võttis ta kaasa, et kui valvamine pi- 
kale läheks, tal siis ei tarvitseks varjupesast välja tulla. 
Kuldõunapuu ja mis seal ümber juhtus, seisis ühtepuhku 
ta silmas. 

Vahisoldateid oli kolm ringi nii ligistikku puu ümber 
seatud, et hiirepoegki neist nägemata läbi ei oleks või- 
nud pääseda. Kui vargal tiibu ei olnud, maad mööda ei 
võinud ta mitte puu kallale minna. Ehk küll mees päeva 
otsa oli vahtinud, siiski ei näinud ta midagi, mis vargast 
oleks võinud tunnistada. 

Päikese loojamineku ajal piiras väike kollane liblikas 
tüki aega tuuleõhus kuldõunapuu ümber, kuni ta viimaks 
end ühe oksakese peale laskis, kus parajasti väga kena kuld- 
õun küljes rippus. Et liblikas kuldõuna ei jõudnud puust 
ära viia, seda võib igaüks niisama hästi mõista kui Teravš 
silm. Aga et tal sel korral midagi suuremat silma ei puu- 
tunud, seepärast ei lasknud ta kollast liblikat mitte oma 
silmast. 

Päike oli ammugi alla veerenud, aegamööda ehapuna 
taevaservast kadunud, aga puu ümber põlema pandud 
laternad andsid niipalju valgust, et kõike võis näha, mis 
seal sündis. Kollane liblikas istus liikumata oksakesel, 
kuhu ta õhtul oli end lasknud. 

Võis ehk kesköö aeg olla, kui vahi silmad puu otsas 
natuke tukulangele läksid. Ehk ta küll seda kuigi kauaks 
ei võinud arvata, siiski nägi ta, kui silmad õunapuu 
külge puutusid, et kollast liblikat enam oksal ei olnud. 
Aga mis mehele suuremat ehmatust sünnitas: ka kena 
kuldõun oli oksa küljest kadunud. Vargus oli avalik, aga 
kui salavaht seda teistele oleks tahtnud rääkida, seal olek- 
sid inimesed teda pööraseks arvanud, sest vähimgi laps 
oskas mõista, et pisike liblikas kuldõuna ei võinud ära 
kanda. 

Hommikul oli rahva kihin ja kahin Jälle suur, kui üks 
õun puudu leiti, ilma et vahtidest keegi varga jälgi oleks 
näinud. Seal astus Teravsilm teist korda kuninga ette ja 
ütles: 

«Õunavarast ei ole ma mineval ööl küll mitte näinud, 
niisama vähe kui teie vahid; aga kui teil linnas ehk ligi- 
dal mõni kaval tark peaks olema, siis juhatage mind 
sinna; tema abiga loodan ma tuleval ööl varga kinni 
saada.» 

Kui ta targa tee oli kuulnud, läks ta aega viitmata 
sinna. Mehed hakkasid nüüd isekeskis nõu pidama, kui- 
das asjatalitus neil kõige mõnusamini võiks korda minna. 
Tüki aja pärast hüüdis Teravsilm: 

«Mul on nõu käes! Võid sa oma tarkuses ämblikuvõr- 

gule kinnitust anda, et need köiekesed tugevama kui 
looma kinni peavad, siis paneme varga kütke, et ta meie 
käest enam ei pääse.» 

Tark ütles selle võimaliku olevat. Ta võttis sedamaid 
kolm suurt ämblikku, kel igaühel rist selja peal oli, tegi 
nad nõiduse väel nii tugevaks, et ükski loom nende võr- 
gust ei pääseks, pani nad siis karbikese sisse ja andis 
Teravsilmale. 

«Pane need ämblikud kuhu sa tahad, tähenda neile 
sõrmeotsaga ette, kuidas nad võrku peavad tõmbama, siis 
teevad nad vangile sedamaid puuri ümber, kust teda muu 
ei jõua päästa kui Mana tarkuse vägi. Küll ma siis tõttan 
sulle appi, kui abi tarvis läheb.» 

Teravsilm puges, ämblikukarbike põues, jälle puu 
otsa asjalugu valvama. Samal ajal kui eile, nägi ta jälle 
kollase liblika keeritamist kuldõunapuu ümber, aga täna 
vältas keeritamine palju pikemalt kui eile, enne kui lib- 
likas oksakese külge langes, kus suur kuldõun küljes rip- 
pus. Sedamaid tuli Teravsilm puuladvast maha, läks kuld- 
õunapuu juurde, laskis redeli puu kõrvale püsti seada, 
ronis tasahiljukesi mööda redelit üles, et liblikat ära ei 
hirmutaks, ja pani siis oma pisikesed kangrud kolme ok- 
sakese peale. Ühe ämbliku pani mõne vaksa kõrgemale, 
teise paremale ja kolmanda pahemale poole, tähendas siis 
sõrmega risti ja põiki liblika ümber. Liblikas seisis, tiiva- 
kesed seljas püsti, liikumata. 

Päikese veeru ajal oli vaht jälle puuladvas salapesas 
tagasi. Sealt nägi ta rõõmuga, kuidas kolm selli liblika 
ümber igalt poolt aeda tegid, et sealt mehikesel pääsemist 
ei võinud olla, kui targa kiidetud vägi tõsine oli. 

Ehk küll mees puu otsas ennast tukkumise eest hoidis, 
siiski olid tal silmalaud kogemata kinni vajunud. Kui 
kauaks, seda ei teadnud ta mitte, aga äkitselt tõusnud 
suur kära äratas ta unest. Lugu vaadates nägi ta vahisol- 
dateid kui sipelgaperet kuldõunapuu ümber —käratsedes 
jooksvat. Puu otsas aga oli halli habemega vanamees, 
kuldõun pihus, raudahelaist punutud võrgus. Kiiresti rut- 

tas Teravsilm puu otsast maha, aga enne kui ta kuldõuna- 
puu juurde jõudis, oli juba kuningas seal, kes vahisolda- 
tite kära peale sängist oli tõusnud ja rohuaeda ootamata 
lugu vaatama läinud. 

Seal istus nüüd varas raudpuuris ega pääsenud ku- 
hugi. 

«Aus kuningas,» ütles Teravsilm, «nüüd võite rahu- 
likult magama heita ja hommiku laia valgeni magada, 
varas enam meie käest ei pääse. Oleks ta tugevam kui 
tugev, tema ei jõuaks siiski neid nõiduse väel sünnitatud 
puuriahelaid katki kiskuda.» Kuningas tänas, käskis suu- 
rema hulga vahisoldateid ka magama minna, nõnda et 
aga mõned puu alla vahikorrale jäid. Teravsilm, kes kaks 
ööd ja päeva valvanud oli, läks ka oma väsimust puh- 
kama. 

Teisel hommikul läks ta targaga seltsis kuningakotta. 
Targal oli hea meel, kui ta varga puuris leidis, keda ta 
välja ei lasknud tulla, enne kui mehike oma tõsist nägu 
ja kuju näitas. Selleks niitis tark tal poole habet lõua alt, 
käskis tuld tuua ja hakkas habemekarvu kõrvetama. 

Oh seda piina ja valu, mis nüüd lind raudpuuris pidi 
kannatama! Ta kiljus ja lõi kanges valus kukerpalli, aga 
siiski ei jätnud tark veel piinamist, vaid kõrvetas karvu, 
et varas puuris küpsemaks läheks. Siis hüüdis ta: 

<Tunnista, kes sa oled?» 

Mehike kostis: «Ma olen Piirisilla nõia sulane, keda 
peremees varastama saatnud.» 

Tark hakkas jälle habemekarvu kõrvetama. 

«Oi, oil» kisendas nõid, «andke aega, ma tunnistan! 
Ei mitte sulane, ma olen nõia poeg.» 

Veel kõrvetati karvu siis hüüdis vang ulgudes: «Ma 
olen Piirisilla nõid ise.» 

«Näita meile oma loodud kuju ehk ma kõrvetan 
jälle,» käskis vägev tark. 

Seepeale hakkas mehike puuris sirguma ja paisuma, 
kuni ta paari silmapilgu pärast paraja mehe suuruseks 
kasvas ja kuldõunte varguse avalikult üles tunnistas. 

Nüüd toodi ta puuriga puu otsast maha ja nõuti, kus 
vargus peidus pidi seisma. Ta lubas ise kohta näitama 
tulla, aga Teravsilm palus kuningat, et ta varast mitte 
puurist välja ei laseks, sest muidu võiks ta jälle end lib- 
likaks moondada ja nende käest pääseda. 

Enne kui ta kõik vargaurkad üles tunnistas, pidi teda 
veel mitu korda kõrvetatama, ja viimaks, kui kõik kuld- 
õunad kätte olid saadud, põletati kuri varas puuris ära 
ja tema tuhk külvati tuulde. 

Kuningas, kes oma vara kätte oli saanud, maksis 
Teravsilmale väga suure tasu, nõnda et ta korraga ehk 
veel rikkamaks sai, kui teised vennad. Kuningas tahtis 
teda heameelega oma teenistusse võtta, aga Teravsilm 
vastas: 

«Ma ei tohi sel korral veel teenistust võtta, vaid pean 
koju minema vanemaid vaatama.» 

Siis kinkis kuningas talle hobuseid, vankreid ja sula- 
seid, kes Teravsilma rikkaliku varanduse koju viisid. 

Kui nüüd vennad vanemate kojas koos olid, leiti neil 
niipalju rikkust, et nad enam kui poole kuningriiki endile 
päriseks oleksid võinud osta. Ema tuletas nüüd meelde, 
kuidas õnnetooja titeke kõike seda oli sünnitanud, aga ta 
ei rääkinud kellelegi pikemalt imelikku lugu. Vara oli 
neil otsata palju, nõnda et poegadel enam tarvis ei oleks 
olnud uut teenistust otsima minna. Aga kust seda rikast 
maailmas peaks leitama, kes oma varaga lepiks ja veel 
suuremat peale ei sooviks saada? 

Kui vennad hiljemini teada said, kuidas ühe kõige 
rikkama kuninga tütar Põhjamaal selle omaks pidi saama, 
kes kolm iseäralikku rasket asja jõuaks toimetada, mis 
siiasaadik veel kellelgi võimalik ei olnud, pidasid nad 
üheskoos nõu, lugu katsuma minna. Igalt poolt laiast 
maailmast oli katsujaid küllalt juba käinud, aga ükski ei 
jõudnud nende katsetöödega -korda saada, sest et töö mees- 
tel ikka üle rammu käis ja ühel inimesel kogunisti või- 
malik ei olnud. 

Kui nõu oli peetud, läksid mehed kolmekesi teele, ja 


11 


et kiiremalt edasi saada, kandis Pikkjalg teisi vahete- 
vahel seljas edasi. Et üks mees töö ära pidi toimetama, ei 
tohtinud nad kolmekesi üheskoos kuninga ette astuda. 
Pikkjalg saadeti asja läbi kuulama. 

Kolm katsetööd, mis kuninga väimees pidi ära 
tegema, olid need: esiteks pidi mees ühe päeva suure 
põhjapõdra-lehmaga karjas käima ja selle eest hoolt 
kandma, et tuulejalgne lehm ta käest jooksu ei pääseks. 
Õhtul päeva veeru ajal pidi ta lehma jälle lauta ajama. 
Teiseks pidi mees õhtul kuninga lossi väravad lukku 
panema. Kolmas katsetöö, mis kõige raskem näis, oli see, 
et ta mehe suust pidi ammuga nõnda õuna laskma, et mees, 
kes kõrgel mäe otsas seisis, õun vartpidi suus, mitte viga 
ei saaks, aga nool õuna keskelt läbi läheks. 

Ehk küll kaks esimest tööd rasked ei näinud, siiski 
ei olnud neid veel keegi siiasaadik jõudnud täita, mis sel- 
iest tuli, et asjad loodud korras ei olnud. Põhjapõdra leh- 
mal oli nii imelik kiirus, et ta ühe päevaga päeva tõusust 
kuni päeva veeruni maailma võis läbi joosta. Kuidas võis 
inimene temaga ühes nii kaugele joosta? Teise katsetüki 
juures oli nõidusevägi. Üks nõid oli end värava raud- 
riiviks moondanud ja tegi nüüd seda tempu, et kui mees 
redelit mööda üles minnes oma käe riivi külge pistis, siis 
võttis nõid põrguvõimuga käest kinni, nii et ükski vägi 
enam kätt ei võinud päästa, enne kui sorts ise selle tahtis 
lahti lasta. Aga käevangistus ei olnud siin ainuke viletsus, 
vaid sel silmapilgul, kui käsi näpistisse oli sattunud, hak- 
kas värav edasi-tagasi tantsima, kui oleks kangem tuule- 
hoog teda kihutanud. Sellepärast pidi käsipidi vangistatud 
mees teise hommikuni kui kõlks kella sees värava küljes 
ennast vintsutama, nii et ta enam surnud kui elav oli, kui 
näpisti ta lahti laskis. Kuningas ja kogu rahvas naeris 
veel ta viletsust ja mees pidi häbiga koju minema. Mitmel 
olid õlasooned nõnda välja venitatud, et mehest eluilmas 
enam töötegijat ei võinud saada. Kolmas töö võis osaval 
kütil võimalik olla, kelle silm ja käsi ühevõrra kanged 
olid. 

Kui Pikkjalg asjalugu oma silmaga oli näinud, ei 
läinud ta kohe kuninga ette, vaid esiteks vendade 


“Juurde tagasi, kes teda alles teel ootasid. Pärast nõu- 


pidamist leidsid mehed, kuidas neil kolmel küll või- 
malik oleks asju joonde ajada, aga kõige suuremat tüli 
tegi, et nad kolm kuninga silmas kui üksainuke mees 
pidid olema; muidu ei võinud nad lubatud võidupalka 
saada. 

Vennaksed niitsid nüüd oma habemed ühtviisi, 
et kellelgi huulel ega lõua all pikemaid karvu ei leitud 
kui teisel. Ja etnad kui ühe ema pojad ja kolmikud lapsed 
keha ja kombe poolest enamasti igas tükis ühte läksid, ei 
olnud võõral silmal võimalik seda pettust ära tunda. Nad 
lasksid väga uhke kuningliku ülikonna valmistada, mis 
siidist ja kallimast sametist õmmeldi ja kulla ja sätenda- 
vate kalliskividega ehiti, nii et kõik hiilgas ja siras kui 
tähistaevas selgel talveööl. 

Enne kui katsetööd mindi toimetama, tõotasid ven- 
naksed vandega, kuidas hiljem liisk nende vahel õigust 
peab tegema, kes neist kuninga väimeheks saab. 

Kui kanged vennaksed sedaviisi kõik talitused olid 
lõpetanud, et hiljem nende keskel midagi tüli ei tõuseks, 
siis ehtisid nad ühel päeval Pikkjala uhkesse ülikonda ja 
läkitasid ta kuningakotta, kus ta põdralehma karja pidi 
minema. Läheb asi korda, nagu vennaksed lootsid, siis 
oli esimene suur kivi teelt veeretatud, mis siiasaadik 
kosilasi keelanud pulmakambri minemast. 

Pikkjalg astusnii uhkesti kuninga ette, kui oleks ta 
loodud kuningapoeg, teretas viisakalt ja palus siis luba 
katsetööd teisel hommikul ette võtta. Kuningas andis loa, 
aga ütles sealjuures: 

«Hea oleks, kui te halvemad riided selga paneksite, 
sest meie lehm läheb soost ja rabast läbi, sellest hooli- 
mata, mis ette juhtub; seal võiksite kallid riided ära 
rikkuda.» 

Pikkjalg vastas: 

«Kes teie tütart tahab kosida, mis see riietest lugu 

peab,» ja läks siis puhkama, et teisel päeval seda virgem 
võiks olla. 

Kuningatütar, kes kaunist noormeest ukseprao vahelt 
salamahti oli luuranud, ütles ohates: «Oleks mul võimalik 
lehmale kammitsad jalga panna, ma teeksin seda, et selle 
mehe enda kaasaks võiksin saada.» 

Hommikul, kui päev oli üles tõusnud, sidus Pikkjalg 
lehmale kütke kaela ja võttis ise oheliku teise otsa oma 
pihku, et lehm temast väga kaugele ei jõuaks. 

Kui laudauks lahti tehti, pistis põdralehm kui tuule- 
hoog jooksu, karjane ohelikkupidi ta kõrval, nõnda et ta 
mitte sammugi lehmast maha ei jäänud. Kuningas ja vaa- 
tav linnarahvas panid mehe imelikku kiirust imeks, sest 
tänini ei olnud veel keegi paarisada sammu lehma kõrval 
jõudnud joosta. 

Ehk küll Pikkjalal niipea väsimust karta ei olnud, 
siiski võttis ta nõuks lehma selga istuda, kui rahva silm 
teda enam ei näinud. Ta kargas põdralehma turjale, pidas 
kütke otsast kinni ja laskis ennast sedaviisi ratsul edasi 
sõidutada. 

Noore keskhommiku ajal märkas põdralehm, et selle 
karjase käest pääsemine võimalik ei olnud, peatas sammu 
ja hakkas maast rohtu sööma. Pikkjalg astus seljast, heitis 
põõsa alla puhkama, aga pidas oheliku kinni, et lehm 
jooksu ei pääseks. Palaval lõuna ajal heitis ka lehm tema 
kõrvale põõsa varju maha ja hakkas mäletsema. 

Pärast lõunat katsus elajas veel paar korda jalgade 
kiirusega ennast karjase käest päästa, aga mees oli kui 
tuul turjal, sellepärast.ei olnud tal tarvis oma jalgu kulu- 
tama hakata. 

Väga suur imestus tõusis kuningal ja rahval, kui 
päeva veerul nähti, kuidas peru põdralehm kui vagasem 
lambatall karjasega seltsis koju tuli. Pikkjalg viis lehma 
lauta, pani ukse kinni ja läks siis palumist mööda kuninga 
lauda sööma. 

Peale õhtusööki jättis ta jumalaga ja ütles end taht- 
vat aegsasti puhkama heita, päeva väsimust lõpetades. 

Siiski ei läinud ta puhkama, vaid vendade juurde, kes 
teda metsas ootasid. 

Teisel päeval pidi Osavkäpp uhked riided enda 
selga panema ja kuningakotta minema teist katsetööd toi- 
metama. Kuningas, kes teda eilseks meheks arvas, kiitis 
ta karjasetööd ja soovis õnne, et mees ka värava võiks 
õhtul kinni panna. 

Kuningatütar oli jälle ukseprao vahelt kena meest luu- 
ranud ja ütles ohates: / 

«Oleks mul võimalik, ma võtaksin kurja näpisti värava 
küljest, et kallile noormehele viga ei sünniks, keda endale 
kaasaks sooviksin.» 

Osavkäpp teadis selgesti, mis lugu värava riiviga oli, 
seepärast läks ta' kuningakojast tulles otsekohe sepa 
juurde, laskis enesele seal ühe tugeva raudkäpa teha ja 
ootas õhtuni, kuni kõik inimesed kuningakojas olid puh- 
kama läinud. Siis tegi ta tule ja kuumendas raudkäpa 
punaseks. Seepeale seadis ta redeli värava najale püsti, 
millega ta üles pidi minema, sest et mehe pikkus nii kõr- 
gele ei ulatanud. Redelilt pistis ta tulise raudkäpa riivi 
külge. Silmapilk oli nõiariiv näpu oma näpistisse võtnud, 
mille ta loodud mehe käpaks arvas. Tulevalu tundes hak- 
kas riiv valu pärast möirgama, nii et kõik seinad värisesid 
ja mõned magajad kuningakojas kära läbi unest äratati. 
Aga Osavkäpp oli sel silmapilgul, kus raudkäpp tal näpis- 
tist pääses, riivi ette lükanud, ja värav oli nüüd lukkus. 
Siiski jäi ta hommikuni sinna valvama, kuni kuningas 
üles tõusis ja asja oma silmaga vaatama tuli. Värav seisis 
kinni riivitud nagu õhtul oli pandud. 

Kuningas kiitis noormehe osavust, kes kaks rasket 
katsetööd oli toimetanud, ja palus teda lõunasöögiks 
omale võõraks. Osavkäpp sõi kuninga lauas kõhu täis, 
vestis viisakasti juttu, kuni ta hiljem luba palus oma kor- 
terisse puhkama minna, sest ta ei olnud kõigel mineval 
ööl nahka silmile saanud, ja ütles homse päeva vastu 
veel mõnd ettevalmistamist olevat. 

Õhtul läks ta vendade juurde metsa, kus teda juba 

ammu oli oodatud, et teada saada, kuidas katsetöö korda 
oli läinud. Et nüüd tugevail vendadel üksteise vastu min- 
git kadedust ei olnud ja ükski seda ette ei näinud, kes 
neist kuninga väimeheks pidi saama, rõõmustasid nad 
kordaläinud töö üle väga. 

Teisel hommikul ehiti Teravsilm «uühkesse 
kuninglikku ülikonda ja saadeti teele, kolmandat katse- 
tööd toimetama. Niisama uhkel ja viisakal kombel kui 
teised vennad, astus ta kuninga ette paluma luba viimast 
katsetööd ette võtta. Kuningas ütles: 

«Mul on suur rõõm, et teil võimalik on olnud kaks 
katsetööd toimetada, mida tänini veel keegi ei jõudnud 
teha, ehk küll katsujaid igalt poolt kui rahet siia kokku 
sadas. Aga siiski kardan, et te kolmanda tööga ei suuda 
korda saada, sest siht seisab väga kaugel ja on väga 
pisike.» 

Teravsilm kostis: «Kes teie väimeheks tahab saada, 
see ei tohi midagi raskeks pidada, sest nii suur õnn ei 
või inimesele magades tulla.» 

Siis andis kuningas loa, et teisel hommikul katsetöö 
pidi ette võetama. Aga kuningatütar, kes jälle ukseprao 
vahelt noormeest oli luuranud, ohkas vesiste silmadega: 

«Oleks mul võimalik midagi selle noormehe kasuks 
teha, et ta homme kolmat korda võidu saaks! Ma annaksin 
kõik oma vara käest, kui ta kaasaks saaksin.» 

Kui juba esimesel kahel päeval väga palju rahvast 
igalt poolt kokku oli tulnud imetööd vaatama, siis ei või- 
nud neid tuhandeid sel päeval keegi enam lugeda. Kõrge 
mäe otsas seisis õunakandja, kes kauguse pärast varesest 
palju suurem ei näinud, ja selle mehe suust pidi Teravsilm 
õuna vibunoolega keskelt lõhestama. 

Asi ei näinud kellegi arvates võimalik olevat. Siiski 
kartis mees, kes õuna vartpidi mäe otsas oma suus pidi 
hoidma, et kogemata juhtumisel kütt märki oleks võinud 
trehvata; sellepärast võttis ta kadedas südames nõuks, 
kütile tööd veel raskemaks teha, kui see juba loodud 
kombel oli. Ta ei võtnud mitte hammastega õuna varrest 

kinni, nagu ta seadust mööda pidi tegema, vaid pistis 
poole õuna oma suhu, mõeldes: mida pisemaks ma sihi- 
märgi talle teen, seda vähem võib ta näha ja külge puu- 
tuda. 

Aga Teravsilmal oli pool väljapaistvat õuna niisama 
tähtis kui terve õun. Ta sihtis natuke aega osava silmaga 
mäe otsa märgi peale, saatis siis noole ammult lendama, 
ja vaata imet! — õun oli keskelt lõhestatud kui mõõdu 
järgi, nii et mõlemad pooled ühesuurused näisid. 

Kade õunahoidja oli ka oma teenitud kurjusepalga 
saanud, sest et Teravsilm õuna keskkohta oli sihtinud, 
aga et mehel suurem pool õuna suus oli, siis oli terav 
nool mõlemalt poolt suu kõrvalt tüki liha ühes võtnud. 

Niipea kui lõhestatud õun kuninga kätte tunnismär- 
giks oli toodud, tõusis rõõmukisa rahvatuhandete hulgas! 
Seesugust imet ei olnud veel kuskil maailmas kuuldud 
ega nähtud. Kuningatütar nuttis nüüd rõõmu pärast, et ta 
südamesoovid täide olid läinud. Aga kuningas palus 
Teravsilma oma kotta astuda, et sedamaid teda oma tüt- 
rega kihlata. Teravsilm palus alandlikult vastu, öeldes: 

«Lubage mulle tänane päev puhkamiseks töö peale! 
Homme tahame rõõmu maitstal» 

Ta ei tahtnud mingil kombel vendade vastu eksida, 
kes niisamuti kui temagi oma osa tööd oli teinud; see- 
pärast pidi liisk otsuse andma, kellele tööpalk osaks saab. 

Vendade juurde tagasi jõudes, rääkis Teravsilm oma 
lugu. Siis rõõmustasid nad nagu lapsed tüki aega, enne 
kui liisku hakati heitma. Liisk tuli jumalikul juhatamisel 
Teravsilmale õnneks; temast pidi nüüd kuninga 
väimees saama. Kui siis vennad viimast ööd veel ühes- 
koos olid maganud, tuli neile teisel hommikul kibe lahku- 
mistund, kus Teravsilm kuningalinna, Pikkjalg ja Osav- 
käpp aga omale maale, vanemate juurde tagasi pidid 
minema. 

Koju läinud vennad olid oma suure varaga palju 
mõisu ja maid ostnud, nõnda et nende valitsuse vald pea- 
aegu väikese kuningriigi sarnane näis. Teravsilm oli oma 

endise varanduse ka vanematele ja vendadele kinkinud, 
sest et temal kui kuninga väimehel seda enam tarvis ei 
olnud. 

Isa ja ema rõõmustasid poegade õnne üle; aga ema 
süda oli tihti raske, et kolmas poeg neist nii kaugel võõ- 
ral maal elas, kust lootust ei olnud teda näha saada. 
Aga kui vanemad aegamööda mulda olid läinud, ei leid- 
nud Pikkjalg ja Osavkäpp enam pikemalt rahu kodu- 
maale jääda, vaid andsid mõisad ja vallad rendile ja läk- 
sid jälle võõrale maale hulkuma, kus nad oma osavuse 
läbi uut rikkust ja vara lootsid saada. 

Kui kaugele nende teekäik ulatas, mis tegusid nad 
seal olid teinud ja kas nad jälle hiljemini oma päris- 
kohta tagasi tulid, sellest ma ei tea pikemalt mitte rääkida. 
Aga Teravsilma sugu pidavat veel tänapäeval seal maal 
elama, kus nende suguisa ennemuiste õnnekorral kuninga 


väimeheks oli saanud. 


OD= IC ODO OD DZ CO K<=73 0 DET 


TONTLA METS 


Vanal ajal seisis Alutaga ilus metsasalk, mida Tontla 
metsaks nimetati ja kuhu ükski inimene jalga ei usalda- 
nud pista. Mõned julgemad, kes kogemata sinna ligemale 
juhtunud ja luurama läinud, ütlesid paksude puude vahelt 
lagunenud hoonet näinud ja hulga inimesesarnaseid elu- 
kaid hoone ümber, kus muru kui sipelgapesa neist kihi- 
senud. Elukad näinud välja tahmased ja narakad kui 
mustlased; nimelt pidi seal vanu naisi ja poolaalasti lapsi 
leitama. 

Kui kord keegi külamees pimedal õhtul pidult koju 
tulles natuke sügavamale 'Tontla metsa eksinud, oli ta seal 
naljakat lugu näinud. Heleda tulukese ümber olnud otsata 
palju naisi ja lapsi. Mõned istunud maas, teised tantsinud 
õue peal. Ühel vanaeidel olnud lai raudkulp käes, mil- 
lega ta vahete-vahel tulist tuhka murule laiali pillutanud, 
kus siis lapsed kisaga tuulde üles tõusnud ja kui öökullid 
kõrgel suitsu sees ümber lennanud, kuni nad viimaks jälle 
maha tulnud. 

Siis tulnud metsast pika habemega väike vanamees, 
kott seljas suurem kui ta ise. Naised ja lapsed jooksnud 
käratsedes taadikesele vastu, tantsinud ta ümber ja püüd- 
nud kotti ta seljast maha kiskuda, aga vanamees pääse- 
nud siiski kotiga nende käest. Varsakõrgune must kass 
põlevate silmadega istunud ukselävel, karanud sealt vana- 
mehe koti otsa ja kadunud siis vaataja silmist hurtsikusse. 
Aga et nägijal sel puhul pea purjus ja silmad kirjud 

olnud, sellepärast ei võinud keegi täielikku otsust saada, 
kui palju ta jutust tõsi või vale oli. Küll tuli imeks panna, 
et isaisade päevil juba seesuguseid nähtusi Tontla metsast 
räägiti, aga keegi selgemat otsust ei võinud anda. Rootsi 
kuningas oli mitu korda käsu andnud, kardetud mets 
hävitada, aga rahvas ei usaldanud seda teha. 

Üks julge mees löönud korra kirvega mõne puu sisse, 
sealt jooksnud sedamaid verd ja kuuldud kiljatust kui pii- 
natud inimeste suust. Ehmatanud raiuja põgenenud väri- 
sedes pakku; hiljemini ei võinud kindlam sund ega rik- 
kam palk hävitajaid enam Tontla metsa meelitada. 

Väga imelik näis ka, et kustki metsast teed välja ei 
tulnud ega sisse läinud. Niisama vähe nähti suvel ja talvel 
suitsu märki, mis inimeste asupaika oleks võinud avaldada. 
Mets ise ei olnud suur ja maa igal pool ümberringi lage, 
kuhu kõik Silma paistis. Kui nüüd tõesti, nagu räägiti, 
vanast ajast juba elanikke siin asumas nähtud, siis ei või- 
nud nad muidu metsast sisse ega välja käia, kui urgas- 
teed mööda maa alt või sortsisõidul tuuletiivul öösel, kui 
ümberkaudne rahvas magas. Viimast rändamise kommet 
arvati kõige tõelisemaks, sest et, nagu ülemal kuulsime, 
üks neist nägijaist lapsi oma silmaga näinud tuulde tõus- 
vat. Ehk saame imelindudest täielikumaid sõnumeid, kui 
jutuvankril mõne sammu kaugemale sõidame ja naabri- 
külasse natuke puhkama läheme, 

Paar versta Tontla metsast oli suur küla. Keegi lesk 
külamees, kes hilja aja eest noore naise võtnud, oli — 
nagu lugu mõnikord juhtub — tulehargi majja toonud, 
nii et tüli ja riid palju iial ei lõppenud. Esimesest naisest 
järele jäänud seitsme-aastane tütarlaps, Elts nimi, oli väga 
terase vaimuga. Sellele väetile tegi kuri võõrasema elu 
pahemaks kui põrgu: ta torkis ja vopsis last hommikust 
õhtuni ja andis halvemat toitu kui koerakutsikale. Et pük- 
sid naise jalas seisid, ei saanud tütrele isast palju tuge, 
sest tossike mees pidi ka ise naise pilli järgi tantsima. 

Rohkem kui kaks aastat oli Elts seda rasket piina- 
põlve kannatanud ja palju silmapisaraid valanud, kui ta 

ühel pühapäeval teiste külalastega seltsis marjule läks. 
Laste kombel luusides olid nad teadmata Tontla metsa 
äärde jõudnud, kus väga kenad maasikad kasvasid, nõnda 
et muru neist punetas. Lapsed pistsid magusaid marju 
suhu ja noppisid neid torbikuisse, niipalju kui igaüks 
jõudis. 

Korraga hüüdis üks vanem poisike, kes kardetud 
kohast aru oli saanud: «Põgenege, põgenege! me oleme 
Tontla metsas!» — See sõnum oli kurjem kui tuluke. 
Kõik lapsed pistsid punuma, kui kihutaksid Tontla kollid 
juba neil kannul. 

Elts, kes teistest natuke kaugemale oli juhtunud ja 
puude alt väga ilusaid marju leidis, kuulis küll poisikese 
hüüdu, aga ei raatsinud marjamaalt lahkuda. Ta mõtles: 
ega tontlasedki kurjemad või olla kui võõrasema mul 
kodus. Korraga tuli pisike must koer, hõbekelluke kaelas, 
haukudes tema peale. Koera haukumise jälil jõudis sinna 
väike tütarlaps, uhkes siidriides, keelas koera haukumast 
ja ütles siis Eltsule: 

«Väga hea, et sa teiste lastega seltsis põgenema ei 
läinud. Jää mulle seltsiks, siis tahame ilusti mängida ja 
igapäev üheskoos marjule minna; ema seda mulle vististi 
ei keela, kui lähen talt luba paluma. Tule, läki kohe ema 
juurde!» 

Eltsu käest kinni võttes viis uhke võõras laps ta tüki 
maad sügavamale metsa. Väike must koer haukus nüüd 
lusti pärast, kargas Eltsu najale püsti ja lakkus ta käsi, 
kui oleksid nad juba vanad tuttavad olnud. 

Oh sa kallis aeg, mis imet ja ilu nüüd Eltsu silma 
tõusis! Ta arvas end taevas olevat. Kaunis rohuaed, õuna- 
ja marjapuudega täidetud, seisis ta ees. Puude oksil istu- 
sid linnud, kirjumad kui ilusamad liblikad, mõnel kuld- 
ja hõbesuled kehakatteks. Ja linnud olid julged, lapsed 
võisid neid käpaga kinni võtta, kui tahtsid. Keset rohu- 
aeda seisis elumaja, klaasist ja sõrmuskividest ehitatud, 
nii et seinad ja katus kui päike hiilgasid. Uhkes riides 
naisterahvas istus ukse ees pingil; see küsis tütrelt: 

«Mis võõra sa meile tood?» 

Tütar kostis: «Leidsin ta üksi metsast ja võtsin ta 
endale seltsiks kaasa. Kas lubad ta siia jätta?» 

Ema naeratas, aga ei rääkinud sõnakest, vaid vaatles 
Eltsu terase silmaga peast jaluni. Natukese aja pärast 
käskis ta Eltsul ligemale astuda, silitas ta palgeid ja küsis 
siis lahkel sõnal, kus ta kodu on, kas vanemad alles elus, 
ja kas tal himu siia jääda. 

Elts andis proua käele suud, võttis ta jalgade ümbert 
kinni, langes põlvili maha ja kostis siis pisarate pillil: 

«Eit puhkab mul ammugi muru all. 


Ema viidi teeda mööda, 
Armud läksid aeda mööda! 


Isa on küll elus, aga mis see mulle aitab: võõras- 
ema vihkab mind ja peksab mind armuta iga päev. Mi- 
dagi ei jõua ma tema meelepärast teha. Pai, kulla 
prouake, jätke mind siia! Pange mind karja või muule 
tööle, tahan kõik teha ja teie sõna kuulda, aga ärge 
saatke mind võõrasemale enam tagasi! See lööks mu pool- 
surnuks, et ma teistest külalastest maha olin jäänud.» 

Proua naeratas ja kostis: «Küll saame näha, mis 
sinust saab.» 

Tõusis siis pingilt ja astus üle läve tuppa. 

Tütar ütles Eltsule: «Ole julge, mu ema on lahke! Ma 
nägin ta silmist, et ta meie palumist kuulda võtab, kui ta 
asja pikemalt on mõelnud.» 

Siis käskis ta Eltsul seniks ootama jääda, kuni ta ise 
tuppa ema juurde läheb. Elts värises kartuse ja lootuse 
vahel, silmapilgud läksid tal väga igavaks, oodates, mis 
sõnumeid tütar proualt toob. 

' Tüki aja pärast tuli proua tütar tagasi, väike karbike 
käes, öeldes: 

«Ema käskis meid täna mängima minna, seni kui ta 
sinu pärast pikemalt nõu on pidanud. Loodan, et sa jääd: 
meile, ma €i raatsi sind enam ära lasta. Kas oled juba 
merel käinud?» 

Elts ajas suu ja silmad laiali ja küsis siis: 

«Merel? Mis see on? Sellest pole ma veel midagi 
kuulnud. » 

«Sa pead seda kohe nägema,» kostis proua tütar, 
võttis kaane karbikeselt, kus krookleht, konnakarp ja 
kaks kalaluud sees olid. Paar kastepiiska hiilgas krook- 
lehel; need pillutas laps murule maha. Silmapilk oli rohu- 
aed, haljas muru ja kõik, mis nähtaval oli olnud, ära 
kadunud, kui oleks maa nad neelanud, ja nii pikalt kui 
silmad ulatasid, ei nähtud muud, kui avavett, mis kaugel 
taevaga näis kokku sulavat. Üksnes nende jalgade alla 
oli tükike tahedat jäänud. 

Nüüd pani proua tütar konnakarbi veele ja võttis 
kalaluud kätte. Konnakarp paisus, kasvas ja venis ilusaks 
lootsikuks, kuhu tosin või rohkemgi lapsi oleks mahtunud. 
Lapsed istusid kahekesi lootsikusse, Elts küll hirmuga, 
aga proua tütar naeris. Kalaluud, mis tal käes olid, kas- 
vasid aerudeks. Veelained kiigutasid neid kui kätkis kau- 
gemale. Aegamööda tuli teisi lootsikuid neile ligemale, 
igaühel inimesed sees; need laulsid ja olid rõõmsad. 

«Meie peame neile vastu laulma,» ütles proua tütar, 
aga Elts ei osanud laulda. Kuid seda ilusamini laulis 
proua tütar. Teiste lauludest ei saanud Elts palju aru, aga 
üks sõna, mis igastlaulust kostis, oli «Kiisike!» Elts küsis, 
mis see nimi pidi tähendama, ja proua tütar kostis: «See 
on minu nimi.» 

Ei tea, kui kaua nad sedaviisi juba lusti olid sõitnud, 
siis kuulsid nad korraga hüüdmist: 

«Lapsed, tulge koju, õhtu jõuab ligi.» 

Kiisike võttis karbikese taskust, kus krookleht sees 
seisis, kastis selle vette, nii et paar piiska külge jäid, — 
ja silmapilgul olid nad uhke hoone ligidal, kesk rohuaeda; 
kõik näis ümberringi kuiv ja tahe kui ennegi, vett ei ol- 
nud kuskil. Konnakarp ja kalaluud pandi krooklehe 
juurde karbikesse ja lapsed läksid tuppa. 

Suures toas istus söögilaua ümber kakskümmend neli 
naisterahvast, kõik uhkes riides, kui oleksid nad pulmas 

olnud. Ülal laua otsas istus proua kuldtoolil. Elts ei tead- 
nud, kust ta nii palju silmi pidi võtma, et kõike seda ilu 
oleks võinud näha, mis siin avalikult igast kohast paistis. 
Laual oli kolmteistkümmend rooga, kõik kuld- ja hõbe- 
vaagnais; aga üks roog jäi katsumata ja viidi niisamuti 
jälle laualt, kaas peal, nagu lauale oli toodud. 

Elts sõi kallist magusat rooga, mis parem kui kook 
maitses. Jälle arvas ta end taevas olevat, sest maa peal ei 
võinud ta seda iial võimalikuks arvata. 

Söögilauas räägiti tasasel kombel, aga üht võõrast 
keelt, millest Elts sõnagi ei mõistnud. Proua rääkis paar 
sõna tüdrukuga, kes ta tooli taga seisis; tüdruk ruttas 
toast ja tuli natukese aja pärast väikese vanamehega 
tagasi, kelle habe pikem oli kui ta ise. Vanamees teretas 
kummardades ja jäi ukse piida kõrvale seisma. Proua 
tähendas sõrmega Eltsu poole ja ütles: «Vaata seda küla- 
last, kelle ma kasvandikuks tahan võtta. Tee mulle tema- 
sarnane kuju, mille homme tema asemel külasse võime 
läkitada.» 

Vanataat vaatas osava silmaga Eltsu peale, kui tahaks 
temast mõõtu võtta, kummardas siis jälle proua poole ja 
läks toast välja. Pärast sööki ütles proua lahke sõnaga 
Eltsule: 

«Kiisike palus mind, et ma sind temale seltsiks 
jätaksin. Sa ise ütlesid ka, et sul lust oleks siia jääda. 
Eks ole tõsi?» 

Elts langes ta ette põlvili, andis ta kätele ja jalga- 
dele suud, tänuks selle armu eest, et proua ta kurja võõ- 
rasema küüsist oli päästnud. Aga proua tõstis ta põran- 
dalt üles, silitas ta pead ja pisaraist niiskeid palgeid. Siis 
ütles ta: 

«Kui sa ikka sõnakuulelikuks, heaks lapseks jääd, 
siis käib su käsi õnnelikult; tahan lasta su eest muretseda, 
sulle kõiki tarvilikke õpetusi anda, kuni sa inimeseks kas- 
vad ja oma käe peal võid edasi saada. Minu preilid, kes 
Kiisikest koolitavad, juhatavad ka sind kõiges peenikeses 
näputöös ja tarkuses.» 

Natukese aja pärast tuli vanamees tagasi, pikk saviga 
täidetud mold õlal ja väike kaanega korvike pahemas 
käes. Moldi ja korvikest põrandale pannes võttis ta tüki 
savi kätte ja hakkas sellest titekest tegema, mis igapidi 
inimeselapse kujuline näis. Kõhtu, mis õõnsaks oli jäetud, 
pani vanamees kolm silku ja palukese leiba. Siis tegi ta 
titele rindade kohta augu, võttis korvist küünrapikkuse 
musta ussi ja laskis selle läbi augu tite rinda pugeda. 
Madu sihises ja keerles sabaga, kui tahaks ta vastu tõr- 
kuda, aga pidi siiski minema. Kui proua titte igalt poolt 
oli vaadanud, ütles vanamees: 

«Nüüd pole meil muud tarvis kui piisake külalapse 
verd.» 

Elts kahvatas kohkudes seda kuuldes, ta arvas oma 
hinge sellega kurjale müüvat. Aga proua ütles tröös- 
tides: 

«Ara karda midagi! Me ei taha su verd kurja, vaid 
üksnes hea ja su tulevase õnne pärast.» 

Siis võttis ta peenikese kuldnõela, pistis sellega Eltsu 
käsivarde ja andis nõela vanamehele, kes selle tite südame 
kohta pistis. Seepeale pani ta titekese korvi, kaane alla 
kasvama, ja lubas hommikul prouale näha tuua, mis ta 
kätetööst oli sündinud. 

Hiljemini mindi puhkama; ka Elts pidi toatüdruku 
seltsis magamiskambrisse minema, kus talle pehme säng 
valmistati. 

Kui ta teisel hommikul siidsängis patjade sülest ärkas 
ja silmi laiali sirutas, leidis ta peenikese udusärgi oma 
seljas ja uhked riided toolil sängi ees. Seal tuli tüdruk 
tuppa, käskis Eltsul silmad pesta ja juuksed silida, mis- 
peale ta tema uhkete riietega peast jaluni ehtis kui 
uhkema saksa-lapse. Miskiei teinud Eltsule niipalju rõõmu 
kui kingad! Ta oli siiasaadik enamasti ikka palja jalu 
käinud. Eltsu arvates ei võinud vist kuningatütreilgi ilu- 
samaid kingi olla kui temal! 

Kingade üle rõõmustades ei olnud tal aega teisi rii- 
deid tähelegi panna, ehk küll kõik väga ilusad olid. Ta 

kodunt toodud talulapseriided olid öösel ära viidud, mis- 
pärast, seda pidi ta hiljemini nägema. Ta riided anti 
savist titele, kes tema asemel külla pidi minema. Titt 
oli öösel salakambris paisunud ja hommikul täielikult 
Eltsu sarnaseks kasvanud; ta kõndis juba omal jalal, 
nagu jumalast loodud loomad. Elts ehmatas teda nähes, 
mis igas tükis ta eilset kuju avaldas. Proua ütles Eltsu 
ehmatust tähele pannes: 

«Ära karda, laps! Savine ei võisulle midagi viga 
teha. Selle läkitame su võõrasemale tonkimise-pakuks! 
Vemmeldagu ta seda niipalju kui tahab, kivi-tuim Savine 
ei tunne sest valu. Aga kui kuri naine meelt ei hakka 
parandama, siis võib temale ükskord sinu kujust nuhtleja 
sündida.» 

Sellest päevast elas Elts õnnelikku põlve kui hel- 
litatud saksa-laps, keda kuldkätkis oli kiigutatud. Ei 
olnud tal muret ega vaeva, õppimine läks päev-päevalt 
kergemaks ja endine kibe elu külas paistis kui tume une- 
nägu. 

Aga mida sügavamalt ta seda elu siin õnnepõlves 
tundma õppis, seda imelikum näis igapidi lugu, mis 100- 
dud kombel ei võinud sündida. Siin võis vist üks iseäralik 
vägi toimetajaks olla, mida tema ei tundnud ega mõist- 
nud. Paarkümmend sammu toa uksest eemal seisis kõrge 
raudkivi õuel. Kui söögiaeg jõudis, läks pika habemega 
vanamees kivi juurde, võttis hõbekepikese põuest ja ko- 
putas sellega kolm korda kõlisedes kivi vastu. Siis kar- 
gas kivist suur kuldkukk välja ja istus kivi otsa. Igakord 
kui ta seal tiibu siputas ja laulis, tõusis kivi alt midagi 
nähtavale. Esiteks pikk kaetud söögilaud, kus nii palju 
taldrikuid peal, kui sööjaid oli; see laud läks ise tuppa, 
kui oleks tuuletiivad teda kandnud. Teisel kukelaulul 
läksid toolid laua järel; hiljemini üks roavaagen teise 
järel, mis kõik kivi alt kerkisid ja tuule võimul söögi- 
lauale lendasid. Niisama ka mõdupudelid, õunad ja mar- 
jad. mil kõigil eluvaim sees näis olevat, nii et neil tõst- 
jaid ega kandjaid tarvis ei olnud. 

Said sööjad kõik oma kõhud täitnud, siis koputas 
vanamees teist korda hõbekepikesega kivi külge, ja kuld- 
kukk laulis pudelid, vaagnad ja taldrikud, toolid ja laua 
kivi alla tagasi. Aga kui kolmeteistkümnes vaagen tuli, 
kust seest iial ei söödud, jooksis suur must kass vaagna 
järel ja mõlemad istusid kivi otsa kuke kõrvale ega lii- 
kunud sealt enne, kui vanamees nad ära viis. Ta võttis 
vaagna kätte, kassi kaenlasse ja kuldkuke õlale ning 
kadus nendega siis kivi alla. Millal vanataat sealt tagasi 
tuli, ei olnud Elts iial näinud; niisama vähe oli ta teada 
saanud, mis imeliku kivi all varjul võis olla. Mitte üksi 
söögid ja joogid, vaid kõik muud majatarbed ja riided 
tõusid kuldkuke laulul kivi alt. 

Ehk küll söögilaual väga pisut ja iga kord võõras 
keeles räägiti, mida Elts ei mõistnud, seda enam juttu ja 
laulu tehti muidu toas ja rohuaias, kus proua oma preili- 
dega koos oli. 

Aegamööda õppis Elts ka nende keelt tundma ja 
mõistis enamasti kõik, mis räägiti. Siiski kulus mõni 
aasta, enne kui ta enda keel nende sõnade järgi hakkas 
painduma. 

Ükskord oli Elts Kiisikeselt küsinud, miks kolmeteist- 
kümnes vaagen igapäev lauale tuuakse, kust keegi ini- 
mene ei söö; aga Kiisike ei teadnud talle mingit vastust 
anda. Kiisike oli vist seda emale rääkinud, sest mõne 
päeva pärast laskis proua Eltsu oma ette kutsuda ja ütles 
tõsise sõnaga: 

«Ara koorma tühjade mõtetega oma südant, mis sulle 
mingit kasu ei või tuua. Sa tahaksid teada saada, mis- 
pärast meie kolmeteistkümnendast vaagnast iial ei söö? 
Vaata, armas laps, see on varjuliste õnnistuse 
vaagen. Sinna külge ei tohi me mitte puutuda, — muidu 
lõpeks meie õnnepõlv otsa. Ka inimestega oleks siin ilmas 
palju parem lugu, kui nad ahnuse pärast mitte kõiki 
andeid endile ei kisuks ja taevalistele õnneandjatele 
midagi tänuks jätaks. Ahnus on inimeste kõige suurem 
viga!» 

Aastad lendasid Eltsul õnnelikus elus tuulekiirul 
edasi. Ta oli juba priskeks nooreks tüdrukuks kasvanud 
ja palju õppinud, mida ta külas kogu eluajal ei oleks või- 
nud tundma saada. Aga Kiisike oli veel niisama pisike 
laps kui sel päeval, kus ta Eltsuga metsas esimest korda 
kokku oli juhtunud. Need preilid, kes proua seltsis ela- 
sid, pidid iga päev mõne tunni Kiisikest ja Eltsu õpe- 
tama, kirjatähti ja mitmesugust peenikest näputööd. Elts 
oskas kõik täielikult, aga Kiisike himustas enam lapse- 
mängu kui midagi tarvilikku tööd. Tuli tal naljatuju 
peale, siis viskas ta näputöö käest, võttis oma karbikese ja 
jooksis õue merd mängima, mida keegi pahaks ei pan- 
nud. Mõnikord ütles ta Eltsule: 

«Kahju, et sa nii suureks oled kasvanud, nüüd ei 
või sa minuga enam mängida.» 

Kui nüüd üheksa aastat räägitud kombel mööda olid 
läinud, laskis proua ühel õhtul Eltsu oma magamiskamb- 
risse kutsuda. Elts pani seda imeks, sest sel ajal ei olnud 
proua teda iial enese ette lasknud tulla. Süda peksis tütar- 
lapsel kui lind põues, nii et see lõhkema kippus. Üle läve 
astudes, nägi ta proua palged punased ja silmad täis pisa- 
raid, mis ta kiiresti kuivatas, kui tahaks ta neid Eltsu eest 
peita. 

«Armas kasvandik,» alustas proua, «aeg on tulnud, 
kus me peame lahkuma.» 

«Lahkuma?» kisendas Elts ja langes proua ette nuttes 
põlvili. «Ei, kallis proua, ei seda või ilmas olla enne, kui 
meid surm kord lahutab. Te võtsite mu ükskord heldesti 
vastu, seepärast ärge lükake mind äral» 

Proua ütles trööstides: 

«Laps, ole rahul! Sa ei tea neist asjust veel midagi, 
mis ma su õnne pärast ette võtan. Sa oled inimeseks kas- 
vanud ja aeg on tulnud, et ma sind kauemini siin vangis 
ei tohi pidada. Sa pead jälle inimeste seltsi minema, kus 
sulle õnneteed avanevad, .mis sind edasi peavad viima.» 

Elts palus haledasti vastu: «Kallis proua, ärge tõu- 
gake mind ära. Ma ei igatse muud õnne kui teie juures 

elada ja surra. Võtke mind toatüdrukuks või pange muidu 
tööle, kuidas ise arvate, aga ärge saatke mind hulkuma. 
Parem oleksite mind võinud võõrasema juurde külasse 


- Jätta, kui et mõneks aastaks taeva võtsite ja nüüd põrgu 


tagasi saadate.» 

«Ole vait, armas laps!» ütles proua, «sa ei tea seda, 
mis ma su õnne pärast pean tegema, ehk mul küll süda 
sealjuures valutab. Kõik peab nõnda sündima, nagu ma 
praegu talitan. Sa oled surelik inimene, sinu aastad lõpe- 
vad omal ajal otsa, seepärast ei tohi sa pikemalt siia 
jääda. Ehk küll mul ja neil teistel, kes igapäev mu üm- 
ber, inimeste kujud on, siiski ei ole me inimesed, vaid 
kõrgemad olevused, keda inimesed ei tunne. Sa saad kau- 
gel maal armsa abikaasa, kes sulle kohaseks loodud, elad 
temaga õnnelikult, kuni teie elupäevad õhtule jõuavad. 
Lahkumine ei ole mulle kerge, aga see peab nõnda olema, 
seepärast pead sellega rahulikult leppima.» 

Siis silitas ta oma kuldkammiga Eltsu juukseid ja 
käskis teda magama minna. Aga kust vaene Elts sel ööl 
und pidi võtma? Elu näis talle kui pimedam öötaevas, kus 
ainustki tähte ei hiilanud. 

Seni kui Eltsu kurbuse-kütkesse jätame, läheme 
külasse vaatama, kuidas ta isatalus asjad edasi käivad, 
kus Savine tema asemel võõrasemal tonkimise-pakuks oli. 

Et kuri naine vanuses paremaks ei lähe, on tuttav 
lugu. Räägitakse, et mõnikord äkilisest noormehest vanu- 
sega vaga lammas pidavat kasvama, aga tigeda südamega 
noorest tütarlapsest, kes tanu alla on saanud, peab vanas 
eas kuri kiskja hunt sündima. Võõrasema piinas kui 
põrguhark Savist ööd ja päevad, aga tuimal loomal ei tul- 
nud sest iial viga, sest valu ta keha ei tundnud. Juhtus 
mees mõne korra lapsele abiks vahele minema, siis sai ka 
tema mõne matsu lepituse palgaks. 

Ühel päeval oli võõrasema jälle savist tütart pöörasel 
kombel peksnud ja pealegi ähvardanud talle otsa teha. 
Vihaga sasis ta mõlema käega Savise kõrist kinni ja tah- 
tis teda kägistada. Kuid vaata, seal tuli must madu sihise- 

des lapse suust ja nõelas võõrasema keeletosa, nii et ta 
sõnalausumata surnult maha langes. 

Mees leidis õhtul koju tulles surnud naise põrandalt 
kui paku paistetanud: tütart ei olnud kustki poolt leida. 
Mehe kisa peale tuli külarahvas kokku. Naabripere rahvas 
oli lõuna ajal majas suurt kära kuulnud, aga et niisugust 
lugu enamasti igapäev seal juhtus, ei läinud keegi vaa- 
tama. Pärast lõunat oli kõik vaikseks jäänud, aga tütart 
ei olnud kellegi silm näinud. 

Siis pesti surnud naise keha, pandi riide; kupatati 
soolaga herneid surnuvalvajaile, kes ööseks sinna jäid. 
Väsinud mees läks kambrisse puhkama ja tänas vist õnne, 
et tulehargist oli pääsenud. Laualt leidis ta kolm silku ja 
palukese leiba, võttis selle õhturoaks ja heitis sängi puh- 
kama. Teisel hommikul leiti ta surnult asemel, niisama 
paistetanud kui nainegi. Paari päeva pärast maeti nad 
ühte hauda, kus nad enam teineteisele viga ei võinud 
teha. Kadunud tütrest ei saanud külarahvas iial enam 
sõnumeid. 

Eltsul ei olnud kogu öö silmalaud kinni läinud. Ta 
nuttis ja kaebas oma viletsust, et õnnepõlvest ootamata 
äkki pidi lahkuma. Hommikul andis proua talle pitser- 
kiviga kuldsõrmuse ja sidus siidpaelaga pisikese kuld- 
karbi ta kaela, kutsus siis vanamehe, näitas käega Eltsu 
peale ja jättis kurval näol Eltsu jumalaga. Elts tahtis 
parajasti tänada, kuid siis koputas vanamees kolm korda 
hõbekepikesega tasahiljukesi ta pähe. Elts tundis seda- 
maid, et ta linnuks oli saanud; kätest kasvasid tiivad ja 
jalgadest pikkade küüntega kotkajalad, ninast kõver nokk 
ja suled katsid üleni keha. Korraga tõusis ta tuulde ja 
lendas kui munast hautud kotkas pilve all edasi. Nõnda 
oli ta mõne päeva juba lõuna poole lennanud, vahete- 
vahel väsinud tiibu puhanud; aga nälga ei tundnud ta 
mitte. L 

Ühel päeval juhtus ta madalal metsa kohal keeritama, 
kus jahikoerad haukusid; aga et neil tiibu ei olnud, ei 
võinud nad linnule kõrgel viga teha. Korraga tundis ta 

teravat noolt oma tiiva külge puutuvat ja ta langes maha. 
Ta oli ehmatusest minestanud. 

Kui Elts minestuse-unest ärkas ja silmad laiali siru- 
tas, leidis ta enese põõsa all maas inimese kujul. Kuidas 
ta siia oli saanud ja mis talle muidu võõrast oli juhtunud, 
näis kui umbne unenägu. Korraga tuli uhke noor kuninga- 
poeg ratsul sinna, kargas hobuse seljast ja pakkus Eltsule 
lahkesti kätt, öeldes: 

«Õnnetunnil olin täna hommikul kodunt tulnud! Teist, 
kallis preili, olen pool aastat igal öösel und näinud, et 
siit metsast teid pidin leidma. Ehk küll sada korda tühja 
teed tallasin, siiski ei lõppenud mu igatsemine ja lootus. 
"Täna lasksin suure kotka maha, kes umbes siia kohta võis 
langeda; kotka jälgi otsides leidsin kogemata teid.» 

Siis aitas ta Eltsu hobuse selga ja sõitis temaga seltsis 
linna, kus vana kuningas nad rõõmsasti vastu võttis. 
Mõne päeva pärast tehti uhked pulmad; aga pulmapäeva 
hommikul olid viiskümmend koormat uhkete asjadega 
Sinna tulnud, mis kallis kasuema Eltsule oli läkitanud. 
Pärast vana kuninga surma sai Elts kuningannaks, kus ta 
vanas eas oma noorpõlve lugu ise oli rääkinud. Aga 
Tontla metsast ei ole hiljem midagi enam nähtud ega 
kuuldud. 


OMSK ODCZIOK ODDA RODEO TIODOITT 


VAESELAPSE, KASIKIVI 


Üks vaene vanemateta tütarlaps oli kui lambatall 
järele jäänud ja õelasse peresse kasvandikuks saanud, kus 
tal muud sõpra ei olnud kui perekoer Krants, kes mõni- 
kord vaeselapse käest leivakoorukesi sai. Tütarlaps pidi 
hommikust õhtuni perenaisele käsikivil jahvatama, ja kui 
väsimust puhates kivi tal mõnikord seisma jäi, oli malk 
kohe kihutajaks lapse kannul. Õhtul olid vaeselapse käed 
kui puunotid tuimad, aga kes sellest hoolis. Palukese, mis 
vaestelelastele armust antakse, peab suurem osa ena- 
masti vere ja higiga perevanemaile tasuma. Jumal üksi 
taevas kuuleb vaestelaste ohkamisi ja loeb nende silma- 
pisaraid, mis palgeid mööda alla veerevad. 

Ühel päeval, kui meie nõder tütarlaps jälle rasket 
käsikivi ümber ajas ja väga nukras tujus oli, et pere- 
naine ta hommikul söömata oli jätnud, tuli sinna lonkur 
ühe silmaga sant näruses riides. Aga ta ei olnud päris 
kerjaja, vaid kuulus Soome tark, kes enese sedapuhku 
sandiks oli moondanud, et rahvas teda ei tunneks. Sant 
istus ukselävele, vaatas teraselt lapse rasket tööd, võttis 
palukese leiba oma kaelakotist, pistis lapsele suhu ja 
ütles: 

«Lõuna on veel kaugel, võta pisut leiba keha karastu- 
seks.» ? 

Vaenelaps näris kuivanud palukest, mis magusam kui 
sai maitses. Ta tundis sedamaid jõudu kätes kasvavat. 
Sant ütles: 

«Sul vaesel võivad käed küll väsinud olla ühtepuhku 
rasket kivi ümber ajades?» 

Tütarlaps vaatas kahtlevalt vanataadi silmi, nagu 
oleks tahtnud tunnistada, kas küsimine tõsi või pilkamine 
pidi olema; ja kui ta näo lahke ja tõsise leidis, siis kostis ta: 

«Kes vaeselapse kätest lugu peab! Veri on alati 
küünte all fa malk mõõdab selga, kui nii palju ei jõua 
teha, kui perenaine tahab.» 

Sant käskis lugu pikemalt rääkida, et ta lapse elu 
põhjani tundma saaks. Kui vaenelaps jutu oli lõpetanud, 
võttis vanamees kotist rätikuräbala, andis lapsele ja ütles: 

«Seo õhtul magama heites see rätik oma pea ümber 
ja ohka südame põhjast: «Magus unenäoke, kanna mind 
sinna, kust käsikivi leian, mis ise jahvatab, et minu nõdra 
abi pikemalt tarvis ei oleks!» 

Vaenelaps pistis rätikuräbala põue ja tänas anni eest 
vanameest, kes sedamaid oma teed läks. Õhtul magama 
heites tegi vaenelaps, nagu sant teda oli õpetanud: sidus 
rätiku pea ümber ja ohkas silmaveega soovisõnu, ehk tal 
küll enesel palju lootust ei olnud. Ta uinus kergema süda- 
mega magama kui muidu. Kaetud silmade ette tuli kent- 
sakas unenägu, mis tütarlapse pikale teele rändama viis, 
kus mitu imelikku juhtumist sündis. Viimaks jõudis ta 
sügavale maa alla, mis ehk põrgu võis olla, sest kõik 
näis kole ja võõras. Õueväravad seisid laiali, kus ühtki 
elavat looma liikumas ei nähtud. Edasi minnes tõusis 
mürin, nagu oleks käsikivi jahvatamas. Vaenelaps kõndis 
argsel sammul mürina poole edasi, kuni ta aida ulualt 
suure kirstu leidis, kust seest kivimürin ta kõrvu kostis. 
Lapse jõud ei võinud kirstu liigutada, veel vähem paigast 
tõsta. Seal nägi ta tallis sõime küljes valget hobust ja 
mõnus mõte tuli talle sedamaid pähe: hobune tallist 
võtta, köiega kirstu ette rakendada ja sedaviisi kirst ära 
iia. Ta tegi mõtted tõeks, pani lobuse köitega kirstu 
ette, istus ise kirstu kaanele, võttis pika vitsa kätte ja 
hakkas tuhatnelja kodu poole kihutama. 

Teisel hommikul unest ärgates tuli tähtis unenägu 

talle meelde, mis nii elav näis, nagu oleks ta tõesti kirstu 
kaanel tüki maad sõitnud. Silmi laiali sirutades nägi ta 
kirstu oma ees, aseme kõrval. Asemelt karates võttis ta 
kehikutäie otri, mis eile õhtul jahvatamata jäänud, puistas 
terad auku, mille kirstu kaanelt leidis, ja vaata rõõmsat 
imet: kivid hakkasid sedamaid mürisema! Natukese aja 
pärast oli valmis jahu kotis. m 

Nüüd oli vaesellapsel hõlpus põli. Salakivi kirstus 
jahvatas, mis talle anti, ja tütarlapsel ei olnud suuremat 
vaeva, kui viljateri pealt sisse puistata ja jahu alt välja 
võtta. Kirstu kaant ei tohtinud ta iial lahti teha, — sant 
oli selle kindlasti ära keelanud, öeldes: «See oleks sulle 
surmaks!» 

Perenaine sai mõne aja pärast märku, et kirst jahva- 
tusel vaeselapse abimees oli. Ta hakkas salanõu pidama; 
tütarlast majast ära ajada ja jahvatamiskirstu tema ase- 
mele võtta, mis süüa ei tahtnud. Esiteks tahtis ta jahva- 
tava kirstuga ennast ligemalt tutvustada, et näha saaks, 
kus imelik jahvataja seisab. Himu kihutas naist ööd ja 
päevad ega andnud talle kuskil mahti, enne kui ta saladust 
tundma saaks. 

Ühel pühapäeva hommikul käskis ta vaesellapsel kiri- 
kusse minna ja lubas ise koduhoidjaks jääda. Seesugust 
lahket lubamist polnud vaeselapse kõrv enne veel kuul- 
nud. Ta pani rõõmuga puhta särgi selga ja paremad hil- 
bud ümber, siis ruttas ta kirikuteele. 

Perenaine vahtis nii kaua ukselävelt talle järele, kuni 
tütarlaps ta silmist kadus, siis võttis ta aidast kehikutäie 
viljateri, puistas need kirstu kaanele, et kirst jahvatama 
hakkaks. Aga kirst ei teinud seda. Vast siis, kui pihutäis 
vilja kaane auku pandi, hakkasid kivid tööle: siiski oli 
naisel palju vaeva ja tööd, enne kui raske kirstu kaane 
pealt jõudis kangutada. Viimaks läks kirstu kaas niikau- 
gelt praokile, et eideke silma sisse usaldas pista, — aga 
“oh õnnetust: elav tuluke kargas kirstust välja ja sütitas 
perenaise põlema, nagu oleks ta takukoonal olnud. Te- 
“mast ei jäänud muud üle kui kamalutäis tuhka. 

Kui hiljemini leskmees teist naist tahtis võtta, tuli tal 
meelde, et kasvandik vaenelaps juba inimese-ealiseks oli 
jõudnud ja seepärast tarvis ei olnud kaugemat kosjateed 
ette võtta. Pulmad peeti vaiksel kombel ja kui naabri- 
rahvas õhtul koju oli läinud, läks ka mees noorikuga 
magama. Teisel hommikul leidis noorik aita minnes, et 
kirst käsikiviga öösel aidast ära oli kadunud ega mingit 
jälge vargast polnud nähtavale jäänud. Ehk küll igalt 
poolt otsiti, ligemalt ja kaugemalt kuulati, kas kuskil 
kadunud asja inimeste silma oleks tõusnud, siiski ei ole 
tänapäevani sest midagi nähtud ega kuuldud. Imelik käsi- 
kiviga kirst, mille ükskord unenägu maa alt välja toonud, 
võis niisama imelikult sinna tagasi olla läinud. 


5 Fr. R. Kreutzwald 


ODSIE ODS=IT OD DIAAODEIOCSODEOCSO 


KAKSTEISTKUMMEND TUTART 


Ühel kehval vabadikul oli kord kaksteistkümmend 
tütart, nende hulgas kaks paari kaksikuid. Jumeda näoga 
tütarlapsed olid kõik terved ja prisked ning üleväga vii- 
sikad inimesed. 

- Vanemate kitsikut elamist vaadates näis küll mit- 
mele mõistmata, kuidas nad hulgale lastele peatoitu ja 
kehakatet jõudsid muretseda. Lapsed olid iga päev pes- 
tud silmadega, silutud juustega, ja ikka olid neil puhtad, 
valged särgid seljas, otsegu saksa-lastel. Mõned arvasid 
vabadikul salajase varakandja olevat, teised pidasid teda 
nõiaks, mõned teised jälle tuuletargaks, kes tuulispeana 
salavara pidi kokku riisuma. Aga tõeliselt oli lugu hoo- 
pis teisiti. 

Vabadiku naisel oli salajane õnneandja, kes lapsi toi- 
tis, kasis ja haris. Kui ta tütarlapse-põlves alles võõras 
talus teenimas oli, nägi ta kolm ööd ühtjärge unes uhke 
naisterahva enese juurde tulevat, kes teda jaaniööl küla 
allikale käskis minna. Ta ehk ei oleks seda unenägu palju 
tähele pannud, kui jaaniõhtu tule ääres üks hääleke talle 
alaliselt sääsekombel kõrva poleks pirisenud: «Mine 
allikale, mine allikale, kus su õnne veesooned immitse- 
vad!» 

Ehk ta küll natuke kohkus salanõu kuuldes, siiski 
võttis ta viimaks julgust, lahkus teiste tütarlaste hulgast, 
kes kiigel ja tule ümber - käratsesid, ja hakkas allika 
poole sammuma. Aga mida ligemale ta jõudis, seda 

enam lõi ta süda kohkuma. Ta oleks vist teelt tagasi läi- 
nud, kui sääse hääleke kõrvas mahti oleks andnud. Nüüd 
pidi ta vägisi edasi minema. 

Ligemale jõudes nägi ta valges riides naisterahvast 
allika ääres kivi otsas istuvat. Kui see tulija kartust 
nägi, tõusis ta jalule ja läks mõne sammu tütarlapsele 
vastu, pakkus teretades kätt ja ütles: 

«Ara karda, armas laps, ega ma sulle kurja tee! Pane 
tähele ja pea meeles, mis ma sulle kuulutan. Tänavu 
sügisel tulevad sulle kosilased; mees on kehv nagu sinagi, 
siiski ära hooli sellest, vaid võta ta viinad vastu. Te olete 
mõlemad head inimesed, seepärast tahan teile õnne tuua 
ja teid edasi aidata; aga murekandmist ja kätetööd ärge 
jätke maha, muidu ei või ükski õnn teil kesta. Säh, võta 
see kotike ja pista oma tasku, seal ei ole muud sees kui 
mõned lähkrikivid. Saad sa esimese lapse ilmale toonud, 
siis viska üks kivike kaevu, et ma sind vaatama tuleksin. 
Kui laps ristimisele viiakse, tahan ma vaderiks minna. 
Meie tänaöösisest kokkusaamisest ja jutust ära lausu kelle- 
legi sõnakest, ja sedapuhku jätan jumalaga!» 

Nõnda rääkides olt imelik võõras tütarlapse silmist 
kadunud, otsegu maa alla vajunud. Tütarlaps ehk oleks 
ka seda lugu unenäoks arvanud, kui kotike ta pihus- 
teisiti poleks tunnistanud. Kotist leidis ta kaksteistküm- 
mend lähkrikivi. 

Kuidas neitsi jaaniööl ette kuulutanud, nõnda hilje- 
mini sündiski: tütarlaps viidi sügisel mehele ja kosilane 
oli kehv sulane. Teisel aastal tõi noorik esimese tütre 
ilmale; ta tuletas meelde, mis tal jaaniööl tüdrukupõlves 
oli juhtunud, tõusis salamahti sängist, läks kaevule ja 
viskas ühe kivikese kaevu. Kivike kukkus sulpsatades 
kaevu. Sedamaid seisis valges riides lahke neitsi ta ees 
ja ütles: 

«Ma tänan, et sa mind meeles pidasid. Saada tuleval 
pühapäeval kahe nädala pärast laps ristimisele, ma lähen 
siis ka kirikusse ja tahan lapsele vaderiks olla.» 

Kui laps kirikusse viidi, tuli võõras naisterahvas, 

võttis lapse oma sülle ja laskis ta ristida. Pärast risti- 
mist sidus ta hõberubla lapse mähkmeisse ja saatis tütre 
emale tagasi. Nõnda sündis hiljemini lugu iga lapse sün- 
dimise ajal, kuni neid tosin täis saanud. Viimase lapse 
sündimisel oli neitsi tütre emale öelnud: 

«Tänasest päevast ei saa sinu silm mind enam näha, 
ehk ma küll nägemata iga päev sinu ja su laste ümber 
tahan olla. Kaevu vesi kosutab su lapsi paremini kui 
kallimad road. Jõuab aeg kätte, kui su tütred mehele 
lähevad, siis pead sa igaühele tema rublatüki kirstus 
kaasa andma, mis ma vaderiandeks kinkisin. Suuremat 
uhkust ei pea neil tüdrukupõlves olema, kui kõige puh- 
tamad särgid ja rätikud äri- ja pühapäeval.» 

Lapsed kasvasid ja kosusid, et lust oli näha. Leiva- 
palukest leiti enamasti ikka vabadiku majas, mõnikord 
ka servet. Siiski näis kaevuvesi lastele ja vanematele 
kõige rohkem tuge andvat. 

Vanem tütar sai nõukale perepojale mehele. Ehk tal 
küll suuremat kaasa viia ei olnud, kui mõned riidehilbud, 
siiski tehti kirst, ning pandi riided ja vaderi rublatükk 
sinna sisse. Mehed leidsid kirstu vankrile tõstes väga raske 
ja arvasid kive selle sees olevat, sest et muud varandust 
. kehval vabadikul ometigi tütrele ei olnud kaasa anda. 
Nooriku imestus oli seda suurem, kui ta peiu kodus 
kirstu lahti tehes selle lõuendipakkudega täidetud ja 
põhjas nahkkotis sada hõberubla leidis. 

Sama lugu sündis hiljemini iga tütrega, keda kauaks 
vanemate juurde ei jäetud, kui rahva suus korra avali- 
kuks tõusnud, missugune rikas kirst igaühele kodunt 
kaasa oli antud. 

Aga üks neist väimeestest oli väga ahne: ta ei taht- 
nud sellega leppida, mis noorik kirstus kaasavaraks too- 
nud, vaid mõtles: vanemail võib palju salavarandust veel 
kodus olla, kui igale tütrele nii palju jõuavad kaasa 
anda. 

Seepärast läks ta ühel päeval äiale võõrsiks ja hakkas 
vara nuiama. Vabadik ütles tõtt mööda: 

«Mul ei ole midagi varandust hinge taga, niisama 
vähe jõudsin oma tütardele suuremat anda kui ühe kirstu. 
Mis igaüks oma kirstust leidnud, ei tulnud minu käest, 
vaid oli ristiema vaderianne, kes igale lapsele ristimispäe- 
val ühe rublatüki kinkis. Sellest heldusandest on hiljemini 
vara kirstu kasvanud.» 

Ahne väimees ei uskunud äia juttu, ta ähvardas koh- 
tusse kaevata, et vanamees sorts ja tuuletark olevat, kes 
kurjaga palju varandust kokku korjanud. Et vabadik nii- 
sugust süüd hingel ei teadnud olevat, ei kartnud ta väi- 
mehe ähvardust. Aga väimees täitiski ähvarduse ja kae- 
bas. Kohus laskis teised väimehed ette kutsuda ja nõudis 
neilt, kas igaüks niipalju varandust oli saanud. Mehed 
tunnistasid tõeks, et igaüks kirstutäie lõuendipakkusid ja 
sada hõberubla oli saanud. Seda peeti väga imeks: kõik 
ümberkaudne rahvas teadis vabadiku kehva olevat, kellel 
muud varandust ei olnud kui kaksteistkümmend kaunist 
tütart. Et need tütred maast-madalast ikka puhaste val- 
gete särkidega olid käinud, teadis rahvas ka. Ometi pol- 
nud keegi neil veel suuremat uhkust näinud, ei sõlge või 
preesi rinnas ega kirjut rätikut kaelas. 

Kohtuvanemad võtsid nõuks imeliku loo pikemalt 
läbi katsuda: kas vanamees tõesti nõid peaks olema. 

Ühel päeval läksid kohtuvanemad hulga teenritega 
linnast välja ja tahtsid vabadiku maja ümber vahid 
panna, et keegi jooksu ei pääseks või mingit vara sala- 
mahti kõrvale ei viiks. Ahne väimees võeti teejuhiks 
kaasa. 

Kui nad metsa äärde jõudsid, mille varjus vabadiku 
hurtsik seisis, pandi vahid igale poole valvama, et sealt 
ainustki loomakest pakku ei põgeneks, enne kui asi sel- 
geks saab. Ka hobused jäeti siia ja mindi jala teerada 
mööda otsekohe hurtsiku poole. Teejuht väimees käskis 
tasa astuda ja keelas rääkimast, et sorts tuuletiivul eest 
ära ei põgeneks. Natukese aja pärast jõudsid nad hurtsiku 
ligidale, kui korraga imelik hiilgus puude vahelt neile 
silma tõusis. Eemal tuli suur ilus hoone nähtavale, mis 

üsna klaasist oli tehtud ja kus mitusada küünalt põles, 
ehk küll päikesepaistel õues ja toas muidugi küllalt valge 
oli. Kaks sõjameest, peast jaluni raudriides, pikad paljad 
mõõgad käes, seisid vahiks ukse ees. Kohtuhärrad ei 
teadnud, mis nad imeloost pidid arvama, see näis enam 
unenäo kui tõe sarnane. Siis astus priske noormees, siid- 
riides, toa uksest ja ütles: 

«Meie kuninganna andis käsu ülemkohtuhärrat enda 
ette kutsuda.» 

Ehk küll kohtuhärra natuke hirmu tundis, siiski astus 
ta noormehe kannul üle läve tuppa. 

Kes jõuaks uhkust ja ilu rääkida, mis toas tema 
silma ette tõusis. . Uhkes kirikusuuruses toas istus üks 
naisterahvas aujärjel, siidi, sameti ja kullaga ehitud. Paar 
jalga temast madalamal istusid vähematel kuldtoolidel 
kaksteistkümmend ilusat neidu, niisama uhkesti ehitud 
kui kuninganna isegi, aga kuldkrooni ei olnud neil kel- 
lelgi peas, nõnda kui proual. Mõlemal pool tuba seisis 
hulk teenreid, kõik valgeis siidriideis, kuldkeed kaela 
ümber. 

Kui ülem-kohtuhärra kummardades ligemale astunud, 
küsis kuninganna: 

«Mispärast olete täna hulga sulastega linnast välja 
tulnud, otsekui kurjategijaid püüdma?» 

Kohtuhärra tahtis vastata, aga ehmatus oli paeluta- 
nud ta keele kütkesse, nii et sõnakest suust välja ei saa- 
nud. 

«Mina tean küll kurjust ja valekaebamist,» jätkas 
proua juttu, «sest minu silma eest ei seisa midagi varjul. 
Laske valelik kaebaja siia tulla, aga pange käed ja jalad 
tal enne raudahelaisse, — siis tahan ta üle kohut mõista. 
Ka teised kohtuhärrad ja teenrid peavad tuppa astuma, et 
lugu avalikuks tõuseks ja nad hiljemini võiksid tunnis- 
tada, et siin kellelegi ülekohut ei tehta.» 

Üks neist siidriides sulastest ruttas toast käsku 
täitma. Natukese aja pärast toodi kaebaja väimees tuppa, 
käed ja jalad ahelais, ja kuus raudriietega sõjameest tal 

vahiks. Nende jälil tulid teised kohtuhärrad ja nende 
sulased tuppa. Siis hakkas kuninganna nõnda rääkima: 

«Enne kui ma ülekohtusele teenitud palga kohtu- 
otsuseks mõistan, pean teile asjaloo lühidalt seletama. 
Olen vete ülemvalitseja. Kõik allikasooned, mis maa seest 
immitsevad, seisavad minu voli all. Tuulekuninga vanem 
poeg oli mu armuke, aga et isa talle luba ei andnud 
naist võtta, pidime oma abielu tema ees salamahti hoidma, 
niikaua kui ta elas. Et mul võimalik ei olnud lapsi kodus 
kasvatada, seepärast vahetasin iga kord, kui vabadiku 
naine maha oli saanud, tema lapse oma lapse vastu ümber. 
Vabadiku lapsed kasvasid minu tädi peres kasvandikku- 
dena üles. Kui aeg tuli, et vabadiku tütardest üks mehele 
pidi viidama, siis tuli teist korda vahetamine. Iga kord 
lasin öösel enne pulmi oma tütre ära tuua ja vabadiku 
lapse asemele viia. Vana tuulekuningas oli juba ammugi 
voodis maas, nii et ta meie pettust tähele ei pannud. 
Ristimispäeval kinkisin igale lapsele ühe rublatüki, mis 
temale kirstus tulevast kaasavara pidi sigitama. .—Väi- 
mehed olid ka kõik noorte naiste ja nende varaga rahul, 
aga see üleannetu ahne, keda siin ahelais näete, hakkas 
äia peale valekaebust ajama, millega ta enesele suuremat 
varandust lootis saada. Kahe nädala eest suri vana tuule- 
kuningas, mistõttu mu abikaasa tema asemele valitsejaks 
tõusis. Nüüd ei ole meil pikemalt tarvis abielu ja lapsi varjul 
hoida. Siin istuvad teie nähes minu kaksteistkümmend 
tütart; nende kasuvanemad, vabadik oma naisega, on 
minu juures armuleival, kuhu nad surmani jäävad. Aga 
sina, üleannetu kuri loom, kelle raudu lasksin panna, 
pead sedamaid teenitud palga saama. Lasen sind ahelate 
kütkes kuldmäkke vangi panna, et su ahned silmad alati 
kulda näeksid, aga mitte põrmukest sellest ei pea su näpu 
vahele tulema. Seitsesada aastat pead seda piina kanna- 
tama, enne kui surmale meelevald antakse sind puhkama 
viia. See on mu kohtuotsus.» 

Kui kuningaproua nii pikalt oli rääkinud, tõusis kär- 
gatus, nagu raske kõue müristamine, nii et maapind 

värises ja kohtuhärrad sulastega seltsis uimaselt maha 
langesid. Minestusest pääsedes leidsid nad endid metsas, 
kuhu teejuht nad enne oli viinud. Aga seal, kus uhke 
klaashoone praegu kõige ilu ja uhkusega oli seisnud, 
immitses väike allikas selget külma vett maa seest välja. 

Vabadikust, tema naisest ja ahnest väimehest ei olnud 
hiljemini kuskil midagi kuulda ega näha. Aga leseks jää- 
nud nõukas naine oli sügisel teisele mehele saanud, kel- 
 lega ta õnnelikult surmani elas. 


ODEIIE ODEEII OD DI GODEIDTODZ<O<Zo 


KUIDAS VAENELAPS KOGEMATA 
ONNE LEIDIS 


Kord elas kehv päeviline, kes koos oma naisega päe- 
vast päeva end vaesel viisil toitis. Kolmest lapsest oli 
noorim, üks poeg, järele jäänud, kes sel ajal üheksa aas- 
tane oli, kui vanemad teineteise järel mulda viidi. Poisi- 
kesel ei olnud paremat nõu, kui heade inimeste uste eest 
leivapalukest kerjama minna. Aasta pärast juhtus ta 
nõuka peremehe tallu, kus sel puhul karjapoisikest tarvis 
oli. Peremees ei olnud küll kuri, aga püksid seisid naise 
jalas, kes kui tulehark kõigi üle majas valitses. Kuidas 
vaeselapse käsi siin käis, võib igamees arvata. Peksmine, 
mis ta iga päev sai, oleks kolmele enam kui küllalt olnud, 
kuid leiba ei antud iial nii, et kõht täis oleks saanud. 
Aga et vaesellapsel midagi paremat loota ei olnud, pidi ta 
häda kannatama. 

Õnnetul kombel oli üks lehm ühel päeval karjast 
kadunud. Küll lõhkus poisike päikese veeruni mööda 
metsa paigast teise, aga ei leidnud kadunud lehma. Ehk 
ta küll teadis, mis lugu tal seljaga kodu saab olema, 
siiski pidi ta pärast päeva karja koju ajama. Päike ei 
olnud veel kaua taeva servast vajunud, seal kuulis ta 
juba perenaise häält: 

«Laisk koer! Kuhu sa karjaga jääd?» 

Ei aidanud siin pikem kõhklemine, kui aga kiiresti 
koju ja kepi alla. 

Ehk küll juba õhtuhämarik käes oli, kui kari õue- 
väravasse jõudis, oli terase perenaise silm kohe ühe lehma 

puudu leidnud. .Sõnalausumata tõmbas ta aiast ligema 
teiba, millega poisikesele selga hakkas virutama, nagu 
tahaks teda peeneks tampida. Tulises vihas oleks ta poisi- 
kese surnuks nottinud või eluaegseks sandiks teinud, kui 
peremees, kisa ja nuttu kuuldes, halastuse pärast väetile 
appi ei oleks jõudnud. Etta tigeda naise kombeid põhjani 
tundis, sellepärast ei usaldanud ta järsku vahele minna, 
vaid püüdis vahemehena lepitada. Ta ütles poolpaludes: 

«Jäta ta jalaluud murdmata, et ta võib kadunud 
lehma minna otsima. Sellest saame enam kasu kui ta sur- 
mast.» 

«Tõsi küll,» ütles perenaine, «ega raibe ometigi 
kallist lehma maksa,» andis siis veel mõne kibeda vopsu 
pealekauba ja saatis ta metsa lehma otsima. Ahvardades 
lisas ta veel juurde: 

«Kui lehmata tagasi tuled, siis peksan su surnuks.» 

Nuttes ja oiates läks poisike väravast välja, otsekohe 
metsa, kus ta päeval karjaga oli olnud, ta otsis kogu öö 
mööda metsa, aga ei leidnud kustki lehma jälgi. 

Kui teisel hommikul päike oli koidu rüpest tõusnud, 
oli poisikesel nõu peetud ja otsus käes. Ta ütles: «Saagu 
minust mis saab, aga koju ma enam ei lähe.» Nende 
sõnadega andis ta kandadele tuld ja jooksis joonelt ühte- 
puhku edasi, nõnda et kodu tal selja taha jäi ja iga sam- 
muga kaugus kasvas. Kui kaua ja kui kaugele ta nõnda 
oli jooksnud, seda ei teadnud ta isegi, aga kui tal vii- 
maks jõud rauges ja ta otsegu surnu maha langes, sei- 
sis päike juba pea lõuna kõrgusel. Viimaks ärkas ta ras- 
kest unest ja tundis nagu veemärga suus olevat. —Silmi 
laiali ajades nägi ta väikest vanameest pika halli habe- 
mega enda ees seisvat, kes parajasti lähkrile prunti tahtis 
peale panna. 

«Anna mulle veel juua!» palus poisike, 

«Tänaseks on sulle sest küllalt,» kostis vanataat. «Kui 
mu teerada mind kogemata siia ei oleks toonud, siis 
Oleks see sul vist viimane magamine olnud, sest sa olid 
juba poolsurnud, kui ma su leidsin.» 

Siis nõudis vanataat poisikeselt pikemalt, kes ta pidi 
olema ja kuhu ta tahtis minna. Poisike rääkis kõik oma 
elujuhtumised sest ajast, kui ta võis mäletada, kuni eile- 
õhtuse peksuni, ja kuidas ta seepeale pakku oli läinud. 
Sõna lausumata ja sügavas mõttes oli vanataat tema juttu 
kuulanud, ja kui poiss tüki aega vait oli seisnud, ütles 
vanamees tõsise sõnaga: 

«Minu armas vaenelaps! Sul ei ole lugu parem ega 
pahem olnud kui teistelgi, kelle armsad hellitajad ja pisa- 
rate pühkijad hauasängis mulla all puhkavad. Tagasi- 
minek ei ole sul enam võimalik. Oled sa korra jooksu läi- 
nud, siis pead endale uut õnne maailmas otsima, Et mul 
enesel ei maad, ei maja, ei naist ega last pole, sellepärast 
ei või ma ka sinu eest pikemalt hoolt kanda; aga üht 
head nõu tahan sulle ilma hinnata anda. Maga siin täna 
öösel rahulikult puhates. Hommikul, kui päike tõuseb, 
pane seda kohta teraselt tähele, kust päike üles kerkis. 
Selles sihis pead rändama, nõnda et igal hommikul päike 
sul silmi ja õhtul alla veeredes kuklasse paistab. Tee on 
küll natuke pikk, aga seda ei tohi sa mitte pahaks 
panna. Jõud kasvab sul iga päevaga. Seitsme aasta pärast 
seisab kõrge mägi su ees, nõnda et mäehari ligi pilvini 
ulatab. Seal õitseb sinu tulevane õnn. Võta mu leivakott 
ja lähker; nende seest leiad sa iga päev niipalju toitu ja 
keelekastet, kui sul parajasti tarvis läheb. Aga hoia, et 
sa leivaraasukest ega joogipiiska iial ilma-asjata ei raiska, 
muidu võiks sinu toiduallikas hõlpsasti otsa saada. Nälja- 
sele linnule ja janusele elajale on sul luba rohkusest anda. 
Jumal näeb seda hea meelega, kui üks loom teisele head 
teeb. Leivakoti põhjast leiad kokkurullitud kobrulehe. 
Seda pead sa väga hoolsasti hoidma. Tuleb sul teel jõgi 
või järv vastu, siis laota kobruleht vee peale laiali; ta 
moondub sedamaid lootsikuks ja kannab su üle lainete. 
Siis mässi leht jälle kokku ja pista oma leivakotti.» 

Selle õpetuse peale andis ta poisile oma leivakoti 
ning lähkri ja hüüdis siis: «Jumalaga!» ning oli teisel 
silmapilgul poisikese silmist kadunud. 

Poisike oleks seda asja unenäoks pidanud, kui mitte 
kingitud leivakott ja lähker ta käes lugu tõeks ei oleks 
tunnistanud. Ta hakkas nüüd leivakotti läbi katsuma, ja 
leidis sealt seest poole leiba, karbikesetäie silku ja teise 
võid ja kauni tükikese seakamarat veel pealegi. Niisugust 
maiust ei olnud ta suu kaua aega maitsenud. Lähkrist lei- 
dis ta märga, mis pooliti nagu rõõsk piim ja pooliti kui 
mõdu maitses ja väga suupärane oli. Kui poisike oli oma 
kõhu täitnud, heitis ta magama, leivakott ja lähker pea 
all, et varas neid ei võiks näpata, 

Teisel hommikul ärkas ta päikesega koos, karastas 
jälle oma liikmeid ja läks siis rändama. Imelikul kombel 
ei tundnud ta oma jalus iial väsimust; vast tühi kõht tule- 
tas talle meelde, et lõunaaeg oli kätte jõudnud. Ta täitis 
kõhu nüüd maitsva toiduga, magas hea tüki aega ja rän- 
das siis jälle kaugemale. Et ta eksimata õigel teel oli 
käinud, tunnistas allaveerev päike, mis tal just kuklas 
seisis. 

Nõnda oli ta mitu päeva juhatatud sihis edasi läinud, 
kui ta üht väikest järve oma silmade ees nägi. Siin võis 
ta oma kobrulehe võimu katsuda. Kuidas vanamees ette 
oli öelnud, nõnda lugu sündiski: väike lootsik aerudega 
seisis veepinnal. Poiss astus lootsikusse ja mõni tugev 
aerutõmme viis ta teisele kaldale. Seal sai lootsikust jälle 
endine kobruleht, mis leivakotti pisteti. 

Sel kombel oli poisike juba mitu aastat rännanud, 
kuna söögi- ja joogitagavara leivakotist ja lähkrist mitte 
ei kahanenud. Võisid nüüd küll ehk juba seitse aastat 
möödas olla, sest ta oli tugevaks noormeheks sirgunud, 
kui ta ühel päeval kaugelt kõrget mäge silmas, mis kõige 
vähemalt pilvede kõrgune näis olevat. Siiski läks käies 
veel enam kui nädal aega, enne kui ta mäele jõudis. 
Viimaks sinna saades istus ta mäejalale puhkama, et näha 
saada, kas vanamehe ettekuulutused tõeks lähevad. 

Ta ei olnud veel kaua istunud, kui iseäralik sisise- 
mine kaugelt ta kõrvu ulatas ja natuke aega hiljemini 
suur madu nähtavale tuli, kes kõige vähemalt kahekümne 

sülla pikkune oli ja loogeldes natuke maad eemalt sealt 
mööda läks, kus noormees istus. Ehmatus oli tema liik- 
med nagu halvanud, seepärast ei võinud ta eest ära põge- 
neda; aga niisama kiiresti oli madu temast mööda läinud. 

Tükk aega jäi nüüd kõik ümberringi vaikseks. Siis 
näis tema arvates, nagu tuleks kaugelt üks raske kere 
hopp! hopp! hüpates temale ligemale. See oli suur konn, 
kaheaastase hobusesälu kõrgune. Ka see kole loom läks 
poisist mööda ilma teda nägemata. 

Siis kuulis ta ülal kanget kohinat, nagu oleks raske 
äikesepilv tõusmas. Kui noormees oma silmad tõstis, len- 
das kõrgel üle tema pea suur kotkas samas sihis, kuhu 
enne madu ja konn olid läinud. 

«Need on imelikud asjad, mis mulle õnne peavad 
tooma!» mõtles noormees. 

Korraga nägi ta äkitselt meest musta hobuse seljas 
enda poole tulevat. Hobusel näisid olevat tiivad jalgade 
küljes, sest ta lendas tuulekiirusel. 

Kui võõras mees nägi noormeest mäe ääres istuvat, 
pidas ta hobuse kinni ja küsis: 

«Kes läks siit mööda?» 

Noormees kostis: «Esiteks suur madu, küll kahe- 
kümne sülla pikkune, siis suur konn, kaheaastase sälu 
kõrgune, ja viimaks suur kotkas kõrgel üle minu pea. 
Kui suur ta oli, seda ei võinud ma mitte arvata, aga ta 
tiibade kohin oli kange äikesepilve sarnane.» 

«Sa oled õieti näinud,» ütles võõras, «need olid mu 
kõige suuremad vaenlased, kellele praegu järele kihutan. 
Sinu võiksin teenistusse võtta, kui sul midagi paremat ei 
ole nõuks peetud. Roni mäest üle, siis saad otsekohe 
minu majasse. Mina jõuan, kui mitte juba varem, sinuga 
ühes sinna. 

Noormees lubas tulla, mispeale võõras kui tuul kauge- 
male sõitis. 

Tee mäest üle ei olnud kerge. Meie rändajal läks 
kolm päeva aega, enne kui mäeharjani jõudis, siis jälle 
kaks päeva, enne kui teiselt poolt alla sai. Sinna tulles 

leidis ta peremehe juba kodus eest. See rääkis talle, kui- 
das ta mao ja konna õnnelikult tapnud, aga kotkast ei 
olnud ta kätte saanud. Siis küsis ta noormehelt, kas tai 
himu oleks aastasulaseks jääda. 

«Head sööki pead sa iga päev niipalju saama, kui 
tahad, ka palgaga ei taha ma mitte ihnustada, kui sa oma 
ametit ustavalt pead.» 

Pärast seda kui kaup mõlema meelepärast sai tehtud, 
talutas peremees uut sulast igas kohas majas ümber ja 
näitas talle, mis tal tuleb teha. Seal oli koobas kalju sees 
kolmekordsete raudustega kinni pandud. 

«Koopas seisavad mu kurjad koerad ahelate kütkes,» 
ütles peremees. Sa pead selle eest hoolt kandma, et nad 
ukse alt end käppadega välja ei kaeva. Sa pead teadma, 
et kui aga üks neist koertest peaks lahti pääsema, siis 
enam võimalik ei oleks teisi kinni hoida, vaid nad lähek- 
sid ninamehe jälil ka minema ja hävitaksid kõik ära, mis 
maa peal elab. Kui viimaks viimane koer vangist pää- 
seb, siis on maailma ots käes, ja päike paistab viimast 
korda.» 

Seepeale talutas ta sulase mäe juurde, mida jumal ei 
olnud loonud, vaid mis väga suurtest üksteise peale hunni- 
kusse pandud kaljurahnudest inimeste käte abil tehtud. 

«Need kivid,» ütles peremees, «on selleks kokku 
kantud, et kui koerad ukse alla augu on kaevanud, siis 
sedamaid uue kivi võib ette veeretada. Härgi, kes pea- 
vad kivi vedama, tahan sulle laudas näidata, sind ka pike- 
malt õpetada, mis sa sealjuures pead tähele panema.» 

Laudast leidsid nad umbes sada musta härga, igaühel 
oli seitse sarve peas. Need härjad oli rohkesti kaks korda 
nii suured kui kõige suurem sirkashärg. 

«Kuus paari neist härgadest, kivivankri ette raken- 
datud, veavad kivi hõlpsasti ära. Tahan sulle anda raud- 
kangi, millega kivi külge pead puutuma; siis veereb ta 
ise vankrile. Sa näed, su vaev ei ole mitte suur, aga seda 
suurem valvsus peab sul olema. Kolm korda päevas pead 
ust vaatama ja kord öösel, et mitte õnnetust ei sünniks. 

Muidu võiks kahju suurem olla, kui sina mulle jõuaksid 
vastata.» 

Lühikese ajaga oli meie sõber oma uue ameti ära 
õppinud ja see oli temale väga meelepärast: iga päev kõige 
paremad söögid ja joogid, mida inimese süda aga iial 
võis ihaldada! Kahe-kolme kuu pärast olid koerad augu 
ukse alla kraapinud, kust nina võisid läbi pista; aga 
sedamaid pandi uus kivi toeks ette ja koerad pidid oma 
tööd jälle alustama. 

Nõnda oli mitu aastat mööda läinud; meie sulane oli 
kauni hulga rahakopikaid oma teenitud aastapalgast tallele 
pannud. Siis ärkas ta südames igatsus, ükskord jälle teiste 
inimeste hulka tagasi minna, sest et ta mitmel aastal 
muud inimest ei olnud näinud kui oma peremeest. Pere- 
mees oli küll ikka väga hea ta vastu, aga aeg läks kole- 
dal kombel igavaks, iseäranis siis, kui peremehel pikk 
magamistuju peale tuli, kus ta iga kord seitse nädalat 
vahetpidamata uinus ja kogunisti nähtavale ei tulnud. 

Nüüd oli peremehel jälle niisugune magamistuju 
peale tulnud, kui ühel päeval äkki suur kotkas kaljumäe 
otsa istus ja nõnda juttu alustas: 

«Eks sa ole suur alp, et oma kauni elu hea söögi ja 
joogi eest ära annad. Hoitud rahast ei ole sul midagi kasu, 
sest siin ei ole inimesi, kel seda tarvis läheks. Võta pere- 
mehe tuulejalgne hobune tallist, köida temale rahakott 
selga, istu ise koti otsa ja sõida sinnapoole, kuhu päike 
looja läheb. Siis saad mõne lühikese nädala pärast jälle 
rahva hulka. Aga hobuse pead sa raudähela külge kinni 
köitma, et ta ära ei võiks joosta. Muidu läheb ta endise 
peremehe juurde jälle tagasi ja peremehel on võimalik 
sind kiusama tulla. Aga kui tal hobust ei ole, siis on tal 
jalad kammitsas. > 

«Kes siin siis peab koeri vahtima, kui ära lähen, 
seni kui peremees magab?» küsis sulane. 

«Alp sa oled ja albiks sa jääd!» kostis kotkas. «Kas 
sa siis sest veel ei ole aru saanud, et armas Looja teda: 
selleks on loonud, et ta põrgukoeri peab vahtima. See on 

selge laiskus, kui ta seitse nädalat magab. Kui tal enam 
võõrast sulast ei ole, küllap ta siis pikast unest võõrdub 
ja oma ameti eest hakkab hoolt pidama.» 

See nõu oli sulasele väga meelepärast. Ta tegi, kui- 
das kotkas oli rääkinud, võttis hobuse, köitis oma rahakoti 
tema selga, istus ise koti otsa ja sõitis minema. Veel ei 
olnud ta mäest kuigi kaugele jõudnud, kui ta peremeest 
juba oma selja taga kuulis hüüdvat: 

«Pea kinni! Pea kinnil Mine sa jumala nimel oma 
rahaga, aga jäta mulle minu hobune!» 

Sulane ei võtnud seda kuulda, vaid sõitis rahulikult 
edasi, kuni ta mõne nädala pärast jälle surelikkude ini- 
meste seltsi sai. Seal ehitas ta endale kena maja, kosis 
noore naise ja elas õnnelikult rikka mehena. Kui ta veel 
surnud ei ole, siis elab ta alles tänapäeval; aga tuule- 
jalgne hobune on juba ammugi otsa saanud. 


ODASOIE OD EIA OD DA GODSDTZO DST O 


PUULANE JA TOHTLANE 


Ühel kitsil peremehel oli sellepärast alati tüli ja 
meelehaigust, et sulased ja tüdrukud tema juures iial 
paika ei pidanud. Ehk ta küll nende käest rohkem tööd ei 
tahtnud kui teised, oli seal siiski see vahe, et ta teenijaile 
niipalju süüa ei andnud, et nad oleksid kõhu täis saanud. 
Kes veerand või pool aastat koerapõlve oli kannatanud, 
selle sundis nälg jälle hulkuma. Ja kui viimaks ümber- 
kaudu avalikuks sai, mispärast pere ära oli läinud, siis ei 
olnud ihnsal peremehel kogunisti enam võimalik sulaseid 
saada. ) 

Kaugel Alutaga elas kuulus tark. Selle juurde tõttas 
peremees nõu küsima, viis targale kotitäie raha ning 
muud meelehead ja päris: kas ei oleks võimalik leida 
niisugust sulast ja tüdrukut, kes vähema toiduga lepiksid 
ja peremeest paljaks ei sööks. Tark kostis: 

«Võimalik on see asi küll, aga see käib üle minu jõu. 
Seal pead sa vana peremehe juurde minema, kes sind 
üksi võib aidata.» 

Seepeale andis ta pikemalt õpetust, kuidas mees kol- 
mel neljapäeva õhtul natuke aega enne keskööd, must 
jänes kotis, ristteele pidi minema ja seal vilistama, et 
vanaperemees tuleks. 

«Katsu siis ise, kuidas kaupa saate,» ütles tark, 
«mina ei või seal pikemalt mitte aidata. Aga ära lase 
ennast petta.» 

Mees küsis, kust ta musta jänese pidi saama, ja tark 
käskis musta kassi kaasa võtta. 

Kui nüüd esimene neljapäev tuli, pistis peremees 
kassi kotti ja läks ristteele, ehk tal küll natuke hirmu 
nahas oli. Ta vilistas ja ootas, aga kedagi ei tulnud. Vii- 
maks vilistas ta veel korra ja mõtles: «Kui ta nüüd ei 
tule, siis olen asjata käinud.» 

Tuules tõusis kohin, nagu oleks sepalõõts puhunud. 
Siis nägi ta musta kogu ülal tuuleõhus lendavat ja hääl 
küsis: «Mis sa tahad, vennike?» 

«Mul on must jänes müüa.» kostis mees. 

«Tule tuleval neljapäeval, mul ei ole täna aega sinuga 
kaupa teha,» ütles hääl ja sedamaid kadus kogu vaataja 
silmist. 

Mees oli küll natuke pahane, et ta asjata oli käinud, 
aga mis see aitas, — ülemate vastu peab alam kannatlik 
olema. 

Teisel neljapäeval läks asi paremini korda. Sai ta 
esimest korda vilistanud, siis tuli väike vanamees, kael- 
kott kaelas, ja küsis: «Mis sa tahad, vennike?» 

Mees kostis jälle: «Mul on must jänes müüa.» 

«Mis ta hind on?» küsis võõras vanamees. 

Mees kostis: «Ma ei taha jänese eest suuremat hinda 
kui ühe sulase ja tüdruku, kes mind teenivad, aga mind 
paljaks ei söö.» 

«Mitme aasta peale tahad sa kauba teha?» küsis vana- 
peremees. 

«Minupärast nii kauaks, kui ma elan,» andis talu- 
mees vastuseks. 

Aga võõras tähendas, et see kogunisti võimalik ei 
olevat ja et nad muud kaupa ei võivat sobitada kui seitsme 
aasta või kaks korda seitsme aasta peale. Talumees oli 
sellega rahul. 

«Tule siis tuleval neljapäeval, too oma must jänes 
kaasa, siis toon sulle sulase ja tüdruku, kes su käest 
iial süüa ega juua ei tarvita. Aga põuasel ajal pead nad 

ööseks vette likku panema, muidu närtsivad nad ega 
suuda enam tööd teha.» 

Mees oli kolmandal neljapäeva-õhtul jälle ristteel. Ta 
vilistas ja vanaperemees tuli sedamaid sinna, aga üksi, 
ei olnud tal sulast ega tüdrukut kaasas. 

«Sa pead mulle nimetissõrmest kolm tilka verd kauba 
kinnituseks andma, et sa ei võiks taganeda,» ütles võõras. 

Mees küsis, kus sulane ja tüdruk on. 

«Kotis,» kostis vanaperemees. 

Et kaelkott suur ei olnud, seepärast kartis talumees 
pettust. Võõras, kes ta mõtteid näis tundvat, ütles: «Mina 
ei peta sind.» Ta sasis korra kaelkotti ja viskas takukoonla 
suuruse topi välja, öeldes: «Siin on su sulane!» Pikk laia 
pihaga mees seisis sedamaid vanataadi kõrval. Teisest 
topist, mis kotist visati, sündis tüdruk. 

«Siin on sinu teenrid, kes süüa ei taha,» ütles võõ- 
ras. «Nüüd anna kinnituse veretilgad ja must jänes muile 
vastu, siis võid koju minna.» 

Mees tegi nõnda, kuidas kästud, ja küsis viimaks, mis 
uute teenrite nimed on. 

«Sulase nimi on Puulane ja tüdruku nimi Tohtlane,» 
ütles vanaperemees, pistis arvatud jänese kotti ja läks 
siis oma teed. Talumees läks oma pererahvaga koju. 

Sulane ja tüdruk tegid iga päev hommikust õhtuni tööd, 
aga ei küsinud iial süüa, — asi, mis peremehele väga 
armas oli. Ja kui nad mõnikord palaval suvepäeval närtsi- 
nud näisid, siis pandi nad ööseks likku, ja teisel hommi- 
kul olid nad niisama prisked ja tugevad kui ennegi. Ihnus 
peremees pani nüüd igal aastal rohkem rahavara kokku, 
sest et tal tarvis ei olnud pererahvale leiba ega palka 
maksta. Sedaviisi olid kaks korda seitse aastat mööda läi- 
nud, nõnda et ainult mõni nädal veel puudus. Peremehel 
tuli mure, et ta oma teenijad võiks kaotada. Seepärast 
mõtles ta üht ja teist, kuidas võimalik oleks aega piken- 
dada. A 

Ühel hommikul ta tõusis üles ja nägi, et sulane ja tüd- 
ruk veel tööl ei olnud. Ta arvas, et nad lakas alles maga- 

vad ja ronis mööda redelit üles. Aga seal ei olnud kedagi. 
Ascmelt, kus nad olid maganud, leidis ta mädanenud puu- 
kännu ja hunnikukese kasetohtu. Akki mõistis ta, mis 
olid tähendanud tüdruku ja sulase nimed, kes vist muud 
ei võinud olla kui nõiduse võimul puust ja tohust tehtud. 
Ta tahtis praegu hakata mööda redelit alla minema, kui 
üks käsi ta kõrist kinni võttis ja ta sealsamas ära kägis- 
tas. Naine ei leidnud hiljemini lakast muud kui kolm 
verepliska. Aita minnes pani ta tähele, et viljasalved olid 
tühjad ja rahakirst kolletanud kaselehtedega täidetud. 

Nõnda oli korraga kõik vara lõppenud. Ja ka lesk- 
naine suri mure pärast, ehk ta küll sellest teada ei saa- 
nud, et vanapoiss oli kägistanud peremehe, kes ahnuse 
pärast oma hinge temale oli müünud. See oli siis ahnele 
mehele palgaks, et ta ülekohtusel kombel oma rikkuse oli 
kokku pannud: 


ODS ODS OD DI CODEDCO DNO 


UDUMÄE KUNINGAS 


Kord olid külalapsed metsas õitsil. Öö oli külm ja 
udune, nõnda et ka tule ääres soojus kohmetanud käsi 
enam ei tahtnud painutada. Korraga ütles üks terase vai- 
muga tütarlaps: 

«Tahan ennemini tüki maad joosta, see teeb mulle 
enam sooja kui tule ääres istumine.» 

Nõnda rääkides pistis ta teiste hulgast jooksu. Teised 
naersid talle järele ja ütlesid: «Küll ta tuleb pea jälle 
tagasi!» Aga väike jooksik ei tulnud tagasi. 

Kui hommikul koit juba väljas oli, hakkasid nad 
kadunud tütarlast hüüdma, aga kuskilt poolt ei tulnud 
häält vastu. Lapsed arvasid: ta on vististi külasse läinud. 
Kuid koju tulles ei leitud väikest jooksikut kuskilt. Vane- 
mad läksid metsa tütart otsima; käisid enam kui poole 
päeva ühest paigast teise, ilma et jälgi oleksid leidnud. 
Nüüd tõusis neil hirm, et metsalised ehk lapse on tap- 
nud. Mure ja kurbusega läksid nad õhtu eel koju tagasi. 

Kadunud laps oli tüki maad teistest eemale jooksnud, 
kuni ta ühele mäekünkale jõudis, kus tuluke põles; muud 
ei võinud ta paksu udu läbi näha. Laps arvas tule juures 
teisi õitsilisi olevat, ronis mööda mäekinku üles ja nägi, 
et halli habemega ühe silmaga vanamees tule ääres kül- 
jeli maas oli ja raudkepiga tuld kokku lükkas. 

Laps tahtis kohkudes jälle tagasi minna, aga vana- 
mees oli teda juba näinud ja hüüdis valju häälega: 

«Jää seisma, või ma viskan sind raudkepiga! Mul on 

küll üksainuke silm, aga see on niisama osav kui käsi, 
nii et ma iial sihist kõrvale ei viska!» 

Laps jäi värisedes seisma. Vanataat käskis teda lige- 
male tulla, ja kui laps ei julgenud, siis tõusis vanamees 
üles, võttis tütarlapse käest kinni ja ütles: «Tule soojen- 
dama!» 

Värisedes ja vabisedes pidi tütarlaps temaga minema. 
Vanamees võttis saia oma kaelkotist, andis lapsele ja käs- 
kis teda süüa. Siis koputas ta raudkepiga murule, ja kaks 
ilusat tütarlast seisis kohe tule ääres, nagu oleksid nad 
maapinnast tõusnud. Natukese aja pärast olid lapsed sõb- 
rustanud, mängisid ja tegid nalja tule ääres. Aga vana- 
mehel oli silm kinni, nagu oleks ta maganud. 

Kui koit oli tõusmas, astus üks vanaeit sinna ja ütles 
külalapsele: «Täna pead sa meie lastele võõraks jääma, 
ka tuleva öö siin magama; siis läkitan su koju tagasi.» 

Ehk küll külalapsel esiotsa hirm oli olnud, siiski sai 
ta teiste lastega pea nii tuttavaks, et enam kartust ega 
kodumõtteid ei tulnud. Päev lõppes neil mängides ja õhtul 
viidi lapsed üheskoos magama. Aga teisel hommikul tuli 
keegi noor naisterahvas ja ütles külalapsele: 

«Sa pead täna koju minema, sest vanemail on sinu 
pärast suur kurbus; nad arvavad su surnud olevat.» 

Nõnda rääkides talutas ta last oma käe kõrval, kuni 
nad metsast välja said. Seal ütles naisterahvas: 

«Mis sa eile ja mineval ööl oled kuulnud ja näinud, 
sellest ei tohi sa sõnakestki kodus rääkida; ütle aga, et 
sa metsa olid eksinud.» 

Siis andis ta lapsele hõbepreesikese ja ütles: 

«Kui sul himu peaks olema meile kord võõrsile tulla, 
siis puhu selle preesi peale, küll sa siis leiad tee meile!» 

Laps pistis preesi taskusse ja mõtles küla poole min- 
nes, mis vanemad sest asjast pidid arvama, kellele ta tõtt 
ei tohtinud tunnistada. Külatänavas läks temast kaks 
meest mööda, keda ta ei tundnud. Isatalu õueväravasse 
jõudes näis koht talle hoopis võõras: kus enne midagi ei 
olnud, seal kasvasid nüüd õunapuud, ilusad õunad puude 

küljes. Ka maja näis võõras. Seal astus keegi võõras 
mees toa uksest, vangutas nagu imestades pead ja ütles 
nõnda, et tütarlaps õues seda kuulis: 

«Üks võõras külatüdruk on meie õue peal.» 

Tütarlapsele näis asi nagu unenägu, siiski astus ta 
mõne sammu edasi, kuni ta ukse läveni jõudis. Üle ukse 
tuppa vaadates nägi ta isa ahjupingil istuvat, keegi 
võõras naine ja noor mees istusid tema kõrval, aga isal 
olid habe ja juuksed üsna halliks läinud. 

«Tere hommikust, isal» ütles tütar, «kus eit on?> 

«Eit, eit?> hüüdis võõras naine kohkudes. «Tule 
jumal appi! Kas sa oled kadunud Tiiu vaim või elav ini- 
mene nagu meiegi? Ega meie armas laps, kes seitsme aasta 
eest suri, ometi teist korda võinud elusse tagasi tulla?» 

Tiiu ei mõistnud sellest jutust midagi. Siis tõusis 
võõras naine pingilt jalule, kääris Tiiu särgivarruka üles, 
kus väike põlenud arm käe peal oli, ja hüüdis siis tütar- 
lapse kaela hakates: 

«Meie Tiiu, meie surnuks nutetud laps, kes seitsme 
aasta eest metsa kadus.» 

«Ei see või iial olla,» kostis Tiiu, «ma olen aga ühe 
öö ja päeva teilt ära olnud, või kaks ööd ja ühe päeva.» 

Nüüd oli imekspanemist mõlemalt poolt küllalt. Tiiu 
nägi sellest selgesti, et ta kauemini ära oli olnud, kui 
ta ise arvas, sest ta oli nüüd emast natuke pikem ja 
ema ning isa olid vanaks läinud. Ta oleks heameelega 
vanemaile juhtumist seletanud, aga ei tohtinud. Viimaks 
ütles ta: 

«Ma olin eksinud ja sattusin võõra rahva sekka.» 

Vanemate rõõm oli väga suur kadunud tütart leides; 
seepärast ei hakanud nad pikemalt pärima, kus laps oli 
olnud. 

Aga teisel õhtul, kui isa ja ema olid magama läinud, 
ei olnud Tiiul enam mahti. Ta võttis preesi taskust ja 
puhus sellele peale, et teada saada, mis imelik lugu 
temaga oli sündinud. Sedamaid oli ta jälle tule ääres mäel 
ja ühe silmaga vanamees seal, kus ta enne oli olnud. 


87 


«Armas vanataadikel!» palus Tiiu, «anna mulle otsust, 
mis lugu minuga on olnud?» 

Vanamees kostis naeratades: «Lorisemine on naiste 
asi!» - Siis koputas ta oma kepiga murule, ja see noor 
naisterahvas, kes Tiiu koju oli saatnud ja talle preesi 
kinkinud, seisis ta ees. Ta võttis Tiiu käest kinni ja viis 
ta mõne sammu tulest eemale. Seal ütles ta: 

«Et sa kodus midagi ei ole rääkinud, seepärast tahan 
sulle enam tunnistada: vanataat tule ääres on Udumäe 
kuningas, vanaeit, keda sa esimesel õhtul nägid, on muru- 
eit, ja meie oleme tema tütred. Tahan sulle nüüd ühe 
kõige ilusama silmulise preesi anda; ütle kodus, et sa 
selle oled leidnud. Kui tahad meid näha, siis puhu jälle 
preesi peale. Täna ma ei tohi sulle pikemalt rääkida; aga 
pea suu kinni, siis pead edaspidi meist enam kuulda 
saama. Nüüd mine koju, enne kui vanemad unest ärkavad.» 

Hommikul, kui Tiiu unest ärkas, pidas ta öösel sündi- 
nud lugu unenäoks. Aga ilus prees ta rinnas näitas, et ta 
mitte und ei olnud näinud. Kuid elu oli tal külas nõnda 
võõraks läinud, et ta sagedasti õhtuti, kui vanemad 
magama läksid, oma preesi peale puhus ja ennast Udu- 
mäele tagasi soovis. Päeval oli ta meel enamasti nukker, 
sest et ta öösist õnnepidu taga igatses ja palju rahu ei 
leidnud. 

Sügisel käisid tal mitmed kosilased, aga ta ei-võtnud 
neid vastu. Viimaks enne jõulu joodi viinad selle noor- 
mehega, kelle ta tagasi tulles isamajas eest oli leidnud. 
Peigmees tuli nende juurde koduväiks, sest et vanemad 
mõlemad juba vanad olid. 

Teisel aastal tõi Tiiu tütrekese ilmale, kes väga kena 
laps oli. Aga siiski ei jõudnud see ema südant rahuldada, 
kes ühtepuhku Udumäele himustas ja heameelega sinna 
oleks iäinud, kui last oleks võinud üksi jätta. 

Kui aga tütar seitsme aastaseks oli saanud, ei võinud 
ema ühel ööl enam igatsust vähendada, vaid puhus pree- 
sile ja jõudis Udumäele. Murueide tütred tulid rõõmu- 
kisaga temale vastu. 

«Miks sa nii kaua meilt ära olid?» küsisid nad. 

Tiiu rääkis silmaveega, kuidas tal mitte võimalik 
pole olnud siia tulla, ehk küll süda igatsenud. 

«Udumäe kuningas peab meid aitama,» = ütlesid 
tütarlapsed ja palusid Tiiu kahe nädala pärast tagasi 
tulla ning väikese tütre kaasa võtta. Tiiu lubas seda teha, 
kui see on võimalik. 

Aga kui minekuaeg kätte jõudis, magas laps nii vaik- 
selt isa kõrval, et naisel südant ei olnud teda kaasa viia; 
sellepärast läks ta jälle üksinda preesi abiga sinna. Vana 
Udumäe kuningas oli tulepaistel küljeli maas ja ütles, kui 
Tiiut nägi: 

«Sa oled täna õnnetul tunnil ilma lapseta siia tulnud, 
mis sulle suurt piina toob. Siiski võid veel viimast korda 
rõõmu-ööd maitsta, enne kui su kannatuspäevad algavad.» 

Nõnda rääkides koputas ta raudkepiga murule ja 
sedamaid tõusid murueide tütred nähtavale, võtsid Tiiu 
oma seltsi ja läksid siis ilupidule. 

Vaheajal oli kodus mees unest ärganud. Kui ta naist 
sängis ei leidnud, tõusis ta üles ja läks sedamaid õue 
otsima. Ka sealt ei leidnud ta kaduriud naise jälgi. Mehe 
viha süttis põlema, sest ta arvas naise kuskil kurjal teel 
olevat. Seepärast ei heitnud ta enam magama, vaid läks 
sedamaid külatargale lugu rääkima ja nõu küsima. Tark 
ütles, kui viinaklaasist asjale selgust oli leidnud: 

«Su naisega ei ole asi õige, ta käib öösel libahundiks 
ja on seda vist juba kaua aega teinud, mida sa tänini ei 
ole tähele pannud. Kui ta koju tuleb, pead sa ta otsekohe 
kohtu kätte andma.» 

Mees leidis koju tulles naise lapse kõrval rahulisti 
sängis magavat, aga ta ei hakanud naist äratama ja öösist 
käiku taga küsima, vaid läks kohtu ette, nagu tark oli 
käskinud. 

Naine kutsuti sinna. Ta ei tahtnud selle peale vastust 
anda, kus ta mineval ööl oli olnud, ei ka tunnistada, kus 
ta enne lapsepõlves seitse -aastat redus viibinud, vaid 
ütles: 

«Minu hing on süütu, muud ei või ma tunnistada.» 

Kui ta hiljemini niisama vähe saladust avaldas, siis 
mõistis viimaks kohus: naine on sorts, libahunt ja kurja- 
tegija, sellepärast peab ta tulesurma saadetama. 

Seal tehti suur tuleriit, sinna otsa seoti vaene naine 
kinni ja süüdati puud alt põlema. Aga kui tuluke para- 
jasti põlema hakkas, langes nii paks udu maha, et või- 
malik ei olnud oma jalgade ette näha. Kui hiljemini päi- 
keseterad olid udu ära võitnud, siis leiti tuleriit alles 
põlemata, aga naist polnud enam kuškil; ta oli kui udusse 
ära sulanud. Udumäe kuningas oli ta päästnud. 

Ehk küll Tiiul hiljemini Udumäel head päevad olid, 
siiski ei leidnud ta süda rahu, vaid igatses mahajäänud 
lapse järele. 

«Oleks mu tütreke siin,» ohkas ta sagedasti, «siis 
võiksin õnnelikult elada, aga nüüd on pool südant alati 
külas lapse juures, ja ma elan poole südamega leinas.» 

Udumäe kuningas tundis ta salamõtteid ja laskis ühel 
ööl tütrekese külast emale tuua. Siis oli mõlema õnn täie- 
lik, emal ja tütrel, nii et kummalgi pikemat igatsemist 
ei jäänud. Külarahvas ja mees arvasid, et libahundiks 
moondatud naine oli öösel lapse ära viinud. Mees kosis 
teise naise; siiski ei läinud tema peres ega teistes taludes 
elu enam nii õnnelikult kui enne. Põud tegi neile igal 
suvel kahju, vili ja heinad läksid raisku, sest et karasta- 
vat udu öösel nende paika ei langenud. Udumäe kuningas 
oli vihane, et nad tema kasvandiku tahtsid ära hukata. 


ODI ODE OCZ OD DI TO DC 130 D=7<O 


KERGEJALGNE KUNINGATUTAR 


Kord elas väga ilus ja kaunis kuningatütar. Ta oli 
kõigil pool kuulus, sest tal käis palju kosilasi, küll hom- 
miku ja õhtu, küll lõuna ja põhja poolt, nõnda et mitmel 
ajal nädal otsa peiuratsud õueväravast ei kadunud! 
Aga kosimine polnud meestel nii hõlpus kui meie- 
aegseil, kes mõnikord ühel hommikul seitse suitsu läbi 
käivad ja siiski kaela ei kaota. Kauni kuningatütrega oli 
teine lugu ja peigudel pidi rohkesti julgust olema, kui 
nad kosja tahtsid minna. Kuninglikul tütarlapsel olid 
väga kerged jalad; seepärast oli ta isale kindlasti tõota- 
nud, mitte enne mehele minna, kui peiukese leiab, kellel 
niisama kiired koivad oleksid, et mitte üksnes temaga 
võidu, vaid veel tüki maad mööda jõuaksid joosta. Noh, 
sest ep oleks suuremat viga olnud, kui võidujooksu kõrva 
üks teine tükk lisaks ei oleks pandud: et iga kosilane, 
kelle sammud piiga sammusid ei jõua võita, kohe oma elu 
pidi kaotama. 

Küll tuleb imeks panna, et siiki ikka veel noori suurt- 
sugu mehi maailmas leiti, kes kardetava katsetüki ette 
võtsid, ehk küll veel keegi neist paremat palka ei olnud 
saanud, kui et külmaks ja kangeks läinud keha pea võrra 
lühemaks tehti. Maharaiutud pead pandi siis iga kord 
nagu nende pilkamiseks ja teistele hirmutuseks pikkade 
ritvade otsa kuningakoja ette püsti. 

Mõni targem võiks nüüd mõelda, et neil ritvade otsas 
rippuvail nuppudel vist palju aju ja aru sees ei võinud olla, 

kui nad end nii albil kombel või odava hinna eest turule 
olid viinud. Aga niisugused targad mõtlejad unustavad, 
et mõnel noorel inimesel tuline veri meelemõistuse ära 
küpsetab, misläbi vahel enam mõistust p—s kui peas 
leitakse. 

Aegamööda nähti, et hirmutuseks ritvade otsa pandud 
nupud seda head tegid, et kosilaste alatine jooks vähenes 
ja mõni tulija väravast tagasi pööras, enne kui õnnekaupa 
katsuma läks. Siiski tuli vahete-vahel üks ja teine alp 
sinna, kes enam koju tagasi ei läinud, vaid oma pea kaar- 
nate roaks ridva otsa andis. 

Nüüd olid juba kosilaste ratsude kabjad tükk aega 
teelt nõnda võõrdunud, et rahvas lootma hakkas, kõik 
tühja tuule käigud võiksid lõppenud olla, kui korraga 
keegi himude kiinist kihutatud kauge maa kuningapoeg 
uuesti õnne tuli katsuma. See kosilane oli väga kaval 
mees; seepärast oli ta juba kodus paar aastat või kaue- 
mini oma jalgu jooksu vastu iga päev koolitanud. Nüüd 
oli mehel amet selge, sest kogu kuningriigis, mis ta isa 
valitsuse all, ei leitud meeste- ega naistesoost ühtki, kel- 
lest kuningapoeg mööda ei oleks jooksnud. Kui ta nüüd 
hiljemini tõlla ja hobustega kosjateele sõitis, tahtis ta esi- 
teks seeläbi oma rikkust rahvale näidata, teiseks jalgu 
puhata, et need enne võidujooksu ära ei väsiks. Poole vaka 
osa kulda võttis noormees teemoonaks kaasa, mis nagu 
kaerakott tõlla taha kinni seoti. 

Kuningapoeg ei olnud kosjateel veel kaugele sõitnud, 
kui ta korraga näeb kaugel lagedal inimese kuju otsegu 
linnutiibadega lendavat. Mõne silmapilgu pärast vihiseb 
kiirejalgne mees nagu tuul tõllast mööda. 

«Pea kinni, pea kinni!» kisendab kuningapoeg nagu 
elu eest, et tuulejalgse kõrv seda kuuleks. 

Mees peatab kohe jooksu ja jääb kuulama, mispärast 
teda hüütakse. Seal vast näeb kuningapoeg, kuidas jooks- 
jal kummagi jala küljes veskikivi ripub. See imelik nali 
ülendab mehe jooksmise võimu kuningapoja silmas kohe 
mõne vaksa kõrgemaks. Seepärast küsib ta: 

«Miks sul veskikivid jalgade küljes on?» 

«Muidu ei jääks kiirel jooksul mul jalad maa külge 
kinni,» kostab mees, <ja ma võiksin kogemata kes teab 
kuhu minna, kui jalgadel suuremat raskust ei oleks kanda 
kui paljas keha.» 

' Kuningapoeg mõtleb kohe: niisuguse mehe võiks 
teenistusse võtta: kes teab, kuidas lugu käib, ehk võin 
telse enese eest võidujooksule saata, kui ise ei arva korda 
saavat. 

«Kas sul ei ole himu minu teenistusse tulla?» küsib 
ta mehelt. 

«Miks ei, kui kaupa saame. Mis te mulle siis palgaks 
lubate?» 

Kuningapoeg kostab: «Iga päev priskesti süüa ja 
juua, niipalju kui süda sul igatseb, kenad täielikud suve- 
ja talveriided ja toop kulda aastapalgaks.» 

Mees oli sellega rahul, ja kuningapoeg käskis tal 
tõlla taha kullakoti otsa istuda. 

«Mispärast?» küsis mees. «Kas arvate oma hobustel 
kiiremad ja tugevamad jalad olevat kui mul? Pole karta, 
neist jõuan igal puhul mööda.» 

Nõnda läksid nad edasi. 

Tüki aja pärast näeb kuningapoeg meest tee ääres 
istuvat, kellel püss palges, otsegu sihiks ta mõnd lindu. 
Aga ehk küil kuningapoeg ja ta sulased igale poole 
teraselt vahivad, siiski ei näe nad nii kaugele kui silmad 
ulatavad ei maa peal ega tuuleõhus midagi, mille peale 
kütt võiks sihtida. 

«Mis sa seal teed?» küsib kuningapoeg. 

Kütt näitab käega, nagu tahaks tähendada: ärge 
tehke häält, teie hirmutate mul linnu eest ära. 

«Mis sa seal teed?» küsib kuningapoeg teist ja, kui 
vastust ei anta, veel kolmat korda. 

«Olge vait,» ütleb kütt tasasel häälel, «kui teile vas- 
tan: ma pean esmalt linnu maha laskma.» 

Natukese aja pärast kuuldus pauk, mispeale kütt kohe 
üles tõusis ja nõnda rääkis: 

«Lind on mul käes, nüüd võin teile vastuse anda. 
Juba tükk aega keeritas üks sääsk Babüloni linna torni 
ümber ja tahtis torni nupu otsa istuda, aga seda ei või- 
nud ma mitte sallida, sest sääsk on rohkesti kümme leisi- 
kat raske: ta oleks võinud peenikesele nupuvardale viga 
teha, sellepärast lasksin vaenlase maha.» 

Kuningapoeg küsib imestades: «Kuidas võid sa siis 
nii kaugele näha?» 

«Mis tühi kaugus see on?» naerab mees, «minu silm 
ulatab palju kaugemale.» 

«Oodake natuke!» hüüab kergejalgne jooksumees, 
«tahan vaatama minna, kas mees on luisanud või tõtt 
rääkinud.» 

Seda öeldes pani ta nagu tuul minema ja oli paari 
silmapilgu pärast kuningapoja silmist kadunud. 

Seda meest ehk võiksin ma ka kuskil kogemata tarvi- 
tada, mõtleb kuningapoeg ja hakkab kaupa sobitama. 

«Tahad mulle teenriks tulla?» küsib ta osava silmaga 
kütilt. 

«Miks ei,» kostab mees, «kui kaupa saame. Mis te 
mulle palgaks lubate?» 

Kuningapoeg ütleb: «Iga päev priskesti süüa ja juua, 
niipalju kui süda himustab, täielikud kenad riided suve 
ja talve tarbeks ja toop kulda aastapalgaks.» 

Kütt oli sellega nõus, ja praegu jõudis kiirjalg Babü- 
lonist tagasi, lastud suur sääsk seljas, mis mehele suure- 
mat koormat ei teinnd. Terava silmaga kütt istus tõlla 
taha kullakoti otsa: siis sõideti edasi. 

Nad ei olnud veel palju edasi sõitnud, seal nägi ku- 
ningapoeg, kes kavala mehe kombel igas kohas silmad ja 
kõrvad ärksad hoidis, tee ääres mehe küljeli maas olevat 
ja kõrva maa küljes hoidvat, otsegu tahaks ta midagi 
kuulatada. Kõrv oli mehel toruvärki loodud ja kolm sülda 
pikk. 

«Mis sa seal teed?» küsis kuningapoeg. Kuulaja vas- 
tas: 

«Rooma linnas istuvad praegu viis kuningat isekeskis 
koos, kes sõja pärast salanõu peavad. Tahaksin praegu 
kuulata, kas ehk sõda ka meile puutub.» 

Kuningapoeg küsis imestades: «Kuidas sa nii kau- 
gele võid kuulda?» 

Mees kostis: «Ega see kaugel ole, mu kõrv ulatab 
veel kaugemale. Ei räägita palju kuskil maailmas midagi, 
mis minu kõrva ei ulataks, kui mul lusti oleks muidu 
kõike tühja naistelori teada saada.» 

Kuningapoeg arvas omas meeles kohe, et seesuguse 
mehe abi mõnikord tarvilik võiks olla, ja küsis kõrva- 
mehelt: 

«Kas sul ei oleks lusti minu teenistusse tulla?» 

«Miks ei,» kostis kõrvamees, «kui aga kaupa saame. 
Mis te siis mulle aastapalgaks lubate?» 

Kuningapoeg andis vastuseks: «Iga päev priskesti 
süüa ja juua, niipalju kui süda himustab, täielikud ke- 
nad riided ja toop kulda aastapalgaks. » 

Kõrvamees oli sellega väga rahul, mispeale kaup ära 
tehti. Mees keerutas oma pika kõrvatoru kokku, et see 
maha ei puutuks, istus teravsilma kõrvale kullakoti otsa 
tõlla taha ja nõnda sõitsid nad edasi. 

Said nad jälle tüki teed edasi sõitnud, seal tuli suur 
mets neile vastu. Juba tükk aega enne seda, kui mets 
neile ette juhtus, oli kuningapoeg tähele pannud, et mõni 
puulatv imelikult aeg-ajalt paari sülla osa üle metsa teis- 
test kõrgemale kerkis, ja siis ruttu silma eest jälle kadus. 
Ta küsis oma sulastelt asja tähendust, aga ükski ei või- 
nud seda lugu talle seletada. Kui keegi puu all oleks ja 
kirvega raiuks, võiks küll puu maha langedes silmist. ka- 
duda, aga kuidas puu esmalt ladva paar sülda taeva poole 
sirutab, enne kui ta maha langeb, seda ei mõista inimese 
aru seletada. 

Aegamööda jõudsid meie teekäijad metsa ja seal said 
nad õnnekombel oma silmaga naljakat puukerkimist 
tundma õppida. Nad ei olnud veel kuigi palju metsa var- 
jus sõitnud, kui puudekerkimise lugu korraga avalikuks 

tõusis. Seal nähti kergitajat parajasti tööl. Keegi mees, 
kui ta paraja puu silmaga välja oli valinud, astus sellele 
sedamaid ligemale, sasis mõlema käega puutüvikust kinni 
ja tõmbas tüviku juurtega tükkis maast üles, otsegu oleks 
puu kapsas või kaalikas olnud. Tõlla kinnipidamist nähes 
jättis ta töö ja astus mõne sammu ligemale, sest ta arvas, 
et uhkes tõllas sõitja härra vist metsa peremees võiks 
olla, kes teda keelama tuleb. Sellepärast ütles ta aland- 
likult: 

«Aus härra! Ärge pange pahaks, kui loata mõne 
kõhetu puukese teie metsast võtsin, suuremaisse ma ei 
puutunud. Eit tahtis putru keeta ja läkitas mu seepärast 
metsa, et sületäiekese puid pudrupaja alla koju viiksin. 
Tahtsin parajasti veel paar tükki lisaks võtta ja siis mi- 
nema hakata, kui teie siia jõudsite » 

Kuningapoeg pani mehe kangust väga imeks, siiski 
mõtles ta: tahan nalja pärast enese metsa peremeheks tun- 
nistada, kuni ta tugevust veel selgemini näha saan: see- 
pärast ütles ta puukergitajale: 

«Ma ei keela; võta minupärast veel üks jämedam 
pealekauba.» 

Rõõmsa näoga läks mees tagasi, võttis sedamaid puust 
kinni, mille ümber käed ei ulatanud, ja tõmbas lopsti 
maast välja. 

«Kas sul ei ole lusti minu teenistusse tulla?» küsis 
kuningapoeg. 

«Miks ei, kui kaupa saame,» kostis mees; «mis te 
mulle siis aastapalgaks lubate?» 

Kuningapoeg vastas: «Iga päev priskesti süüa ja 
juua, niipalju kui süda himustab, täielikud riided ta toop 
kulda aastapalgaks.» 

Mees kratsis kõrva tagant, nagu oleks veel natuke 
kahevahel pakutud palga pärast, siis ütles ta: 

«Lubage mulle esmalt veel niipalju aega, et puusüle- 
täie eide kätte ära viin ja talle ütlen, kuhu lähen, muidu 
võiks ta mind ilmaaegu oodata; siis tulen jalapealt karates 
jälle tagasi.» 

Luba saanud, võttis ta väljakistud puud sülle ja 
läks kiirel sammul minema, ega viitnud ka tagasitulekul 
kaua aega. Kuningapojal oli meel rõõmus, et jälle ühe 
sulase oli saanud, keda kogemata hädas abiks võis 
tarvitada. 

Mets oli juba ammugi selja taha jäänud ja kaunis tükk 
lagendikku ära sõidetud, kus silmavaade kaugele ulatas 
Seal nähti eemal linna ja natuke maad siinpool linna 
seitset tuuleveskit, mis kõik ühel pool tee ääres kõrvu 
reas seisid. Asjade sündi teraselt tähele panev kuninga- 
poeg märkas kohe, kuidas kõigil tuuleveskitel tiivad kee- 
ritasid, ehk küll ilm ümberringi nii vaikne näis, et mitte 
lible ega suleke õhus ei liikunud. Edasi sõites tundis ta 
korraga äkitselt tuult, mis kui torust või seinaaugust mõni- 
kord tuppa tungib, aga paar sammu kohast kaugemal lõp- 
pes tuul jälle niisama ruttu. Kuningapoeg sirutas silmi 
igale poole, siiski ei näinud ta tükil ajal midagi ise- 
äralikku, kust tuulesünnitajat oleks võinud umbarvates 
otsida. 

Nad ei olnud linnaväravast enam kaugemal kui mõned 
vaod maad; seal silmab kuningapoeg tee kõrval kogemata 
keskmise kasvuga meest, kes — jalad suure kivi vastu 
toetatud ja keha natuke tahapoole käänatud — mingit 
iseäralikku tööd näis toimetavat. 

Kuningapoeg laseb hobused kinni pidada, siis võõralt 
mehelt küsima: 

«Mis sa, vennike, seal teed?» 

Mees kostis: «Mis ma vaene kehvik pean tegema? Kui 
midagi paremat teenistust kuskilt poolt ei leidnud, mis 
mind võiks toita, pidin häda pärast ametiks võtma, vaik- 
sel ilmal, kui tuult ei ole, linna tuuleveskid jooksma pu- 
huda. Aga palju ma selle tühja tööga võin teenida? Hä- 
dasti niipalju, et nälga ei sure.» 

«Kas sul veskite jooksmapuhumine siis nii hõlpus 
töö on?» küsis kuningapoeg. 

«Noh,» kostis mees, «seda võite ju oma silmaga 
näha. Suu seisab mul ala kinni ja näpuga vaotan ma ühelt 

poolt ninasõõrme kokku, et tuult üleliiga ei tõuseks, mis 
muidu tiivad veskitega tükkis lendu puistaks.» 

«Kas sul ei ole lusti minu teenistusse tulla?» küsis 
kuningapoeg: f 

«Miks ei,» kostis tuulepuhuja, «kui kaupa saame ja 
te mulle nii palju annate, et mul pikemalt tarvis ei ole 
tühja kõhu näpistamist kannatada. Mis te siis muile pal- 
gaks lubate paisata, kui teie teenistusse tuleksin?» 

Kuningapoeg kostis: «Mis ma teistele sulastele annan, 
seda pead sinagi saama. Iga päev priskesti süüa ja juua, 
niipalju kui süda himustab, kenad täielikud riided ja 
veel pealegi terve toop kulda aastapalgaks. » 

Tuulepuhuja ütles rõõmsa näoga: «Sellega võib juba 
mees niikaua leppida, kuni ta juhtumisi midagi paremat 
leiab. Olgu siis, lööme käed kauba peale kokku! Meest 
sõnast, härga sarvest, ütleb vanasõna.» 

Kuningapoeg võttis uue sulase kaasa ja läks siis viie 
kange sulasega seltsis kuningalinna, õnne- või õnnetuse- 
kaupa otsima. Kas saab kenale tütarlapsele meheks või 
annab oma pea ridva otsa? 

Kuningalinna jõudes laskis ta endale ja oma sulastele 
kõige uhkemas trahteris korteri valmistada, ja andis pea- 
legi trahteri peremehele käsu teenritele rohkesti süüa ja 
juua anda, mida neist igamees ise ihaldab. Pihutäit kuld- 
raha lauale visates ütles kuningapoeg: 

«Võta see pisku käsirahaks; kui meil minek kätte 
tuleb, küllap tasun siis veel, mis puudub.» 

Siis käskis ta rätsepad ja kingsepad kogu linnast 
kokku kutsuda, kes sulastele uhked riided pidid õmblema, 
sest ehk küll iga mees omalt kohalt ametis väga osav oli, 
siiski ei olnud ühel ainukeselgi paremaid sulgi kehal, 
nõnda et neist ülepea tõelikult võis tunnistada, mis vana- 
sõna ütleb: «Üheksa ametit, kümnes nälg,» või «Ega ke- 
nal laululinnul igakord ilusat kuube leita!» 

Aga kergejalgse neitsi isa, vana kuningas, oli juba 
rahva suust uue kosilase uhkust ja raharikkust kuulnud, 
enne kui noormees ise ta silma ette astus, mis vast kol- 

j -  mandal päeval sündis. Teenrite uhked riided ja jalavarjud 

L ei saanud enne valmis. Vana kuningas ütles, kui uhket, 

priske keha ja palgega noormeest oli näinud, isaliku 

' armuga: 

1 «Jätke, armas sõber, parem see võidujooks katsumata; 
oleksid teil jalad kergemad kui kerged, ega te siiski minu 
tütre vastu jõuaks, kellel jalad kui linnutiivad all. Ma 
kahetsen teie noort elu, mille ilmaaeagu tahate ära anda.» 

Kosilane kostis: «Aus kuningas, rahva suust kuulsin, 
kuidas lubatud pidavat olema, et kes ise ei taha teie tüt- 
rega võidu joosta, see võib ka oma sulase või palgalise 
saata.» 

«See on tõsi küll,» vastas kuningas, «aga sellest abi- 
mehest ei tõuse teile mingit kasu. Jääb abimees teele 
maha, mis tõesti saab sündima, siis ei võeta mitte tema 
pead, vaid teie pea peab vastama ja*mahalõigatult ridva 
otsa saama.» 

Kuningapoeg mõtles natuke aega ja ütles siis kind- 
lal sõnal: 

«Olgu siis nõnda, üks minu sulastest peab õnne kat- 
suma ja minu pea maksma. Olen kord sellepärast kodunt 
välja tulnud, ja ennem, kui õnne katsumata jälle rahva 
naeruks tagasi lähen, kaotan pea otsast. Parem naergu 
rahvas surnud pead ridva otsas kui elavat meest.» 

Ehk küll vana kuningas veel paljugi rääkis ja kõigest 
väest kosilast püüdis keelata, siiski ei aidanud see mi- 
dagi, väid ta pidi viimaks järele andma. Võidujooksmine 
pidi teisel päeval tulema. Oli kuningapoeg ära läinud, 
ütles isa oma tütrele, mida pikakõrvamees trahteris kuulis 
ja kuningapojale ära rääkis: 

«Armas laps, sa oled tänini palju noormehi hukanud, 
mis juba mitu korda mu südant on kurvastanud. Aga 
keegi neist hukatud kosilastest pole mulle nii meelt 
mööda olnud kui see noor kuningapoeg, kes homme sinuga 
tahab jalgade väledust katsuda. Ta on priske mees ja 
väga targa jutuga. Armastusest minu vastu vähenda 
homme oma jalgade kiirust, et kosilane või ta sulane si- 

nust võitu saab ja ma ükskord endale väimehe saan, kes 
riigi pärib, kui suren, sest et mul poega ei ole.» 

«Mis?» vastas kuningatütar uhkusest ja vihast pune- 
tava näoga: «mina peaksin ühe poisi pärast oma jalgade 
jõudu hakkama salgama, et seeläbi tanu alla saaksin? Ei, 
kogunisti mitte, parem jään eluotsani vanapiigaks. Kes 
on teda siia sundinud? Mina ei ole teda mitte kutsunud, 
sama vähe kui neid, kes enne teda siia tulid. Meie metsas 
kasvab ritvu veel küllalt, mida tema ja temasarnaste 
alpide peadele võib toeks panna, kui nad tuule kätte pan- 
nakse hullu tuju jahutama. On kosilane teie meelest kal- 
lis, siis saatke ta pigemini enne jooksmise katsumist koju 
tagasi, aga minu poolt ärge lootke talle mingit armuheit- 
mist. Kes keeldu ei kuule, peab kahetsema.» 

Kuningas tundis selle poolest oma tütre kindlust ega 
hakanud kauemini vastu vaidlema. Pärast seda, kui 
kõrvamees jutu sisu kuningapojale oli kuulutanud, astus 
kergejalgne sulane tuppa ja ütles: 

«Mul on häbi rahva nähes veskikividega joosta; ostke 
parem kuus härjanahka ning laske neist paun teha, siis 
ostke veel niipalju rauda paunale raskuseks, kui mu jala- 
kivid kaaluvad, — siis on kõik korras: rahvas peab mind 
siis reisijaks antvärgi-selliks. » 

Kuningapoeg täitis tõrkumata mehe tahtmise, laskis 
nahad ja raua osta, niipalju kui tarvis arvati, ja teisel 
hommikul oli paun aegsasti valmis. Mees pani pauna 
selga ja hakkas minema, ehk küll õppimata koorem seljas 
esiotsa jalgadele natuke võõras näis, mis seda kaugemat 
kammitsat ei tahtnud karta, kuni nad aegamööda koor- 
maga harjusid. 

Võidujooksmise kohta oli rahvast otsatult palju kokku 
kogunud, kus mõningad paunameest naersid, teised jälle 
ütlesid: «Targem püüab, kui jooksma läheb, üleliigseid 
riideid seljast võtta, aga sel mehel ei ole meelde tulnud 
veel paunagi maha panna.» 

Kõrvamees kuulutas neid jutte kohe kuningapojale; 
aga jooksumees ei pidanud neist lugu. Jooksuteeks oli teh- 

tud penikoormapikkune tänav, kuhu mõlemale poole puid 
istutatud, mis jooksjale ägedal päikesepaistel varju and- 
sid. Tänava otsas immitses väike allikasoon maapinnast 
vett välja. Seaduseks oli tehtud, et võidujooksjad pidid 
tühja pudeliga allikale jooksma, seal pudeli veega täitma 
ja kes siis tagasi tulles olgu sammu või kaks teisest ette 
jõuab, sellele jääb võit. 

Kui nüüd kuningatütar ja kosilase kergejalgne sulane 
antud käsu peale ühteaegu jooksu pistsid, ei väldanud 
kuigi kaua, kui paunamees nagu tuul tütarlapsest möödas 
oli, allikale jooksis, pudeli täitis ja tagasi hakkas tulema. 
Poolel teel vast tuli kuningatütar veel allikale minnes 
temale vastu. 

«Pea natuke kinni, vennike!» palus kuningatütar, 
«olen jalga natuke kederluust nikastanud. Anna mulle 
oma pudelist paar tilka vett jalale ja puhka, küll siis lä- 
heme jälle edasi.» 

«Minugipärast,» ütles mees, «ega mul kiiret ole; ma 
istun, kui tahate, siin seni kui allikalt tagasi jõuate, kül- 
lap siis läheme üheskoos jälle edasi.» Aga kui ta maha 
jalgu puhkama istus ja midagi pettust ei kartnud, pani 
kuningatütar otsegu meest meelitades talle unerohtu nina 
alla, nii et mees sedamaid magama uinus. Siis võttis 
neitsi täidetud veepudeli tema käest ja hakkas tagasi lip- 
pama. Silmamees nägi seda lugu, võttis oma püssi ja las- 
kis nii osavasti ühe puuoksa puust, et see kergejala nina 
peale kukkus ja ta unest äratas. Ehmatades leiab mees 
tühja pudeli ja piiga juba tüki maad kodu pool ees. Nüüd 
andis ta jalgadele tuld, nõnda et kannad välkusid, tõttas 
teist korda allikale, täitis pudeli ja hakkas siis kui tuul 
jälle tagasi kihutama. Natuke maad enne tänava lõppu 
jõudis ta siiski kuningatütrest mööda ja oli mõne silma- 
pilgu enne teda tagasi saanud. 

Sedaviisi jäi võit kosilasele, kes sel korral oma pead 
ridva otsa ei müünud. Kuningatütar aga läks vihases tujus 
koju, sest niisugust nalja ei olnud ta veel eluilmas näi- 
nud, et kellelgi inimesel kiiremad jalad all on kui temal. 

Kuningapoeg läks oma sulastega trahterisse, laskis 
uhke pidu valmistada ja andis jooksumehele rohkesti kin- 
gitusi, niisamuti ka kütile, kes jooksja õigel ajal oli ära- 
tanud. Siiski ei jõudnud pidude kära kõrvameest eksitada 
seda kuulamast, mida vaheajal kuningakojas isa ja tütre 
vahel räägiti. 

«Nüüd, armas laps!» ütles kuningas, «pead sa mehele 
minema, siin ei aita enam miski, sinu jalgade kiirus on 
kiiremast võidetud. Ma olen sellega väga rahul, sest esi- 
teks lõpeb seeläbi meeste hukkamine ja teiseks saan väi- 
mehe, kes igas tükis mulle meelt mööda on.» 

Kuningas püüdis veel pikemalt rääkida, aga siin pää- 
sesid äkitselt tütre keelepaelad lahti, mis siiasaadik viha- 
kütkes kinni seisid, ja nüüd langes kenast suust sõnu kui 
oja veskirattale, nii et kuningas enam pikemalt ei võinud 
rääkida. Et seda juttu keegi ei jõuaks sõna-sõnalt korrata, 
seepärast tahan jutu sisu lühidalt nimetada. 

Tütar oli kindlal sõnal kinnitanud, et kui isa teda 
vägisi tahaks mehele sundida, siis võiks ta küll ennemini 
oma elu jätta, aga sellele mehele naiseks minna, kes oma 
sulase läbi tema üle kogemata võidu saanud, ei jõuaks 
ükski vägi maailmas teda sundida. Hiljem, kui tütre kee- 
leke juba hakkas väsima ja kuningas jälle mõned sõnad 
võis vahele lisada, katsus ta kord ähvardusi, kord meeli- 
tusi, aga kõik ilma asjata. 

«Minupärast võite temale poole kuningriiki lepituse- 
hinnaks pakkuda ja anda,» hüüdis tütar, «aga naist ei või 
temale minust elades saada.» 

Kuningapoja meel läks väga nukraks, kui kõrvamees 
juttu sai korranud. Aga puukergitaja ütles: «Arge kur- 
vastage sellepärast, tütarlapsi on maailmas enam kui see- 
sinane kuningatütar arvab, ka ilusamaid ja viisakamaid 
kui tema. Küsige kuninga varakambrist niipalju kulda, 
kui üks mees kotiga seljas jõuab ära kanda, lepitus- 
hinnaks ja jätke ta tütar hallitama, nii et ükski enam ta 
peale ei vaata, veel vähem kosima tuleb.» 


See nõu oli kuningapojale meele järgi; seepärast üt- 

les ta teisel hommikul, kui vana kuninga suust neid sõnu 
oli kuulnud, mis talle kõrvamees juba eile oli teatanud: 

«Jäägu siis minupärast nooriku kosimine. Lepin 
teiega, kui mulle oma varandusekambrist pika teekäigu 
kuluks niipalju kulda lubate, kuipalju üks mees kotiga 
seljas jõuab ära kanda.» 

Kuningas lubas seda tõrkumata, pealegi veel rõõmus 
olles, et sel korral nii odavasti pääsenud, sest oleks noor- 
mees poole kuningriiki leppimishinnaks tahtnud, siis oleks 
ta pidanud selle andma, aga siin pääses ta kotitäie rahaga. 
Oma meeles mõtles kuningas: arvasin noormehe kavala- 
maks, kui ta on: aga ta ei oska arvata, kui raske kuld on, 
mida tugevamgi mees palju ei jõua kanda. Nõnda lahku- 
sid siis mehed teineteisest, mõlemad lepitud kaubaga 
väga rahul. 

Trahteris ütles puukergitaja kuningapojale: «Nüüd 
saatke sulased linna ja laske purjeriide-pakud ära osta, 
mis poodides leida, siis ajage viiskümmend rätsepaselli 
kokku ja laske ostetud purjeriidest kuuekordne kott õm- 
melda, nii pikk ja lai, kui riie aga ulatab. Selle kotiga 
tahan varakambrist teie tütarlapse lunastushinna tuua.» 

Kuningapoeg täitis kõik nõnda ja lubas sikusõitjaile 
rohket palka, kui nad koti läbi öö hommikuks valmis õmb- 
leksid. Kui juba, nagu räägitakse, perenaise lihavaagen 
kerisel rätsepa nõela kiirustab, siis võib kohe arvata, kui 
palju rohkem kuningapoja palk seda tegi. Rätsepad tor- 
kisid kogu selle öö purjeriide kallal ega olnud neil kel- 
lelgi suuremat muret, kui oma silmi naabrimehe eest hoida, 
et ta oma nõelakiirusega tema silma ei torkaks. Natuke 
aega enne keskhommikut oli meestel kott valmis ja kõik 
õmblused enamasti kahekordselt õmmeldud. Rätsepad said 
tööpalga ja niipalju jootraha veel pealekauba, et selle 
ühe öö vaeva eest võisid kolm päeva trahteris pidutseda. 
Puukergitaja võttis tühja koti selga ja läks sellega ku- 
ninga varandusekambri ülevaataja juurde tühjale kotile 
moona otsima. 


Kui varandusehoidja põhjatut kotti nägi, ütles ta pil- 

gates: «Ehk sa oled, vennike, teelt eksinud: sa tahtsid 
vist kuhugi aganikku minna; raha jaoks ei oleks seesugust 
koguni tarvis olnud.» 

Kotimees vastas: «Ega kott ääri nutma lähe, ja roh- 
kem ma ei või sisse panna, kui jõud mul lubab ära kanda.» 

Nõnda rääkides olid nad varakambrisse jõudnud. Olid 
uksed lukust lahti ja kullatündrid kõik nähtaval, ütles 
varahoidja: «Mis sa arvad, kas peaks sellest sulle koti- 
täit saama, mis siit ära kannad?» 

Kotimees kostis: «Saab näha: kes enne katsumist 
midagi võib tõeks kiita? Minu peremehel oli siia tulles 
kindel lootus noorikuga tagasi sõita, aga nüüd ei saa 
paremat palka kui kotikesetäie raha. Noh, raha on mõni- 
kord parem kui kuri naine.» 

Varandusehoidja ütles pilgates: «Kahju, et sul kühvlit 
kaasa ei ole võetud, see lühendaks tööd, sest kämblaga koti 
täitmine on väga igav, pealegi kui suur kott täita on.» 

Puukergitaja vastas: «Minu kadunud isa ütles mitu 
korda naljatades: «Kui mehel kannu ja kappa ei ole, siis 
peab ta kas tõrre servast või vaadi suust rüüpama.»» 

Seda öeldes tõstis ta esimese kullatündri üles nagu 
udusulgede korvikese, palus kotisuud lahti hoida ja puis- 
tas siis raha kõlisedes kotti. Rahahoidjal kippus juba 
hirm peale, aga kui teise ja kolmanda tündriga paremat 
lugu ei olnud, siis läks mehike valgeks nagu lubjatud 
sein. Natukese aja pärast olid kõik kullatündrid tühjen- 
datud, aga kott ei olnud veel poolelgi. 

Kandja küsis: «Kas teie kuningal suuremat vara 
enam ei 0le?» 

«Valamata kulda on veel taga kastides, aga seda ei 
ole veel rahaks tehtud.» 

«Tooge aga siia!» ütles puudekergitaja ja tühjendas 
kastid niisama, nagu ta enne seda tündritega oli teinud. 
Olid kõik nurgad ja nurgakesed tühjendatud, siis võttis ta 
koti selga ja sammus trahteri poole tagasi. 
| Rahahoidjal ei olnud sel korral ukse lukku panemise 

muret, sellepärast jooksis ta, otsegu oleks tal kiil püksis 

Olnud, kuningale õnnetust kuulutama. Ka vana kuningas 
ehmatas seda lugu kuuldes, laskis tütre kutsuda ja hüüdis: 

«Vaata, mis viletsust sinu kangekaelne vastupane- 
mine nüüd on teinud. Kõik rahavarandus on otsas, kosi- 
lane on mu paljaks teinud kui kirikuroti. Mis kuningas 
ma nüüd olen? Rahata riigivalitsejal ei ole kätt ega jalga, 
miska ta vaenlaste vastu võib minna. Saavad sõjamehed 
kuulda, et mul enam vara ei ole neile palka maksta, siis 
lähevad nad kõik oma teed.» 

Tütar ütles: «Asi ei või sedaviisi jääda: me peame 
kas kavalusega või väekaupa vara jälle nende käest tagasi 
püüdma.» 

Aga enne kui nad aega said mingit kavalust hakata 
katsuma, toodi juba sõnum, et kuningapoeg oli linnast ära 
läinud. 

«Nüüd peame väekaupa katsuma,» ütles tütar. 
«Laske silmapilk kõik sõjavägi kokku kutsuda ja petise 
kosilase kannule kihutada, kes ometi oma raske koormaga 
rutusti edasi ei jõua.» 

Käsk täideti silmapilk. Teisel päeval oli vägi koos: 
nüüd mindi rahamehe jälile teele, ees hobuse-, taga jala- 
vägi, viimaks veel kuningas tütrega tõllas. Kolmas jagu 
kulda sellest varandusest, mis vaenuliku kosilase käest 
tagasi pidi saadama, lubati sõjameestele meeleheaks, et 
nad seda ägedamalt peale kipuksid. Kuningapoeg oli oma 
varaga juba tüki maad edasi jõudnud, sest kuuekordne 
rahakott ei takistanud kuskil kandja sammu: aga muul 
kombel ei oleks ka kogunisti võimalik olnud rasket koor- 
mat edasi viia. Veolojuseid oleks küll hea raha eest nii- 
palju võidud osta, kui koorma raskus tarvitas. Kust aga 
vankritelgi võtta, mis raskuse all ei katkeks? 

Varandusekandja oli parajasti üle kõrge mäe jõudnud, 
kuhu ta mäe alla jalgu puhates põõsa alla istus, kui pika- 
kõrvamees neile kõik rääkis, mis selja taga kuningalinnas 
salanõu sobitades räägiti ja toimetati. Silmamees oli mäe- 
harjalt oma silmaga tagakihutavat väge selgesti näinud: 
sellepärast lõi kuningapoja meel natuke kartlikuks. Aga 

tuulepuhuja ütles: «Me peame mäest natuke kaugemale 
minema, kust mu suutuul neid osavamalt võib tabada, kui 
väehulgad mäele jõuavad.» 

Sedamaid läksid mehed edasi, kuni paraja koha leid- 
sid. Kui nüüd silmamees kuulutas, et esimene hobuseväe 
osa juba mäeharjale jõudnud, hakkas tuulemees puhuma. 
Ja kas sa näed! Otsekui oleks tuulispask kerget tolmu ja 
prügi maast üles keeritanud, nõnda tuiskasid mehed ja 
hobused pilvede alla üles, kust nad hiljem maha langesid, 
nii et kellelgi liiget liikme külge ei jäänud. Samasugust 
tuulelendu tehti hiljem ka jalaväele, nõnda et viimaks 
muud üle ei jäänud kui tõld, kus vana kuningas kerge- 
jalgse tütrega sees istus. 

«Kas pean need ka lendu kihutama?» küsis tuule- 
mees. Aga kuningapoeg keelas teda seda tegemast, öel- 
des: «Katsume veel korra heaga kaupa.» 

Siis sõitis ta oma tõllaga mäele tagasi, kuningale 
vastu, teretas viisakasti ja ütles: «Nüüd olete ühe korraga 
kehvaks meheks saanud, teil ei ole enam vara ega sõja- 
väge, mis kuningas te nüüd võite olla? Lubage tütar mulle 
naiseks, siis lõpeb kõik viletsus.» 

Ei võinud nüüd vana kuningas ega kangekaelne 
kergejalgne tütar enam vastu tõrkuda, vaid leppisid 
kokku. Kuningapoeg ütles nüüd äiapapale: 

«Olge mureta, varanduse lasen kohe tagasi kanda ja 
hoolsa ning targa valitsuse ajal kasvab riiki jälle rahvast 
juurde, kes nende aset täidavad, kes täna tuulde puistati. 
Seni kui noormehed alles kasvavad, hoiavad minu tugevad 
sulased riigi rahu, kellest üks oma silmaga pisemagi ki- 
hulase võib näha, teine oma kõrvaga hiire aevastamist 
saja sülla sügavusel maapõhjas kuulda, kolmas oma ram- 
muga kõik varandusekambri kullad ja hõbedad seljas ära 
kanda ja neljas suuga kõik sõjaväed tuulde puhuda.» 

Mindi siis kuningalinna jälle tagasi, kus väga uhked 
pulmad peeti, mis neli nädalat kestsid. Väimees aga jäi 
vanale kuningale koduväiks ja sai pärast vanamehe surma 
riigi valitsejaks. 

LOPI JA LAPI 


Ükskord elas kehv vabadik naisega tüki maad külast 
eemal üksikus hurtsikus. Mehe nimi oli Lopi, naisel jälle 
Lapi. Näis, kui oleksid mõlemad viletsusepõlve jaoks 
sündinud, sest ükski asi ei läinud nende käes edasi. 

Nooremas põlves oli jumal neile ka lapsukesi andnud, 
aga neist ei jäänud ühtainustki ellu, kes vanemaile va- 
nusetuge oleks võinud anda. Kui kaks kuivanud kändu 
istusid mees ja naine iga õhtu ahjupingil, kus nende süda 
vahest tühjast asjast paisus ja tüli toas tõusis. Nagu iga- 
mees ise teab, püüab inimene tüli puhul enamasti oma 
süüd teise peale veeretada ja mitu korda ka seal, kus mi- 
dagi inimlikku kurjust asju rikkumas ei olnud, seda ini- 
mese süüks arvata. Nõnda kuuldi tüli puhul sagedasti 
Lopi suust sõnu: 

«Oleksin õnnekorral parema naise saanud, mis siis 
viga elada, ma võiksin täna rikas mees olla.» 

Aga Lapil olid jõudsamad keeletiivad, mis, kui mees 
ühe sõna oli rääkinud, kohe kümme ja kakskümmend vas- 
tuseks andis. Seepärast, kui mees ülalräägitud jutuotsa kord 
joonele oli seadnud, ei saanud ta iial hakatusest kauge- 
male, vaid Lapi lõugutas kohe vastu: 

«Kas sa hilpharakat näed! Kui ma hullus lapse ru- 
maluses paremat meest ei osanud valida, siis on selles küll 
osalt ka minul süüd, ehk ma küll, tõtt öelda, usun, et muu 
mind sinu poole ei võinud meelitada kui nõiduse vägi; 
kes kuri teab, mis sa mulle salamahti söögi või joogi sisse 

lisasid, kuni mul meel sinu järele hakkas käima. Kosi- 
laste puudust ei olnud mul iial ja kui ma kogemata õnne- 
tusel sinu paljap — kimpu ei oleks juhtunud, võiksin ma 
täna emandatanus kaetud laua taga istuda. Sinu hooletu 
pärast pean ma nüüd nälga ja vaeva kannatama, kuni surm 
päästma tuleb. Et kõik meie lapsed surid, oli ka sinu 
süü, kes ei naise ega laste eest osanud muret kanda.» 

Ja nõnda jooksis lahtipääsenud jutuoja veel kaua 
edasi ega lõppenud mitu korda enne, kui mees rusikaga 
prundi suule ette vajutas. 

Nõnda istus ühel õhtul jälle hurtsiku paarisrahvas 
riteldes ahjupingil, kui uhke saksavärki riides naisterah- 
vas üle läve tuppa astudes naise keeleveskit äkitselt pea- 
tas ja mehe vinnatõmmatud käe jälle paigale pani. Võõ- 
ras ütles, kui ta oli pererahvast lahkelt teretanud: 

«Teie olete kehvikud, kes tänini palju vaeva pidite 
kannatama; aga kolme päeva pärast saab kõik teie vaev 
ühekorraga otsa: seepärast pidage rahu majas ja öelge 
ise, mida te endile kõige paremaks põlveks tahate soo- 
vida. Mina ei ole mitte, nagu teile silma paistan, inimene, 
vaid vägevam olevus, kes inimeste soovid jumalikul ram- 
mul täita võib. Kolm päeva on teil aega mõtelda ja kolm 
soovimist on teil luba nimetada, mis põlve või mis head 
te endile tahate soovida. Siis nimetage oma soovimised 
ning salavägi teeb nad silmapilk tõeks. Aga olge targad, 
et midagi tühja ei hakka soovima.» 

Seda öeldes jättis uhke naisterahvas jälle jumalaga 
ja läks siis lipstil uksest välja. 

Lopi ja Lapi, kes tüli olid unustanud, vahtisid nüüd 
sõna lausumata üksisilmi ukse peale, kust ime oli tulnud 
ja kuhu ta oli kadunud. Viimaks ütles mees: 

«Heidame puhkama. Meil on kolm päeva mõtlemise 
aega, seda tahame targasti pruukida, et võiksime endile 
kõige paremat õnnepõlve soovida.» 

Aga ehk neile küll kolm päeva mõtlemise aega oli lu- 
batud, siiski kulutasid nad enam kui poole ööd juba täna 
mõtete koormas ja hakkasid arvama, missugune kõige 

parem võiks olla. Oh seda kallist rahu, mis nüüd kolm 
päeva järjestikku hurtsikus elas! Lopi ja Lapi olid nagu 
teiseks loodud, rääkisid teineteisega lahkesti juttu ja üks 
püüdis ikka teise tahtmist juba silmist ära tunda ja seda 
täita. Suurem jagu päeva istusid mõlemad sõnata nurgas 
ja pidasid soovimise nõu. 

Kolmandal päeval pärast lõunat läks Lopi külla, kus 
sel hommikul siga oli tapetud ja vorstipada parajasti tulel 
võis olla. Ta võttis kodunt kaanega vitsiku kaasa ja tah- 
tis naabri-perenaiselt natuke vorstivett paluda, kus sees 
ta õhtul kodus kapsapäid keedaks. Lopi mõtles, kui kõht 
hea roaga täidetud on, siis tulevad inimesele kohe pare- 
mad mõtted pähe. Koju jõudnud, pani ta kapsapaja tulele, 
et söök õigel ajal õhtulauale saaks. 

Kui nüüd õhtu ja soovimiste avaldamise tund kätte 
jõudsid, auras kapsaleeme-vaagen laual. Mees ja naine 
istusid söögilauda, kus nad soovima pidid. Said nad mõned 
lusikatäied magusat leemekest suhu ja kõhtu pandud, üt- 
les Lapi lahke meelega: 

«Jumal tänatud hüva leemekese eest, sellega võib 
inimene juba kõhtu täita: aga veel magusam maitseks 
leem, kui vorst ka leeme kõrval oleks!» . 

Patsti!l kukkus toa laest suur vorst keset lauda. Mees 
ja naine olid natuke aega kingituse üle nõnda ehmatanud, 
et neil meelde ei tulnud kohe vorsti otsast kinni hakata. 
Lopi märkas, et vorstiga esimene soovimine täide oli läi- 
nud, ja see vihastas teda nõnda, et ta täie suuga hüüdis: 

«Võtku — sind või pangu vorst sulle nina otsal 
kui —> 

Aga vaene mehike ei saanud ehmatusest enam rää- 
kida, sest vorst rippus juba Lapil nina otsas; mitte enam 
vorsti kombel, vaid kui ninaga ühest juurikast kasvanud 
tükk. 

Mis nüüd teha? Kaks soovi oli tuulde läinud, pealegi 
veel viimane naise nina nii imelikuks loonud, et ta muu 
rahva silma ette ei usaldanud astuda. Siiski üks soov oli 
veel ütlemata ja sellega võisid nad targal kombel kõik 

heaks moondada. Aga vaesel Lapil ei olnud sel silmapil- 
gul paremat soovi meeles, kui et ta oma nina pika vorsti 
kütkest jälle lahti saaks, seepärast nimetas ta soovi, ja 
vorst oli tuulde kadunud. 

Nüüd olid kõik kolm soovi otsas ja Lopi ja Lapi pidid 
jälle kehval viisil nagu ennegi hurtsikus elama. Küll oota- 
sid nad tüki aega kena naisterahva teistkordset tulekut, 
aga kallis võõras ei tulnud enam. 

Kes kogemata õnne kohe sabast ega sarvest ei oska 
kinni võtta ja kinni pidada, see on selle kaotanud. 


la 

KIVIALUSTE RISTITUTAR 


Kord oli üks noorik metsa marjule läinud. Torbik pa- 
rajasti täidetud, tahtis ta kodu poole hakata minema, kui 
kogemata puude vahelt üks kogu talle silma puutus, mis 
eemalt inimese sarnane näis. Ligemale minnes leidis ta 
noore neitsi kahvatanud näo, verise suu ja paletega põõsa 
all minestuses maas. Naine ruttas allikale, mis kaugel ei 
olnud, puistas nopitud marjad põlle, täitis torbiku külma 
veega, miska ta neitsi silmi ja meelekohti pesi, kuni mi- 
nestusest ärganud loomake silmad avas ja võõrastades 
ümber vaatas. 

Võõrast naisterahvast enese kõrval leides kohkus 
neitsi esiotsa, aga üürikese ajaga lahkus ehmatus ja kar- 
tus; ta võttis lahkesti nooriku käest kinni ja ütles: 

«Sinu heldus on täna mu elu hädakitsikusest pääst- 
nud! Kes teab, mis minust oleks saanud, kui sa mu peale 
ep oleks halastanud. Meie suguvõsa kurjem vaenlane, 
vana metsataat, juhtus täna teel minuga kokku, peksis mu 
poolsurnuks, nii et hingetult maha langesin. Sinu abita 
ehk oleksin siia paika jäänud! Mul ei ole täna võimalik 
suuremat palka sulle anda kui see sõrmus, mille su sõrme 
pistan. Vaata, nüüd oleme eluotsani kihlatud. Kui sa selle, 
kes sul praegu südame all, kord ilmale tood, siis pead mu 
vaderiks paluma ja mind kahe noorema õega seltsis vastu 
võtma, kui me kolmekesi varrule tuleme. Valva suud, et 
sa kellelegi tänasest juhtumisest sõnakest ei lähe kuulu- 
tama, ja kui sõrmuse pärast peaks küsitama, siis ütle, et 

metsast leidsid.» Rääkides oli ta kuldsõrmuse oma sõr- 
mest võtnud ja nooriku sõrme pannud. Naine pakkus talle 
maasikaid põllest, mida neitsi lahkesti vastu võttis ja neist 
rohkesti poole osa ära sõi. 

«Sa oled mu minestust, nälga ja janu kustutanud, 
selle heateo tahan kord su tütrele tasuda, kui ta minu- 
ealiseks saades mehele hakkab minema.» 

Lahket juttu edasi vestes olid nad metsa äärde lage- 
dale jõudnud, kus neitsi jumalaga jättes metsa tagasi pöö- 
ras. Naine tahtis veel marjule minna, et torbikut jälle täis 
noppida, aga päev jõudis juba õhtu ligidale; ja kui ta 
ülejäänud marjad põllest torbikusse puistas, tõusis torbik 
kuhjaga täis. See paistis naisele imelik, sest eks ta 
olnud oma silmaga näinud, kuidas neitsi rohkesti poole 
osa marju oli ära söönud. Siiski pidi imestamine koju 
jõudes veelgi kasvama. Kui ta marjad torbikust vaagnasse 
valas, leidis ta alumise poole hõberahaga täidetud. Mis 
see tähendas? Neitsi oli metsas juhtunud sõrmuseloo rää- 
kimise ära keelanud, sellepärast pidas naine paremaks ka 
rahaasja salamahti pidada. Ta pani raha kirstu põhja 
kangapakkude vahele, kust ta hädapäevil lootis abi leida. 

Pool aastat pärast räägitud marjulkäimist oli ta 
nurgavoodis maha saanud ja tütrekese ilmale toonud. Kui 
varrupäev ligemale jõudis, kus laps ristimisele pidi vii- 
dama, tegi emale ränka südamekoormat, et võõra neitsi 
kodupaik küsimata oli jäänud. Ta ei teadnud nüüd kuhugi 
sõnumeid läkitada. Varruliste saanid seisid ukse ees, 
aisad kõigil värava poole käänatud, taheti hakata kiri- 
kusse minema. Titeema vaatas vesiste silmadega lapse vii- 
jat, kahetsedes, et võõras neitsi palumata oli jäänud. Agä 
näe, õuest kuuldub kellukeste kõlinat, ja ilus saksasaan 
sõidab kahe hobusega õueväravast sisse: kolm kasukaisse 
mässitud naisterahvast istuvad saanis. 

«Te olete juba kirikuteel,» hüüab üks neitsi saanist, 
«ärge viitke aega! Meie kutsar käänab hobused ümber ja 
siis sõidame seltsis kirikusse. Küll tagasi tulles läheme 
titeema teretama.» 


112 


Ehk küll nurganaine toas seda juttu ei kuulnud, siiski 
arvas ta kohe, et kolm võõrast saksasaanis muud ei või- 
nud olla kui ettekuulutatud palumata jäänud vaderid. 
Hommikul kurbusest täidetud süda kippus rõõmust lõh- 
kema! Ta kaebas siiski, et kallid võõrad varruperest 
kuiva suuga kirikusse olid läinud, ega jõudnud tagasi- 
tuleku aega oodata, kus võlgu jäänud hommikusööki arm- 
saile külalistele võis tasuda. * 

Õnneks ei teadnud ta hing midagi sellest tülist, mis 
vahepeal vaderitel kirikus lapse nime pärast oli. Kui õpe- 
taja küsis, mis lapsele nimeks antakse, kostis üks neist 
võõrastest neitsitest: «Maasikas!» — «Kuidas te ütlesite,» 
küsis õpetaja, «Mari, Madli, või Maret?» — «MAaasi- 
kas,> anti teist korda vastuseks. Lapse isa ja vaderid vah- 
tisid imestades üksteise silmi, keegi ei teadnud, mis sest 
asjast pidi arvama. Aga kirikuõpetaja ütles tõsise sõnaga: 
«Ma palun, ärge tehke siin nalja; öelge tõsiselt, mis lap- 
sele nimeks saab, või ma ristin ta teilt küsimata ühe risti- 
inimese nimega.» 

Siin läksid ka neitsi palged vihatujus punasemaks, 
kui ta julge viisaka sõnaga kostis: 

«Jumal on inimesed, kõik muud loomad ja kasvud 
maa peale loonud ega kellelegi nime andnud, vaid seda 
on inimesed teinud. Kes mulle tohib keelata ristitütrele 
tahtmist mööda lasta nime panna?» 

«Kas arvate vägisi mu üle võimuse saavat?» küsis 
õpetaja niisama pahasel meelel. «Kui nii hõlpsasti mu 
üle usute võimuse saavat, siis pean teile esiteks meelde 
tuletama, kes mina olen, teiseks teilt küsima, kes teie 
olete, ja kas ma seaduse loaga tohin teid lapse vaderiks 
vastu võtta?» 

Sõna lausumata tõmbas uhke neitsi paberilehe oma 
põuest ja andis õpetajale lugeda. Kirikuõpetaja kah- 
vatas lugedes surnukarvaliseks ja kogeles ehmatanud 
keelel: 

«Andke andeks, andke andeks, aus suursugune — >» 
aga neitsi tõstis ähvardades sõrme, öeldes: 

«Vait, vait! Ristige lapsuke, meil ei ole pikemat juttu!» 

Kirikuõpetaja ristis lapse, andis talle nimeks Maasi- 
kas. Siiski värisesid mehe käed pühal ametitoimetusel. 
Uhke neitsi oli last ristimise ajal oma kätel hoidnud ja 
hiljemini kirikuõpetajale kuldraha ja köstrile rublatüki 
hõbedat andnud, nagu teised vaderid selgesti silmaga 
olid näinud. Siis sõideti varrudeperesse tagasi. Teel ar- 
vasid külaeided, kui suur vaderi kingitus titeemale ja 
ristitütrele võis tulla, kus juba nii rohket ristimise hinda 
oli makstud. 

Varruperesse tulles läks uhke neitsi jalapealt titeema 
teretama, võttis tal kaela ümbert kinni, silitas palgeid ja 
ütles, sõrmega teiste neitsite peale tähendades: 

«Minu nooremad õed, keda varrule lubasin tuua. Me 
tõotame kolmekesi sinu tütrekese eest hoolt kanda, kui 
jumal su varem siit ilmast peaks ära kutsuma, kuni laps 
inimeseks kasvab!» 

Seepeale andis iga neitsi anaeõmale ühe kuldkarbi- 
kese, öeldes: «Karbikestes on tütrekese kingitused, mis 
vaderiandeks tõime; ära näita neid kellelegi, sa ise võid 
küll vaadata, kui tahad, aga ära kaota kalleid asju.» 

Küll paluti uhkeid võõraid lauda kehakarastust 
võtma, aga nad ei tahtnud süüa ega juua, vaid lapseema 
lahkesti jumalaga jättes, lahkusid nad varrult ja sõitsid 
uhke saaniga õueväravast oma teed. 

Varrulistel kipitas väga südamel teada saada, kes uh- 
ked võõrad neitsid olid ja mis neis kuldkarpides võis olla. 
Seda igatsemist ei jõudnud keegi täita. Ka lapse isal läks 
meel tusaseks, kui ta pärast varruliste lahkumist naise 


suust pikemat otsust ei saanud. Ta ei uskunud kogunisti, 


mis naine tõtt mööda tunnistas, et talle imelised võõrad 
niisama tundmata olid kui teistelegi. Mõni päev hiljem läks 
ta salamahti kirstule kuldkarbikesi vaatama, et näha 
saada, mis kallis varandus kuldkoore all peidus seisis. 
Ta ei leidnud muud kui kolm väikest lähkrikivi igas kar- 
bis. Ehk ta küll seda leidu natuke imeks pani, siiski ei 
avaldanud ta kellelegi sõnakest. 

Väike Maasikas oli seitsme aastaseks saanud, kui 
ta ema äkki rängasti haigeks jäi, nõnda et mõne päeva 
pärast pikemat elulootust ei võinud olla. Haige igatses 
ise enne surma jumalaarmu, seepärast paluti kirikuõpe- 
taja sinna. Õpetajale tunnistas ta 100, mis talle metsas 
enne tütre sündimist võõra neitsiga oli juhtunud. Kiriku- 
õpetaja ütles trööstides: 

«Ole sellepärast rahul! Sellest kokkusaamisest ei või 
sinu hingele mingit kahju ega koormat tulla, ja tütrekese 
pärast võid sa rahulikult silmad kinni panna, — küll 
vaderineitsid ta kasvatamise eest hoolt kannavad.» 

Kui ta jumala armuleiba ja -karikat oli maitsenud, 
õnnistas ta oma tütrekest, jättis jumalaga ja läks puh- 
kama. 

Teisel päeval pärast matusepidu tuli uhke vaderi- 
neitsi ja tahtis ristitütart endale kasvandikuks viia. Aga 
leskmees ei raatsinud lapsest lahkuda, palus teda veel 
endale rõõmuks ja nukra meele jahutuseks jätta. Ta pa- 
lumise peale jäeti laps küll sinna, aga neitsi ütles: «Üks 
meist õdedest tuleb iga päev väikest Maasikakest vaa- 
tama.» 

Nõnda ka hiljem sündis; iga päev käis üks neitsi 
emata last vaatamas, tõi talle puhtaid riideid, magusaid 
kooke ja mitmesuguseid ilusaid mänguasju. 

Aasta pärast võttis leskmees nõuks teist naist minna 
kosima. Kaks päeva enne pulmi tuli vanem neitsi ja ütles: 
«Maasikas ei tohi pikemalt sinu juurde jääda, ma tahan 
ta täna kaasa võtta. Sina saad küll teise naise ja võid 
aegamööda küll jälle lapseisaks saada, aga Maasikas ei 
leia enam teist ema. Kõik, mis me siiasaadik ristitütrele 
kinkisime, jäägu sulle ja su noorele naisele, aga kolm 
kuldkarpi, mis me varrupäeval lapsele kinkisime, pean 
ma kaasa võtma.» 

Mees püüdis küll vastu tõrkuda, niipalju kui ta jõu- 
dis, siiski ei aidanud siin tema vastupanek midagi. Väike 
Maasikas palus nuttes: «Ma tahan ristiemade juurde 
minna!> 

Isa pidi viimaks järele andma. Ta läks tüki maad salaja 
neitsi jälil, et näha saaks, kust tee nende koju läks, mis 
kaugel ei võinud olla, sest et nad iga päev käisid last 
vaatamas. Uhke neitsi läks, laps käekõrval, selle metsa 
poole, kus kadunud ema noorikupõlves marjul oli käi- 
nud ja esimest korda võõra neitsiga kokku juhtunud. Kui 
neitsi nüüd lapsega suure kivi ligi jõudis, mis metsa 
ääres lagedal seisis, kadus ta äkki vaataja mehe silmist, 
otsegu oleks nad maa alla vajunud. Mees tõttas küll sinna 
paika, käis mitukümmend korda kivi ümber, otsis jälgi ja 
põrutas vahete-vahel jalakanda vastu maad, kas mingit 
õõnsat kohta ei leiaks: aga kõik vaev läks tuulde; ei saa- 
" nud ta last ega lapse ristiema näha. Noore naisega elades 
unustas ta aegamööda kadunud naise tütrekese. 

Siin peame väikese Maasika elust jutustama. Nime- 
tatud kivi ligidal seisis kolme vaksa sügavusel muru all 
süllalaiune ja poolteise sülla pikkune paekivi, mis tutta- 
val jalaastumisel keldriluugi kombel üles tõusis, tulija 
sisse laskis ja siis silmapilk jälle kinni langes. See sün- 
dis nii imekiiresti, et eemaltvaataja sellest aru ei saanud, 
vaid uskuma hakkas, et nähtav inimene äkki kas maa alla 
oli vajunud või nägemata tuulde tõusnud. Mis niisugust 
arvamist veel tõelisemaks tegi, oli see, et kuhugi kriipsu 
ega märki murule maha ei jäänud, murupind näis kui 
ühest tükist valatud. Paaskaane alt leiti lai kallist kivist 
väljaraiutud trepp, mis sügavamale viis. 

Trepiastmeid mööda alla minnes jõudis väike Maa- 
sikas ristiemaga seltsis ilusa õue peale, kus klaasist 
ehitatud hoone seisis; see oli neitsite kodu, mida Kivi- 
aluse mõisaks nimetati. Teenijaid leidus siin palju, kes 
kõiksugu peenikest naiste näputööd valmistasid. Ka väi- 
kesele Maasikale õpetati aegamööda niisugust näputööd, 
ehk teda küll teenijana ei peetud, vaid kui hellitatud 
saksa-last kasvatati, kel millestki puudu ei olnud. Risti- 
emad kandsid ta eest hoolt ja armastasid teda ema kom- 
bel. Nõnda kasvas ta kuuteistkümne aasta vanuseks, kuni 
ta priskeks tütarlapseks oli õitsenud. 

«Mu armas Maasikas! Aeg on kätte jõudnud, kus sa 
meist pead lahkuma. Siiski loodame jumala helduse peale, 
et lahkumine kaua ei kesta. Läheb asi õnnelikult korda, 
siis saame jälle kokku ega või meid seal muu lahutada kui 
surm. Kaks ustavat teenrit ja oma kolm kuldkarbikest 
pead sa kaasa võtma. Karbikestest leiad kõik, mis sulle 
pikal teekäigul võiks tarvis minna.» 

Kui ta tütarlapsele veel pikemalt mõnd juhatust tee- 
käigu jaoks oli andnud, avaldas ta viimaks, et kolme 
päeva pärast minek pidi tulema. Küll oli Maasikal süda- 
mekurbus suur, aga vähem ei olnud lahkumise tunnil risti- 
emade kurvastus. Nad tahtsid silmapisarais sulada, kui 
ristitütre kaela ümbert kinni hakkasid ja talle mituküra- 
mend korda suud andsid. Viimaks kutsuti mõlemad sula- 
sed, vanaealised mehed, keda Maasikas enne ei olnud 
näinud, ja öeldi, et need teda teel kaitsevad. Nõnda mindi 
siis teele: Maasikal väike korvike käes, kus sees ta kuld- 
karbikesed olid. 

Said nad tüki aega metsas edasi läinud ja tütarlapsel 
lahkumise pisarad laugelt tahenenud, ütles üks tema saat- 
jaist: «Ega me pikka teed jala ikka jõua ära käia.» 
Maasikas küsis: «Kust peame hobused võtma?» Mees kos- 
tis: «Hobused ja muud teekäigu tarvidused on teil kor- 
vis kuldkarbikestes.» Maasikas vahtis kahtlevalt ta silmi, 
kui püüaks sealt otsust, mis seesugune pilkamise jutt pidi 
tähendama. Aga mees ütles tõsise näoga: 

«Võtke üks lähkrikivike karbikesest, siis saame seda- 
maid sõiduriista ja hobused.» 

Ehk küll tütarlaps ei uskunud, täitis ta siiski mehe 
käsu, võttis kivikese, mis talle näppu juhtus, ja andis 
mehe kätte. Mees puhus kolm korda kivikese peale ja 
ütles: <Tõld nelja hobusega astugu ette!» 

Silmapilk seisis tõld hobustega seal. Maasikas pandi 
saksaks tõlda istuma, üks mees istus kutsariks pukki, 
teine toapoisiks tõlla taha, ja siis läks teekäik rutusti 
edasi. 

Päike seisis juba kõrgel lõunas, kui kutsar küsis, kas 
tühi kõht lõunat ei himusta. Maasikas kostis: «Meil pole 
mingit toiduvara kodunt kaasa võetud.» — «Aga kivi 
kesi küllalt,» kostis toapoiss tõlla tagant, «andke üks 
siia.» 

Maasikas andis kivikese, mees puhus jälle saadud kivi- 
kese peale ja hüüdis: «Kaetud laud, astu roogadega ette!» 

Silmapilk seisis kaetud laud kalliste roogadega Maa- 
sika ees. Ta sõi oma kõhu täis ja andis siis teenritele, 
niipalju kui nad himustasid. Hiljemini puhus mees jälle 
laua peale, kus korraga kõik kadus ja väike kivike Maa- 
sika pihku tagasi kargas. Õhtul sündis söögilauaga nii- 
samuti, aga teine kivike moondati patjadega sängiks, kus 
neitsike ööväsimust puhkas. 

Nõnda tehti hiljemini iga päev, nii et neil millestki 
puudust ei olnud. Ometi läks Maasikal pikal teel aeg 
igavaks, ta soovis endale naisterahva seltsi. Enam nalja 
kui tõe pärast võttis ta ühe kivikese näppude vahele, 
puhus, nagu meestelt oli näinud, ja hüüdis: «Toatüdruk, 
astu ettel» Silmapilk istus viisakas tütarlaps ta kõrval. 
Mis viga nüüd Maasikal ilusas tõllas sõita, kus ta hom- 
mikust õhtuni magusat juttu võis vesta. 

Ühel hommikul öömajalt teele minnes ütles kutsar 
Maasikale: 

«Täna jõuame kuulsa targa tallu; sinna peate sisse 
minema ja teraselt tähele panema, mis vana tark teile 
juhatab. Tema käsu peame täielikult täitma, muidu läheb 
meie asjatalitus nurja. Ühe kivikese peate targale meele- 
heaks täna ära kulutama, et meid lahkesti vastu võetaks 
ja meile kõige paremat nõu antaks.» 

Enne õhtut jõudsid nad targa juurde, kus meestel 
rasket rahakotti tuli kanda, mis — pool hõbe, pool kulda 
— kivikesest oli sünnitatud. Tark ütles, kui Maasika 
kätt oli vaadanud: 

«Teie teekäik läheb homme pimedasse metsalaande, 
kus teile kolm elajat vastu tuleb, esiteks põdralehm, siis 
vana hunt ja viimaks karu. Püüdke neid metsalisi mee- 

litada, et nad ligi lasevad tulla, ja pange igaühele oma 
tunnismärk külge, et nad teinekord ära tunnete, kui jälle 
kokku juhtute. Põdralehmale pange siidvöö ja hundile 
nahkrihm kaela, aga karule peate oma sõrmuse käpa- 
varba külge pistma, mis teile kadunud ema varandusest 
üle jäänud. Kolm päeva hiljemini tungib kole vihane 
madu teile peale: selle käest te ei või end muidu päästa, 
kui peate ühe kivikese põhjakotkaks moondama ja teenri- 
tega seltsis ta selga istuma, kes teid tuulekiirusel pilve 
alla üles kannab, kuhu madu ei või tulla. Tõlla ja hobu- 
sed neelab ta küll, aga sest pole teil suuremat viga. See 
kõhutäis on talle viimaseks toiduks: ta sureb seitsme 
päeva pärast, kus hobused tõllaga ta suust jälle välja 
tulevad. Mis pikemalt sünnib, jäägu nimetamata, sellest 
saab teile ja teie kivialustele ristiemadele õnne.» 

Teisel päeval jõudsid meie teekäijad pimedasse metsa- 
laande, kus kõik nõnda sündis, nagu tark oli ette kuulu- 
tanud. Esiteks tuli põdralehm, siis vana hunt ja viimakas 
karu neile vastu. Maasikas meelitas metsalisi ükshaaval 
endale ligemale ja sidus igaühele ta märgi külge: põdra- 
lehmale sinise siidvöö, hundile nahkrihma kaela ümber, 
aga karule pistis ta emalt päritud kuldsõrmuse käpavarba 
külge. Karu lakkus kui tänades ta käsi ja jooksis rõõmsa 
mõmisemisega metsa tagasi. 

Palju koledam oli lugu, mis kolme päeva pärast neile 
juhtus. Juba kaugel kuuldi kohinat ja mühinat, kui oleks 
raskeimat heinakuhja mööda maad veetud. Viimaks tõusis 
madudekuninga pea kuldse krooniga kaugelt nähtavale. 
Aga sel silmapilgul oli Maasikas ühe kivikese põhja- 
kotkaks muutnud, ja istus oma kolme teenijaga seltsis 
tema selga, kes nad kõrgele üles pilvede alla kandis. 
Sealt nägid nad, kuidas määratu madu tõlla hobustega 
tükkis alla neelas, kui oleksid need pisukesed hiirepojad 
olnud. Seitse päeva lendas põhjakotkas oma koormaga 
kõrgel pilvede all, magas öösel pilve serval ja ta seljas- 
istujail polnud millestki puudu, sest et Maasika kuld- 
karbikeste kivikesed neile kõik andsid. 

Seitsmenda päeva hommikul lendas põhjakotkas oma 
koormaga maha. Nad jõudsid parajasti sinna, kui hobu- 
sed tõllaga surnud madudekuninga suust välja sõitsid. 
Seda imet alles vaadates nägid nad vana meest ja naist 
uhkes kuninglikus ülikonnas nende seltsi astuvat. Mehel 
oli nahkrihm ja naisel sinine siidvöö kaelas, mida Maa- 
sikas sedamaid nendeks tunnistas, mis ta hundi ja põdra- 
lehma kaela oli sidunud. Natuke aega hiljemini jõudis ka 
priske noormees Sinna, kelle sõrmes karule antud sõrmus 
hiilgas. Võõras vanamees rääkis: 

«Tänu sulle, Maasikas, kallis õnnelaps, kes sa meid 
pikast vangipõlvest oled päästnud. Ma olin seitsmesaja 
aasta eest lõunamaal rikas kuningas, siin seisab mu abi- 
kaasa ja seal mu poeg; meie kolm tütart on otsa saa- 
nud. Kuri Põhjamaa madudekuningas võitis mu riigi ja 
neelas kõik mu alamad oma kõhtu. Minu moondas ta 
hundiks, mu abikaasa põdralehmaks ja mu poja karuks. 
Kuhu tütred jäid, ei ole ma kuulnud, võib-olla, et madu 
nad nahka on pannud.» 

Maasikas arvas sedamaid, et ta kivialused ristiemad 
kadunud tütred võisid olla, aga ta ei rääkinud enne, kui 
asi tõeks läheb, et vanemate rõõm seda suurem oleks. Ta 
valmistas ühe kivikese teiseks tõllaks, millel kuus hobust 
ees oli; sinna tõlda istus kuningas abikaasa ja pojaga. 
Siis hakati kodu poole tagasi minema. Juba kolmandal 
hommikul tulid Maasika ristiemad teel vastu. Aga kes 
jõuaks rääkida vanemate ja tütarde rõõmu, kui nad seits- 
mesaja-aastase lahusoleku järel ootamatult jälle kokku 
said. 

Hiljemini kosis kuningapoeg Maasika endale abikaa- 
saks ja sai isa kuningriigi valitsejaks, kes vanuse pärast 
ise enam ei tahtnud valitseda. Ka kolm tütart viidi aega- 
mööda mehele, aga keegi ei olnud hiljemini nende suust 
kuulnud, kust nende kividega kuldkarbikesed olid tulnud 
või kuhu nad viimaks jäänud. 

Kalevipoja päevil elas Kunglamaal väga rikas kunin- 
gas, kes iga seitsme aasta järel kesksuvel oma riigi alama- 
tele suured ilupidud laskis valmistada, mis iga kord järjes- 
tikku kaks ja kolm nädalat vältasid. Niisugune ilupidude 
aasta oli parajasti käes ja paari kuu pärast pidude hakatus 
oodata; aga rahva ootus ja lootus näis sel puhul kahe- 


vahelisem kui muidu, sest et kaks korda — neljateist- 
kümne ja seitsme aasta eest — oodatud rõõm nurja oli 
läinud. 


Ehk küll kuninga poolt küllalt pidude vara oli muret- 
setud, siiski ei saanud kellegi suu sellest maitsta. Asi 
näis imelik ja uskumata küll, aga palju inimesi leiti igal 
pool, kes oma silmaga nähtuse tõeks tunnistasid. Mõlemal 
korral — nõnda räägiti — kui valmistatud söögid ja 
joogid pidulisi ootasid, oli tundmata võõras mees tulnud 
kokkade ülema juurde luba paluma, söögist ja joogist 
paar suutäit maitsta, aga kulbipistmine leemepatta ja õlle- 
kannu suuletõstmine oli imeväel kõik aidad, käsikambrid 
ja keldrid tühjendanud, nii et kuhugi riismeid ega piiska 
järele ei jäänud. 

Kõik kokad ja kokapoisid olid aga nägemist vandega 
kinnitanud; siiski oli rahva viha raiskuläinud pidude 
rõõmu üle nii suur, et kuningas neile lepituseks seitsme 
aasta eest kokkade ülema pidi laskma üles puua, miks ta 
võõrale mehele maitsmise luba oli andnud. Et sellel kor- 
ral jälle säherdust pahandust ei tõuseks, oli pidusid val- 

mistavale ülemale tõotatud väga rohke palk, ja kui sellegi- 
pärast keegi vastutust enese peale ei tahtnud võtta, lubas 
kuningas viimaks oma noorema tütre valmistajale abi- 
kaasaks; aga õnnetuse korral pidi mees kahju eluga vas- 
tama. 

Riigi rajal, kuningalinnast kaugel elas nõukas talu- 
mees kolme pojaga, kellest noorem maast-madalast juba 
teravat mõistust näitas, sest et Murueit teda kasvatanud ja 
salamahti mõne korra oma rinnal oli imetanud. Isa nime- 
tas poega nupumeheks, miska ta tahtis tähendada, et pojal 
rohkesti mõistust nupus oli. Ta ütles mitu korda poega- 
dele: 

«Teie, vanemad vennad, peate keharammu ja käte- 
tööga endile igapäevast leiba teenima; sina, pisike nupu- 
mees, võid mõistuse läbi maailmas edasi saada ja ükskord 
vendadest kõrgemaks tõusta.» 

Enne surma jagas ta oma põllu- ja heinamaad pooleks, 
mis vanemale ja keskmisele pojale päranduseks said. 
Nooremale pojale andis ta niipalju teeraha, et ta laia 
maailma võis minna oma õnne katsuma. 

Kadunud isa keha ei olnud laual veel külmaks jahtu- 
nud, seal riisusid vanemad vennad nooremalt viimse 
kopika, viskasid ta üle läve toast välja ja hüüdsid pilga- 
tes: «Sina, kaval nupumees, pead meist kõrgemaks 
tõusma ja üksnes mõistuse läbi maailmas edasi saama, 
seepärast võiks raha sulle koormaks olla!» 

Noorem vend unustas vendade kadeduse ja läks mureta 
teele. «Küllap jumal annab õnnel» oli ta endale troos- 
tiks ja saatjaks isakojast kaasa võtnud; vilistas kurvad 
mõtted tuulde ja kõndis lahkel sammul edasi. Kui ta 
tühja kõhu näpistamist hakkas tundma, sai ta kogemata 
kahe reisija antvärgi-selliga kokku. Nupumehe viisakas 
olemine ja naljakas jutt oli sellidele meele järgi; nad 
andsid puhkepaigas talle oma leivakotist süüa. Nõnda 
ajas Nupumees esimese päeva õnnelikult õhtule. Sellidest 
õhtu eel lahkudes läks ta rõõmsasti edasi. Täidetud kõht 
ei lasknud homse päeva muret tõusta. Öömaja leidis ta 

igas kohas, kus haljas muru põrandaks all ja sinine tae- 
vas katuseks peal oli; kivi pea all andis pehme padja 
magajale. 

Teisel päeval lõuna eel jõudis ta ühte üksikusse tallu. 
Noor naine istus ukse ees ja nuttis härdasti. Nupumees 
küsis, mis ta südant nii raskesti oli kurvastanud, ja kuulis 
naise suust: 

«Mul on hullu peaga tige mees, kes mind igapäev 
peksab, kui ma ta jampse tahtmisi ei jõua täita. Täna 
käskis ta mind õhtuks enesele kala keeta, kes vees küll 
elab, aga kala ei tohi olla, ja kel silmad küll, aga mitte 
pea küljes. Kust ma niisuguse elaja maa pealt võiksin 
leida?» 

«Ara nuta, noorikukene!» ütles Nupumees trööstides, 
«su mees himustab vähki, kes vees küll elab, aga kala ei 
ole, kel ka silmad, aga mitte peas.» 

Naine tänas hea juhatamise eest, andis talle süüa ja 
veel leivakoti teemoonaks kaasa, millega Nupumees mõne 
päeva võis elada. Selle kogemata tulnud abiga võttis ta 
sedamaid nõuks kuningalinna minna, kus tarkus kõige 
enam peab maksma; seal lootis ta vististi õnne leida. 

Kõigis paigus, kuhu ta tuli, ei kuuldud muud juttu, 
kui kuninga suvistest lustipidudest. Kui Nupumees oli 
kuulda saanud, missugust palka valmistajale oli lubatud, 
hakkas ta asja arvama ja enesega nõu pidama, kas ehk 
võimalik ei oleks ametit oma peale võtta. Läheb asi 
korda — ütles ta ise endaga rääkides — siis olen kor- 
raga õnne teel. Mis kartust võiks mul olla? Kõige pahe- 
mal korral kaotaksin oma elu, aga surema peame ükskord 
ometi, olgu varem või hiljem. Alustan asja targast otsast, 
miks siis see korda ei peaks minema. Ehk on mul parem 
õnn kui teistel. Ja kui kuningas oma tütart mulle ka ei 
annaks, peab ta ometi lubatud rahapalga maksma, millega 
rikkaks meheks tõusen. 

Sedaviisi mõeldes sammus ta edasi, laulis ja vilistas 
kui lõoke, puhkas vahel põõsa varjus päeva palavust, 
magas öösel puu all või lagedal ja jõudis õnnelikult 

kuningalinna selle päeva õhtuks, millal ta hommikul 
leivakoti põhja oli tühjendanud. Teisel päeval palus ta 
luba kuninga ette minna. Kuningas märkas ta osavat 
mõistust ning julgust ja nõnda saadi hõlpsasti kaubale. 
Kuningas küsis: «Mis su nimi on?» 

Nupumees vastas: «Mu ristitud nimi on Nikodemus, 
aga kodus kutsuti mind ikka Nupumeheks, mis seda 
tähendab, et pea ja aru parajal kohal.» 

«Ma tahan sind Nupumeheks jätta,» ütles kuningas, 
«sest sa pead oma nupuga kõik kahju mulle vastama, kui 
mingit õnnetust peaks juhtuma.» 

Nupumees palus kuningalt seitsesada meest endale 
abiks ja hakkas ajaviitmata pidude ettevalmistamist toi- 
metama. Ta laskis kakskümmend suurt rehehoonet ehi- 
tada, mis laiale lagendikule neljanurgeliselt nagu mõisa 
karjalaudad üles tehti, et lai õueruum hoonete vahele 
jäi, kuhu ainuke suur värav sisse viis. Rehekütmise tuba- 
desse laskis ta suured keedupajad ja katlad müürida, 
keristele raudraamid teha, mille peal liha, käkki ja vorsti 
võis küpsetada. Teised rehed tehti katelde ja laiade tõr- 
tega õlle pruulimiseks, nõnda et katlad soojas rehetoas, 
tõrred reheall seisid. Teised ahjuta hooned ehitati kül- 
made roogade tarvis käsikambriteks, üks leiva, teine 
sepikute, kolmas saia jne. hoidmiseks. Kõik tarvidused, 
nagu: jahu, tangud, liha, sool, rasv, või ja muud laoti 
hoonete vahele õue peale kuhjadesse ja pandi viisküm- 
mend sõjameest värava ette vahiks, et varga näpud kuhugi 
ei võinud puutuda. 

Kuningas käis iga päev ettevalmistamist vaatamas ja 
kiitis Nupumehe osavust ja tarkust. Peale nimetatud hoo- 
nete ehitati veel mõnikümmend leivaahju lagedale ja 
pandi igale ahjule omajagu vahisoldateid juurde. Pidude 
tarvis tapeti tuhat nuumhärga, kaks tuhat vasikat, viis 
tuhat siga ja kesikut, kümme tuhat lammast ja palju muid 
pudulojuseid, mis igalt poolt karjade kaupa kokku aeti. 
Jõgedel nähti lootsikuid ja lotje, maanteil voorivankreid 
alati moona vedamas. Niisuguseid killavoore nähti juba 

mõni nädal liikumas. Olut oli üksi seitse tuhat aami 
pruulitud. 

Ehk küll seitsesada abimeest hommikust õhtuni tööd 
tegid, vahete-vahel ka päevilisi lisaks võeti, siiski seisis 
kõige suurem mure ja hool Nupumehe kaelal, sest tema 
aru ja tarkus pidi igas paigas teistele teed juhatama. 
Kokkadele, leivaküpsetajatele ja õllepruulijatele oli ta 
kindla käsu andnud, et nad kuskil võõrast suud toitu ja 
jooki maitsma ei tohi lasta. Käsu vastu eksijad ähvardati 
sedamaid võllasse puua. Aga kus mõnda seesugust maiast 
võõrast nähtavale juhtuks, pidi mees silmapilk pidude 
valmistaja ette toodama. 

Esimese pidupäeva hommikul toodi Nupumehele sõnu- 
mid, et tundmata vanamees ühte kööki tulnud ja kokalt 
luba palunud leemepajast kulbiga natuke rooga maitseda, 
mida kokk omast peast ei tohtinud lubada. Nupumees 
käskis võõra enese ette tuua. Natuke aega hiljemini toodi 
väike halli habemega vanamees tema ette. Mehike palus 
alandlikult luba pidude rooga ja keelekastet pisut mait- 
seda. Nupumees käskis tal enesega seltsis ühte kööki 
tulla, kus ta, kui võimalik, soovi lubas täita. Minnes 
vaatas ta teraselt, kas mingit iseäralikku asja võõra vana- 
mehe küljes leida oleks. Seal nägi ta hiilgavat kuld- 
sõrmust vanakese pahema käe nimeta sõrmes. Kööki astu- 
des küsis Nupumees: 

«Mis pandi võid sa mulle anda, et midagi kahju ei 
sünni, kui sulle rooga maitseda annan?» 

«Aus isand,» kostis võõras, «mul ei ole midagi pan- 
diks anda.» 

Nupumees näitas kena sõrmuse peale ja käskis sõr- 
muse pandiks panna. Vanarauk tõrkus paludes vastu, 
ütles sõrmuse kadunud naise mälestuse olevat, mida ta 
tõotust mööda iial oma käest ei tohtinud ära anda, sest 
et muidu õnnetus võiks tulla. «Siis ei ole mul võimalik 
su tahtmist täita,» ütles Nupumees, «pandita ei saa keegi 
minu käest kuiva ega märga maitseda.» 

Maius kihutas vanarauka taga, et ta viimaks oma 

sõrmuse pandiks andis. Kui ta nüüd kulbi tahtis katlasse 
pista, ropsas Nupumees talle selja tagant nii tugevasti 
kirvesilmaga pähe, et kõige tugevam nuumhärg selle 
löögi tagajärjel oleks maha langenud, aga väike vana- 
rauk ei kukkunud siiski, vaid vaarus natuke jalul. 

Nupumees sasis mõlema käega ta habemest kinni, 
käskis tugevad köied tuua, millega vanamehe käed ja 
jalad kinni köideti ja ta jalgupidi üles parrepuu külge 
tõmmati. Nupumees hüüdis pilgates: 

«Kannata seal 'seni, kui pidupäevad mööda jõuavad, 
siis peame pikemalt aru. Sinu võimusõrmus jääb vahe- 
ajal minu kätte pandiks.» Vanamees pidi selle otsusega 
leppima: ta ei võinud kätt ega jalga oma kammitsas 
liigutada. 

Nüüd hakati lustipidu pidama, kuhu rahvast igalt 
poolt tuhandete kaupa kokku kogus. Ehk küll pidud täis 
kolm nädalat vältasid, siiski ei olnud söögist ega joogist 
kuskil puudust, vaid kõigest jäi veel rohke osa järele. 
Rahvas tänas ja kiitis kuningat ja pidude valmistajat. 
Kui kuningas talle tingitud palka tahtis maksta, ütles 
Nupumees: 

«Mul on veel ühe võõraga natuke asjatalitamist, enne 
kui palka tulen saama.» 

Ta võttis seitse tugevat meest endale seltsiks kaasa, 
laskis nad tugevad vemblad kätte muretseda ja talutas 
siis sinna, kuhu ta vanamehe kolme nädala eest parre 
külge oli riputanud. «Mehed! sasige vemblad tugevasti 
pihku ja virutage mul vanameest nii, et ta seda sauna ja 
meie võõruspidu eluajal ei unustaks!» 

Mehed hakkasid seitsmekesi koledal kombel vana- 
meest parkima, nii et nad tal elu kippusid võtma; aga 
nende valusad vopsud katkestasid aegamööda köie otsa 
parrest, kuhu jalad üles olid seotud. Põrandale kukkudes 
vajus mehike tuulekiirusel maa alla, Aga lai auk jäi 
sinna, kust ta oli alla pääsenud. Nupumees ütles: 

«Pant on minu käes, millega ta järele pean minema. 
Viige palju terviseid kuningale ja öelge, et kui ma 

tagasi ei peaks tulema, siis mu teenistuse palk vaestele: 
jagataks.» 

Ta puges sedasama urgasteed mööda maa põhja, kuhu 
vanamees oli läinud. Esiteks leidis ta tee väga kitsa, aga 
mõne sülla sügavusel palju laiema, nõnda et ta hõlpsasti 
võis edasi minna. Trepiastmed hoidsid jala libisemast, nii 
et pimedas midagi karta ei olnud. Ta oli tüki aega käi- 
nud, enne kui ukse taha jõudis. Ukseprao vahelt tuppa 
luurates nägi ta kolme noort tütarlast istumas ja tuttava 
vanamehe pea oli tüdruku süles. Tütarlaps ütles: 

«Kui veel paar korda peamuhku noateraga vajutan, 
siis kaob paistetus ja valu.» 

Nupumees mõtles: see on vististi mu kolme nädala 
eest vajutatud kirvesilma ase. Ta tahtis niikaua ukse taga 
oodata, kuni pererahvas magama läheb ja tuli toas kustu- 
tatakse. Vanamees palus: 

«Aidake mind kambrisse, et sängi puhkama saan, 
keha on väga põrunud, nii et kätt ega jalga või liigu- 
tada.» 

Seepeale viidi ta kambrisse magama. Videviku ajal, 
kus tüdrukud toast olid läinud, puges Nupumees salamahti 
tuppa, kus ta kaljaastja taga peiduurka leidis. 

Tütarlapsed tulid natukese aja pärast tagasi ja rääki- 
sid isekeskis tasakesi, et vanataat uuesti ei ärkaks. 

«Peamuhust ei ole viga,» ütles üks, «ja põrunud 
keha paraneks ka aegamööda, aga taadi kadunud võimu- 
sõrmust ei või kuidagi viisi tagasi saada: see kahju on 
otsata suur ja vaevab teda vist enam kui kehavalu.» 

Õhtu hilja norises vanataat kambris, kui Nupumees 
peiduurkast välja tuli ja tütarlastega sõprust tegi. Esi- 
otsa näisid piigad küll ehmatanud, aga kaval noormees 
oskas nende kartust kahandada, nii et nad ta ööseks sinna 
jätsid. Ta oli tütarlaste suust kuulnud, et vanamehel kaks 
haruldast asja, kuulus mõõk ja pihlakane vitsake, pidid 
olema, mis ta minnes kaasa tahtis võtta. Vitsake tegi 
merel mehele silda ette ja mõõgaga võis perekama sõja- 
väe hävitada. 

Teisel õhtul oli Nupumees mõõga ja vitsakese kätte 
saanud ja hommikul enne valget noorema piiga abiga 
minema läinud. Aga ukse eest ei leidnud ta endist urgas- 
teed, vaid laia õue, ja kaugemal lainetas kopli tagant 
meri. 

Tütarlastel oli pärast ta lahkumist isekeskis sõna- 
vahetus tõusnud, mis nii kõrgeks läks, et vanamees nende 
kärast üles ärkas. Ta märkas nende tülist, et keegi võõras 
siin oli käinud, tuli vihaga sängist ning leidis mõõga ja 
vitsakese varastatud. 

«Mu kallim varandus on riisutud!» möirgas ta, keha- 
valu unustades, ja tormas uksest välja. 

Nupumees istus alles merekaldal ja mõtles, kas vit- 
sakese rammu pidi katsuma või teist kuiva teed otsima, 
Akitselt kuuleb ta kohinat oma selja taga, nagu tõstaks 
marutuult. Üle õla tagasi vaadates näeb ta vanamehe 
suisa oma poole jooksvat. Püsti karates on tal veel aega 
vitsaga merelaineid lüüa ja hüüda: «Sild ees, vesi taga!» 
Kui sõna suust tulnud, leiab ta end merel silla peal tüki 
maad kaldast eemal. 

Vanamees tuleb ähkides ja puhkides kaldale, kuhu ta 
seisatab, kui varast merel silla peal näeb. Ta hüüab lõõtsu- 
tades: «Nikodemus, pojuke! kuhu sa lähed?» 

— «Kodu poole, papake!» anti vastuseks. 

«Nikodemus pojuke! sa lõid kirvesilmaga mulle pähe 
ja riputasid mu jalgupidi parsile?» 

— «Jah, papake.» 

«Nikodemus, pojukel!l Kas lasksid mind seitsmel käel 
virutada ja viisid mu kuldsõrmuse?» 

«Jah, papake.> 

«Nikodemus, pojuke! Kas sõbrustasid mu tütardega?» 

— «Jah, papake.» 

«Nikodemus, pojukel Kas oled mõõga ja vitsakese 
varastanud?» 

— «Jah papake.» 

«Nikodemus, pojuke! Kas tahad tagasi tulla?» 

— «Jah, papake!» andis Nupumees jälle vastuseks. 

Vaheajal oli ta silda mööda nii kaugele saanud, et 
vanamehe juttu enam ei kuulnud. 

Üle mere jõudnud, kuulas ta ligemat "teed kuninga- 
linna ja tõttas sinna oma palka nõudma. 

Aga, ennäe, seal leidis ta lood hoopis teisel joonel, 
kui oli lootnud. Ta vennad olid mõlemad kuninga teenis- 
tuses, üks kutsariks, teine kammerteenriks. Mõlemad ela- 
sid priskesti ja olid rikkad mehed. Kui Nupumees kunin- 
galt oma palka läks paluma, ütles kuningas: «Olen sind 
juba terve aasta oodanud, ja kui sinust kuskil ei kuuldud 
ega nähtud, arvasin sind surnuks ja tahtsin su palga lasta 
vaestele jagada, nagu olid käskinud. Vaata, seal tulid 
ühel päeval su vanemad vennad su palka pärima. Andsid 
asja kohtu kätte, kus palk õigust mööda neile mõisteti, 
sest et sind enam elus ei arvatud olevat. Hiljemini võtsin 
su vennad oma teenistusse, kus nad praegu alles on.» 

Nupumehele näis kuninga jutt kui imelik unenägu, 
sest et ta enda teada kauemini kui kaks ööd maa all vana- 
taadi majas ei olnud ja tagasi tulles mõned päevad teel oli 
kulutanud; aga nüüd näis, et iga öö aasta pikkune oli 
olnud. Ta ei tahtnud vendadega hakata kohut käima, 
jättis neile raha, tänas jumalat, et eluga oli tagasi pääse- 
nud, ja tahtis uut teenistust minna otsima. 

Kuninga kokk võttis ta oma poisiks, kus ta iga päev 
küpsetatud liha vardas pidi ümber pöörama. Ta vanemad 
vennad põlgasid teda halva ameti pärast ega tahtnud 
temaga läbi käia, aga Nupumees armastas neid siiski. 
Nõnda oli ta ühel õhtul vendadele mõnda sellest rääki- 
nud, mis ta allilmas oli näinud, kus hanedel ja partidel 
kuld- ja hõbesuled seljas olnud. Vennad viisid kuuldud 
jutu kuninga ette ja palusid nooremat venda sinna läki- 
tada, et ta haruldast lindude sugu siia tooks. Kuningas 
laskis kokapoisi kutsuda ja käskis teda teisel hommikul 
sinna maale minna sealt kallisulelisi lindusid tooma. 

Raske südamega läks Nupumees teele, võttis siiski 
salaja hoitud sõrmuse, vitsakese ja mõõga kaasa. Mõne 
päeva pärast sai ta mereranda, kus ta enne tagasi tulles 

oli olnud; seal nägi ta vanameest kivi ääres istumas. 
Nupumehe ligemale jõudes küsis pika habemega vanamees: 
«Miks on su meel nukker, vennike?» Nupumees rääkis 
talle oma kibeda 100. Vanamees käskis tal julge ja kart- 
mata olla. 

«Niikaua kui võimusõrmus sinu käes on,» ütles vana- 
mees, «ei või sulle midagi viga sündida.» 

Ta andis Nupumehele konnakarbikese, käskis nõia- 
vitsaga silla teha, kuni ta keset merd saaks, seal pidi ta 
pahema jalaga konnakarbile astuma, misläbi ta allilma 
jõuab, kus pererahvas parajasti magab. Edasi käskis ta 
ämblikuvõrgust koti õmmelda, hõbe- ja kuldsulgsed lest- 
jalad sinna sisse pista ja siis viibimata tagasi tulla. 

Nupumees tänas mõnusa õpetuse eest ja tõttas 
minema. Asi läks ettekuulutust mööda korda; aga vaevalt 
oli ta oma saagiga mere kaldale jõudnud, seal oli vana- 
poiss ähkides ja puhkides tema kannul ja ta kuulis sil- 
lale saades jälle küsimusi, nagu esimeselgi korral: «Niko- 
demus, pojuke! Sa lõid kirvesilmaga mulle pähe ja ripu- 
tasid mind jalgupidi parsile?» jne., kuni viimaks lestjalg- 
sete vargus veel juurde lisati. Nupumees andis iga küsi- 
mise peale «jah» vastuseks ja tõttas minema. Nagu halli 
habemega sõber minnes oli kuulutanud, sai ta õhtul kalli 
linnukoormaga kuningalinna; ämblikuvõrgust tehtud kott 
pidas nad kinni, nii et ükski lahti ei pääsenud. Kuningas 
kinkis talle jootraha ja sundis ta teisel päeval jälle tagasi 
minema, sest ta oli vendade suust kuulnud, et allilma 
peremehel väga palju kuld- ja hõbe-majariistu olla, mida 
kuningas endale himustas. 

Nupumees ei tohtinud käsu vastu tõrkuda; siiski läks 
ta nukral meelel teele, sest ta ei võinud ette teada, kuidas 
asi edasi läheb. Aga merekaldal tuli halli habemega vana- 
mees talle lahkesti vastu ja küsis kurvastuse põhjust. Siis 
andis ta Nupumehele jälle konnakarbikese ja peotäie 
lähkrikive; õpetas pealegi nõnda: 

«Kui pärast lõunat sinna saad, on peremees parajasti 
sängis leiba luusse laskmas, tüdrukud ketravad toas vok- 

kide taga, seni kui vanaeit köögis kuld- ja hõberiistu hal- 
jaks küürib. Roni hiljukesi korstna otsa, viska nuusti- 
kusse seotud lähkrikivid vanaeidele kaela, rutta ise kan- 
nul järele, pista kallid riistad ämblikuvõrgust kotti ja siis 
minema, nii kuidas jalad kannavad.» 

Nupumees tänas ja täitis saadud õpetuse igas tükis. 
Aga kui lähkrikivide nuustikuke ta sõrmelt pääses, kasvas 
ta kohe kuuevakaseks munakividega täidetud kotiks, mis 
vanaeide puruks maha rabas. Sedamaid oli Nupumees kõik 
kuld- ja hõberiistad ämblikuvõrgust kotti ajanud ja teele 
kihutanud. 

Vanapoiss arvas kivikoti kolinat kuuldes korstna maha 
langenud olevat, ega usaldanud niipea vaatama minna. 
Kui ta tüki aega hüüdis ja vanaeidelt vastust ei saanud, 
pidi ta viimaks ise vaatama minema. Õnnetust leides 
ruttas ta varast taga kihutama, kes veel kaugel ei võinud 
olla. Nupumees oli juba merel, kui tagakihutaja ähkides 
ja puhkides kaldale jõudis. 

«Nikodemus, pojuke!» jne., küsis vanapoiss jälle 
kõik endised küsimused otsast otsani. Viimane küsimus 
oli: «Nikodemus, pojuke! Ära sa mu kuld- ja hõberiistad 
varastasid?» — «Ara, papake!» anti vastuseks. — «Niko- 
demus, pojuke! Kas lubad veel tagasi tulla?» — «Ei, 
papake!» kostis Nupumees ja ruttas silda mööda edasi. 
Ehk küll vanapoiss varga kannul sõimas ja sajatas, siiski 
ei võinud ta teda kinni saada, sest et kõik nõiariistad 
varga käes olid. 

Nupumees leidis halli habemega vanakese jälle mere- 
kaldalt, viskas raske kuld- ja hõbeasjade koti seljast, mille 
ta üksnes võimusõrmuse abil jõudnud ära kanda, ja istus 
sis maha väsinud jalgu puhkama. Juttu ajades kuulis ta 
nüüd vanamehe suust mõndagi, mis teda kohkuma pani. 
Vanake ütles: 

«Vennad vihkavad sind ja püüavad sulle igal viisil 
otsa teha, kui sa nende peetud kurjale nõule ette ei jõua. 
Nad kihutavad kuningat sulle niisugust tööd andma, mille 
juures sa hõlpsasti surma leiaksid. Kui sa täna õhtul rikka 

koormaga kuninga ette astud, saab ta su vastu lahke 
olema; siis palu endale armupalgaks, et kuningatütar 
õhtul salamahti ukse taha kuulama saadetaks, mis su ven- 
nad isekeskis räägivad.» 

Kui Nupumees hiljemini rohke varandusega kuninga 
ette astus, mida vähemasti kümne hobuse koormaks võis 
arvata, leidis ta kuninga väga lahke ja helde enese vastu. 
Nupumees palus nüüd armupalgaks, mis halli habemega 
vanake oli käskinud. Kuningas rõõmustas, et varakandja 
suuremat palka ei küsinud, ja käskis tütre õhtul ukse taha 
salamahti kuulama minna, mis kutsar ja kammerteener 
isekeskis räägivad. 

Heal põlvel ülemeelseks läinud vennad hooplesid oma 
õnnega ja, mis veel rumalam oli, laimasid sealjuures vale- 
likult kuningatütart. 

Kutsar ütles: «Ta on mitu korda öösel minu juures 
magamas käinud.» 

Kammerteener kostis naerdes: «See tuli sellest, et 
ma teda enam ei tahtnud ja ukse ta eest kinni panin; 
muidu oli ta igal öösel minu sängis.» 

Häbi- ja vihapunetusega astus tütar kuninga ette 
ja rääkis silmapisaratega, mis häbemata valet ta oma 
kõrvaga teenrite suust oli kuulnud, ja palus üleannetuile 
nuhtlust. Kuningas laskis nad sedamaid vangitorni heita 
ja teisel päeval, kui nad kohtu ees oma süü olid üles tun- 
nistanud, ära hukata. Aga Nupumees tõusis kuningale 
nõumeheks. 

Mõne aja pärast tungis üks võõras kuningas suure 
sõjaväega riiki ja Nupumees läkitati vaenlaste vastu sõtta. 
Seal tõmbas ta oma allilmast toodud mõõga esimest korda 
tupest ja hakkas vaenuväge niitma, kuni lühikese aja järel 
verisel lahingulagedal kõik otsa leidsid. Kuningas rõõ- 
mustas sõjavõidu üle nõnda, et Nupumehe enda väimeheks 
võttis. 


ODSS>T ODE OD DA CODEITODEITO 


HARULDANE NAISE TRUUDUS 


Vanal ajal elas põhjatu rikas noor kaupmees; tal oli 
üheksasada üheksakümmend üheksa laeva, mis ühtepuhku 
kaugele võõrastele maadele kaupa vedasid ja sealt ka teist 
kaupa või selget raha peremehele jälle tagasi tõid. Et 
laevu täis tuhat saaks, seepärast laskis ta veel ühe uue 
laeva ehitada. 

Kui laev valmis saanud ja praegu pukkidelt taheti 
alla merde lasta, siis juhtus kogemata, et üks kangipuu 
laeva peremehe külge puutus ja ta püksid ülalt värvlist 
kuni sääreni lõhkus. Rikkal mehel on rebenenud pükstega 
palju halvem lugu kui vaesel, kelle juures niisugust asja 
palju tähele ei panda; aga kuulus kaupmees pidi kartma, 
et inimeste silmil muud sihti enam ei võinud olla, kui 
tema kärisenud püksid. Ta küsis seepärast arglikult teed 
ligema sikusõitja poole, kes tekkinud viga võiks paran- 
dada. Teda juhatati sadama ligidale ühte väikesesse põik- 
uulitsasse, kus üks rätsep elavat. 

Väike nõelakuningas vaatas läbi laiade prilliklaaside 
kaupmehe-isanda püksihaavu, laskis õpipoisil haiged pük- 
sid isandal jalast tõmmata ja andis, seniks kui neid kokku 
õmmeldi, ühe pika laia kuue kaupmehele kehakatteks. Ja 
et mehel oodates aeg igavaks ei läheks, palus rätsep teda 
niikauaks teise tuppa oma tütarde juurde minna. 

Jumal oli väikest sikusõitjat kolme väga kena tütrega 
õnnistanud, kellest noorem niisama jumeda näo kui vii- 
saka olemisega oli. Püksata kaupmehe süda oli sedamaid 

rätsepa noorema tuikese poole vajunud ja seal veel kiire- 
malt sõbrustanud, kui püksid kokku õmmeldi. Kui hilje- 
mini rätsepapoiss parandatud pükstega tuppa astus, oli 
kaupmehel paha meel usinate sõrmede peale, et nad talle 
pikemat aega ei andnud kauni neitsiga magusat juttu 
vesta. Püksid jalga ajanud ja meistrile rohke palga töö 
eest maksnud, läks ta veel kord kambrisse tütreid juma- 
laga jätma ja neitsisid endale võõrsile paluma, kus kahe 
nädala pärast uhke ilupidu saavat olema. Tütarlapsed 
tänasid lahke palumise au eest, aga lisasid kahetsedes 
juurde, et neil niisuguseid riideid pole selga panna, kui 
uhke pidu nõuab. 

«Riided jäävad minu mureks,» ütles kaupmees, «ja 
nii on meie kaup koos, et teid nimetatud päeval minu 
katuse all võin vastu võtta.» 

Koju jõudnud, polnud tal kiiremat tööd, kui neliteist- 
kümmend tükki kõige ilusamat siidriiet poest välja otsida ja 
rätsepa tütardele läkitada, keda ta suusõnaga veel paluda 
laskis, et nad endile kolmekesi igast tükist täielikud üli- 
konnad laseksid õmmelda, et neil igaühel neliteistküm- 
mend isesugust ülikonda oleks, sest lustipidu vältavat 
neliteistkümmend päeva ja seal peavad neitsitel iga päev 
ise riided ja iga kord ühest tükist olema. 

Nüüd oli nõelanäpukestel linnas kiirust: kahe näda- 
laga pidid nelikümmend kaks naisterahva - siidülikonda 
pitside, paelte ja poortidega olema valmis õmmeldud ja 
neitsitele selga passitud, et kuskil kühmu või viga ei 
leitaks. Ja tõepoolest toimetati töö nimetatud päevaks 
valmis, sest rikas kaupmees maksis kiire töö eest kahe- 
võrra palka. 

Kui nüüd esimese pidupäeva õhtul sikusõitja tütred 
nii uhkesti ehitult rikka noore kaupmehe pidule tulid, 
venisid mitme neitsi ja mamsli huuled kadedusest pike- 
maks, sest et neil nii ilusaid riideid ei olnud. Nende 
kadedus kasvas päev-päevalt suuremaks, kui rätsepa neit- 
sid igal õhtul teistes uutes ülikondades sinna tulid, mida 
veel ei olnud nähtud. Aga mis naisterahvaste kadedustuld 

veel enam lõkendama kihutas, oli see, et rikas kaupmees 
kedagi lahkemalt vastu ei võtnud kui rätsepa tütreid. 
Neljateistkümnendal õhtul, pidude lõpetusel, kinkis kaup- 
mees rätsepa nooremale tütrele raske kuldkee ja kallis- 
kividega kuldsõrmuse, mis mõnituhat rubla väärt arvati. 
Selle armupandiga oli ta neitsi endale kihlanud. 

Neli nädalat hiljemini valmistati uhked pulmad, mis- 
peale rätsepa noorem tütar kui rikka mehe abikaasa 
uhkesse majja elama läks. 

Viha ja kadedus rätsepatütre kogemata õnne üle tegi 
linnarahva nagu pööraseks. Kõige suurem meelepaha oli 
ühel kehvaksjäänud krahvil, kelle tanuta õde hea meelega 
kaupmehele oleks käe andnud ja kaasaraha asemel suure 
soo au tema kotta viinud; ja rikkalt õemehelt võis pea- 
legi mõni kullatükk ka venna tühja kukrusse kukkuda. 
Kaupmehe kosimine oli nende mõlemate lootused tuulde 
ajanud; seda ei võinud krahv talle andeks anda ja pidas 
salamahti nõu, kuidas õe põlgamist rätsepa väimehele 
saaks tasuda. 

Kaupmees käis õhtul sagedasti trahteris tuttavate 
seltsis aega viitmas, kus ta ka krahvihärraga mõnel korral 
kokku juhtus. 

Ühel õhtul pistis ta kaupmehele kirbukese kutistajaks 
kõrva, kui nõnda juttu alustas: «Teil on väga kaunis noor 
abikaasa majas: ma panen imeks, kuidas te usaldate 
kodunt õhtul ära minna ja nooriku üksi jätta. Või kas 
usaldate naise truudust? Seda ei ole vist veel maailmas 
leitud, et kena naine mehe vastu truuks jääb.» 

Kaupmees kostis: «Te laimate mu naist kadeduse 
pärast. Aga kuidas võiksite juttu tõeks teha, kui teilt 
tunnistähti tahaksin nõuda?» 

Krahv tõotas sedamaid oma sõnad tõeks teha, kui 
kaupmees talle loa annaks noore emanda juures sagedasti 
võõraks käia. Kaupmees vihastas enam ta häbemata 
jutu üle, kui välja näitas, siiski oli ta mõttes kahtlema 
hakanud, kuni ta viimaks krahviga selle peale kihla lõi, 
et krahv tema suure varanduse palgaks saab, kui ta 

emanda peale tõstetud laimamise tõeks jõuab teha. Aga 
emand ei tohtinud sest kihlalöögist midagi märki saada. 
Kui tunnismeeste juuresolekul kaup oli tehtud, pidi krahv 
oma õnne katsuma. 

Kaupmees rääkis õhtul koju tulles noorele emandale, 
kuidas ta asjatalituseks pikema aja peale kodunt pidi ära 
minema ja vast mõne nädala pärast pikalt teekäigult 
tagasi jõudma. Kõik kodused talitused ütles ta seniks 
krahvihärra hooleks andvat, kes juba täna ta majja tule- 
vat. Emand soovis teele kaasa minna, aga kui mees seda 
igatsemist ei täitnud, ütles ta: «Tehke, kuidas tahate, 
mina pean kõigega rahul olema.» Kui kaupmees teisel 
hommikul krahviga veel kihlalöömise pärast üht-teist 
salaja oli rääkinud, läks ta teele, ja nooriku silmavee- 
pisarad olid ta saatjad. 

Pikk teekäik ei läinud kaupmehel seekord kaugele, 
ta oli linna alevis endale korteri üürinud, kus ta vaikselt 
hiire kombel elas, kõrvad alati kuulamas, mis sõnumeid 
noorikult tuuakse. Karske noorik oli pärast mehe lahku- 
mist oma kambrisse läinud ja kindlasti nõuks võtnud, seni 
kui mees kodunt ära jääb, ei kuhugi poole võõrsile minna 
ega kedagi muud võõrast peale oma õdede oma majas 
vastu võtta. Seega lootis ta tühja keelepeksmist rahva 
keskel ära hoida. Vaene loom, kes võrkusid ei tundnud, 
mis tema jalga püüdsid kütkendada! Toidu laskis ta iga 
päev tüdrukul oma kambrisse tuua, ja kui ta pühapäeval 
kirikusse läks, pidi tüdruk teda iga kord saatma. 

Veerand aasta pärast tuli mehelt kiri, et asjatalitus 
palju pikemale viibivat kui ette oli arvatud, mispärast 
kogunisti võimalik ei olevat tagasituleku aega nimetada. 
Seda kirja ei andnud krahv emandale, vaid kirjutas kaup- 
mehe nimel teise, valekirja, milles ta võõra maa lust- 
likku elu ja ilu kiitis ja viimaks emandale nõu andis 
krahvihärra seltsis aega viita, et ootamine väga igavaks 
ei läheks. Emand kirjutas tõtt mööda vastu: 

«Ma elan üksi oma vaikses kambris, ei himusta ka 
ühtki seltsimeest endale ajaviiteks, vaid palun aga 

iga päev jumalat, et ta teid teelt õnnelikult tagasi saadaks. 
mu igatsemist täitma.» 

Ka see vastus ei pääsenud iial kaupmehe silma ette. 
Krahv kirjutas emanda nimel jälle teise petiskirja, milles 
ta kiitis, nagu oleks ta iga päev kas linnas võõraks käi- 
nud, või omas kojas võõraid vastu võtnud, või jälle krah- 
vihärra seltsis aega viitnud, nõnda et tal igatsemist mehe: 
järele iial mõttesse ei tulnud. Niisugust kurja pettust tegi 
krahv iga kord, kui emand ja isand teineteisele kirjuta- 
sid; sest ta oskas teiste inimeste käekirja nii osavasti 
järele teha, et abielurahvas sest aru ei saanud. Kui kaup- 
mees viimaks kirjutas, et ta mõne nädala pärast koju loo- 
tis tulla, siis ei andnud krahvihärra seda kirja emanda 
kätte, vaid käskis valesõnumeid välja laotada, kui oleks 
kaupmees võõral maal otsa leidnud. Vaene leseks jää- 
nud emand nuttis ja leinas härdasti, laskis musta riidega 
toa seinad kinni katta, pani endale leinariided selga, ega 
lasknud mitte enam oma õdesidki võõrsile tulla; aga kiri- 
kus käis ta igal pühapäeval pärast nagu ennegi. 

Kõik kavalus ja pettus, mis krahv tänini teinud, läks 
asjata tuulde, tal ei olnud võimalik kaupmehe-emandaga 
kokku saada ega ligemalt sõbrustada; niisama vähe oli tal 
tunnismärki, miska emanda peale oleks võinud süüd tõsta. 
Siis pidas ta nõu veel kord kavalust katsuda. Ta laskis 
ühel päeval tüdruku kaudu emandat paluda, et emand 
riidekirstu ööseks oma kambrisse hoida võtaks, kuni see 
teisel hommikul jälle ära viiakse, sest majas ei pidanud 
kuskil tühja ruumi olema, kuhu kirstu oleks võinud 
panna. Emand, kes mingit kavalust ja pettust ei kartnud, 
lubas palumise täita. Krahv oli ise salamahti kirstu pu- 
genud ja sedaviisi emanda kambrisse saanud. Õhtul ma- 
gama heites oli emand kuldkee kaelast võtnud ja voodi 
ette lauale pannud; isand oli selle kee toonud kih- 
lamise andeks, seepärast kandis emand iga päev keed 
kaelas. 

Kui ta nüüd öösel rahulikult magas, puges -krahvi- 
härra tasahiljukesi kirstust, napsas kuldkee laualt, pistis 

tasku ja tõttas oma varjuurkasse tagasi, kust ta hiljemini 
kirstuga ära kanti. 

Varastatud kuldkee pidi kaupmehele tunnistama, et 
emand abielu oli solkinud ja kee krahvile armupandiks 
kinkinud. Emand ei olnud leinakurbuses kuldkeed tä- 
hele pannud, kui ta hommikul üles tõusis, ehk ta küll 
muidu iial armsa abikaasa kingitust kaela panemata ei 
jätnud. 

Pärast lõunat kogemata aknast uulitsale vaadates, 
näeb ta surnuks arvatud abikaasat tagasi tulevat. Silma- 
pilk kisub ta mustad leinakatted seintelt, jookseb rõõmust 
nuttes isandale vastu ja langeb ta kaela. Kaupmees, võõ- 
ras ja külm kui jäätükk, ei näita midagi rõõmu, sest ta 
peab naise rõõmustust petlikuks silmakirjaks; — krahvi- 
härra oli talle kirbu kõrva pannud, mis kuskil enam rahu 
ei andnud. Emand tahtis sedamaid kööki rutata teelt tul- 
nud mehele rooga valmistama, aga isand keelas seda 
tegemast; ta lubas ise õhtusöögi pärast muretseda. 

Kui nüüd õhtusöögiaeg jõudis, toodi puuvaagen jahu- 
pudruga lauale; kaks puulusikat oli pudru sisse pistetud. 
Emand ajas silmad laiali ega teadnud, mis ta sellest asjast 
pidi arvama. Kaupmees ütles kurva ja tõsise sõnaga: 

«Täna õhtul tahame pudruvaagnast veel viimast korda 
kõhud täita, sest see on kõik, mis mulle endisest suurest 
varast üle on jäänud. Homme oleme kerjused, kel enam 
leivakoorukest ei ole.» 

Emand palus nutuga seletada, mis kogemata õnnetus 
nad korraga kehvaks oli teinud. 

«Selle õnnetuse oled sina sünnitanud,» kostis mees, 
«sinu eksitus abielutruuduse vastu on meid nii kaugele 
viinud, et kerjakepid peame kätte võtma. Kus on su kuld- 
kee, mis sulle kihluse pandiks kinkisin?» 

Nüüd vast pani emand tähele, et tal keed kaelas ei 
olnud. Ta kargas ehmatades laua tagant ja jooksis oma 
kambri, unustatud keed tooma. Sealt ei leidnud ta 
midagi. Ta hakkas keed otsima, aga kaupmees ütles kee- 
lates: 

«Jäta tühi tembutamine, millega mind arvad petta! 
Tean, sa oled kee ise ära kinkinud, mis praegu armukese 
käes on.» 

Mis võis naisel salgamine ja vabandamine siin 
aidata? Üleannetu krahvihärra leidis kuldkee abil igalt 
poolt enam usaldust, sest inimesed usuvad palju kerge- 
mini paha kui head; peale selle võis ta tunnismärgiga 
kohtu ees oma sõnad tõeks teha ja selle peale vanduda, 
et ühe öö emanda kambris oli olnud. 

Nõnda mõisteti viimaks, emanda vabandamisest 
hoolimata, kohtus otsuseks: abielurikkuja naine viiakse 
laevaga kõrgele merele ja visatakse seal laevalt vette 
kaladele roaks. Aga kaupmees heidetakse kergemeelse 
kihlalöömise nuhtluseks ja teistele ähvarduseks eluks 
ajaks vangitorni. 

Viimane kergemeelsele - mõistetud kohtuotsus oli 
tõesti paras, aga süütule naisele tegi ilmalik õigus väga 
rasket ülekohut. Rikka kaupmehe endine varandus mõis- 
teti kõik krahvihärrale omanduseks. Õnnetu kaupmees 
palus oma abikaasale veel ainukest armu, et teda enne 
uputamist tõrvatud riidesse õmmeldaks ja kakskümmend 
vöö sisse õmmeldud kuldtukatit kaasa antaks, et kui lai- 
netest väljavisatud keha kuhugi võõrasse randa peaks 
ujuma, siis rahvas leitud raha eest temale haua valmis- 
taks. Kohus täitis ta palve. 

Nõnda viidi endine rikas kaupmees ahelais vangitorni, 
kuna ta süütu abikaasa laevaga kaugele merele saadeti ja 
seal lainetesse visati. Tõrvatud riidest tehtud ülikond pai- 
sus kui põis laiali ja kandis õnnetut emandat lainetel, nii 
et ta põhja ei vajunud. Halastamata laevamehed hüüdsid 
naerdes: «Küllap vesi neelab aegamööda saagi!» ja pöö- 
rasid kodu poole minema ega mõelnud pikemalt viletsa 
looma peale, kes kui lagleke laiadel lainetel ujus. 

Jumala mõtted käisid teisiti kui eksijatel inimestel. 
Tema halastus ei lasknud süütut hinge elusalt mere 
põhja minna, vaid juhatas imelikul kombel teed, et 
ta hädast võis pääseda. Merelained pidid tõrvatud rii- 

desse õmmeldud naist kolm päeva ja kolm ööd oma 
turjal kandma ja viimaks kaugele võõra maa kaldale 
viskama. 

Ehk küll emand väga väsinud oli, kui ta kuivale oli 
saanud, siiski ei unustanud ta jumalale tänu andmast ime- 
liku abi eest, mis teda surmaviletsusest päästnud. Pärast 
tänamist heitis ta murule magama ja pika vintsutuse ras- 
ket väsimust puhkama, et tulevase aja vastu eluvõimu 
koguda. Veel ei olnud ta silmad laugele vajunud, seal 
kuulis ta kaht musta lindu kõrgel kuuse ladvas nõnda 
kõnelevat: 

«Seal on praegu,» ütles esimene lind, «üks vilets 
loomake ranna kaldal maas, kelle lühikese aruga inime- 
sed oma seltsist on välja tõuganud. Ta vaene leiab siin 
rannas, kus ühtki elulist ei ole, viimaks ometigi otsa, ehk 
ta küll hõlpsasti end võiks päästa.» — «Kuidas nii?» 
küsis teine lind. «Vaata,» kostis esimene jutunokataja, 
«ehk ta vaene küll väga väsinud on, siiski peaks ta oma 
jõu kokku võtma ja penikoorma osa teed paremat kätt 
mööda rannakallast edasi minema, kus vaga kirikuõpetaja 
elab, kes ta lahkesti vastu võtaks ja ta väsinud keha 
karastaks. On ta seal mõne päeva puhanud ja oma rammu 
kosutanud, siis võiks ta suurde linna minna, mis kirikust 
kaugel ei ole ja kus rahval veepuudus on, sest et kuri 
nõid mõnesaja aasta eest maa all kõik veesooned on kinni 
pannud, nii et kaevudesse muud veepiiska ei tule, kui mis 
vihmasagar pilve rinnast lüpsab. Siiski oleks pisike asi 
linnarahvale joogivett anda.» 

«Kuis nõnda?» küsis teine mustlind. 

«Kas näed!» kostis esimene, «keset turgu seisab suur 
hall raudkivi, mille all kõik allikasooned lukkus seisavad 
Ei ole suuremat tööd tarvis kui lukukivi lasta üles kangu- 
tada, küllap siis maa põhjast veesooned rohkesti märga 
välja immitseksid. - Pealegi võiks see inimene rohket 
palka saada, kes linnarahvale vett annaks. — Aga see 
vaene naisterahvas võiks leida veel suuremat au ja õnne, 
kui ta kuningalinna läheks ja seal kuninga ainukese 

poja terveks teeks, keda tänini arstid ei võinud aidata 
ega pulbrid parandada, ei ka tohtrid tervistada. Nõnda 
on vaene noormees juba seitse aastat sängis ega leia 
kuskilt abi, sest et inimeste mõistus ta haigust ei jõua ära 
tunda. Ja ometigi võiks kuningapoeg pisukese vaevaga 
oma tervise kätte saada, kui talle haiguse-vastalist arsti- 
rohtu antaks.» 

«Mis rohud võiksid ta tõbe kergendada?» küsis teine 
tark lind. 

«Tõve parandamine oleks pisuke asi,» nokatas jutu- 
vestja pikemalt. «Seal poleks suuremat tarvis kui toom- 
kirikusse minna ja altarist paremat kätt kolmandasse 
kirikupinki astuda, seal põrandalaud üles kangutada, kus 
all hiirepesa seisab. Kui pesa poegadega tükkis välja 
võetakse, pajas või katlas veega ära keedetakse, vedel 
läbi rätiku kurnatakse ja pudelisse valatakse, siis oleks 
terviserohi käes. Igal hommikul ning õhtul üks lusikatäis 
hiire rammusat vedelat haigele juua anda ja sellesama 
märjaga rindu väljastpoolt määrida — see teeks haige 
mõne päevaga terveks.» 

Väga kahju, et meie päevil maa- ja linnaarstid linnu- 
keelt ei oska, mis neid mõnikord teele võiks juhatada, 
kus nad omast peast asjaga toime ei saa. Aga ka mõnele 
ennasttäis ninatargale, kes mõnusamat inimese õpetust 
põlgab, võiks ehk lindude jutust paremaid mõtteid aht- 
rasse pähe tulla. Aga läki jutujoonele tagasi. 

Kui õnnetu emand mustade lindude tarkust oli kuul- 
nud, uinus ta magama. Imelikul kombel laskis jumala 
heldus magades uut rammu ta kehasse kosuda; ehk ta küll 
kolm päeva eineta oli olnud, siiski ei tundnud ta ärgates 
ei väsimust ega tühja kõhu näpistust. Tarkade lindude 
kõne tuli talle sedamaid meelde; siiski ei võinud ta sel- 
gesti öelda, kas lugu ärkvel või unenäos oli sündinud. 
Aga et tal mingit paremat nõu ei olnud, tahtis ta juhata- 
tud katseteed ette võtta. Suure vaevaga jõudis ta õhtu eel 
kirikuõpetaja majja, kus head inimesed ta lahkesti vastu 
võtsid ja ta eest muret kandsid. 

Mõne päeva pärast tundis ta küllalt jõudu pikemat 
teekäiku ette võtta. Õpetaja ja pererahvas palusid teda 
veel mõne päeva neile võõrsile jääda, sest ta oli neile 
kõigile armsaks saanud, aga ta ei tahtnud neile kauemini 
koormaks jääda, vaid tänas heategemise eest, jättis juma- 
laga ja läks siis teele, lindude juhatamist mööda pikemalt 
õnne katsuma. Et mustade lindude teejuhtimine esimeses 
tükis tõeks oli läinud, seadis ta sammud veeahtra linna 
poole. 

Seal tuli tal mõttesse, et kui ta naisterahva riietes 
sinna läheks, siis linnarahvas ta tarkusest palju lugu ei 
hakkaks pidama. Vanal heal ajal ei sallitud veel kana- 
laulu, nagu meie päevil, kus mõni kukk kiidab, kuidas 
tibuke juba poole sääre kõrguselt laulu oli tõotanud, mis- 
pärast ta lauliku noore kana ise turule kannab, hüüdes: 
«Tulge ja kuulge, kui kenasti minu tibuke laulab!» 

Emand ostis endale meesterahva riided ja läks mehe 
näol linna. Ta piiras oma pikad juuksed pea ümbert lühe- 
maks, pani sinise kuue selga, punase võõ niuete ümber 
ja kirju särgi pükstele, nii et ta kui loodud venelane näis. 
Kui ta mõne päeva pärast linna jõudis ja trahterisse kor- 
terisse asus, leidis ta söögilaualt mitmesuguseid jooke, 
põletatud ja joodavat viina, õlut ja mõdu, aga vett ei 
olnud piisakest nähtaval. Ta palus klaasi joogivett tuua. 
Trahteri peremees ütles kahetsedes: 

«Aus isand, te võite kõiksuguseid jooke meie linnast 
janukustutuseks saada, aga värsket vett ei või me 
teile kõige kõrgema hinna eest anda: vett peame väga 
kaugelt vedama põuasel ajal nagu praegu, kus jumal 
pilvest märga ei anna.» 

«Miks te ei lase kaevusid kaevata?» küsis meheks 
moondatud emand. 

Trahteri peremees kostis: «Kaevusid on meil vanast 
ajast saadik paljugi kaevatud, aga muud vett ei tule iial 
nende sisse kui vihmasajust. Meie linnavalitsus on juba 
otsatult palju raha kulutanud ja suurt palka sellele tõota- 
nud, kes oskaks veekaevu jälile juhatada; ja ehk küll 

igalt poolt palju osavaid kaevumeistreid siin on käinud 
Oma õnne katsumas, ei ole veel ükski neist veesooni leid- 
nud.» 

Emand ütles: «See lugu näib väga imelik! Tahan 
pärast lõunat teie linna hulkuma minna, ehk leian koge- 
mata rohukasve, mis allikasoont juhatavad.» 

«See oleks tühi vaevamine,» ütles trahteri peremees, 
«siiski võite oma õnne katsuma minna.» 

Kaupmehe-emand luusis ühest uulitsast teise, kuni 
ta turule jõudis. Seal leidis ta suure halli raudkivi, nagu 
mustad linnud oma jutus olid tähendanud; ja et nende 
kaks esimest kuulttust tõeks olid läinud, kasvas tal jul- 
gus, vee vangistusest päästmine käsile võtta. Ta läks 
linnaülema juurde, nimetas end kaevumeistriks ja tõotas 
linnale vett muretseda, kui talle niipalju töömehi ja riistu 
antakse, kui parajasti tarvis. . Aga -linnaülemale tuli 
meelde, missugust rahakulutust asjata töö tänini oli tei- 
nud, seepärast palus ta tühi katsumine parem tegemata 
jätta. 

Kaevumeister ei lasknud end nii hõlpsasti teelt eksi- 
tada, vaid ütles: «Andke mulle viis- või kuuskümmend 
töömeest abiks, tarvilikud tööriistad, nagu kangid, köied 
ja muud, siis tõotan teie linnale niipalju vett muretseda, 
et sest kahe- ja neljajalgseile küllalt peab saama.» 

Linnavanem küsis panti, mis nii suur oleks, et sellega 
kõik kulud võiks tasuda, kui tööst tõotatud kasu ei tõu- 
seks. Emand kostis: «Raha ei ole mul sedapuhku niipalju 
pandiks panna, aga ma tõotan teile iga töömehe eest viis- 
kümmend või — kui tahate — sada päeva tööd teha, 
kui ma teile lubatud vett ei peaks andma. Aga kui luba- 
duse tõeks teen, siis maksate mulle palga, mis te vee- 
leidmise eest avalikult olete tõotanud.» Nii sobisid nad 
kaubaga kokku. 

Pärast ettevalmistusi läks emand viiekümne töö- 
mehega seltsis turule, otsatu hulk linnarahvast nende 
kännul, et imetööd näha saaksid. Emand-meister laskis 
esiteks kivi ümber mõne kraavi lõigata, tugevad palgid 

kangide kombel kivi serva alla pista, köied osalt palkide 
otsa, osalt kivi ümber köita, ja kui siis mehed antud kä- 
sul ühekorraga kõigest väest kangutasid, vedasid ja vin- 
nasid, kerkis kivi kõrgele üles. Ja vaata imet: kihisedes 
immitses lai veesoon kivi alt välja! — Rõõmukisa kõlas 
tuhandete suust. Linnaülem ja teised kohtuvanemad astu- 
sid ligemale, täitsid peekrid ja kannud värske veega, 
mis selge, külm ja karastav oli. Kõik, kes vett maitsesid, 
kiitsid ühest suust, ja targad tohtrid ütlesid vee tervisele 
väga mõnusa olevat. Et kaevumeister tõotuse tõeks oli 
teinud, maksti lubatud veeleidmise hind temale keelamata 
palgaks, ja pealegi läks linnarahva tänu ja õnnistus talle 
saatjaks teele. 

Nüüd ei olnud emandal tarvis jalgsi käia, vaid ta 
võis tõlla ja kuue hobusega sõita, kui seda himustas. Ta sõitis 
“sedamaid kuningalinna. Kui ta jumalale tänu andes selle 
peale mõtles, kuidas lindude õpetus ta kogemata õnneteele 
oli juhatanud, võttis ta ühtlasi nõuks endale teised riided 
muretseda, sest et vene talumehe riided tohtrile ei kõlva- 
nud. Ta laskis oma juuksed teisiti seada ja ostis endale 
ülikonna, nagu muud arstid linnas iga päev kannavad. 
Kui ta mõne päeva pärast kuninga pealinna jõudis, üüris 
ta uhkes trahteris endale korteri ja nimetas end arstiks, 
kes kaugelt maalt tulnud. 

Kuulsa kauge maa arsti tulek jõudis ruttu kuninga 
kõrva. Ta läkitas oma sulased trahterisse ja laskis võõra 
tohtri oma haige poja juurde paluda. Ta ütles tohtrile: 
«Ma olen suur kuningas, aga kõige au ja rikkuse juures 
õnnetu isa. Mu ainuke poeg põeb juba seitse aastat haige- 
voodis maas ja keegi ei jõua teda parandada; ehk küll 
kõige kuulsamad arstid omalt ja võõralt maalt kõiksugu 
rohtusid on katsunud, siiski ei võinud nad vigast tervist 
parandada. Südamekurbusega näen, kuidas mu armas laps 
“päev-päevalt hauale ligemale jõuab.» 

Uus arst palus luba haige juurde minna, mispeale ta 
haige kambrisse viidi. Haige kuningapoeg sängis näis 
«enam varjukuju kui inimeseloom olevat; hingamine oli 

ainuke elumärk, muidu oleks võinud teda surnuks pidada. 
Tohter ütles: «Pikaleviibimise läbi on tõbi väga rängaks 
läinud, siiski ei kaota ma veel hoopis lootust.» Ta lubas 
tarvilikud rohud valmistada ja mõne päeva pärast arsti- 
mise käsile võtta. 

Teisel päeval läks ta uhket toomkirikut vaatama, nii 
nagu iga võõras seda ülemat linna ilu vaatamas käis. Kui 
ta kirikut väljast ja seestpoolt küllalt oli vaadanud, siis 
luges ta altarist paremat kätt kolmanda pingini, kangutas 
põrandalaua üles, leidis sealt mustlinnu poolt juhatatud 
hiirepesa poegadega, sidus nad tükkis ninarätikusse, sea- 
dis põrandalaua vanale kohale ja tõttas oma korterisse 
tagasi. Seal hakkas ta salamahti terviserohtu keetma, las- 
kis peale keetmist tüki aega seista, enne kui vedela läbi 
» rätiku kurnas, mille ta pudelisse pani. Paari päeva pärast 
läks ta haiget kuningapoega vaatama, andis haigele lusika- 
täie keedetud rammurohtu sisse ja määris sellega ta rindu. 
Imerohu võim oli nii vägev, et haige lõunal süüa küsis ja 
antud toit talle esimest korda maitses. 

Kuningas oli söögihimustuse üle esiteks kohkunud; 
ta pidas seda tahtmist jampsiks ja arvas surmatunni juba 
ligi olevat, kus mõnikord ka rasked tõbised söögiisu näi- 
tavad. Aga et emand-tohter vastu ei tõrkunud, seepärast 
täideti haige tahtmine. Kui kuningapoeg pärast sööma 
mõne tunni rahulisti oli maganud, ärkas ta lahkema näoga 
ja ütles oma keha tugevama olevat. Juba teisel päeval 
ajas ta end omal jõul voodis istukile, aga kuuendal päeval 
tundis ta niipalju tugevust, et voodist toolile võis tulla. 

Toolil istudes langesid ta silmad sagedasti noore 
tohtri peale, kes ta elu surma küüsist oli päästnud ja keda 
vana kuningas enne ei raatsinud lasta ära minna, kuni 
poeg täielikult oli toibunud. Ühel päeval ütles kuninga- 
poeg ohates tohtrile: «Kahetsen südamest, et jumal teid 
naisterahvaks ei ole loonud. Mul ei ole veel eluajal kau- 
nimat nägu silma puutunud kui teie, — ma kosiksin teid 
kohe abikaasaks, kui te naisterahvas oleksite.» Tohter 
kostis: «Leppige sellega, mis jumal on teinud, ja andke 

talle tänu, et raskest tõvest olete pääsenud. Te võite nüüd, 
kui te terve ja priske olete, kohe endale kõrgemast soost 
naisterahva abikaasaks valida.» 

Kuninga rõõm oli otsata suur poja õnneliku terveks- 
saamise üle. Ta oleks arstile kümme korda rohkem maks- 
nud, kui esiteks oli lubanud, aga arst tõrkus selle helduse 
vastu ega tahtnud suuremat palka, kui tükikest maad sealt 
kuningriigist, kus peal ta sünnilinn seisis ja kus ta abi- 
kaasa praegu vangis võis istuda, kui surm teda ei olnud 
päästnud. Lahkesti täideti ta palve. Aga kuningas käskis 
kingitud maatüki piirid nii laiali ajada, et ligi neljas osa 
riigi maast ja rahvast tohtrile päriseks sai. 

Mõne päeva pärast oli kingituse tunniskiri kohtu 
poolt välja antud ja kuninga pitseriga kinnitatud. Siis lah- 
kus maavalitseja kuningakojast, jättis tänades jumalaga 
ja asus teele oma tulevase pesalinna poole. 

Ligemale jõudes rõhusid mitmesugused mõtted ja 
tundmused ta südant, kus ta endist lugu meelde tuletades 
oma kehvuses .üleskasvamist lapsepõlves, - kogemata 
rikkusepõlve kaupmehe majas ja rasket viletsust järele 
mõtles. Rikkus ja viletsus olid ilma tema süüta tulnud, 
sellepärast ei olnud ta hingel mingit koormat. Ta kandis 
ikka veel meesterahva riideid ega tahtnud neid enne 
jätta ja end tunda anda, kuni kõik talitused olid korda 
seatud. Oma endise maja ees laskis ta tõlla kinni pidada 
ja teenri läbi küsida, kas ta siin mõneks päevaks endale 
korterit võiks üürida. 

Praegune majaperemees, meie tuttav krahvihärra, 
ehk küll pettuse läbi põhjatu rikas, oli väga rahaahne ja 
püüdis igapidi oma mammonat suuremaks kasvatada. See- 
pärast oli ta silmapilk valmis rikkale võõrale härrale kor- 
terit üürile andma, kui talle häbemata kombel küsitud 
hind tõrkumata oli lubatud. 

Emand pani teisel päeval uhked meesterahva riided 
selga jaeläks linna ülemkohtu ette, kus ta kuninglikku 
kingituskirja kohtuvanemale näitas ja end nende ülem- 
valitsejaks tunnistas. Võib küll arvata, et teda seal suure 

aupakkumise ja alandusega vastu võeti. Maavalitseja esi- 
mene kohtule antud käsk kuulutas: endine rikas kaup- 
mees, kes mõne aasta eest kergemeelse kihlalöömise 
pärast vangi pandi, ja ta varanduse pärija krahvihärra, 
niisama ka toatüdruk, kes sel ajal kaupmehe-emanda, nüüd 
krahvi juures teenimas oli, tulevad kohtu ette tuua. See 
ülema valitsuse käsk täideti jalapealt. 

Pikas vangipõlves kõhetuks ja näost kahvatuks läinud 
kaupmehel olid hallid juuksed juba peas ja pikk, poole 
rinnani ulatav habe suus. Käed ja jalad olid tal raudahe- 
lais ja narakad riideräbalad keha ümber. Krahvihärra 
astus uhke sammuga kohtutuppa, sest et tal kui rikkal 
suursugusel mehel midagi karta ei võinud olla. Uus maa- 
valitseja käskis sedamaid tänini vangis peetud kaupmehe 
ahelad lahti päästa ja krahvihärra ahelaisse köita. Ehk 
küll kohtuvanemad imestades üksteise silmi vahtisid, 
siiski ei usaldanud keegi ühtki sõna ülema maavalitseja 
käsu vastu rääkida. Nüüd küsis meesterahva riides emand 
krahvihärralt: «Tunnistage, kuidas kaupmehe-emanda 
kuldkee teie kätte sai?» Krahv kostis häbemata julgusega: 
«Emand kinkis mulle kee armupalgaks.» — Seepeale 
köideti tüdruk ahelaisse ja nõuti tema käest kuldkee lugu. 
Tüdruk tunnistas hirmuga kogu pettuse avalikult üles. 
Kohtuotsuseks mõisteti, et krahvihärra ja tüdruk kogu 
eluks ajaks vangi pannakse, ja nad viidi sinnasamasse 
torni, kus kaupmeest siiasaadik oli vangis peetud. 

Pärast seda, kui kurjategijad räägitud kombel oma 
teenitud palga olid saanud, läks emand ära, pani oma 
endised naisterahva riided selga ja andis end siis oma 
abikaasale tunda. Kaupmees kahetses häbenedes oma eksi- 
mise süüd ega usaldanud silmi emanda poole tõsta, keda 
ta süütult oli põlanud ja surma saatnud. Helde sü- 
damega emand, kes altari ees tõotatud truudust mehe 
vastu tänini oli puhtasti hoidnud, andis talle kõik üle- 
kohtu andeks. Seepeale õnnistas kirikuõpetaja teist korda 
nende abielu ja peeti suuremad pulmad kui esimesed olid 
olnud. 

Aga emanda isa,. vana rätsep, magas juba mullasängis 
ega saanud enam seda rõõmupäeva näha, kus laimatud 
tütar jälle ausse tõusis. 

Sellest pulmapäevast peale elasid nad eluotsani õnne- 
likult, ja kaupmehel ei tulnud iial enam kaksiti mõtlemist 
abikaasa truuduse pärast. Jah, õnnelikuks tuleb kiita iga 
meest, kes endale on nii kauni ja vaga naise saanud, kelle 
elu kui selgem allikavesi läbi paistab, et seal mingit 
kõntsa ja prügi seeš ei leita. 


ODASID ODESDI OD DA CODSIDOODSIDNKO 


TUHKA-TRIINU 


Ennemuiste elas rikas mees oma naise ja ainukese 
tütrega, kes vanemate meelest armsam oli kui silma- 
muna ja keda seepärast väga hellasti kasvatati. Hea tütar- 
laps oli nende armastuse väärt. 

Ema oli kord und näinud, mida ta raskeks õnnetuseks 
arvas, ja ta oleks selle eest mõnegi kopika kulutanud, kui 
keegi oleks võinud unenäo osavasti ära seletada. Aga 
enne veel, kui ta unenäole targa seletaja leidis, jäi ta 
rängasti haigeks — südamerabandusse, ja tundis juba 
teisel päeval surmatunni ligemale tulemas. Mees oli 
kodunt ära läinud arsti otsima; naine kutsus siis tütrekese 
oma sängi ette, silitas ta palgeid ja ütles kurva näoga: 

«Taevas kutsub mu siit ilmast ära puhkama, ma pean 
mullasängi minema ja sinu, tallekese, maha jätma. Sinu 
isa ja üks teine kõrgem taevas kannavad su eest hoolt ja 
minu emalik silm valvab su üle teisest ilmast. Jääd sa 
vagaks ja heaks lapseks, siis on meie südamed igavesti 
ühendatud, sest armusidemeid ema ja lapse vahel ei jõua 
haud ja surm iial katkestada. Istuta mulle hauakünkale 
iluks pihlakas, et linnud sügisel sealt marju leiaksid ja 
selle eest sulle head teeksid, kui sul teisi sõpru ei peaks 
olema. Juhtub su südamel olema mõni salasoov, siis raputa 
pihlaka latva, et ma sellest teada saaksin: või kui sulle 
elus kibedad tunnid tulevad, siis poe pihlaka varju, mis 
sind kui eide rüpp trööstib ja su kurba südant jahutab.» 

Natuke aega pärast seda, veel enne kui isa arsti juu- 
rest tagasi oli jõudnud, langesid eidekese silmalaud iga- 
vesti kinni. Tütreke nuttis härdasti, ei raatsinud ööl ega 
päeval ema juurest ära minna, enne kui eidekese külm 
keha kirstu pandi ja mulda viidi. 

Tütar istutas pihlaka hauale, siblis juured mulla sisse 
ja kastis neid oma silmaveega. Ja kui hiljem pilverinnast 
lisa peale tuli, läks puu kasvama, nii et lust oli näha. 
Laps istus sagedasti ema puu vilus, mis talle nüüd kõige 
armsamaks paigaks maa peal oli saanud. 

Teisel sügisel läks isa kosja ja tõi mõne nädala pärast 
uue leekuninganna majasse. Aga temale ei olnud meelde 
tulnud kosja minnes selle peale vaadata, kas naisest ka 
tütrele ema saab. Ehk küll nõukal leskmehel naise saamine 
iial raske ei ole, siiski tuleb seda harukorraks arvata, et 
vaenelaps ema saab. 

Võõrasemal oli kaks tütart esimesest abielust. Need 
tõi ta tulles kaasa, ja et veri ikka veest paksem on, siis 
võib kohe arvata, et mehetütar kuldseid päevi ei tohtinud 
loota. Ema pidas oma tütreid kullaks, aga mehetütart mul- 
laks. Ja kui kuldtütred seda märkasid, mis eideke muld- 
tütrest pidas, siis mõistsid nad sedamaid: meie oleme 
valitsejad, tema meie ori! 

Nii kuidas ikka uue luua komme, näitas võõrasema 
esimesil päevil pärast pulmi võõrale tütrele lahket nägu; 
seda tegid silmakirjaks ka ta mõlemad tütred, aga kellelgi 
ei tulnud lahkus südamest. Nende südamed olid toored, 
uhkuse, tigeduse ja muude patuvõsudega täidetud, aga 
armastusetaimele ei antud kuskil idanemiseks ruumi. 

Armetu mehetütre elu läks päev-päevalt kibedamaks, 
aga isal ei olnud silma nägemas ega südant lapse valu 
tundmas. 

«Miks ta ilmaaegne leivanirk toas peab vedelema!» 
ütles võõrasema. «Eks köögis ole küllalt asupaika? Koo- 
gud kaela ja siis kaevult vett kandma! Sealt läuta, leiva- 
ja pesukünale! Kes leiba tahab süüa, peab ka palukest 
oskama teenida.» 

Tütred kiitsid pealegi: «Jah, tema peab meie orja- 
tüdruk olema.» 

Seepeale võeti kõik paremad riided vaeselapse käest 
ja tühjendati kadunud ema kirst, kust kõik ehtehilbud 
võõrasema tütardele anti. Mehetütrele pandi selga vana, 
narakas hall kuub, millega ta tuhas ja tolmus hommikust 
õhtuni majatöid pidi toimetama. Et ta seal silutud ja 
puhas ei võinud olla, sellepärast sõimasid võõrasema ja 
poolõed teda Tuhka-Triinuks. Nad tegid vaeselapsele igal 
viisil kahju ning meelepahandust ja laitsid teda sala- 
mahti isa ees, nii et laps ka tema poolt abi ei leidnud, kui 
ta mõnikord läks häda kaebama. Tuhka-Triinu kannatas 
kaua aega vaikselt, nuttis ja palus jumalat, aga ei läinud 
ema hauale istutatud pihlakale siiski oma südamevalu 
avaldama. 

Kui ta ühel päeval oja ääres riideid loputas, juhtus, 
et üks harakas puuladvast jutustas: «Rumal laps, rumal 
laps! Miks sa pihlakale ei lähe kaebama ja nõu küsima, 
kuidas oma rasket põlve võiksid kergendada.» 

Need sõnad tuletasid talle meelde eide viimast juttu 
surmavoodil, ja ta võttis nõuks pihlaka palvele minna, 
niipea kui mahti leiab. Päeval ei olnud küll see iial või- 
malik — aga öösel, kui teised magasid, tõusis ta sala- 
mahti asemelt, pani riided selga, läks ema hauale, istus 
künka otsa ja hakkas pihlakat raputama. 

Üks hääleke küsis: «Kas on süda sul veel puhas ja 
vaga kui ennegi või oled juba eksinud?» 

Triinu kostis: «Jumal üksi näeb ja tunneb südame 
mõtteid; minu hinge teada ei ole küll mingit eksitust.» 

Nüüd tundis ta, nagu oleksid nägematud käed ta 
pead ja palgeid silitanud, aga hääl õhust hüüdis: «Kui 
sul põli väga ohakaseks läheb ja sa tööga enam valmis 
ei jõua saada, siis kutsu kukk ja kana endale appi!» 

Tütarlaps ei osanud esiotsa küll mõista, mis abi talle 
kodulindudest pidi tulema. Kodu poole minnes tuli tal 
meelde, kuidas poolõed sagedasti kiusu pärast herned ja 
läätsed tuhka puistavad, kust tema need iva-ivalt välja 

peab otsima, enne kui keedupatta saab panna. Ta tahtis 
kord naljapärast katsuda, kas ehk juhatatud abimeeste 
nokad ajaviitlikku tööd ei võiks kergendada. 

Kuningas oli uhke pidu valmistanud ja igale poole 
käskjalad välja saatnud, kes kogu riigis lausa pidid kuu- 
lutama, teedel ja radadel välja hüüdma, et kõik noored 
prisked tütarlapsed viieteistkümne ja kahekümne aasta 
vahel pidid kuninga lustipidule tulema, mis kolm päeva 
järjest kestab, sest ta ainukesel pojal olevat nõu teiste 
hulgast see tütarlaps välja valida, kes kõige viisakam ja 
mõistlikum ning kuningapojale meelepärast on. 

Oh sa kallis aeg, mis kihin ja kahin nüüd igal pool 
tõusis! Õnneks ei olnud kästud ristimisetähte kaasa võtta, 
mispärast võisid minna õnne katsuma ka need, kes jalad 
juba mõne sammu kahekümne aasta piirist üle olid 
tõstnud. 

Tuhka-Triinu poolõed, eide kuldtütrekesed, pidid 
mõlemad kuninga pidule minema. Nüüd oli vaesellapsel 
hommikust õhtuni tööd. Ta pesi ja vaalis riideid, õmbles 
uusi ehteid ja pidi selle kõrval kõik muud majatalitused 
toimetama. Aga nagu ei oleks sellest veel küllalt, viskas 
vanem poolõde kausitäie läätsi tuhka, hüüdes: «Nopi sealt 
ja pane keema!» Triinule tuli õnneks ema haual kuuldud 
õpetus meelde, seepärast ütles ta: «Kukekene, kanakene! 
Tulge läätsi noppima!» Silmapilk olid kutsutud abimehed 
kohal ja hakkasid noppima, kuni nad lühikese ajaga vil- 
mased ivakesed tuhast siblisid ja nokkadega kaussi panid. 

Kui siis hiljem esimene pidupäev kätte jõudis, pidi 
Tuhka-Triinu õdesid ehtima, nende päid sugema, silmi 
pesema ja neid uhkesti riidesse panema, mille eest teda 
tänuks sõimati ja mõned lopsud kõrvade taha paisati, nii 
et silmad tuld lõid ja kõrvad kumisesid. Tuhka-Triinu 
kannatas rahulikult seda ülekohut ja ohkas mõne korra 
taeva poole. Aga kui poolõed pidule olid läinud ja ta üksi 
võõrasemaga koju jäänud, tõusis tal südamesse raske 
igatsus, mis pisarad silmi ajas. Temagi oleks hea meelega 
pidule läinud, kui luba oleks antud ja kui tal oleks olnud 

riideid selga panna, millega teiste piduliste sekka oleks 
võinud minna. 

Kui ta peatäie nutnud oli ja sellega esimese kurbuse 
kustutanud, võttis ta sukavardad näppu ja istus leeaugu 
kõrva pingikesele, kus ta süda aegamööda jälle kerge- 
maks läks. Ta mõtles kadunud eide peale ja palus jumalat, 
et ta ise ükskord ka mulla alla saaks. Aga nii kaua, kui 
ta veel põrmupõlves elab, tõotas ta vagal meelel kõik 
kannatada, kuni ta ükskord paremas ilmas jälle eide 
kaissu puhkama saaks. 

Korraga kuulis ta oma nime hüütavat, aga silmi tõs- 
tes ei näinud ta kedagi. Natukese aja pärast ütles näge- 
matu hääleke: «Mine, raputa pihlakat!» 

Tuhka-Triinu tõttas käsku täitma. Sai ta paar korda 
pihlakat raputanud, läks pimedus valgeks ja küünrakõr- 
gune kuldriides naisterahvas istus pihlaka ladvas, väike 
korvike ühes ja kuldkepike teises käes. Pisike võõras 
küsis tütarlapselt üht ja teist, kuidas ta elupäevad tänini 
olid olnud, ja kui ta lugu oli kuulnud, tuli ta puuladvast 
maha. Ta silitas vaeselapse palgeid ja ütles tröösti- 
des: «Sinu elupäevad lähevad üürikese aja pärast pare- 
maks. Aga täna pead sa kuninga pidule minema.» Tuhka- 
Triinu vahtis uskmatult tema silmi ja arvas juttu pilka- 
miseks. 

Pisike naisterahvas võttis korvist kanamuna, puudu- 
tas muna kuldkepikesega, ja sedamaid seisis ilus tõld 
murul. Siis võttis ta karbikesest kuus hiirepoega, moon- 
das need kuueks ilusaks võigukarva hobuseks, kes tõlla 
ette rakendati, Mustast põrnikast tehti kutsar ja kaks kir- 
jut liblikat moondati teenriteks. Need palusid Tuhka- 
Triinut tõlda istuda ja kuninga pidule sõita. Kuidas toh- 
tis vaenelaps tahmases riides pidule minna? Pisike nõia- 
neitsike — või kes ta muud võis olla — puudutas oma 
kuldkepikesega ta pead, ja vaata, silmapilk sai Tuhka- 
Triinu kõige uhkemaks saksapreiliks. Ta vanad, halvad 
riided muutusid iluehteiks, mis olid üsna siid ja samet 
ning kullast ja hõbedast läikisid. Kõige ilusam oli kuld-° 

pärg ta peas, mis kalliskividest läikis, nõnda et need 
nagu tähed taeva küljes hiilgasid. 

Nõianeitsike õpetas: «Sõida nüüd pidule ja maitse 
teistega seltsis kõiki ilusid ja luste, et endiste piinapäe- 
vade mälestus su meelest kustub ja rõõm su südamele 
koitma hakkab. Aga kui kukk keskööl kolmandat korda 
laulab, siis ei tohi sa Silmapilkugi kauem viibida, vaid 
pead ruttu koju tulema, nagu põleks tuluke sul taskus. 
Muidu lõpeb nõiduse vägi, kaovad tõld, hobused, kutsar, 
teenrid, ja sa isegi saaksid jälle selleks tagasi moondatud, 
kes sa enne olid. Seepärast ära unusta mu õpetust, muidu 
langed sa häbisse ja kaotad oma õnne.» 

Tuhka-Triinu tõotas aega teraselt tähele panna, istus 
tõlda ja sõitis tuhatnelja kuninga pidule. Kui ta pidusaali 
astus, näis, nagu oleks päike tõusnud, nõnda et kõik tei- 
sed preilid ja neitsid ta kõrval kahvatasid nagu kuu ja 
tähed lausa koidu valgel. 

Poolõed ei tundnud teda küll mitte ses uhkuses ja 
ilus, aga nende süda kippus kadedusest lõhkema. 
Kuningapojal ei olnud enam silma ega kõrva teisi tähele 
panna, ta ei raatsinud silmapilku lahkuda Tuhka-Triinu 
kõrvalt, kellega ta magusasti juttu vestis, naljatas ja tant- 
sis, otsegu ei oleks teisi toas enam olemas. Ka vana ku- 
ningas ja ta abikaasa püüdsid kenale neiule igapidi au 
pakkuda, kellest nad miniat lootsid saada. 

Tuhka-Triinu elas kui taevas, nõnda et lust ja ilu talle 
aega ei andnud midagi mõtelda, vaid ainult silmapilgu 
õnne maitseda. Peaaegu oleks ta ka nõianeitsikese õpe- 
tused unustanud, kui kukelaul keskööl teda ei oleks taga 
kihutanud kodu poole ruttamä. 

Kui ta toauksest välja läks, laulis kukk juba teist 
korda, aga veel enne, kui ta tõlda jõudis astuda, oli kuke- 
kõri kolmandat korda hüüdnud. Sel silmapilgul kadusid 
tõld, hobused, teenrid, nagu oleksid nad maa alla vaju- 
nud. Tuhka-Triinu tundis vanu tahmaseid ja tolmuseid 
riideid enda ümber olevat ja kihutas nüüd joostes, jala- 
kandadele tuld andes kodu poole, nii et pea otsas kihises 

ja higi palgeid mööda maha tilkus. Ta puges leeaugu kõr- 
vale asemele puhkama, mõtles tüki aega ilule ja aule, 
mis temale kuningakojas oli näidatud, ega võinud und 
kaua aega silmalaugudele tulla. Viimaks jäi ta magama 
ja puhkas teise hommikuni rahulikult, ehk küll unenäod 
mitmel viisil õnnelikku ilupidu tema silma ette tagasi 
tõid. 

Poolõed ärkasid vast lõuna eel pidu väsimusest. Kui 
nad Sängist välja tulid, pidi Tuhka-Triinu neid pesema, 
riidesse panema ja nende päid sugema, kusjuures nad 
muust ei rääkinud kui eilsest peost kuningakojas ja tund- 
mata võõrast neiust, kelle ilu, uhkus ja viisakad kombed 
teiste üle nõnda olid hiilanud, et sellest silmapilgust, 
kus ta üle läve tuppa oli astunud, kuningapoja silmad 
enam temalt ära ei läinud. Oli see loodud inimeselaps, 
siis ei võinud ta muud olla, kui kõige rikkama kuninga 
tütar, kas ehk Kunglamaalt pärit. Pärast tema lahkumist 
seisnud kuningapoeg norgus, pole enam tantsinud ega 
kellegagi juttu teinud. 

Tuhka-Triinu süda hüppas rõõmust seda kuuldes, 
sellepärast viitis ta poolõdesid ehtides kolm korda pike- 
malt aega ega hoolinud nende sõimust ja taplusest midagi, 
mis nagu hane selga kallatud vesi temasse ei puutunud. 
Leeaugul ei olnud tal õhtuni muud mõtet kui eile maits- 
tud ilu ja kuningapoeg, kes tema peale silma oli visanud. 

Kui nüüd poolõed teisel õhtul jälle pidule läksid, jäi 
Tuhka-Triinu rahulikult koju ega läinud enam ka pihlaka- 
puud raputama, vaid kõik pidi taevaisa hooleks jääma. 
Juba enne keskööd tulid poolõed kuninga pidult tagasi, 
rääkisid koju tulles, kuidas kuningapoeg lodus ja nukker 
olnud, kellegagi pole tantsinud ega juttu teinud, vaid 
üksisilmi ukse poole vahtinud, kas eilne neiu jälle sinna 
tuleb. Kuningas olevat seepärast öelnud, ta poeg olevat 
poolhaiglane, nõnda et kolmas pidupäev sel korral pida- 
mata jäävat. g 

Mis meil veel rääkimata jäi: Tuhka-Triinu oli kiirel 
põgenemisel pidusaalist ühe oma kuldkingadest ukseläve 

ligidale ära kaotanud. Teisel hommikul leidis kuninga- 
poeg kogemata ärakaotatud kinga ja lootis sellega tütar- 
lapse jälile saada. Ta igatsus ei andnud enam ööl ega 
päeval talle mahti. Ennemini oleks ta hauda läinud, kui 
tundmata võõrast neiust lahkunud. Aga kust võis ta selle 
leida? 

Mõne päeva pärast andis ta käsu, linnas ja maal igas 
kohas kuulutada, et tal olevat kindel nõu see tütarlaps 
endale abikaasaks kosida, kelle jalg mahajäänud kuld- 
kinga mahub. Selle kutse peale ruttasid siis kõik noored 
tütarlapsed õnne katsuma, kas jalg neid jõuaks kuninga- 
poja abikaasaks kanda. 

Kuningakoja uhkemas toas seisis ilus kuldne king siid- 
padjal. Sinna talutati ülemad ja alamad tütarlapsed üks- 
teise järel, et igaüks võiks kinga oma jalga passida. Kuid 
ühele oli king pikk, teisele jälle lühike, kolmandale väga 
kitsas, nõnda et kellegi jalg sisse ei mahtunud. Küll pidi 
siis mõni varvas ja jalakand piina kannatama, mis ometi 
ei aidanud. Ühel päeval läksid ka Tuhka-Triinu poolõed 
sinna oma head õnne katsuma. Neil olid enda arvates nii 
pisikesed jalad, et peaaegu käokinga oleksid võinud mah- 
tuda. Seepärast tõmbasid, kiskusid, vajutasid ja toppisid 
nad vägisi jalga kuldkinga, nii et veri küünte alla valgus. 
Aga kõik nende vaev läks nurja. Noorem poolõde ütles 
nina kärssu tõmmates: «See on albi king, kiusupärast teh- 
tud, kuhu sisse kellegi jalg ei või mahtuda.» Ligemal 
silmapilgul pidi tema jutt valeks minema. 

Suur oli nende imestus ja ehmatus, kui äkitselt toa 
uks lahti läks ja — Tuhka-Triinu tuppa astus oma igapäe- 
vases tuhatolmuses ülikonnas, nagu ta harilikul kombel 
leeaugu serval istus. Vihas andsid nad käsu tahmane hil- 
bakas kuninga toast välja visata, aga enne, kui keegi 
nende käsku kuulda võttis, oli Tuhka-Triinu oma jala 
kuldkinga pannud, mis nagu tema jala tarvis näis valatud 
olevat. Enne kui vaatajad aega said imestusest natuke pu- 
hata, tõusis juba teine, veel kentsakam tükk nende silma 
ette. Tuba läks korraga paksu udupilve, nii et sammu 

kaugusele ei võinud vaadata. Udust hiilgas äkki nagu 
tulevalgus, kust pisikese nõianeitsi särav kuju välja pais- 
tis. Ta puudutas kuldkepikesega Tuhka-Triinut, kellest 
mõttekiirusel vana kuju maha langes, ja nende ees seisis 
see hiilgav neitsi, kes esimese pidupäeva õhtul kuninga- 
poja meelest kõige armsam oli olnud. Nüüd ruttas 
kuningapoeg hõisates kauni neitsi poole, langes ta kaela 
ja ütles siis: «Selle neiu on jumal mulle abikaasaks loo- 
nud.» 

Väike nõianeitsi — või kes ta muidu võis olla — 
kinkis Tuhka-Triinule nii palju kaasavara, et seda voori- 
kaupa linna veeti ja seal uhked pulmad peeti, mis terve 
kuu vältasid. 

Nõnda sai põlatud vaesestlapsest kuningapoja abi- 
kaasa. Ta poolõed tahtsid kadedusest lõhkeda, et Tuhka- 
Triinu nii kõrgele oli tõusnud, keda nemad siiasaadik hal- 
vemaks kui õuekoera olid pidanud. Aga Tuhka-Triinu 
vaga süda ei läinud neile kurja kurjaga tasuma, vaid 
andis kõik ülekohtu andeks ja tegi neile pealegi veel 
a kui ta ise pärast äiataadi surma kuninga kaasaks 
oli saanud. 

Ehk ta küll juba ammugi mulla all puhkab, siiski 
elab mälestus temast rahva suus kustumata. Teda kiide- 
takse kõige paremaks ja kõige kaunimaks kuningannaks, 
kes kunagi on elanud. 


ODESIIIODEGDIT ODDI TO DSEDCO DST 


PARISTAJA-POEG 


Paristaja-poeg tegi kuradiga seitsme aasta peale 
kauba, et kurat teda sulase viisil pidi teenima ja tõrku- 
mata igas tükis peremehe tahtmist täitma. Truu teenistuse 
palgaks tõotas Paristaja-poeg talle oma hinge anda. Ku- 
rat täitis oma lubatud kohust peremehe vastu, ei põlanud 
kõige raskemat tööd ega nurisenud iial toidu üle, sest ta 
teadis, mis palga ta seitsme aasta pärast õigust mööda 
pidi saama. 

Kuus aastat olid mööda läinud ja seitsmes juba käes, 
aga Paristaja-pojal ei olnud kogunisti lusti kurivaimule 
oma hinge nii odavasti müüa; seepärast lootis ta mingi 
kavalusega end vaenlase küüsist päästa. Juba kaupa te- 
hes oli ta vanapoissi tüssanud: enese vere asemel talle 
kuke verd kinnituseks andnud, missugust pettust tölpsilm 
tähele ei pannud. Selle pettusega läks kõige kindlam side 
tühja, miska hinge pidi sõlmitama, et ta enam lahti ei 
pääseks. 

Ehk küll teenistusaja lõpp päev-päevalt ikka ligemale 
jõudis, siiski ei olnud Paristaja-pojal veel mingit tempu 
välja arvatud, miska ta end lahti võis päästa. Nüüd juh- 
tus, et must äikesepilv ühel palaval päeval lõuna poolt 
üles tõusis ja rasket müristamist ähvardas. Vanapoiss 
põgenes sedamaid maa põhja varjule, kuhu ta selle tarbeks 
urgastee kivi alla oli teinud. 

«Tule, vennike, mulle seltsiks, seni kui müristamine 
mööda läheb!» palus kurat mesikeelel peremeest. 

«Mis palka sa mulle selle eest lubad, kui su palumise 
täidan?» küsis Paristaja-poeg. 

Kurat tõotas maa all kaupa sobitada, sest et siin 
enam tingimise mahti ei olnud, kus pilv igal silmapilgul 
kaela ähvardas tulla. 

Paristaja-poeg mõtles: täna on kartus vanapoisi üsna 
küpseks teinud. Kes teab, ehk päästan enda õnnelikult ta 
käest. Nõnda mõteldes läks ta temaga koopasse. 

Raske müristamine vältas sel korral väga kaua; 
raks kärgatas raksu järel, nii et maapind vabises ja 
kaljud kerkisid. Igal põrutamisel vajutas vanapoiss 
rusikad kõrvade ette ja pigistas silmad kinni; külm 
higi kattis ta värisevat keha, nii et ta sõna suust ei 
saanud. 

Õhtu eel, kui müristamine mööda läinud, ütles ta 
Paristaja-pojale: «Kui vanataat vahete-vahe nii palju 
kära ja mürinat ei teeks, võiksin ma temaga läbi saada ja 
rahulikult elada, sest et ta nooled mulle maa all haiget 
ei või teha. Aga ta kole mürin küpsetab mu nõnda, et ma 
korraga meele peast kaotan ja enam ei tea, mis teen. 
Maksaksin sellele mehele rohket palka, kes mind sest kit- 
sikusest päästaks.» 

Paristaja-poeg kostis: «Siin ei ole paremat nõu, kui 
müristamisriistapuu vanataadi tagant salamahti ära varas- 
tada.» 

«Ma varastaksin küll,» kostis kurat, «kui asi võima- 
lik oleks, aga vana Kõu on alati valvel, ta ei jäta päeval 
ega öösel müristamisriista vahtimata, kuidas seal varasta- 
mine võimalik oleks?» 

Paristaja-poeg hakkas nüüd pikemalt rääkima, kuidas 
tema arvates asi võiks korda minna. 

«Jah, kui sina mulle appi tuleksid,» hüüdis kurat, 
«siis ehk võiks nõu meil korda minna; mina üksi ei või 
temast iial jagu saada.» 

Paristaja-poeg lubas talle abimeheks tulla, aga selle 
vaeva eest ei küsinud ta pisemat palka, kui et kurat tema 
hingekaubast pidi tagasi astuma. 

«Minupärast võta kolm hinge, kui sa mind sest 
koledast hirmust päästadl» hüüdis kurat rõõmsasti. 

Siis avaldas talle Paristaja-poeg, mil viisil ta var- 
guse arvas võimaliku olevat, kui nad mõlemad ühel mee- 
lel ja ühel rammul tööle läheksid. «Aga,» ütles ta vii- 
maks, «meie peame niikaua ootama, kui vanataat jälle 
ühel päeval end nõnda ära väsitab, et raskesti magama 
uinub. Muidu magab ta kui jänes, silmad vallali.» 

Mõni aeg pärast meeste nõupidamist tõusis pikk ja 
raske müristamine. Kurat istus Paristaja-pojaga jälle kivi 
all varju-urkas peidus. Hirm oli vanapoisi kõrvad kinni 
pannud, nii et ta sõnagi seltsimehe jutust ei kuulnud. 
Õhtul läksid mõlemad kõrge mäe otsa, kus vanapoiss 
Paristaja-poja oma õlgadele tõstis ja nõiduseväel ennast 
pikemaks hakkas venitama, ise sealjuures lauldes: 


«Veni, veni, vennikene, 
Kasva, kaelapennikene!»> 


kuni ta pilve piirini kasvas. 

Kui Paristaja-poeg üle pilve serva silmad kaugemale 
ulatas, nägi ta Kõue-taati rahulikult magavat, pea vastu 
pilverüngast asetatud, aga parem käsi seisis põigiti 
müristamisriista üle sirutatud. 

Seepärast ei oleks võimalik olnud pilli ära võtta, sest 
et käe külge puutumine magaja oleks äratanud. Paristaja- 
põeg ronis vanapoisi õlalt pilvele, läks kassisammul lige- 
male ja võttis kavaluse abiks. Ta võttis täi oma kõrva 
tagant ja pistis Kõue-taadile nina peale kutistajaks. Vana- 
mees hakkas sedamaid käega nina sügama. Silmapilk 
käppas Paristaja-poeg müristamisriista ta kõrvalt ja 
kargas pilve servalt kuradi kuklasse, kes temaga mäest 
alla punus, nagu oleks tal tuluke kannul. Ei olnud vana- 
poisil enne püsi ega aega tagasi vaadata, kuni ta põrgu 
jõudis. Seal pani ta vargasaagi raudkambrisse seitsme 
luku taha, tänas Paristaja-poega mõnusa abi eest ja laskis 
ta hingega tükkis priiks. 

Aga nüüd sündis ilmale ja inimestele õnnetus, mida 
Paristaja-poeg ei teadnud ega võinud ette arvata: pilved 
ei andnud enam piisakest märga, kõik närtsis põua kätte. 

«Olen ma kergel meelel seda kogemata viletsust rah- 
vale sünnitanud, siis pean ma asja jälle püüdma paran- 
dada, niipalju kui iial võimalik,» mõtles Paristaja-poeg, ja 
hakkas nõu pidama, kuidas häda võiks vähendada. 

Ta läks põhja poole Soome rajale, kus kuulus tark 
elas, avaldas sellele varguseloo ja rääkis ühtlasi, kus 
müristamisriistapuu praegu varjul seisab. 

Tark ütles: 

«Peab vanale Kõue-taadile sedamaid sõnumeid 
saatma, kus ta müristamisriist vangis seisab. Küllap ta 
siis ise pikemalt nõu leiab, et kadunud omandust tagasi 
püüda.» 

Siis läkitas ta põhjakotkaga vanale pilvetaadile sõnu- 
meid. Juba teisel hommikul tuli Kõu tarka tänama, kes 
talle varga jäljed kätte oli näidanud. 

Seepeale moondas Kõu end poisikeseks, läks kellegi 
kalamehe juurde ja kauples enda suviseks palgaliseks. 
Sest tema teadis, et kurat sagedasti järvel käis kalu taba- 
mas, ja lootis temaga seal kokku saada. Ehk küll poisike 
Pikker väsimata ööd ja päevad nootasid oma silmast ei 
lasknud, siiski läks tükk aega, enne kui ta vaenlast näha 
sai. 

Kalamees oli ammugi tähele pannud, kuidas mõni- 
kord ööseks järve lastud võrgud hommikul üsna tühjalt 
välja tõmmati, aga ta ei teadnud, mis selle põhjuseks oli. 
Poisike teadis paremini, kes see kalavaras oli, aga ta ei 
tahtnud enne rääkida, kuni ta varast peremehele ka võiks 
näidata. 

Ühel kuuvalgel ööl, kui ta peremehega seltsis järvele 
läks võrkusid vaatama, juhtus, et varas parajasti tööl oli. 
Lootsiku servalt vee alla luurates nägid mõlemad, kuidas 
vanapoiss võrgusilmustest kalu noppis ja kaelkotti toppis. 

Teisel päeval läks kalamees kuulsalt targalt abi 
otsima ja palus tarka niisugust tempu teha, mis varga 

võrgu külge kinni köidaks, nii et ta peremehe tahtmata 
ära ei pääseks. Lugu sündis täielikult kalamehe soovimist 
mööda. Kui teisel päeval võrk järvest üles vinnati, tõusis 
vanapoiss tükkis veepinnale ja veeti nüüd kaldale. 

Oh seda nahaparki, mis ta siin kalamehelt ja kala- 
poisikeselt sai! Et ta targa abita võrgu küljest ei võinud 
lahti pääseda, pidi ta kalameeste virutamist kannatama, 
kus rohkesti hobusekoorem vemblaid ta kere peale kulu- 
tati, hoolimata, kuhu matsud puutusid. Vanapoisi verine 
pea oli paistetanud kui pakk, silmamunad kippusid välja 
tungima, mis niisama inetu kui kole näis. Siiski ei halas- 
tanud kalamees ja tema poisike piinatud kuradi peale, 
vaid puhkasid aeg-ajalt natuke väsimust ja hakkasid siis 
jälle uuesti kolkima. 

Kui ainekeelil palumised midagi ei aidanud, hakkas 
vanapoiss viimaks rohket lunastushinda pakkuma, tõotas 
poole varandust või rohkemgi kalamehele anda, kui ta 
kütkest lahti päästetaks. Vihane kalamees ei hakanud 
enne kaupa tegema, kui viimne ramm lõppes, nii et ta 
enam malka ei jõudnud liigutada. Kui kaup oli tehtud, 
päästeti vanapoiss targa abiga võrgust. Ta palus kala- 
meest poisiga seltsis kaasa tulla, lunastushinda ära tooma. 
Kes teab, ehk lootis ta neid mingi kavalusega veel petta. 

Põrgutalus valmistati võõrastele väga uhke ja pikk 
lustipidu, mis kauemini kui nädalapäevad vältas ja kus 
millestki puudu ei olnud. Vanaperemees näitas võõras- 
tele oma varakambreid ja salariistu, laskis mängumeestel 
ilusamaid pillilugusid kalamehele meelelahutuseks män- 
gida. 

Ühel hommikul ütles poisike Pikker salamahti kala- 
mehele: 

«Kui täna sulle jälle suurt ilu ja au näidatakse, siis 
palu pill välja tuua, mis raudkambris seitsme luku taga 
seisab.» 

Söögilauas, kus meestel pead juba poolpurjus olid, 
palus kalamees pilli salakambrist näha tuua. Kurat täitis 
palumise, tõi pilli tuppa ja hakkas ise selle peal mängima. 

Ehk ta küll kõigest väest hingeõhku pilli sisse puhus ja 
toru küljes sõrmi liigutas, siiski ei tulnud pillist paremat 
häält välja kui sabanäpistisse pandud kassilt või hundi- 
sõidul vingutatud põrssalt. 

Kalamees ütles naerdes: 

«Arge väsitage end ilmaaegu! Ma näen selgesti, et 
teist pillipuhujat ometi ei saa! Mu karjapoisike oleks osa- 
vam pillilööja.» 

«Tohool» hüüdis kurat, «või arvate selle pilli puhu- 
mist pajuvile sarnaseks, et mängimine üsna naeruasi on? 
Tule, vennike, katsu esiteks, ja kui sina või su karjapoiss 
midagi hääle sarnast pilli sisse peaks puhuma, siis ei taha 
ma pikemalt põrgu peremehe nime kanda. Säh, tule 
katsu!» hüüdis ta, pilli poisikese kätte andes. 

Poisike Pikker võttis pilli. Aga kui ta suu toru külge 
pani ja hingeõhku sisse puhus, siis värisesid põrgu sei- 
nad ning kurat langes oma perega uimaselt maha, ja näi- 
sid minestuses otsegu surnud. 

Akitselt seisis poisikese asemel vana müristaja-taat 
ise kalamehe kõrval, tänas abi eest ja ütles: 

«Tulevail päevil, kui mu pill jälle pilvedest hüüab, 
peavad su võrgud rohkesti saaki saama.» 

Siis ruttas ta kodu poole minema. 

Teel tuli Paristaja-poeg talle vastu, langes põlvili, 
süüd kahetsedes ja alandlikult andeks paludes. Kõue-taat 
ütles: 

«Inimeste kergemeel eksib sagedasti taevaliku tarkuse 
vastu. Seepärast täna õnne, pojuke, et mul jälle võimalik 
on neid viletsuse jälgi kustutada, mis sinu rumalus rah- 
vale on sünnitanud.» 

Seda öeldes istus ta kivi otsa ja hakkas müristamis- 
pilli puhuma, kuni vihmaväravad lahti läksid ja maapinda 
pisaratega jootsid. Paristaja-poja võttis vana Kõue-taat 
endale sulaseks, kus ta praegu veel elavat. 

PIKSE PILL 


Alguse päevil oli vanataadil maailma korraleseadmi- 
sega väga palju talitusi, mis hommikust õhtuni tal aega 
viitis ja mõnda ei lasknud tähele panna, mis siin ja seal 
tema seljataga sündis. Kanged mehed olid juba ilma algu- 
sest saadik üksteise vastased, missagedasti tüli tegi. Nõnda 
olid Pikne ja Vanatühi tüki aega teineteisega rammu katsu- 
des võidelnud, kumb kumma üle suurema voli peaks saama. 
Ehk küll mehed ööd ja päevad alati teineteise kannul luu- 
rasid ja päid rohkesti mõtetega väsitasid,kuidas vägivalla 
või kavalusega teineteisele enam pussi võiksid mängida, 
siiski ei olnud nad tükil ajal õnnelikku silmapilku leid- 
nud, kus salaja peetud nõu võiksid tõeks teha. 

Juhtus kord, et Pikne alalise valvamise väsimusel kui 
unekott raskesti magama uinus ja õnnetul viisil oma 
pilli pähitsi alla panemata unustas, kus mänguriist muidu 
ikka seisis. Raske uni lukutas silmad ja kõrvad, mispärast 
mees ei näinud ega kuulnud, mis ta ligidal juhtus. Vana- 
tühi, kes enamasti igal sammul vaenlase jälil luusis, lei- 
dis Pikse magamast, astus kikivarvul ligemale, võttis pilli 
magaja kõrvalt maast ja pistis vargasaagiga lippama. Sel- 
lega lootis ta müristajataati kõige enam pahandada ja ta 
võimust vähendada, kui karistaja pilli ära peitis, mis siia- 
saadik kõige kurjem põrguliste nuhtleja oli olnud. Kui 
nüüd Pikne unest ärgates silmad vallali ajas, nägi ta 
sedamaid kahju, mis vaenlane talle magades oli teinud. Et 
keegi muu pilli ei võinud varastada kui Vanatühi, seda 

märkas ta kohe, aga kuidas varastatud omandust varga 
küüsist tagasi nõuda? 

Ta oleks muidu küll varguseloo vanaisale ära kaeva- 
nud ja talt abi palunud, aga seeläbi oleks ta enda hoole- 
tus avalikuks tulnud, ja vanataat oleks ehk pealegi veel 
vihasel meelel teda karistanud. Need mõtted tegid Pik- 
sele tüki aega muret. Ta põgenes enamasti üksikuisse 
kohtadesse, kus keegi teda silma ei saanud. 

Ehk Vanatühi küll muidu külavasika sarnane lontrus 
ja rumal igas tükis, siiski oskas ta oma nahka Pikse eest 
hoida. Muidu kartis ta Pikse pilli kui kolli, nii et eemalt 
juba putkama põgenes, aga nüüd võis ta natuke julgem 
olla. Ta teadis mõne salajase varju-urka, kus Pikse no0o- 
led talle ei võinud viga teha; veepõhjas võis ta Pikse pä- 
rast mureta elada. Pikne arvas sedamaid, kui ta mõnel 
päeval Vanatühja silma ei saanud, et ta kuskil vee all 
peidus istus, ometi ei leidnud ta tükil ajal midagi pare- 
mat nõu, kuidas teda kinni ja oma pilli ta käest tagasi 
pidi saama. 

Kogemata juhtus talle ühel päeval mõnus nõu mõt- 
tesse, mille ta sedamaid tahtis ette võtta. Ta moondas 
enda poisikesekujuliseks, läks siis rannaküladesse ja otsis 
seal, kas võimalik ei oleks mõne kalamehe juurde teeni- 
jaks saada. 

Nõukas kalamees, Lijon nimi, ütles, kui ta viisaka 
poisikese juttu oli kuulnud: «Lojuste karja mul küll ei ole, 
kuhu sinusuguse võiks panna, aga ma tahan sind katseks 
võtta, kas sust ehk aegamööda kalapüüdmisel abilist võik- 
sin saada. Sa näid terase vaimuga poiss olevat. Kui sa 
niisama virk ja sõnakuulelik oled, siis võime hõlpsasti 
kaubale saada.» Teisel hommikul järvele minnes võttis ta 
poisikese kaasa, õpetas teda õnge, nooda ja võrkudega 
ümber käima ja muid kalamehele tarvilikke talitusi täitma. 

Juba mõne päeva pärast leidis ta terasest õpipoisist 
endale abi, kes kõik toimetused hõlpsasti tundma õppis 
ja igal sammul peremehele abiks oskas olla. Aegamööda 
sai poisike talle otsegu paremaks käeks, nii et ta iial 

enam üksi kalale ei läinud. Teised kalamehed nimetasid 
irvihambail poisikest Lijoni sabarakuks. Poisike ei pan- 
nud Ssõimunime pahaks, vaid rõõmustas kogemata õnne 
üle, et ta nüüd iga päev hommikust õhtuni veepinnal võis 
sõita, kus vaenlane ehk kuskil põhjas peidus istus. 

Nüüd juhtus, et Vanatühi oma pojale tahtis pulmi 
teha ja pulmalistele väga uhke peo valmistada, et rahva- 
suu tüki aega ta rikkusest saaks jahvatada; — auahnus 
on kuradil kõige kurjem tagakihutaja! Vana põrgupapa 
sirutas käpad igale poole, kust saaki lootis õngitseda, aga 
kõige enam püüdis ta sealt põldudelt vilja lõigata, kuhu 
teised olid külvanud, et tal suuremat vaeva ei oleks, kui 
teiste poolt valmistatud tööd aga kotti pista. 

Nõnda juhtus ta ühel päeval ka sinna järvele, kuhu 
kalamees Lijon ööseks oma võrgud oli pannud. Kui ta 
parajasti võrgusilmustest kalu välja kitkus, tuli kala- 
mees poisikesega järvele võrkusid välja tõmbama. Poisi- 
kese terane nugissilm oli kui välk eemalt juba vaenlast 
vee all näinud. Ta tõukas peremehele külge ja sosistas 
talle salamahti kõrva, mis vea pärast viimaseil päevil 
kalasaak neil nii kehv oli olnud. «Vargakäsi nosib praegu 
võrgu kallal,» ütles ta, sõrmega peremehe silma varga 
peale juhatades, kes järve põhjas praegu tööl oli ja tuli- 
jaid tähele ei pannud. Aga Lijon oli osav kunstimees, kes 
varga käpa sedamaid varguse külge oskas kinnitada, nii 
et tal tema abita pääsemist loota ei võinud olla. 

Kui ta kõik salatembud oli toimetanud, läks ta poisi- 
kesega koju tagasi ja ütles naljatades: «Las' tal homme 
hommikuni kalu lugeda, kui palju neid võrku läinud!» 

Teisel päeval, kui järvele mindi võrkusid välja tõm- 
bama, leiti vanataadike-Tühi võrgulingus kinni, kust me- 
hike end ei võinud lahti päästa, vaid avalikult kalamehe 
silma ette pidi astuma. 

Kui tal nüüd pea võrguga veepinnale kerkis, andis 
kalamees pihlakase aeruga kohe mõned matsud teretami- 
seks, et mehikesel kõrvad vihisedes pilli puhusid. Kaldal 
võtsid mõlemad, kalamees ja poisike, vemblad kätte ja 

hakkasid vargale palka maksma. Ehk küll poisike kehast 
kõhe näis, siiski maitsesid ta matsud nii valusad, et 
Vanatühja soontest ja üdist läbi käisid ja tossu kippusid 
välja võtma. Siis hakkas Tühi kisendades paluma: «Anna 
seekord andeks, vennike, ja võta kuulda mu vabandamist. 
Häda ajab härja kaevu, niisama sel korral ka minu vaese 
su võrgule. Mul tulevad poja pulmad majja, mida — 
nagu ise tead — kalata ei või valmistada. Ja et mul enda 
käest võrkusid ei olnud, pidin mõne kala sinu võrgust 
laenuks võtma. See oli mu esimene eksitus sinu vastu ja 
jäägu ka viimaseks. Ei taha ma elupäevil sauna unustada, 
mille täna mulle kütsite. Su poisikese vihtlemine on tei- 
nud mu üsna tuimaks, nii et kätt ega jalga ei jaksa liigu- 
tada.» 

Kalamees kostis: «Jäägu meie tüli siis sedapuhku 
seisma. Sa tunned nüüd mu võrgud ja oskad end teine- 
kord vististi nende eest hoida. Võta kalakott selga, ja siis 
kasi mu silmist, et ma su kandu enam ei näe, ehk 
muidu — !> Seda öeldes näitas ta malka. 

Vanatühi andis tänades kalamehe jalgadele suud, et 
nii hõlpsasti lingust oli pääsenud. Ehk tal küll juba roh- 
kem kui koorma võrra kalu kotis oli, siiski himustas ta 
veel üht kala püüda, keda ta kõige magusamaks pidude 
roaks arvas. Mesikeelel hakkas ta kalameest paluma oma 
poja pulma võõraks tulla, seal lootis ta kas väe- või kava- 
lusekaupa kalamehe hinge kätte saada. Kalamees lubas 
tulla, kui poisikese ühes kaasa võiks võtta. 

Vanatühi mõtles: väga hea, õnn näib mul parem ole- 
vat, kui ise arvasin: siin pakutakse mulle ühe asemel kaks. 
«Minupärast võta jõmpsikas kaasa, kui üksi ei taha tulla!» 
hüüdis ta jumalaga jättes ja vedas valust kangeid reisi 
longates edasi. 

Ehk Vanatühi muidu küll igapidi kitsipung on, siiski 
valmistas ta pojale uhked pulmad, kus mingist asjast 
puudu ei olnud, vaid rohkus, ilu ja rõõm igal sammul pul- 
malistele nähtavale tõusis. Tühi näitas pulmalistele oma 
põhjatut raharikkust ja varandust, miska aitades salved ja 


167 


kirstud kuhjaga olid täidetud. Ta laskis mitmesuguseid 
imelikke pillisid ajada ja veel imelikumaid tantse teha, 
mida keegi muu ei osanud kui tema pererahvas üksi. 
«Palu, et pill välja toodaks, mis seitsme luku taga seisab 
ja selle peal meile üks lugu mängitaks!» ütles poisike 
salamahti peremehele. Kalamees täitis ta soovi ja hakkas 
sedamaid põrgutaati meelitama, et see oma imepilli neile 
näitaks ja pulmalistele lustiks tükikese laseks mängida. 

Vanatühi läks teist korda teadmata lõksu. Ta tõi 
taeva müristamise pilli seitsme luku tagant, seadis oma 
viis sõrme toru külge ja hakkas elu eest puhuma. Aga 
tema mängimishelin kostis kole. «Arge võtke vihaks ega 
pange pahaks, kui järsku teile ütlen, pillimeistrit teist 
enam ei saa; minu karjapoisike oskaks ehk paremini pu- 
huda. Jah, te võiksite talle veel iga päev õpipoisiks 
minna.» 

Tühi, kes mingit pettust ei märganud, andis pilli pol- 
sikese kätte. Kas imet nähtud! Poisikese asemel seisab 
äkki vana Pikne ise, ja puhub nii tugevasti pilli, et kuri- 
vaim perega seltsis põrandale langeb. 

Pikne tõttas kalamehega minema, väga rõõmus selle 
üle, et nende kavalus nii mõnusasti korda oli läinud. Kui 
nad tüki teed olid ära käinud, istusid mõlemad laia kivi 
otsa jalgu puhkama. Seal hakkas Pikne lusti pärast pilli 
puhuma, siis rääkis ta kalamehele kõik tänini katsutud 
kavalused, miska ta Vanatühjalt viimaks oma pilli kätte 
saanud. Jutu ajal hakkas korraga vihma sadama, mis 
kuivanud maapinda seitsme kuu pärast jälle karastas. 

Pikne tänas lahkudes endist leivavanemat ja lubas 
iga kord ta palumised kuulda. Sest ajast on Lijon juma- 
late ja inimeste keskel vahemeheks saanud ja tänapäevani 
sellesse auametisse jäänud. 

Age päikese palavus ähvardas äikesevihma. Kiiresti 
püüdis seepärast noor talumees heinamaal loogu kokku 
võtta, et kuivad heinad veel enne vihma varjule saaks. 
Kui ta kiire töö lõpetusel koju hakkas minema, tõusis 
lõuna poolt juba must pilv ja tuli ruttu ligemale. Noor- 
mees kiirustas sammu, et enne vihma veel koju jõuaks. 

Metsa ääres nägi ta võõrast meest, kelle pea kännu 
najale oli toetatud, raskesti magamas, nii et ligemale jõu- 


dev müristamine teda ei äratanud. — See mehike võiks 
täna rohkem kehakastet saada, kui tal meelepärast oleks, 
kui ta unest äratamata jätaksin — mõtles talumees ja 


astus ligemale. «Kuule, vennike!» hüüdis ta ja võttis 
käega raputades magaja õlast kinni. «Kui sul hanenahka 
kasukat seljas ei ole, siis karga üles ja otsi vihmavarju; 
raske äikesevihm on praegu tulemas.» 

Võõras mees kargas ehmatades jalule, öeldes: «Tänu, 
tuhat tänu sulle, külamees, lahke äratamise eest!» Siis 
katsus ta ruttu taskud läbi, kui tahaks rahakopikaid 
otsida, mis tänupalgaks võiks pakkuda. Aga kui ta tüh- 
Jadest taskutest midagi ei leidnud, pööras ta silmad pool- 
häbelikult talumehe poole ja ütles: «Õnnetuseks ei ole 
mul midagi tasku juhtunud, mida sulle palgaks võiksin 
pakkuda, aga siiski ei pea su palk tasumata jääma. Mul 
on tuline kiire taga, kui tahan ähvardava pilve eest 
pakku pääseda; pane seepärasts tähele ja pea meeles, mis 

sulle lühidalt kuulutan. Kahe aasta pärast võetakse sind 
väeteenistusse, kus sa hobuseväe-rügemendis aset leiad. 
Tüki aega käid sa väega ühest paigast teise, kuni viimaks 
põhjapoolsele Soomemaale korterisse asute. Ühel päeval 
läheb su süda kodumaale igatsedes raskeks, kui parajasti 
sinu kord on hobusekarja minna. Natuke maad sinu seisu- 
kohast eemal puutub laial murulisel lagedal kõveraks 
kasvanud kask sulle silma. Astu kase ligi, koputa kolm 
korda tüvele ja küsi: kas Kõver kodu? Siis pead tänase 
heateo eest palka saama. Ja nüüd: jumalaga!» 

Seda öeldes tõttas ta minema ja oli üürikese ajaga 
talumehe silmist kadunud, kes minejat tagant vaadates 
naeratades pead vangutas ja siis kiiresti kodu poole sam- 
mus. Aga kui ta vihma hakatusel koju jõudis, olid võõras 
mees ja ta ettekuulutused juba unustusse läinud. 

Ometigi juhtus hiljemini asi, misläbi ettekuulutuse 
esimene järk tõeks läks: noor talumees pandi kahe aasta 
pärast soldatiks ja sunniti hobuseväe teenistusse. Arvata 
oleks võinud, et see kogemata lugu talle nüüd kokku- 
saamise võõra mehega meelde tuletab, aga siiski ei olnud 
nõnda, vaid nimetatud päev näis ta mälestusest hoopis 
kustunud olevat. Ta oli juba tüki aega väeteenistuses 
rügemendiga kohast teise käinud ja viimaks, kui ta roh- 
kem kui neli aastat kroonu leiba oli söönud, põhjapoolsele 
Soomemaale korteri saanud. Seal võõral maal kodust ja 
armsaist omastest kaugel, läks tal süda sagedasti nuk- 
raks, igatsemine ajas pisarad silmi, kui ta teiste näge- 
mata üksi mõtteid haudus. 

Ühel päeval tuli temale kord hobustega karja minna. 
Kui ta jälle üksipäini nukral meelel laial lagedal istus ja 
igatsusi kodu poole läkitas, juhtusid ta silmad kogemata 
vähe kõveraks kasvanud kase peale, mis temast kaugel ei 
seisnud. Imelikult läks ta süda korraga ilutsema, lapse- 
ja noorpõlve päevad tõusid mälestuses elavaks, ka prae- 
gune koht näis talle tuttav, ehk ta küll selgemat otsust el 
võinud anda, kas see tutvus unenäos või ärkvel oli 
tõusnud. 

Käega otsaesist hõõrudes, kui tahaks ta mälestust 
äratada, tuleb äkitselt juhtumine võõra mehega tal nii 
selgesti meelde, nagu päikesetera paksust pilvest. Loo- 
võtmine, vihma ähvardusel ülestõusev äikesepilv, võõras 


magaja metsa ääres ja selle tähtsam ettekuulutus on, nagu 


oleksid vast eile sündinud, ta silma ees. Kui ta nüüd len- 
nul kõik tänini juhtunud elukäigu-muutused mõttes läbi 
käinud, leiab ta, et ettekuulutus tõsine oli olnud. «Mis 
kahju mulle katsumisest võib tulla, kui kase juurde lähen 
ja tüvele koputan?» mõtleb mees. Esiteks ei tea siin 
keegi, mispärast ma tembutan, ja teiseks ei ole inimeste 
silmi nägemas, kes mind hiljemini albi töö pärast võik- 
sid naerda. 

Nõnda mõeldes läheb ta kase ligi, vaatab tüki aega 
ringi, kas midagi võõrast või iseäralist puu küljes näh- 
tavale ei tõuse, — siis võtab korraga südame rindu ja 
koputab tasahiljukesi kolm korda tüvele, kuna keel pool 
tõrkudes küsib: «Kas Kõver kodu?» Küsimise peale 
ei tulnud mingit vastust. Sõjamees tunneb julgust oma 
südames kasvavat, koputab teist korda kõvemini, nii et 
tüvi vastu kõlab, ja hüüab valju häälega: «Kas Kõver 
kodu?» 

Kases tõuseb kohin ja äkki seisab võõras mees ta ees 
nagu tuuleõhust sündinud. 

«Noh, minu sõber!» ütleb ta lahkel sõnal, «väga hea, 
et minu lubadust meelde tuletasid. Arvasin sind hoopis 
unustanud olevat, mis ma sulle ükskord rääkisin, ja mul 
oleks väga kahju olnud, kui mulle seeläbi võimatuks oleks 
saanud sulle võlga tasuda. Lapsed, ael» hüüdis ta kase 
sisse, «kes teist võib kõige kiirem olla?> ; 

«Mina,» kostis üks hääl, «võin niisama kiire olla, kui 
lind lendab.» 

«Väga hea,» ütles Kõver, «aga kes võib veel kiirem 
olla?» 

Teine hääl vastas: «Ma võin tuulega võidu joostal» 

«Saame näha, ehk võib mõni teine veel kiirem olla,» 
ütles vanamees ja küsis siis kolmat korda. 

Seepeale kostis üks peenike hääleke: «Isa, ma võin 
nii kiire olla kui inimese mõte!» 

«Tule siia, mu poeg!» hüüdis Kõver, «sind võin täna 
parajasti tarvitada.» Siis pani ta mehekõrguse koti, kuld- 
ja hõberahaga täidetud, sõjamehe ette, võttis ta kübarast 
käega kinni ja ütles: «Sõjamees kübarast! — Ja mees 
rahakotiga koju!» Silmapilgul tundis sõjamees, nagu len- 
daks kübar tema peast, aga kui ta ümber hakkas vaatama, 
kuhu kübar oli jäänud, leidista enda äkitselt kodus omaste 
ja sugulaste keskel, ja põhjatu suur rahakott seisis ta 
kõrval põrandal. Esiotsa pidas ta juhtumist unenäoks, 
kuni hiljemini selgesti aru sai, et ta õnn tõsine oli. 

Kui teda keegi ei tulnud jooksiku viisil taga otsima, 
hakkas ta viimaks uskuma, et kadunud kübar tema ase- 
mel teenistusse oli jäänud. Enne surma avaldas ta ime- 
liku loo oma lastele ja arvas, — sest et kingitud raha oli 
talle õnne toonud, — et rahakinkija mitte mõni kuri vaim 
ei võinud olla. 

OD SECT OD EIK OIDDA TODE EOKIO DKZOIO 


HÄRJAPÕLVLASTE RIID 


Kord juhtus üks mees läbi metsa minnes väikesele 
lagendikule, kus kolm härjapõlvlast isekeskis kurjasti 
riidlesid. Nad lõid, torkasid ja hammustasid üks- 
teist, sõtkusid jalgade alla ja sasisid karvupidi, et kole 
oli näha. Mees astus ligemale ja küsis, mis tükist neil tüli 
tõusnud. 

«Väga hea, külamees, et siia tulid,» kisendasid 
härjapõlvlased, «sa võid kui kohtumõistja meie tüli 
lõpetada!» 

Mees ütles: «Esiteks kõnelge mulle lugu, millest teil 
riid tõusnud, muidu ei ole mul võimalik teile õigust 
mõista. Aga ärge kisendage kõik ühekorraga, vaid rääkige 
ükshaaval ja mõistlikult, et ma teie jutust aru saaksin.» 

«Hea küll,» kostis üks härjapõlvlane. «Ma tahan riiu 
alguse sulle ära seletada. Vaata, isa suri meil eile, ja meie 
vennakesed kolmekesi tahtsime praegu ta päranduse isd- 
keskis jagada; sealtap tõusis kogemata tüli.» 

Mees küsis: «Mis päranduse isa teile jättis?» 

«Siin seisab kõik ta järelejäänud varandus,» kostis 
jutustaja härjapõlvlane ja näitas mehele vana kaapküba- 
rat, paari viiskusid ja tugevat vemmalt. 

«Arge olge meeletud,» ütles mees, «kas need tühjad 
asjad kellegi tülitsemist väärt võiksid olla? Targem vis- 
kaks nad üheskoos kõik sõnnikuhunnikule. Aga kui te 
seda ei raatsi teha, siis jagage isekeskis. Te olete kolme- 
kesi ja isast on kolm asja järele jäänud, seepärast üks 

võtku kübar, teine viisud ja kolmas kepp, siis on lugu 


korras.» k 

«Ei lähe korda!» kisendasid härjapõlvlased. «Neid 
asju ei tohi ükski jagada, muidu kaob neist salavõim. 
Asjad peavad lahutamata jääma.» 

Mees hakkas nüüd pikemalt järele pärima, miks neid 
tühje asju ei tohitud lahutada, ja üks härjapõlvlane andis 
talle niisuguse vastuse. 

«Vana näotu kaapkübara-lotike, mida siin näete, on 
kandjale suureks varanduseks. Kui ta kübara pähe paneb, 
näeb ta kõike, mis maailmas juhtub, olgu ligi või kaugel, 
nähtav või nägematu; jah, kübara peremees tunneb ini- 
meste mõttedki ära. Paneb ta siis veel viisud jalga ja 
ütleb: tahan Kura- või Poolamaale minna, siis ei ole tal 
midagi suuremat tarvis, kui jalga maast tõsta: silmapilk 
jõuab ta igatsetud kohta. Võtab kübara- ja viisukandja 
kepi oma kätte ja rabab matsu tuuleõhku, siis peab ta 
ees kõik veeks sulama, olgu sõbrad või vaenlased. Jah, 
kindlad kaljüd, mäed ja kurjad vaimudki peavad selle 
kepi ees pihuks ja põrmuks minema. Seesinane vemmal 
on piksenoolest veel tüki tugevam. Sellest näete ise, et 
neid kolme asja iial ühest ei tohi lahutada, vaid me 
peame neid kordamööda tarvitama, üks täna, teine homme 
ja kolmas ülehomme.» 

«Lugu näib naljakas küll,» ütles mees, kel juttu 
kuuldes mõnus mõte meelde tulnud. «Kui ma teie päran- 
duse jagamisel tõusnud tüli pean õiendama, siis tuleb 
mul esiteks asjalugu läbi katsuda, kas kõik tõsi on, mis 
räägite.» 

«Võid katsuda,» hüüdsid härjapõlvlased ühest suust, 
«aga tee kiiresti. Täna peetakse Kuramaal parajasti uhket 
pulmapidu, kus meie sõbrad ja sugulased kõik koos on. 
Meil on ka himu pulma minna.» 

Mees kostis: «Seda võite hõlpsal kombel toimetada, 
kui kiidetud salavägi tõesti asjade sees elab.» Seepeale 
võitis ta esiteks vana kübaraloti kätte ja nägi, et kaabu 
vildist ei olnud, vaid inimeste äralõigatud sõrmeküünte 

laastudest tehtud. Kübarat pähe pannes nägi ta uhkeid 
pulmi Kuramaal ja mis muidu laias ilmas sündis. Ta ütles 
härjapõlvlastele: «Andke mulle nüüd viisud jalga ja kepp 
kätte, siis astuge ise kolmekesi ritta, seljad minu ja silm- 
näod hommiku poole käänatud, aga ärge vaadake üle õla 
enne tagasi, kuni teile otsuse annan, kuidas asju isa taht- 
mist mööda peate jagama.» 

Tölparulised härjapõlvlased täitsid tõrkumata kohtu- 
mõistja käsu, pöörasid silmad hommiku ja seljad tema 
poole. Mees kergitas, kui kübar peas ja viisud jalas, vem- 
malt paar korda tuuleõhus ja laskis siis valusasti härja- 
põlvlaste kaela langeda. Silmapilk olid need ta eest kui 
ära pühitud, ega olnud muud märki neist järele jäänud 
kui kolm veepisarakest krooklehtedel, kus mehikesed olid 
seisnud. 

Et esimene katsetükk nii mõnusasti korda oli läinud, 
pidas mees nõu Kuramaale pulma minna. Nimetatud soo- 
viga jalga tõstes hüüdis ta: «Kura pulma!» ja oli silma- 
pilk pidule saanud. Seal leidis ta väga rohkesti rahvast 
koos, küll ülemaid ja alamaid, sest pulmade valmistaja 
oli kuulus rikas peremees. Saladust ja avalikku nägev 
kunstkübaramees nägi, silmi toalaele tõstes, rohke pere- 
konna väikesi võõraid toalae all ja parsil, nõnda et nende 
hulk palutud võõrastest põrandal palju rohkem näis. Aga 
keegi muu ei võinud seda pisukest peret näha kui tema 
üksi. 

Väikesed rääkisid isekeskis: «Kas näete! Vana onu 
tulnud ka pulma.» 

«Ei ole tõsil» hüüdsid teised vastu, «võõral mehel 
on küll onu kübar, viisud ja kepp, aga onu ennast ei ole 
slin.> 

Vahepeal toodi roavaagnad lauale, vaagnail kaaned 
peal. Seal silmas kõiknägev, mida keegi teistest tähele ei 
pannud, kuidas imelikul kiirusel head road vaagnaist 
koristati ja teised halvemad nende asemele pandi. Niisama 
tehti joogikannude ja pudelitega. 

Nüüd küsis kõiknägija, kus maja peremees pidi 

olema, astus viisakalt teretades ta ligi ja ütles: «Arge 
pange pahaks, et ma kui tundmata võõras kogemata teie 
lustipidule olen tulnud.» 

«Olge terve tulemast,» vastas pulma-peremees. 
«Söögi- ja joogivara on meil küllalt, seepärast ei või üks 
või kaks palumata võõrast meile mingit koormat teha.» 

Kõiknägija ütles: «Ma usun küll, et mõned võõrad 
enam või vähem siin mingit raskust ei või teha, aga kus 
palumata võõraste hulk palutud võõrastest üle käib, seal 
võib ka kõige rikkam peremees kahju leida.» 

«Ma ei oska teie juttu mõista,» ütles peremees. 

Võõras andis talle oma kübara, öeldes: «Pange mu 
kübar pähe ja tõstke silmad toalaele üles, küllap siis 
näete.» 

Peremees pani kübara pähe, tõstis silmad lae poole, 
ja kui ta väikeste võõraste tempusid söögilauas nägi, 
kahvatas ta surnukarva valgeks ja kostis ehmatanud hää- 
lega: «Oi, vennikel Need võõrad olid mu hingele tead- 
mata, ja kui teie kübara peast võtan, siis onnad kadunud. 
Kuis võiksin neist pääseda?» 

Kübaraomanik kostis: «Tahan väikesed võõrad kähku 
teie kaelast ära saata, kui natukeseks ajaks palutud võõrad 
toast välja viite, uksed ja aknad hoolsasti kinni panete ja 
selle eest muretsete, et kuskil oksamulku ega pragu toa- 
seinas vallali ei jääks.» 

Ehk küll pulma-peremees selle asja vastu natuke usku- 
mata oli, siiski täitis ta võõra mehe soovi ja palus pisi- 
kesed hilpharakad toast välja kihutada. 

Natukese aja pärast oli tuba palutud võõrastest tühi, 
uksed, aknad ja muud väljapääsuaugud hoolega kinni 
pandud, nii et aga kõiknägija väikeste võõrastega üksi 
tuppa jäi. Seal hakkas mees oma vemmalt keeritama lae 
all ja toa nurkades, et lust oli näha! Mõne silmapilgu 
pärast oli kogu väikeste võõraste parv hukatud, ja toa 
põrandalt leiti nii palju veepiisku, kui oleks paksemat 
vihma sadanud. Üks oherdimulk oli kogemata toaseinas 
jäänud kinni toppimata; selle läbi oli üks väike toast pää- 

senud, ehk küll karistaja vemmal teda pakku põgenedes 
natuke oli puutunud. Ta ohkis tüki aega õue peal: «Ai, 
ai! mis valus! Juba mõne korra maitsesin vana Pikse-isa 
nooli, mis selle vembla vastu midagi ei olnud.» 

Peremees palus võõrad tuppa tagasi, kui ta imekübara 
abiga oli näinud, et tuba väikestest puhtaks saanud. 
Söögilaual vaatas kõiknägija pulmaliste salamõtteid ja 
nägi mõnda, mida teised keegi ei teadnud. Peigmehel oli 
suurem igatsus äia vara kui noorikut säada; mõrsjal, 
kellel tüdrukupõlves mõisajunkruga tegemist olnud, kas- 
vas lootus mehest ja tanust häbivarjajaid saada. 

Väga kahju, et meie päevil niisugust kübarat enam 
kuskil leida ei ole. 


12 Fr. R. Kreutzwald 

VÕLLAMEHIKESED 


Üks kirikuõpetaja otsis juba mõnda aega endale 
sulast. kes muude toimetuste kõrval ka selle talituse enese 
peale pidi võtma, et igal keskööl kirikukella helistab. 
Küll olid juba mitu väga kõlblikku meest endid teenis- 
tusse tinginud, aga niipea kui nad öist kellahelistamist 
läksid toimetama, olid nad äkitselt kui maa alla kadunud; 
ei kuuldud seal kellakõlksu ega saadud kellalööjat enam 
näha. Ehk küll kirikuõpetaja asja väga saladuses pidas, 
siiski sai hulga inimeste äkiline kadumine aegamööda tea- 
tavaks, mispärast keegi enam ta juures ei tahtnud 
teenida. 

Mida enam asjalugu tuttavaks tõusis, seda rohkem 
vangutas rahvas kahevahel mõttes pead. Ka ei leitud kur- 
jade keelte puudust, kes jutustasid, et kirikuõpetaja ise 
sulaste elukägistaja olla. Papp oli hädaga palga kolme- 
võrra kõrgemaks tõstnud ja pealegi veel iga päev head 
sööki lubanud. Mitu kuud oli igal pühapäeval pärast jut- 
lust kantslist pajatatud: «Mul on kõlblikku sulast tarvis, 
kellele rohket palka ning priskesti süüa anda ja korra- 
liku ülespidamise luban, jne.», aga ikka jäi kuulutamine 
asjatuks. 

Seal tuli ühel päeval Kaval-Ants ennast pakkuma, 
kes lühikese aja eest üht ihnust peremeest oli teeninud 
ja kanget nälga kannatanud: seepärast tõmbas igapäevane 
lubatud hea söök teda papi poole. Ta tahtis sedamaid 
uude teenistusse astuda. 

«Hea küll, mu poeg,» ütles kirikuõpetaja: «kui sul 
julgust ja usaldust jumala vastu ei puudu, võid täna öösel 
juba oma katsetüki kellaga ette võtta. Homme tahame siis 
teenistusekaupa kinnitada.» 

Ants leppis sellega, läks peretuppa ega teinud uue 
ameti pärast endale muret. 

Kirikuõpetaja oli ihnuskael. Pererahva rohke söömine 
tegi talle meelepahandust: seepärast läks ta enamasti 
söögiajal peretuppa, lootes, et inimesed tema silma all 
süües vähem julged võiksid olla söömas. Ta noomis peret, 
sööma vahele sagedasti keelekastet võtma, arvates, et kui 
kellelgi palju vedelat kõhus, siis on tal vähem ruumi leiva 
ja serve tarvis. Aga Ants oli kavalam kui ta isand; see- 
pärast tühjendas ta ühe hingega joogikapa, öeldes: «See 
teeb söögile kahevõrra ruumi.» Kirikuõpetaja arvas 
kuuldud jutu tõeks, ega läinud sellest päevast peale iial 
enam rahvast joomisele meelitama. Aga Ants naeris sala- 
mahti, et kelmustükk korda oli läinud. 

Umbes tund aega enne keskööd läks Ants kirikusse. 
Ta leidis kiriku seestpoolt valgustatud ja pani natuke 
imeks, kui sisse astudes hulga rahvast ees leidis, keda 
palved siia ei olnud kogunud. Mmimesed istusid pika laua 
ümber ja mängisid kaarte. Ants ei tundnud kartust, või kui 
tal ka pisut kartusetunnet oli, ei lasknud ta tarkuse pärast 
sellest midagi välja paista. Ta läks julgesti laua juurde ja 
istus kaardimängijate seltsi. Uks neist oli teda tähele 
pannud ja küsis: «Vennike, mis sul siin otsimist on?» 

Ants vahtis suurte silmadega tüki aega ta otsa ja 
ütles siis naeratades: «Sina, ninatark, peaksid parem suu 
kinni pidama! Kui kellelgi siin küsimise õigust on, siis 
arvan, et mina seesinane küsija olen. Kui mina oma õigust 
ei tarvita, siis oleks teist vist kõige targem oma edev suu 
kinni pidada!» 

Seepeale võttis Ants kaardid ja mängis tundmata 
meestega, kui oleksid nad ta paremad sõbrad. Tal oli hea 
õnn — iga sissepandud raha tuli kahevõrra tagasi, mis- 
läbi mõne teise mängija taskud põhjani tühjendati. 

Nüüd kuuldus kukelaulu; kesköö võis parajasti käes 
olla. Seal kustutati äkki küünlad ja silmapilk olid mängi- 
jad laua ja pinkidega üheskoos kadunud. Ants pidi pime- 
das kirikus tüki aega käsikaudu teed otsima, kuni viimaks 
kirikutorni trepi leidis. 

Kui ta esimesest trepist oli üles roninud, leidis ta 
viimasel trepiastmel väikese mehikese istuvat, kel pea 
otsast puudus. 

«Hohoo, pisukene! Mis sul siin otsimist on?» küsis 
Ants, ja andis talle vastust ootamata nii valusasti jala- 
kannaga kuklasse, et peata mehike mööda pikka treppi 
alla veeres. Teisel, kolmandal ja neljandal trepil leidis ta 
samasugused tummad vahimehed ees ja laskis nad üksteise 
järel maha keeritada, et neil kondid kogu kehas naksa- 
tasid. 

Viimaks oli Ants takistamata kella juurde jõudnud. 
Kui ta silmad üles lõi, et näha, kas kõik seatud korras on, 
silmas ta veel üht peata mehikest, kes küürakil kella sees 
istus. Mehike oli kara kellast lahti teinud ja näis ootavat, 
kui Ants köiest kinni hakkas, et siis raske kara talle pähe 
visata, misläbi kellalööja vististi surma oleks saanud. 

«Pea kinni, sõbrake!» hüüdis Ants. «Nõnda ei ole me 
teineteisega kihla löönud. Sa vist nägid juba, kuidas ma su 
pisikesed seltsimehed nende eneste jalakeste vaevata 
mööda treppi alla veeretasin? Varsti pead sa nende järele 
lendama. Aga et sa kõige kõrgemal istud, siis pead ka 
kõige uhkema sõidu saama: tahan su luugist välja visata, 
et sul enam tagasituleku lusti ei oleks.» 

Nõnda rääkides seadis ta redeli püsti, miska väikese 
tahtis kellast välja tuua ja ähvarduse tõeks teha. 

Mehike tundis hädaohtu, milles ta kõikus, ja hakkas 
paluma: «Vennike! Heida mu vaese elu peale armu! Selle 
eest tahan sulle kindlasti tõotada, et ei mina ega mu seltsi- 
mehed sind iialgi öisel kellahelistamisel ei tule eksitama. 
Olen küll väike ja näotu, aga kes teab, ehk võiks ükskord 
ka juhtuda, et sulle tehtud heategemise eest enam kui 
sandi tänu tasuks toon.» 

«Sina pisikene sitanirps!» naeris Ants. «Su tasumis- 
palk ei saa sääse saba mitte raskendama! Aga et ma täna 
just heas tujus olen, võid pealegi ellu jääda. Siiski hoia 
end, et sa mulle teele vastu ei tule, sest ma ei hakkaks 
sinuga teist korda mitte naljatama.» 

Peata mehike tänas alandlikult, ronis kui orav mööda 
kellaköit alla ja jooksis, kui oleks tal tuluke taskus, 
kirikutorni treppidest alla. 

Aga Ants hakkas südamerõõmuga kella lööma. 

Kui kirikisand keskööl kellahelinat kuulis, pani ta 
seda imeks ja oli rõõmus, et ta viimaks ometi sulase oli 
leidnud, kes katsetööga õnnelikult hakkama saanud. 

Ants läks pärast tehtud tööd lakka ja puges heintesse 
magama. 

Papil oli harilik viis vara hommikul tõusta, et näha, 
kas rahvas kõik oma seatud tööl on. Teised olid kõik 
platsis, aga uus sulane puudus ja keegi ei öelnud teda 
näinud olevat. Kui nüüd keskhommik möödas ja päike 
juba noores lõunas seisis, Ants aga ikka veel nähtavale 
ei tulnud, siis tuli kirikisandale kartus — ja ta ei usku- 
nud teisiti, kui et kellalööja pidi, nagu teised enne teda, 
otsa leidnud olema. Aga sel ajal, kus peret kolklaual 
lõunasöögile kokku kutsuti, tuli ka Ants nähtavale. 

«Kus sa kogu ennelõuna oled olnud?» küsis papp. 

«Magasin,» kostis Ants haigutades. 

«Magasid!» hüüdis papp imestades. «Sa ei tohi ome- 
tigi tahta, et iga päev lõunani võid magada?» 

«Arvan,» kostis Ants, «et see on nii selge mõista kui 
allikavesi. Keegi ei või kaht isandat teenida. Kes öösel 
tööd teeb, peab päeval puhkama, nõnda kui mujal päeva- 
töö tegijail öö puhkamiseks on seatud. Laske mind öisest 
kellalöömise teenistusest priiks, siis olen hommikul ühes 
päikesega töö kallal. Aga kui ma pean öösel kella lööma, 
siis tuleb mul päeval magamisaeg, kõige vähemalt lõu- 
nani.» 21 

Kui nad veel pikalt edasi-tagasi olid vaielnud, teht 
viimaks kaup ometi kindlaks, kus alamalnimetatud tingi- 

mused aluseks pandi. Ants pidi öisest kellalöömise ametist 
päästetama, päeva tõusust päeva veeruni tööd tegema, 
peale keskhommikut poole ja pärast lõunasööki terve tunni 
magama, kuid pühapäeval hoopis prii olema. 

«Aga,» ütles papp, «mõne korra võiks ometigi ette 
tulla, iseäranis talvel, kus päevad lühikesed, et töö pike- 
male ulatab.» 

«Ei, mitte iialgi,» hüüdis Ants, «selle eest on suve- 
päevad jälle pikad. Ma ei või mitte enam tööd teha kui 
mu kohus on, see on: päeva tõusust päeva veeruni äri- 
päevil töös olema.» 

Mõni aeg pärast seda paluti kirikisand linna suurtele 
varrudele last ristima. Linn ei olnud kirikumõisast kau- 
gemal kui söögivahe tee, siiski võttis Ants leivakoti 
kodunt kaasa. 

«Miks sa leivakoti tahad kaasa võtta?» küsis kiriku- 
õpetaja, «me jõuame ju õhtuks linna.» 

Ants kostis: «Kes võib kõik asjad ette teada: teel võib 
mõni kogemata juhtumine tulla, mis meie sõitu viivitab, 
ja te tunnete mu kontrahti, mille järele mul kohus on teid 
üksnes päevaveeruni teenida. Peaks päike enne looja 
minema, kui linna jõuame, siis peaksite juba üksi edasi 
sõitma ja mina maha jääma.» 

Papp pidas juttu naljaks, seepärast ei andnud ta talle 
mingit vastust, ja nõnda sõitsid nad teele. 

Lühikese aja eest oli värsket lund sadanud, mille 
tuul tuisates kokku puistanud, nii et tee paiguti umbne 
oli ja kiiret sõitu takistas. Linna ligidal pidid nad suurest 
metsast läbi minema. Päike seisis juba puude ladvul, kui 
nad metsa äärde jõudsid. Hobused venitasid pikkamisi 
samm-sammult sügavast lumest läbi ja Ants pööras sage- 
dasti oma silmnäo päikese poole. 

«Miks sa nii sagedasti üle õla tagasi vahid?» küsis 
kirikuõpetaja. 

«Sest et mul kuklas silmi ei ole, mis päikese järele 
võiksid vaadata,» kostis Ants. 

«Jäta nüüd oma rumalad naljatembud,» ütles papp, 
«ja pea muret, et enne täielikku pimedat linna saaksime.» 

Ants sõitis sõnalausumata edasi, aga ei jätnud aeg- 
ajalt päikese poole vaatamast. 

Nad võisid ehk metsa keskele olla jõudnud, kui päike 
alla veeres. Ants pidas hobused kinni, võttis oma leiva- 
koti ja astus saanist. 

«Noh, Ants, oled sa peast hulluks läinud? Mis sa 
tahad teha?» küsis hingekarjane. 

Ants vastas vaikselt: «Tahan enesele siin öömaja val- 
mistada, päike on alla läinud ja minu teenistusaeg möö- 
das.» 

Leivaperemees tegi kõik, mis võimalik, kulutas palu- 
misi ja häid sõnu, ja katsus vahete-vahel ka ähvardamis- 
test abi, aga kui kõik katsetükid ei aidanud, lubas ta 
viimaks head jootraha ja aastapalgale lisa. 

«Eks teil ole häbi, kirikisand!» ütles Ants, «kas 
tahate kiusaja olla ja mind õigelt teelt eksitada, et ma 
tingitud lepingu vastu pean eksima. Kõik maailma varan- 
dused ei jõua mind petta: meest peetakse sõnast, härga 
sarvest. Tahate täna õhtul linna saada, siis sõitke jumala 
nimel üksi edasi, mina ei või ega tohi kauemini teiega 
kaasa tulla, sest minu tänane teenistusaeg on möödas.» 

«Mu armas Ants, kulla poiss!» ütles papp, «ma ei 
tohi sind üksi siia jätta. Vaata natuke ümber, küllap siis 
näed, mis hädaohu sisse sa meelega tahad minna. Seal 
seisab hukkamisepaik võllaga, kaks kurjategijat ripuvad 
praegu veel oma kehadega võllasambas, seni kui nende 
hinged põrgus põlevad. Ega sa ometi niisuguste seltsi- 
meeste naabriks taha ööseks jääda?» 

«Miks siis mitte?» küsis Ants. «Võllaroad ripuvad 
üleval tuuleõhus, mina tahan öömaja alla maapinnale 
teha; seal ei või meie üksteist eksitada.» Nõnda rääkides 
pööras ta oma leivaperemehele selja ja läks leivakotiga 
oma teed. 

Papp pidi, kuita ristimiserahast ei tahtnud ilma jääda, 
üksi linna sõitma. Seal ei pandud pisut imeks, kui teda 

kutsarita nähti tulevat; aga kui ta oma imeliku jutu Ant- 
sust oli rääkinud, siis ei teadnud inimesed, keda nad 
suuremaks albiks pidid arvama, kas isandat või teenrit. 

Ants ei pidanud sellest lugu, mis rahvas temast arvas 
või rääkis. Ta oli kaasavõetud leivakoti abiga oma kõhu 
tagakihutused vaigistanud, siis süütas ta oma ninasoendaja 
põlema, tegi laiaoksalise kuuse alla aseme valmis, mässis 
end sooja kasukasse ja uinus varsti magama. 

Ta võis mõned tunnid olla maganud, kui äkiline 
käratsemine ta äratas. Öö oli kuust valgustatud. Ei kuigi 
kaugel tema asemest seisid kaks peata mehikest kuuse 
varjus ja rääkisid vihaselt teineteisega. Ants tõstis pea 
natuke kõrgemale, et paremini võiks näha, aga selsamal 
silmapilgul hüüdsid mehikesed: «Tema on, tema on!» 

Üks astus Antsu aseme ligemale ja ütles: «Vana 
sõber! Üks õnnelik juhtumine veab meid kokku. Mu 
kondid valutavad mul veel natuke kirikutorni trepist: ehk 
on sul lugu juba meelest läinud? Selle eest peavad täna 
sinu kondid saama virutatud, et sa mõne nädala meie 
kokkusaamist mäletaksid. Seltsimehed! ae! Seadke vemb- 
lad vinna ja tulge tööle.» 

Otsegu paks sääsepere kargasid nüüd igalt poolt 
peata mehikesed sinna, kõigil tugevad vemblad käes, mis 
suuremad kui nende kandjad olid. Nende väikeste vaen- 
laste suur hulk ähvardas hädaohtu, sest nende hoobid lan- 
gesid nii tugevasti, et võimukas mees vähe paremad võis 
anda. Ants uskus eluotsa kätte tulevat: nii rohkele vaen- 
laste hulgale ei jõudnud ta vastu panna. 

Talle õnneks tuli üks väike mehike sinna, kui kolki- 
mine kõige paremal käigul oli. «Pidage kinni, pidage 
kinni, seltsimehed!» hüüdis ta oma sugulasi, «See mees 
oli kord minu heategija, ma olen selle eest ta võlglane. 
Ta kinkis mulle elu, kui ma tema voli all olin. Kui ta 
teist mõne valusasti trepist alla on visanud, siiski ei ole 
õnneks keegi seeläbi lonkruks saanud. Saun on pekstud 
liikmed ammugi jälle pehmeks haudunud, seepärast andke 
andeks ja minge koju!» 

Peata mehikesed lasksid endid hõlpsasti oma seltsi- 
mehest lepitada ja läksid vaikselt oma teed. Ants tundis 
nüüd oma päästjas öise vaimu kirikukellast. 

See istus nüüd kuuse alla Antsu kõrvale ja ütles: 

«Sel korral panid sa minu juttu naeruks, kui sulle 
ütlesin, et ehk võib aeg tulla, kus sulle kasu võiksin tuua. 
Niisugune silmapilk on täna tulnud; sellest võta õpetust, 
et kõige pisematki looma maailmas ei tohi põlata.» 

«Tänan sind südamest,» ütles Ants, «minu kondid on 
neist vähestest hoopidest kui purustatud, seepärast oleksin 
selle sauna hõlpsasti oma eluga võinud maksa, kui sa 
parajal ajal poleks siia tulnud.» 

Peata mehike rääkis pikemalt: «Mu võlg sinu vastu 
oleks nüüd tasa: aga ma tahan enam teha ja sulle saadud 
peksmise eest veel valuraha maksta. Sul ei ole pikemalt 
enam tarvis sulasepõlves ihnsa kirikisanda teenistuses 
end piinata. Kui homme koju saad, siis mine viibimata 
põhjapoolsesse kiriku nurka, seal leiad seina sisse müüritud 
suure kivi, mis mitte nõnda kui teised lubjaga ei ole val- 
geks tehtud. Ülehomme öösel on meil ligem täiskuu. Kan- 
guta siis keskööl tähendatud kivi raudkangiga müürist 
välja. Sa leiad kivi alt põhjatu varanduse. Seal seisavad 
mitmest põlvest korjatud kuld- ja hõbe-kirikuasjad ja väga 
palju selget raha, mis sõja kitsikusel sinna varjule 
pandud. Need, kes varanduse maha panid, on enam kui 
saja aasta eest kõik surnud, nüüd ei tea kellegi hing sel- 
lest asjast. Ühe kolmandiku salarahast pead sa kiriku 
vaestele jagama; kõik, mis üle selle, on õigust mööda 
sinu omandus, miska nõnda võid teha, nagu ise tahad.» 

Kaugel külas kuuldi sel silmapilgul kuke laulu. Akit- 
selt oli peata mehike kui ära pühitud, nii et temast jälge 
ega märki järele ei jäänud. Ants ei võinud tükil ajal valu- 
tavate liikmete pärast magama uinuda ja mõtles palju 
peidus seisva varanduse peale; nii uinus ta vast koidu eel 
natuke magama. 

Päike seisis juba kõrgel, kui ta leivavanem linnast 
tagasi tuli. 

«Ants, sa olid eile suur alp, et minuga ühes ei sõit- 
nud,» ütles papp. «Vaata, ma olen priskesti söönud ja 
joonud ja peale selle on mul veel raha taskus.» Seda öel- 
des kõlistas ta raha, et Antsu süda õige raskeks läheks. 

Ants vastas rahulikult: «Te olete selle pisikese raha 
eest, aus kirikisand, öösel pidanud valvama, seni kui mina 
magades sada korda rohkem olen teeninud.» 

«Näita mulle, mis sa oled teeninud?» ütles kiriku- 
õpetaja. 

Aga Ants andis vastuseks: «Albid kiitlevad oma kopi- 
katega, kunatargad oma rublad ära peidavad.» 

Koju jõudnud, toimetas Ants rutusti oma talitused, 
päästis hobused rakkest ja andis neile söögi ette, tegi siis 
käigu kiriku ümber ja leidis tähendatud kohas lupjamata 
kivi müüri seest. 

Esimesel ööl, kus kuu täis saanud ja teised kodus 
kõik magasid, läks ta salamahti toast, võttis raudkangi, 
murdis suure vaevaga raske kivi müürist välja ja leidis 
tõesti rahaaugu, nagu peata mehike oli juhatanud. Püha- 
päeval jagas ta kolmanda osa rahast kiriku vaestele, tegi 
enese siis kirikuõpetaja teenistusest lahti, ja et ta lühikese 
aja eest palka ei tahtnud, laskis leivavanem hea meelega 
ta minema. 

Aga Ants läks kaugemasse kohta, ostis seal ilusa talu- 
koha omanduseks, kosis noore naise ja elas peale seda 
veel mitu aastat õnnes ja rahus. 

Sel ajal, kui minu vanaisa alles karjapoisike oli, elas 
veel palju vanu inimesi meie külas, kes Antsu olid tund- 
nud ja seda juttu tõeks võisid tunnistada. 

KUIDAS KUNINGATÜUTAR SEITSE AASTAT 
OLI MAGANUD 


Kord oli ühe suure kuninga tütar äkitselt ära surnud. 
Leinamine ja kaebuse kisa täitis kogu maad. 

Sel päeval aga, kui surnu pidi puusärki pandama, 
tuli kaugelt maalt üks tark mees leinava kuninga linna. 
Ta märkas kõikide kurblikust olemisest, et siin midagi ise- 
äralikku asja võis juhtunud olla ja küsis, mis mure ja ras- 
kus linnarahvast koormab. Niipea kui ta teadust oli saa- 
nud, läks ta kuningliku koja ligidale, nimetas ennast tar- 
gaks arstiks ja palus luba, et ta kuninga ette tohiks 
minna. Juba ukse lävelt hüüdis ta valju häälega: 

«See neitsi ei ole surnud, vaid väsinud; laske teda 
mõni aeg puhata.» 

Kui kuningas seda hüüdmist oli kuulnud, andis ta 
võõrale käsu ligemale astuda. Aga tark ütles: «Neitsi ei 
tohi mitte hauda pandud saada, kuhu surnud maetakse. 
Ma tahan klaasist kirstu ehitada, sinna sisse tahame ta 
sängitada ja rahulikult magada lasta, kuni ärkamise aeg 
kätte jõuab.» 

Kuningas oli selle jutu üle väga rõõmus, ta tõotas 
targale rohket palka, kui kuulutus tõeks pidi minema. 
"Tark tegi suure klaasist kirstu, pani siidpadjad sinna sisse, 
sängitas kuningatütre nende peale, pani kaane kinni, ja 
laskis kirstu ühte suurde tuppa kanda, aga vahid ukse ette 
panna, et keegi magajat ei ärataks. 

Pärast seda, kui see oli sündinud, ütles tark kunin- 
male: «Nüüd saatke mehi välja kõigile maadele ja laske 

kõik klaasvarandused üles osta, ma tahan siis ahju teha, 


suurema kui teie kuninga linn, kus sees meie klaasi 
mäeks kokku sulatame. Kui kuus aastat on mööda jõud- 
nud ja lõokeste laul parajasti seitsmenda suve tulekut 
kuulutab, siis saatke igale poole käskjalad välja ja laske 
kuulutada, et igal noormehel luba on teie tütrele kosja 
tulla. Kes neist kosilastest kas hobuse seljas ratsa või oma 
jalgade peal käies klaasmäe harjale jõuab, see peab teile 
väimeheks saama. Sest kui väljavalitud mees tuleb, mis 
seitsme aasta ja seitsme päeva pärast saab sündima, siis 
ärkab teie tütar unest ja annab peiule kuldsõrmuse. Kes 
selle sõrmuse teie kätte toob, kas oleks ta ka kõige keh- 
vem teie alamaist, võib-olla mõni vabadiku poeg, sellele 
peate teie oma tütre abikaasaks andma, muidu saaks ta 
igavesse unne langema.» 

Kuningas tõotas targa tahtmist kõigis asjus täita, ja 
käskis sedamaid kõigilt ümberkaudu maadelt klaasivarad 
kokku osta, millega, kui kuues aasta lõpule läks, terve 
penikoorem maad seitsme sülla kõrguselt sai täidetud. 

Vaheajal oli tark mees oma sulatamiseahju valmis 
teinud, mille kõrgus ligi alamate pilvedeni ulatas. Kunin- 
gas pidi temale kaks tuhat inimest abiks andma, kes klaasi- 
ahju täitsid; sellepeale hakati klaasi sulatama, misläbi nii 
kange palav tõusis, et rabad, jõed ja väiksemad järved 
ära kuivasid, ja ka allikates ja sügavamates kaevudes vee 
vähenemine nähtavale tõusis. 

Meie tahame niikaua, kui tark oma klaasmäge kokku 
sulatab, ühte taluhurtsikusse minna, mis kuningalinnast 
kaugel ei ole, ja kus üks vana isa oma kolme pojaga elab. 
Mõlemad vanemad vennad olid osavad, igapidi tublid poi- 
sid, aga noorem natuke lollakas. Kui isa haigevoodil maas 
ja oma elu otsa ligi tundis tulevat, laskis ta pojad oma 
aseme ette astuda ja rääkis nõnda: «Ma tunnen, et mul 
kojuminek pea käes on, sellepärast tahan ma teile oma 
viimast tahtmist kuulutada. Teie, minu armsad vanemad 
pojad, peate üheskoos maja ja maid talitama, kui te mitte 
mõlemad naist ei lähe võtma ja kahe leepaja-kuninga 

valitsus lahutust majasse ei sigita. Üks vana tõesõna 
ütleb: «Ruum, kus seitse naiseta venda rahulikult elavad, 
läheb kahe venna naisele väga kitsaks, nii et nad teine- 
teise tutist kinni sasivad.» Niisugusel puhul peate te maja 
ja põllumaad eneste keskel jagama. Siiski peab noorem 
vend, kes peremeheks ega sulaseks ei kõlba, nii kaua 
kui ta elab, teie juures peavarju ja toitu leidma. Selle 
eest kingin ma teile mõlemale oma rahakirstu pärandu- 
seks. — Teie noorem vend on küll natuke lühikese aruga, 
aga tal on hea süda, sellepärast saab ta kõiges niisama 
heatahtlikult teie sõna kuulma, kuidas ta minu vastu ikka 
sõnakuulelik on olnud.» 

Vanemad vennad tõotasid kuivade silmadega ja rohke- 
sõnaliste keeltega isa tahtmist täita, aga noorem ei rää- 
kinud ühtki sõna, vaid nuttis kibedasti. «Veel ühte tahan 
nimetada,» ütles isa, «kui ma olen surnud ja teie mind 
hauda olete sängitanud, siis palun ma viimast pisukest 
armastuse teenistust, et igaüks teist ühe öö minu haua peal 
valvab!» 

Mõlemad vanemad pojad tõotasid kuivade silmadega 
ja rohkesõnaliste keeltega isa tahtmist täita, aga noorem 
ei rääkinud ühtki sõna, vaid nuttis kibedasti. Lühikest 
aega pärast seda kõnet oli isa oma silmad igavesti kinni 
pannud. 

Mõlemad vennad valmistasid suure võõruspeo ja 
palusid palju võõraid matusele, et surnud isa kõige auga 
mulla alla saaks viidud. Nad ise olid lustilised, sõid ja 
jõid kui pulmas, seni kui noorem vend vaikselt nuttes 
isa puusärgi kõrval istus. Ja kui surnukirst ära kanti ja 

- hauda lasti, seal näitas noorema poja meelest, kui oleksid 
kõik rõõmud surnud ja isaga üheskoos hauasängi maetud. 

Õhtul hilja, peale selle kui viimased külalised ära olid 
läinud, küsis noorem vend, kes esimesel ööl isa haual pidi 
valvama. Teised ütlesid: «Meie oleme matuste valmista- 
misest väsinud ega või täna öösel mitte valvata, aga sul ei 
ole midagi paremat tegemist, sellepärast mine öövahiks!» 

Noorem vend läks sõnalausumata isa hauale, kus kõik ° 
vaik oli ja sirts üksi laulis. Et ta mitte magama ei uinuks, 
sellepärast kõndis ta tasaste sammudega edasi ja tagasi. 

Võis ehk kesköö olla, seal hüüdis otsekui kaebav hääl 
hauast: 


«Kelle sammu sõelunekse 
Sõmerliiva silmadesse, 
Musta mulda kulmudelle?» 


Poeg aga mõistis ja kostis vastu: 


«Noorem poega, poisikene, 
See'p see sammul sõelunekse 
Sõmerliiva silmadesse, 
Musta mulda kulmudelle.» 


Hääl küsis, miks vanemad vennad esiteks ei olnud 
valvama tulnud, mispeale noorem neid vabandas, et 
nemad matustest väsinud ja täna ei võinud tulla. 

Aga isa hääl pajatas: «Iga töötegija on oma palga 
väärt, sellepärast ei taha ma sulle sinu palka keelata. 
Pea saab aeg tulema, kus sa paremaid riideid tahaksid, 
et uhkemate inimeste seltsi võiksid astuda. Siis astu minu 
haua äärde, löö oma pahema jala kannaga kolm korda 
rünka peale ja ütle: «Palun, armas isa, minu palka esi- 
mese öö valvamise eest.» Siis pead sa riideid ja hobuse 
saama. Ära räägi oma vendadele sellest midagi!» 

Päeva tõusul läks hauavaht koju, võttis natuke hom- 
mikusuurust kehale karastuseks ja heitis siis puhkama. 

Õhtul, kui öövalvamise aeg ligemale jõudis, küsis ta 
vendadelt, kumb neist sel ööl isa haual tahaks valvata. 
Vennad andsid irvitades vastuseks: «Ega ometigi keegi 
isa hauast lähe varastama. Aga kui sul lusti on, siis võid 
sina ka täna öösel seal valvata. Siiski ei saa sa oma valva- 
misega isa mitte enam elusse tagasi tuua.» Noorem vend 
läks selle armutu kõne üle veel nukramaks kui enne ja 
tõttas pisarsilmil toast välja. 

Ää 


Isa haua peal oli kõik vaikne nagu eilegi õhtul, üks- 
nes sirts laulis rohu sees. Et ta mitte magama ei uinuks, 
kõndis hauavaht tasaste sammudega edasi ja tagasi. Võis 
ehk kesköö olla, kuked olid juba kaks korda laulnud, 
seal hüüdis üks kaebav hääl hauast: 


«Kelle sammu sõelunekse 
Sõmerliiva silmadesse, 
Musta mulda kulmudelle?» 


Poeg aga mõistis ja kostis vastu: 


«Noorem poega, poisikene, 
See'p see sammul sõelunekse 
Sõmerliiva silmadesse, 

Musta mulda kulmudelle.» 


Hääl küsis, miks vanemad vennad ei olnud tulnud, ja 
noorem vabandas neid, et nad päevatööst väsinud ja öösel 
ei võinud valvama minna. 

Aga isa hääl pajatas: «Iga töötegija on oma palga 
väärt, sellepärast ei taha ma Sulle sinu palka mitte kee- 
lata. Pea saab aeg tulema, kus sa veel paremaid riideid 
sooviksid saada, kui need, mis sa eile enesele teenisid. 
Siis astu julgesti minu haua äärde, löö oma pahema jala 
kannaga kolm korda rünka peale ja ütle: «Palun, armas 
isa, minu palka teise öö valvamise eest!» Silmapilgul 
saad sa kaunimad riided ja parema hobuse, nii et inime- 
sed oma silmi sinu pealt ei raatsi ära pöörata. Aga ära 
räägi oma vendadele sellest midagi!» 

Päeva tõusul läks hauavaht koju, leidis mõlemad ven- 
nad veel magamas, võttis natuke hommikusuurust kehale 
karastuseks, sirutas ennast siis ahjupingile ja magas, kuni 
päike juba tüki üle lõuna seisis. 

Õhtul, kui öövalvamise aeg jälle ligemale jõudis, küsis 
ta vendadelt, kumb neist sel ööl isa haual tahaks valvata. 
Vennad naersid ja kostsid pilgates: «Kes kaks ööd albi 
tööd on teinud, see võib seda ka kolmandal ööl teha. Isa ei 

saa hauast mitte ära joosta, veel vähem lähevad inimesed 
teda sealt varastama. Oleks ta veel meelemõistusel olnud, 
siis ei oleks ta niisugust öövalvamist oma haua juures 
mitte himustanud.» 

Noorem vend oli väga kurb nende armastuseta kõne 
üle ja läks jälle pisarsilmil ära. 

Isa haua peal oli kõik vaikne, nõnda kui mõlemal 
õhtul enne seda, üksnes sirts laulis rohu sees ja mets- 
kits mäkerdas kõrgel taeva all. Et ta mitte magama ei 
uinuks, kõndis hauavaht tasaste sammudega edasi ja 
tagasi. Kesköö võis käes olla, kuked olid juba kaks korda 
laulnud, seal hüüdis jälle kaebav hääl hauast: 


«Kelle sammu sõelunekse 
Sõmerliiva silmadesse, 
Musta mulda kulmudelle?» 


Poeg aga mõistis ja kostis vastu: 


«Noorem poega, poisikene, 
See'p see sammul sõelunekse 
Sõmerliiva silmadesse, 

Musta mulda kulmudelle.» 


Hääl küsis jälle, mispärast vanemad vennad ei olnud 
tulnud, ja sai sellesama vastuse kui eilegi. 

Aga isa hääl pajatas: «Iga töötegija on oma palga 
väärt, mina ei taha sulle sinu palka mitte keelata. Pea 
saab aeg tulema, kus sa iseenesest tundma saad, et mida 
enam inimesel on, seda enam ta veel soovib. Aga heale 
pojale, kes isale ka pärast surma armastust näitas, peavad 
kõik soovimised täidetud saama. Esiotsa tahtsin ma oma 
peidetud varandused teie vendade keskel jagada, nüüd oled 
sina minu ainuke pärija. Kui sulle kaunid riided ja hobu- 
sed enam meele pärast ei ole, mis ma sulle esimese ja 
teise öö valvamise eest palgaks lubasin, siis astu julgesti 
minu haua äärde, löö pahema jala kannaga kolm korda 
künkale ja ütle: «Palun, armas isa, minu palka kol- 

manda öö valvamise eest!» ia sel silmapilgul pead sa 
kõige kaunimad riided ja kõige kallima hobuse saama. 
Kõik ilm vaatab imestades sinu peale, sinu vennad kades- 
tavad sind, ja üks suur kuningas valib su endale väi- 
meheks. Aga ära oma vendadele sellest midagi räägi!» 

Päeva tõusul läks hauavaht koju ja mõtles iseeneses: 
niisugust aega ei saa minule vaesele iial tulema. Peale 
seda, kui ta natuke hommikusuurust kehale karastuseks oli 
võtnud, sirutas ta ennast ahjupingile, magas, ja ärkas 
alles siis, kui päike juba metsa puude ladvul seisis. 

Seni kui tema magas, rääkisid vanemad vennad ise- 
keskis: «See öövalvaja ja päevamagaja ei saa meile iial 
kasu tooma, mispärast peaksime me teda söötma. Parem 
võime söögi seale anda, kelle jõuluks võime tappa.» 

Vanem vend ütles: «Kihutame ta majast välja, ta 
võib võõra rahva uste eest endale leiba kerjata.» Teine 
arvas, see ei läheks korda ja saaks neile endile häbi 
tegema, kes nad kui nõukad mehed venna kerjama olid 
saatnud. «Parem tahame leivakoorukesed oma laualt 
temale ette visata, kõht ei saa tal sealjuures täis, aga ta ei 
sure ka mitte nälga.» 

Vaheajal oli tark oma klaasmäe valmis sulatanud, 
kuningas ka igal pool lasknud kuulutada, et igal noor- 
mehel luba on tema tütrele kosja tulla; aga ainult sellele 
tahtvat neitsi kätt anda ja naiseks minna, kes hobuse seljas 
ratsa ehk oma jalgade peal kõndides klaasmäe harjale 
jõuab minna. 

Kuningas laskis suured võõruspaod valmistada, et kõik 
külalised, kes sinna tuleksid, enda kõhtu võiksid täita. 
Pidu pidi kolm päeva vältama, ja iga päev tapeti sada 
härga ja seitsesada siga, ja tehti viissada vaati õlut. 
Virna laotud vorstid seisid kui seinad, sepikleibu ja 
kooke oli suuremate heinakuhjade sarnased hunnikud. 

Magav kuningatütar kanti klaasmäe harjale. Võõraid 
tuli igalt poolt sinna, osalt julgustükki katsuma, osalt 
imet vaatama. Hiilgav mägi läikis kui teine päike, nii et 
teda juba mitme penikoorma kauguselt võis näha. 

Meie tuttavad, mõlemad vanemad vennad, olid endale 
ilusad piduriided teha lasknud ja pidudele läinud. Noorem 
pidi koju jääma, et ta oma kehva ülikonnaga uhkeile 
vennastele häbi ei teeks. Aga vaevalt olid vennad teele 
läinud, seal läks noorem isa hauale, tegi, kuidas hääl talle 
oli õpetanud, ja ütles: «Palun, armas isa, minu palka 
esimese öö valvamise eest!» 

Samal silmapilgul, kus palumine tema huulte üle läi- 
nud, seisis vaskne hobune vasksete valjastega seal, ja 
sadula peal olid kõige kaunimad hiilgavad vaskriided, 
peast jalakannani, ja kõik oli nõnda korrapärast, kui 
oleks see tema keha järele tehtud. 

Lõuna ajal tuli vaskne mees oma vaskse hobusega 
klaasmäele, kus sajad ja tuhanded seisid, ilma et ühel- 
ainsal võimalik oli ka ehk mõnd sammugi libedat mäge 
mööda üles minna. Vaskne ratsuline kihutas hulgast läbi, 
sõitis kolmanda osa klaasmäge üles, kui oleks see loodud 
maa olnud, pööras siis ümber, teretas kuningat ja oli 
sedamaid rahva silmist jälle kadunud. Mõned vaatajatest 
tahtsid olla tähele pannud, kui oleks magaja kuningatütar 
oma kätt liigutanud, kui vaskmees üles sõitis. 

Mõlemad vennad ei jõudnud õhtul küllalt vaskse 
mehe ja tema vaskse hobuse imeteost rääkida. Noorem 
vend kuulas vaikselt nende jutte, aga ei lasknud midagi 
sest märgata, et tema ise seesinane oli olnud. 

Teisel hommikul läksid vennad päeva tõusu ajal jälle 
ära, et nad pidudele ei hilineks. Päike seisis noorel lõu- 
nal, kui noorem vend isa hauale läks; ta tegi, kuidas 
temale oli õpetatud ja ütles: «Palun, armas isa, minu 
palka teise öö valvamise eest!» 

Samal silmapilgul, kus palumine tema huulte üle 
läinud, seisis üks hõbehobune hõbedast valjaste ja sadu- 
laga seal, ja sadula peal seisid kõige kaunimad hiilgavad 
hõberiided, peast jalakannani, ja kõik näis nõnda korralik, 
kui oleks see tema kehale tehtud. 

Lõuna ajal tuli hõbedast mees oma hõbedast hobusega 
klaasmäele, kus sajad ja tuhanded seisid, ilma et ühel- 

ainukesel võimalik oleks olnud ka ehk mõnd sammu 
siledat mäge mööda üles minna. Hõbedast ratsuline kihu- 
tas hulgast läbi, sõitis hea tüki enam kui poole klaas- 
mäge üles, mis tema hobuse kapjade all kui loodud maa 
näis olevat, pööras ümber, teretas kuningat ja oli natu- 
kese aja pärast jälle kadunud. Täna olid inimesed sel- 
gesti näinud, et magaja kuningatütar hõbemehe ligemale 
tulemisel oma pead oli liigutanud. 

Vennad olid õhtul koju tulnud ja ei jõudnud küllalt 
hõbedast mehe ja tema hõbedast hobuse imetegu kiita, aga 
arvasid viimaks ometi, et see ei võinud keegi loodud ini- 
mene olla, vaid kõik nägemine nõiutud silmamoondamise 
peal seisvat. Noorem vend kuulas vaikselt nende juttu, 
aga ei lasknud midagi sest märgata, et tema ise seesinane 
oli olnud. 

Kolmandal hommikul olid vanemad vennad mõlemad 
päeva tõusul jälle ära läinud. Rahvast oli sel päeval veel 
rohkem kokku kogunud, sest et seitse aastat ja seitse 
päeva, kus kuningatütar pikast unest pidi ärkama, täna 
otsa lõppes. Päike seisis juba üle keskhommiku, kui 
noorem vend isa hauale läks; ta tegi, kuidas temale oli 
õpetatud, ja ütles: «Palun, armas isa, minu palka kol- 
manda öö valvamise eest!» 

Sel silmapilgul, kus palumine tema huulte üle läinud, 
seisis kuldne hobune kuldsete valjaste ja sadulaga seal, 
ja sadula peal seisid kõige kaunimad hiilgavad kuld- 
riided, peast saadik jalakannani, ja kõik näitas nõnda kor- 
ralik, kui oleks see tema kehale tehtud. 

Lõuna ajal tuli kuldne mees oma kuldse hobusega 
klaasmäele, kus sajad ja tuhanded seisid, ilma et ühel- 
ainsal võimalik oleks olnud kas ehk mõnd sammu mööda 
siledat mäge üles minna. Mõlemad ratsulised, vask- ja 
hõbemees, ei olnud ühtki jälge järele jätnud, vaid mägi 
oli niisama siledaks jäänud kui ennegi. Kuldne ratsuline 
kihutas hulgast läbi, sõitis mööda kuldmäge üles kuni 
harjani, mis tema hobuse kapjade all kui loodud maa 
näis olevat. 

Kui tema üles oli jõudnud, läks kirstukaas iseenesest 
vallali, magaja kuningatütar ajas ennast istukile üles, 
tõmbas kuldse sõrmuse omast sõrmest ja andis selle kuld- 
mehele. Aga kuldne tõstis neitsi oma kuldse hobuse selga 
ja sõitis temaga pikkamisi mäest alla. Ta pani neitsi 
kuninga kaissu, teretas lahkelt ja oli ligemal silmapilgul 
kadunud, otsekui maa alla vajunud. 

Kuninga rõõmu võite küll mõtelda. Ta oli teisel päe- 
val targa mehe nõu järel igal pool 'a-knud teada anda, et 
see, kes tema tütre kuldsõrmuse tagasi toob, temale väi- 
meheks peab saama. Suurem osa võõraid olid ööseks sinna 
jäänud, et asja otsust näha saada. Ka meie vanad sõbrad, 
mõlemad vanemad vennad, olid rahva hulgas ja maitsesid 
pidude rooga. Aga nende imestus ei olnud mitte pisukene, 
kui nad üht kehva riietega kaetud inimest, kes peaaegu 
nende põlatud venna kujuline näitas, kuninga ligi nägid 
astuvat. Jah, selle kerjaja käes oli tõesti kuningatütre 
sõrmus. Kuningas kahetses oma tõotust, sest ta ei võinud 
niisugust asja mitte ette mõtelda. 

Aga tark ütles kuningale: «See noormees, keda teie 
tema kehva ülikonna pärast kerjajaks arvate, on ühe 
vägeva kuninga poeg kaugelt maalt. Ta sai kolm päeva 
pärast sündimist kurja rõugutaja naise poolt talupoja- 
lapse vastu ümber vahetatud, aga viimane suri esimestel 
kuudel, seni kui varastatud kuningapoeg talumajas üles 
kasvas ja oma arvatud isa vastu ikka sõnakuulelik oli.» 

Kuningas oli sellega rahul, laskis suure pulmapeo 
valmistada, mis neli nädalat vältas ja andis hiljem kõik 
kuningriigi oma väimehele päranduseks. Niipea aga kui 
väimees talupoja riided seljast oli võtnud, ei olnud ta 
enam lollakas, vaid tark isand oma uues seisuses; sest et 
tema rumalus mitte sündinud ei olnud, vaid üksnes kurja 
naise poolt temale tehtud. Pühapäeval näitas ta ennast 
rahvale oma kuldriietes ja kuldse hobuse seljas. 

Tema arvatud vennad aga olid kadeduse ja viha 
pärast surnud. 


ODSSIE ODE EI OD DAITCODSZIOCZSODSIIO 


TÄNULIK KUNINGAPOEG 


Kord oli üks Kullamaa kuningas metsalaanes ära 
eksinud ja ei leidnud kõige otsimisega enam teed, ehk ta 
küll risti ja põigiti käis. Seal astus keegi võõras mees 
tema juuurde ja küsis: 

«Mis sa otsid, vennike, siin pimedas laanes, kus muud 
elhela kui koledad metsalised?» 

Kuningas kostis: «Ma olen ära eksinud ja otsin nüüd 
teed, kust koju võiksin saada.» — «Tõotage mulle oman- 
duseks, mis teile kodu õues kõige esiteks vastu tuleb, siis 
tahan teile teed juhatada,» ütles võõras mees. 

Kuningas seisis hea tüki aega sügavas mõttes ja kos- 
tis siis: «Mispärast peaksin ma oma hea jahikoera kao- 
tama? Aegamööda võin ma isegi koju saada?» Seal läks 
võõras oma teed. Aga kuningas hulkus eksiteel veel kolm 
päeva mööda laant ümber, seni kui kodunt kaasa võetud 
toiduvara otsa lõppes, kuid ei võinud siiski kadunud tee- 
rada kätte saada, mis teda koju oleks viinud. 

Nüüd tuli võõras mees teist korda tema juurde ja 
ütles: «Tõotage mulle omanduseks, mis teile kodus kõige 
esiteks õues vastu tuleb?» Aga kuningal oli väga kange 
pea, sellepärast ei lubanud ta ka sel korral veel midagi. 

Nukral ja vihasel tujul eksis ta jälle metsas ühest 
paigast teise, kuni ta viimaks väsinult puu alla maha lan- 
ges ja juba oma surmatunni tulemist uskus. Seal tuli 
võõras mees — kes muu ei olnud kui vanapoiss ise — 
kolmat korda kuninga ette ja ütles: «Arge olge ometi alp! 

Mis võib teil ühes koeras nii kallis olla, et te seda oma 
elu päästmiseks ei raatsi ära anda. Tõotage mulle, mis 
ma 'teejuhatamise palgaks küsisin, ja te peate eluga sest 
hädast pääsema!» 

«Minu elu maksab rohkem kui tuhat koera!» vastas 
kuningas. «Seal küljes seisab terve kuningriik rahvaga. 
Olgu siis, ma tahan sinu soovimist täita; vii mind koju.» 

Need tõotusesõnad olid vaevalt tema keele üle käi- 
nud, seal leidis ta end metsa äärel lagedal, kust kuninglik 
koda tema silma ulatas. Ta sammus ligemale, ja eSimene, 
mis temale õueväravas vastu tuli, oli amm kuningliku 
rinnalapsega, kes isa vastu oma käed laiali - sirutas. 
Kuningas ehmatas, sõitles amme ja käskis lapse ruttu ära 
viia. Tema truu koer tuli natuke hiljemini saba liputades 
joostes sinna, aga truuduse palgaks tõukas kuningas teda 
vihas jalaga eest ära. Nõnda peavad süüta alamad sage- 
dasti vastama ja valu kannatama, kui ülemad suisa päil 
midagi kõverust on teinud. 

Kui kuninga viha natuke sai jahtunud, laskis ta oma 
lapse, ilusa poisikese, ühe kehva talupoja tütre vastu 
ümber vahetada. Nii kasvas kuninga poeg kehvade ini- 
meste leeaugul, seni kui talupoja tütar kuninglikus kätkis 
siidriiete peal magas. 

Aasta pärast tuli vanapoiss oma võlga kätte nõudma 
ja võttis väikese tütarlapse enesega kaasa, keda ta tõesti 
kuninga lapseks arvas, sest et laste vahetamise pettus 
temale teadmata oli jäänud. Aga kuningas rõõmustas 
väga, et tema kavalus nii hästi korda oli läinud, laskis 
suured rõõmupeod valmistada ja kinkis varastatud lapse 
vanematele rohkeid andeid, nii et tema pojal hurtsikus 
mingist puudu ei võinud tulla. Siiski ei usaldanud ta poega 
veel enese juurde tagasi võtta, kartes, et pettus seeläbi 
avalikuks võiks tõusta. Talu pererahvas oli vahetamise 
kaubaga väga rahul; neil oli laual üks sööja vähem ja 
leiba ja raha üleliiga. 

Vaheajal oli kuningapoeg nooreks meheks kasvanud, 
elas vanemate kojas rõõmu ja ilu-au sees, aga ei võinud 

ometi selle üle ise rõõmsaks saada. Sest kui ta oma pääst- 
mise lugu oli kuulnud, läks tal meel nukraks, et üks vaene 
süüta tütarlaps tema asemel on pidanud vastama, mis 
tema isa kergel meelel oli eksinud. Seal võttis ta kindlasti 
nõuks, kui iial võimalik, vaene tüdruk päästa, või temaga 
üheskoos otsa saada. Neitsi kulu peal kuningas olla, see 
rõhus tal südant. 

Ühel päeval pani ta enesele salamahti talupoja riided 
selga, võttis poolevakase hernekoti õlale ja läks sinna 
metsalaande, kus isa kaheksateistkümne aasta eest oli 
teelt eksinud. 

Laanes hakkas ta suure häälega kaebama: «Oh ma 
vaene, kuis olen ma ära eksinud! Kes võib mulle siit 
metsast teed juhatada? Inimese hingekest ei ole kuskil 
lähemalt leida!» 

Vähe aega pärast seda tuli üks võõras mees, pika 
halli habemega ja nahkpungaga vöö küljes, otsegu tart- 
lane, teretas lahkesti ja ütles: <Mul on ümberkaudne koht 
siin tuttav ja võin teid, kui te mulle rohket palka lubate, 
sinna viia, kuhu teil süda ise himustab.» 

«Mis mina vaene mehike teile võin lubada,» kostis 
kaval kuningapoeg, «olen kehv inimene; mul ei ole suu- 
remat midagi kui see hing sees, sest kuubki minu seljas 
on leivavanema päralt, keda ma peatoidu ja riiete eest 
pean teenima.» 

Võõras mees pani hernekotti tema seljas tähele ja 
ütles: «Sugu varandust näib teil siiski olevat; te kan- 
nate seal kotti seljas, mis raske näib?» 

«Kotis on herned,» anti vastuseks. «Minu vana tädi 
on mineval ööl hinge heitnud ja ei ole nii palju järele 
jätnud, et surnuvalvajatele maa pruugi järele kupatatud 
herneid une hurjutuseks võiks ette anda. Ma palusin oma 
peremehelt jumala tasumise peale need herned, tahtsin 
praegu sinna minna, võtsin tee lühenduseks otsekohe 
käigu läbi metsa, kust üks jalgteerada jooksis, mis aga 
mind nüüd, nagu ise näete, eksile on viinud.» 

«Siis oled sa vaenelaps, nagu sinu jutust märkan.» 

ütles võõras mees hambaid irvitades. «Kas sa ei tahaks 
mulle teenima tulla, ma otsin praegu virka sulast minu 
pisukesele elamisele, ja sa oled mulle meelepärast.» 

«Miks ei, kui me kaupa lepime,» vastas kuningapoeg. 
«<Sulaseks olen ma sündinud, võõra leib on igal pool kibe, 
seal on mul enamasti ükskõik, missuguse peremehe sundi- 
mist ma pean täitma. Mis te siis mulle aasta palgaks tõo- 
tate?> 

«Noh,» ütles võõras mees — «iga päev priskesti 
süüa, kaks korda nädalas liha, kui kodunt kuhugi kauge- 
male tööle lähed, võid või silku leivakõrvaseks, täielikud 
suve- ja talveriided ja pealegi veel kahe külimitu osa 
kasumaad.» 

«Ma olen sellega rahul!» ütles kaval kuningapoeg. 
«Tädi võivad mul ka teised mulda viia, ma tahan teiega 
minna.» 

Vanapoiss näis tehtud kasuliku kaubaga väga rahul 
olevat, ta keeritas ennast ühe kanna pealt kui keder 
ümber ja lõikas lusti-tralli, et mets aga laksas. Natukese 
aja pärast läks ta uue sulasega kodu poole minema, püü- 
dis magusa jutuga teed lühendada, ja ei pannud tähelegi, 
kuidas tema seltsimees iga kümne ja viieteistkümne 
sammu tagant ühe hernetera kotist maha pillutas. 

Öösel magasivad meie teekäijad metsas laiaoksalise 
kuuse all, kust nad teisel päeval jälle edasi rändasid, kuni 
nad — kui päike juba metsa ladval seisis — suure kivi 
juurde jõudsid. Sinna jäi vanamees seisatama, vaatas 
terase silmaga igale poole ümber, vilistas korra metsa ja 
lõi siis pahema jala kannaga kolm korda vastu maad. Äkit- 
selt läks kivi alt üks salavärav lahti, kust koopasuu sar- 
nane sisseminek paistis. Nüüd võttis vanapoiss kuninga- 
poja käevarrest kinni ja käskis valju häälega: «Käi minu 
järel! > 

Sedamaid oli umbpimedus nende ümber ja kuninga- 
poja meelest näis, kui läheks nende tee ühtepuhku süga- 
vamale maa põhja. Hea tüki aja pärast hakkas valgus 
jälle kumendama, aga see valgus ei olnud päikese paiste 

ega kuu kuma sarnane. .Kuningapoeg tõstis arglikult 
silmad üles, aga ei näinud taevast ega päikest; üks hiil- 
gav udupilv kõikus nende üle ja näis uut ilma katvat, 
kus kõik nähtav üsna võõrast värki oli. Maapind ja vesi, 
puud ja rohutaimed, elajad ja linnud, kõik näitas teist 
viisi, kui mis ta enne oli näinud. Aga mis temale kõige 
võõram näis, oli imelik vaikus ümberringi, kus kuskil 
häält ega kobinat ei kuuldud. Kõik oli kahinata kui surnu- 
hauas; tema enese jalaastuminegi ei teinud kahinat. Siin 
ja seal nähti mõnd lindu oksa peal istumas, kael pikale 
aetud ja kõrisõlm paisus, aga silmanähtav häälitsemine 
ei tunginud siiski nende kõrva. Koerad ajasid suud 
ammuli, otseguhaukumisele, härjad tõstsid tuttaval kombel 
pead üles, kui oleksid nad ammunud, aga ei haukumist 
ega ammumist tulnud kõrva. Vesi voolas kohisemata üle 
kivide madala põhja peal; tuul painutas metsas puulatvu, 
aga kahinat ei olnud kuulda; kärbes ja sitikas lendasid 
sirinata. . Vanapoiss ei lausunud sõnagi, ja kui tema 
seltsimees mõnikord rääkida katsus, märkas ta sedamaid, 
et hääl selsamal silmapilgul suhu vaikis, nagu oleks ta 
surnud. 

Sedaviisi olid nad kes teab kui kaua kole-kentsakas 
vaikses ilmas edasi läinud, kus kartus kuningapoja 
südame pakile pani, tema juuksed harjase kombel püsti 
ajas ja hirmu külm tema liikmeid lõdistas, — kuni vii- 
maks, oh õnneliku rõõmu! esimene kolistuse märk tema 
kõrvakuulmesse puutus ja seda varjutaolist elu tõsiselt 
elustavat näis. Tema meelest näitas lugu, kui oleks suur 
hobusekari rabasoost läbi tunginud. 

Siin tegi vanapoiss oma suu lahti ja ütles keelt näl- 
bates: «Pudrukatel keeb, meid oodatakse koju!» Jälle olid 
nad tüki aega edasi läinud, kui kuningapoeg saeveski 
müdinat arvas kuulvat, kus ehk paar tosinat saage võisid 
tööl olla. Peremees ütles: «Vana suureit magab juba 
norisedes. > 

Kui nad selle peale ühele mäeharjale jõudsid, nägi 
kuningapoeg tükk maad eemal oma peremehe talu; hoo- 

neid oli nii palju, et seal ennemini küla ehk väikest linna- 
alevit võis arvata, kui ühe pere elukohta. 4 

Viimaks jõudsid nad sinna, ja leidsid õueväravas 
tühja koeraosmiku. «Poe sisse!» käratas peremees — «ja 
seisa seal rahul, kuni ma vanaeidega sinu pärast kõnelen. 
Tema on, nagu enamasti kõik vanad inimesed, väga enda 
tahtmist täis ja ei salli võõrast inimest majas.» 

Kuningapoeg puges värisedes koeraosmikusse ja hak: 
kas juba oma üleliigset julgust kahetsema, mis teda 
näpistisse oli viinud. 

Tüki aja pärast tuli peremees tagasi, hüüdis teda 
varjuurkast välja ja ütles vihase, torssis näoga: «Pane 
nüüd teraselt tähele meie pereseadust, ja hoia ennast, et 
sa selle vastu ei eksi, muidu võiks sul käsi siin väga hal- 
vasti käia: 

Silmad, kõrvad sidemeta, 
Suudevärav ala sõlmes! 
Täida sundi tõrkumata, 
Meeletahtel mõteldessa: 
Kõnet ükst küsijalle!» 


Lävest üle tuppa astudes, silmas kuningapoeg üht 
noort, väga ilusat piigat, sõstrakarva silmadega ja käha- 
rate juustega. Ta mõtles enda meeles; kui taadil niisugu- 
seid tütreid palju peaks olema, tahaksin ma temale küll 
koduväiks tulla! Tütarlaps on mulle väga meelt mööda. 

Kena tütarlaps toimetas söömalaua korrale, ei rääki- 
nud musta ega valget, pani õhturoad lauale, ja läks siis 
viisakal kombel leepajale istepaika võtma, otseku ei oleks 
ta võõrast meest koguni tähele pannud. Ta võttis lõnga- 
kera ja vardad näpule ja hakkas siis sukka kuduma. 

Peremees istus üksi söömalauda, ei kutsunud sulast 
ega tüdrukut endale seltsiks, ja vana suureite ei olnud 
kuskil nähtaval. Vanapoisi söögiisu oli määratu; lühikese 
ajaga pani ta kõik puhtalt nahka, mis laualt leidis, ja 
kust kõige vähemalt tosin inimest oma kõhtu oleksid või- 
nud täita. Kui ta viimaks lõugadele natuke puhkamise 
aega oli andnud, ütles ta plikale:» 

«Korista nüüd katelde ja padade põhjad puhtaks, ja 
täitke nende riismetega enda kõhtu; aga kondid jätke 
koerale närida.» 

Kuningapoeg tõmbas küll suu natuke viltu kuuluta- 
tud katlapõhja pühkmete roa üle, mida tema kauni piiga 
ja koeraga seltsis pidi sööma. Natukese aja pärast läk- 
sid aga mehel silmad jälle lahkeks, kui ta nägi, et riisme- 
test magus roog lauale toodi. Söömalaual vahtis ta ühte- 
puhku salaja luurates tütarlapse peale, ja oleks kes teab 
kui palju selle eest andnud, kui tal luba oleks olnud pii- 
gaga mõned sõnad rääkida. Aga kus ta iial suud sõnale: 
püüdis painutada, seal tuli tütarlapse kartlik silm paludes 
teel tema vastu, kui tahaks ta ütelda: «pea suu kinni!» 
Sellepärast laskis oma silmad rääkida, ja tegi kuulmata 
sõnad söögiisuga tõeks, sest eks tütarlaps olnud road 
keetnud, ja eks pidanud temale meeleheaks olema, kui 
võõras oma kõhtu täitis ja sööki ei põlanud. — Vana- 
taat lamas ahjupingil pikali maas ja tegi täidetud kõhule 
tuuleõhku, et toaseinad paukudes vastu kostsid. 

Pärast õhtusööma ütles vanataat kuningapojale: 
«Kaks päeva võid sa pikka teekäiku puhata ja majas 
ümber silmitseda. Ülehomme õhtul pead sa minu juurde 
tulema, et ma sulle teiseks päevaks tööd võin juhatada; 
sest pere peab mul ikka varem tööl olema, kui ma ise 
hommikul üles tõusen. Küll tütarlaps näitab sulle maga- 
misaseme. > 

Kuningapoeg võttis hoogu, kui oleks ta tahtnud rää- 
kida, aga oh häda, vanapoiss langes kui äikesepilv tema 
kukla ja hüüdis: «Sina koer, sulane! Eksid sa majasea- 
duse vastu, siis võid sa kohe pea osa lühemaks tehtud 
saada. Sule lõuad kinnil Ja nüüd kasi puhkama!» 

Tütarlaps kutsus teda sõrme tähendusel toast, pääs- 
tis ühe ukse lukust lahti ja andis märku, et noormees 
üle läve kambri astuks, Kuningapoeg arvas silmapisara 
tütarlapse laugelt leidvat ja oleks kõigest südamest kaue- 
mini lävele seisma jäänud, aga ta kartis vanataati ja ei 
tohtinud pikemat aega viita. 

Ei see kaunis piiga iial tema tütar või olla, mõtles 
kuningapoeg, sest sel lapsel on lahke inimese süda. Ehk 
on tema seesama vaene tütarlaps, keda minu asemel siia 
saadeti ja kelle pärast mina hullu kombel julgustüki ette 
võtsin siia tulla. 

Juba oli hea tükk ööd läinud, enne kui ta asemel 
magama üinus, kus kartlikud unenäod temale rahu ei 
andnud; ta nägi unes mitmesuguseid hädaohte, mis teda 
püüdsid võrgutada, ja igas kohas oli kauni piiga kuju, 
kes hädas temale appi tõttas. 

Teisel hommikul unest ärgates oli tal esimene mõte, 
kõik teha ja toimetada, mis ta iial sõnatu tütarlapse sil- 
mast oskab tähendada. Ta leidis virga piiga juba tööl, 
aitas kaevust vett vinnata ja kanda, puid lõhkuda, tuld 
padade alla kohendada ja püüdis igal muul tööl piigat 
aidata. 

Pärast lõunat läks ta õue peale oma uut kodupaika 
laiemalt vaatama ja pani väga imeks, et vana suureit 
temale kuskil silma ei puutunud. Tallis leidis ta ühe 
valge hobuse, laudas ühe musta lehma valge peaga vasi- 
kaga, teistes lautades, mis luku taga seisid, arvas ta 
häälitsemist mööda hanesid, parte, kanu ja muid linde 
olevat. — Keskhommikune ja lõunaroog olid niisama 
maitsvad olnud kui esimesel õhtul, ja ta oleks oma seisu- 
sega väga rahul võinud olla, kui kuri keelekütkendus 
piiga seltsis tal mitte väga raske ei oleks kanda olnud. 
Teise päeva õhtul läks ta peremehe käest tuleva päeva 
tööd kuulama. 

Vanamees ütles: «Homseks tahan sulle kerge töö 
anda. Võta vikat kätte, niida niipalju heinu kui valgele 
hobusele päeva osaks tarvis läheb, ja kasi tall sõnnikust 
puhtaks. Peaksin ma kogemata sinna tulles sõime tühja 
või põranda sõnnikuse leidma, siis võiks sulle kibe lugu 
kätte tulla. Hoia ennast selle eest!» 

Kuningapoeg rõõmustas ja mõtles omas meeles: 
«Küllap selle pisukese tööga korda saan; ehk ma küll 
veel iial tänini atra ega vikatit kätte ei ole võtnud, siiski 

nägin ma sagedasti, mis hõlpsal kombel põllumehed neid 
riistapuid enda käes liigutasid; ja rammust ei ole mul 
mitte puudust.» 

Kui ta parajasti asemele pikali tahtis heita, tuli tütar- 
laps salamahti kassi sammul tema juurde ja küsis madala 
häälega: «Mis tööd sulle anti?» 

«Homme,» — kostis kuningapoeg — «on mul hõl- 
pus töö; ma pean valgele hobusele rohtu söögiks niitma 
ja talli puhtaks kasima, see on kõik.» 

«Oh sa õnnetu hing!» ohkas tütarlaps: «kuidas võik- 
sid sa seda tööd toimetada? See valge hobune, peremehe 
vanaema, on täitmatu ablas loom, kellele kakskümmend 
niitjat vaevalt päeva osa toitu jõuaksid valmistada, ja tei- 
sel kümnel oleks hommikust õhtuni tööd, et sõnnikut 
tallist välja ajada. Kuis tahaksid sina üksi mõlemad tööd 
korrale toimetada? Pane minu nõu teraselt tähele ja tee 
kõik seda mööda: Kui sa hobusele paar sületäit rohtu sõime 
oled puistanud, siis pead pajupuu raagudest kindla võru 
punuma, ja tugevast puust kiilu tahuma, nõnda et hobune 
sinu tööd võib näha. Ta saab sinult sedamaid küsima, mis 
sa neid asju oled valmistanud, ja siis pead sa temale 
nõnda otsust andma: «Selle võruga köidan sinu suu kinni, 
kui sa enam peaksid sööma, kui ma sulle ette annan, ja 
selle vaiaga tahan ma sul augu tagant kinni kiiluda, kui 
sa rohkem peaksid maha pillutama, kui mul lusti on tal- 
list välja pühkida.» 

Peale selle, kui ta oma jutu oli rääkinud, läks tütar- 
laps niisama salaja kikivarbail uksest välja, kuidas ta oli 
tulnud, ega andnud noormehele niipalju mahti, et aega 
oleks saanud tänada. Ta tuletas piiga sõnu meelde, rääkis 
neid teist korda enese kõrva, et midagi ei unustaks, ja 
heitis siis asemele puhkama. 

Teisel päeval vara hommikul läks ta tööle. Ta laskis 
vikati kiiresti rohu sees karata ja nägi rõõmuga üürikese 
aja pärast niipalju heina kaares maas, et mõne sületäie 
rehaga võis kokku riisuda. Kui ta esimese sületäie 
sõime hobusele ette oli puistanud ja sedamaid teise süle- 

täiega talli astus, leidis ta ehmatades sõime juba tühja, ja 
rohkesti poole koorma osa sõnnikut talli põrandal. 
Nüüd hakkas ta märkama, kuidas ta tütarlapse targa 


nõuta otsa oleks võinud leida, sellepärast tahtis ta kuuldud 


õpetust silmapilk teoks teha! 

Kui ta parajasti võru punus, pööras hobune pea tema 
poole ja küsis imestelles: «Pojuke! mis sa selle võruga 
tahad teha?» 

«Ei midagi,» kostis kuningapoeg, «ma punun rõnga 
aga valmis, et kui sul mõte peaks olema rohkem süüa kui 
mul lusti oleks sulle rohtu ette panna, mina siis selle 
võruga sinu lõualuud võiksin kinni näpistada.» 

Valge hobune ohkas korra sügavasti ja jättis silma- 
pilk närimise katki. Noormees kasis talli põranda puh- 
taks ja hakkas siis kiilu vestma. 

«Mis sa selle kiiluga tahad teha?» küsis hobune jälle. 

«Ei midagi,» anti vastuseks. «Ma teen selle aga 
prundiks valmis, kui ehk tarvis tuleb väljaandmise vära- 
vat kinnitada, et söök väga kiiresti läbi luie ei läheks.» 

Hobune vaatas jälle ohates tema peale, ja mõistis 
jutu vist ära, sest lõuna oli juba ammugi mööda, aga val- 
gel hobusel oli ikka veel toiduvara sõimes ja tallipõrand 
seisis puhas. 

Seal tuli peremees vaatama, ja kui ta tallis kõik 
asjad seaduse korral leidis, küsis ta natuke imeks pannes: 
«Oled sa ise nii tark või on sul targad nõuandjad?» 

Kaval kuningapoeg kostis kiiresti: «Mul ei ole 
kedagi muud kui minu nõder pea ja üks vägev jumal tae- 
vas.» 

Vanataat tõmbas mokad vihavolti ja läks pomisedes 
tallist välja; aga kuningapoeg rõõmustas väga, et tal asi 
nii hästi oli korda läinud. 

Õhtul ütles peremees temale: «Homseks päevaks et 
ole sulle täielikku tööd, aga tüdrukul on mõnda muid 
talitamisi majas, sellepärast pead sina meie musta lehma 
lüpsma. Hoia ennast selle eest, et piima udarasse ei jääks. 
Leiaksin ma seda, siis võiks see su elule otsa teha.» 

Kuningapoeg mõtles toast minnes: kui seal midagi 
kavaluse tempu ei peaks olema, siis ei või töö mulle ras- 
keks minna; mul on, jumal tänatud, tugevad sõrmed, nen- 
dega tahan nisad välja pigistada, et piima piiska sisse el! 
pea jääma. 

Kui ta parajasti puhkama tahtis minna, tuli tütarlaps 
tema juurde ja küsis: «Mis tööd sul homme on toime- 
tada?» 

«Homme on mul sellipäev,» kostis kuningapoeg. «Ma 
olen homme päev otsa prii, ega ole midagi muud tööd 
kui musta lehma lüpsta, et piimapiisakest udarasse ei jää.» 

«Oh sa õnnetuhing! Kuis tahaksid sa seda toimetada,» 
ütles ohates tütarlaps. «Sa pead teadma, armas tund- 
mata noormees, et kui sa hommikust õhtuni alati lüpsak- 
sid, siiski ei jõuaks sa musta lehma udarat iial tühjen- 
dada; piim immitseb kui allika veesoon ühtepuhku uuesti 
peale. Nüüd märkan ma selgesti, et vanataat sulle tahab 
hukatust teha. Aga sellepärast ole mureta, nii kaua kui 
mina elan, ei pea sinu küljes mitte juukse karva rikutud 
saama. Pane teraselt minu nõu tähele ja täida kindlasti 
minu õpetust, siis pääsed sa kitsikusest. Võta, kui lüpsma 
lähed, potitäis tuliseid süsi ja sepapihid kaasa. Kui talli 
saad, siis pane pihid süte peale potti ja puhu söed lõk- 
kele. Hakkab must lehm sinu käest küsima, mispärast sa 
seda teed, siis vasta temale, mis ma sulle salamahti kõrva- 
kuulmesse ütlen.» 

Tütarlaps sosistas mõne sõna temale kõrva ja läks siis 
kikivarbail toast välja, nagu ta oli tulnud. Kuningapoeg 
heitis asemele puhkama. 

Hommikune koidutera ajas taevast punetama, kui ta 
juba asemelt tõustes lüpsiku ühte ja söepoti pihtidega 
teise kätte võttis ja sedamaid lauta läks. Ta täitis kõik, 
nagu tütarlaps eile õhtul temale oli juhatanud. Must 
lehm vaatas natuke aega võõriti tema toimetusi ja küsis 
siis: «Mis sa seal teed, pojuke?» 

«Ei midagi,» kostis poiss vastuseks.» «Tahan pihid 
aga tulipunaseks kuumendada, sest et mõnel lehmal raibet 

viisi leitakse, pärast lüpsmist piima udaras veel tagasi 
hoida; seal ei ole mõnusamat nõu, kui pärast lüpsmise 
lõpetamist nisa otsad tuliste pihtidega kokku vajutada, 
et piima nisasse ei valguks.» 

Must lehm ohkas südamest ja vahtis kartlikel silmil 
lüpsja peale. Kuningapoeg võttis lüpsiku, lüpsis udara 
kuivaks, ja kui ta tükk aega hiljemini jälle katsuma läks, 
ei leidnud ta piimapiisakest udaras ega nisades. 

Peremees tuli hiljemini läuta, tõmbas paar korda 
pigistades lehma nisasid, ja kui ta sealt piima ei leidnud, 
küsis ta kurja näoga: «Oled sa ise nii tark või on sul tar- 
gad nõuandjad?» 

Kuningapoeg kostis: «Mul ei ole muud kedagi kui 
minu nõder pea ja üks vägev jumal taevas.» 

Vanamees läks pahal tujul oma teed. 

Kui kuningapoeg õhtul peremehelt tööd küsima läks, 
ütles peremees: «Mul on kuhjake heinu veel luhal, mis 
ma kuival ajal varju alla tahaksin lasta viia. Vea mul 
heinad homme koju, aga pane teraselt tähele, et riismeid 
maha ei jää, muidu võiksid sa elu kaotada.» 

Kuningapoeg läks rõõmsal meelel toast välja ja mõt- 
les: Heina vedamine ei ole suur töö, mul ep ole suuremat 
vaeva kui koormasse panna, hobune peab vedama. Pere- 
mehe vanaemale ei taha ma armu näidata. 

Õhtul tuli tütarlaps jälle salamahti tema juurde ja 
küsis hommikust tööd. Kuningapoeg ütles naerdes: «Siin 
õpin ma kõiksuguseid talurahva töid, homme pean kuhja- 
kese heinu koju vedama ja selle järele vaatama, et riis- 
meid maha ei jää: see on kõik minu päevatöö.» 

«Oh sina õnnetu hing,» ohkas tütarlaps: «kuis jõuak- 
sid sa seda toimetada? Tahaksid sa suurema vallaga terve 
nädala päevad heinu vedada, siiski ei jõuaks sa seda kuh- 
jakest ära tuua. Mis ülevalt harja poolt ära võetakse, kas- 
vab alt põhja poolt jälle lisaks peale. Pane tähele, mis ma 
sulle ütlen: sa pead homme enne koitu üles tõusma, valge 
hobuse tallist ja mõned tugevad köied ühes kaasa võtma, 
siis heinakuhjale minema, kuhja köitega ümbert kinni 

köitma ja valge hobuse köite otsa rakendama. Kui sellega 
oled valmis saanud, siis roni ise kuhja otsa ja hakka seal 
lugema: üks, kaks, kolm, neli, viis, kuus ja nõnda ikka 
edasi. Hobune saab kohe sinu käest küsima, mis sa seal 
loed, siis pead sina vastama, mis ma sulle salamahti kõrva- 
kuulmesse ütlen.» 

Pärast salaasja kuulutamist oli tütarlaps lipsti toast 
läinud; sellepärast ei osanud kuningapoeg midagi pare- 
mat tööd ette võtta, kui puhkama minna. 

Teisel hommikul unest ärgates tuli temale kohe 
meelde, mis tütarlaps õhtul nõuks oli kiitnud; ta võttis 
tugevad köied, ruttas talli, talutas valge hobuse välja, 
hüppas ise tema selga ja sõitis heinakuhjale, mis kõige 
vähemalt arvates viiekümne saadune võis olla, aga mitte 
kuhjakene. 

Kuningapoeg täitis igapidi tütarlapse õpetusi, ja kui 
ta viimaks üleval kuhja otsas istudes ühest kuni kahe- 
kümneni sai lugenud, küsis valge hobune imestelles: 
«Mis sa seal loed, pojukene?» 

«Ei midagi,» kostis vastuseks. «Ma hakkasin nalja 
pärast huntide karja metsa ääres lugema, aga neid on 
palju rohkem kui mina lugeda jõuaksin.» 

Vaevalt oli see sõna tema suust välja tulnud, mis hun- 
tide karja nimetas, seal pistis valge hobune kui tuul pu- 
numa ja oli mõne silmapilgu pärast heinakuhjaga kodu. 

Peremehe imestamine ei olnud mitte pisukene, kui ta 
peale keskhommikut õue minnes sulase päevatööga juba 
valmis leidis. «Oled sa ise nii tark või on sul targad nõu- 
andjad?» küsis vanamees; mispeale kuningapoeg vastas: 
«Mul ei ole muud kedagi kui minu nõder pea ja üks 
vägev jumal taevas.» Vanamees läks pead vangutades ja 
vandudes oma teed. 

Videviku ajal läks kuningapoeg jälle tööd küsima. 
Peremees ütles: «Homme pead sa mul valgepea-vasikaga 
karja minema ja selle eest hoolt kandma, et vasikas sinu 
käest metsa ei pääse, muidu võiksid sa hõlpsasti elu kao- 
tada.» 

Kuningapoeg mõtles enda meeles: mõni kümneaastane 
talupoja-poisike peab terve karja kaitsema, ega siis ühe- 
ainukese vasika kaitsemine mulle raskeks või minna. — 
Kui ta parajasti magama tahtis heita, tuli tütarlaps sala- 
mahti tema kambri ja küsis, mis temale homseks tööks oli 
sunnitud. 

«Homme on mul laisa töö,» ütles kuningapoeg — 
«ma pean valgepea-vasikaga karja minema.» JA, 

«Oh sina õnnetu hing!» ohkas tütarlaps: <sellega ei 
või sa iial korda saada. Sa pead teadma, et sel vasikal nii 
pöörane jooksuhimu on, miska ta ühe päevaga kolm 
korda ümber maailma võiks joosta. Pane teraselt tähele, 
mis ma sulle nüüd õpetan. Võta see siidlõng, seo üks ots 
vasika pahema jala, teine ots jälle enda pahema jala väi- 
kese varba külge, siis ei pääse vasikas mitte sammu sinu 
kõrvalt minema, kas sa nüüd istud või magad.» 

Tütarlaps läks selle peale jälle oma teed ja kuninga- 
poeg heitis magama. Aga meel oli noorel mehel selle üle 
väga paha, et tal jälle unustusse oli jäänud, tütarlast 
mõnusa nõu eest tänada. Ta täitis teisel hommikul kõik 
korrapärast, mis hea tütarlaps temale õpetanud ja viis 
vasika siidheide kütkes karjamaale, kes kui truu koera- 
kutsikas temast mitte sammu kaugemale ei läinud. 

Õhtul päikese veermise ajal viis ta vasika talli tagasi, 
kus peremees parajasti temale vastu tuli ja vihas põrnitava 
silmaga küsis: «Oled sa ise nii tark või on sul targad nõu- 
andjad?> 

Kuningapoeg kostis: «Mul ei ole muud kedagi kui 
minu nõder pea ja üks vägev jumal taevas.» Jälle läks 
vanamees kurja pomisemisega ära, ja kuningapoeg arvas 
tähele panevat, kuidas jumaliku nime kuulutamine iga 
kord vanapoisi viha oli paisutanud. 

Õhtul hilja läks ta jälle peremehe juurde, et teise 
päeva sundi kuulda saada. Peremees andis temale koti- 
kesetäie odrateri ja ütles: «Homme saab sul pidupäev 
olema, kus hommikust õhtuni võid magada, aga selle eest 
pead sa täna öösel end mehe kombel liigutama. Külva 

m mul sedamaid need odrad maha, nad saavad rutusti kas- 
vama ja küpseks minema; siis lõikad sa nad põllult, pah- 
mad ja tuulad ära, nii et võid nad linnasteks teha ja jah- 
a Saadud linnaste jahudest pead sa mulle õlut pruu- 

ja. omme vara, kui ma unest ärkan, mulle kannu- 

- värskest õllest maitseda tooma. Valva selle üle, et 
minu käsud täidetud saavad, muidu võiksid sa hõlpsasti 
elu kaotada.» 

Süda raske murega täidetud, läks kuningapoeg nuk- 

ral näol toast, jäi läve ette seisma ja hakkas kibedasti 
nutma. Iseenesega rääkides ütles ta: «Täna tuleb minu 
elule viimne öö kätte, säherdust tööd ei või ükski surelik 
toimetada; niisama vähe võib siin targa tütarlapse nõu 
mind aidata. Oh ma vilets hing! miks olen kergel meelel 
kuningliku lossi maha jätnud ja end hädaohu kütkesse 
sidunud. Mul ei ole isegi võimalik seda kibedat häda 
taevatähtedele kaevata, sest et siin taevast ega tähti ei 
nähta. Aga üks jumal on meil igas paigas.» 

Kui ta nüüd, odrakotike käevarrel, läve ees seisis, 
vaata, seal läks toa uks vallali ja armas tütarlaps astus 
tema juurde. Piiga küsis, mis vea pärast ta nii kurb on, 
ja noormees vastas silmapisaratega: 

«Oh, minu viimane tund on kätte jõudnud, me peame 
teineteisest igavesti lahkuma. Kuule siis veel minu tunnis- 
tust, enne kui ma suren: mina olen ühe vägeva kuninga 
poeg, kellele isa lai kuningriik ükskord osaks pidi saama; 
aga nüüd on kõik korraga otsas õnn ja lootus.» 

Sellepeale rääkis ta, ja nuttis sagedasti jutu vahel, 
mis tööd peremees täna ööseks temale peale oli pannud. 
Aga ta süda paisus vihast, märgates, et tütarlaps tema 
kurvastusest palju lugu ei pidanud. Kui ta viimaks oma 
pika jutu sai lõpetanud, ütles piiga naerdes: 

«Täna öösel võid sa siis, mu armas kuningapoeg, 
õige rahulikult magada, ja homme päeva otsa pidu pidada. 
Pane teraselt minu nõu tähele ja ära põlga sellepärast, et 
nõu ühe alamat sugu plika suust tuleb. Võta see pisuke 
võti, mis kolmanda linnulauda ukse lukud lahti päästab, 

kus taga vanamehe teenijad-vaimud elavad. Viska odrad 
kotiga üle läve lauta ja kinnita sõna-sõnalt kõik, mis pere- 
mees öösunniks sulle oli peale pannud; lõpetusel pead 
veel juurde lisama: kui te juuksekarva võrra minu käsust 
eksite, siis peate kõik üheskoos otsa leidma; aga peaks 
teil abi puuduma, siis saab täna öösel seitsmenda aida uks 
lahti seisma, kus peremehe vägevamad vaimud elavad.» 

Kuningapoeg talitas kõik kuuldud õpetust mööda ja 
heitis siis ise magama. Kui ta teisel hommikul unest ärkas 
ja pruulikööki vaatama läks, leidis ta õlletõrred parajasti 
käärimas, nii et vaht üle serva maha kerkis. Ta maitses 
värsket õlut, täitis siis suure kannu vahutseva õllega ja 
viis peremehele katseks, kes praegu asemelt pea üles tõs- 
tis. Aga oodatud tänu asemel ütles peremees pahal tujul: 

«See ei ole mitte sinu peast tulnud! Ma märkan, sa 
oled häid sõpru ja nõuandjaid leidnud. Hea küll, täna 
õhtul saame pikemalt jutustama.» 

Õhtul ütles vanamees: «Homme ei ole mul tööd sulle 
anda, siiski pead sa, niipea kui ma unest ärkan, minu 
sängi ette astuma ja teretades mulle kätt lööma.» 

Kuningapoeg naeris salamahti vanamehe naljaka tuju 
üle ja rääkis naerdes ka tüdrukule oma lugu. Aga tütar- 
lapsel läks nägu kuuldes väga tõsiseks ja ta ütles: 

«Hoia oma nahka! Vanamees tahab sind homme hom- 
mikul ära süüa. Üksainus asi võib sind sest õnnetusest 
päästa. Sa pead ühe raudlabida ahjus tulipunaseks 
tegema ja käe asemel kuuma labida temale hommiku- 
teretuseks pakkuma.» Seda üteldes tõttas ta minema ja 
kuningapoeg läks magama. 

Hommikul oli ta labida juba ammugi tulipunaseks 
teinud, enne kui vanapoiss unest ärkas. Viimaks kuulis ta 
hüüdmist: 

«Laisk sulane, kus sa viibid, tule teretamal» — Kui 
kuningapoeg sellepeale tulise labidaga tuppa astus, hüü- 
dis vanamees kaebliku häälega vastu: «Olen täna rängasti 
haige, ma ei suuda sinu käest kinni võtta. Aga tule õhtu 
tagasi, et ma oma sundimisi sulle võin kuulutada.» 

Kuningapoeg vedeles luusides kõige päeva, kuni ta 
õhtul peremehe juurde läks, et tema käest teise päeva 
töösundi kuulda saada. Aga peremees oli väga lahke ja 
ütles naeratades: 

<Ma olen sinuga väga rahul! Tule hommiku vara 
tütarlapsega minu juurde, ma tean, et teie teineteist 
ammugi armastate, sellepärast tahan teid kui mees ja 
naine kokku panna!» 

Kuningapoeg oleks rõõmu pärast hõisates mõlemal 
jalal püsti karanud, aga õnne kombel tuli tal õigel ajal 
vanamehe vali majaseadus veel meelde, sellepärast vai- 
gistas ta suud ja keelas jalgu. Aga kui ta enne magama- 
heitmist oma õnne armukesele kuulutas ja tema poolt nii- 
samasugust rõõmu ootas, pidi ta imestades tähele panema, 
et tütarlaps ehmatuse pärast valgeks kahvatas kui lubja- 
tud sein. Hiljemini, kui ehmatuse paelast köidetud keel 
jälle painduma hakkas, ütles piiga: 

«Vanapoiss on märku saanud, et mina sulle nõuand- 
jaks olen olnud, ja tahab sellepärast meid mõlemaid ära 
hukata. Meie peame veel täna öösel kiiresti pakku põge- 
nema ja endid püüdma päästa, muidu tehakse meile ots. 
Võta kirves kätte, mine lauta ja löö valge vasika pea ühe 
võimsa lopsuga otsast maha, teise löögiga lõhesta pealuu 
pooleks. Vasika ajust leiad sa hiilgava punase kerakese, 
see too minu kätte; muud tarvitused tahan ma ise kõik 
korrale toimetada.» 

Kuningapoeg mõtles: parem tapan ühe ilmasüüta 
vasika, kui et ma iseennast ja armsat tütarlast tappa 
lasen; läheb põgenemine meil õnnelikult korda, siis pää- 
sen' ma koju tagasi. Minu mahapuistatud herned võivad 
nüüd kasvamas olla, seeläbi ei saa me teelt eksida. 

Siis läks ta lauta. Lehm lamas vasika kõrval maas ja 
mõlemad magasid nii raskesti, et nad mehe tulemist ei 
kuulnud. Aga kui ta vasika pea otsast maha oli lööngyd, 
oigas lehm magamisel koledasti, kui oleks ta midagi ras- 
ket und näinud. Noormees andis ruttu teise lopsu, mis 
pealuu lõhestas. Vaata nüüd läks laut ühekorraga valgeks 

kui südapäeval. Punane kerake veeres peaajust välja ja 
paistis pisukese päikese heledusel. Kuningapoeg mässis 
kerakese hellasti rätiku sisse ja pistis siis põue. Oli õnn, 
et lehm unest ei ärganud, muidu oleks ta ammuma haka- 
nud, misläbi ehk peremees oleks võinud ärksaks saada. 

Väravas leidis kuningapoeg tütarlapse juba minekule 
valmistatud, väike riidekimbuke käes. 

«Kus su kerakene on?» küsis piiga. 

«Siin!» kostis noormees, ja andis nõiakerakese tütar- 
lapse kätte. 

«Meie peame kiiresti põgenema!» ütles tütarlaps, ja 
päästis ühe pisukese osa kerakesest rätiku mähkmest val- 
lali, nõnda et hiilgav valgus otsekui laterna küünal nende 
pimedat ööteed valgustas. 

Herned olid, nagu kuningapoeg ette arvanud, kõik 
kasvama läinud, sellepärast olid nad teelt eksimise pärast 
mureta. Teel rääkis piiga noormehele ühe salaloo, mis 
tema ükskord kogemata oli kuulnud, kui vanamees suur- 
eidega salalisel jutul oli olnud. Piiga pidi ühe kuninga 
tütar olema, keda vanapoiss kavaluse läbi vanemate käest 
ära petnud. Kuningapoeg teadis asja paremini, aga tema 
ei teinud sest pikemat juttu, vaid oli omas südames selle 
üle rõõmus, et tema ettevõtmine vaese tütarlapse pääst- 
miseks õnnelikult korda läinud. Nõnda* võisid teekäijad 
juba hea tüki maad ära käinud olla, kui natuke valgust 
hakkas tõusma. 

Vanapoiss ärkas hommikul hilja magamast, hõõrus 
tüki aega silmi, enne kui nad lahti pääsid ja uni metsa 
läks; siis rõõmustas ta oma südant mõttes, kuidas noored 
inimesed mõlemad täna hommikul tema nahka pidid 
minema. 

Peale selle, kui ta juba puhu aega oli oodanud, rääkis 
ta suud mööda: «Vist ei ole need oma pulmaehetega val- 
mis jõudnud!» Aga kui ootamine väga pikale viibis, hak- 
kas ta hüüdma: 

«Sulane ja tüdruk, ael kuhu te jääte?» Vandu- 
des kisendas ta veel mõne korra neidsamu sõnu, aga 


214 


tema kutsumise peale ei tulnud sulast ega tüdrukut näh- 
tavale. 

Viimaks ronis ta vihaga sängist ja läks laisku viib- 
lasi otsima. Aga seal leidis ta maja inimestest tühja; pea- 
legi pani ta veel tähele, et mineval ööl keegi asemel ei 
olnud maganudki. Nüüd ruttas ta sedamaid lauta. Kui ta 
siin vasika tapetud ja nõiakerakese varastatud leidis, mär- 
kas ta sündinud asjade käiku. Ta vandus, et kõik mustaks 
läks, päästis kiiresti kolmanda vaimudetalli uksed lahti ja 
saatis oma abilised tööle, pakku põgenenud inimesi taga 
otsima. 

«Tooge need mulle, kuidas te neid leiate, ma pean 
nad kätte saama!» Nõnda rääkis vanapoiss, ja tema vai- 
mud pühkisid kui tuul minema. 

Põgenejad olid parajasti laiale lagedale jõudnud, kui 
tütarlaps sammu seisatades ütles: 

«Kõik ei ole mitte nõnda, kuidas õiguse kombel 
peaks olema. Kerakene minu käes hakkab liikuma, vis- 
tisti kihutatakse meid taga!» 

Tagasi vaadates nägid nad musta pilve, mis kiiresti 
ligemale jõudis. Tütarlaps keeritas kerakest kolm korda 
pihus ja ütles: 

«Kuule, kuule, kerakene! 
Jõuaksin ma jõgedena, 
Kaaslane kalakesena!» 


Silmapilk olid mõlemad muudetud. Tütarlaps sai 
jõeks lagedale ja kuningapoeg ujus kui kalake veelaine- 
tes. Vaimud läksid vihisedes neist mööda, pöörasid hil- 
jem teelt ümber ja lendasid puhu aja pärast koju tagasi; 
aga jõekese ja kalakese jätsid nad puutumata. Niipea kui 
tagakiusajad läinud, moondas jõekene ennast jälle endi- 
seks tüdrukuks ja tegi kalakese noormeheks. Sedaviisi 
läksid nad inimese kombel oma teed edasi. 

Kui väsinud vaimud tühjade kätega tagasi tulnud, kü- 
sis vanapoiss, kas nad otsides siis midagi iseäralikku asja 
silma ei olnud saanud? 

«Ei midagi,» anti vastuseks: «üksnes üks jõeke voo- 
las seal lagedal ja üksainus kalake ujus jões.» 

Vanamees mõuras tulise vihaga: «Oinapead! Need'ap 
nad olid, need'ap nad olid!» Kiiresti kiskus ta viienda 
talli uksed lahti, laskis vaimud välja ja andis neile käsu, 
jõekese vesi ära juua ja kalake kuivikul kinni püüda. 
Vaimud kasisid kui tuul minema. 

Meie teekäijad jõudsid praegu metsa serva ligidale, 
seal jäi tütarlaps seisma ja ütles: «Kõik ei ole mitte 
nõnda, kuidas õiguse Kombel peaks olema. Kerake minu 
pihus hakkab jälle liikuma.» 

Ümber vaadates nägid nad teist korda pilve taeva all, 
esimesest tumedam ja servad punasemad. «Need on meie 
tagakiusajadl» hüüdis piiga ja keerutas kerakest pihus 
kolm korda, üteldes: 


«Kuule, kuule, kerakene! 
Moonda meida mõlemaida: 
Minda kibuvitsa-põõsaks, 
Poissi õilmepuhmakeseks.» 


Silmapilk olid nad ümber muudetud. Tütarlapsest kas- 
vas kibuvitsa-põõsake ja noormees rippus kui õilmepuh- 
make põõsa küljes. Kohisedes . läksid vaimud üle nende 
mööda, ja tulid vast tüki aja pärast kodu poole minnes 
tagasi; jõekest ega kalakest nad ei olnud leidnud, aga 
kibuvitsa-põõsast nad ei hoolinud. 

Niipea kui kiusajad olid ära läinud, moondasid ennast 
kibuvitsa-põõsas ja õilmepuhm jälle tüdrukuks ja poisiks, 
kes lühikese puhkamise järel kiiresti edasi tõttasid. 

«Kas te ei ole neid leidnud?» küsis vanamees, kui 
oma sellid lõõtsutades nägi tagasi tulevat. «Eil> kostis 
vaimude pealik: «meie ei leidnud ei jõekest ega kalakest 
lagedalt.» 

«Kas teie siis muud midagi iseäralikku asja teel ei 
ole näinud?» kärgatas vanamees. 

Pealik kostis: «Metsa serva ligidal seisis üks kibu- 
vitsa-põõsas tee ääres ja õilmepuhm rippus põõsa küljes.» 

«Oinapead!» kisendas vanamees, «need'ap nad olid, 
need'ap nad olid!» 

Ta tegi siis seitsmenda talli ukse lahti ja läkitas oma 
vägevamad väimud otsima. «Tooge nad mulle, kuidas 
neid leiate, kas surnult või elavalt! Mina pean nad kätte 
saama. Kiskuge põrgu kibuvitsa-põõsas juurtega maast 
ja tooge kõik kaasa, mis teile iial nagu võõrastavat silma 
peaks ulatama.» 

Tuulemaru kiirusel pistsid vaimud minema. 

Põgenejad puhkasid parajasti metsas puie varjul ja 
toetasid väsinud liikmeid toidu ja keelekastega. Äkitselt 
hüüdis tütarlaps: 

«Kõik ei ole mitte nõnda, kuidas õiguse kombel 
peaks olema; kerake tahab mul vägisi põuest karata. Vis- 
tisti kiusatakse meid jälle taga ja hädaoht on väga ligi- 
dal, aga mets varjab vaenlasi meie silma eest.» Siis võttis 
ta kerakese põuest, keerutas kolm korda oma pihus 
ümber ja ütles: 

«Kuule, kuule, kerakenel! 
Talita mind tuulekeseks, 
Seltsimeesi sääsekeseks!» 


Silmapilk olid nad mõlemad ümber muudetud. Tütar- 
laps sulas tuuleõhuks, aga kuningapoeg kõikus kui sää- 
seke õhu sees. 

Vägev vaimude kari kihutas marutuule kohinaga üle 
nende mööda ja tuli tüki aja pärast kodu poole. minnes 
jälle tagasi, sest et nad ei kibuvitsa-põõsast ega midagi 
muud võõrastavat asja ei olnud leidnud. 

Aga vaimud ei olnud neist veel kuigi kaugele jõud- 
nud, seal moondas ennast tuuleõhk jälle tütarlapseks ja 
tegi sääsest endise noormehe. 

«Nüüd peame ruttama!» hüüdis hellakene, «enne kui 
vanamees ise meid otsima tuleb, kes meid igas moonda- 
mises ära tunneb.» 

Näd läksid hea tüki teed joostes edasi, kuni nad sinna 
pimedasse tänavasse jõudsid, kus nad kõrgemale astudes 

helendava kerakese valgusel teeraja leidsid. Väsinud ja 
lõõtsutades jõudsid nad viimaks suurele kivile. Siin kee- 
rutati jälle kerakest kolm korda pihus ja tark piiga ütles: 


«Kuule, kuule, kerakene! 
Katsu kivi kergitella, 
Väravada valmistella!» 


Silmapilk kerkis kivi eest ära ja nad olid õnnelikult 
jälle maa peale saanud. «Jumalale tänul» hüüdis tütar- 
laps: «meie oleme pääsenud. Siin ei ole vanapoisil meie 
üle voli, ja tema kavaluse eest tahame endid hoida. Aga 
nüüd, sõber, peame teineteisest lahkuma! — Sina lähed 
oma vanematele ja mina lähen endale vanemaid otsima.» 

«Ei mitte!» kostis kuningapoeg: «Mina ei raatsi 
sinust mitte enam lahkuda, sa pead minuga kaasa tulema 
ja mulle naiseks saama. Sina oled minuga hädapäevi kan- 
natanud, sellepärast on õigus, et sa nüüd ka rõõmupäevi 
minuga ühes elad.» 

Ehk küll tütarlapsel veel mitugi vaidlemist avalda- 
tud tahtmise vastu oli, siiski läks ta viimaks noormehega 
kaasa. 

Edasi minnes leidsid nad metsas ühe mehe puid raiu- 
mas ja kuulsid tema suust, et kuningakojas ja kõigel 
maal raske leinamine kuningapoja mõistmata kadumise 
pärast olevat, kes mõne aasta eest otsekui maa alla oli 
vajunud, nii et temast midagi märki järele ei jäänud. 

Nõiakerakese abiga talitas tütarlaps koju minevale 
pojale jälle tema endised riided selga, miska ta isa silma 
ette võis astuda. Aga tüdruk ise jäi esiotsa ühe talumehe 
hurtsikusse, kuni kuningapoeg oma isaga asjad saaks läbi 
rääkida. 

Aga vana kuningas oli enne siit maailmast ära läi- 
nud, kui poeg koju jõudis: ainukese poja õnnetu kadumine 
oli tema elupäevad rutemini õhtule viinud. Veel oma 
surmavoodil oli ta oma kergemeelset lubamist ja pettust 
kahetsenud, et ta vaese ilmasüüta tütarlapse vanapoisile 

oli andnud, mispärast jumala karistus nüüd poja tema 
käest võtnud. 

Kuningapoeg nuttis hea lapse viisil oma isa surma ja 
laskis teda suure auga maha matta. Siis leinas ta kolm 
päeva, kus kuiva ega märga tema suhu ei läinud. Aga 
neljandal hommikul näitas ta ennast rahvale kui uus valit- 
seja, kogus nõumehed oma ümber kokku ja kuulutas neile, 
mis imelikke lugusid tema vanapoisi talus oli näinud ja 
kannatanud. Sealjuures rääkis ta pikemalt ka sellest, kui- 
das tark neitsi tema elu oli päästnud. 

Seal hüüdsid nõumehed kui ühest suust: «Tema peab 
teile abikaasaks ja meile valitsejaprouaks saama.» 

Kui sellepeale noor kuningas oma pruuti läks koju 
tooma, pani ta väga imeks, kui piiga kuninglikus uhkuses 
teel temale vastu tuli. Nõiakerakese abiga oli ta endale 
kõik valmistanud, mis iial tarvis läks; sellepärast uskus 
kõik maa, et piiga ühe määratu rikka kuninga tütar võis 
olla, kes kaugelt maalt siia tulnud. 

Pärast seda valmistati pulmapidu, mis neli nädalat 
vältas. Ja siis elasid nad õnnelikult ja rahuga veel 
mõnedki aastad. 


ODSZIK ODE OIT OD DA TODSIO TO DS => 


VÕÕRASEMA 


Üks nooreealine leskmees oli teist korda kosja läi- 
nud, aga Silmad koju unustanud, sellepärast tõi ta väga 
tigeda nooriku majasse. 

Kõige kibedamat koerapidu pidi esimese naise tütar 
maitsema, kes kahe aasta vanuses kui talleke emast järele 
jäänud. Aegamööda, kus võõrasema ise tütrekese ilmale 
toonud, läks võõraslapse lugu hoopis lakka. Siiski kan- 
natas vaene emata loomake kõike kibedat ja raskust, ega 
kaevanud kellelegi oma viletsust, kui üksnes silmapisara- 
tega mõnikord jumalale taevas. 

Kaval, tige võõrasema oskas rahva silma ees oma kur- 
just varjata ja tegi mõnegi tembu, kust teadmata inimesed 
võisid uskuda, et tema võõrastütart hellitab ja kallimaks 
peab kui oma lihast tütart. Läksivad tütarlapsed pühapäe- 
val kiriku või kuhugi muusse võõrasse paika, siis nähti 
ikka võõrastütrel ilusamad ehted ümber kui oma lapsel. 

Aga nende naabruses elas keegi tark lapseraugutaja 
vanaeit, see vaatas lugu terasema silmaga ja teadis, kui- 
das võõrastütre lugu kodu käis, kus teiste silmi vaatamas 
ja nägemas ei olnud. Tuli vanaeit vahetevahel neid vaä- 
tama, siis silitas ta salamahti teiste nägemata võõrastütre 
pead ja palgeid, üteldes: «Kannata ja looda! Küll tuleb 
ükskord ka sinule parem aeg.» 

Ootajale läheb aeg igavaks; ja kui aasta aasta järgi 
mööda jõudis ja ometigi paremat majasse ei toonud, hak- 

kas vaenelapse mõtlema, et külaeideke temale üsna tühja 
oli luisanud. 

Juba olid mõlemad tütred inimeseks kasvanud, seal 
tuli ühel hommikul kosilane nende talusse. Aga emale 
meelehaiguseks ei tahtnud mees mitte tema tütart, vaid 
võõraslast kosida. Ema ütles: 

«Lapsed on meil mõlemad veel väga noored, kelle 
kael tanu ei jõuaks kanda; mina ei raatsi neid nii vara 
mehele panna.» 

Mees ei tahtnud nii kaua oodata, mispärast viimaks 
kaup sobitati, et ta poole aasta pärast kosjaviinaga pidi 
tagasi tulema. Ema mõtles salamahti omas südames: kül- 
lap toimetan asjad nõnda korrale, et tema ometigi minu 
tütre naiseks võtab. 

Kui kosilane poole aasta pärast siis teist korda tagasi 
tuli, vahetas ema tütarlaste riided ümber ja pani nad 
mõlemad nõnda voki taha istuma, et tuppa astuja neid sel- 
jast, aga mitte silmist pidi nägema. 

Viinad võeti vastu, ja ema ütles lahke sõnaga: «Noh, 
armas kosilane! kui vanasõna tõtt tunnistab, siis peab süda 
sind nägemata oma armukese juurde vedama. Avalda 
mulle nüüd: kumb neist ketrajaist sinu omane on?» 

Kosilane astus sedamaid võõrastütre voki taha ja 
ütles: «Võõras küll koor pealt, aga tuum omane tütre 
sees. > 

Nõnda pidid nüüd kosjaviinad joodud saama; ehk 
küll tuline viha ema südant kippus lõhkuma, siiski näitas 
ta kosilasele lahket nägu. Aga pärast kosilase minekut 
langes rahesadu seda raskemalt vaesele tütrele kaela, 
keda ta arvas'peiule salamahti märku olevat andnud. 

Pulmapäeva hommikul ehtis ema oma tütre uhkesti 
riidesse ja mässis silmad siidrätikute sisse, nii et vaevalt 
ninaots välja jäi, mispärast peig ega pulmalised tema 
pettust tähele ei võinud panna. Arvatud oma tütre asemel 
oli ta ühe õlest tite teinud, sellele tütre riided selga pan- 
nud ja leeaugu kõrvale istuma seadnud, et pulmalised 
uskuma saaksid: oma laps keedab niikaua kodu pulmalis- 

tele rooga, kui poolõde kirikus mehele laulatatakse. Võõ- 
rastütar vaene aga istus rehe all kummuli pööratud vanas 
tündris, kuhu palju risu peale oli pandud, et hiir koge- 
mata lõksust välja ei pääseks. 

Saaja ei olnud õueväravast veel kaugele jõudnud, 
seal jõudis naabrieit tütarlapsele appi, päästis ta tõrre alt 
vangist ja käskis kiiresti saaja kannul joosta, et kirikus 
õnnistaja sõnu kuulda saada. 

Aga sõites laulsid peiu saanitallad kirikuteel ühte- 
puhku: 

«Oma ohkab tõrre all, 
Kallis kana kaane all, 
Võõras veereb hobulla, 
Sandim sõidab saanilla!» 


Peigmees küsima: «Mis saanitallad nii imelikult vin- 
guvad?» Ammaeit kavalasti kohe kostma: 


«Saanitalda tantsib pulma, 
Looka aga laulab lusti!» 


Tõrre alt pääsenud tütarlaps jooksis küll kiiresti 
saaja kannul kirikuteed, aga hobuse jalad olid temast 
palju virgemad, sellepärast ei võinud ta pulmalisi enam 
kinni saada. Kui ta kiriku jõudis, olid sõrmused juba 
vahetatud. Mis nüüd teha? Kõik lootus oli otsas. Nuttes 
läks petetud ja ärapõlatud pruut kirikust, istus tee äärde 
maha, kust saaja kodu poole minnes mööda pidi sõitma. 
Seal laulis ta, kui pulmasaaja mööda läks: 


«Seisa, seisa, saajakene, 
Puhka, puhka, peiukene; 
Oled võõra kaasa võtnud, 
Kaotanud oma kanase!» 


Peigmees küsis jälle, mis see laul pidi tähendama, ja 
ämmaeit vastas: «Üks lapuline laulab nalja!» 

Aga asi ei näidanud peigmehe silmis kogunist nalja- 
kas; sellepärast laskis ta hobuse seisma jääda ja tahtis 

minna taga nõudma, mis naljatemp tähendab. Isamees 
hakkas teda sõitlema, üteldes: «Ara tee ennast rahvale 
näeruks! Kes kosja- ja saajateel koera haukumist läheb 
kuulama? Omane on sul saanis, nüüd sõida koju, enne kui 
vorstid ja koogid külmaks jahtuvad.» 

Aga ärapõlatud piiga oli ühe pulmalise saani kannale 
karanud ja sõitis nüüd teistega seltsis kodu poole. Saaja 
kinnipidamise paigas, seni kui peiupoisid kodunt õlle- 
kannusid tõivad, põgenes tütarlaps saani kannalt, istus 
kadakapõõsa alla ja laulis jälle oma lugu: 


«Seisa, seisa, saajakene, 
Puhka, puhka, peiukene! 
Susi istub sul saanissa, 
Kanake kadakapõõsas.» 


Peigmehe süda paisus viha täis, ta tahtis asjalugu 
ligemalt minna vaatama, et selget otsust saada; aga ämm 
ja isamees sedamaid keelama: «Ära kuula lapuliste nalja- 
lori, miska ennast rahvale naeruks teed!» Ehk küll peig- 
mehe meelest asi natuke kahtlaseks oli läinud, siiski ei 
julgenud ta vanemate inimeste keeldu tühjaks panna. 

Pulmaperesse jõudes tõsteti noorik saanist ja viidi 
laua taha, aga rätikuid ei võetud tema peast, mispärast 
peigmees pettust ei võinud näha. Kui nemad söömalauas 
istusid, laulis põlatud laps ukse tagant: 


«Peiukesta petetie 
Võõrast osa võttemaiel»> 


Ammaeit kargas vihaga pulmalauast ja ütles: «Sugege 
häbemata lapulised vemblaga lävelt ja ukse tagant!» 

Aga võõrastütar põgenes lakka, kus ta seni tahtis 
oodata, kuni noorrahvas kambri saab magama viidud. 
Peigmehel ei maitsenud enam söök ega jook, imelikud 
laulud, mis ta mitu korda kuulnud, tegid tal meele 
nukraks. 

Et noorikul sugugi naisterahva kombel loodud rindu 
ei olnud, sellepärast oli ema pistnud temale takukoonlad 

särgi alla põue. Kui noorrahvas ja pulmalised magama 
läinud, laulis tuttav hääleke jällegi akna tagant: 


«Peiukene, poisikene! 
Takukoonlast kasvis rinda; 
Takk ei anna lapsel” toitu 
Ega mehel' meelehäida.» 


Peigmees seisis kahevahel, süda sees külmem kui 
küünlakuu; aga kui noorik magama uinunud, ruttas ta asja 
läbi katsuma, kas laul tõtt või valet tunnistanud. Ja vaat, 
takud olid tõesti noorikul rindade asemel põues. Nüüd 
märkas mehike avalikult pettust; siiski ei lausunud ta sel- 
lest kellelegi sõnakest, vaid pidas salamahti nõu, kuidas 
ta ülekohut võiks kätte tasuda. 

Teisel päeval noorikuga koju sõites leidis ta jõelt jää 
sees augu; pidas hobuse kinni ja tegi kui tahaks hobust 
joota, sasis siis äkitselt karvupidi nooriku peast kinni, 
vedas tema augu servani ja tõukas seal, pää all, jalad 
ülespoole, jää alla vette. «Parem naiseta elada kui taku- 
koonalt kaisutada,» mõtles mees ja sõitis oma teed. 

Õhtul koju jõudes leidis ta ootmatult kambris juba 
nooriku ees, keda nõiaeit salamahti sinna oli toimetanud. 
Mees oli vahetamise kaubaga väga rahul ega avaldanud 
kellelegi sest loost, mis temale pulmas juhtunud; ta elas 
rahulisti ja õnnelikult oma noorikuga. 

Rohkem kui aasta pärast, kui noorikutanu kandjast 
juba täis naine oli saanud ja ta parajasti esimest lapsukest 
kiigutas, tahtis võõrasema teda vaatama minna, kes sinna- 
saadik noorikute vahetamisest midagi ei teadnud, vaid 
oma enese tütart mehenaiseks arvas, 

Et võõrastütar pärast pulmi enam kodus oma silma ei 
näidanud, leidis ema loomuliku olevat. «Tütarlaps pel- 
gab» — mõtles ema — <veel pulmapilli, ja teab juba 
ette, kuidas koju tulles tuletungal tema selga tantsima 
tuleks. » 

Kui ta väimehele minnes jõekaldale jõudis, kuhu üle- 
mineval talvel mees laulatatud nooriku oli uputanud, leidis 

ta ilusa jõenupu veepinnal õitsemas. Eit tahtis õilmekest 
veest tõmmata ja tütrelapsele mänguks viia.. Kätt välja 
sirutades kuulis ta häälitsemist, kas see tuulest või veest 
tõusnud, ei teadnud ta selgesti tunnistada, aga lauluhääl 
kostis: 

«Ära nopi nupukesta, 

Ara katku kannikesta: 

See on tõusnud tütterista, 

Kasvand kalli kaelaluusta, 

Südame salasoonista.» 


Kuulutus pani eide kohkuma, tal ei olnud paremat 
nõu, kui tarka minna otsima, kelle vägi tütrekese lillekese 
kammitsast võiks päästa. Targa abiga moondati jõenupp 
jälle inimeseks, misläbi ema kadunud tütre kätte sai ja 
temaga seltsis koju tagasi läks. 

Seal hakkas ta salanõu pidama, kuidas kõige mõnu- 
sam oleks väimeest nuhelda, kes kallistatud lapse jõkke 
oli uputanud. Kui pikk nõupidamine midagi paremat kasu 
ei saatnud, läks ta teist korda targalt abi paluma. 

* Tark lubas tütre kassiks moondada ja väimehe talusse 
läkitada. Seal pidi kassike öösel salamahti poolõe lapse 
kõri ära kriimustama, et laps enam unest ei ärkaks. 

Aga lapseraugutaja vanamoor, kes niisama kaval nõid 
oli, jooksis väimehe talusse ette, veel enne Ph kass sinna 
jõudis; ta õpetas naisele ja ütles: 

«Kui võõras kass õhtul tuppa tuleb, siis anna temale 
piima lakkuda ja meelita silitades oma sülle, Kõrveta siis 
tulise tuhaga ta küüned ja käpad ära ja viska kass üle 
ukse välja.» 

Noor naine täitis õhtul täielikult külaeide õpetust ja 
kuulis tükk aega hiljemini veel kassi valusat vingumist 
õues. Teisel päeval sai naabrirahvas kuulda, kuidas kas- 
siks käinud tütarlaps äkitselt raskesti haigeks oli jäänud, 
nii et ta enam sängist ei pääsenud. Käed ja jalad olla 
nartsude sisse mähitud, aga mis vea pärast? Seda ei tead- 
nud keegi, sest ema ja tütar ei kuulutanud õnnetut juhtu- 
mist teistele. 

Aga ema mõtles ööd ja päevad üksnes sellele, kuidas 
ta väimehele ja võõrastütrele kurja võiks ära tasuda. Ta 
mõtles: «Kui tark mind elajaks moondab, siis läheb asi 
paremini; ma maksan tütre põletatud käed ja jalad kasu- 
dega neile kätte.» 

Tark moondaski ta koeraks, tappis salamahti väimehe 
koera, nülgis naha seljast ja tõmbas koeraks läinud eide 
selga, et väimehe peres rahvas teda omaks koeraks pidi 
tunnistama. 

Aga lapseraugutaja vanaeit oli neist jälle rutulisem, 
jooksis väimehe talusse ja rääkis: 

«Teie õuekoer kipub hulluks minema; ta jookseb üm- 
ber ja püüab inimesi ja elajaid hammustada. Püüdke ta 
sellepärast kinni, kui ta õhtul koju tuleb, pange köie otsa 
kütke, lööge hambad suust, ja lõigake mõlemad kõrvad 
peast; siis ei ole temast kellelegi kahju karta.» 

Mees täitis nõiaeide õpetust, peksis kividega koera 
hambad puruks, lõikas kõrvad nudiks ja kihutas ta siis 
õuest minema. Hiljemini kuuldi jälle koera valusat ga 
mist õue peal. 

Aga teisel hommikul leiti koeraks läinud Smimigii 
raskesti haige sängis maas, suu paistetanud ja verine, 
kõrvad rätikute sisse mässitud. Ei olnud nüüd emal ega 
tütrel pikemalt himu kolmat korda minna õnne katsuma, 
ehk nad küll salamahti nõu pidasid, kuidas ükskord väi- 
ja kälimehele kõik võlad saaks kätte tasuda. 

Hiljem tõotasid nad targale väga suurt palka ja maksid 
kolmanda osa käerahaks ette, et tark nende abita nuhtluse 
täide viiks. Küll katsus tark nüüd mitut kavalust ja 
tempu, aga lapseraugutaja nõiaeit tegi kõik tema tarkused 
tühjaks, nõnda et vanamees viimaks õnne tänas, kui ter- 
vete liikmetega oli pääsenud. 

Laulatamata mehele saanud võõrastütar elas elu- 
otsani oma mehega õnnelikult; jumal oli neile viis last 
andnud, kellest kõik juba asjaajajad olid, kui nende 
vanemad siit ilmast läksid. Võõrasemast ja tema lihasest 
tütrest aga ei olnud enam pikemalt midagi kuulda. 

ODS OKSIIDI ODDA TOMSITO KENO 


RÕUGUTAJA TÜTAR 


Ükskord ennemuiste elas laias metsalaanes vana Rõu- 
gutaja oma naisega. Neil oli ka tütar, kes loodud kombel 
ilmale ei olnud tulnud, aga keda ema siiski inimeselapse 
viisil püüdis üles kasvatada, et edaspidi väimeest võiks 
saada, A 

Räägitakse, et tütarlapsel, nii kaugelt kui silma näh- 
taval, küll inimese nahk olnud, aga riiete all oli kuuse- 
koor naha asemel keha katnud. Siiski lootis ema teda 
aegamööda mehele panna ja läkitas seepärast piigat igale 
poole rahva hulka, kus külades midagi pidu ehk ilu juh- 
tus. Rõugutaja tütre ilusad riided, mitmekordsed helmete- 
rõngad, kullatud kaelarahad, suur sõlg ja siidipaelad hiil- 
gasid küll poiste silmi, aga kosilast ei toonud nad iial 
majasse. Poisid naersid pilkamisel: pealt küll ilus ja sale, 
aga alt kore kui kärnkonn! 

Et tütreke viimaks kodus vanatüdrukuks ei halli- 
taks, läks ema nõiaeidelt abi otsima, laskis salajooki 
valmistada, mis — kui mehepoeg seda kogemata juhtuks 
jooma — teda tüdruku järel kihutab jooksma, kas tahtku 
või ei taha. Ema andis topsikese tütre kaenlaaluse karvu 
ja muid saladusi nõiaeidele, miska nõiaeit poiste kihutajat 
pidi valmistama. Kui imejook oli keedetud, ütles nõid: 
«Sest märjast seitse piiska, kas söögi või joogi sisse 
pandud, petab iga poisi, kes iial sest peaks maitsema.» 

Peale selle valmistati Rõugutaja talus suur võõrus- 
pidu, kuhu inimesi igalt poolt kokku paluti, iseäranis 

rohkesti poissmehi, et tütarlaps nende hulgast ühe võiks 
valida, kes kõige enam tema moka järele näikse olevat. 

Kui pidu juba kaks päeva väldanud, näitas tütar 
emale ühe noormehe, keda ta väga endale abikaasaks 
himustas. Kaval ema pani salamahti seitse piiska nõia- 
rohtu koogi sisse ja andis koogi poisile süüa, mispeale 
vaesel mehikesel enam kuskil püsi ei olnud, vaid ta pidi 
nagu kassipoeg õlekõrre järele, Rõugutaja tütre kannul 
jooksma, sest et tal muidu öösel ega päeval rahu ei 
tulnud. 

Lühikese aja pärast läks ta kosja, ja viinad võeti lah- 
kelt vastu. Paar nädalat hiljem valmistati uhked pulmad, 
nõnda et pidude uhkus ja ilu lastelastele mälestuseks 
jääks. Aga mis see kõik aitas? Kui noorrahvas õhtul 
kambri sai magama viidud, leidis peigmees sõbavarju alt 
nii palju koledust, et tal veri südames tarretas; ta põge- 
nes veel selsamal ööl pakku ja jättis nooriku leseks 
järele. 

Ema ja tütar ootasid küll tükk aega, et nõiaeide 
himudejook noormehe jälle tagasi meelitaks; aga kes ei 
tulnud, oli lahkunud peigmees. Kui nädal jälle mööda 
läinud ja siiski mees ikka tulemata jäänud, läksid neil 
mõtted kahtlaseks. Viimaks tulidki sõnumid, et lahkunud 
mees endale teise naise oli kosinud; ja sedaviisi lõppes 
nende ootus ja lootus. 

Aasta hiljemini kuulis vana Rõugutaja naine, et tema 
endise väimehe naisel olla noor poeg sündinud. Nüüd 
kihutas kuri nõu tema südant, et ta kuskil enam rahu ei 
leidnud, enne kui nõia abiga noore lapseema libahundiks 
sai moondanud. Siis viis ta salamahti oma tütre nurganaise 
asemele sängi. Aga et tütrel loodud naisterahva rinda ei 
olnud, sellepärast ei võinud ta last imetada. Küll valas ta 
lehmapiima tohust torbiku rinda, aga laps ei võtnud seda 
oma suhu, vaid karjus ööd ja päevad nälja pärast, niietkisa 
millalgi ei lõppenud. Küll veeti lapsele vihtlejaid ja nutu- 
võtjaid ligidalt ja kaugelt kokku, mis see ometigi aitas? 
Laps ei pannud oma suud kinni. 

Ühel päeval hüüdis isa vihasel tujul: «Viige kisakõri 
toast välja, muidu lõhub minu kõrvad! Mina ei jõua pike- 
malt tema kisa kannatada.» 

Lapsehoidja läks lapsega väljale, seal tuli lapse kisa 
peale lepikust emane hunt, kiskus lapse vägisi hoidja 
käest, aga ei teinud temale ega lapsele viga, vaid pani 
õrna pisukese oma nisa külge ja imetas teda. Laps uinus 
magusasti magama; hoidja viis ta koju ja pani kätkisse, 
kus laps teise päevani rahulisti puhkas. 

Lapsehoidja ei rääkinud hundilugu, vaid läks teisel 
päeval jälle kesaväljale, kus kõik nõnda sündis kui eilegi. 
Hoidjal oli hea meel, sest ta leidis hõlpsat põlve, ja lapse- 
isal läks elu juba natuke rõõmsamaks, et kisa majas ei 
olnud, ehk küll nurganaine ikka veel sängis raskesti haige 
oli, nii et ta kätt ega jalga ei ütelnud liigutada võivat, 
Kui nüüd kolmandal päeval hoidja lapsele jälle imetajat 
oli läinud otsima, ütles hunt: 

«Mina ei julgenud iga päev avalikult lagedale tulla, 
aga kui sa ta igal hommikul lepikusse Uku kivi juurde 
tood, tahan ma last imetada; aga seni kui mina imetan, 
pead sina lepiku ääres valvama, et keegi kogemata 
nägema ei tule. Ka sina ise ei tohi enne lapse järele tulla, 
kui ma sind kutsun.» 

Lapsehoidja täitis tema käsku, ja enam kui nädala- 
päevad läks asi hästi korda; laps kosus silmanähtavalt, 
magas rahulisti kisata ja ärkas lahke näoga unest. 

Uhel päeval vältas hundi imetamine hoidja meelest 
üleliiga kaua, ta läks salamahti vastu keeldu luurama, 
mis amm lapsega teeb. Imelik lugu oli küll, mis ta seal 
nägi. Uku kivi ääres istus noor alasti naisterahvas, laps 
tema süles, keda naine armsasti kaisutas ja oma käte 
peal kiigutas. Viimaks võttis ta hundi naha kivi pealt, 
puges sinna sisse ja hüüdis hoidjat, et see pidi tulema 
last võtma. Kui lapsehoidja kolm päeva järgemööda seda 
imelikku lapseimetamist oli näinud, ei jõudnud ta enam 
kodus oma suud kinni pidada, vaid tunnistas lapseisale, 
mis siiasaadik iga päev lapsega oli sündinud, niihästi 

hundi imetamist kui naisterahva kuju, kes hundinahast 
välja pugenud. Mees hakkas kohe arvama, et siin õiget 
lugu ei võinud olla; ta keelas lapsehoidjat, et see salaasja 
kellelegi pikemalt ei räägiks, ja tõttas ise kuulsa targa 
juurde nõu ja abi otsima. 

Tark ütles, kui mehe juttu oli kuulnud: «Siin peab 
kuri nõidustöö varjul olema, mida ma sedamaid selgesti 
avalikuks ei või teha; aga meie peame katsuma salaja 
kavaluse kombel hundi naha kätte saada ja ära hävitada, 
küllap siis saame näha, mis pettust oli tehtud.» Siis 
käskis ta, et mees Uku kivi öösel tulipalavaks pidi kütma, 
misläbi, kui hunt naha jälle kivi peale viskab, nahk ära 
kõrbeks, nii et see enam selga ei kõlba panna. 

Mees vedas teisel päeval, kui lapseimetaja metsa oli 
läinud, paar sülda puid kivi ümber ja kivi peale, ja sütitas 
puud öösel põlema, nii et Uku kivi tulipunaseks läks 
nagu saunaahju keris. Kui lapseimetaja tulemise aeg 
kätte jõudis, koristas ta tukid ja tuha kõrvale ja puges 
ise põõsa taha peitu, kust ta kõik näha võis, aga ise 
teistest nägemata jäi. 

Hunt tuli lapse kisa peale joostes metsast, võttis 
hoidja käest lapse, pani seniks murule maha, kuni ta 
hundinaha seljast tõmbas ja kivi otsa viskas; võttis siis 
lapse sülle ja hakkas imetama. 

Mida terasemalt mees imetajat vaatas, seda tuttava- 
maks läks temale naise nägu ja kuju. Jah, ta tundis lapse- 
imetajas oma naise ja märkas, mispärast nurganaine ikka 
veel kodus pimedas kambris istus. 

Nüüd kargas ta põõsa tagant ja ruttas naisele peimale: 

Naine kiljatas ehmatuses, pani lapse murule ja tahtis 
kivi otsast oma hundinahka jälle selga panna; aga kasu- 
kas oli ära põlenud, üks kortsus tükike temast järele 
jäänud. Sellegi viskas mees kõige tulisemasse kohta, kus 
viimased riismed tuhaks põlesid. Siis võttis enese seljast 
kuue, andis naisele katteks ja palus teda nii kaua lapsega 
siin kannatada, kuni ta koju läheb sauna kütma. 

Kodu läks ta lahke näoga nurganaise juurde ja ütles: 


230 


d 


«Sa, minu armuke, pead täna sauna minema, siis saad 
varemini terveks.» 

Naine tõrkus küll kõigest väest vastu, ütles, et ta 
tuuleõhku ei kannatavat, kuidas ta võivat sel viisil üle õue 
sauna minna. «Ma minestaksin õue peale ära ja võiksin 
surra.» 

Mees kostis: «Ei ole viga! me mässime sul suud ja sil- 
mad villase vaiba sisse, et tuuleõhk sinu õrnale kehale 
kahju ei või teha.» Sellega oli naine väga rahul, sest 
tema ei kartnud tuuleõhku, vaid mehe silma, kes pettust 
sedamaid oleks ära tundnud. 

Kui vaiba sisse mähitud nurganaine mehe abiga sauna 
oli viidud, pani mees sauna ukse tugevasti kinni, et keegi 
elav hing sisse ega välja ei pääsenud, istus ise hobuse 
selga ja kihutas tuhatnelja Rõugutaja peresse. Tuppa 
astudes, hüüdis ta lahke häälega: 

«Tere, kallis ämmaeit! Tulen teid tänama, et mulle 
hea naise kasvatasite ja mind tulehargist päästsite, keda 
rumalast peast endale kosisin. Meie elame õnnelikult 
üheskoos, sellepärast himustab tütar teid näha saada, et 
te oma silmaga meie rahulist elu võiksite tundma 
õppida.» 

Rõugutaja eit ei märganud pettust, vaid rõõmustas, et 
asjad hästi korda olid läinud. Väimees rakendas hobuse 
vankri ette, istus ämmaeidega vankrile ja sõitis kodu 
poole. Seal ütles ta: 

«Noorik läinud sauna vihtlema, ehk on teil ka lusti 
sinna minna, teetolmu ära pesema?» 

«Miks eil» kostis eit. 

Mees laskis ta sauna minna, pani ukse kinni ja pistis 
siis tulekuke katusele. Seal põles siis saun ja Rõugutaja 
eit ühes tütrega. 

Nüüd, kui maja kurjast soost oli puhastatud, tõi mees 
oma naise lapsega koju, kus nad eluotsani kiusamata 
elasid. 


ODEN ODEEDI OD DEI TODE EDC ODS, 


NÄKINEITSI 


Vanal õnneajal leiti maapeal palju paremaid inimesi 
kui praegu, sellepärast laskis ka taevaisa mõne imelikuma 
loo neile avalikuks ilmuda, mis nüüd kas hoopis var- 
jul seisab või harukorral kellelegi õnnelapsele nähta- 
vaks tõuseb. Linnud laulavad küll vanal viisil kui ennegi, 
ja elajad teevad isekeskis häälitsemisi, aga kahju, 
meie ei oska nende keelt ega või nende juhatamistest 
midagi õpetust leida, veel vähem sealt seest endale tulu 
võtta. 

Lääne rannas elanud vanal ajal üks kaunis näkineitsi 
ja olnud rahva silmile sagedasti nähtaval; veel minu vana 
lellepoeg, kes nimetatud kohal üles kasvanud, oli eemalt 
paar korda näkineitsit kivi otsas istumas näinud, aga poi- 
sikesel ei olnud julgust ligemale astuda. Moonduse kom- 
bel näidanud neitsi ennast mitmel puhul, kord kui hobuse- 
sälg või lehmamullikas, kord jälle muu elaja kombel; ta 
tulnud mõnel õhtul julgesti laste hulka, lasknud neid 
endaga mängida, poisikesi enese selga istuda, ja vajunud 
siis äkitselt kui maa alla. 

Nagu vanem rahvas jutustanud, olla muistepäevil 
neitsike enamasti igal ilusal suveõhtul merekaldal näh- 
taval olnud, kus ta kivi otsas istudes kuldkammiga oma 
pikki valkjas-ruugeid juukseid silitanud ja kauneid laulu- 
sid lahutanud, nii et kuulajatel südamed kippunud sulama 
Aga inimeste liginemist ei olevat ta mitte sallinud, vaid 
kadunud nende silmade eest, või läinud kui luik lainetele 

kiikuma. Mispärast ta inimeste eest pakku põgenenud ja 
nendega enam endist usaldust ei pidanud, sellest jutus- 
tame sedamaid pikemalt. 

Muistepäevil, kaua enne Rootsi aega, elas Lääne ran- 
nas nõukas talumees oma naise ja nelja pojaga; igapäevast 
peatoidust leidsid nad enam merest kui põllumaast, sest et 
kalasaak nende päevil väga rohkesti õnnistatud olnud. 
Noorem poeg näitas juba maast-madalast vendadest iga- 
pidi teisiti olevat, ta põgenes inimeste seltsist, luusis 
merekallast ja metsi mööda, rääkis iseenesega ja lindu- 
dega või tuulehoo ja veelainetega; aga rahva hulgas ei 
teinud ta palju iial oma suud lahti, vaid seisis kui une- 
näos. 

Kui vastu sügist tuulemarud mässasid ja laineid 
hoone kõrguseni üles kergitasid ja vahtus vastu kallast 
lõhkesid, siis ei leidnud poisike enam toas mahti, vaid 
jooksis kui meelest nõrgaks läinud mõnikord poolalasti 
mereranda. Tuult ja külma ei kartnud tema karastatud 
keha. Kaldal kargas ta lootsikusse, võttis aerud kätte ja 
sõudis mässavate lainete turjal kui lagle kaldast kaugele, 
ilma et liigjulgus temale iial hädaohtu oleks sünnitanud. 
Hommikul, pärast maruga mässamist, leiti ta mere ääres 
magusasti magamas. 

Saadeti teda kuhugi asjaajamisele, kas suvel lojuste 
karja või muule väikesele talitusele, seal ei teinud ta 
muud kui vanematele meelehaiget. Ta heitis kuhugi põõsa: 
varju, laskis lojused laiali joosta, heinamaale või vilja- 
põllule minna, ja kaotas mõningad ära, nii et vennad paar 
söömavahet pidid raiskama, enne kui kadunud loomad 
jälle kätte said. Küll oli isa poisile kibedasti vitsa vääna- 
nud, mis aga enam ei mõjunud kui hane selga visatud 
vesi. 

Kui poiss aegamööda noormehe-ealiseks kasvanud, 
ei läinud lugu mitte paremaks. Ükski töö ei tahtnud tema 
laiskade näppude vahel edasi minna, ta lõhkus ja kat- 
kestas tööriistad, kurnas töölojuseid üleliiga, aga tehtud' 
tööst ei tulnud kellelegi kasu. Isa sundis teda vägisi võõ- 

raste peremeeste taludesse teenima, lootes, et ehk võõra 
piits vedelejat parandaks ja inimeseks teeks, aga kes 
nädalaks poisi oli katseks võtnud, saatis ta teisel nädalal 
jälle koju tagasi. 

Vanemad sõimasid teda päevavargaks ja vennad 
Une-Tõnuks; = üürikese aja pärast liikus viimane 
nimi igas suus, ehk küll teda lapsena Jüri nimeliseks 
oli ristitud. Et Une-Tõnu kellelegi head ei teinud, vaid 
vanematele ja vendadele koormaks ja risuks jalgade 
ees oli, sellepärast oleksid nad mõnedki kopikad kuluta- 
nud, kui keegi neid laisast oleks päästnud. 

Kui Une-Tõnu kuskil paika ei pidanud, või keegi teda 
ei tahtnud pidada, sundis isa ta viimaks ühele võõrale 
laevamehele sulaseks, sest et merel pakkupõgenemist 
karta ei olnud ja poiss maast-madalast merd armastas. 
Mõne nädala pärast oli ta ometigi, ei tea mil viisil, laeva 
pealt putkama pääsenud ja oma laisa-varbad kodumaa 
murule tagasi toonud. Siiski häbenes ta vanemate majasse 
minna, kus lahket vastuvõtmist loota ei olnud; ta vedeles 
ühest paigast teise, ja katsus, kuidas juhtus, tööta leiva- 
palukest saada, et ta nälga ei-lõpeks. Ta oli priske, täie 
kehaga noormees, ja oskas, kui tahtis, väga mõnusasti 
juttu vesta, ehk ta küll vanematekodus oma suud palju 
iialgi jutuga ei läinud raiskama. Priske nägu ja magus 
jutt, millega ta perenaist ja tütarlapsi enese poole oskas 
meelitada, pididki teda nüüd üleval pidama. 

Kui ta ühel ladusal suveõhtul pärast päikese veeru 
üksipäinis merekaldal luusis, juhtus, et näkineitsi magus 
laul temale kõrvu tungis. Une-Tõnu mõtles sedamaid: 
tema on naisterahvas, nagu teisedki, ega ta mulle midagi 
kurja hakka tegema. Ta võttis silmapilk nõuks, laulu juhil 
ligemale minna, et kaunist laululindu oma silmaga tundma 
saada. 

Kõrgemale kaljukünkale astudes, nägi ta mõned vaod 
eemal näkineitsit kivi otsas istumas, kuldse kammiga 
juukseid silitades ja kenasti lauldes. Noormees oleks en- 
ale rohkem kõrvu soovinud laulu kuulamiseks, mis kui 

tuleleek temale südamesse tungis; aga ligemale astudes 
nägi ta, et siin silmi niisama palju tarvis läheks, et neitsi 
jumedust tähele panna, 

Ehk küll näkineitsi vististi tema tulemist märkas, 
»siiski ei põgenenud ta noormehe eest pakku, mis ta küll 
muidu iga kord teinud, kui inimesed tema ligimaile 
tulid. Une-Tõnu võis ehk veel kümme sammu temast 
eeemal olla, kui ta korraga käiku peatas ja kahtleval 
mõttel isegi ei teadnud, kas ta pidi ootama jääma või 
ligemale astuma. 

Vaata imet! Näkineitsi tõusis kivilt ja tuli lahke 
näoga temale vastu. Teretades pakkus ta noormehele 
'kätt ja ütles: 

«Ma ootasin sind juba mitu päeva, et sa siia tuled, 
sest tähtis unenägu oli sinu tulekut mulle kuulutanud. 
"Sul ei ole inimeste seltsis kuskil kodu ega paika, kuhu 
sa võiksid minna, või kuhu sinusugune loomus kõlbaks. 
Mispärast tahaksid sa ka võõra voli all elada, kui vane- 
mad sulle omas majas aset ei anna? Mina tunnen sind 
maast-madalast paremini kui inimesed, sest et ma näge- 
mata sagedasti sinu ümber olin ja sind kaitsesin, kus üle- 
meelne julgus sulle otsa oleks võinud teha. Jah, minu 
käed hoidsid lainetel sagedasti sinu lootsikut, et ta mere- 
põhja ei vajunud! Tule minu koju, kus sul isandapäevad 
saavad olema; seal pole millestki puudus, vaid mis sul 
süda iial himustab, seda pead sa maitsema. Ma tahan 
sind hellitada ja hoida kui oma silmamuna, et tuuleõhk, 
kaste ega külm sind ei pea vaevama ega sulle viga 
tegema.» 

Une-Tõnu seisis ikka veel kahevahel, otsis näpuga 
kõrva tagant nõu ja ei teadnud, mis ta siin pidi kostma, 
ehk küll iga sõna neitsi suust tema südamesse oli tungi- 
mud kui tuline nool. 

Viimaks küsis ta arglikult, kas neitsi kodu siit kau- 


gel on. 
«Meie võime tuulekiirusel sinna saada, kui sul kind- 
lat usaldust minu peale on,» — kostis näkineitsi. 

Nüüd tulid ühekorraga Une-Tõnule mitmesugused 
jutud meelde, mis ta enne rahvasuust näkineitsist oli 
kuulnud; ta süda läks kartlikuks, ja ta palus enesele 
kolm päeva mõtlemisaega. 

«Sinu soovimist tahan ma täita» — ütles näki- 
neitsi, — «aga et sul meel jälle kahtlevaks ei läheks, 
tahan ma täna, enne kui me teineteisest lahkume, oma 
kuldsõrmuse sinu sõrme pista, et sul tagasitulek unustusse 
ei jääks. Kui meie hiljemini ligemalt tuttavaks saame, siis 
ehk võiks tänasest pandist kihlasõrmus kasvada.» 

Nõnda rääkides tõmbas ta sõrmuse oma sõrmest, pis- 
tis noormehele väikesesse sõrme ja kadus ise selsamal 
silmapilgul, kui oleks ta õhuks sulanud. 

Une-Tõnu ajas silmad laiali ja oleks praegust juhtu- 
mist unenäo-pettuseks pidanud, kui hiilgav sõrmus: tema 
sõrmes teisiti ei oleks tunnistanud ja juhtumist tõeks 
teinud. — 

Aga selle sõrmusega näis kui teine vaim olevat tema 
sisse sündinud, mis temale kuskil püsi ja rahu ei andnud. 
Ta hulkus öö otsa rahutult merekaldal ühest paigast teise 
ja tuli vahetevahel ikka kivile tagasi, kus peal näkineitsi 
õhtul istunud; aga kivi oli külm ja tühi. Hommikul heitis 
ta natuke puhkama, kus rahutud unenäod temale mahti 
ei andnud. 

Unest ärgates ei tundnud ta nälga ega janu, vaid 
ootas üksisilmi õhtut, kus ta näkineitsit kindlasti lootis 
näha saada. Päev jõudis küll viimaks looduse korral 
õhtule, tuul vaikis ja laululinnud lepikus lõpetasid laulu, 
väsinud nokad tiibade alla puhkama pistes; — aga näki- 
neitsit ei tulnud täna õhtul kuskilt temale silma. 

Mure ja ohkamised kihutasid temale rasked pisarad 
silmalaugudele; meelepahandusel oleks ta endale kõige 
kibedamat valu teinud selle eest, et ta eile õhtul pakutud 
õnne kergel viisil ära põlanud ja mõtlemiseaega tingi- 
nud, kus teine targem sedamaid õnne sarvist mõlema 
käega oleks kinni sasinud. Kõik kahetsused ja kaebami- 
sed aga ei aidanud mehikesele siis enam midagi. Niisama 

kurvalt läks tal »öö ja teine päev mööda, kus raske 
murekoorem tühja kõhu näpistamist ei lasknud tähele 
panna. 

Päikese veeru ajal istus ta rõhutud südamega sinna 
kivi otsa, kus näkineitsi toonaeile oli istunud, hakkas 
kibedasti nutma ja ohkas: «Kui ta täna ei tule, siis ei 
taha ma pikemalt enam elada, vaid kas siia kivi otsa 
nälga lõppeda või ülepeakaela lainetesse langeda ja mere 
põhjas oma viletsale elule otsa teha!» 

Ei tea kui kaua ta muretujus nõnda oli istunud, kui ta 
pehmet sooja kätt oma otsal tundis. Silmi üles tõstes nägi 
ta enese kõrval kivi ääres neitsit, kes lahke sõnaga ütles: 

«Ma nägin sinu rasket piina, kuulsin sinu igatsemise 
ohkamist, ja ei raatsinud pikemalt viibida, ehk küll vast 
homme õhtul sinu tingitud mõtlemiseaeg mööda jõuab.» 

«Andke andeks, andke andeks, kallis neitsil» palus 
Une-Tõnu kibedal silmaveel. «Andke andeks! Ma olin 
üks meeletu alp, et pakutud ootamata õnnest ei osanud 
kinni võtta. Pärgel teab, mis hullu meel mulle toonaeile 
pähe tuli! Viige mind, kuhu tahate, mina ei tõrgu vastu, 
vaid tahaksin rõõmuga oma elu teie eest ära anda.» 

Näkineitsi kostis naeratades: «Mina ei igatse sinu 
surma, vaid tahan sind elusalt enesele seltsimeheks ja 
armukeseks viia.» 

Siis võttis ta noormehe käest kinni, talutas ta mõne 
sammu vee ligemale, sidus siidrätikuga tal silmad kinni, 
ja sel silmapilgul tundis Une-Tõnu kaks tugevat kätt 
oma keha ümbert kinni hakkavat, kes teda maast nagu 
lendu tõstsid ja siis äkitselt otsekohe lainetesse pilluta- 
sid. Külma vett keha ümber tundes oli ta ära minesta- 
nud, nii et ta pikemalt midagi ei teadnud, mis temaga 
tehti ja mis tema ümber sündis. Sellepärast ei võinud ta 
hiljem endale ega teistele otsust anda, kui kaua tema 
minestus väldanud. 

Ules ärgates pidi veel veidram lugu tulema. 

Ta leidis enese siidsängis, pehmete patjade peal, 
uhkes klaasist seintega toas, mis seestpoolt punaste 

samettekkidega kaetud olid, et hele valgus magajat ei 
ärataks. Tükk aega ei teadnud ta isegi, kas ta veel elu- 
maailmas või pärast surma kuskil tundmata kohas pidi 
olema. Ta sirutas tükk aega mitmel viisil liikmeid, käsi 
ja jalgu, võttis käega oma nina otsast kinni ja vaa- 


tas, — kõik näitas siiski endist loodud kommet. Valge 


peenike udusärk oli tal seljas ja ilusad võõrad riided 
tooli peal tema sängi ees. Kui ta tükk aega ennast sängis 
ringutanud ja käega katsudes tõsiselt enda elus leidnud, 
tõusis ta viimaks sängist ja pani uhked riided enesele 
selga. 

Nüüd juhtus ta natuke köhatama; sel silmapilgul 
astusid kaks tütarlast tuppa, teretasid alandlikult ja palu- 
sid, et «aus härra» neile teada annaks, mis ta süda 
hommikusuuruseks himustab. 

Seni kui üks lauda kattis, läks teine roogasid lauale 
valmistama. Üürikese aja pärast seisid sealiha, vorsti, 
käki ja kärjemee vaagnad, õlle- ja mõdukannud laual, 
nagu oleks kõige uhkem pulmapidu majasse juhtunud. 
Une-Tõnu, kes paar päeva söömata seisnud, pani nüüd 
lõualuud tööle ja sõi niipalju, kui kõhtu mahtus; siis vis- 
kas ta sängi pikali leiba luusse laskma. Tema üles tõus- 
tes tulid toatüdrukud tagasi ja palusid «ausat härrat» 
rohuaeda luusima minna, seni kui proua ennast laskvat 
riidesse panna. Nüüd visati temale igalt poolt niipalju 
«ausaid härrasid» kaela, et ta ennast ka ise seesuguseks 
hakkas pidama ja endise põlve unustas. 

Rohuaias leidis ta ilu ja kenadust iga sammu pealt; 
haljendavate lehtede vahelt hiilgasid kuld- ja hõbeõunad, 
kuuse ja männi käbidki olid kullast, ja kuldsulised lin- 
nud hüppasid puie latvades ja okstel. Kaks tütarlast astu- 
sid põõsa tagant välja; neile oli käsk antud, «ausat här- 
rat» rohuaias ühest paigast teise talutada ja temale kõike 
iludust näidata. 

Eemale minnes jõudsid nad tiigi kaldale, kus sees 
hõbesulised haned ja luiged veepinnal ujusid. Ühetasane- 
punetav koiduvalgus paistis igalt poolt, ehk küll päikest 

kuskil nähtaval ei olnud. Õilmetega rohkesti kaetud põõ- 
sad õhkusid magusat lõhna, ja parmusuurused mesilased 
lendasid õilmete ümber. Kõik, mis siin puist ehk kasvu- 
dest inimese silma ulatas, paistis palju ilusam kui meie 
paigas nähtavale tõuseb. Hiljem tulid kaks uhkes riides 
tütarlast «ausat härrat» proua ette paluma, kes teda 
ootavat. Aga enne kui teda sinna viidi, pandi sinine siid- 
sõba tema õlgade ümber. Kes võis neis ehetes endist 
Une-Tõnu ära tunda? 

Uhkes kirikusuuruses toas, mis sedasama värki klaa- 
sist valatud oli kui magamisekamber, istusid kaksküm- 
mend neli jumedat neitsit hõbetoolidel. Natuke kõrgemal 
tagaseina ligidal seisid kaks kuldtooli, kus uhke kuninga- 
proua ühel toolil istus ja teine alles tühi oli. 

Kui Une-Tõnu üle läve tuppa astus, tõusid kõik neit- 
sid istmeilt püsti ja teretasid tulijat alandlikult ega 
istunud ka enne toolidele, kui neile käsk anti. Proua ise 
jäi kuldtoolile istuma, kus ta noormehe vastu peaga tere- 
tamist nikutas ja siis sõrmega tähendades käsu andis, 
mispeale talutajad neitsid Une-Tõnu enda vahele võtsid 
ja ta proua ette viisid. 

Noormees astus argsel sammul edasi ja ei usaldanud 
silma üles tõsta, sest et ootamatu ilu ja uhkus teda olid 
ehmatanud. Ta pandi proua kõrva kuldtooli peale istuma, 
ja proua ütles: 

«See noormees on minu armas peiu, kellele ma end 
olen kihlanud ja kelle ma endale abikaasaks valinud. 
Teie peate teda igapidi austama ja tema sõna niisamuti 
kuulama kui minu sundi. Tuleb mul kord kodunt ära 
minna, siis peate teie temal aega viitma ja teda igapidi 
nii õrnalt hoidma ja varjama kui minu silmamuna. Raske 
nuhtlus saab sellele langema, kes minu tahtmist täie- 
likult ei täida.» 

Une-Tõnu näis nagu küpsetatud ja ei teadnud, mis ta 
pidi sest asjast arvama; lugu, mis ühe ööga temale juh- 
tunud, näitas imelikum kui ime. Ikka pidi ta mõteldes 
küsima, kas see sündmus ärkvel või unenägu on. Proua 

võis ehk tema mõtteid ära tunda, sellepärast tõusis ta 
tooli pealt, võttis tema käest kinni ja talutas ta ühte teise 
tuppa, kus kedagi inimest ei olnud. Nõnda ühest toast 
teise minnes said nad aegamööda kaheteistkümnendasse 
tuppa, mis teistest natuke vähem, aga ilu poolest veel 
ülem näis. Seal võttis proua kuningliku aukrooni peast, 
viskas uhke kullaga väljaõmmeldud siidmantli seljast 
toolile, ja kui Une-Tõnu natuke usaldas altkulmu oma 
silma üles tõsta, nägi ta arvatud proua asemel näkineitsit 
enese kõrval. 

Oh sa kallis aeg, nüüd kasvas korraga julgus mehel 
südamesse ja tema lootus läks õitsema. Ta hüüdis rõõm- 
salt: «Oh, kallis näkineitsil» — aga sel silmapilgul oli 
neitsi käsi tema suu peal; neitsi ütles tõsise sõnaga: 

«Kui minu ja sinu enese õnn sulle armsad on, siis 
ära nimeta iial enam seda nime, mis mulle otsekui sõi- 
muks on antud. Mina olen vee-ema tütar ja meid õdesid 
on palju, ehk küll me kõik igaüks omas paigas — 
meres, järvedes ja jõgedes üksikult elame ja harva õnne- 
korral üksteist näha saame.» 

Siis seletas ta pikemalt, kuidas ta siiasaadik veel 
alles neitsipõlves elavat, aga kui seatud valitseja alamate 
vastu kuningaproua nime ja au pidavat üles» näitama. 
Une-Tõnu, ootamata õnne pärast kui meelest ära heitu- 
nud, ei teadnud, mis ta rõõmus pidi tegema; siiski jäi 
tal keel nagu kammitsasse, nii et palju muud kui jah 
või ei suust välja ei tulnud. Aga kui lõunal magusad 
road ja kallid haruldased joogid tal kõhtu ja pead olid 
täitnud, seal pääsid ka keelepaelad julgemalt liikuma, nii 
et ta endisel viisil oskas juttu vesta ja mõnda naljagi 
teha. 

Teisel ja kolmandal päeval läks õnnelik elu niisama 
lõbusalt edasi; Une-Tõnu arvas end elusalt taevas olevat. 
Õhtul enne magama heitmist ütles neitsi temale: «Homme 
tuleb meil neljapäev kätte, kus mina tõotust mööda 
igal nädalal pean paastuma ja, teistest lahkunud, üksinda 
elama. Nimetatud päeval ei saa mind iial enne näha kui 


240 


kukk õhtul kolmat korda on laulnud. Minu teenijad-neit- 
sid saavad vaheajal sinu eest hoolt kandma, et sul aeg 
igavaks ei läheks, või millestki puudus ei oleks.» 

Hommikul unest ärgates ei leidnud Une-Tõnu silmad 
neitsit kuskilt; seal tuli temale eileõhtune jutt meelde, 
kuidas ta tänase ja kõik tulevad neljapäevad üksi, abi- 
kaasa seltsita pidavat olema. Teenijad-neitsid püüdsid 
küll igapidi temal aega viita, laulsid, mängisid ja tantsi- 
sid naljatelles tema ümber; vahetevahel söötsid nad teda 
jälle kui sündinud kuningapoega, nõnda et mehel päev 
rutemini mööda jõudis, kui ta oli arvanud. Pärast õhtu- 
sööma viidi ta magama, ja kui kukk kolmat korda sai 
laulnud, tuli neitsi tema juurde tagasi. 

Nõnda sündis hiljemini lugu igal neljapäeval, kus 
mehike abikaasa paastumise pärast võõraste seltsis pidi 
elama. Ta oli mitu korda oma armast neitsit palunud, et 
temagi neljapäeval ühes tohiks paastuma minna, kuid 
ilma et neid palveid kuulda võeti. Kui ta nüüd jälle ühel 
kesknädalal selle palvega oma abikaasat piinas ja rahule 
ei tahtnud jääda, ütles näkineitsi pisarsilmil: «Võta, kui 
tahad, minu elu, mille vastu ma tõrkuma ei lähe, aga sinu 
soovimist, et ma sind enesega paastupäeva pidama viik- 
sin, ei tohi ma mitte täita, sest et see mul kogunisti või- 
malik ei ole.» 

Võis nüüd aasta ehk rohkemgi räägitud viisil elades 
neil olla mööda läinud, kui korraga kahtlased mõtted Une- 
Tõnu südamesse siginesid, mis teda aegamööda ikka 
enam taga kihutasid, nii et ta viimaks kuskilt enam 
mahti ei leidnud. Ei tahtnud tal nüüd toit maitseda ega 
öösel rahulist und silmile tulla. Ta hakkas kartma, et 
näkineitsil ehk veel keegi teine salaarmuke tema kõrval 
võis olla, kelle kaisus neitsi igal neljapäeval puhkas, 
seni kui tema teenija-tütarlastega aega pidi viitma. 

Kamber, kus neitsi paastupäeval varjul istus, oli tal 
juba ammugi teada, aga mis see aitas? Uks seisis alati 
lukkus ja aknad olid seestpoolt mitmekordselt paksu rii- 
dega kinni kaetud, et kuhugi nõelasilma laiust auku ei 

jäänud, kust päikesetera, veel vähem inimese silm sisse 
oleks pääsenud. 

Aga mida võimatum salajase asja avalikuks mine- 
mine näitas, seda kangemaks tõusis mehel ihaldus: nelja- 
pävase paastumise lugu põhjani tundma saada. Ehk ta 
küll omast südamekoormast näkineitsile mitte sõnakest 
ei avaldanud, siiski märkas neitsi tema rahuta olemisest, 
et asjalugu enam vanal õiguse korral ei käinud. Küll 
palus ta mitu korda pisarsilmil, et mees teda ja iseennast 
valemõttega ei pea vaevama. «Mina olen> — ütles neitsi, 
«sinu vastu igal viisil ilma süüta, ei ole mul salaja armas- 
tamist ega muud pattu sinu vastu hingel. Aga sinu vale- 
arvamised teevad meid mõlemaid õnnetuks ja lõpetavad 
meie südamerahu. Rõõmuga tahaksin ma iga päev oma 
elu sinu eest või sulle anda, kui sa seda sooviksid, aga 
paastupäeval ei tohi ma sind enese ligi lasta. See on kee- 
latud ja saaks meie armule ja õnnele igavest surma 
tooma. Meie elame kuus päeva iga nädalas rahulises 
õnnes teineteise seltsis, kuis võib siis ühe päeva lahku- 
mine meile nii raskeks minna, et seda ei jõuaks kanna- 
tada.» 

Kuus päeva oli niisugusel mõistlikul jutul iga kord 
kestust, aga kui neljapäev jälle kätte jõudis ja näkineitsi 
nähtavale ei tulnud, siis läks Une-Tõnul meel peast ja ta 
jampsis kui poolpöörane. Ta ei leidnud rahu ei puis ega 
mais; viimaks ei sallinud ta neljapäeval kedagi hinge 
enese ligidal; teenijad-neitsid ei tohtinud tema silma ette 
tulla, vaid pidid söögid ja joogid lauale kandma ja siis 
ära minema, et tema üksi kui tont majas võiks elada. 

Seda moondumist panid kõik imeks, ja kui näkineitsi 
piigade suust võõrast lugu kuulis, tahtis ta silmad peast 
nutta; aga seda tegi ta siis, kui teisi nägemas ei olnud. 
Une-Tõnu lootis üksi olles enam aega leida salajase 
paastukambri seinu läbi katsuda, kas kuskilt õnne juhil 
praokest ei leiaks, kust sisse võiks luurata ja oma sil- 
maga näha, mis seal tehakse. Mida enam ta ennast seda- 
viisi vaevas, seda nukramaks läks päev-päevalt neitsi; 

näitas ta lahket nägu, siiski ei tulnud lahkus tal enam 
südamest nii kui endisel ajal. 

Nõnda läksid mõned nädalad mööda, kus lugu pare- 
maks ega pahemaks ei läinud; seal leidis Une-Tõnu ühel 
neljapäeval akna kõrval praokese, kus seestpoolt ette 
pandud riie kogemata klaasist natuke eemale oli jäänud, 
nõnda et silmavaatus kambri võis ulatada. Mis temale 
seal nähtavale tuli, tegi tal südame külmemaks kui küünla- 
kuu. Salatoal ei olnud põrandat all, vaid ta näis nagu 
suur neljanurgeline tõrs olevat, mis mitme jala kõrgu- 
selt veega oli täidetud. Seal ujus tema armastatud näki- 
neitsi. Peast kuni kõhuni oli tal küll endine ilus naiste- 
rahva keha, aga alumine pool nabast jalavarbani oli tal 
üsna kui loodud kalal, soomustega kaetud ja oimud kül- 
jes. — Laia kalasabaga lõi neitsi vahetevahel laksatades 
vett, nii et piisad kõrgele üles purtsatasid. — 

Luuraja taganes kui uimane aknalt ja läks kurvalt 
oma teed. Ta oleks palju selle eest andnud, kui näge- 
mise mälestuse meelest oleks võinud kustutada! Ta mõtles 
üht ja teist, siiski ei teadnud ta veel, mis ta pidi ette 
võtma. ž 

Kukk oli õhtul küll vanal viisil kolmat korda laul- 
nud, aga näkineitsi ei tulnud enam tema juurde tagasi. 
Ta valvas kõige öö, nii et unekatet silmale ei tulnud, 
siiski ei saanud kaunis neitsi temale nähtavaks. Vast 
noore lõuna ajal tuli näkineitsi mustas leinariides, silm- 
nägu õhukese siidrätikuga kinni kaetud, ja rääkis nutuse 
häälega: 

«Oh, sina vilets loom, kes sa rumaluse läbi meil 
mõlemal õnnepõlve oled lõpetanud! Täna näed sa mind 
viimast korda, ja pead nüüd oma endisse põlve tagasi 
minema; seda pead sa enesele süüks arvama. Jumalaga 
viimast korda!» 

Üks äkiline raksatus ja kange mürin, kui tahaks 
maapind jalgade alt kaduda, pillutas Une-Tõnu uimaselt 
maha, nii et ta pikemalt midagi enam ei tundnud ega 
teadnud, mis temaga ja tema ümber sündis. 

Kui ta viimaks, kes teab kui kaua aja pärast, mines- 
tuse-unest ärkas, leidis ta enda merekaldal, sealsamas 
kivi ligidal, kus kaunis näkineitsi oli istunud, kui ta 
temaga sõprust sigitanud. Uhkete riiete asemel, mis näki- 
neitsi talus iga päev tema keha olid katnud, leidis ta 
oma endise ülikonna, mis palju vanem ja narakam näitas, 
kui ta tema arvates võis olla. Õnnepõlv oli mehikesel 
lõppenud ega võinud kibedamgi kahetsemine seda enam 
tagasi tuua. 

Edasi minnes jõudis ta esimestesse taludesse, mis 
küll kõik vanal kohal seisid, kuid siiski teistviisi välja 
näitasid. Aga mis vaataja meelest palju imelikum oli: ini- 
mesed olid temale üsna võõrad; mitte ühtki tuttavat nägu 
ei tulnud temale vastu. Rahvas vaatas igalt poolt võõriti 
tema peale, nagu tuleks midagi ootamata imet neile sil- 
made ette. 

Une-Tõnu läks sealt oma vanemate talusse, kus nii- 
samuti võõrad inimesed temale vastu tulid, kes teda ega 
tema neid ei tundnud. Imestades küsis ta oma isa ja 
vendade järele, kellest ükski temale ei teadnud vastust 
anda. Viimaks tuli üks halli peaga vanarauk kepi toel 
toast õue ja ütles: 

«Külamees, see peremees, kelle järele sina küsid, 
magab juba rohkem kui kolmkümmend aastat mullas; ka 
tema pojad pidavat surnud olema. Kust sina siis, vana 
taadike, oled tulnud neid unustusse läinud vanu asju 
taga nõudma?» 

Vana taadike oli Une-Tõnu nõnda ehmatanud, 
et ta pikemalt sõnagi küsimuse peale ei võinud vastata. 
Ta tundis enese keha värisevat, pööras sedamaid selja 
võõraste inimeste vastu ja tõttas õueväravast minema. 
Kuuldud vana taadike ei andnud temale kuskil 
mahti; otsekui raske koorem oli selle sõnaga tema peale 
langenud, nii et teda jalad ei tahtnud edasi kanda. 

Lähemal allikal nägi ta päikese paistel veepinnalt 
oma kuju: kahvatanud kortsus palged, sisselangevad sil- 
mad, pikk hall habe ja hallid juuksed tunnistasid kuul- 

dud sõnad tõeks. See kolletanud, närtsinud kuju ei olnud 
kuskil tükis endise noormehe sarnane, keda näkineitsi 
endale peiuks oli valinud. 

Nüüdap vast märkas õnnetu mehike, kuidas arvatud 
paar aastat temal suurema osa eluajast olid lõpetanud, 
sest et ta nagu priske noormees näkineitsi kotta elama 
saanud ja nüüd kui töntsiks läinud vanarauk sealt tagasi 
tulnud. Seal ei olnud ta aja pikkusest ega keha närtsi- 
misest midagi tähele pannud ja ei võinud nüüd seletada, 
kuidas vanuse koorem äkitselt kui linnupael tema kaela 
oli langenud. Mis nõu pidi ta nüüd ette võtma, kus ta 
nagu võõras võõra rahva sekka oli tuisatud? — 

Ta luusis mõne päeva mööda randa ühest talust teise, 
kus head inimesed temale armu pärast leivapalukest and- 
sid. Seal juhtus ta ühe terase noormehega kokku, kellele 
ta oma elukäiku otsast otsani avaldas; aga selsamal õhtul 
oli ta ka rahva silmist kadunud. Mõne päeva pärast 
veeretasid merelained tema surnukeha kaldale. Kas ta 
meelega või kogemata merse uppunud, jäi tänapäevani 
teadmata. 

Räägitud ajast peale olevat näkineitsi olemine ini- 
- meste vastu hoopis teiseks läinud; üksnes lastele näitab 
ta ennast mõnikord, enamasti ikka moondatud näol, aga 
täiskasvanud inimesi ei lase ta iial oma ligi tulla, vaid 
kardab neid kui tuld. 

Kord oli keegi mees tuisusel ööl jõulu ja uuejõulu 
vahel teelt eksinud; sügavatest lumehangedest läbi rän- 
nates väsis tal jõud, nii et ta viimaks õnne pidi tänama, 
kui paksu kadakapõõsa alt tuulevarju leidis. Sinna tahtis 
ta ööseks puhkama jääda, lootes teisel hommikul valges 
hõlpsamalt teed leida. Ta tõmbas keha siili kombel 
kerasse, mässis ennast sooja kasuka sisse, ja uinus üüri- 
kese aja pärast magama. 

Ei tea kui kaua ta sel viisil põõsa all oli puhanud, 
kui ta kedagi ennast raputavat tundis. Unest virgudes, 
kostis üks võõras hääl temale kõrva: 

«Külamees, ae! tõuse üles! muidu matab sind tuisk 
lumehange, et sa pärast enam välja ei pääse.» 

Magaja tõstis pea kasuka varjust ja hakkas uniseid 
silmi laiali ajama. Seal nägi ta pika sihvaka kehaga mehe 
oma ees seisvat, kellel noor männipuu, paar korda kõr- 
gem kui mees ise, kepi asemel käes oli. 

«Tule minuga kaasa,» ütles männikepi-mees — 
«meil on metsas puie varjus tuluke üles tehtud, seal on 
parem puhata kui siin lagedal.» 

Niisugust lahket pakkumist ei tohtinud mees ära 
põlata, vaid tõusis sedamaid jalule ja hakkas võõra mehe 
seltsis edasi tõttama. Tuisk möllas kangesti, nii et või- 
malik ei olnud kolme sammu kaugusele midagi näha; 
aga kui võõras mees oma männikeppi üles tõstes valju 

häälega hüüdis: «Tohoo, tuisueit, anna teed!» siis tõusis 
lai tänav tema ette, kuhu lumekibemekest ei tulnud. 

Mõlemal pool nende kõrval ja selja taga möllas tuisk 
pöörasel kombel, aga teekäijatel ei olnud temast midagi 
raskust. Lugu näitas nii, kui oleks mõlemalt poolt üks 
nägematu sein tuisku kinni pidanud, et ta nende peale 
ei võinud tungida. Tüki aja pärast jõudsid mehed metsa, 
kust tulevalgus juba kaugelt neile silma ulatas: 

«Mis su nimi on?» küsis männikepi-mees, ja talu- 
mees kostis: «Pika Hansu poeg Hans.» 

Tule ääres istusid kolm meest, valged lõuendist rii- 
ded seljas, kui kõige soojemal suve ajal. Sammu kolm- 
kümmend või rohkem nende ümber paistis üsna suvi 
vaatajale silma, samblad olid tahedad, ja haljad lehed ja 
taimekesed nende sees, sipelgad ja väikesed putukad 
liikusid murul. Siiski kuulis pika Hansu poeg kaugemal 
lagedal tuulehoo vuhinat ja lume sihinat. Veel imelikum 
näitas põlev tuluke, mis väga heledat valgust andis, aga 


mitte pisemat suitsu üles ei tõstnud. 


«Mis sa arvad, Pika Hansu poeg, eks näita siin 
parem puhkamisease ööseks olevat kui lagedal kadaka- 
põõsa all?» 

Hans pidi lugu tõeks tunnistama ja võõrast meest 
pealegi juhatamise eest tänama. Siis viskas ta oma 
kasuka seljast, pani peaaluseks ja heitis küljeli tulepais- 
tele. Männikepi-mees võttis oma lähkri põõsa äärest ja 
pakkus Hansule keelekarastust; magus jook maitses väga 
ja tegi südame rõõmsaks. Männikepi-mees viskas ennast 
ka pikali maha, kus ta oma seltsimeestega võõral keelel 
kõneles, millest meie Hans ühtki sõnakest ei mõistnud; 
sellepärast uinus ta natukese aja pärast magama. 

Üles ärgates leidis ta ennast üksinda võõras paigas, 
kus metsa ega tuld ei olnud. Silmi hõõrudes ja öösist 
juhtumist meelde tuletades, arvas ta ennast und näinud; 
ometigi ei võinud ta mõista, kuidas ta siia võõrasse 
paika oli saanud. Kaugemalt tungis vali müdin temale 
kõrva ja ta tundis maapinda oma jalgade all värisevat. 

Hans kuulas tüki aega, kust poolt müdin tuleb ja võttis 
siis nõuks müdina juhil edasi minna, lootes sel viisil 
inimeste seltsi saada. 

Teed käies jõudis ta ühe kaljukoopa suhu, kust 
müdin välja kostis ja natuke tulekuma silma ulatas. Koo- 
passe astudes leidis ta põhjatu suure sepikoja, kus hulk 
lõõtsasid ja alaseid sees olid; iga alasi ümber seitse töö- 
meest. 

Naljakamaid seppi ei võinud kuskil maailmas leida 
olla! Põlvekõrgustel mehikestel olid pead suuremad kui 
nende kõhetud kehad, ja vasarad neil käes ligi kahevõrra 
nii suured kui nende tõstjad. Nende raskete raudnuia- 
dega rabasid väikesed mehikesed nii valusasti alasite 
peale, et kõige tugevama kehaga mehed mõnusamaid 
vopsusid ei jõuaks anda. Väikestel seppadel ei nähtud 
rohkem kehakatteid kui nahkpõlled, mis kaelast jaluni 
ulatasid; selja poolt kehad olid alasti, kuidas jumal neid 
loonud. 

Taga seina ääres istus Hansu tuttav männikepi-mees 
kõrge paku otsas, ja vaatas teraselt väikeste sellide tööd. 
Tema jalgade ees seisis kõrge piipkann, kust seest töö- 
mehed vahetevahel keelekastet võtsid. Seppade pere- 
mehel ei olnud enam eilseid valgeid riideid seljas, vaid 
must tahmane kuub ja suure pandlaga nahkvöö niuete 
ümber; aga kõrge männikepp oli tal käes, miska ta selli- 
dele aeg-ajalt tähenduse märki andis, sest et siin müdina 
ja parina pärast inimese sõna keegi ei võinud kuulda. 

Kas keegi Hanssu tähele oli pannud, sest ei saanud 
ta aru, vaid meister ja sellid toimetasid kiiresti oma tööd 
edasi, võõrast mehest hoolimata. Paari tunni pärast anti 
väikestele seppadele puhkamise mahti, kus lõõtsad 
seisma jäeti ja rasked vasarad käest põrandale visati. 

Nüüd, kus töömehed koopast välja läksid, tõusis 
peremees paku otsast ja hüüdis Hansu enda ligemale. 

«Ma nägin küll sinu tulekut,» ütles peremees, «aga 
kiire töö ei andnud mulle aega varemalt sinuga rääkida. 
Täna pead sa mulle võõrusele jääma, et sa minu elu ja 

majapidamist näha saaksid. Viida siin niikaua aega, kuni 
ma mustad riided seljast võtan.» Seda üteldes tõmbas ta 
võtme taskust ja tegi taga koopaseinas ukse vallali, kuhu 
ta Hansu käskis astuda aega viitma. 

Oh seda vara ja rikkust, mis nüüd Hansule silmade 
ette tuli! Ümberringi seisid igal pool kulla- ja hõberah- 
nud virnas, mis vaatajale silma läikisid. Hans hakkas 
nalja pärast ühest virnast kuldrahnusid lugema ja oli 
parajasti viissada ja seitsekümmend üles lugenud, kui 
peremees naerdes tagasi tuli ja hüüdis: 

«Jäta lugemine, see viidaks sul väga palju aega! 
Võta parem paar halgu virnast, mis ma sulle mälestuseks 
- tahan kinkida.» 

Igamees võib isegi arvata, et Hans niisugust käsku 
kaks korda ei lasknud anda; ta sasis mõlema käega kulla- 
rahnust kinni, aga ei jõudnud seda paigast liigutada, 
veel vähem üles tõsta. 

Kullaperemees naeris ja ütles: «Sina, kõhetu kirp, 
ei jõua minu pisemat kingitust kaasa võtta, sellepärast 
pead sellega leppima, mis sul silm jõuab näha.» Nõnda 
üteldes, viis ta Hansu teise kambri, sealt kolmandasse, 
neljandasse ja nõnda edasi, kuni nad viimaks seitsmenda 
koopa kambri jõudsid, mis tubli kiriku suurune, ja nõnda 
kui teisedki põrandast laeni kulla- ja hõbedavirnadega 
täidetud oli. 

Hans pani imeks põhjatu suurt varandust nähes, miska 
kõik maailma kuningriigid oleks võinud päriseks ostetud 
saada, ja mis siin asjata maa all kaljukoopais varjus sei- 
sis. Ta küsis peremehelt: 

«Mispärast kogute teie nii rohket varandust siia 
kokku, kust ükski elav loom kullast ja lõbedast kasu ei 
saa? Läheks see varandus inimeste kätte, siis saaksid nad 
kõik rikkaks, ja kellelgi ei oleks tarvis tööd teha ja vaeva 
näha.> 

«See'p see on,» kostis kullaperemees — «mispärast 
ma ei tohi varandust inimeste kätte anda; seal läheks 
kõik maailm laiskuses hukka, kui kellelgi enam tarvis ei 

oleks päilise leivapalukese eest muretseda. Mmimene on 
seks loodud, et ta töö ja hoolega end peab toitma.» 

Hans ei tahtnud seda kogunisti uskuda ja vaidles 
kõigest väest kullaperemehe arvamise vastu. Viimaks 
palus ta enesele seletada, mis tulu pärast siia kõik seda 
kulda ja hõbedat üheainukese mehe varanduseks halli- 
tama oli pandud, ja kullaperemees siiski ikka veel väsi- 
mata varandust püüab peale kasvatada, ehkki tal üle- 
liiga küllus juba käes on. 

Kullaperemees andis vastuseks: 

«Mina ei ole inimene, ehk mul küll inimese kuju ja 
nägu on, vaid üks neist kõrgemaist olenditest, kes Vana- 
isa seadust mööda maailmale ülemaks ja valitsejaks said 
loodud. Tema seaduse järel pean mina ja peavad minu 
sellikesed ühtepuhku maa all kulda ja hõbedat valmis- 
tama, kust iga aasta üks väike osa inimeste tarbeks välja 
antakse, niipalju kui neile asjaajamiseks kibedasti tarvis 
läheb. Siiski ei tohi keegi vaevata seda annet kätte saada. 
Meie peame esiteks kulda peeneks tampima, neid ivakesi 
mulla, savi ja liiva sõmeratega kokku segama, kus neid 
hiljem õnnekorral leitakse ja suure vaevaga välja otsi- 
takse. Aga, sõber, meie peame jutu lõpetama, sest lõuna 
jõuab meil varsti kätte. On sul lusti pikemalt veel minu 
varandust vaadata, siis jää siia, rõõmusta oma südant 
kulla  hiilgusega, kuni ma sind tulen söömalauale 
kutsuma.» Sedaviisi rääkides lahkus ta Hansust. 

Hans luusis nüüd jälle üksi ühest varandusekambrist 
teise, katsus siin ja seal üht peenemat kullatükki virnast 
liigutada, mis temal aga kogunisti võimalik ei olnud. Ta 
oli küll ennegi juba targemate meeste suust kulla rasku- 
sest kuulnud, siiski ei võinud ta seda iial uskuda, mis ta 
nüüd enese katsumisel tunda sai. Tüki aja pärast tuli 
kullaperemees tagasi, aga nõnda moondatud, et Hans 
teda esimesel silmapilgul ei tundnudki. Tal olid hele- 
punased tulekarva siidriided seljas, kuldtressidega ja 
kuldnarmastega uhkesti ehitud; kämbla laiune kuldvöö 
jooksis niuete ümber ja uhke läikiv kuldkroon oli tal 

peas, kus kallid kivid kui tähed selgel talveööl särasid. 
Endise männikepi asemel pidas ta üht pisukest peenest 
kullast tehtud kepikest käes, millel oksad ja okkad küljes 
olid, nõnda et kepike kui suure männikepi titeke välja 
nägi. 

Kui kuninglik varanduse peremees kullatubade uksed 
lukku pannud ja võtmed oma tasku oli pistnud, võttis ta 
Hansu käest kinni, talutas teda sepapajast välja ühte 
teise tuppa, kuhu neile lõunasöök oli valmistatud. Lauad 
ja istmed laudade ümber olid hõbedast; kesk tuba seisis 
uhke söömalaud, mõlemal pool lauda üks hõbetool. 
Söögi- ja joogiriistad, nagu kausid, vaagnad, taldrikud, 
kannud ja peekrid olid kullast. 

Sai peremees oma võõraga lauda istunud, siis kanti 
kaksteistkümmend rooga järjestikku lauale; teenrid olid 
niisamasugused mehikesed kui sepadki, aga kõik puhtas 
valges riides, mitte alasti nagu sepad. 

Väga imelik oli Hansul nende kiirus ja osavus, ja 
ehk neil küll nähtavalt tiibu ei olnud, siiski näitas nende 
kergus hüppamisel nõnda kui peaksid neil tiivad olema. 
Et nende pikkus laua kõrguseni ei ulatanud, pidid nad 
kui kirbud iga kord põrandalt laua peale hüppama! Suu- 
red roogadega täidetud kausid ja vaagnad käes, oskasid 
mehikesed neid nõnda hoida, et üht piiska üle serva 
maha ei läinud. 

Sööma vaheajal valasid pisukesed teenrid mõdu ja 
kallist joodavat viina kannudest peekritesse ja pakkusid 
sööjatele juua. Peremees vestis lahkelt juttu ja seletas 
Hansule mõnda salalikku asja. Nõnda ütles ta, kui jutt 
tuli Hansuga kokkusaamisest tuisusel ööl: 

«Jõulu ja uuejõulu vahel luusin ma sagedasti lusti- 
pärast maa peal ümber, et inimeste elamisest mõnda 
näha ja mõningaid neist tundma saada. Mis ma aga 
tänini neist näinud ja tundma õppinud, ei tohi ma mitte 
kiituseväärt nimetada. Suurem hulk inimesi elab ükstei- 
sele risuks ja meelehaiguseks. Igamees kaebab enam- 
vähem teise üle, keegi ei näe enese süüd ja viga, vaid 

arvab ikka teistele süüks, mis ta ise oli oma kaela peale 
veeretanud. » 

Hans püüdis, niipalju kui tema jõudis, seda juttu 
valeks ajada, mispeale lahke peremees temale rohkemasti 
keelekastet peekrisse laskis valada, kuni Hansu keel vii- 
maks suus nii kangeks läks, et ta enam sõna ei võinud 
vastu (panna, niisama vähe sest aru saada, mis kullapere- 
mees rääkis. Aegamööda uinus ta tooli peale magama, nii 
et ta midagi enam ei teadnud, mis temaga sündis. 

Uimase pea väsimuses nägi ta imelikku kirjut und, 
kus sees tal nähtud kullarahnud ühtepuhku silma ees 
seisid. Unenäos tundis ta ennast palju tugevama olevat, 
ta võttis paar kullarahnu selga ja kandis nad hõlpsasti 
ära. Viimaks kippus tal jõud raske koorma all väsima, ta 
pidi maha istuma ja jõudu puhkama. Seal kuulis ta 
naljakat häälitsemist, mida ta väikeste seppade lauluks 
arvas, nõndasamuti kui nende lõõtsade tule valgus temale 
silma puutus. Laugude alt luurates, nägi ta aga halja 
metsa enese ümber, õitsva murupinna oma keha all; 
arvatud sepalõõtsade tule asemel paistis päikesetera lah- 
kesti tema silma. Unepaelust pääsedes, läks tal tükk 
aega meeldetuletamiseks, mis temale vaheajal oli juhtu- 
nud. 

Aga kui pikapeale mälestused elavaks ärkasid, näi- 
tas ometi praegune lugu nii imelik, et kuskil tükis loo- 
dud korraga kokku ei tahtnud minna. Hansule tuli 
meelde, kuidas ta talvel paar päeva pärast jõulu tuisusel 
ööl teelt oli eksinud, ja mis siis hiljemini sündinud. Ta 
oli öö võõraste meeste seltsis metsas tule ääres maganud, 
teisel päeval männikepi-mehel võõrsil käinud, seal lõunat 
söönud, rõhkesti joonud — lühidalt: üleüldse paar päeva 
raisanud. Aga nüüd oli sula suvi igal pool tema ümber! 
Siin pidi miski salanõiduse vägi kuskil varjul olema. 

Maast üles tõustes leidis ta oma ligimail ühe vana 
tuleaseme, mis päikese paistel imelikult hiilgas. Tuleaset 
terasemalt tähele pannes nägi ta, et arvatud tuhahunnik 
peenike hõbejahu ja järelejäänud tukid selged kullatom- 

bud olid. Oh seda õnnel! Kust kotti võtta, miska varan- 
dust koju kanda? Häda koolitab mehe targaks. Hans 
võttis oma talvise kasuka seljast, pühkis hõbetuha kokku, 
nii et põrmukest üle ei jäänud, pani selle kuldtükkide 
riismetega kasuka sisse ja sidus siis kasukahõlmad vööga 
kimpu, et midagi maha ei variseks. Ehk küll koorem 
suur ei olnud, siiski oli tal hästi raskust, nõnda et Hansul 
mehe viisi kanda sai, enne kui ta paraja paiga leidis, 
kuhu oma vara võis varjule panna. 

Sedaviisi oli Hans ühekorraga kogemata õnne läbi 
rikkaks meheks saanud, kes enesele mõisa oleks võinud 
osta. Iseenesega nõu pidades, arvas ta viimaks kõige 
paremaks vanast elupaigast lahkuda ja kaugemalt teist 
otsima minna, kus rahvas teda ei tundnud. 

Seal ostis ta enesele ilusa päriskoha, kusjuures hea 
tükk raha veel järele jäi, kosis naise ja elas õnnelikult 
rikka mehe viisil eluotsani. 

Enne surma oli ta oma lastele saladust avaldanud, 
kuidas maa-aluste peremees tema rikkaks oli teinud. 
Laste ja lastelaste suust venis jutt aegamööda laiemale. 


ODE IC ODE II ODDI CO DZ=I 30 D=<I< > 


TARK MEES TASKUS 


Kord oli keegi noormees teed käies suure kivi äärde 
maha istunud lõunat võtma, ja kui ta kõhu sai täitnud, 
sirutas ta oma väsinud liikmed murule pikali, pead kivi 
vastu toetades. 

Naljakad unenäod olid teda magades mängitanud, 
kus nagu madal pirisev hääleke ühtepuhku tema kõrvu 
laulnud. Aga mis veel imelikum, ka pärast ärkamist ei 
lõppenud pirin otsa, vaid kostis edasi. Hääleke näis mehe 
arvates kivi seest või kivi alt tulevat. Mees pani kuula- 
tes kõrvalehe kivi külge ja kuulis nüüd selgesti, et pirin 
kivist tõusis. Terasemalt pirinat tähele pannes, hakkas 
mees aegamööda ka sõnu märkama: 

«Õnnelaps! Päästa mind igavast pikast vangipõlvest! 
Juba seitsesada aastat kannatan nõia väel siin rasket 
piina, mis siiski mul elu ei lõpeta. Sina oled suure-risti- 
päeva hommikul päikese tõusul ilmale tulnud, ja Sina 
üksi võid mind vangist päästa, kui head tahtmist aitami- 
seks juhtuks olema.» 

Noormees kostis kahtlikult: «Kes teab, kas ramm 
tahtmisega ühte jookseb! Räägi mulle esiteks oma vilet- 
sust pikemalt ja õpeta siis, mis ma sinu päästmiseks pean 
ette võtma ja tegema?» 

Varjul hääleke ütles: «Lõika kolme mõisa piirilt 
sõrmepaksune ja vaksapikkune pihlaka oks, võta siis 
paar pihutäit nõiakollast ja kaetisrohtu, sütita need pih- 

laka okstega üheskoos põlema, ja suitseta nendega, 
üheksa korda vastupäeva kivi ümber käies, kivi igalt 
poolt, et vähemat paigakest suitsetamata ei jää: küll siis 
pääsevad minu vangistuse väravad, et ma jälle päikese- 
paistele ja tuuleõhku tagasi saan. Minu tänu sinu hea- 
tegemise eest peab põhjatu olema, “sina pead minu läbi 
suureks meheks tõusma.» 

Mees seisis natuke aega mõttes ja ütles siis: «Lige- 
mist hädas aidata on iga ristiinimese kohus; ehk ma küll 
praegu ei või teada, kas sina hea või kuri vaim oled, 
tahan ma sind ometigi sinu hädakitsikust päästa. Aga 
enne kui ma seda teen, pead sa mulle kindlasti tõotama, 
et sinu lahtipäästmisest kellelegi ristiinimesele kahju ei 
sünni.» Kivi vang tõotas vandega, noormehe soovimist 
täita, ja tõotas teist korda oma endised lubamised pääst- 
mise palga tasumise pärast. 

Nüüd läks mees metsa tarvilisi abipuid ja rohtusid 
suitsetamise tarvis otsima. Õnnelt teadis ta kohta. mis 
sealt liig kaugel ei olnud ja kuhu kolme mõisa piirid 
kokku jooksid. Siiski viivitas teda tarvilike asjade otsi- 
mine teise päeva lõunani, nõnda et ta vast natuke aega 
enne õhtut kivi juurde tagasi jõudis. 

Tükk aega pärast päeva veeremist hakkas ta kivi 
suitsetama, käis õpetust mööda üheksa korda vastupäeva 
kivi ümber ja kandis hoolt, et pisemat osakest kivist suit- 
setamata ei jäänud. Kui ta praegu üheksandat ringi sai 
lõpetanud, kärgatas üks äkiline pauk, kui oleks maapind 
ühest ära põrunud, selsamal silmapilgul kerkis suur kivi 
ja tõusis kolme sülla kõrguseni. Üks väike mees kar- 
gas kui tuul kivi august välja ja pistis jooksu, et jala- 
kannad välkusid. Aga ta ei olnud veel viit sammu mulgu 
äärest eemale jõudnud, seal langes kivi oma vanasse 
pesasse tagasi, päästjat ja päästetut tolmu ja prügiga kinni 
kattes. 

Natuke aega hiljem tuli kivi alt päästetud vang 
päästja juurde tagasi, võttis tänades tema kaela ümbert 
kinni, ja kippus tema kätele ja jalgadele suud andma, 

mida aga noormees ei lasknud teha. Hiljem istusid mõle- 
mad kivi äärde murule maha, kus päästetud mehike nõnda 
oma elukäiku hakkas kõnelema. 

«Mina olin omal ajal väga kuulus tark, tegin rahvale 
palju head ja sain selle eest rohket maksu. Ma arstisin 
inimesi ja elajaid, kui neile midagi viga juhtus; nõnda- 
samuti ajasin ma kurjade nõidade tööd nurja, mis nad 
muule rahvale kahjuks püüdsid teha. Sellepärast vihkasid 
nemad mind ja kartsid mind kui tuld, sest et mina neist 
igapidi kangem olin. Nad pidasid isekeskis mitmel viisil 
nõu, kuidas nad mind võiksid lingutada, aga minu tärkus 
ajas kõik nende ettevõtmised tühja, nii et mulle neist iial 
kahju ei tulnud. 

Viimaks panid nad üheskoos hulga raha kokku, saat- 
sid sellega ühe kavala saadiku põhjamaale ja lasid sealt 
ühe kange Manatarga endale abiks tulla. See kelm võttis 
mind enam kavaluse läbi kui väekaupa kinni, varastas 
salamahti minu abiriistad ja pani mind kivi alla vangi, 
kus ma niikaua piina pidin kannatama, kuni õnne juhtu- 
misel üks mees siia tuleks, kes suure-ristipäeva hommikul 
päikese tõusu ajal on sündinud. 

Seitsesada aastat olin ma asjata seda õnnelikku silma- 
pilku oodanud, seal tulid sina eile, võtsid heldest süda- 
mest minu palveid kuulda, ja said mulle päästjaks. Tänu, 
lõpmata tänu sulle heategemise eest; jah, niikaua kui 
minu elupäevad kestavad, tahan ma sind tänada. Ma tahan 
palgata sind teenida, kõik oma väge ja tarkust sinu õnne 
pärast tarvitada, kuni ma sind nii kõrgele olen tõstnud, 
kui surelikul inimesel iial võimalik on. Kui selle tõotuse 
sulle olen täitnud, siis tahan ma sind endale appi kutsuda, 
et ma sinu abiga oma vaenlasele kurja saaksin tagasi 
maksta, kui kogemata õnn teda minu silma ette peaks 
tooma. Sinna päevani tahan ma inimeste silmade eest var- 
jul seista, et vaenlased minu päästmisest sõnumeid ci 
saaks. Mul on nõiduse väel võimalik end igal kombel 
moondada, nagu ma ise tahan; ma võin end kirbuks moon- 
dada ja sinu püksitaskus elada. Kus sul iial minu abi ja 

nõu saab tarvis olema, seal astun ma püksitaskust ja kar- 
gan sulle kõrva taha nõu andma, mis sa pead ette võtma 
ja tegema. Minu peatoiduse pärast ei pea sul iial muret 
olema; ma olen seitsesada aastat kivi all eineta elanud, 
mis mul siis tuuleõhus ja päikese paistel viga peaks 
olema? Nüüd tahame magama heita, homme hommiku 
ühes seltsis teele minna õnne katsuma.» 

Kui vaim või tark — või kes ta muud võiks olla — 
nõnda jutu oli lõpetanud, võttis noormees natuke õhtust 
leiba ja heitis puhkama. Teisel hommikul unest ärgates 
seisis päike juba kõrgel taeva servas, aga eileõhtust seltsi- 
meest ei tulnud kuskilt nähtavale. Noormees ei teadnud 
une kammitsas, mis ta sest loost pidi arvama: kas eilsed 
juhtumised temale tõesti sündinud või paljas öösine une- 
nägu olnud? 

Peale hommikusuuruse võtmist tahtis ta parajalt teele 
hakata minema, kui kolm teekäijat sedasama teed tema 
poole tulid. Neil olid antvärgisellide viisil riided seljas ja 
nahkpaunad rihmasidpidi kuklas. 

Korraga tundis meie noormees kutistamist oma kõrva 
taga ja otsekui peenike sääse sirin tungis tema kuul- 
messe: 

«Meelita teekäijad jalgu puhkama ja kuula nende 
käest, kuhu nad tahavad minna.» 

Nüüd vast tuli mehele meelde, mis kaupa tema seltsi- 
mees eile temaga teinud, et ta püksikarmanis lubas elada 
ja temale nõuandjaks olla. Eilsed juhtumised tõusid seda- 
viisi arvatud unenäost tõekirja. 

Kirbukandja astus teretades paar sammu tulijatele 
vastu, palus lahke sõnaga neid kivi äärde jalgu puhkama 
istuda, et kui ehk nende teekäik ühelhaarul juhtuks 
minema, nad neljakesi seltsis edasi võiksid minna. Tee- 
käijad antvärgisellid jutustasid, missugune suur õnnetus 
kuningalinnas mõne päeva eest olevat juhtunud, et ku- 
ninga ainuke tütar suplemisel jõkke ära uppunud. Ja ehk 
küll vesi seal kohal kogunisti sügav ei olevat, siiski ei pea 
rahvale võimalik näitama surnukeha jõest üles leida, 


17 Fr. R. Kreutzwald 257 


nõnda et kuningatütar kui vette ära sulanud näikse ole- 
vat. 

Kirbukandja tundis jälle tuttavat kutistamist, ja tema 
salajane nõumees sirises temale kõrva: «Mine nendega 
ühes, sa võid seal õnne leida.» NKuulja täitis nõumehe 
käsku ja seltsis teistega. 

Kui nad juba tüki maad edasi olid läinud, vedas tee 
neid paksu männimetsa, kus vana märsiräbal maantee 
kõrval kraavi ääres maas oli. Kõrvakutistaja ütles: 

«Võta vana märsiräbal maast, see saab teile teel tulu 
andma!» 

Ehk küll mees seda tõotust ei tahtnud uskuda, siiski 
võttis ta lagunud märsi maast, riputas paelapidi selga ja 
ütles naerdes: «Inimene ei pea midagi ära põlgama, mis 
ta kogemata teelt leiab; kes teab, kus märsiräbal meile 
tulu saab tooma?» 

Seltsimehed kostsid naerdes: «Võta meie pärast, kui 
tahad, ega tühja märsi kandmine sul õlgu hakka vae- 
vama.» Ometi pidid nad paar tundi hiljemini märsi sala- 
väge tunda saama ja meest tänama, kes põlatud asja 
maast oli võtnud. 

Age lõunapäike pani meestel kehad aurama; nad istu- 
sid laiade okstega puu alla puhkama ja tahtsid parajasti 
leivapalukest hakata võtma, mis igaühel moonakotis oli, 
kui kõrvakutistaja oma peremehele ütles: 

«Sunni märssi teile süüa andma!» 

Mees mõtles: tahab tema mulle nalja teha, miks ma 
siis teistele nalja peaksin keelama? Ma tahan ka neile 
tempu teha. 

Ta võttis märsikantsu kaelast, pani jalgade ette 
murule maha, koputas kepiga märsi peale ja hüüdis: 
«Märsike, märsikel muretse meile süüal» 

Kas imelikumat kuskil maailmas nähtud või kuuldud, 
kui mis nüüd sündis? Mehe naljatamine läks sedamaid 
tõeks. Märsi asemel seisis väike valge linaga kaetud 
söömalaud nende ees, roavaagnatega täidetud, neli lusi- 
kat roogade kõrval, ja mis magusad maiused laua peal! 

Värske lihaga keedetud leem, sealiha, vorstid ja püüli- 
jahust koogid, keelekasteks jälle pudeliõlut, viina ja 
mõdu. 

Mehed hakkasid palumata sööma, kui oleksid nad 
pulmalauas, sest et nad elupõlvel paremaid piduroogasid 
ei olnud maitsenud. Kui neil kõigil kõhud täidetud said, 
et keegi enam sööki ega jooki ei himustanud, kadus laud 
niisama äkitselt nende silmade eest kui ta sinna oli tul- 
nud, ega jäänud muud järele kui vana märsiräbal. 

Esiteks naersid mehed kolmekesi märsikandjat, aga 
nüüd himustas igaüks kallist annet enesele selga võtta, 
nõnda et sellepärast neil tüli kippus tulema. Viimaks 
ütles märsileidja: 

«Mina võtsin räbala tee äärest üles, sellepärast arvan 
ennast õigusega märsi peremeheks.» 

Teised ei tohtinud tema ütlemist valeks ajada, vaid 
pidid märsi tema leidjale päranduseks jätma. Siiski ei 
raatsinud toiduandjat enam endist viisi kaela panna, vaid 
üks neist teekäijatest, õppinud rätsep, võttis nõela ja 
niidikera oma paunast ja õmbles ühest leivakotist mär- 
sile mantli, kuhu sisse toiduandja õrnalt mähiti, et temale 
tee peal kogemata viga ei sünniks. 

Kui mehed paar tundi pärast lõunasööma said puha- 
nud, siis tõttasid nad jälle teele. Täis kõht ja lootusest 
kergitatud süda on teel kõige rõõmsamad saatjad; seda 
nähti ka meie teekäijatest, kes lauldes ja naljatades edasi 
läksid. Õhtul tehti põõsa varju murule ööase, kus märsike 
nõndasamuti kui lõunal neile rohkesti toitu ja keelekas- 
tet andis. 

Magama heites tegi meestele kõige suuremat muret, 
kuidas nad öösel märssi pidid hoidma, et varga näpud 
selle külge ei ulataks. Viimaks ühendati nõu, et kõik neli 
pead märsi peale pidid saama kokku pandud, nõnda et 
ühel jalad lõuna, teisel põhja, kolmandal hommiku ja nel- 
jandal õhtu poole jooksid. Märsi leidja sidus veel pealegi 
ühe otsa oma vööst märsi ja teise otsa oma pahema käe 
külge, mis temale märsi liikumisest silmapilk tunnistust 

võiks anda. Ehk küll nende leivaisa paremini ei võinud 
hoitud saada, siiski äratasid rahutud unenäod mehi mitu 
korda unest, kus igaühel esimene töö oli, kätt märsi külge 
pista, et teada saada, kas varandus veel vanas paigas 
seisis. 

Hommikul üles tõustes valmistas märsike käsu peale 
neile sedamaid hommikusuurust, enne kui nad teele läk- 
sid. Nõnda sündis hiljemini see õnneline lugu iga päev, 
kuni nad nädala pärast kuningalinna jõudsid. Seal sosis- 
tas kõrvakutistaja oma päästjale kõrva, et üks kuri näkk 
kadunud kuningatütre oma ürkasse on viinud, ja lubas 
temale teed juhatada sinna, kus neitsike praegu varjul 
istub. 

Aga esiteks käskis ta mehe kuninga ette astuda kuu- 
lutama, kuidas temal kindel nõu olevat, uppunud kuninga- 
tütart jõest püüdma minna. Peaks tööl midagi kogemata 
õnnetust juhtuma, et ta enam eluga tagasi ei pääseks, siis 
pidavat kuningas tõotama pool palka tema vanematele 
koju läkitada, teise poole aga linna vaestele jagada. Ehk 
küll kuningal vähematki lootust ei olnud, nii pika aja 
eest surnud tütre jälgedele saada, siiski võttis ta lahkelt 
noormehe pakkumise vastu ja tõotas palgaga nõnda teha, 
kuidas mees oli soovinud. Teisel päeval taheti katsetööd 
ette võtta. Kuningakojast ära minnes pirises kõrvakutis- 
taja: «Püüa enesele täna õhtu kolm vähki, need saavad 
sulle teed juhatama.» Mees täitis tema käsu. 

Teisel päeval kogus linnarahvast kui rahet kaldale 
kokku, kus mees jõkke pidi minema kadunud kuninga- 
tütart otsima; ka kuningas ise ja palju suuremaid inimesi 
temaga seltsis tulid võõra mehe katsetööd vaatama. Siis 
kutsuti toaneitsid kohta näitama, kuhu kuningatütar vee 
alla oli vajunud, sest et neitsid sel päeval kaldal istudes 
oma silmaga õnnetut lugu olid näinud. Igamees võis 
silmapilk ära mõista, kuidas näidatud paigas uppumine 
võimalik ei võinud olla; veel ei olnud täit kolme jala sü- 
gavust, põhi oli kindel ja voolamine vaikne. Rohkem kui 
kolmsada sammu näidatud kohast allapoole minnes leiti 

sügav haud, aga kuidas võis kuningatütar nii kaugele 
saada? Loomulik lugu ei võinud siin asjasünnitaja olla. 

Nõumees pirises mehele kõrva: «Lase salamahti üks 
vähk jõkke ja pane tähele, kuhu poole tema läheb.» 

Mees täitis viibimata tema käsu, tegi, kui tahaks ta 
oma käega veesügavust mõõta, ja laskis rahva nägemata 
ühe vähi vette. Vähk ujus sammu kakskümmend mööda 
jõge edasi, käänas siis äkitselt pahemat kätt ja kadus 
kalda alla. Teine ja kolmas vähk võtsid sedasama teed 
ette. 

Nüüd pirises nõuandja mehele kõrva: «Tee on meile 
tuttav, sinna peame minema. Löö pahema jala kannaga 
kolm korda kalda peale, karga siis ülepea sisse, küll sealt 
saame teele.» Mees tegi, kuidas temale oli õpetatud, põru- 
tas kolm korda kallast ja kargas siis ülepea jõkke, et vesi 
vahus tema järel üles tõusis. Rahvas ootas vaikselt, mis 
edasi pidi sündima. 

Kalda alt leidis mees urkasuu, kust inimese keha hõlp- 
sasti sisse võis pugeda. «Poe koopassel» hüüdis nõumees. 
Kui mees natuke aega vaevaga edasi pugenud, läks pime 
tee ühekorraga nii laiaks, et ta püsti võis käia. Nõumees 
sundis teda julgesti edasi minema, kus midagi õnnetust 
karta ei ole. Tüki aja pärast hakkas pisut valguse-äima 
pimedale teele kumendama, kuni viimaks mees lausa val- 
gusele jõudis. Seal seisis lai haljas muru tema silmade ees, 
ja rohkesti poole versta kaugusel suur sinikivist ehitatud 
elumaja. 

«Pane tähelel» ütles nõumees, «mis ma sulle nüüd 
õpetan, ja tee kõik tükid täielikult, muidu ei või sa 
kuningatütart vangist mitte päästa. Seal sinises näki majas 
elab kuningatütar. Kaks karu seisavad ööd ja päevad 
väravavahiks, et keegi elav loom sisse ega välja ei või 
minna. Neid peame lepitama. Võta oma märsike, kui meie 
sinna saame, ja sunni teda, et ta ennast mesipuuks moon- 
dab. See viska karudele ette ja poe nende selja tagant 
tuppa. Seal tahan sulle pikemalt õpetust anda.» 

Väravasse jõudes kuulis mees karude mõmisemist, 

mis teda arglaseks tegi, aga kui ta koledaid loomi värava 
prao vahelt oli näinud, kukkus tal süda korraga püksi. 
Siiski võttis ta märsi seljast ja sundis teda mesipuuks 
minema. 0Silmapilk seisis suur mesipuu tema ees, . nii 
raske, et mees teda tõsta ei jõudnud. Aga karud olid mee- 
haisu ninasse saanud, lükkasid ise värava lahti ja torma- 
sid mesipuu kallale, nii et neil aega ei olnud meest tähele 
panna. Mees tõttas nende selja tagant õue ja sealt otse- 
kohe toa ukse peale, mis õnneks lukkus ei olnud. Nõumees 
ütles: 

«Paremal pool kambril on kuldvõti ees, pööra sellega 
uks lukku ja pista võti oma tasku, siis ei pääse vana näkk 
sealt välja. Pahemal pool kambris, kus hõbevõti ees, istub 
kuningatütar vangis, tema pead sa päästma.» 

Kui mees kuldvõtmega ukse oli lukustanud, kuulis ta 
kambrist koledat mõuramist, et toaseinad vabisesid! Aga 
tema pistis võtme tasku ja ruttas hõbevõtmega ukse ette. 
Sai uks lahti tehtud, nägi ta kuningatütre kurtes sängi 
peal poolistukil. Võõrast meest nähes ehmatas ta, aga 
kui mees oli ütelnud, kuidas ta teda vangist päästma oli 
tulnud, kargas neitsi rõõmsasti sängist põrandale. Noor- 
mees ütles: 

«Meie ei tohi siin pikemalt aega viita, vaid peame 
sedamaid teele minema, enne kui karud mesipuu jõuavad 
. tühjendada.» 

Siis võttis ta kuningatütre käest kinni ja talutas ta 
ukse ette. Karud mesipuu kallal tööl ei pannud nende 
tulemist tähele. Kikivarbail tasaselt astudes pääsid nad 
karude selja tagant õueväravast välja. Mees pani väravad 
väljastpoolt kinni, et karud välja ei pääseks, ja tõttas siis 
minekule. 

Nõumees pirises tema kõrva: «Kutsu märsike tagasi!» 
Mees hüüdis: «Märsike, märsike! tule koju!» Silmapil- 
gul rippus märss tema seljas. Urgasteele jõudes ütles 
noormees kuningatütrele: 

«Arge peljake pimedust ega edaspidist teekitsust, 
meie pääseme natukese aja pärast päevavalgele tagasi. 

Vette jõudes pigistage silmad kinni, kuni ma teid kaldale 
kannan.» Edasi minnes leidis ta urka vastu jõge palju 
laiema, kui sisse minnes, nõnda et nad mõlemad lahkelt 
läbi pääsid. Jões võttis ta mõlema käega kuningatütre 
ümbert kinni ja kandis ta kuivale kaldale. 

Suurem osa vaatajaid olid juba koju läinud, sest et 
neil enam otsijamehe tagasitulemise lootust ei olnud. 
Kuningas ja tema ligemad suured mehed istusid veel alles 
jõekaldal ja rääkisid õnnetust juhtumisest, kui ühekorraga 
kaks pead veepinnal nähtavaks tõusid. Kes jõuaks kuninga 
ja rahva rõõmu üles rääkida, kui oodatud surnukeha ase- 
mel neitsi elusalt ja tervelt kaldale jõudis. Kuningas lan- 
ges kord tütre, kord jälle päästjamehe kaela, ja valas 
rõõmu silmavee pisaraid. Hulk rahvast nutsid temaga 
ühes. Aga kui rõõmusõnum tuulekiirul linna oli jõudnud, 
tulid inimesed tuhandete kaupa seda imet vaatama. 
Kuninga käsu peale pidi tema tütre päästja kuninglikus 
kojas aset võtma, kus temale kuninglikku palka makseti: 
kolmevõrra rohkem kui esiteks oli lubatud. 

Õhtul, kui noormees uhkesse voodisse tahtis magama 
heita, pirises kõrvakutistaja: 

«Sa ei tohi kauem siia jääda kui paar päeva, siis 
peame jälle teele minema, sest sa oled nüüd ühekorraga 
rikkaks meheks saanud. Ma usun, et kuningas sind aega- 
mööda väimeheks võiks võtta, mis mina kiita ei tohi. Sina 
oled alles noor ja toores, sedaviisi sa ei kõlbaks niisugu- 
sesse ausse. Lähme parem veel maailma hulkuma, kuni 
sa vanemaks ja targemaks saad.» 

Ehk küll viimane nõu mehele moka järele ei olnud, 
siiski tuli tal õnneks meelde, et temale kõik see siiasaa- 
dik tulu oli toonud, mis pisuke tark tema taskus õpeta- 
nud, sellepärast tahtis ta ka nüüd nõumehe soovimist 
täita. 

Kuningas ja kuningatütar palusid küll päästjat neile 
kauemini võõrsiks jääda, aga noormees ei tohtinud nende 
palveid täita, sest et kõrvakutistaja temale teist nõu oli 
andnud. Kui rikkal mehel ei olnud tal enam tarvis jalgsi 

käia, vaid ta võis, kui tahtis, uhkes tõllas sõita. Et tal 

aga kiiret ei olnud ja märsike iga päev tarviliku toidu 
andis, rändas ta enamasti vanal harjunud viisil enam 
oma kui hobuste jalgadel. Ühel päeval puhkas ta para- 
jasti jalgu, kui teda kõrva taga jälle kutistati ja hääleke 
pirises: 

«Sind aetakse taga ja tahetakse märsike vägisi sinu 
käest riisuda, sest endised seltsimehed on linnas teistele 
imelikust peatoitjast rääkinud, mida nüüd igamees enesele 
omanduseks soovib. Otsi tugev tammepuust nui, nii pikk, 
et parajasti kotti mahub, õõnesta üks ots Ja vala sulata- 
tud tina sinna sisse, siis saad enesele tugeva abimehe, kes 
sind vaenlaste vastu varjab.» 

Mees täitis selsamal päeval tema tahtmist, valmistas 
enesele tugeva nuia ja pistis märssi. 

Teisel päeval keskhommiku ajal, kui mees parajasti 
paksust metsast läbi läks, kargasid kümme meest puie 
varjust välja ja tahtsid teda riisuda. Kõrvakutista;a piri- 
ses temale kõrva: 

«Hüüa nui märsist väljal!» 

Mees tegi nõnda, ja vaata imet, mis nüüd sündis! Nui 
läks korraga elusaks, kargas märsist ja hakkas vaenlasi 
virutama, kuni need natukese aja pärast kõik veriste sel- 
gadega ära põgenesid ja mitu päeva oma selgasid pidid 
hauduma, enne kui paranesid. 

Ühel kenal suveõhtul jõudis meie teekäija suurde 
külasse, kus noorelrahval parajasti vainul lustipidu käes 
oli. Seal liikusid mõned noorikud ja tütarlapsed lauldes 
küla kiigel, seni kui teised pilli kihutusel siledal murul 
jalgu tantsul painutasid. Äkitselt tundis vaataja kutista- 
mist oma kõrva taga ja hääleke pirises: 

«Õnnetunnil oleme täna siia juhtunud, sest et minu 
vaenlane pidul on. Kui mul peetud nõu korda läheb ja 
sina küllalt osavalt asja oskad talitada, siis saame täna ta 
kätte ja ma võin temale teenitud palga kasudega ära 
tasuda. Vaata teraselt tütarlaste hulka, sealt leiad sa ühe, 
kellel helmete asemel ilus kirju sõrmejämedune pael kaela 

ümber on seotud. Seda tütarlast pead sa enesega tantsule 
meelitama, kõige kiiremal keerutusel pead sa tema kirjust 
kaelapaelast tugevasti kinni sasima ja paela silmapilk 
katki rebestama, hoolimata sellest, kui sa ka tütarlast seal- 
juures peaksid kägistamal Tema visam kui kassi hing ei 
saa sinu pigistamisest mitte lõppema.» 

Mees astus sedamaid tantsijate tütarlaste seltsi, siiski 
kulus tal tükk aega otsides, enne kui ta teiste hulgast 
paelakandja leidis, kes pikk käharjuustega tütarlaps oli 
ja kellele poisid palju puhkamise-aega ei raatsinud anda. 
Niipea kui taskutarga peremees silmapilgu leidnud, kus 
tütarlaps ühe mehe käest lahti oli pääsnud, palus ta piiga 
enesega tantsima. Kõige kiiremal tantsul võttis ta parema 
käega kirjust kaelanöörist kinni ja kiskus selle katki, nii 
et tükid laiali kargasid. Valus, kole möirgamine ja tütar- 
laps oli kadunud! 

Rahvas ehmatas koledast kisast ja nägi ühe halli 
kitsehabemega mehe kiiresti paksu metsa poole jooksvat, 
aga üks teine, temast natuke pikem mees kihutas jooksja 
kannul, nii et sellel vististi pääsmist loota ei võinud olla. 
Kaugus ja õhtupimedus varjasid pikemat nägemist rahva 
silmist, mispärast natukese aja pärast nooremad inimesed 
lustipidu edasi venitasid, kui ei oleks neile midagi vahe- 
pealset takistust juhtunud. 

Meie tuttav vaatas tükk aega noorerahva lusti ja hak- 
kas siis edasi minema kohta otsima, kus ta rahulist ööaset 
võiks leida. Mitte kuigi kaugel külast kuulis ta kedagi kii- 
rete sammudega enese taga käivat. Üle õla tagasi vaada- 
tes nägi ta tundmatu võõra mehe oma kannul. 

«Oota, vennike!» hüüdis võõras mees. «Ma tulen 
sulle seltsiks kaasa. Kas sa mind enam ei tunne? — Lü- 
hike aeg on mind tugevaks meheks kasvatanud ja sinu 
silmale võõraks teinud; siiski olen ma veel sinu võlgnik 
selle eest, et mind seitsmesaja-aastasest vangipõlvest 
päästsid ja täna minu kurjema vaenlase minu voli alla 
andsid, et mul enam tarvis ei ole salamahti sinu püksi- 
karmanis elada.> 


265 


Sellepeale kõneles ta oma päästjale pikemalt, kuidas 
ta oma vaenlase metsa kammitsasse pannud, kust ta enam 
tema käest ei võinud pääseda, sest et katki kistud 
nõidusepaelaga, mis üks elus madu olnud, kõik imevägi 
korraga otsa lõppenud. Nüüd lubas ta vaenlast veel mõne 
päeva nuiaga lasta parkida, kuni ta koha üles tunnistab, 
kuhu ta seitsmesaja aasta eest kolm kuningatütart ja 
otsatu varanduse peitu on pannud. 

«Kui need üles leiame ja sul võimalik juhtub olema 
neitsikesi nõiduseunest üles äratada, siis saad sa väga 
rikkaks ja õnnelikuks meheks.» Sedäviisi pikka juttu 
lõpetades, võtsid nad üheskoos märsist leiba ja heitsid siis 
puhkama. 

Teisel hommikul läksid nad metsa vangistatud nõida 
vaatama. Seal seisis vaene mehike, käed ja jalad tugeva 
köiega kokku seotud ja tugev puunott põlvede alt läbi 
aetud, nii et ta nagu siil küüras seisis ja ennast liigutada 
ei võinud. 

Tark hüüdis sundides: «Nui märsist välja!» Seal kar- 
gas nui seotud mehe selga ja hakkas teda kolkima, nii et 
kõik luud tahtis pudruks tampida. Nõid hakkas armu 
paluma ja lubas tunnistada. Kui aga temalt kuningatüt- 
reid ja varandust taga nõuti, ütles ta koha pika ajaga 
olevat unustanud. Seal sunniti nui teist korda töölel Et 
nüüd nõiataadil enam pääsemise lootust ei võinud olla, 
tunnistas ta viimaks koha, kus kuningatütred ja varandus 
pidid olema. 

Tark ütles: «Seni kui meie need oleme üles leidnud, 
pead sa mulle vangiks jääma; aga siia paika ei tohi ma 
sind jätta, kus kogemata mõni inimene sind võiks leida 
ja armu pärast su kütked vallali päästa.» Nõnda rääkides 
tõstis ta mehikese kui takukoonla oma selga ja kandis ta 
sügava kuristiku suhu, kust ta tema alla viskas, nii et 
kondid raksatasid. «Oota seal» — naeris tark — «meie 
tagasitulekut!» — 

Oma seltsimehele seletas tark, kuidas nemad koha 
kauguse pärast muidu sinna ei jõudvat kui nõiduse väel, 

ja märsike pidavat neile sõiduriistaks saama. Tema käsu 
peale moondas ennast märss väikeseks künaks, kus kahel 
mehel parajasti sees ruumi oli, et nad istuda või pikali 
heites magada võivad. Künal oli mõlemal pool kaks sülla- 
pikkust tiiba. Kui mehed sisse olid istunud, tõusis küna 
nendega madalate pilvede kõrguseni ja hakkas lõuna 
poole lendama. Toitu ja keelekastet andis neile lendav 
küna iga päev targa käsu peale niisama hästi kui endine 
märsike, nii et neil millestki puudu ei tulnud, niisama vähe 
väsimust nende laevakesel, mis ööd ja päevad viibimata 
edasi tõttas. 

Tuulesõudjad olid räägitud viisil juba rohkem kui 
nädala lõuna poole läinud, kui tark künale käsu andis, 
et see end maha pidi laskma. See sündis laias palavas 
liivakõrbes, kus muud ei olnud kui mõned ahervarte 
kivihunnikud. Tark moondas nüüd küna jälle mär- 
siks ja andis oma seltsimehele selga, üteldes: «Sul on 
veel paaripäevane teekäik ees, kuhu mina ei tohi sind 
saatma tulla.» Siis ajas ta ühe müüri alt liiva kõr- 
vale, kust natukese aja pärast luuk nähtavale tõusis. 
Kui ta luugi üles tõstnud, sai üks trepp silmadele näh- 
tavaks. 

Nüüd püüdis tark ühe suure porikärbse kinni ja pis- 
tis selle väikese karbikese sisse, mis mees oma põue pidi 
pistma. Tark õpetas teda nõnda: «Kui sinu käest küsi- 
takse, kes see ehk see kuningatütar on, siis lase pori- 
kärbes karbikesest lahti ja pane tähele, kelle peale tema 
lendab. Kärbsest tähendatud neitsikese võid sa tõesti sel- 
leks tunnistada, kelle järgi sinu käest oli küsitud.» Selle- 
peale läks mees teele, saagu sest õnne või õnnetust 
tulema. 

Tema oli enese arvates rohkesti söömavahe pimedat 
treppi mööda alla läinud, seal tundis ta jalgadel väsimust 
ja kõhus tühjuse näpistamist. Trepi astmele maha istudes 
karastas ta end söögi ja joogiga, puhkas paar tundi ja 
läks jälle edasi. Natukese aja pärast ulatas valguse-äima 
temale silma, poole tunni pärast leidis ta end võõras pai- 

gas, kust uhke kuninglik koda nähtavale tuli. Mees sam- 
mus sinna poole. 

Toa ukse ees astus väike halli pea ja habemega vana- 
taat tema vastu ja ütles: «Tule, vennike, õnne .katsumal 
Võid sa mulle tõesti ütelda, missugune kuninga noorem 
tütar on, siis võta tema käest kinni, ja magajad saavad 
sedamaid üles ärkama. Aga kui sa eksid, siis langed sa 
nendega üheskoos magama.» 

Mees võttis tuppa astudes karbikese põuest ja läks 
vanataadi kannul, kuni nad kolmandasse kambri jõudsid. 
Seal magasid ilusal siidvoodil kolm väga kaunist neitsit, 
pealt näha nõnda ühesugused, et mitte pisemgi märk ei 
tunnistanud, kes neist noorem ehk vanem võis olla. Kui 
mees tüki aega kahtlikult magajaid vaadanud ja enda 
peast midagi paremat nõu ei leidnud, päästis ta pori- 
kärbse karbikesest lahti. Kärbes lendas paar korda toas 
ümber ja laskis enda siis keskmise neitsi otsale maha. 
Mees astus ligemale, võttis neitsi käest kinni ja ütles: 
«See on noorem õde.» Samal silmapilgul ärkasid kuninga- 
tütred unest, tõusid sängist, ja noorem õde langes päästja 
kaela ümber, üteldes: «Tere tulemast, armas peiuke! Kes 
sa meid pikast nõiduseunest oled äratanud. Aga Ja 
peame meie kodu poole tõttama.» 

Minnes ei leidnud mees enam endist treppi, vaid kui 
nad natuke aega pimedas urkas käsikaudu teed olid otsi- 
nud, jõudis kena päikesevalgus nende kätte. Endise liiva- 
kõrbe asemel seisid ilusad, rohu ja lilledega kaetud luhad, 
ja vanade müüride asemel uhke kuninglik koda suure lin- 
naga. Tark astus neile teel vastu, võttis päästja käest 
kinni ja talutas ta teiste seltsist natuke maad eemale, kus 
üks väike selge veega tiik põõsaste varjul seisis. 

«Siruta silmad veepinnale!» käskis tark. Kui päästja 
tema käsku oli täitnud, kartis ta oma silmade pettust. 
Silmnägu oli temal küll endine, aga uhked kuninglikud 
riided, siidist, sametist ja kullast olid üsna võõrad, 

«Kes neid minu selga on sünnitanud?» küsis noor- 
mees. 

4 


268 


“ Tark kostis: «See oli märsikese viimne töö sinule. 
Edaspidi ei saa sulle enam tema ega minu abi pikemalt 
tarvis minema, sest et sa mõne päeva pärast kuningale 
väimeheks ja hiljem ise kuningaks tõused, kui vanarauk 
oma väsinud silmad kinni on pannud. Sellega loodan ma 
sulle oma võla tasunud olevat.» — 

«Rohkem kui tuhat korda!» hüüdis mees rõõmuga, 
kus nad jumalaga jättes teineteisest lahkusid. 

Mõne päeva pärast peeti kuninga väimehe pulmad. 
Ja kui aasta hiljem vana kuningas mulda oli läinud, tõu- 
sis väimees kuningaks, kus ta ehk praegu veel valitseb, 
kui surm teda ei ole puhkama viinud. 


ODCODCOODZ=IK OD DI TODESIOIODECOT 


PÕHJA KONN 


Ennemuiste elanud, nagu vanemad inimesed räägi- 
vad, väga kole metsaline, kes põhjamaalt välja tulles, 
tüki maailma inimestest ja elajatest paljaks teinud, ja 
aegamööda kõik elavad loomad maa pealt oleks ära hävi- 
tanud, kui keegi tema vastu abi ei oleks võinud leida. 
Temal olnud härjavärki keha ja ees konnavärki kaks lühi- 
kest ja taga kaks pikka jalga, kui ka kümne sülla pik- 
kune maosaba tagumises keha otsas, mispärast ta kui konn 
edasi läinud, aga igal hüppamisel pool penikoormat maad 
ära mõõtnud. Õnneks pidanud ta paar aastat seal paika, 
kuhu ta ennast kord maha lasknud, ega läinud enne edasi, 
kuni kõik ümberkaudsed kohad paljaks olid söödud. 

Keha olnud tal üleüldse soomustega kaetud, mis tuge- 
vamad kui kivi ja raud, et temale ükski asi viga ei võinud 
teha. Tema kaks suurt silma hiilanud öösel ja päeval kui 
heledamad küünlad, ja kes nende valgust kord õnnetult 
juhtunud nägema, see olnud kui ära tehtud ja pidanud 
tema suhu minema. Elajad ja inimesed läinud sellepärast 
ise temale söödaks, nõnda et temal iial tarvis ei olnud 
nende pärast sammu paigast ära minna. 

Umberkaudsed kuningad tõotanud otsata palka sel- 
lele mehele, kes, kas nõiduse ehk muu väe läbi, metsalise 
oskaks ära hävitada, mispärast mitugi oma õnne katsunud; 
siiski läinud nende ettevõtmised kõik nurja. Nõnda lastud 
kord suur mets põlema sütitada, kus sees kole loom asu- 
paika pidanud; mets põlenud küll ära, aga kurjategijale 

ei tulnud tulest pisemat viga. Vanema rahva suust päri- 
tud jutud olnud küll avaldanud, et koleda metsalise üle 
muidu keegi võimust ei võivat saada, kui kuningas Salo- 
moni pitserisõrmuse läbi, kus peal salatähed seisvat, mis 
õpetust annavad, mil viisil metsalisele surma võib teha. 
Aga esiteks ei teadnud keegi kohta nimetada, kus sõrmus 
praegu varjul seisab, niisama vähe tarka, kes salakirja 
oskaks seletada. 

Üks niisama julge südamega kui agara peaga noor- 
mees võtnud viimaks nõu õnnekaupa sõrmuse teed minna 
otsima, kus ehk kogemata juhtumine teda jälle võiks 
juhatada. Ta võtnud teed hommiku poole, ning paari aasta 
pärast saanud ta ühe kuulsa hommikumaa targaga kokku 
ja hakanud nõu küsima, kuidas see asjadetalitus kõige 
hõlpsamalt edasi võiks minna. Tark andnud vastuseks: 

«Inimeste pisuke tarkus ei või sulle siin midagi 
aidata, aga jumala linnud taeva all saavad sulle kõige pa- 
remad teejuhid olema, kui sa nende "keelt tundma tahad 
õppida. Mina võin sulle selle poolest õpetust anda, kui 
minu juurde tahad jääda.» 

Noormees võtnud lahke pakkumise tänuga vastu, ütel- 
des: «Sel juhul ei ole mul küll võimalik sulle midagi 
meelehead heategemise eest anda, aga kui mul asjatalitus 
õnnelikult korda läheb, siis tahan ma sulle sinu vaeva 
ükskord rohkesti ära tasuda.» 

Sellepeale keetnud tark üheksat sugu rohtudest, mis 
ta salamahti kuuvalgel korjanud, rammujooki, andnud sest 
kolm päeva järjestikku, iga päev üheksa lusikatäit noor- 
mehele juua, misläbi linnukeel temale tuttavaks saanud. 
Lahkudes ütelnud tark: «Peaksid sa õnne korral kuningas 
Salomoni sõrmuse üles leidma ja oma kätte saama, siis 
tule siia tagasi, et ma salakirjad sõrmuse pealt sulle ära 
seletan, sest teist minu sarnast tarka maa peal praegu ei 
ole, kes sulle selle saladuse seletada võiks.» 

Targa juurest ära minnes leidnud noormees juba teisel 
päeval, kui oleks maailm ümber muudetud olnud; kuskil ei 
käinud ta nüüd enam üksi, vaid leidnud igas paigas seltsi- 

lisi, sest et ta linnukeelt oskas, kus seest mõnigi tarkus 
temale tuttavaks sai, mida ükski elav. inimene temale ei 
võinud õpetada. Ometigi ei olnud tema tükil ajal veel sõr- 
musest midagi kuulnud. 

Nüüd juhtunud ühel õhtul, kus ta pikast teest ja pala- 
vusest väsinud, aegsamalt metsas ühe puu alla maha 
istunud leiba võtma, et kõrgel puuladvas kaks ilusate kir- 
jude sulgedega võõrast lindu isekeskis juttu vestsid, mis 
temasse puutus. .Esimene lind ütelnud: «Ma tunnen seda 
tühja-tuule-sõitjat puu all, kes kaua aega mööda maad 
rändab, siiski jälile ei saa. Ta otsib kadunud kuninga 
Salomoni sõrmust.» Teine lind kostnud: «Minu arvates 
peaks ta põrguneitsilt abi minema otsima, kes teda vis- 
tisti sõrmuse jälile võiks juhatada. Kui sõrmus neitsi 
enese käes ei ole, siis teab tema selgesti, kelle käes harul- 
dane asi seisab.» Esimene lind ütelnud: «Hea oleks muidu 
küll, aga kust ta põrguneitsi peab üles leidma, kellel kus- 
kil kindlat asupaika ei ole, vaid täna elab ta siin, homme 
seal: mine tuult kinni püüdma!» 

Teine lind kostnud: «Tema praegust asupaika ei tea 
mina küll nimetada, aga täna kolme päeva pärast läheb 
ta kasteallikale silmi pesema, nagu ta igal kuul sel ööl 
teeb, kus kuu täis oli saanud, et nooruse ilu tema palgeilt 
iial närtsima ei läheks ja vanuse kanavarbad silmi kortsu 
ei tõmbaks.» Esimene lind ütelnud: «Ega kasteallik siit 
kaugel ei ole, läheme naljapärast tema tempu vaatama.» 
«Minu pärast, kui tahad,» andnud teine vastuseks. 

Noormees pidanud sedamaid nõu, lindude jälil kaste- 
allikat minna otsima; siiski teinud kaks asja temale muret, 
esiteks, et ta kogemata kauemini magama võiks viibida, 
kui linnud minema hakkavad, ja teiseks, et temal tiibu ei 
olnud, miska ta lindude kannul jõuaks edasi minna. Tee- 
väsimus ei andnud temale mahti öö otsa linde valvama 
jääda, vaid ta pidi silmad katte alla laskma. Ometigi ei 
tulnud mure pärast sel ööl temale rahulist und, vaid ta 
ärkas mitu korda üles, et lindude minek temale nägemata 
ei jääks. 

Suur olnud sellepärast ta rõõm, kui ta päikese tõusul 
silmi ladvasse sirutades kirjusulelised seltsilised alles 
liikumata leidnud, nokad tiibade all. Ta võtnud hommiku- 
suurust ja jäänud siis ootama, kuni linnud teele lähevad. 
Aga neil ei nähtud sel hommikul veelgi kuhugi minekut 
olevat; nad lennanud, kas lusti pärast või toitu otsides, 
ühest puuladvast teise, teinud seda tühja talitust õhtuni ja 
läinud siis sinnasamasse paika jälle puhkama, kus nad 
mineval ööl aset olid pidanud. Niisamuti sündinud lugu 
teisel päeval. Vast kolmanda päeva keskhommikul ütel- 
nud üks lind teisele: «Täna peame kasteallikale minema, 
põrguneitsi silmapesemist vaatama.» Siiski jäänud nad 
lõunani sinnasamasst paika. Pärast lõunat tõusnud mõle- 
mad lendu ja võtnud teed otsekohe lõuna poole. 

Noormehel põksunud süda hirmu pärast, et teejuhid 
tal silmist ära ei kao. Aga linnud ei olnud kaugemale len- 
nanud, kui tema vaatepiirid ulatasid: seal lasknud nad 
jälle ühte puulatva maha. Noormees jooksnud nende jälil, 
nii et nahk seljas suitsenud ja hing rindu kippunud kinni 
jääma. Kolme puhkamisega jõudnud linnud väikesele 
lagedikule, kuhu nad lagediku serva kõrges puuladvas 
aset võtnud. 

Kui noormees hiljem ka sinna saanud, näinud ta kesk 
lagedikku ühe allika; seal istunud ta sellesama puu alla 
maha, mille ladvas linnud asus“ Tema teritanud oma 
kõrvu, et kuulda saaks, mis sulelised isekeskis räägivad. 
«Päike ei ole veel alla läinud,» — ütelnud üks lind — 
«meil läheb tükk aega oodata, enne kui kuu tõuseb ja neitsi 
allikale tuleb.» «Saab näha, kas ta noormeest puu all 
tähele paneb?» Teine lind kostnud: «Ega tema silmale 
midagi nägemata või jääda, mis noormehe haisu kannab. 
Juhtuks noormees nii kaval olema, et ta tema võrku ei 
läheks?» Esimene lind lisanud peale: «Küllap saame 
näha, kuidas nad teineteisega kaupa sobitavad.» 

Tükk õhtut olnud juba läinud, täiskuu üle metsa kõr- 
gele tõusnud, seal kuulnud noormees metsas natuke kahi- 
nat; mõned silmapilgud hiljemini tulnud metsa varjult üks 

tütarlaps nähtavale, läinud lendavate sammudega üle 
muru allika poole, kui ei oleks tema jalatallad palju maa 
külge puutunud. Noormees pidanud omas südames tunnis- 
tama, et tema silm veel eluilmas jumedamat naisterahvast 
ei olnud näinud kui praegu. Ta ei raatsinud oma silma 
neitsi pealt enam ära tõsta. 

Neitsi läinud, teda tähele panemata, allikale, tõst- 
nud silmad kuu poole, langenud põlvili maha, kastnud 
üheksa korda oma silmnägu allikasse, vaadanud iga 
kastmise järel kuu palgele ja hüüdnud: 

«Täis palgeil ja priske nagu sina praegu, saagu ka 
minu ilu kadumata õitsema!» Siis käinud ta üheksa korda 
allika ümber ja hüüdnud käigu lõpetusel: 

«Neitsil nägu närtsimata, 
Palgepuna pleekimata; 
Peaks ehk kuu kahanema, 
Mina siiski kasvamaie, 
Onnel ikka õitsemaie!» 


Sellepeale kuivatanud ta pikkade juustega oma pal- 
ged ära ja tahtnud minema hakata, kui ta silmad äkitselt 
sinna puutunud, kus noormees puu all istunud. Sedamaid 
kallanud neitsi oma sammud sinna poole minema. Noor- 
mees tõusnud püsti, et paremini näha saaks, mis nüüd 
edasi sünnib. Kaunis neitst tulnud ligemale ja ütelnud: 

«Õiguse pärast peatsid sa raske nuhtluse alla lan- 
gema, et sa neitsi saladust kuuvalgel oled luuranud; aga 
et sa võõras oled ja kogemata juhtumisel siia saanud, ta- 
han ma sulle süü andeks anda. Siiski pead mulle tõtt 
mööda tunnistama, kust sa oled, ja kuidas sa siia oled 
tulnud, kuhu tänini kellegi sureliku inimese jalga veel €i 
ole saanud?» 

Noormees kostnud viisakasti: «Andke andeks, armas 
neitsi, kui teadmata ja tahtmata teie vastu juhtusin 
eksima. Pikal teekäigul kogemata siia tulles, leidsin ilusa 
koha puu alt, kuhu öömajale tahtsin jääda. Teie tulek vii- 
vitas mind magama heites, sellepärast jäin istuma, arva- 
tes, et vaikselt vaatamine teile viga ei võinud teha.» 


274 


Neitsi ütles lahke sõnaga: «Tule ööseks meile! Padjul 
on parem puhata kui siin vilus sambla peal.» Noormees 
seisnud natuke aega kahevahel ega teadnud, mis ta pidi 
tegema, kas lahke pakkumise vastu võtma või ära põl- 
gama. Seal ütelnud puuladvas üks lind teisele: «Alp ta 
oleks, kui ta lahket palumist kuulda ei võtaks.» 

Neitsi, kes ehk lindude keelt ei osanud, ütelnud sõb- 
ralikult: «Ära karda midagi, vennike! Ega ma sind kurja 
pärast tulnud kutsuma, ma soovin sulle kõigest südamest 
head.» Linnud kiitnud taga: «Mine, kuhu sind kutsutakse, 
aga hoia selle eest, et sa verd ei anna, muidu võiksid sa 
oma hinge ära müüa.» 

Sellepeale läinud noormees neitsi seltsis minema. 
Mitte kuigi kaugel allikalt saanud nad ühte ilusasse rohu- 
aeda; seal seisnud uhke elumaja, mis kuupaistel nõnda 
hiilanud, kui oleksid katus ja seinad kullast ja hõbedast 
valatud. Sisse minnes leidnud noormees palju uhkeid 
tubasid, üks ikka ilusam teisest; mitusada küünalt põle- 
nud kuldküünlajalgade peal, misläbi päikese sarnane val- 
gus igal pool olnud. 

Aegamööda saanud nad ühte tuppa, kus söömalaud 
kallite roogadega kaetud olnud, kaks tooli seisnud laua 
kõrval, üks hõbedast, teine kullast; neitsi istunud kuld- 
tooli peale ja palunud noormehe hõbetooli peale istuma. 
Valges riides tütarlapsed kandnud road lauale ja korista- 
nud hiljem jälle laualt ära, kusjuures mitte ühtki sõna ei 
räägitud, ka käisid tütarlapsed nii tasase sammuga kui 
oleks neil kassikäpad jalgeks olnud. 

Pärast sööma, kus noormees kuningliku neitsiga üksi 
tuppa oli jäänud, vesteti magusat juttu, kuni viimaks üks 
punases riides naisterahvas neile tulnud meelde tuletama, 
et nüüd aeg olla magama minna. Siis viinud neitsi noor- 
mehe ühte teise kambri, kus siidsäng udusulist patja- 
dega seisnud, käskinud noormehe sinna puhkama heita ja 
läinud ise oma teed. Noormees arvanud ennast elusalt 
taeva olevat saanud, sest et seesugust pidu ja põlve siin 
maa peal kuskil ei võinud olla. Ta ei teadnud hiljemini 

sellest selget otsust anda, kas unenäod või tõsised hääled 
tema sängi ümber olid laulnud; aga üks sõna kohutanud 
tema südant: «Ara anna verd!» 

Teisel hommikul küsinud neitsi, kas noormehel lusti 
ei oleks hoopis siia elama jääda, kus kõigel nädalal muud 
ei leita kui üksnes pidupäevi. Ja kui noormees küsimuse 
peale kohe vastust ei andnud, lisanud ta juurde: 

«Ma olen, nagu sa ise näed, noor, priske ja terve, 
ega seisa ma kellegi voli all, vaid võin teha, mis mul 
süda himustab. Siiasaadik ei ole meheleminemist mulle 
veel iial mõttesse tulnud, aga sest silmapilgust, kus ma 
sind eile õhtu kogemata näha sain, tõusid mul äkitselt 
teised mõtted pähe, sest et sina mu meele pärast oled. 
Peaksid sinu mõtted minu arvamistega kokku sündima, 
siis ehk võiks meist aegamööda paarisrahvas saada. 
Rikkust ja vara on mul põhjata palju, nagu sa iga 
sammu peal oma silmaga võid näha, sellepärast on mul 
võimalik iga päev kuninglikus põlves elada. Mis sul süda 
iial peaks soovima ja himustama, seda võiksin ma kõik 
täita.» 

Ehk küll kauni neitsi lahke jutt noormehe meelt püüd- 
nud ära segada, siiski tulnud temale õnneks veel meelde, 
kuidas linnud tütarlast põrguneitsiks nimetanud ja keela- 
nud temale verd andmast, ja kuidas öösel, kas unenäos 
või ärksalt, seesama keeldus tema kõrva oli tunginud. Ta 
kostnud sellepärast: 

«Armas neitsi, ärge pange pahaks, kui teile järsku 
tõelikult tunnistan, et kosimist nii äkitselt ei tohita käsile 
võtta kui hobuse vahetamist, vaid seal juures on tarvis 
pikemat arupidamist. Lubage mulle mõni päev mõtlemis- 
aega, siis tahame kosjakaupa sobitada.» 

«Miks ei,» kostnud kena neitsi — «minu pärast võid 
sa mõne nädala mõtelda ja oma südamega nõu pidada.» 

Et nüüd noormehel kosjanõu -pidamisel -aeg igavaks 
ei läheks, talutas teda neitsi omas uhkes majas ühest pair 
gast teise, näitas temale kõiki rikkaid varandusekambreid 
ja -kirstusid, mis kosilase südant pidid pehmitama. Aga 

need varad olnud kõik nõiduseväel sünnitatud, sest neitsi 
võinud kuningas Salomoni pitserisõrmuse abiga iga päev 
niisugust hoonet, majarikkust ja varandust uuesti sünni- 
tada, kuhu ta ise tahtis, siiski ei olnud neil iial pikemat 
kestust; nad olid tuulest tulnud ja läksid hiljemini kõik 
jälle tuulde, kus neist vähemaidki riismeid üle ei jäänud. 
Et noormees seda ei teadnud, arvas ta silmakirjaks loodud 
asjad kõik tõsised olevat. 

Ühel päeval viinud neitsi teda ühte salakambri, kus 
hõbelaua peal kuldkarbikene seisnud. Karbikest näidates 
ütelnud neitsi: «Siin seisab minu kõige ülem varandus, 
mille sarnast kõiges maailmas kusagil leida ei ole, see on 
üks kallis kuldsõrmus. Peaksid sa mind kosima, siis ma 
kingin sulle selle sõrmuse kihlapandiks, misläbi sa kõige 
õnnelikumaks inimeseks saaksid. Aga et meie armastuse- 
sidemel igavene kestus oleks, pead sa mulle sõrmuse 
vastu kolm verepiiska oma pahema käe väikesest sõrmest 
andma.» 

Noormehe süda läinud seda kuuldes äkitselt külmaks, 
sest vere tingimine tuletanud temale korraga jälle hinge 
müümist meelde. Siiski olnud ta küllalt kaval, et ta oma 
kartusega midagi märki ei näidanud, niisama vähe vastu 
läinud vaidlema; vaid ta küsinud nagu kogemata, mis lugu 
sõrmusega võib olla. 

Neitsi kostnud: «Ühelgi elaval inimesel ei ole tänini 
veel võimalik olnud selle sõrmuse väge põhjani tundma 
saada, sest et keegi neid salamärke tema küljes põhjani 
ei osanud ära seletada. Siiski on mul võimalik juba selle 
pooliku tundmisega palju imeasju talitada, mida ükski 
teine inimene ei või teha. Pistan ma sõrmuse oma pahema 
käe väiksesse sõrme, siis võin ma kui lind tuulde üles 
tõusta ja sinna lennata, kuhu ma ise soovin. Pistan ma 
sõrmuse pahema käe nimeta sõrme, siis olen ma sedamaid 
kõikide silmas nägemata, mina näen küll ennast, niisamuti 
kõiki, mis minu ümber on, aga teised ei või mind mitte 
näha. Pistan ma sõrmuse oma pahema käe keskmisse 
sõrme, siis ei või ükski terariist, ei vesi ega tuluke mulle 

viga teha. Pistan ma sõrmuse pahema käe esimesse sõrme, 
siis võin ma tema abiga enesele kõik asjad luua, mis ma 
soovin ja igatsen; ma Võin silmapilk hooned üles ehitada 
ja kõiksugused muud asjad sünnitada. Niikaua kui sõrmus 
mul parema käe pöidlas seisab, on käel nii palju väge, et 
ta kaljud ja müürid võib lõhkuda. Peale selle seisavad 
sõrmuse küljes veel tõsised salamärgid, mida — nagu ma 
nimetasin, tänini veel keegi ei ole osanud ära seletada. 
Ometigi võib igaüks arvata, et nende sees vist väga palju 
saladusi varjul seisab. Sõrmus oli ennemuiste kuningas 
Salomoni omandus olnud, kes kõige targem kuningas ja 
kelle valitsuse all kõige targemad mehed maa peal ela- 
nud. Siiski on tänapäevani teadmata jäänud, kas seesinane 
sõrmus jumalik või inimlik näputöö on; mõned ütlevad, 
et üks ingel sõrmuse targale kuningale olla kinkinud.» 

Noormehe esimene mõte olnud, neitsi juttu kuuldes, 
sõrmust mingi kavalusega enda kätte püüda petta; selle- 
pärast teinud ta neitsi vastu näo, nagu ei tahaks ta 
kuuldud juttu kogunisti tõeks pidada. Ta lootnud, et neitsi 
ehk sõrmuse karbikesest välja võtab ja temale näitama 
hakkab, kusjuures temal ehk võimalik oleks imesõrmust 
enda näppude vahele saada. Siiski ei julgenud ta neitsi 
käest sõrmust näha paluda. Ta libitses neitsi ümber, näi- 
tas lahket nägu, aga süda mõtles pettust ja pidas nõu, 
kuidas sõrmust võiks kätte saada. 

Viimaks võtnud neitsi kuldkarbikese võtme oma 
põuest, tahtnud karbikese lukku vallali päästa; aga natu- 
kese aja pärast pistnud ta võtme jälle endisse paika, 
üteldes: «Sellega on meil edaspidi veel aega küll.» Paar 
päeva hiljem tulnud neil jälle jutt imesõrmusest; seal 
ütelnud noormees: «Minu arvates ei näita niisugused 
asjad kogunisti võimalikud olevat, mis teie sõrmuse väest 
mulle räägite.» 

Seal teinud neitsi karbikese lahti ja võtnud sõrmuse 
välja, mis kui heledama päikese terad näppude vahel 
hiilanud. Neitsi pistnud nalja pärast sõrmuse oma pahema 
käe keskmisse sõrme, käskinud noormeest noa võtta ja 

teda pista, kuhu ta ise tahab, kuna sellest temale ometi 
viga ei võiks tulla. Noormees tõrkus kardetava töö vastu, 
aga kui neitsi oma tujuga järele ei andnud, pidi ta viimaks 
nõnda tegema. Ehk küll ta esiteks enam nalja pärast, aga 
hiljemini tõesti igat viisi püüdnud noaga neitsi külge 
puutuda, seisnud kui nägemata raudsein nende vahel, nii 
et noatera iial neitsi külge ei läinud, kes naerdes tema ees 
liikumata seisnud. 

Sellepeale pistnud neitsi sõrmuse oma nimetissõrme 
ja olnud silmapilk mehe silmist kadunud. Lugu sündinud 
nii imelikul kiirusel, et noormees kogunisti aru ei saanud, 
kuhu neitsi tema eest peitu läinud. Natukese aja pärast 
seisnud neitsi jälle naerdes, sõrmus näppude vahel, 
endises paigas tema ees: 

«Näidake,» — palunud noormees — «kas ka mul 
võimalik on neid naljatükke sõrmusega teha?» 

Neitsi, kes midagi kavaluse pettust ei kartnud, andnud 
imesõrmuse tema kätte. Noormees teinud, kui ei tunneks 
ta sõrmuse väge ja küsinud: «Missugusesse sõrme pean 
ma sõrmuse panema, et terariist mulle viga ei võiks 
teha?» — ja neitsi kostnud naerdes: «Pahema käe kesk- 
misse sõrme.» Võtnud siis ise noa kätte ja püüdnud sellega 
torgata, aga ei saanud noormehele midagi viga teha. Seal 
võtnud mees noa enese kätte ja püüdnud enesele viga 
teha, mis aga temalegi kogunisti võimatu olnud. 

Siis palunud ta neitsilt juhatamist, kuidas sõrmuse 
väel kive ja kaljusid võib lõhkuda, mispeale neitsi teda 
õue viinud, kus süllakõrgune munakivi seisnud. «Nüüd 
pane,» õpetas neitsi — «sõrmus oma parema käe pöidla 
külge ja löö siis rusikaga kivi peale, küll sa siis näha 
saad, mis vägi sinu käel on.» Noormees teinud nõnda ja 
näinud imestades, kuidas kivi tema rusika löögil tuhan- 
deiks kildudeks pudenes. 

Seal mõtelnud mees: kes õnnekorda sarvist ei oska 
kinni sasida, on rumal, sest et läinud õnn teist korda enam 
tagasi ei tule. Kivi lõhkumisest magusat juttu vestes, 
pannud ta nagu teadmata mängides sõrmuse oma pahema 

käe nimeta sõrme. Neitsi hüüdnud: «Nüüd oled sa minu 
silmale nii kaua nägemata, kui sõrmuse nimeta sõrmest 
ära võtad.» 

Aga mehel ei olnudki seda tahtmist, vaid ta läinud 
kiiresti mõned sammud eemale, pistnud seal sõrmuse 
pahema käe väiksesse sõrme ja tõusnud kui lind lendu. 
Kui neitsi teda kõrgel lendamas näinud, pidanud ta esi- 
otsa ka seda katsetükki naljatamiseks ja hakanud selle- 
pärast hüüdma: «Tule tagasi, vennike! nüüd oled, sa näi- 
nud, et ma sulle tõtt olin rääkinud!» Aga kes enam tagasi 
ei tulnud, oli noormees; nüüd märkas neitsi pettust ja 
hakkas kibedasti oma õnnetust kaebama. 

Lenduläinud noormees ei peatanud varem oma kiirust, 
kuni ta mõne päeva pärast kuulsa targa juurde tagasi 
jõudis, kelle käest ta minnes linnukeelt oli õppinud. Tar- 
gal olnud otsata suur rõõm, et mehel teekäik nii hästi 
korda läinud. Ta hakanud sedamaid sõrmuse pealt sala- 
kirju seletama, mis temal seitse nädalat aega viitnud, enne 
kui ta nendega valmis saanud. Sellepeale andnud ta noof- 
mehele põhja konna hukkamise pärast nõnda õpetust: 

«Sa pead enesele raudhobuse laskma valada ja väike- 
sed rattad iga nelja jala alla panna, nõnda et teda tagant 
edasi võib lükata. Sa ise pead hobuse selga istuma, kahe 
sülla pikkuse raudoda kätte võtma, mille sa üksnes sel vii- 
sil jõuad ära kanda, et imesõrmus sinu parema käe pöidlas 
seisab. Oda jämedus peab keskmise kase tüvikuga ühte 
minema ja mõlemad otsad olgu ühteviisi teritatud. Oda 
keskele pead sa kaks kümnesüllast tugevat raudahelat 
kinnitama, mis konna jõuavad kinni pidada. Niipea kui 
tema raudodasse hammustanud, nõnda et teravad otsad 
alt ja pealt lõualuust läbi lähevad, pead sa kui tuul raud- 
hobuse seljast maha kargama, tema suust välja jooksma 
ja ahelate otsad nõnda raudvaiadega maa sisse kinnitama, 
et ükski ramm neid sealt välja ei saa. Kolme või nelja 
päeva pärast on koleda elaja ramm nii pikalt raugenud, 
et sa tema ligi tohid minna; siis pane Salomoni väesõrmus 
parema käe pöidlasse ja noti ta hoopis surnuks. Sinna 

minnes peab sõrmus su pahema käe nimeta sõrmes seisma, 
et kole loom sind ei või näha, muidu rabaks ta sind oma 
pika sabaga surnuks. Kui kõik asjad oled korrale toime- 
tanud, siis kanna selle eest hoolt, et sa sõrmust ära ei 
kaota ega keegi kavalusega sinu käest kallist vara ei või 
varastada.» 

Mees tänas tarka õpetuse eest ja lubas temale hiljem 
vaevapalka maksta; aga tark kostis: «Mina olen sõrmuse 
salakirjade seletamisest niipalju tarkust tundma õppinud, 
et mul muud varandust enam tarvis ei ole.» Nõnda lahku- 
sid nad teineteisest, ja noormees tõttas kodu poole 
minema, mis tal nüüd raske ei olnud, sest et ta linnu kom- 
bel lennata võis, kuhu ta ise tahtis. 

Paari nädala pärast koju tulles, kuulnud ta rahva 
suust, et kole põhja konn juba meie maa raja ligidal olla, 
mispärast inimesed kartsid, et ta iga päev üle piiri võib 
tulla. Kuningas lasknud igal pool avalikult kuulutada, et 
tema sellele mehele, kes koledale metsalisele otsa võiks 
teha, ühe osa oma kuningriigist tahab kinkida ja pealegi 
veel oma tütre temale naiseks anda. 

Mõne päeva pärast astunud meie noormees kuninga 
ette ja rääkinud seal, kuidas tema lootus on koledat met- 
salist ära hukata, kui kuningas temale kõik tarvilised abi- 
riistad laseb valmistada. Kuningas lubas rõõmuga kõik 
lasta teha, mis mehele tarvis peaks minema. 

Seal kutsuti ümberkaudu kõik targad ametmehed 
kokku, need pidid esiteks raudhobuse valama, siis suure 
oda tegema ja viimaks ka raudahelad, mille rõngad kahe 
tolli jämedused olid. Aga kui kõik valmistused korrale 
olid seatud, leiti raudhobuse raskus nii suur, et sada 
meest teda paigast ei jõudnud liigutada. Nüüd ei olnud 
noormehel paremat nõu, kui oma võimusõrmuse abil üksi 
hobu edasi viia. 

Põhja konn ei olnud enam penikoormat maad rajast 
kaugel, nõnda et ta paari hüppamisega üle raja võiks 
tulla. Noormees hakanud nõu pidama, kuidas tema üksi 
koleda loomaga võiks korda saada; et ta rasket raudhobust 

tagant pidi lükkama, et võinud ta hobuse selga istuda, 
nagu tark käskinud. Kogemata andnud temale kaarna 
nokk tarvilikku õpetust: 

«Istu raudhobuse selga ja nihuta seda oda otsa maad 
vastu toetades edasi, nii kui tahaksid sa lootsikut kaldalt 
lahti tõugata.» 

Noormees täitis õpetust ja nägi edasisaamise sel vii- 
sil võimaliku olevat. 

Kole metsaline ajanud juba kaugelt suu ammuli, mil- 
lega ta oodatud saaki tahtnud vastu võtta. Veel paar 
sülda, siis oleks mees raudhobusega tema suus olnud. Ehk 
küll hirmu pärast mehel keha vabisema kippus ja süda jää- 
külmaks läks, siiski ei lasknud ta kartuse läbi oma meele- 
mõistust segaseks minna, vaid lükkas kõigest rammust, 
nii et ta raudodaga tükkis, mis tal püsti käes seisis, konna 
suhu sai. Seal kargas ta raudhobuse seljast ja oli kui 
välk suust väljas, kui kole metsaline lõualuud kokku 
pigistas. 

Kole mõuramine, mis mitme penikoorma kaugusele 
kostnud, andnud sedamaid märku, et põhja konn oda õnge 
oli hammustanud. Tagasi vaadates nägi noormees tema 
lõualuud kokku pigistatud, aga terav odaots seisis paari 
jala pikkuselt pealmisest lõualuust väljas, kust arvata 
võis, et alumine oda ots maa sees kinni seisis. Raud- 
hobuse oli ta suud pigistades puruks hammustanud. Nüüd 
ruttas noormees ahelaid maapinda kinni panema, mistar- 
vis paari sülla pikkused raudvaiad olid tehtud. 

Koleda metsalise surmavõitlemine väldanud kolm 
päeva ja kolm ööd, ta peksnud vingerdades oma sabaga 
nii raskesti vastu maad, et kümne penikoorma kaugusel 
maapind värisenud. Kui ta enam saba ei jõudnud liigu- 
tada, võtnud noormees sõrmuse abiga ühe kivi maast, mida 
kakskümmend meest ei oleks jõudnud liigutada, ja notti- 
nud sellega niikaua metsalise pähe, kuni enam elumärki 
nähtavale ei tulnud. 

Otsata suur olnud igal pool rahva rõõm, kui sõnumid 
toodud, et kurjem vaenlane otsa oli saanud. — Võidu- 

mees võetud suure au ja iluga kuningalinnas vastu, kui 
oleks ta kõige suurem kuningas. Ei olnud siin vanal 
kuningal tarvis tütart minna sundima, vaid tütar kippus 
isegi vahvale mehele minema, kes üksi enam oli teinud, 
kui teised kõige suurema sõjaväega ei jõudnud teha. 

Mõne päeva pärast valmistati uhked pulmad, mida neli 
nädalat peeti ja kuhu kõik ümberkaudsed kuningad olid 
kokku tulnud seda meest tänama, kes maailma kõige 
kurjemast vaenlasest oli päästnud. 

Aga pulma ilud ja rahva rõõm olid unustanud, et 
koleda metsalise keha matmata jäänud, mis nüüd mäda- 
nema läinud raisa haisu sünnitas, nii et keegi ligidale ei 
usaldanud minna. Raisahaisust siginesid tõved, mis palju 
inimesi mulda viisid. Sellepärast võtnud kuninga väimees 
nõuks, jälle hommikumaa targalt abi minna otsima, mis 
temal sõrmuse abil raske ei olnud, sest et ta linnu tiibadel 
sinna võis lennata. 

Nagu vanasõna ütleb, ei pea ülekohus kaua kotis 
seisma, vaid pettusel võidetud vara niisama kiiresti jälle 
kaduma, kuidas ta oli tulnud. Seda pidi kuninga väimees 
varastatud sõrmuse pärast nüüd tundma õppima. Põrgu- 
neitsil ei olnud ööl ega päeval kusagil enam mahti, enne 
kui ta varastatud sõrmuse jälile sai. Kui ta nõiduse väel 
sõnumid oli saanud, et kuninga väimees linnu kombel targa 
juurde tuleb, moondas ta ennast kotkaks ja keeritas nii 
kaua pilve all, kui oodatud lind tema vaatepiirile jõudis, 
keda ta sõrmusest kohe ära tundis, mis paelaga linnu kae- 
las rippus. 

Seal laskis kotkas ennast linnu selga, ja sel silma- 
pilgul, kus tema küüned kinni sasisid, oli ta nokaga juba 
sõrmuse tema kaelast ära kiskunud, enne kui linnuks 
moondatud mees midagi selle vastu oleks võinud teha. 
Nüüd lasknud kotkas ennast oma saagiga maha, kus nad 
silmapilk mõlemad jälle endisel inimese kujul teineteise 
kõrval seisnud. 

«Nüüd oled sa, ülekohtune, minu käes!» hüüdis põrgu- 
neitsi. «Sina petis ja varas, keda ma kui armukest vastu 

võtsin, ja sinu eest heldesti hoolt kandsin: kas see oli 
minu palk? Sa petsid minu kallima varanduse ära, ja loot- 
sid kui kuninga väimees õnnelikult elada, aga nüüd on 
lugu ühekorraga teisiti läinud. Sa oled minu voli all ja 
pead mulle kõige ülekohtu eest vastama.» 

«Andke andeks, andke andeks,» palus kuninga väi- 
mees, «ma tunnen küll, et ma raskesti teie vastu olen 
eksinud ja kahetsen kõigest südamest oma süüd.» 

Neitsi kostnud: «Sinu palved ja kahetsemised on hil- 
jaks jäänud ja ei või nüüd sulle enam midagi aidata. Ma 
ei tohi sinu peale armu heita, see oleks mulle häbiks ja 
rahva naeruks. Sina oled kahevõrra minu vastu eksinud, 
esiteks minu armastuse põlanud ja siis minu sõrmuse 
varastanud, selle eest pead sa nuhtlust saama.» 

Nõnda üteldes pistnud ta sõrmuse oma parema käe 
pöidlasse, tõstnud mehe kui takukoonla oma sülle ja läi- 
nud temaga minema. Nende tee ei läinud sel puhul mitte 
endisse uhkesse elumajasse, vaid ühte kaljukoopasse, 
kus raudahelad seina küljes rippusid. Neitsi võttis 
ahelad, köitis mehe käed ja jalad ahelate otsa, et 
ta sealt kuhugi ei võinud pääseda; siis ütles ta vihase 
häälega: 

«Siin pead sa eluotsani vangis seisma. Ma lasen 
sulle iga päev niipalju toitu anda, et sa nälga ei lõpe, 
aga lahtipääsemise lootust ei tohi sul iial olla.» Selle 
otsusega läinud ta oma teed. 

Kuningal ja tema tütrel olnud rasked leinapäevad, 
kui nädal nädala järele mööda jõudnud ja väimees tagasi 
ei tulnud ega midagi sõnumeid enesest ei andnud. 
Kuningatütar näinud sagedasti unes, kuidas tema abikaa- 
sal väga raske piinapõlv kannatada, sellepärast palunud 
ta oma isa, igalt poolt tarkasid lasta kokku kutsuda, kes 
ehk võiksid otsust anda, kus ärakadunud mees elab ja 
kuidas teda võiks päästa. Aga kõik kutsutud targad ei 
võinud enam kuulutada, kui et mees alles elus ja raskes 
piinapõlves on, ometigi ei teadnud keegi neist kohta 
nimetada, kus ta elab või kust teda võiks otsida. 

Viimaks. toodi üks kuulus Soome tark kuninga ette, 
kes niipalju teadis, et kuninga väimees hommikumaal 
vangis olla, aga mitte inimeste, vaid ühe vägevama ole- 
vuse voli all. Sellepeale läkitanud kuningas oma saadi- 
- kud juhatatud jälil hommikumaale kadunud väimeest 

otsima. Need olid õnneks selle vana targa juurde saanud, 
kes Salomoni pitserisõrmuse kirjad ära seletanud ja sealt 
seest salatarkust saanud, mis teistele kõigile teadmata 
jäänud. See tark leidis peagi tarviliku otsuse ja ütles: 
«Mees on seal ja seal nõiduse väel vangis, aga teie ei 
või teda minu abita lahti päästa; ma pean ise teiega selt- 
sis sinna minema.» 

Nõnda läksid nad teele ja said lindude juhatusel 
mõne päeva pärast sinna kaljukoopasse, kus kuninga väi- 
mees juba ligi seitse aastat rasket vangipõlve oli kanna- 
tanud. Tema tundis esimesel silmapilgul tarka, aga tark 
ei tundnud teda mitte, sest et ta väga ära lõppenud oli. 
Tark päästis nõiduse väel tema ahelast, viis ta siis oma 
koju, toitis ja arstis teda seal nii kaua, kui mees jõudu 
oli saanud kodu poole hakata minema. 

Ta oli sel päeval koju saanud, kui vana kuningas 
ära surnud, nii et teda kuningaks tõsteti. Nüüd tulid 
pika häda päevade peale rõõmupäevad, mis mehel elu- 
otsani kestsid. 

Aga sõrmust ei saanud ta enam tagasi, — ega ole 
hiljem kellegi silm imesõrmust näha saanud. 

VÄGEV VÄHK JA TÄITMATU NAINE 


Mees ja naine läinud hommiku vara heinamaale, tei- 
nud noore lõunani tööd, siis ütelnud naine mehele: 
«Mine, püüa jõest mõni vähk või kalake, mis sulle kätte 
juhtub, et leivakõrvast saame.» Mees, ehk küll tööst 
väsinud, ei tohtinud vastu tõrkuda, sest et püksid naise 
jalas seisid, nagu lugu mõnikord juhtub. 

Jõkke minnes tõmbas ta esimesest urkast ühe laba- 
kinda suuruse vähi välja. Oh õnnesaakil mõtles mees — 
suuremat vähki ei ole minu silmad veel elupäevil näinud. 
Aga selsamal silmapilgul tuli temale ehmatus peale, kui 
vähk selgel inimese keelel paluma hakkas: 

«Lase mind, kulla vennike, lahtil Uinusin palaval 
päeval urkasse kogemata tukkuma, et sinu liginemist 
varem ei kuulnud, kui näpud juba sõrgadest kinni sasi- 
sid. Minu rohkem kui saja-aastane liha, visam kui hundil, 
ei saaks sulle maitsema. Mis kasu sa minu surmast saak- 
sid? Peale selle olen ma üks kurjal nõiduseväel vähiks 
moondatud inimene!» 

Mees kostis imestades: «Pai vähivend, ära pane 
pahaks, kui ma sinu palvet ei tohi kuulda võtta. Mina 
omalt poolt laseksin sind sedamaid vallali, kui mul tige 
naine ei oleks, kes mulle liiga teeks, kui tühja käega koju 
läheksin ja pealegi veel tunnistaksin, et suure vähi olin 
saanud ja õnnesaagi käest lasknud ära minna.» 

«Noh,» — ütles vähk — «viimast ei oleks sul tar- 
vis naisele kuulutada.» Mees kratsis kõrva tagant ja 
kõneles siis argsel viisil: 

«Kui sa, vennike, minu naise kavalust teaksid, kui- 
das tema minu hinge tagant kõik saladused oskab välja 
kiskuda, siis räägiksid sa teisiti. Mis ta libeda meelitu- 
sega välja ei saa, seda kisub ta tigedusega, nõnda et 
mul iial võimalik ei ole midagi tema eest varjul pidada.» 

Vähk kostis naeratades: «Ma näen, armas külamees, 
et sa nende seltsiline oled, kes naise pilli järele tantsima 
peavad, ja kahetsen sind sellepärast kõigest südamest. 
Aga et paljas kahetsus sulle midagi ei aitaks, tahan ma 
selle eest hoolt kanda, et sulle minu lahtipäästmise eest 
andeid toon, miska sa naise tigedust võid lepitada. Ehk 
ma küll sinu vastu väike näitan, siiski olen ma väe poo- 
lest sinust palju vägevam.» 

Mees seisis natuke aega kahevahel ja vastas viimaks: 
«Jah, kui sul niisugune asi võimalik peaks olema, et mul 
naisega Sinu päästmise pärast tüli ei tuleks, päästaksin 
ma sind silmapilk vallali.» 

Vähk küsis: «Missuguseid kalu su naine kõige enam 
armastab?» 

Mees kostis: «Seda ei tea ma isegi, aga minu arva- 
tes ei oleks soost midagi lugu pidada, kui mul temale 
värskeid kalu viia oleks, et ma tühja käega ei peaks 
tagasi minema.» 

Vähk käskis teda kübara jõekaldale maha panna 
ja hüüdis siis: «Kübar kalu täis!» Kes imedamat ilmas 
näinud? Mehe kübar oli silmapilk kuhjani kaladega täi- 
detud. 

«Sest pisukesest tükist näed sa minu väge,» ütles 
vähk, — <ja võid nüüd nimetatud sunniga iga päev oma 
kübara täita. Peaks sulle midagi muud soovimist meelde 
tulema, siis pead mind asjatalitusele abiks kutsuma; hüüa 
aga jõkke: 

«Vähk, vennike, urkast! 
Must mees, kõrkjast!» 

siis olen ma sedamaid sinu kutse järel seal. Siiski kinni- 
tan sulle, et kui sa kaval mees tahad olla, ära kõnele 
tänast juhtumist oma naisele, mis sulle enam kahju kui 
kasu tooks.» 

Mees lubas nii pikalt kui võimalik saladust naise eest 
varjul hoida, tänas vähki värskete kalade ja lubamise 
eest, laskis ta siis jõkke tagasi minna, ja ruttas rõõmsa 
sammu ja südamega naise poole minema. 

Eidekese nägu läks lahkeks mehe rohket kalasaaki 
nähes, ta rookis kalad viibimata puhtaks, riputas soola 
peale ja pani nad pajaga tulele. Nii palju paituse ja 
armastuse sõnu kui täna ei olnud mees kaua aega oma 
naise suust kuulnud. 

«Vaata, kullake, mis hea õnn sul on, kui minu soovi- 
mist täidad,» ütles naihe, kui ta kalarooga sõi. 

Sedaviisi läks neil elu nädalapäevad väga rõõmsalt 
ja rahulikult edasi, nagu esimestel päevadel pärast pulmi; 
mees tõi iga päev kübaratäie kalu jõelt, mis mõlemale 
maitsesid. 

Pühapäeva lõunal tõmbas naine esimest korda nina 
krimpsu ja ütles: «Noh, mis pärgli lugu see on! Kas sa 
paremat toitu mulle enam ei jõua lauale tuua, kui neid 
kalaraipeid? Need on mulle läilaks läinud, süda ei taha 
enam vastu võtta!» 

Mees küsis, mis ta siis kalade asemel peaks igat- 
sema, ja naine kostis: <Värske lihaga keedetud leem ja 
sealiha oleksid mulle kõige enam mokapärast. » 

Mees lubas küll teisel päeval tema himustamist täita, 
siiski läks tal meel nukraks, kui mõtlema hakkas, kas 
vähil võimalik peaks olema naise himustust täita. 

Teisel päeval päikese tõusu ajal jõe kaldale jõudes, 
hüüdis ta arglikult: 


«Vähk, vennike, urkast! 
Must mees, kõrkjast!» 


Silmapilk sirutas vähk oma sõrad kaldale ja küsis: 
«Mis sa tahad, vennike?» Mees kostis: «Mul omalt poolt 

ei oleks küll midagi tahtmist, aga minu naisele ei maitse 
enam värsked kalad, vaid tema igatseb teist toitu?» 

Vähk naeratas ja küsis, mis toitu naine peaks igat- 
sema, ja ütles, kui naise himustust oli kuulnud: «Mine 
koju ja koputa iga hommiku kolm korda väikese sõrmega 
söömalaua külge, käskides: Värske lihaleem ja sealiha 
lõunaks lauale! siis pead sa soovitud rooga saama; aga 
ma palun sind, ära lase ennast naise himude sulaseks 
teha, muidu võiksid sa hiljemini kahetseda, kus kahetsus 
enam ei aita.» 

Mees tegi teisel päeval, kuidas vähk temale oli õpe- 
tanud. Nõnda kui kästud, seisis lõunal sunnitud roog 
laual. Jälle oli nüüd niisama mahe lugu majas kui esime- 
sel päeval kaladega; naine oli vaga kui tuike, ja püüdis 
kõik mehele teha, mis ta tema silmast arvas nägevat, et 
mehele meelepärast võiks olla. 

Nädal ei olnud veel täiesti lõppenud, seal tõmbas 
naisuke ühel lõunal nina jälle krimpsu ja ütles: «Pöö- 
rane lugu! kes pärgel iga päev värsket lihaleent ja sea- 
liha jõuaks süüa? Mul ei ole see võimalik, sest et süda 
enam ei taha vastu võtta.» Mees küsis alandlikult: «Ütle 
mulle, armuke, mis sa siis himustaksid?» Naine kostis: 
«Hanepraadi ja magusat kookil» 

Mehel vajus küll süda natuke püksi, kui jälle jala- 
varbad jõele pidi kandma, sest ta kartis vähki ühtepuh- 
kuste palumistega vihastada; siiski ei tohtinud ta naise 
käsku täitmata jätta, muidu oleks tuli hõlpsasti katusele 
võinud minna. Tüki aega mööda jõekallast edasi ja tagasi 
käies, hüüdis ta viimaks arglikult: 


«Vähk, vennike, urkast! 
Must mees, kõrkjast!» 


Silmapilk sirutas vähk oma mustad sõrad kaldale ja 
küsis: «Mis sa tahad, vennike?» Mees kostis: «Mul ei 
oleks küll omalt poolt midagi tahtmist; aga minu naisele 
ei maitse enam värske lihaleem ja sealiha, vaid tema 
himustab teist toitu.» Vähk küsis, mis naine pidi 


19 Fr. R. Kreutzwald 289 


himustama, ja ütles, kui tahtmist oli kuulnud: «Mine 
koju, sinu naise soovimised peavad sedamaid täidetud 
saama, ilma et sul sealjuures midagi suuremat tegemist 
tarvis oleks.» 

Kui nüüd teisel päeval lõuna ligemale jõudis, vaatas 
mees sagedasti argliku silmaga söömalaua peale, kas vähi 
tõotus tõeks pidi minema? Ja mida kõrgemale päike tõu- 
sis, seda madalamale vajus mehe lootus, kui laud ikka 
veel tühi oli. Kuid vaata imet! Seatud ajal seisid hane- 
praad ja magusad koogid laual. 

Naise õnn oli otsatu suur; «pai» ja «kulla mees» 
liikusid sagedalt tema keelel kui esimesel päeval pärast 
pulmi. Õhtul magama heites oli ta meest nii kaua kaisu- 
tanud ja meelitanud, kuni mees temale oma lugu vähiga 
oli rääkinud. «Mis meil nüüd enam viga,» ütles naine — 
«kui sul niisugune abimees on? Meie tahame paremal 
viisil hakata elama. Mina põlgan juba ammugi neid talu- 
rahva riideid ja sooviksin omale uhkemat emanda üli- 
konda: mine ja telli mulle emanda riided.» 

Nõder mees püüdis küll vastu tõrkuda, üteldes, et 
tema ei teadvat, kas vähil niisugune asjasünnitus võima- 
lik on, siiski ei andnud naine oma tuju järele, vaid paki- 
tas iga päev nii kaua mehe peale, kuni ta teda jõele sun- 
dis minema. Et mehel ööl ega päeval kodus enam rahu 
ei olnud, läks ta ühel hommikul selle mõttega jõele: kui 
vähk minu tahtmist ei jõua täita, siis uputan enese jõkke. 

Tükk aega kahevahel mõttes mööda jõekallast edasi 
ja tagasi käies, võttis ta ometi südant ja hüüdis argse 
häälega: 

«Vähk, vennike, urkast! 
Must mees, kõrkjast!» 


Vähk sirutas silmapilk oma mustad sõrad kaldale ja 
küsis: «Mis sa tahad, vennike?» — Mees kostis: «Mul 
ei oleks omalt poolt küll midagi tahtmist, aga minu naise 
soovimistel ei ole lõppu, ehk tal küll iga päev hanepraad 
ja magusad koogid laua peal seisavad, siiski ei lepi tema 

enam heade roogadega.» «Mista siis tahab?» küsis vähk, 
Mees kostis: «Uhkeid emanda riideid endiste hilpude ase- 
mele!» Vähk naeratas ja ütles: «Mine koju, sinu naise 
soovimine peab täide minema.» Mees tänas vähki lahke 
lubamise eest ja hakkas siis kodu poole minema, rõõmus 
selle üle, et talitus nii hõlpsasti korda oli läinud. Juba 
õueväravas tuli üks uhkes riides naisterahvas temale 
vastu, keda ta esimesel silmapilgul ei tundnud, ometigi 
hiljem omaks emandaks tõusnud naiseks pidi tunnistama. 
--- Nüüd oli õnnepõlv neil käes, iga päev hanepraad ja 
magusad koogid laual ja naisel uhked emanda riided 
seljas. 

Nädala lõpul ütles naine ühel õhtul mehele: «Ma 
olen lugu igapidi järele mõtelnud ja leidnud, et meie elu 
sedaviisi pikemalt ei või edasi minna. Uhked emanda rii- 
ded, hanepraad ja magusad koogid, need ei mahu enam 
talupoja hurtsikusse; vähk peab meile ühe mõisa muret- 
sema, kus mina iga päev proua viisil võin elada.» 

Mees püüdis küll igapidi vastu tõrkuda, arvates, et 
vähk säherdust igatsemist pahaks võiks panna, aga naine 
ei andnud oma kiusutuju järele, vaid piinas meest, kuni 
ta tema igatsemist pidi täitma. 

Raske südamega ja kurbade sammudega läks mees 
teisel hommikul jõele, pidas teel mitu korda kinni ja 
mõtles, kuidas ehk võimalik oleks sest kiusatusest 
pääseda. Aga et tal midagi paremat meelde ei tulnud, 
pidi ta viimaks ometigi vägevat abimeest paluma; ta 
hüüdis: 

«Vähk, vennike, urkast! 
Must mees, kõrkjast!» 


Silmapilk sirutas vähk oma mustad sõrad kaldale ja 
küsis: «Mis sa tahad, vennike?» Mees kostis: «Mul ei 
oleks küll omalt poolt midagi tahtmist, aga minu naisel 
ei ole hea roa ja emanda riietega enam pikemat rahu, 
vaid ta piinab mind iga päev kui vaenlane, et ma sinu 
abi otsima tuleksin.» Vähk küsis, kui naise soovimisest 

sai kuulnud, mis uudist ta igatseb. Mees rääkis, et naine 
uhket mõisat ja proua nime igatsevat ja tunnistas vii- 
maks, kuidas ta ühel õhtul naisele oma kokkusaamisest 
vähiga oli rääkinud. 

«Oh, sa vilets loom!» hüüdis vähk. «Nüüd oled sa 
oma õnne ja rahu lõpetanud! Sinu naise soovimised ei 
saa sulle enne enam rahu andma, kui teie kõik tänase 
õnne olete ära kaotanud. Siiski võid sa sel korral rahu- 
listi koju minna: sinu naise tahtmine peab täide minema.» 

Kui mees jõelt koju jõudis, arvas ta ennast teelt eksi- 
nud olevat, sest et ta oma endist hurtsikut enam ei leid- 
nud ja kõik ümberkaudne koht silmale võõras näitas. 
Uhke mõisa keset ilusat rohuaeda seisis tema ees, ja kui 
mees alles kahevahel seistes ise veel ei teadnud, mis ta 
pidi tegema, tuli üks uhke proua siidriides temale vastu. 
Häälest tundis mees, et uhke naisterahvas tema laulata- 
tud abikaasa oli, kes lahkesti temale ümber kaela kinni 
hakkas ja ütles: «Nüüd on minu soovimised täidetud; ma 
tänan sind ja sinu abimeest vähki!» 

Mees ei teadnud, mis ta rõõmu pärast pidi tegema; 
tal oli nüüd naine, kes teda väga armsaks ja kalliks 
pidas. Roogade pärast ei olnud neil enam muret, sest 
kokad iga päev pidid muretsema, mis proua süda himus- 
tas. Paremat pidu ei võinud inimesel maa peal kuskil olla. 

Aga siiski ei leidnud täitmatu naise süda rahu, vaid 
ta hakkas paari nädala pärast jälle meest vaevama, et 
mees teda vägeva vähi abiga kuningaks pidi tõstma. Mees 
tõrkus vastu, niipalju kui ta jõudis, mis ometigi midagi 
ei aidanud, sest et naine ööd ja päevad oma kuninga- 
himu tema kõrva laulis ja temale kuskil rahu ei andnud. 
Küll ähkis ja puhkis vaene mehike, otsis kõrva tagant 
nõu, ja kui sealt midagi paremat ei leidnud, pidi ta vii- 
maks vähilt abi minema otsima. 

Jõele minnes oli ta enam surnud kui elav; ta katsus 
mitu korda abimeest hüüda, aga keelel ei olnud paindu- 
mist, et sõnu ütelda. Ometigi sai ta aegamööda kogeldes 
öelda: 

«Vähk, vennike, urkast! 
Must mees, kõrkjast!> 


Silmapilk sirutas vähk oma mustad sõrad kaldale ja 
küsis: «Mis sa tahad, vennike?» Mees kostis arglikult: 
«Mul ei oleks omalt poolt küll midagi tahtmist, aga minu 
naisel ei taha prouapõlv mõisas enam maitseda.» Vähk 
küsis: «Mis põlve ta endale siis himustab?» Mees kostis: 
«Minu naine tahab kuningaks saada.» «Tohool» hüüdis 
vähk — «aga et kord sinu võlglane olen, tahan ma sel 
korral veel naise tahtmist täita. Mine koju, sinu naise 
soovimine läheb täide.» 

Kuidas vähk tõotanud, nõnda leidis mees koju tulles 
oma naise kuningaks tõusnud. Sulaseid, teenreid ja tüdru- 
kuid leiti tosinate kaupa, kes kõik uue kuninga käsud 
pidid täitma. Jumal tänatud! mõtles mees, nüüd leian ma 
ükskord rahu, sest naise kõrgem himu on täidetud, pea- 
legi on tal igal sammul nii palju teenijaid, et ta seda 
tähele ei pane, kui ma kõrvale poen ja pika vaeva peale 
väsimust puhkan. 

Rohkem kui paar kuud läks naisel kuninga-pidu lah- 
kesti edasi, nõnda et mingi soovimine teda ei tulnud 
vaevama. Ühel päeval aga laskis ta oma mehe enese ette 
kutsuda ja ütles: «Mul ei ole pikemat lusti kuningas olla, 
vaid tahan veel kõrgemale tõusta! Seal pead sina ja peab 
sinu abimees vähk mind aitama.» Mees küsis: «Mis sa 
siis veel tahad, kui kuningapõlv sulle ei kõlba?» Naine 
kostis: 

«Ma tahan jumalaks saada!» 

Mees kohkus, et tükil ajal sõna omast suust välja ei 
saanud, siis hakkas ta naist paluma ja kui tema palu- 
mised midagi ei aidanud, ütles ta viimaks järsku välja: 
«Tee, mis sa tahad, aga seda palvet mina vähi ette ei 
lähe viima.» «Vaata täipunga!»- hüüdis naine vihaga — 
«kas sina tohid minu vastu panna, kes ma sinu laulatatud 
naine ja pealegi veel kuningas olen! Silmapilk täida minu 
käsk või ma lasen su elu võtta!» 

Mees mõtles: «Surema peame kõik, ükskõik kuidas 
ma otsa leian, kas kurja naise või vähi läbi; ma tahan 
käsu täita.» Nõnda mõteldes astus ta julgete sammudega 
teele; aga mida ligemale jõgi tuli, seda lühemaks läksid 
mehikesel sammud. Viimset julgust kokku võttes, hüü- 
dis ta: 

«Vähk, vennike, urkast! 
Must mees, kõrkjast!» 


Ümberringi oli kõik vaikne, ei tulnud siin vähki ega 
muud looma mehele silmade ette. Ta hüüdis teist korda 
— niisama asjata; viimaks veel kolmat korda. Seal siru- 
tas vähk esiteks ühe, siis teise sõra pikkamisi kaldale ja 
küsis: «Mis sa minust tahad?» Mees ütles: «Mul ei oleks 
omalt poolt midagi tahtmist, aga minu kuningaks tõusnud 
naine ei anna mulle kuskil rahu.» «Mis ta siis veel 
himustab?» küsis vähk. Mees kostis: «Tema tahab juma- 
laks saada.» Vähk ütles vihaga: «Sealauta mõlemad! 
Sinu naine on jamps ja sina veel hullem kui jamps, sest 
et sa tema pilli järele tantsid.» 

Mees tundis, kui oleks maapind tema jalgade all 
põrunud. Silmi laiemale selitades ei näinud ta enam jõge 
ega vähki; natuke maad eemal seisis üks onnike lagedal. 
Kui mees sinna jõudis, leidis ta sealauda ja oma naise 
närakais hilpudes nurgas sõnnikuse pahma peal maas. 

Seal pidid nad eluotsani elama ja vanasõna meelde 
tuletama, mis ütleb: «Suur tükk ajab suu lõhki.» 


ODESKODE EI ODDUE TODE SITIO DESITT 


LEITUD LAPS 


Keegi naine leidis pühapäeva hommikul kiriku min- 
nes metsast poisikese, kes ehk kahe aastane võis olla. 
Laps nuttis kibedasti tühja kõhu pärast, ja ei teadnud 
midagi sellest rääkida, kust ehk kuidas ta siia metsa oli 
saanud. Peenikesed riided tema ümber näitasid tunnis- 
tavat, et poisike ülema rahva soost pärit võis olla. 

Naine võttis ta sülle, viis oma koju, andis temale 
süüa ja läks siis jälle kirikuteele — lootes seal kuulda 
saada, kus leitud poisikese kodu võis olla. Kui ta aga 
nüüd sel pühapäeval ega ka hiljemini ümberkaudu kiri- 
kutes mahakuulutamise peale kuskilt lapse vanemaid või 
pärijaid ei leidnud, pidas ta mehega koos nõu poisikest 
endale kasvandikuks võtta, sest see näitas väga terase 
vaimuga laps olevat, ja võis sellepärast, kui jumal elu 
ja tervist kinkis, neile rõõmuks üles kasvada. Neil oli 
enestel küll juba kuus last, neli poega ja kaks tütart, 
nõnda et kasvandik seitsmendaks leivarotiks majasse 
kasvas; aga jumal õnnistas neile põldu ja karja, nii 
et ihukatet ja peatoitu kõigile sai ja millestki puudu ei 
leitud. 

Kui kasvandik noormehe-ealiseks saanud, ütles ta 
ühel päeval kasuvanematele: «Ma tänan teid kõige armu 
ja heategemise eest, aga nüüd on mulle tulnud aeg maa- 
ilma rändama minna. Ehk leian õnne juhil kuskilt teenis- 
tust, mis mulle enam palka annab, kui enda väikesed 

tarvidused ära kulutavad; siis maksan teile kasvatamise 
vaeva tagasi, ehk mul küll iial võimalik ei saa olema teile 
teie armastust kätte tasuda.» Siis jättis ta jumalaga, 
võttis leivakoti selga ja tõttas teele. 

Kui ta juba mõne päeva lõuna poole teed tallanud, 
jõudis ta ühel päeval paksu metsa, kust raske oigamine 
tema kõrva tungis. Ta kuulas natuke aega teraselt, kust- 
poolt oigamine tõuseb, ja läks siis häälitsemise juhil edasi. 
Paksu põõsa alt leidis ta ühe haavatud vanarauga maast, 
kellel pea ja silmad verised olid, niisamuti ka samblad ja 
muru tema ümber verega värvitud. Vanakese silmad olid 
kinni, nõnda et raske hingamine ja oigamine üksi märki 
andsid, et kehal veel eluvaimu sees võis olla. 

Noormees ruttas vett otsima ja leidis ligimailt ühe 
allika-soonekese selge külma veega, mis ta oma küba- 
rasse täitis ja vanaraugale keelekasteks ja kehakarastuseks 
juua viis. Vanarauk neelas aplasti mõne lonksu pakutud 
jooki, hakkas siis köhides läkatama ja minestas viimaks 
abimehe käte vahele ära. Noormees tõstis ta oma selga ja 
kandis allikale, kus ta vanaraugale niikaua külma vett 
pähe valas, kuni ta minestuse unest ärgates jälle toibuma 
hakkas. Vanakese lõhkipekstud pea köitis ta oma kaela- 
rätikuga kinni, puhastas silmnäo, juuksed ja riided 
verest, tegi siis sammaldest pehme aseme ja pani vana- 
kese sinna puhkama. 

Vanarauk uinus sedamaid magama ja puhkas rohkem 
kui pool päeva oma haavamise väsimust. Noormees istus 
tema kõrval ja tõrjus lehtpuu oksaga kärbseid magaja 
küljest. Vanamees ajas ühe silma natuke laiali, vaatas 
lahkelt oma abimehe peale ja ütles siis: 

«Kõigest südamest tänan ma sind sinu helduse töö 
eest, mis sa mulle oled teinud ja mille eest ma sel puhul 
sulle võlgnikuks pean jääma, sest et röövlid minu kui 
kirikuroti paljaks on teinud. Edaspidi loodan ma sulle 
vaevapalka kätte tasuda, kui meie ükskord jälle kokku 
peaksime juhtuma. Sinu teekond ehk võiks kauem kesta, 
kui kodunt kaasa võetud leivakott ulatab, sellepärast 

palun sind, pista minu silgukarbikene kotti, mille riisujad 
mulle üksi on jätnud.» 

Noormees tõrkus tükk aega pakutud abi vastu võttes, 
mis ehk vanaraugal enesel palju tarvilikum võis olla; 
siiski pidi ta viimaks järele andma, kui ta märkas, et 
vanamees tema vastutõrkumist pahaks pani. Vanamees 
pistis oma karbikese tema leivakotti, üteldes: «Mul ei ole 
kodu siit kaugel, teekäijal aga mõndagi tuult talla all.> 

Kui ta minema hakkas, pidi noormees tema kiirust 
imeks panema; mida kaugemale vanataat jõudis, seda 
lennukamaks läksid tema sammud, nii et ta üürikese 
ajaga kui lendav lind tema silmast kadus. 

Et noormees rohkem kui poole päeva puhanud, käis 
ta veel tüki õhtut, enne kui puhkama jäi. Kui ta maha 
istus leiba võtma, näis, kui oleks leivakannik täna kotis 
kasvanud, ühtlasi ka leib värskemaks läinud. Kingitud 
karbikene oli värsket soolasilku täis, mis mehele väga 
maitsesid. Hommikusuurust võttes, leidis ta karbikese 
võiga ja lõunal jälle sealihaga täidetud. «Aituma lahkele 
andjale,» hüüdis mees — «kes mind selle rohkuse-karbi- 
kesega on õnnistanud! Mis viga nüüd teed käia.» 

Ühel päeval istus ta tee äärde jalgu puhkama; seal 
tuli üks väike punane koer üle lageda joostes tema 
juurde, lakkus saba liputades tema käsi, võttis vahete- 
vahel kuuehõlmast kinni, kui tahaks ta meest üles 
tõusma meelitada ja kuhugi viia. Noormees vaatas natuke 
aega koera tembutamist ja tõusis siis püsti, kusjuures 
koer rõõmu pärast tema ümber jooksis, siis jälle kuue- 
hõlmast kinni hakkas ja meest oma järele püüdis vedada. 
Noormees mõistis tema sõnata tahtmist, läks koera jälil 
üle lageda metsa poole, mis ehk poole versta kaugusel 
teest võis olla. Vahetevahel jäi koer seisma ja vaatas, 
kas' saatja tema jälil on. 

Metsas leidis noormees ühe naisterahva, kes tugeva 
köiega männitüve külge oli köidetud, nii et ta ennast 
liigutada ei võinud; ega olnud tal muud kehakatet, kui 
peenikesest lõuendist särk. Mees päästis ta sedamaid puu 

paelustusest ja kuulis, et röövlid ta paljaks olid riisunud 
ja puu külge sidunud. 

«Mul ei ole küll võimalik» — ütles mees — «sulle 
midagi naisterahva riideid anda, aga võta minu kuub 
omale kehavarjuks, seni kui me rahva hulka jõuame ja 
sealt paremaid riideid leiame.» 

Neitsi mässis ennast tänuga tema kuue sisse ja läks 
siis noormehe seltsis edasi; väike punane koer jooksis kui 
teejuht neil ees. Õhtul jõudsid nad ühe vana lossi aher- 
vartesse ja tahtsid seal öömaja võtta, sest et ligimail 
midagi muud varjupaika neile silma ei ulatanud. Üks 
teekäija oli juba enne neid müürikantsi vahel asupaika 
võtnud. 

Noormees võttis oma leivakoti ja palus teised endale 
võõrsiks, kuni nad kolmekesi kõhud täis said. Pärast 
sööma rääkis võõras mees, õppinud sepasell, kuidas temal 
nõu olla kuningalinna minna, kus sel puhul seppasid väga 
tarvis olevat ja neile rohket tööpalka maksetavat. Neitsi 
rääkis, et tema suurtsugu mõisniku tütar olevat, kes tädile 
tahtnud võõrsile minna, teel röövlite küüsi juhtunud, kes 
teda paljaks riisunud, puu külge sidunud ja siis tõlla ja 
hobustega oma teed läinud. 

Siis peeti üheskoos nõu, kuidas neitsile riideid muret- 
seda, miska temal võimalik oleks jälle inimeste seltsi 
minna: aga et kellelgi rahakopikat taskus ei olnud, tõusis 
neil kartus, kas nad kuskilt inimesi leiavad, kes neile rii- 
deid laenaksid. Magama minnes nägi noormees, et väike 
punane koer kadunud oli; sellepärast küsis ta neitsi käest, 
kuhu koer oli jäänud. Neitsi ajas silmad laiali ja kostis: 
«Mina ei ole sinu koera silmaga enam näinud, sest 
ajast kui siia saime.» Nüüd imestas noormees niisamuti 
ja rääkis, kuidas tema koera jälil teed metsa oli leid- 
nud ja sellepärast arvanud, et neitsi koer teda appi oli 
kutsunud. 

Teisel hommikul läksid noormees ja sepasell õnne kat- 
suma, kas nad neitsile kuskilt riideid laenuks võiksid saada, 
aga pidid mõlemad pärast lõunat tühja käega tagasi 

tulema. Õhtul heideti koormatud südametega puhkama, 
sest et peetud nõu neil üsna tuulde oli läinud. Magades 
tuli lahke unenägu neitsit trööstima. Ta nägi unes, et 
üks väike vanamees temale riideid ja raha lubas, kui 
meestel küllalt julgust oleks teisel päeval katsetööd käsile 
võtta. Vanade müürikantside all öeldi keldrid ja seal sees 
põhjatu palju rikkust olevat. Siiski olevat meestel raske 
võitlemine ees, enne kui nad varandusevahtide tagant 
vara võivad kätte saada. 

Neitsi rääkis hommikul meestele oma unenägu, mis 
nii elavalt tema silma ees seisnud, et ta üles ärgates väi- 
kese vanamehe kuju veel oma kõrval arvanud olevat. Me- 
hed läksid viibimata keldrit otsima, mille nad ka üürikese 
aja pärast leidsid; siiski näitas sisseminek nõnda pime, et 
seal tuleta jalgade ette ei võinud näha. Õnneks leiti üks 
tõrvane palgiots liiva ja lubja puru seest; see lõhastati 
peergudeks ja mindi nüüd tulevalgel õnne teed otsima. 

Tükk maad mööda kitsast urgasteed edasi minnes, 
said nad ühe raudukse taha, mis nii kindel oli, et nende 
löögid ja kangutamised ust ei võinud liigutada, veel vä- 
hem lahti teha. Lodus tiibadega tulid mehed tagasi ja 
rääkisid oma õnnetust. Sepasell rääkis, kuidas tema tuge- 
vamad vasaravopsud midagi kindla ukse vastu ei olla 
mõjunud, mis kaljuseina tugevusel kõikumata seisnud. 

Kui nad siis kolmekesi parajasti lõunat võtsid, tuli 
väike vanake nende seltsi ja palus süüa, mida talle lah- 
kelt anti. Pärast kõhu täitmist ütles ta: «Mul on neitsiga 
mõni sõnake salaja rääkida, mida teised kõrvad ei tohi 
kuulda.» Neitsi oli silmapilk ära tundnud, et vanake see- 
sama oli, kellest tema öösel tähtsat und oli näinud, selle- 
pärast ei tõusnud tema südamesse midagi kartust, kui ta 
vanakesega teiste seltsist pidi ära minema. 

Kui nad müüride vahel üksiku koha olid leidnud, 
ütles vanamees: «Teie ei saa enne raudust lahti kangu- 
tada, kuni kolm kärnkonna olete tapnud ja nende 
verega kolm ristikest ukse peale teinud. Läheb rauduks 
lahti, siis olgu mehed vahvad, et nad varandusevahtide 

üle võimust saavad. Võitlemine ei saa neile mitte kerge 
olema, aga selle vastu on palk põhjatu suur. Enam ei tohi 
ma sulle avaldada.» 

Neitsi rääkis tagasi tulles, mis tema vanakese suust 
praegu kuulnud. Mehed läksid viibimata vanamehe õpe- 
tust mööda kärnkonni püüdma, keda siin niiskes 
keldri koobastes ei võinud puududa: ega viitnudki otsi- 
mine neil kuigi kaua aega, seal olid kolm kärnkonna käes. 
Sepasell võttis oma raske vasara, noormees tugeva tamme- 
tüvikust tehtud vembla, ja nõnda vaenu vastu valmistatult 
mindi teist korda teele, sinna, kus nad varandusekambri 
lootsid tühjendada. 

Niipea kui rauduks kärnkonna verega sai ristitatud, 
kargas ta iseenesest lahti, nõnda et mehed vaevata üle 
läve teise keldri võisid astuda, mis tulevalgel kui tubli 
kiriku suurune nende silma paistis. Silmapilk tuli suur 
must koer haukudes meeste peale ja tahtis noormehe 
kintsust kinni sasida; ometi oli sepasell kiiruse poolest 
koerast üle ja rabas oma suure vasaraga osavalt temale 
pähe, nii et teist lööki enam tarvis ei olnud. 

Natukese aja pärast tuli teine must koer, esimesest 
hea tüki suurem; sellel oli kaks pead ja neli silma. Ehk 
küll sepp esimese vopsuga tal ühe pea maha rabas, siiski 
tungis ta teisega seda kurjemalt meeste peale. Noormehe 
vemmal läks lüües kildudeks, aga koeral ei saanud sest 
midagi viga. Seal langutas sepp kõigest väest oma vasa- 
raga koerale kukla, nii et kuri elajas surnult tema jal- 
gade ette maha langes. 

Nüüd tuli kolmas, veel suurem must koer, kellel kolm 
pead ja kuus silma oli. Sepp rabas ühe pea maha, natu- 
kese aja pärast ka teise taga järele, kus siis koer jooksu 
pistis ja vingudes oma kolmanda peaga meeste silma eest 
ära kadus. 

Peale koera kadumist läks pime kelder ühekorraga 
nõnda valgeks, kui oleks mitukümmend küünalt põlema 
sütitatud, ehk küll silm kuskilt ei küünalt ega lampi ei 
näinud. 

Kui mehed alles imestades valgust vaatasid, astus 
tagaseinast üks noor naisterahvas välja, kaunim kui kõige 
ilusam lilleke, valges siidriides ja sõrmejämedused kuld- 
keed kaela ümber; ta pakkus lahkelt meestele kätt ja 
ütles: «Ma tänan teid kõigest südamest, et mind nõiduse 
paelust olete päästnud, kuhu sisse kuri nõid mu oli van- 
gistanud.» 

Siis tuli teine, niisama kaunis naisterahvas taga- 
seinast välja, tänas nagu esimene ja lisas juurde: «Nüüd 
päästke ka meie varandus, mis nõia keldris seisab.» 

Mehed palusid endale teed juhatada ja läksid siis 
varandusekambrit tühjendama. Neitsid langesid teineteise 
kaela ümbert kinni ja nutsid rõõmu pärast. Siis rääkisid 
nad meestele, kuidas nemad ühe rikka kuninga tütred 
olla, keda võõrasema, kes varandust omadele lastele püüd- 
nud saada, nõia abiga siia vangi pannud, ja neid koerteks 
moondanud, nõnda et vanem tütar kui ühe peaga, noorem 
jälle kui kahe peaga koer varandusekambrit pidid 
hoidma. Nõiduse sõlmed olla nõnda kinnitatud, et kui 
keegi loodud inimene koera peaks tapma, siis pääsevad 
kuningatütred lahti. Varandusekambris ütlesid nad kulda 
ja hõbedat koorma kaupa olevat, aga üks nõiduse väel 
karastatud karu olla ukse vahiks pandud. 

Meestel oli julgust koledat katsetööd ette võtta; 
nad pidasid sellepärast üheskoos nõu, et noormees 
vemblaga karule silma pidi torkama, seni kui sepp tema 
seljataha kargab ja sealt vasaraga pead hakkab viru- 
tama. Siiski näitas töö palju raskem, kui nad ette olid 
arvanud, ja läks ehk tund aega, enne kui nad vaenlase 
üle võimust said. Mehed olid mõlemad veriseks kriimus- 
tatud. 

Karu maha langemisel tõusis äkitselt kärgatus, kui 
oleks maapind neil jalgade all lõhkenud. Tagaseina 
müür langes maha ja nüüd seisid meeste silmade ees 
varandusekirstud, kulla ja hõbedaga täidetud, kirstude 
kõrval virna üles pandud sõled ja hõbehelmed, millest 
üksi mõni hobusekoorem võis saada. Üks noormees, 

uhkes riides, astus kirstude tagant välja, teretas ja tänas 
oma päästmise eest; ka see oli üks kuningapoeg, keda 
nõid oli karuks moondanud ja oma varandusele vahiks 
pannud. 

«Vanataadile taevas tänu!» — ütles kuningapoeg, 
— «kes teid siia on juhatanud. Vana nõid, kes ennast 
kolme peaga koeraks oli moondanud, ei saa meie üle 
enam võimust, sest et kaks pead tema otsast on raiutud, 
kus sees tema suurem nõidusevägi seisis. Nüüd tahame 
tema varanduse isekeskis jagada, kust meile igaühele kül- 
lalt peab saama.» — Kuningatütred andsid enda riietest 
mõisnikutütrele nii palju, kui temal tarvis läks; siis hak- 
kasid nad varandust jagama, mis neil rohkem kui nädala 
päevad aega viitis. 

Jagamise lõpetusel tuli väike vanake sinna, rõõmus- 
tas, et asjad hästi korda olid läinud, ja ütles siis: «Nüüd 
tohin ma teile kõik saladused avaldada, mis tänini varjul 
seisid.» 

«Sina,» — ütles ta meie noormehele — «oled nii- 
sama kuningapoeg kui need teised siin kuninga lapsed on. 
Kurjad inimesed varastasid sind lapsepõlves vanemate 
kojast, sest et sa nende ainuke laps olid; nad lootsid 
selleläbi pärast vana kuninga surma riigi valitsuse enda 
kätte saada. Mina olin sündimisest saadik sinu varjaja ja 
kandsin ühtepuhku hoolt, et sul talurahva majas midagi 
viga ei võinud sündida. Ehk küll sinu silm mind ei näi- 
nud, siiski olin ma ööd ja päevad sinu ümber. Kui sa hil- 
jem rändama läksid, tahtsin ma sinu südant läbi katsuda, 
sellepärast moondasin ma ennast haavatud meheks, kel- 
lele sa metsast appi tulid, ja andsin sulle silgukarbikese, 
mis iial tühjaks ei lähe. Pärast seda juhatasin sulle teed 
koera kombel riisutud naisterahva juurde ja viimaks siia 
lossikantsidesse, kust sa õnne pidid leidma. Nüüd valige 
igamees, kuidas süda ihaldab, endale abikaasad, sest 
et teil varandust enam kui küllalt käes on.» 

Seal kosis tapetud karust pääsenud kuningapoeg ühe, 
ja talumajas kasvanud kuningapoeg teise kuningatütre 

enesele abikaasaks, ja rikka mõisniku tütar andis sepa- 
sellile käe ja südame päriseks. 

Aga kasvandik-kuningapoeg läkitas poole osa oma 
varandusest kasuvanematele, kes nüüd korraga rikkaks 
läksid ning lastele ja lastelastele suure varanduse päran- 
duseks võisid jätta. 


ODCZI KC ODZ= IZ OD DI TODE O DES IOITT 


ÕNNEMUNAKE 


Ükskord elas kehv mees oma naisega suures metsas; 
jumal oli neile kaheksa last andnud, kellest vanemad võõra 
sunni all juba oma leivapalukest teenisid. Sellepärast ei 
teinud vanematele suurt rõõmu, kui neile veel vanal eal 
üheksas pojuke sündis. Siiski pidid nad lapsukese kui 
jumala anni vastu võtma ja ristirahva viisil ristida 
laskma. 

Nüüd sündis aga, et keegi lapsele vaderiks ei taht- 
nud minna, sest igaüks kartis: kui vanemad ära surevad, 
siis jääb laps minu kaela koormaks. Mees mõtles: ma 
võtan lapse sülle ja viin pühapäeval kiriku, räägin, et 
vadereid kuskilt ei ole saanud, tehku siis kirikuõpetaja 
mis tahes, ristigu last või jätku ristimata, ega sellepärast 
patt minu hinge peale ei või langeda. 

Natuke maad kodunt minnes leidis ta ühe sandi tee 
ääres istumas, kes temalt armu -palus. Mees ütles: «Mul 
ei ole, vennike, sulle midagi anda, need kopikad, mis mul 
taskus, pean lapse ristimise eest andma; aga kui sa hea 
mees tahad olla, siis tule minu lapsele vaderiks, pärast 
lähme koju ja võtame, mis perenaine varrude roaks meile 
valmistanud.» 

Sant, keda tänini veel keegi vaderiks ei olnud palu- 
nud, täitis rõõmuga mehe palumist, ja läks temaga seltsis 
kirikule. 

Kui nad parajasti sinna jõudsid, tuli uhke tõld nelja 


304 


hobusega kiriku ukse ette, noor naisterahva-saks astus 
tõllast. 

Kehv mees mõtles: siin tahan viimast korda oma õnne 
katsuda, astus alandlikult kummardades proua või preili, 
või kes ta oli, ette ja ütles: «Aus preili või kes te olete, 
võtke see vaev enda peale, et minu lapsele vaderiks 
tulete?» = Preili lubas palumist täita. Kui nüüd laps 
pärast jutlust ristimisele viidi, panid õpetaja ja kiriku- 
rahvas väga imeks, et vaene kerjaja sant ja uhke suurt- 
sugu naisterahvas üheskoos lapsel vaderiks seisid. 

Lapsele ristiti nimeks Pärtel. Rikas vader maksis ris- 
timiseraha ja kinkis veel pealegi kolm rublatükki vaderi- 
andeks, mis lapse isale suurt rõõmu tegi. Sant läks temaga 
varrule. Õhtul enne äraminekut võttis ta väikese nartsu 
sisse mässitud karbikese oma taskust, andis lapse emale 
ja ütles: 

«Minu vaderianne on küll väga pisuke, siiski ärge 
põlake seda ära; ehk võib temast ükskord teie pojukesele 
õnne tulla. Mul oli väga tark tädi, kes nõiduse väel palju 
oskas toimetada, see andis mulle enne surma selle linnu- 
munakese karbikese sees: «Kui sulle kogemata midagi 
juhtub sündima, mis sa iial ei võinud mõtelda, siis anna 
see munakene; kui see selle kätte saab, kellele ta oli loo- 
dud, siis võib ta temale suurt õnne tuua. Aga hoidku ta 
munakest õrnemasti kui oma silma, et ta katki ei lähe, 
sest õnne koor on õrn.» Tänini, ehk ma küll ligi kuusküm- 
mend aastat vana olen, ei ole mul midagi asja nii koge- 
mata juhtunud, kui tänahommikune vaderiks palumine; 
seal tõusis minu südames esimeseks mõtteks: sa pead 
munakese lapsele vaderiandeks andma.» 

Väike Pärtel kosus priskesti ja kasvas vanemate rõõ- 
muks, kuni ta kümne aasta vanuses külasse nõukale pere- 
mehele karjapoisiks sai. Pererahvas oli karjapoisiga 
väga rahul, kes vaga ja tasane poisike oli ja iial pere- 
vanematele meelepahandust ei teinud. Kodunt minnes 
pistnud ema vaderi kingituse temale tasku ja käskinud 
seda õrnemalt kui silmatera hoida, mida Pärtel ka tegi. 

Karjamaal seisis üks vana pärnapuu ja suur munakivi 
pärnapuu all; seda kohta armastas poisike väga, nõnda et 
kõigel suvel üht päeva ei läinud, kus tema pärnapuu all 
kivi otsas korra ei olnud istunud. Seal kivi otsas sõi ta 
enamasti oma leivapalukest, mis temale moonaks igal 
hommikul kodunt kaasa oli antud, ja väike allikas kivi 
ligidal andis temale keelekastet. Teiste karjalastega, kes 
isekeskis palju vallatust tegid, ei pidanud Pärtel sõprust. 
Imelik näitas, et kuskil ümberkaudu nii ilusat rohtu ei 
leitud kui kivi ja allika vahel; ehk küll kari iga päev 
seal söömas käis, siiski oli teisel hommikul muru enne- 
mini hoitud heinamaa kui karjamaa sarnane. 

Kui mõnikord palaval päeval Pärtel kivi otsa natuke 
tukkuma jäi, siis juhtus, et teda seal igakord imelikud 
unenäod rõõmustasid, nõnda et temal unest ärgateski veel 
kenad pilli- ja lauluhääled kõrvades kumisesid ja et ta ka 
lahtiste silmadega veel und nägi. Kivi oli temal kui kallis 
sõber, kellest ta iga päev raske südamega lahkus ja tei- 
sel hommikul jälle suure igatsusega sinna tõttas. 

Pärtel oli viieteistkümne aastaseks saanud ja pidi 
nüüd karjapoisi ametist lahkuma. Peremees võttis ta sula- 
seks, aga ei pannud iial raskemat tööd temale peale, kui 
poisikese jõud kandis. Pühapäeval või suveõhtutel, kus 
teised külapoisid ja -tütarlapsed üheskoos nalja tegid, ei 
läinud Pärtel nende seltsi, vaid sammus vaikses mõttes 
kargamaale oma tuttava pärnapuu alla, kus ta mõnikord 
poole ööni viibis. 

Nõnda istus ta kord pühapäeva õhtul jälle suupilli 
puhudes kivi otsas; seal roomas üks piimvalge madu kivi 
alt välja, tõstis pea üles, kui tahaks ta pilli kuulda, ja 
vahtis teraste silmadega Pärtli peale, mis kui tulesäde- 
med temal peast hiilgasid. Hiljem juhtus seda naljakat 
lugu sagedasti, mispärast Pärtel, kui ta iial natuke puhka- 
misaega leidis, ikka oma kivile ruttas, et kena valget 
madu näha saaks; aga madu oli nõnda temaga ära harju- 
nud, et ta ennast mitu korda poisikese jalgade ümber 
keerutas. 

Pärtel oli nüüd noormehe-ealiseks jõudnud, tema 
vanemad mõlemad surnud; õed ja vennad elasid kõik 
temast kaugel, nii et tema neist ega nemad temast palju 
ei kuulnud, veel vähem üksteist näha said. Aga kal- 
lim kui vennad ja õed oli Pärtlile valge madu kivi all, 
kelle peale tema mõtted päeval käisid ja kellest ta 
öösel enamasti ikka und nägi. Sellepärast läks temal 
talv väga igavaks, kui lumi maas ja maapind külmeta- 
nud. Kui kevadised päikeseterad lume viinud ja maa- 
pinda sulätanud, läks Pärtli esimene tee jälle pärna alla 
kivile, ehk küll puu küljes veel lehekest nähtaval ei 
olnud. 

Oh seda rõõmu! Niipea kui ta oma igatsust huule- 
pillile sai õhanud, roomas valge madu kivi alt ja mängis 
tema jalgade ümber, aga Pärtli silmale näis täna, kui 
oleks maol pisarad palgeid mööda maha langenud, ja see 
tegi talle südamevalu. Nüüd ei jätnud ta palju ühtki 
õhtut kivil käimata, ja madu läks ikka julgemaks, nõnda 
et ta ennast mõnikord silitadagi laskis; kui aga Pärtel 
teda kinni püüdis võtta, libises ta tema sõrmede vahelt 
kivi alla tagasi. 

Jaani-laupäeva õhtul, kus kõik külarahvas, noored ja 
vanad, üheskoos jaanitulele läksid, ei tohtinud ka Pärtel 
teistest maha jääda, ehk küll tema süda teda teisele teele 
meelitas. Aga keset lustipidu, kus teised laulsid, tantsisid 
ja muud nalja tegid, puges ta salamahti nende seltsist ja 
läks kiirete sammudega pärnapuu alla; see oli ainuke 
paik, kus tema süda rahu võis leida. 

Ligemale minnes paistis kivilt hele tuluke tema silma, 
mis teda väga imestama pani, sest et tema teades sel ajal 
keegi inimene seal ei võinud olla. Aga kui ta sinna jõu- 
dis, oli tuli kustunud, ei tuhka ega kibemeid kuhugi jä- 
rele jäänud. Ta istus kivi otsa ja hakkas tuttaval viisil 
huulepilli puhuma. 

Korraga tuli hiilgav tuli kivi alt jälle nähtavale, mis ° 
muud ei olnud kui valge mao sätendavad silmad. Madu 
mängis jälle tema jalgade ümber, laskis ennast tema 


307 


poolt silitada ja vaatas teraselt tema peale, kui tahaks ta 
rääkida. | 
Kesköö ehk ei võinud enam kaugel olla, seal libises 
madu kivi alla oma pesasse ja ei tulnud Pärtli pilli peale 
enam nähtavale. Kui ta pilli suust võttes tasku pistis ja 
koju tahtis hakata minema, kohisesid pärnapuu lehed 
tuuleõhus nii imelikult, et kohin kui inimeste hääled Pärt- 
lile kõrva kostis ja mitu korda arvas ta neid sõnu kuulvat: 


«Õnnemunal koori õrna, 
Viletsusel süda visa: 
Tõtta õnne tabamaie!» 


Seal tundis ta valusat igatsemist, et süda kippus lõh- 
kema; siiski ei teadnud ta ise, mille järele ta igatses: 
rasked pisarad langesid tal silmist palgeile ja ta ohkas: 

«Mis aitab õnnetule õnnemuna, kellele siia maa- 
ilma õnne ei ole loodud! Ma tunnen lapsepõlvest saadik, 
et mina inimeste seltsi ei kõlba; nemad ei mõista mind ega 
mina neid: mis neile rõõmu teeb, see sünnitab mulle 
südamevalu, ja mis mind õnnelikuks võiks teha, seda ei 
tea ma isegi, veel vähem teised. Rikkus ja vaesus olid 
mul vaderiks, sellepärast ei võinud minust iial õiget 
looma kasvada.» 

Seal tõusis äkitselt valgus tema ümber, kui oleks 
pärnapuu ja kivi heledamates päikeseterades seisnud, 
nõnda et tal tükil ajal võimalik ei olnud silmi lahti teha, 
vaid et ta vast aegamööda altkulmu natuke luurata usal- 
das, kuni silm valgusega harjus. Üks kaunis naisterahva 
kuju lumivalges riides seisis tema kõrval kivi peal, kui 
oleks ingel taevast maha tulnud. Aga neitsikese suust 
tuleb hääleke, magusam kui ööbiku laul tema kõrva, mis 
nõnda kostab: 

«Armas noormees, ära karda, vaid võta ühe õnnetu 
tütarlapse palumist kuulda! Mina vaene elan viletsuse 
vangis, ja kui sina minu peale armu ei heida, siis ei ole 
mulle eluilmas enam pääsmise lootust. Oh, armas noor- 
mees, halasta minu peale ja ära tõuka mind mitte ära. 

Mina olen vägeva kuninga tütar hommikumaalt, raha ja 
varanduse poolest otsata rikas, aga see ei või mulle 
midagi aidata, sest et nõiduse vägi mind mao kujul siia 
kivi alla sundis elama, kus ma juba mitusada aastat van- 
gis olen olnud, ilma et ma ise vanemaks läheksin. Ehk 
ma küll kellelegi inimeseloomale iial viga ei ole teinud, 
siiski põgenevad kõik minu kuju eest, kui nad kogemata 
mind juhtuvad nägema. Sina olid ainuke elav hing, kes 
tänini minu liginemist sallis; jah, ma tohtisin sinu jalgade 
ümber mängida ja sinu käsi on mind mitu korda lahkesti 
-Ssilitanud. Sellepärast ärkas mul lootus südamesse, et 
sinust mulle päästja võiks sündida. Sinu süda on puhas 
kui lapse süda, kus sees midagi valet ega pettust ei ela. 
Peale selle on kõik sinu käes, mis minu päästmine tarvi- 
tab: üks suurtsugu inimene ja sant olid sul üheskoos va- 
deriks ja õnnemunake kingiti sulle vaderiandeks. Jaani- 
öösel üksi iga kahekümne viie aasta pärast on mul võima- 
lik tund aega inimese kombel maa peal liikuda, ja kui 
seal üks puhta südamega noormees, kellel nimetatud 
haruldased anded käes on, tuleks ja minu palumist kuulda 
võtaks, siis võiksin ma pikast vangipõlvest pääseda. 
Päästa, oh päästa mind igavast vangistusekütkest, ma 
palun sind kõigi inglite nimel.» 

Nõnda rääkides langes ta Pärtli ette põlvili maha, 
võttis tema jalgade ümbert kinni ja nuttis härdasti. 

Pärtli süda sulas seda nähes ja kuuldes, ta palus 
neitsit üles tõusta ja kuulutada, mil viisil päästmine peaks 
võimalik olema. 

«Ma tahaksin silmapilk tulest ja veest läbi minna,» 
ütles Pärtel, «kui seeläbi sinu päästmine võimalik oleks; 
ja kui mul kümme elu kaotada oleks, kõik need annaksin 
ma üheskoos sinu päästmise eest! Üks tundmata igatsus 
ei anna mulle kuskil mahti, aga mis ma igatsen? seda ei 
tea ma mitte.» 

Neitsi ütles: «Tule homme õhtul päikese veeremise 
ajal jälle siia ja kui mina mao kombel sinu ette astun, 
oma keha kui vöö sinu keha ümber keerutan ja sulle 

kolm korda suud annan, siis ära ehmata mitte ja ära 
hakka kohkudes värisema, muidu pean ma jälle, kes teab 
ehk mõnisada aastat siin nõiduse vande all ohkama.» 

Seda üteldes oli neitsi noormehe silmast kadunud ja 
jälle kohises pärnapuu lehtedest: 


«Õnnemunal koori õrna, 
Viletsusel süda visa: 
Tõtta õnne tabamaie!» 


Pärtel oli koju tulles koidu eel magama heitnud, aga 
imelikud kirjud unenäod, pool-lahked, pool-koledad, ei 
andnud temale puhkamise mahti. Kisaga kargas ta ase- 
melt üles, sest et unenägu temale valetanud, nagu oleks 
valge madu ennast tema rindade ümber keerutanud ja 
hingamist kinni matnud. Ehk ta küll unenäo hirmutusest 
suuremat lugu ei pidanud, vaid omas meeles kindlaks jäi 
ja kuningatütart nõidusepaelust tahtis päästa, kas või 
peaks ta ise sealjuures otsa leidma, siiski läks tal süda 
tund-tunnilt raskemaks, mida madalamale päike õhtu 
poole veeres. Nimetatud ajal seisis ta kivi ääres pärna all 
ja tõstis ohates silmad taeva poole, enesele julgust ja 
rammu paludes, et ta nõtruse pärast värisema ei hakkaks, 
kui madu ennast tema keha ümber keerutab ja suud tuleb 
andma. Õnnemunake tuli äkitselt temale meelde; ta võttis 
karbikese taskust, päästis nartsust ja võttis munakese 
oma näppude vahele, mis käosulase munast suurem ei 
olnud. 

Aga selsamal silmapilgul oli lumivalge madu kivi alt 
välja pugenud, ennast tema keha ümber keerutanud ja 
sirutas praegu oma pead üles, et suud anda, seal — mees 
ei teadnud isegi, kuidas see sündis — oli ta õnnemuna- 
kese maole suhu pistnud. Ta seisis, et küll süda külm, 
värisemata, seni kui madu temale kolm korda suud oli 
andnud. Nüüd sündis vägev kärgatus ja tulevalgus, kui 
oleks piksenool kivi sisse löönud ja raske müristamine 
pani maapinna vabisema, nii et Pärtel surnu sarnaselt 
maha langes ja sellest enam midagi pikemalt ei teadnud, 

mida temaga või tema ümber sündis. Aga sel koledal 
silmapilgul olid nõidusekütked katki kistud ja kuninglik 
neitsi pikast igavast vangipõlvest pääsnud. 

Kui Pärtel hiljem raskest minestusest ärkas, leidis ta 
ennast pehmete siidpatjade peal uhkesti ehitud sinises 
taevakarva klaaskambris. Kaunis tütarlaps oli tema sängi 
ees põlvili maas, silitas tema palgeid ja hüüdis, kui Pärtli 
silmad lahti pääsid: 

«Tänu taevataadile, kes minu palveid on kuulnud! 
Ja tuhat, tuhat tänu ka sulle, kallis noormees, kes sa mind 
igavast nõidusevangist oled päästnud! Võta nüüd endale 
palgaks minu riik, see uhke kuninglik koda kõigi tema 
varandustega, ja kui tahad, veel pealekauba mind endale 
abikaasaks. Sa pead õnnelikult edaspidi siin elama, nõnda 
kui õnnemunakese peremehe kohus on. Tänini olid sa 
ristiisa põlves, aga nüüd pead sa parema põlve saama, 
kui sinu ristiemal oli.» 

Pärtli õnne ja rõõmu ei jõuaks ükski üles rääkida; 
kõik tema endised teadmata südame-igatsused, mis temale 
kuskil rahu ei andnud, vaid teda pärna alla kivile kihu- 
tasid minema, olid nüüd otsa lõppenud. Tema elas, otse- 
kui maailmast ära lahkunud, õnne rüpes oma armsa abi- 
kaasaga elu otsani. 

Aga külas ja taluperes, kus ta enne teeninud ja rah- 
vas teda tema vaguruse pärast armastas, tegi tema kadu- 
mine rasket südamevalu; sellepärast läksid kõik üheskoos 
tema jälgi otsima, ja oli neil esimene tee pärnapuu alla, 
kus, nagu igaüks teadis, Pärtel kõige sagedamasti käis 
ja kuhu teda ka eile õhtu nähtud minevat. Suur oli ini- 
meste imestus, kui nad sealt ei teda, ega pärnapuud, ega 
kivi enam ees ei leidnud; ka väike allikas koha ligidal 
oli ära kuivanud, ja kellegi silm ei ole nimetatud asju 
hiljemini enam näinud. 


ODSIG ODEDA OD DAGODEIDTODS=I< 7 


KUIDAS SEITSE RÄTSEPAT TÜRGI SÕTTA 
LÄHEVAD 


Kord vanal ajal elanud seitse rätsepat, kes nõela- 
teenistusest ära tüdinenud ja kõrgemasse ametisse tahtsid 
minna. 

Rahva juttudest olid nad mõndagi kangetest meestest 
kuulnud, hilja-aegu ka teada saanud, kuidas Türgimaal 
suur sõda tõusnud ja kuhu vahvaid mehi abiks otsitakse. 
Seda kuuldes paisusid meie mehikestel harjad punetades 
peas, nemadki tahtsid sõtta minna endale kannuseid 
teenima; sellepärast rääkisid nad isekeskis: 

«Eks meiegi ole omalt kohalt mehed küllalt! Tänini 
torkasime rahulikult haavasid riide sisse, läki siis nüüd 
suuremate odadega vaenlase keresid haavamal» 

Nad lasid endale pika, tugevast tammepuust odavarre 
teha, siis sepal oma seitsmed käärid kokku keeta, odale 
teraks taguda ja varre otsa kinni lüüa. Enne teeleminekut 
heideti liisku, kes neist teistele ülemaks pidi saama ja 
kui ninamees ees käima. 

Kui liisk otsust oli andnud, astusid nad ritta ja võtsid 
üheskoos raske oda endi õlgadele, sest et koorem muidu 
ühele mehele väga raskeks oleks läinud. Esimene, liisul 
valitud peamees, kes oda teraotsa kandis, nimetati 
Ninameheks, sest et tema nina teistele teed pidi 
juhatama. Viiele järgmisele anti nimedeks: Ühe- 
rammulane, Kaherammulane Kolme- 
rammulane, Neljarammulaae ja Viie- 

rammulane,-mis küll seda ei tähendanud, et kellelgi 
neist kolme või nelja mehe ramm oleks olnud, vaid aga 
näitas, kuidas nemad järgemööda pidid teel käima, et 
midagi eksitust ei võiks tulla. 

Seitsmes nimetati Sabameheks, sest et tagu- 
mine odavarre ots tema õlal seisis, aga Rammulased pidid 
kordamisi leivakotti kandma, üks söömavahe üks, teine 
söömavahe teine ja nõnda kuni viiendani. Peale selle oli 
igal mehel pressraud karmanis, et kange tuul neid lage- 
dalt teelt ära puhuda ei võiks. Muidugi teada olid mehed 
kõik niisama tärgad kui julge südamega; kuidas oleksid 
nad ka muidu nii suurt asja usaldanud ette võtta, mis 
neil igal sammul elu võis lõpetada? 

Sedaviisi sõja vastu valmistatud, läksid kõik seitse 
vahvat meest ühel ladusal suvehommikul teele, pidasid 
keskhommikut ja lõunat, puhkasid vahete-vahel põõsaste 
varjul teeväsimust, tõttasid siis jälle edasi, ja tahtsid, kui 
keegi vastu juhtuks tulema, küsida: kust tee kõige õige- 
malt Türgimaale läheb? 

Üle lageda minnes nägi Ninamees ja nägid 
teised tagajärele ühte talupere tee ligidal; sedamaid 
peeti nõu kaks meest salaja vaatama läkitada, kas ehk 
võimalik oleks siit teemoonale lisandust saada. Kolme- 
rammulane ja Viierammulane läksid vaa- 
tama. Tagasi tulles rääkisid nad teistele, kuidas nende 
silmad perest muud ei leidnud kui kolm naisterahvast ja 
mõned lapsed õue pealt, meestest ei hingekest kuskil. 

Ninameesütles: «Sõjameestel peab julgust olema, 
läki sellepärast otsekohe vaenlase vastu, olgu ta nii tugev 
kui tahes!» 

Mehed tõstsid rõõmukisa ja tormasid üheskoos talu- 
pere poole. Kui naised seitset meest ja pikka oda nägid, 
kohkusid nad küll silmapilgul natuke, aga üks eideke, 
kellel terased silmad olid, tundis sedamaid, mis mehi- 
kesed tulijad võisid olla, sellepärast ütles ta teistele: 
«Need vaenlased tõrjume luuavarrega õueväravast välja!» 
— võttis luuavarre kätte, teine naine sõnnikuhargi, kol- 

mas leivalabida, ja seisid nõnda ukse ees, vaenlast 
oodates. 

«Pidage kinni, vennikesed!» hüüdis Ninamees 
— «tarkus peab mõnikord üleliiga julgust talitsema, 
muidu võib õnnetus sündida; meil on üks sõjariist, neil 
kolm, ja palju koeri teevad karule viimaks otsa. 
Lähme parem tagasi!» 

Teised tundsid, et peamehe nõu kiiduväärt oli, selle- 
pärast pühkisid nad nii kiiresti minema, kui oleks neil 
tuli taskutes olnud, Kui Sabamees tüki aja pärast 
usaldas üle õla tagasi vaadata, nägi ta, et vaenlased neil 
enam kannul ei olnud; seal kinnitati kiirust ja mindi 
pikkamisi edasi. 

Õhtul päikese loojaminemise ajal lendas üks sita- 
sitikas sõjameeste üle; nad kuulsid sitika tiibade surinat, 
mis vaiksel õhtul nii koledasti kostis, et mehed värisesid. 
Ninamees hüüdis: «Vennikesed, vaenlane on meie 
peale tulemas, ma kuulen juba tema müdinatl!l» ÜUteldes 
libistas ta oda otsa oma õla pealt ja pistis punuma, et 
kannad välkusid. Teised mõtlesid: ega meilgi visamat elu 
sees ei ole kui temal; viskasid oda õlalt ja põgenesid nii- 
sama kui nende peamees pakku, üks sinna, teine tänna, 
kuidas kogemata juhtus. 

Ninamees oli tühja heinaküüni näinud ja jook- 
sis sinna varjupaika otsima; üle ukse hüpates ei pannud 
ta tähele, et põrandal reha maas oli, mis, kui tema jalg 
kogemata pulkade külge puutus, üles kargas ja varrega 
temale vastu silmi lõi. «Andke armu, ehk viige mind 
vangil» palus Ninamees — «Aga jätke mind 
elamal», sest et tema rehavarre põrkamist vastu silmi 
vaenlase löögiks arvas. 

Alles tüki aja pärast, kus kõik tema ümber vaikseks 
jäi, arvas ta vaenlased taganenud ja usaldas küünist välja 
minna. Vaheajal oli ööpimedus kõik kohad katnud, — 
kust pidi ta nüüd seltsimehed üles leidma? Hüüda neid 
ei olnud tal julgust, sest et ka vaenlased tema häält 
oleksid võinud kuulda. Niisamasugune kartus sõlmis 


314 


1 8 


teiste meeste suud kinni, nii et ükski märki ei tohtinud 
anda. 

Kolmerammulane, kes kogemata kibuvitsa- 
põõsasse juhtunud, ei jõudnud okaste torkamist kauemini 
kannatada, vaid hakkas kibedasti nutma ja vaenlaselt 
armu paluma, kelle odade terasid ta end arvas piinavat. 
«Andke armu, vennikesed! juba ühest odast oleks küllalt, 
miks te mind nii mitmega torkate!l» Kui vaenlased siiski 
ei kuulnud, pistis ta jooksu, kuni ta Sabamehe üle 
komistades maha kukkus; aga mõlemad ei usaldanud pike- 
malt endid liigutada, vaid mõtlesid: kui me vaikselt sei- 
same, siis arvavad vaenlased meid surnud olevat. Nõnda 
lamasid nad hommikuni, kus nad vast koiduvalgel aru 
said, et teineteise sõbrad olid. 

Et kuskil ümberkaudu vaenlase jälge enam näha ei 
olnud, hakkasid nad teisi hüüdma, kuni kõik üksteise 
järel sinna tulid. Keegi teistest ei olnud nii palju viga 
saanud kui Kolmerammulane, kelle keha mit- 
mest kohast kriimustatud oli. Ninamees —- ütles: 
«Kuhu kohta mind haavatud, seda ei tea ma küll ütelda, 
aga vVerejooksmisest tunnen, et viga olen saanud, sest 
püksid on mul verd täis.» Kui järele vaatama mindi, leiti 
veri tõmmukarva kollane, sellepärast ütles Nelja- 
rammulane: «Hais on vängem kui verel.» Nina- 
mees läks pükse puhastama ja tänas õnne, kui tähele 
pani, et tal kuskil haava keha küljes ei olnud. Sellepeale 
pidasid mehed üheskoos nõu ja otsustasid neid esimesi 
sõjamässamisi taluperes ja siin rahvale rääkimata jätta. 

Kui oda oli üles leitud, istusid kõik üheskoos maha 
kehakinnitust võtma, enne kui nad kaugemale pidid 
minema. Seal tuli Ninamehele meelde sõjamehi üle 
lugeda, kas kahekordne mässamine neid ei olnud kaota- 
nud? Üks mees leiti puuduvat; teised lugesid igaüks oma 
korra, aga ükski ei saanud enam kui kuus, seitsmes oli 
kadunud. Nad lugesid: mina olen mina ja siis üks, kaks, 
kolm kuni kuueni.. Kes neist nimelt ära kadunud, seda 
ei võinud keegi ütelda. 

Viimaks tuli ühele mehele kui tuulest tuisatud tark 
nõu pähe. Tema nägi ühe väikese hunniku maas ja ütles 
teistele: kui igaüks oma nina sinna sisse pistaks, siis 
võiks näha, mitu auku järele jääb. Nad tegidki nõnda, ja 
kui hiljem nina jälgi üle loeti, leiti neid — oh seda 
rõõmu! täielikult seitse. Aga ükski ei võinud ära mõista, 
kust neile lugemisel eksitus tulnud, et enam ei saanud 
kui kuus. 

Kaugemale minnes tulid nad paksu metsa serva, kust 
kitsas teerada sisse läks. Siin peeti jälle nõu, mis parem 
võiks olla, kas rada mööda otsekohe metsast läbi või 
kaugemalt metsa ümber minna. Aga et keegi ei võinud 
ette teada, kas metsa ümber lagedal tee jälgi ees on, 
võeti viimaks üheskoos nõuks metsast läbi minna. Paks 
mets mõlemal pool teed tegi neile mineku väga vaevali- 
seks, sest et nad ühtepuhku kätega oksi kõrvale pidid 
painutama; sellepärast ei olnud ka võimalik palju pike- 
male ette vaadata, kui nina ulatas. 

Takistustest ja pimedast hoolimata sammusid nad jul- 
ge südamega ja vahva meelega edasi, nii et enne tähelegi 
ei pannud, kuidas üks hunt kesk tee peal magas, kuni 
Ninamees juba sammuga jalga üles tõstes tema 
peale tahtis astuda. Kui ta nüüd kogemata koledat metsa- 
list oma jalgade ees nägi, hüüdis ta kohkudes: «Üks 
merekarul! üks merekaru!» ja kargas äkitselt tagasi, nõnda 
et Üherammulane ja Kaherammulane 
teiste tagumiste peale tungiti ja mehed üheskoos maha 
langesid. . 

Sabamees üksi jäi õnneks püsti, misläbi odatera 
otse hundi peale langes. Mehed oleksid küll kõik hea 
meelega pakku põgenenud, kui ehmatuses kohmetanud 
jalad neid oleksid kandnud või paks mets läbipääsemi- 
seks mahti andnud. Et põgenemine siin kogunisti võimatu 
oli, pidid mehed häda pärast seisma jääma ja rahulisti 
ootama, kuni merekaru neid üksteise järel nahka saab 
neelama. 

Ninamees, kes kõige ligemal oli, pani imeks, et 

metsaline ennast paigast ei liigutanud, sellepärast arvas 
tema terane mõistus sedamaid, et nende terav oda mere- 
karu magades oli surmanud. Ligemale astudes ja metsa- 
list läbi katsudes leidis ta teda hingeta, mis küll nende 
haavamisest ei tulnud, vaid juba mõne päeva eest oli 
sündinud. Ninamehe rõõm läks põhjatu = suu- 
reks kogemata õnne üle, aga kui ta üle õla tagasi vaa- 
tas ja oma seltsimehed kõik kummuli maas leidis, tõusis 
tal uus ehmatus, sest et ta arvas oma tagasipõrkami- 
sega neid odavarrega koos läbi pistnud olevat, nii et 
mehed nüüd kui silgud küpsetamisevardas oda küljes 
rippusid. 

Ta hakkas nii kibedasti oma südamevalu kaebama, et 
kõik mets ümberkaudu tema kisast kõlas. Teised arvasid 
esiotsa teda merekaru küüsis kisendavat ja ei usaldanud 
seepärast endid paigalt liigutada. Aga kui kisa pikemalt 
vältas, said nad aru, et nii valju häält metsalise kõhust 
neile kõrvu ei võinud kosta, julgemad tõstsid natuke päid 
ja luurasid salamahti kulmude alt, mis vea pärast nende 
peamees nõnda kisendab. Niipea kui nad märku said, et 
tapetud merekaru enam kõrvu ega sabaotsa ei liigutanud 
ja Ninamees veata tema juures seisis, kargasid nad 
kui tuul maast ja tõttasid imelugu vaatama. Neil ei olnud 
kellelgi pisemat viga küljes, vaid nende mahalangemine 
sündinud üksnes sellepärast, et koleda metsalise silm 
neid ei peaks nägema. 

Kui nad nüüd üheskoos merekaru — kelleks nad 
kriimsilma pidasid! — läbi hakkasid katsuma, kust ja 
kui sügavalt nende sõjaoda tema sisse oli tunginud, pidid 
nad väga imeks panema, et metsalise küljest pisematki 
haavamise märki nähtavale ei tulnud. 

Kolmerammulane ütles: «Merekarul ei ole 
muud kui kaks loodud mulku, üks ees, teine taga, nüüd 
vaadake järele: kummast meie oda sisse on läinud?» 

Viterammulane olli ligemale astunud ja kui 
ta oma ninaga hundi külge puutus, hüüdis ta: «Ohool 
vennikesed, teie arvamised lähevad rägastikku. Merekaru 

tossuke on juba ammugi seest välja läinud, sest tema 
lehkab!» 

«Jah,» ütles Kolmerammulane: «Mul tõu- 
sis juba tükk aega mädanud hais ninasse nagu hapuks 
läinud silkude tündrist!» 

Mehed pidasid üheskoos tarka nõu, surnud merekaru 
kasukas seljast nülgida ja odavarre otsa riputada, et rah- 
vas sest näha saaksid, mis vahvat tööd nemad olid teinud. 
Keharaipe jätsid nad metsa maha, üteldes: «Söögu teda 
nüüd veised ja hobused, nõnda kui tema neid enne on 
söönud.» 

Aga et õhtu juba ligemale jõudis ja meil alles tead- 
mata, kui kaugele mets võis ulatada, sellepärast pidid 
nad samme kiirustama, et edasi saada. Versta kaugusel 
lõppes mets ja tuli vastu lage, kus peal muud ei kasva- 
nud kui mõned kadakapõõsad. «Siia tahame ööseks 
jääda,> ütles Ninamees — «sest et me täna mehe 
viisil küllalt tööd oleme teinud ja vaeva näinud.» Seni kui 
teised magasid, pidi ikka neist üks mees vahikorda 
pidama, et midagi ootamata õnnetust neile kaela peale ei 
langeks. 

Südaöö ajal, kui Kolmerammulane parajasti 
seatud vahikorda pidas, juhtus üks kole kumin tema 
kõrvu, mispärast ta oma seltsimehed unest äratas. Mehed 
seadsid üheskoos kõrvad kuulule, ja aeg-ajalt kõlas: mütt! 
mütt! mütt! nõnda kui viskaks keegi raske kivi kõrgelt 
maha. Mõned arvasid müdina nii kange olevat, et maa- 
pind nende all liikus. Mis see võis olla? 

Ninamees küsis, kas keegi usaldaks müdina 
jälil kaugemale minna asjalugu vaatama; aga kellelgi ei 
näinud lusti olevat niisugust tükki ette võtta. Viimaks 
ütles Kolmerammulane, kes mõnikord oma 
terase mõistusega sasised asjad väga osavalt oskas sele- 
tada: 

«Ma arvan teadvat, mis see müdin tähendab; ta- 
petud merekaru vaim rändab vist kodukäija kombel 
ümber.» 

Aga kui müdin aegamööda ikka nende ligemale jõu- 
dis, ütles Sabamees: «Mul tuleb üks tükk meelde, 
kuidas meie kodukäija üle kõige hõlpsamini võimust 
saame. Kodukäijad peavad metsalisi kartma; ma mässin 
tapetud merekaru naha kasuka viisi enda ümber ja lähen 
neljatöllakil müdina poole edasi, siis kihutan ta vististi 
põgenema.» Nõu oli meeste meele pärast, sellepärast 
mähiti Sabamees hundi kasuka sisse; aga et temal 
hädakorral varju oleks, sellepärast võtsid teised oda õlale 
ja läksid sada sammu temast eemal taga järele. 

Sabamees ei olnud veel kuigi kaugele saanud, 
seal nägi ta lagedal ühe koleda viie-jalgse elaja; sel olid 
kaks pikka sarve ja tulised silmad peas, mis kui küünlad 
kaugele hiilgasid. Imelik oli tema käik, kaks esimest 
jalga tõstis ta ühekorraga, nõnda kui oleksid jalad kokku 
kasvanud, keskmised jalad astusid teineteise järel, aga 
viiendat jalga näis ta seks tarvitavat, et seda kui tiiba 
kord pahemalt, kord paremalt poolt üles tõstis, misläbi ta 
vist raske keha liikumist kergitas. Pea seisis temal maa 
küljes ja ehk oli ka selle tarbeks loodud, et see eest poolt 
kehale tuge annaks. 

Kui mees kõike seda oli näinud, pidas ta kõige tar- 
gemaks nii tasa kui iial võimalik tagasi minna, enne kui 
kole elajas teda võis silmata. Niipea kui teised tema juttu 
olid kuulnud, võeti sedamaid nõuks siit kaugemale 
minna, et kole metsaline neid üles ei võiks leida. 

Kui hirm Sabamehe silma ei oleks petnud, siis 
oleks ta vististi midagi näinud, mis temale ega teistele 
kartust ei oleks teinud: ühe kammitsas hobuse, kes sel 
õhtul karjamaal maast rohtu sõi. Tema kõrvad olid sar- 
ved, saba viies jalg ja tulised silmad oli vaataja kartus 
temale sünnitanud. 

Teisel päeval läks teekäik neil õnnelikumalt edasi 
ega tulnud midagi muud takistust, kui väike järv, mille 
kaldale nad õhtu eel said. Kõrgelt kaldalt alla vaadates, 
lainetas sinine järv nende silmade ees, kui tuulehoog vee- 
pinna üle puhus. Türgi sõjamehed istusid kaldale muru 

peale maha ja hakkasid nõu pidama, kuidas nad üle võik- 
sid saada, sest et kuskilt ligimailt paati ega lotja nende 
silma ei ulatanud. Oleksid nad teadnud, kuidas neil iste 
künka otsas oli, nõnda kui arvatud järve vesi — üks lina- 
väli, mis parajasti siniste õilmetega täidetud oli, siis 
oleks nõupidamine neil palju kergem olnud ja vähem 
peavaevamist kulutanud kui praegu. Ninamees 
ütles: 

«Siin ei või midagi parata, üle järve peame ometi 
saama, kuidas me muidu Türgimaale võiksime minna: 
Oleks kellelgi meist Kalevipoja kangus, siis võiks ta 
meid hõlpsalt üle järve teisele kaldale kanda; ehk kui 
keegi tugev ujuja on, see viigu teised üksteise järel üle 
vee kuivale.» 

Kolmerammulane ütles: «On sul kangust, 
siis ole Kalevipoeg ja kanna meid järvest läbi, ehk oled 
sa osav ujuja, siis uju ja võta meid koormaks kaasa.» 

Aga Viierammulane, kes parajasti tema 
selja taga seisis, tõukas teda kaldalt — ehk tõesti üteldes: 
künkalt alla. Kolmerammulasel oli esiotsa kar- 
tus küll suur, aga kui ta märkas, et kuiv muru tema nina 
all seisis, tundis ta silmapilk julgust omas südames ja 
hüüdis üles: «Kes vahva mees tahab olla, see tulgu minu 
järel!» Seal lükkas Ninamees veel kaks meest üle 
kalda, ja teised läksid ise lükkamata hüpates kaldalt alla. 

Ehk küll kehad meestel natuke põrunud olid, siiski 
ei leidnud keegi enese küljes suuremat viga, vaid rõõ- 
mustas, et julgustükk õnnelikult korda läinud ja karde- 
tud vesi keha märjaks ei teinud. Aga oda olid mehed 
kaldale unustanud ja pidid nüüd tagasi minema sõjariista 
tooma, sest et sõjamees odata niisama vähe läbi saab, 
kui põllumees sahata. Et õhtu juba käes ja siin varjuline 
paik leiti, tahtsid mehed siia ööseks jääda, ja kui nõu 
selle pärast peetud oli, tehti laager valmis. 

Kui sõjamehed parajasti magama tahtsid minna, tun- 
gis vaenlane nende peale; see oli üks külamees, kes, 
tugev vemmal õlal, sõimates sinna tuli. 

«Tee-äärsed risud!» hüüdis tulija, «kas teil mujal 
maad ei ole maha istuda, kui minu linapõllu peale? 
Oodake, võrukaelad! ma tahan teie seljad sinisemaks 
virutada kui linade õilmed!» 

Aga Türgi sõjamehed mõtlesid: parem karta kui 
kahetseda, fa pistsid jooksu; vaevalt oli neil veel nii palju 
aega, et oda kaasa võtta. Nad ehk oleksid võinud vastu 
hakata, aga vaenlane, sõge, tormas nii äkitselt ja vihaselt 
nende peale, et neil vastusõdimine meeldegi ei tulnud. 
Pärast, kui nad juba rohkesti paar versta põgenedes edasi 
läinud, tuli vastuhakkamine neile meelde, aga kust pidid 
nad nüüd vaenlast enam kätte saama? Mine tuult kinni 


püüdma! 
«Meie oleksime ta pihuks-põrmuks võinud tampida,» 
ütles Ninamees — «kui ta nõnda kogemata meie 


kaela ei oleks langenud» Kolmerammulane 
ütles: «Ja mis vemmal tal käes olil Ma tänan õnne, et 
ta minu selga mõõtma ei saanud, ta oleks kõik kondid 
puruks löönud. Aga mis te arvate, seltsimehed, kui meie 
homme hommikul sammud kodu poole pööraksime? Kes 
pärgel seda teab, kui kaugel Türgimaa veel võib olla ja 
mis viletsust meile tulla, enne kui sinna saame?» Teised 
leidsid sedamaid, et Kolmerammulase nõu hea 
oli. 

«Aga,» — ütles Ninamees: «tuldud teed ei 
lähe ma mitte tagasi, seal jookseksime kui hiired kassi 
suhu ja viiksime oma nahad turule, sest et vemblamees 
meid virutamata ei jätaks.» Kõik pidid tunnistama, et 
Ninamehel õigus oli, ja kui nad ligi poole ööni asja 
edasi-tagasi igapidi läbi rääkinud, võeti viimaks üheskoos 
nõuks teist teed tagasi minna. 

Seal said nad paari päeva pärast järve kaldale, kus 
tõesti märg vesi sees oli, ja mitte üksnes sinine pealt ei 
paistnud. «See on Peipsi järv,» hüüdis Nelja- 
rammulane, kes koha kohe ära tundis, «aga siin 
peame väga ettevaatlikud olema, sest et siin üks väga 
kole metsaline peab elama; kas see on elajas, lind või 

kala, seda ei tea ma tõesti nimetada, siiski olen ma 
vanema rahva suust nii palju kuulnud, et Kalevipoeg ise 
tema üle võimust ei ole saanud.» 

Ninamees seisis natuke aega mõttes ja ütles 
siis: . «On's lugu tõesti nõnda, kuidas sa räägid, siis 
peame meie tema vastu sõtta minema ja temale otsa te- 
gema! See töö toob meile suuremat au ja kiitust kui Türgi 
sõda.» 

Kui nad nüüd metsa <silmasid, kus sees kole elajas 
pidi asupaika pidama, siis vajus neil kõigil süda küll 
püksi, mis mõnel muul vahval mehel mõnikord ehk ka 
võib juhtuda, aga ometigi ei tahtnud nad oma vahvus- 
tööd tegemata jätta. 

«Kes seda võib teada, kas meie eluga pääseme,» 
ütles Ninamees — «surm ei pea inimese vanusest 
lugu, vaid murrab maha, keda ta kätte saab. Aga meie 
ei taha tühja kõhuga siit ilmast lahkuda, sellepärast, 
vennikesed, istugem maha ja võtkem enne surma veel 
kord leiba, ehk (siin langesid pisarad tal silmist) on see 
meie viimne söömaaeg.» 

Nüüd läks meestel süda haledaks, kui nad oma pea- 
mehe kurvastust nägid ja meelde tuletasid, et pärast täna 
söödud kakku neile teist enam ei hakata küpsetama. Sur- 
mast juttu vestes ei jätnud sellepärast ükski oma kõhtu 
täitmata, sest et nad arvasid: täie kõhuga sureb inimene 
hõlpsamalt kui tühja kõhuga. 

Pärast sööma hakkasid mehed endid vaenu vastu valmis- 
tama, kusjuures mõnda vaheldamist sündis. Ninamees, 
kes siiasaadik ikka esimene oli olnud, arvas nüüd sellest 
auametist enda kohta küllalt olevat ja soovis, et üks teine 
mees tema asemele astuks. Aga teised tõrkusid vastu, 
üteldes, et see seaduse vastu oleks, kui nemad ülema ette 
tahaksid tungida; julgust olla neil küllalt, aga mitte 
keha, mis nende julgusega ühte jookseks. Kolme- 
rammulane arvas, et kas see parem ei oleks, kui 
üks teiste kõikide eest: sureks, ja peamees seda enese 
peale võtaks; aga Ninamees kisendas, et kõik mets 

kõlas: «Nõnda ei ole mina kaupa teinud! Kes head nõu 
oskas anda, selle kohus on minu arvates ka nõu järele 
tehal» 

Said nad veel tüki aega tapelnud ja edasi-tagasi 
vaielnud, siis tehti viimaks rahu, et kõik üheskoos odaga 
vaenlase kallale pidid minema; nad võtsid oda õlale ja 
läksid endisel viisil edasi metsa poole, kus kuri metsa- 
line asus. 

Enne aga kui nad metsa said, pidid nad üle lageda 
minema ja seal oli üks aavikuemand ehk järsku välja 
üteldes — jänes, kes parajasti end istukile üles toetanud 
ja oma pikad kõrvad püsti sirutanud. See kole kuju 
ehmatas rätsepaid nõnda, et nad sedamaid oma sammud 
peatasid ja nõu hakkasid pidama, kas nad edasi minnes 
järsku koleda metsalise peale pidid tormama ja oma pika 
terava odaga teda läbi torkama, või kas ehk mõnusam 
ei näiks pakku põgeneda, enne kui metsaline neile peale 
tuleks ja nad üksteise järel oma kõhtu nopiks. 

Et nüüd Sabamees kõige tagumine oli, ja 
temal kuus tuge ees seisid, sellepärast kasvas tema julgus 
otsata suureks, nõnda et ta Ninamehele hüüdis: 
<Torka ta maha, küll meie aitame tagant!» 

Aga Ninamees kostis: «Sul on hea teiste var- 
jus loriseda; oleksid sa minu asemel, siis lööksid sul pük- 
sid vististi kaksteistkümmend.» Sedaviisi vaidlesid mehed 
tükk aega; üks andis teisele süüks, et otsekohe vaenlase 
kallale ei mindud, aga igal mehel seisid juuksed kui sea- 
harjased hirmu pärast püsti. 

Viimaks hüüdis Ninamees: «Lähme siis, mehed, 
otsekohe tema pealel» pigistas silmad kinni, ja tormas 
edasi; sealjuures karjus ta kõigest väest: «Hurjoh! hur- 
joh!», mispeale jänes metsa poole punuma pistis. Kui 
Ninamees kulmu alt luurates tema põgenemist nägi, 
hüüdis ta rõõmsalt: 

«Juba läheb, juba läheb! Mine püüa tuult enam 
kinni! Vaadake, vaadake, mehed! jookseb kui jänes! kas 
ta ei peaks jänes olema?» 

Kolmerammulane ütles: «Ei tea, vennike, 
kus sinu silmad on jäänud? Metsaline on varsa suurune!» 
Neljarammulane püüdis asja õiendada ja arvas 
metsalise hobuse kõrguseks. Viierammulane 
ütles: minu silmast näitab nuumhärg metsalisega võrrel- 
des pisem kui koerakutsikas. Aga Sabamees arvas 
elaja kõrguse heinakuhjaga ühte minevat. Sedaviisi ei 
olnud meestel tükil ajal võimalik metsalise suuruse pärast 
arvamisi ühendada; aga seda pidid nad viimaks kõik 
tõeks tunnistama, et kole loom äkitselt vaadates jänese- 
värki kehaga näis loodud olevat, kuid ometigi põdrast 
hea tüki suurem. 

Kui Türgi sõjamehed räägitud kimbatusest õnneks 
kõik elu ja tervete liikmetega olid pääsnud, võeti natuke 
kehakarastust; siis hakati üheskoos nõu pidama, mis neil 
nüüd kõige esiteks tuleks ette võtta. Et nad siiasaadik 
oma teekäigul enam kui küllalt vahvate meeste töid olid 
teinud, mis tuleva põlve rahvale mälestuseks jääb: seda 
tundis igamees. Ka rõõmustas igaüks selle üle, et ta 
omalt kohalt mees olnud, keda ükski hädaoht teelt ei või- 
nud eksitada. 

Pikal nõupidamisel võeti otsuseks: «Kes niipalju 
päevapalavust ja raskust kannatanud kui meie seitsme- 
kesi, sellel on täielik õigus koju minna ja edaspidi selle 
au- ja ilupuu varjus, mis nende vaprus üheskoos istuta- 
nud, oma vanusepäevi edasi ajada. Aga oda ja merekaru 
nahk pidid igaveseks mälestuseks kuhugi sündsamasse 
kohta üles seatud saama, tulevale põlvele nähtavaks, et 
kõik rätsepad teatust saaksid, mis tööd nende isade isad 
maailmas on toimetanud. 

Kas praegu veel kuulsast sõjaodast ja merekari 
nahast riismeid järele jäänud, seda ei tea küll keegi 
tõesti tunnistada, aga mis kõigele maailmale tuttav asi, 
see on rätsepate julgus ja vahvus. Need e€si- 
vanemaist päritud omadused on kõigile osaks saanud, ja 
jäävad neile maailma otsani. 


s 

NAISTE MÕRTSUKAS 


Kord elas rikas suurtsugu mõisnik, kelle valitsuse 
all laialised vallad, mõisad ja otsata palju rahvast 
seisid. 

Ta pidas asupaika üksikus kindlas mõisas, mis met- 
sade ja rabade taga varjul kui karupesa, ümberringi 
müüridega ja kraavidega piiratud oli, nõnda et vaenla- 
sed hõlpsasti sinna sisse ei võinud tungida. Rahva arva- 
tes olla suur härra üksiku koha endale sellepärast elu- 
paigaks valinud, et põhjatu varandus inimestele silma ei 
paistaks ja riisumishimu ei hakkaks sünnitama. Seal 
arvati suured kivikeldrid kulla ja hõbedaga täidetud ole- 
vat, miska peremees, kui ta tahaks, terve kuningriigi 
endale päriseks võiks osta. 

Ehk temale nüüd küll raha ja rikkust üleliiga osaks 
oli antud, siiski ei nähtud tal naistega õnne olevat, sest 
et ta abikaasad kõik lühikese aja pärast üksteise järel 
ära surid ja mehe leseks jätsid, kes aga iial pika 
leinamisega aega ei viitnud, vaid igakord hobuse jalad 
uuele kosjateele juhatas. Nõnda räägitakse, et temal 
keskmise mehe eal juba üksteistkümmend naist haua- 
sängis maganud, kui ta kaheteistkümnendat kosima oli 
läinud. 

Nagu igaüks isegi teab, ei või rikkal mehel iial 
naiste puudust olla, sest kuldvõrguga võib tütarlapsi 
tosinate kaupa püüda. Ometi tuli meie rikkale kosilasele 
kaheteistkümnenda naise võtmisel väike kõverus teele, 


325 


mispärast tema kehva mehe viisil mitu ja mitu suitsu enne 
pidi läbi sõitma, kui kositavale noorikutanu pähe pandi. 
Tema paljude naiste kiire suremine oli noored preilid 
ümberkaudu kõik kohkuma pannud, sest et see iial loomu- 
likul kombel ei võinud sündida, et noored prisked naised 
kui kolletanud puulehed nii ruttu mulla alla langesid. 
Siin arvati vististi mingi iseäralik saladus varjul seisvat, 
mis naiste suremist sigitab; siiski ei olnud kellelgi 
võimalik selle poolest selgemat otsust saada. 

Kui nüüd rikas, uhke kosilane mitu aega tühja teed 
sõitnud, võttis ta viimaks nõuks veel ühte mõisa õnne 
katsuma minna, kus kehvik mõisnik oma kolme priske 
tütrega elas. Tütred olid kõik ilusad kui õunad, siiski 
läikis noorem õde jumeduse poolest teistest üle, nõnda 
et temast kuninga proua oleks võinud saada, kui keegi 
teda sinna saaks tarvitama. 

Uhke kosilane oli sedamaid oma silma noorema preili 
peale pannud, ja ehk küll preilikese süda esiotsa tema 
vastu külm näitas, siiski tegid rikkad kingitused, nagu 
siidriided, kuldkeed ja muud iluehted nii palju sooja, et 
isa ja mõlemad õed tütarlast mehele pakitasid, kes siis 
pikemalt ka enam vastu ei seisnud. Isa lootis rikkast väi- 
mehest endale tuge, tütred jälle kälimehelt kasu, kes 
juba nüüd neile oli omal kulul uhked pulmaülikonnad 
lubanud valmistada lasta. 

Õed armastasid üksteist väga, sellepärast ei tõusnud 
vanematel õdedel mingit kadedust südamesse, et noorem 
nende eel pidi mehele minema. Peigmees oli palunud, et 
äiataat pulmi ei valmistaks, sest tema ise tahtvat kõik 
pulmade kulu enese peale võtta; pruut pidi isa ja õdede 
seltsis sinna tulema. 

Nii pikalt oli kosimine hästi korda läinud ja peigmees 
juba koju tagasi sõitnud oma maja pulmade vastu valmis- 
tama; ka päev pulmapidudeks oli määratud. Seal sündis 
ootamatult üks tükk, mis tegi meelehaigust vanahärrale 
ja südamevalu ja kurbust pruudile. Mõisas elas keegi 
vaenelaps, kelle kui kaheaastase poisikese pärast vane- 

mate surma saksad kasvandikuks olid võtnud; - hiljem 
pandi ta hanede karjaseks, aga juba ronkem kui aasta 
teed oli ta toapoisi ametis. Mõisarahvas kutsus teda siiski 
ikka veel Hanede-Tõnuks. 

Ta oli pool aastat noorem kui noorem preili ja lapse- 
põlves preiliga mänginud, mislävi nenue vaael sõprus 
siginenud, nõnda et preili ikka Tõnu vastu väga lahke oli 
olnud. Tõnul ei olnud kõiges maailmas kedagi elavat 
hinge, keda tema nii kõrge au sees oleks pidanud, kui 
oma kallist preilit. Mis tema preili silmist arvas nägevat, 
seda tegi ta sundimata, ja ta oleks tulest ja veest kohku- 
mata läbi läinud, kui preili teda oleks käskinud. 

Kui ta kuulis, et preili ühele leskmehele pidi abikaa- 
saks minema, ehmatas ta nii raskesti, et meelt tahtis 
heita; mitmel päeval ei võtnud ta leivaraasukest oma 
suhu ega saanud öösel und oma silmile. Ta rändas ümber 
otsekui surmakuju ja kõik arvasid teda raskesti haige ole- 
vat. Peigmeest oli ta esimest korda oma silmaga näinud, 
kui peigmees õueväravast välja sõitis, aga see nägemine 
oli kui terav mõõk Tõnu südamest läbi käinud. 

«Minu kallis preili läheb oma õnnetuse sissel» olid 
tema mõtted. Nüüd valvas ta ühtepuhkü, et silmapilku 
leiaks, kus preiliga mõned sõnad võiks rääkida. 

Kui preili ühel päeval rohuaeda oli läinud, astus 
Tõnu alandlikult tema vastu: «Aulik kallis preili, kuulge 
minu palumist! Arge minge mitte abikaasaks mõrtsukale, 
kes teid niisamuti saaks ära tapma kui neid ühtteistküm- 
mend, kes enne teid temale olid läinud.» 

Preili kohkus tema juttu kuuldes ja küsis siis, kust 
tema seda võis teada, et härra endised prouad mõrtsuka 
läbi surma on läinud. Tõnu vastas: «Minu süda ütles 
mulle seda, kui peigmeest esimest korda silma sain, ja 
minu süda ei ole mind veel petnud.» 

Kui preili kuuldud lugu oma õdedele ja isale oli 
rääkinud, paisus vanahärra süda tulises vihas nõnda põ- 
lema, et ta ähvardas Tõnu poolsurnuks lasta peksta ja 
siis koertega oma õue pealt välja ajada. Kes teab, ehk 

oleks ta oma ähvardamise ka tõeks teinud, kui preilid 
paludes vahele ei oleks astunud ja tema viha püüdnud 
lepitada. Preilid ütlesid: «Ega poiss kurja pärast ole 
rääkinud, vaid tema soovis head.» 

Paari päeva pärast laskis vanahärra Tõnu enese ette 
kutsuda, haugutas teda tema rumala lorisemise pärast ja 
ütles viimaks: «Kui sa jälle niisugust tühja juttu preili 
kõrva ette tood, siis tahan ma sinu kui hullu koera püs- 
siga maha lasta.» Tütardele troostiks rääkis vanahärra, 
et Tõnu haiguse läbi meelest nõdraks oli läinud. 

Siiski olid nooremal preilil kahtlased mõtted süda- 
messe tõusnud, mispärast ta hea meelega peigmehest 
oleks lahkunud, kui lahkumine iial võimalik oleks 
olnud. Aga isa ja õed seisid üheskoos selle vastu, üteldes: 
«Ära põlga kergemeelselt oma õnne! Sa saad rikka mehe 
prouaks, elad seal iga päev kui taevas ja võid ka meid 
aidata.» 

Mida ligemale pulmapäev jõudis, seda raskemaks 
läks preili süda; ka temale ei maitsenud enam toit ega 
tahtnud öösel unekate silmile tulla. 

Ühel päeval laskis ta Tõnu salamahti oma ette kut- 
suda, ja küsis poisi käest nõu, mis ta pidi tegema, sest et 
vanahärra iial taganemist ei luba. 

Tõnu palus, et preili tema kaasa võtaks. «Niikaua 
kui mina teie ligi olen,» ütles ta — «ei tohi keegi kur- 
jalt teie külge oma kätt tõsta.» 

Seal palus preili isa käest luba, Tõnu kaasa võtta. 
«Minugi pärast,» ütles vanahärra — «kui sinu peig- 
mehel midagi selle nõu vastu ei peaks olema.» Peigmees 
tõmbas küll mokad natuke viltu, kui pruudi soovimist oli 
kuulnud, aga et tal lusti ei olnud kosimist pooleli jätta, 
pidi ta pruudi tahtmist ometi täitma. 

Pulmad peeti peiu kodus suure lusti ja iluga; rohkem 
kui nädala jäid kõik pulmalised sinna, ja igaüks neist 
pidi koju minnes tunnistama, et ta veel oma eluajal pare- 
maid pidusid pole näinud. Ai ja kälid jäid veel mõneks 
nädalaks kauemini sinna, kus nad kui taevas elasid. 

Väimees oli neile palju rikkaid kingitusi kaasa andnud, 
kui nad lahkusid ja noorrahvas üksi uhkesse mõisa elama 
jäi. 

Paar nädalat hiljemini ütles härra oma noorele abi- 
kaasale: «Ma pean, kallis armuke, kolmeks nädalaks 
kodunt ära minema kaugemaid mõisaid ja valdasid üle 
vaatama, sellepärast saatsin ma sinu isale koju sõnumid, 
et sinu õdedest üks niikaua siia sulle seltsiks tuleks, kuni 
ma tagasi jõuan. Õde võib täna õhtul või homme lõunal 
siia jõuda. Seni kui ma kodunt ära olen, jääb kõik maja 
valitsus sinu hooleks; pea muret, et kõik nõnda edasi 
läheb, kuidas ma olen seadnud. Siin on minu võtmed, 
neid ära usalda kellegi kätte; aga sina ise võid igasse 
kohta minna, kuhu süda sul himustab. Siin karbikeses on 
iseäralisti üks kuldvõti; sinna kambri, kus kuldvõtme 
lukk on, ei pea sa mitte oma jalga tõstma ega ust lukust 
lahti tegema, nii et sa sisse võiksid luurata. Ma palun 
sind, armuke, hoia ennast niisuguse edevuse eest, mis 
Sinu ja minu õnne saaks kaotama, kui sa minu keelust üle 
astuksid. Peaksid sa, kas meelega või kogemata, keelatud 
kambri minema, mis mulle teadmata ei jää, siis peaksin 
ma oma käega sinu pea otsast maha raiuma.» 

Proua tõrkus vastu, ei tahtnud õnnetusevõtit oma 
kätte hoida võtta, aga härra ei jätnud oma tahtmist, vaid 
tungis nii kaua tema peale, kuni ta kuldvõtme pidi vastu 
võtma. Lahkudes ütles ta härrale: «Minu pärast võid sa 
kartmata olla, mina ei taha sinu saladusi vaatama minna, 
kui sa neid mulle ise näitama ei tule.» 

Teisel päeval pärast härra minekut jõudis ka proua 
keskmine õde sinna, nõnda et noorikul aeg ei võinud iga- 
vaks minna. Õed ajasid juttu ja tegid isekeskis nalja, kus 
mõnikord ka sellest räägiti, kuidas Tõnu ettekartus aina 
ilmaasjata neil südant oli koormanud. Siiski läks noor- 
proua süda uuesti rahutuks, kui temale ühel hommikul 
sõnumid toodi, et Tõnu öösel ära oli kadunud ja ükski ei 
teadnud, kuhu ta läinud. Õhtul enne seda oli ta prouale 
ütelnud:* 

«Ma ei tea, kust see tuleb, et ma teie pärast raskes 
mures olen; vist võib teile midagi õnnetust juhtuda. Igal 
ööl näen ma teist und, kui seisaks keegi kuri inimene teil 
selja taga, kes teile otsa kipub tegema. Enamasti äratab 
mind hommikul kole unenägu, kus teie verise peaga minu 
sängi ees seisate.» 

Ehk küll proua tema unenägude-kartust tühjaks püü- 
dis ajada, siiski langes eileõhtune jutt raskesti tema sü- 
dame peale, kui ta poisi kadumist kuulis. Ta saatis otsi- 
jaid igale poole välja; need tulid õhtul tagasi, aga ükski 
neist ei olnud kadunud poisi jälgi leidnud. Proua meelest 
näitas, kui oleks Tõnuga tugevam abimees ja truum 
sõber temast lahkunud. Ehk küll preili igapidi püüdis 
proua rasket kurbust vähendada, siiski ei leidnud vaene 
proua troosti. 

Seal juhtus, et ta ühel päeval oma õele kõikl varan- 
dusekambreid ja tubasid läks näitama, kusjuures nad, sil- 
made himu täites, toast tuppa ja kambrist kambri kõik 
kohad läbi luusisid. Viimaks tulid nad ka sinna kambri 
ukse ette, kuhu kuldvõti teed pidi lahti tegema, aga kuhu 
proual luba ei olnud sisse astuda ega üle läve luurata, mis 
seal varjul pidi olema. Preili süda himustas salakambrit 
näha saada, sellepärast palus ta õde ust lukust lahti teha. 
Ehk küll proual niisama suur igatsus südames võis olla, 
siiski tuletas ta abikaasa keeldust meelde ja ütles, et tal 
luba ei ole sinna kambri minna. Õde pani tema kartust 
naeruks, üteldes: 

«Võtmel ja lukul ei ole keelt suus, miska nemad här- 
rale võiksid tunnistada, -et keegi neid on tarvitanud. Ega 
sealgi muud varjul või olla kui mõned kallid kuldasjad, 
mida tema, kes teab mis kiusu pärast, sulle ei taha näi- 
data. Kui mehed midagi kiuste pärast oma naiste eest ära 
peidavad, siis tohivad ka naised jälle kiuste pärast nende 
keelduse üle astuda. On sul kartus ust lahti teha, siis 
anna võti minu kätte, ma teen ukse lahti.» 

Ehk küll proua ikka veel suuga õe tahtmise vastu 
tõrkus, siiski oli ta oma südames juba ammugi õega ühel 

nõul. Ta võttis kuldvõtme karbikesest ja pistis lukuauku. 
Kiiremini kui temal aega oleks olnud võtit luku sees üm- 
ber keerata, kargas uks suure parinaga nende ees lahti; 
siin võis midagi salajast nõiduse väge tööl olla. Aga kes 
jõuaks ehmatust üles rääkida, mis nüüd proua ja preili 
peale langes, kui nende silmavaade üle läve salakambri 
oli ulatanud. Kesk tuba seisis tammepakk ja lai kirves 
paku otsas; kõik põrand oli üleüldse tarretanud verega 
täis! Aga mis kõige koledam näis ja nende südametes 
viimse veretilga külmaks jahutas: taga seina ääres seisid 
pika laua peal endiste prouade üksteistkümmend verist 
pead! Need viletsad hinged olid kõik siin mõrtsukakamb- 
ris surma leidnud, võib-olla ehk niisamasuguse edevuse 
pärast, et nad mehe keeldust kuulda ei võtnud, ja nüüd 
üleastumist oma eluga pidid maksma. 

Seesamasugune kole surm seisis nüüd ka kaheteist- 
kümnendal proual silma ees; ta arvas sedamaid, et kuri 
mees, kes teised oli tapnud, ka tema peale ei hakka armu 
heitma. Proua nägi juba oma kaela verise paku peal ja 
tundis kirve tera oma kuklas, kui ta kohkudes lävelt 
tagasi vankus. Võtmest kinni hoides oli ta selle käest 
lasknud põrandale kukkuda; üles tõstes leidis ta vere- 
rooste tähed võtme küljes, mida pühkimised ja küürimi- 
sed enam küljest ära ei võtnud. 

Kui nad hiljem ust püüdsid kinni panna, leidsid nad, 
et see asi kogunisti võimatu oli; uks jäi kämbla laiuselt 
praokile, otsekui oleks nägemata kiil piitade ja ukse 
vahel seisnud. 

Nüüd oli õdedel nutupilli ja kahetsemist enam kui 
küllalt, aga mis see enam võis aidata. Õnneks oli neil 
veel nädala päevad aega, enne kui härra lubanud tagasi 
tulla; vaheajal tahtsid nad nõu leida, kuidas asja paran- 
dada. 

Öö oli mõlemal uneta mööda läinud, sest kui silmad 
kokku kippusid vajuma, äratasid verine pakk ja kirves 
neid sedamaid jälle unest. Hommikul astus toatüdruk 
proua kambri ja ütles härra juba õueväravas olevat. 

Proua värises kõige kehaga nii, et ta istmelt ei jõudnud 
üles tõusta. Härra oli hobuse seljast astudes kohe proua 
järele küsinud ja siis ruttu treppi mööda üles tulnud. 
Tuppa astudes põlesid tal silmad kui tulukesed, nõnda et 
hirmu pärast kahvatanud proua üles tõustes tooli peale 
tagasi langes. Härra märkas silmapilk, mis siin oli sündi- 
nud, sellepärast küsis ta, kus kuldvõti oli jäänud. Proua 
võttis väriseva käega karbikese oma taskust ja andis 
härra kätte, kes selle lahti tehes kohe rooste märgid 
võtme küljes leidis. Seal paisusid tema palged sinipuna- 
seks ja silmad pööritasid kui tulised rattad, nõnda et 
proua tema peale ei võinud vaadatagi. 

«Üleannetu loom!» kisendas härra koleda häälega — 
«sina pead armetul viisil minu käte all surema, sest et 
sa minu keelduse üle oled astunud. Jumal taevas võib 
sulle ükskord andeks anda, aga mina ei või sinu edevuse 
peale armu heita. Eks ma olnud kõik valitsuse ja varan- 
duse sinu kätte usaldanud; sina oled mind petnud! Rikkust 
ja vara olin ma sulle andnud, miska sa kuningaproua vii- 
sil võisid elada lustis ja õnnes! Mispärast oled sa minu 
käsu üle astunud?! Valmista ennast silmapilk surmale, 
sest sinu elupäevad on õhtul!» 

Proua püüdis mõned sõnad enda vabanduseks rääkida, 
aga härra kärgatas veel kurjemasti kui enne: «Valmista 
ennast surmale, sest sinu silmapilgud on loetud!» Proua 
õde oli juha käratsemise tõusul pakku põgenenud ja ei 
julgenud enam välja tulla, sest et tema ka endale kartis 
otsa tehtavat. Proua langes põlvili maha härra ette, hak- 
kas jumalat paluma ja katsus vahetevahel veel abikaasa 
südant pehmitada. 

«Sest lorist on küllalt!» kärgatas härra. «Nüüd pane 
pea paku peale!» Kui proua silmapilk käsku ei täitnud, 
vedas ta tema karvupidi pakule, rõhus pahema käega pea 
maha ja võttis kirve paremasse kätte, miska ta naise 
elule tahtis otsa teha. Aga samal silmapilgul, kus ta kirve 
üles tõstis, kukkus selja tagant üks vembla mats temale 
pähe, nii et kirves tema käest ja ta ise põrandale pikali 

langes. Tulises vihas ei olnud mõrtsukas tähele pannud, 
et üks mees vemblaga tema kannul sammus, kui ta prouat 
tapmistuppa vedas. See mees oli Tõnu. Proua oli hirmu 
ja ahastuse pärast ära minestanud, nii et ta sest midagi 
enam ei teadnud, mis tema ümber sündis. Tõnu köitis 
tugeva köiega härra käed ja jalad kinni, et kui ta hiljem 
uimastusest toibuma hakkab, siis enam ei või pääseda ega 
kellelegi kurja teha. Siis tõttas ta minestanud prouale 
appi, kes mõne tunni pärast minestusest ärkas. 

Nüüd anti asi kohtule teada ja läkitati proua isale 
sõnumid, et vanahärra sinna tuleks. Asia läbikuulamisel 
tõusis avalikuks, kuidas mõrtsukas üksteistkümmend 
prouat oli tapnud ja viimase niisamuti oleks ära hukanud, 
kui Tõnu appi ei oleks tulnud. Sellepärast pandi ta kaela- 
kohtu alla ja mõisteti hiljem surma. Et temal kedagi lige- 
mat sugulast ei olnud, kes varandust õigusel oleks võinud 
pärida, sellepärast anti kõik mõisad ja vallad leskprouale, 
aga üks osa varandusest jagati vaestele. 

Ehk küll rikkal leskproual igalt poolt kosilasi käis, 
ei läinud ta mehele. Aga aasta pärast võttis ta Tõnu abi- 
kaasaks, ja nad elasid mõlemad õnnelikult eluotsani. 


ODE ODKEDO ODI GO KSDOODKZEIIO 


ÕNNE-RUBLATÜKK 


Kord elas nõukas talumees; tal oli kolm poega, kel- 
lest kaks vanemat igapidi väga osavad mehed olid, aga 
noorem poeg näis lapsest saadik natuke lollakas, nõnda 
et temast kuskil tööl õiget asjatalitajat ei leitud. Isa õpe- 
tas neile surmavoodil: 

«Kui minu elupäevad nüüd, nagu ma arvan, õhtule 
jõuavad ja mind siit maailmast ära kutsutakse, siis jagage 
pärandus nõnda, et kaks vanemat venda varandust ühe- 
tasa saavad, ja kui tahavad, ka põllumaad pooleks võta- 
vad. Himustaks kumbki üksi majapidajaks jääda, siis 
maksku ta teisele vennale nii palju raha, kui pool põldu 
väärt on. Sina, Peeter, minu noorem poeg, ei kõlba maja- 
pidajaks ega teistele sulaseks, sellepärast pead sa välja 
rändama ja laias ilmas oma õnne katsuma. Sinu ristiema 
kinkis ristimise päeval ühe vana rublatüki, mida ta õnne- 
rahaks nimetas ja sulle kaasa anda käskis, kui sa ükskord 
vanemate kojast pidid välja minema. Tema ütles: nii kaua 
kui minu ristipojal õnne-rublatükk taskus on, võib ta 
igas kohas hõlpsasti läbi saada, sest et hädad ja viletsu- 
sed õnnelapse külge ei või puutuda. Jah, võta siis vaderi- 
and päranduseks ja katsu kuidas sa tema abiga läbi 
saad.» 

Teisel päeval heitis ta hinge. Pojad vajutasid tal sil- 
mad kinni ja matsid ta maha. Et vanemad vennad mõle- 
mad alles poissmehed olid, jäid nad üheskoos isatalusse 
elama. Nad andsid nooremale vennale leivakoti selga, mis 

kõige vähemalt nädala päevad meest võis toita, ja ütlesid 
siis: «Mine nüüd õnneteed otsima!» 

Peeter läks vilistades õueväravast välja ja võttis tee- 
käiku hommikut vastu, mõteldes: kui päike hommikul 
tõuseb, siis näitab ta mulle sihti ette, et eksimise pärast 
kartust ei ole. 

Niikaua kui ta moona leivakotist leidis, ei olnud tal 
pisemat muret, vaid ta rändas lauldes ja vilistades päev- 
päevalt kodust kaugemale. Mõne päeva pärast leidis ta 
leiba võttes, et kott tühjendatud oli, aga et tal kõht para- 
jasti täis oli, ei tundnud ta sellepärast midagi raskust. 
Teisel hommikul magamast tõustes ahmas ta jälle käe 
leivakotile, mis aga niisama tühi oli kui tema kõht. Raske 
südamega sammus ta veel penikoorma osa teed edasi, 
istus siis maha puhkama ja hakkas nõu pidama, mis ta 
nüüd pidi ette võtma, et tühja kõhu näpistusest pääseda. 
Rublatükk seisis küll puutumata taskus, aga mis see 
temale siin võis aidata, kus kedagi inimeselooma ligimail 
ei olnud, kelle käest ta leiba oleks võinud osta. Ta toe- 
tas pea kivi najale ja sirutas keha murule, lootes, et ehk 
magades midagi mõnusat nõu võiks leida. 

Unest ärgates leidis ta oma kõrval ühe võõra vana- 
mehe istumas, kel pikk valge habe suus, aga üksainuke 
silm peas oli. See silm seisis kesk otsa ees nina kohal; 
seal, kus muidu loodud kombel inimesel silmad seisavad, 
nähti vanamehel kaks suurt soolatüügast, mis kui oinas- 
talle sarved olid. Kolm suurt musta koera, üks ikka tükk 
teisest suurem, lamasid vanamehe jalgade ees. 

Vanamees vahtis oma ühe silmaga teraselt Peetri 
peale ja küsis: «Külamees, kas sul ei ole lusti minu käest 
koeri osta? Ma müün nad sulle odava hinna eest.» 

Peeter kostis: «Mul ei ole enesel palukest hammaste 
vahele võtta, mis ma koertele pean andma?> 

Vanamees naeratas ja ütles: «Noh, sellega saaksid 
sa korda. Minu koerad ei küsi midagi sinu käest, vaid või- 
vad veel sind pealegi toita.» 

«Kas nad ehk jahikoerad on?» küsis Peeter, «kes iga 

päev metsast elajaid püüavad ja peremehele liha too- 
vad?» 

Vanamees kostis: «Minu koerad on paremad kui iga- 
päevased jahikoerad. Kui sa siga kotis ei taha osta, siis 
näitan sulle kohe, mis tulu need koerad oma peremehele 
toovad. » 

Sõrmeotsaga väiksema koera pähe tipitades, käskis 
ta: <Jookse-too-süüa!» 

Koer kargas maast ja pistis tuulekiirul lippama, nii 
et ta lühikese ajaga vaataja silmast kadus. Vähem kui 
poole tunni pärast tuli ta tagasi, käsikorv suus. Ütlemata 
suur oli Peetri rõõm, kui ta tema korvi magusamate roo- 
gadega täidetud leidis, nõnda kui sealiha, värskeid kalu, 
vorsti ja kooki. Ta sõi, et kõht kippus lõhkema. 

Vanamees ütles: «Mis sul üle jääb, pead sa koertele 
andma, sest et korv iga kord tühjendatud peab saama ja 
pisemat raasukest ei tohi järele jääda.» 

Peetril oli küll kahju koertele anda, aga ta ei tohti- 
nud vanamehe vastu tõrkuda, kelle abiga ta praegu oma 
kõhtu oli täitnud. Ta ütles kahtlevalt: «Selle väiksema 
koera ostaksin ma hea meelega, kui mul nii palju raha 
oleks, aga minu varandus on ülepea üks rublatükk; enam 
ei ole mul hinge taga. Kui pakutud hinna eest koera tahad 
müüa, siis sobitame sedamaid kaupa.» 

Vanamees oli pakutud hinnaga rahul, ometigi lisas 
ta juurde: «Neid koeri ei tohita iial üksteisest lahutada, 
muidu sünniks õnnetus niihästi koera peremehele kui 
koertele. Kui sul suuremat raha ei ole kui rublatükk, 
siis müün ma sulle selle eest väiksema koera ja kingin tei- 
sed kauba peale. Sa saad tänase kaubaga hiljem vististi 
rahul olema. Nagu sa juba kuulsid, on esimese koera 
nimi: Jookse-too-süüa, keskmisel: Murra-maha, 
suuremal: Lõhu-rauad! Peaks sulle midagi kogemata 
juhtuma, kus koerte abi tarvis läheb, siis hüüa aga ni- 
melt, keda sa tahad ja sinu soovimine peab täidetud 
saama. Nõnda kui väiksem must sind iga päev toidab, saa- 
vad teised sind vaenlase vastu varjama.» Siis hüüdis ta 

koertele: «Siin on teie uus peremees!» Koerad liputasid 
saba ja lakkusid Peetri käsi, kui tahaksid nad sellega 
tunnistada, et nemad käsku olid mõistnud. Jumalaga jättes 
puutus vanamehe sõrm Peetrile otsa peale, mis kui välk 
äkitselt temal kehast läbi käis; aga sel silmapilgul oli 
vanamees kadunud, kas tuuleõhku või maapõrmu sulanud, 
seda ei teadnud Peeter hiljem tõesti tunnistada. 

Imelikult näis, kui oleks vanamehe näpp teda ja 
kõiki, mis temal silmade ees, ühekorraga teiseks loonud, 
sest et siiasaadik maailm veel iial nii ilus tema silma ees 
ei olnud paistnud kui praegu, ja ühtlasi ka teine vaim 
tema enese sisse elama tulnud. Peeter ütles iseenesega 
kõneldes: «Tänini elasin ma otsekui paksus pilveudus, 
kust ma nüüd valgusele olen pääsnud.» Koerad vahtisid 
teraselt temale silmi ja liputasid saba kui oleksid nad 
tahtnud sellega tunnistada: sul on õigus. 

Kui Peeter tükk aega imelikku asjalugu mõtelnud, 
tõusis ta jalule ja hakkas edasi rändama. Õhtul kogemata 
kätt tasku pistes, leidis ta oma rublatüki seal alles ja ei 
võinud kogunisti ära seletada, kust raha sinna oli tulnud, 
sest et ta selgesti teadis, kuidas ta rublatüki ostetud koera 
eest vanamehele andnud, mis taat tema silma nähes oma 
tasku oli pistnud. Kuidas rublatükk sealt tagasi võis 
tulla? 

Jookse-too-süüa oli sundimist mööda korvitäie õhtust 
toonud, millest peremehele ja koertele küllalt süüa sai; 
niisamuti ka teisel hommikul. Aga naljakas rahalugu ei 
läinud Peetril peast, sellepärast pidas ta nõu, asja täna 
sügavamalt läbi katsuda. Ta vahetas ühe mehe käest, kes 
teel vastu tuli, enesele parema kuue ja andis rublatüki 
teisele peale. Penikoorem maad kaugemale jõudnud, lei- 
dis ta rublatüki jälle taskust. 

Nüüd vast märkas ta, kuidas lugu õnne-rublatükiga 
oli, mis, kui ta mingil kauplemisel välja anti, iga kord 
peremehe taskusse tagasi puges. Tema ostis nüüd iga 
päev endale riideid ja muid tarvilikke asju või muud 
tühja, nägu rikkamad mehed teevad, siiski jäi temale va- 

deri kingitud rublatükk ikka tasku. Kuidas ta võõra käest 
sinna jõudis, seda ei teadnud peremees isegi. Tema mõt- 
les rõõmsal meelel: ma võiksin, kui tahan, kõik maailma 
läbi rännata, sest et mul toit ja raha kusagil ei puudu. 

Peeter oli juba mõnda aega ühest paigast teise rän- 
nanud, kui ta ühel päeval oma sammud metsalaande viis; 
koerad tõstsid haisu ajades ninad kõrgele, vahtisid siis 
jälle peremehe peale, kui tahaksid nad ütelda: siin ei ole 
õiget lugu, vaata ette! Peeter rändas edasi ja nägi, et koer 
rad ikka rahutumaks läksid; ometi ei juhtunud midagi 
võõraslikku mehele silma. 

Korraga kuuleb ta kaugelt rataste müdinat, kui tuleks 
midagi rasket koormat samm-sammult ligemale. Seal sil- 
mab ta tõlda ja nelja musta hobust tõlla ees, kes nagu 
surnuvankrit veavad, sest tõld oli mustade tekkidega kae- 
tud ja kutsaril mustad riided seljas. Hobustel seisid pead 
ja kõrvad longus, otsekui tunneksid ka nemad leinamise 
kurbust. 

Tõlla aknast sisse luurates nägi Peeter noore jumeda 
näoga naisterahva mustas leinariides üksipäini tõllas istu- 
vat, kes kibedasti nuttis ja vahetevahel valge peenikese 
rätikuga oma palgelt pisaraid pühkis. 

Peeter küsis kutsarilt, mis see lugu pidi tähendama, 
aga ei saanud midagi vastust. Peeter kärgatas valju 
sõnaga: <«Lurjus! pea hobused kinni ja anna mulle vas- 
tust? Ehk ma teen sulle suu pähe, et sa rääkida oskad!» 

Kui kutsar meest ja tema suuri koeri nägi, arvas ta, 
et siin naljalugu ei olnud, jättis hobused seisma ja hak- 
kas jutustama, kuidas siin metsas üks kole metsaline asu- 
vat, kes pooleldi põhjatu suure karu, pooleldi jälle linnu 
värki olevat, nõnda et tema niihästi maal kõndida kui ka 
lennata võivat. See kole metsaline hävitavat kõiges 
kuningriigis ümberkaudu otsata palju inimesi ja elajaid 
ja oleks juba ammugi maa elavatest loomadest hoopis tüh- 
jaks teinud, kui temale igal aastal tähendatud päeval üht 
ilmasüüta neitsit ohvriks ei viidaks, keda metsaline silma- 
pilk tervelt alla neelavat. Kuningas laskvat selle tarvis 

kõigest riigist kõik ilmasüüta kuueteistkümne-aastased 
tütarlapsed kokku tulla ja nende seas liisku heita, kelle 
viletsa peale suremise kord juhtub. Tänavune surmaloos 
olla kuninga ainukese tütre peale langenud, keda nüüd 
metsalisele söögiks viiakse. Ehk küll kuningas ja tema 
alamad väga raskes kurbuses olevat, siiski ei võivat keegi 
lugu parandada ega teisele joonele seada, sest et tõotus 
täidetud peab saama, sellest hoolimata, kas tütarlaps 
rikas või kehv, suurtsugune või alam on. 

Peetril läks süda väga haledaks, kui ta kutsari juttu 
oli kuulnud ja õnnetu kuningatütre raskesti koormatud 
südame kurbust näinud. Ta võttis endale sedamaid nõuks 
neitsile surmateel saatjaks minna. Et nüüd tõld samm- 
sammult pikkamisi edasi sõitis, käis Peeter koertega tõlla 
kannul. 

Kui nad viimaks kõrge mäe äärde jõudsid, mis keset 
laant seisis, pidas kutsar hobused kinni ja palus kuninga- 
tütre tõllast välja tulla, sest et nad nüüd piirile jõud- 
nud, mis elule ja surmale vahet tegi. Sõna lausumata kui 
loodud lambatalleke astus kaunis kuningatütar tõllast ja 
hakkas mööda mäge üles minema. Peeter tahtis sedamaid 
tema kannule astuda, aga kutsar hüüdis: 

«Külamees! Jäta halpimine! Sina võid küll niisamuti 
oma elu kaotada kui neitsi, siiski ei lähe asjalugu selle- 
tõttu mitte paremaks.» 

Peeter kostis julgesti: «See on minu asi, aga mitte 
sinu!» ja astus julge sammuga edasi. Kuningatütre nutust 
paisunud silmad vaatasid kui tänades tema peale, ja mus- 
tad koerad liputasid lahkelt sabadega, kui tahaksid ütelda: 
see on vahva mehe viisi! 

Nad ei olnud veel kolmat osa mäge üles roninud, kui 
äkitselt kohin ja mühin tõusis, otsekui oleks raskem rahe- 
pilv tulemas. Kõrgemalt mäe harjalt veeretas ennast üks 
kole metsaline alla, alt keha poolt karu värki, aga suure- 
mast hobusest palju kõrgem; karvade asemel katsid soo- 
mused tema keha, kaks kõverat sarve peas ja kaks pikka 
tiiba seljas, jalapikkused seakihva värki hambad paistsid 

koledal loomal suust; pikad küüned käppade ja jalgade 
küljes. Kole kiskja võis ehk veel paarkümmend sammu 
kuningatütrest kaugel olla, kui ta oma pika keele suust 
välja ajas, millega ta ehk nagu madu neitsit enne neela- 
mist tahtis nõelata. 

Aga sel silmapilgul hüüdis Peeter kohkumata: 
«Murra-maha!» 

Mehe hüüdmist kuuldes põlesid metsalise silmad kui 
tuluke ja tema hingeaur suitses kui saunakerise leil; aga 
must koer oli peremehe sundi täites kui piksenool tema 
kallale karanud ja koleda loomaga juba võitlemas. Koer 
oskas väga osavalt ennast tema suu ja küünte eest hoida, 
kargas jalgade vahelt metsalise kõhu alla, ahmas ham- 
mastega kinni ja pures niikaua, kuni sisikonnad kõhust 
välja tulid ja koera hambad tema südamesse puutusid. 
Seal langes kole metsaline kalju raskusel maha, nii et 
kõik mägi tema koorma all värises, kus ta natukese aja 
pärast oma kurja elu välja õhkas. Aga koer, ehk küll 
temast kümme korda väiksem, sõi ta siiski puhtalt keha 
ja nahaga tükkis ära, nii et muud üle ei jäänud kui kaks 
sarve ja neli pikka hammast. Need korjas Peeter maast 
ja pistis oma kotti. 

Siis tõttas ta kuningatütrele appi, keda hirm ja ehma- 
tus minestusse maha oli pillutanud. Peeter kandis küba- 
ras ligemalt allikalt külma vett, miska ta minestanud 
neitsi otsaesist ja palgeid niikaua kastis, kuni minestuse- 
rammetus lõppes. Otsekui pikast unest ärgates pidi ta 
tükk aega meelde tuletama, mis temaga oli sündinud; aga 
kui ta koledat metsalist enam oma ligidal ei leidnud, arvas 
ta ennast surmast päästetud, langes päästja ette põlvili 
maha ja andis silmaveega ja lahke sõnaga temale tänu. 

Siis palus ta, et päästja temaga seltsis tõlda istuks 
ja kuninga juurde sõidaks oma teenitud palka nõudma, 
mis siin ei iial kitsik, vaid kuninglik võis olla. Peeter 
tänas lahke pakkumise eest ja andis siis vastuseks: 

«Ma olen alles noor ja õppimata, sellepärast eli 
usalda ma veel kuninga silma ette tulla. Ma tahan esiteks 


340 


maailmas pikemalt ümber vaadata, ja kui mul elu ja ter- 
vist on, siis tulen ma kolme aasta pärast jälle tagasi.» 
Sedaviisi lahkusid nad teineteisest. Kuningatütar istus 
tõlda ja sõitis isakotta tagasi. Peeter jätkas oma rändamis- 
teed kaugemale võõrale maale. 

Kutsarile tõusis kuri mõte südamesse. Tema oli juttu 
kuulnud, mis kuningatütar ja Peeter isekeskis rääkinud; 
seal arvas ta mõnusaks, kui tema ennast kuningatütre 
päästjaks üles annaks ja suure palga enesele võtaks. Kui 
nad nüüd paksu metsa kohta said, kus tee ääres äkilise 
kalda taga sügav kuristiku auk oli, pidas ta hobused 
kinni, astus maha ja ütles kuningatütrele: 

«Teie päästja on oma teed läinud, kust ta vististi 
enam tagasi ei tule teie ja teie isa käest endale vaeva- 
palka nõudma. Ma arvan sellepärast, et teie kohus oleks 
mulle seda palka anda, sest et mina noormehe teile abiks 
olin tinginud, muidu ta ei oleks tulnud. Rääkige oma 
isale, kui meie teele koju saame, et mina teid koleda 
metsalise käest olen päästnud ja põrgu looma ära tapnud, 
nõnda et tema poolt hiljem kellelegi enam kahju ei või 
sündida: siis makstakse palk minule.» 

Kuningatütar vastas: «See oleks esiteks üsna vale ja 
teiseks raske ülekohus, kui see mees, kes palga oli teeni- 
nud, ilma jääks, ja palk teisele antakse, kes midagi ei 
ole teinud. Jumal hoidku mind niisuguse patu eest!» 

Kutsar tõmbas otsaesise kortsu ja hüüdis vihase hää- 
lega: «Noh, olgu siis, kuidas teie ise tahate! Elusalt ei 
tohi teie minu käest pääseda! Valmistage . ennast sur- 
male.» 

Kuningatütar langes tema ette põlvili maha ja hak- 
kas armu paluma, aga kurja mehe kivist süda ei võtnud 
palumist kuulda, vaid ütles valju sõnaga: «Valige kahest, 
kumba teie paremaks arvate: ütelge oma isale, et mina 
koleda metsalise olen tapnud; või kui teie seda valet ei 
taha rääkida, siis kukutan ma teid üle kalda sügavasse 
kuristiku auku, kus teie keelepaelad igavesti kinni jää- 
vad. Ma räägin kodu, et kole metsaline teid on ära neela- 

nud, nagu kõiki neid teisi enne teid, ja sellega on lugu 
otsas.» 

Nüüd nägi kuningatütar, et siin enam pääsmise 100- 
tust ei olnud, kui ta kurja kutsari vastu pikemalt tahtis 
tõrkuda, sellepärast lubas ta isale valetada, nagu kutsar 
temale õpetanud; aga enne pidi ta veel kindla vandega 
tõotama lubatüd valet vististi tõeks tunnistada, ja siin 
ilmas mitte kellelegi elavale hingele ühtki sõna sellest 
avaldada, mis täna oli sündinud. 

Ahastusest ja hirmust tuim kui puutükk, oli kuninga- 
tütar nurjatu mehe tahtmist täitnud; aga mida ligemale ta 
isakodule jõudis, seda raskemaks läks tema süda. Siiski 
ei võinud ta vandest pääseda, vaid pidi kutsari oma pääst- 
jaks nimetama. 

Otsata suur oli linnarahva ja kuninga rõõm, kui sur- 
nuksnutetud neitsi elusalt ja terve kehaga tagasi tuli, 
ühtlasi sõnumeid tõi, et kole metsaline hukatud ja edas- 
pidi temast kellelgi enam kartust ei olnud. Leinariided 
võeti nüüd seljast ja pandi rõõmuehteid nende asemele. 
Kuningas langes nuttes tütre kaela ega võinud tükk aega 
sõna suust välja saada; aga kui keelepaelad lahti pääsesid, 
siis tänas ta tütre päästjat, andis temale kätt ja ütles: 

«Tänu ja kiitus olgu sulle, aus mees! Sina ei ole mitte 
üksnes minu ainukest last surma kurgust päästnud, vaid 
kõige riigi kurjema vaenlase volist lunastanud. Selle 
suure heategemise eest tahan ma sulle palka maksta ja 
oma kõige kallima varanduse anda: sina pead minu tüt- 
rele abikaasaks ja mulle väimeheks saama. Aga et minu 
tütar veel väga noor on, sellepärast peavad vast täna 
aasta pärast pulmad tehtud saama.» 

Seal ehiti kutsar uhkesse riidesse ja tõsteti ta kõrge- 
mate meeste seisusse, kus ta iga päev suures aus ja ilus 
elas ja enam seda põlve meeldegi ei tuletanud, kus ta 
alam teenija oli olnud. 

Teiseti näitas lugu kuningatütrega, kes raskesti ehma- 
tas, kui kuulda sai, et isa teda päästjale palgaks oli luba- 
nud. Ta oli kurb ja nuttis sagedasti salamahti, kus 

teiste silmad tema pisaraid ei näinud. Et tal keelepaelad 
raske vande all seisid, ei tohtinud ta kellelegi oma pääst- 
mise lugu rääkida, veel vähem seda kuulutada, mis tema 
südant ööd ja päevad vaevas: et ta armsale päästjale abi- 
kaasaks ei võinud minna. 

Kui ootamise aasta mööda oli läinud, palus ta uuesti 
luba, veel ühe aasta pulmadega oodata, mis küll peiu 
meele pärast ei olnud, aga et kuningas tütre palumist oli 
kuulnud, pidi ta sellega leppima. Aga kui teise aasta 
lõpul tütar jälle paludes isa ette astus ja pulmade aega 
soovis pikendada, seal süttis kuninga süda vihas põlema; 
ta hüüdis: «Sina tänamatu loom! mispärast ei taha sa sel- 
lele vahvale mehele minna, kes sind koleda metsalise kur- 
-gust on päästnud ja kõik minu kuningriigi raske vitsa alt 
lunastanud!» 

Tütar oli surnu-karvaliseks kahvatanud ja tema jal- 
gade ette maha langenud, kus ta muud ei ütelnud, kui: 
«Oh mis õnnelik oleksin mina praegu, kui kole metsaline 
mind täna kahe aasta eest oma kõhtu oleks neelanud!» 

Need kibeda kaebamisega räägitud sõnad tungisid 
kui tulised nooled isa südamest läbi; ta tõstis tütre põran- 
dalt, võttis ta oma põlvede peale ja ütles: «Ma tahan, ar- 
mas laps, veel viimast korda sinu palumist kuulda; aga 
täna aasta pärast ei või sind ükski vägi pikemalt pulma- 
dest päästa, sest et mina sind oma kuningliku sõnaga 
päästjale abikaasaks olen tõotanud.» 

Tütar tänas uue armu eest ja lootis ikka veel selle 
peale, et kallis noormees, kes tema elu surma küüsist oli 
päästnud, lubadust täites kolme aasta pärast tagasi tuleb. 

Palju rutem, kui tema lootis ja ootis, lõppes aga ka 
kolmas aasta peaaegu otsa, ilma et võõra mehe tulekust 
midagi kuulda oleks olnud. Kuningatütar teadis ette, et 
tema enam isalt ootamisaja pikendust ei tohtinud paluda, 
sellepärast vaatas ta rahulikult pulmade vastu valmista- 
mist, nuttis mõnikord salaja ja palus jumalalt abi. 

Ööl enne pulmapäeva nägi ta unes, kuidas üks halli 
habemega ühe silmaga vanamees teda trööstima oli tul- 

nud. Vanake oli ütelnud: «Ole julge ja kartmata! Üle- 
kohus ei või iial kõrgemale silmale varju alla jääda, kui 
ta ka inimestele teadmata peaks jääma.» Unest ärgates 
tundis kuningatütar uut rammu ja lootust oma südames. 

Nüüd juhtus, et sel päeval, kus kuningatütre pulmi 
peeti ja kõik linn sellepärast suures ilus ja lustis oli, üks 
võõras mees kolme musta koeraga linna väravast sisse as- 
tus, Ta nõudis järele, mispärast rahval nii suur rõõm on, ja 
sai vastuseks, et kuningatütrel parajalt pulmad olevat ja 
tema sellele mehele minevat, kes teda kolme aasta eest 
koleda metsalise hammaste vahelt olla päästnud. 

Võõras küsis: «Ütelge mulle, kus see päästja on?» 

«Noh,» anti vastuseks, «kus mujal kui kuningakojas, 
sest et peigmees ikka pruudi kõrval istub.» 

Võõras hüüdis tulise vihaga: «Laske mind kuninga 
ette astuda, ma tahan temale avalikuks teha, et ta oma 
tütart üleannetule petjale tahab anda. Laske mind ku- 
ninga jutule!» 

Kuningakoja väravavahid arvasid teda meelest nõdraks 
läinud inimese olevat, sellepärast võtsid nad tema kinni, 
köitsid tal käed ja jalad ahelasse ja viskasid ta siis vangi- 
torni kindlate rauduste taha, et rõõmupidudel hullaja 
läbi midagi pahandust ei sünniks. 

Nüüd märkas Peeter, et tema huisapäisa asja läinud 
talitama ja hakkas oma äkilist meelt kahetsema, sest et 
kuningatütar nüüd teisele naiseks saab, seni kui tema 
vangiahelates peab istuma. Seal kuuleb ta vangitorni 
akna taga kraapimist ja koerte vingumist, mõtleb: minu 
truud koerad kipuvad minu juurde tulema, ehk võib 
nende abi mind hädast päästa. 

Õnneks tuleb temale meelde kolmat koera appi 
hüüda, ja sel silmapilgul kui tema «Lõhu-rauad!» oma 
suust välja ütelnud, on suuremal mustal juba käpad akna 
raudtrellide küljes, mis kui kuivanud vitsaraod koera 
rammu all katkevad. Kcer kargas aknast sisse, näris 
peremehe käte ja jalgade ahelad otsekui takust lõngad 
katki, siis hüppas ta aknast välja, Peeter tema kannul. 

Sedaviisi hädakitsikusest pääsenud, hakkas ta mõt- 
lema, mis ta pikemalt ette pidi võtma, et kuningatütar 
ühele ülekohtusele osaks ei saaks. Tühia kõhu näpistust 
tundes, hüüdis ta esimest koera: «Jookse-too-süüa!» Koer 
jooksis tuule kiirusel ja tuli natukese aja pärast käsi- 
korviga tagasi; roogade peale oli peenike valge ninarätik 
kaetud ja kuldsõrmus rätiku nurga sisse seotud; sõrmuse 
seest leidis Peeter kuningatütre nime, mis temale jälle 
lootust südamesse kasvatas. 

Ninarätikuga ja sõrmusega oli lugu nõnda olnud. 
Kuningas istus uhkete pulmalistega lõunasöögil, paremat 
kätt kuninga kõrval istus tema tütar ja pahemat kätt 
tütre peigmees, endine kutsar, keda täna kuningale väi- 
meheks pidi laulatatama. Seal jookseb must koer, tühi 
korv suus, tuppa, otsekohe kuninga tütre tooli ette, vahib 
paludes silmadega neitsi peale ja lakub tema käsi, kui 
tahaks ta ütelda: andke mulle ka toitu korvi? 

Südamerõõm pani kuningatütre käed natuke vabi- 
sema, sest et ta silmapilk ilusa koera oli ära tundnud, 
et see tema päästja oma oli; sellepärast võttis ta sööma- 
laualt liha- ja kalarooga, mõne tüki magusat kooki, pani 
kõik korvi sisse, ühtlasi tõmbas ta ka oma kihlasõrmuse 
sõrmest, sidus rätiku nurga sisse, ja kattis siis korvi räti- 
kuga kinni. 

Koer läks korviga oma teed; kuningatütar rääkis 
paar sõna kuningale salamahti kõrva sisse, seal tõusis 
kuningas söömalauast, võttis tütre käest kinni ja läks 
temaga salakambri; natuke aega hiljem kutsuti ka kiriku- 
õpetaja sinna. 

Kuningas küsis kirikuõpetajalt, kas niisugusel van- 
del kindlust peaks olema, mis inimene vägivaldselt 
surmahädas on vandunud, et selle läbi oma elu mõrtsuka 
käest päästa. Kirikuõpetaja kostis: «Vägivaldsel vandel, 
mis inimene vastumeelt vannub, ei ole jumaliku ega inim- 
liku seaduse ees iial kestust, sest et niisugune vanne 
midagi ei tähenda.» 

Nüüd tunnistas kuningatütar salaloo üles ja rääkis 

otsast otsani, mis täna kolme aasta eest metsas temale 
oli sündinud. Kuningas käskis koera jälil mõned sulased 
otsima minna, kas nad kuskilt koera peremeest leiaksid; 
selle mehe pidid nad siis silmapilk kuninga ette tooma. 

Üürikese aja pärast oli mees leitud ja tema kolme 
koeraga seltsis sinna toodud. Kuningatütar tundis seda- 
maid oma päästja, langes tänades tema kaela ümber ja 
ütles: 

«Täna päästate minu elu teist korda kurja metsalise 
voli alt! Tuhat, tuhat tänu selle armu ja heategemise 
eest!» 

Kuningas läks tütrega söömalauda tagasi ja käskis 
Peetri niikauaks siia ootama jääda, kuni ta teda laseb 
kutsuda. 

Söömalauas küsis kuningas, mis nuhtlust peab nii- 
sugusele inimesele mõistetama, kes teise mehe vahva töö 
ära salgab ja teenitud tööpalga enesele võtab? — Endine 
kutsar mõtles: ma tahan näidata, mis osav kohtumõistja 
ma olen, ja kostis kuninga küsimise peale: «Niisugusele 
üleannetule ei oleks mõnusamat nuhtlust tarvis, kui et 
temale veskikivi kaela köidetakse ja teda mere sügavusse 
uputatakse. » 

Kuningas ütles: «Väga hea, nõnda peab kohus mõis- 
tetud saama!» — ja andis siis käsu, võõras mees tuppa 
kutsuda. 

Kui nüüd Peeter oma kolme musta koeraga sinna 
tuli, kahvatas kutsar lubjatud seina sarnaseks, langes 
kuninga ette põlvili ja hakkas armu paluma. Kuningas 
ütles: «Sina ülekohtune kurjategija oled ise enese peale 
kohut mõistnud ja pead nüüd nuhtlust nõnda saama, kui- 
das sa mulle ütlesid. Aga et meie ilus pulmapidu sinu 
pärast ei saaks segatud, pead sa niikaua vangitornis 
istuma, kuni minu tütre pulmad lõpevad.» Seal viidi kut- 
sar toast, köideti raudahelasse ja pandi vangitorni kinni. 
Peeter võttis nüüd kotist oma tunnismärgid, koleda met- 
salise sarved ja hambad, mispeale lai kisa pulmaliste 
suust tõusis, Kuningas käskis Peetri enese kõrva kutsari 

toolile istuda ja veel selsamal õhtul oma tütrega laula- 
tada. Metsalise sarved ja hambad pandi kuninglikku kiri- 
kusse igaveseks mälestuseks seisma. 

Nelja nädala pärast, kui pulmad lõpetati, anti kutsa- 
rile teenitud nuhtlus, kuidas tema ise oli mõistnud. 

Seal astus ühel päeval Peeter kuninga ette ja rää- 
kis, kuidas tema kui alama rahva laps kogemata õnne 
läbi kõrgeks meheks oli tõusnud, aga et temal veel kaks 
- Vanemat venda koju jäänud. Sellepärast palus ta kunin- 
galt luba, neidki siia lasta tulla, et tema üksi õnnes ja 
ilus ei elaks, vaid ka oma vendadele nende elu võiks ker- 
gendada. Kuningas oli sellega rahul ja läkitas jalamaid 
käsu, et Peetri vennad sinna pidid tulema. 

Sel päeval, kui vanemad vennad sinna tulid ja Peeter 
neid lahkelt vastu võtnud, hakkas suurem koer inimese 
keelil kõnelema ja ütles: 

«Nüüd on meie aeg täis, sest et meie nii kaua sinu 
juurde pidime jääma, kuni näha saaksime, kas sina oma 
õnnepõlves ka vendi meelde tuletad. Taevataadile tänu! 
sa oled kui õige mees igas tükis oma kohust täitnud.» 
Akitselt olid koerad luikedeks ümber moondatud, tõstsid 
tiivad lendu ja läksid oma teed. Kuhu? — Seda ei ole 
tänini veel keegi kuulnud ega näinud. 

Peeter elas kui kuninga väimees suure au ja ilu sees 
ja aitas oma vendi, et ka nemad aegamööda nõukaiks 
meesteks said. Õnne-rublatüki kinkis ta oma vanema 
venna esimesele pojale vaderiandeks, üteldes: «Kui tema 
noormehe eal ükskord kodunt välja läheb, siis andke 
temale vaderikingitus teele kaasa, miska ta niisamuti 
maailmas võib läbi saada, kui mina läbi sain ja õnne 
leidsin.» 

JULGE REHEPAPP 


Kord elas rehepapp, kellele julguse poolest teist tema- 
sarnast meest ei olnud kõrva seada. Isegi vanapoiss oli 
temast kiitnud, et veel kuskil maailmas julgemat meest 
tema silma ei olevat juhtunud. Ta käis sellepärast sage- 
dasti õhtutel, kus rehelisi rehes ei olnud, rehepapil võõr- 
sil, ja magusat juttu vestes ei läinud neil aeg iial igavaks. 
Vanapoiss arvas, et rehepapp teda ei tunne, vaid liht-küla- 
meheks peab; aga rehepapp tundis teda väga hästi, ehk ta 
küll sellest võõrale iial midagi ei avaldanud; siiski pidas 
ta salamahti nõu, kuidas ta vanasarvikut kord võiks petta 
või temast endale tulu püüda. 

Ühel õhtul oli vanapoiss oma poissmehepõlve kahet- 
sedes kurtnud, et temal kedagi ei olevat, kes suka või 
kinda ära nõeluks; seal ütles rehepapp: «Miks sa, ven- 
nike, siis kosja ei lähe?» 

Vanapoiss kostis: «Ma olen juba mõnikord õnne kat- 
sunud, aga tütarlapsed ei taha mulle tulla. Mida noore- 
mad ja priskemad nad olid, seda kurjemalt naersid nad 
mind.» 

Rehepapp käskis vanemaid tütarlapsi või -lesknaisi 
kosida, kes taltsamad olevat ja palju iial kosilast ei põl- 
gavat. Mõne nädala pärast kosinudki vanapoiss ühe ela- 
tanud piiga, aga mitte kuigi kaua peale selle tulnud ta 
jälle rehepapile oma häda kaebama, et noorik väga tige 
olevat, kes temale ööl ega päeval rahu ei andvat, vaid 
ühtepuhku piinavat. 

«Mis mees sa siis olid,» naeris rehepapp — «et pük- 
sid naise jalga andsid! Oled sa naise võtnud, siis pead sa 
naise üle võimust saama!» 

Vanapoiss kostis: «Mina ei saa temast jagu. Võtku 
teda see ja teine, aga mina ei tõsta enam oma jalga tema 
majasse.» 

Rehepapp püüdis teda mitmel viisil trööstida ja käs- 
kis teist korda õnne minna katsuma, aga vanapoiss arvas 
esimesest katsetükist küllalt olevat, ega himustanud enam 
teist korda oma kaela naise kütkesse rakendada. 

Aasta hiljemini, sügisel, kui rehepeksmine jälle alus- 
tatud, tuli vana tuttav rehepappi vaatama. Rehepapp 
märkas sedamaid, et külamehel midagi südame peal kipi- 
tas, aga ta ei hakanud küsima, vaid tahtis oodata, kuni 
teine ise oma lugu avaldaks. 

Ei väldanud ka kuigi kaua, seal kuulis ta vanapoisi 
viletsust, kes suvel ühe noore lesknaisega tuttavaks saa- 
nud; see olnud nii mahe kui tuike, mispärast mehi- 
kesel teist korda kosjamõtted siginenud. Ta võtnud 
tuikese naiseks, aga leidnud hiljem kodus kurjema 
kulli, kes temal silmad peast tahtnud välja kiskuda, 
nõnda et ta viimaks õnne tänanud, kui õela käest oli 
pääsnud. 

Rehepapp ütles: «Ma näen, et sinust naisemeest ei 
või saada, sest et sa jänes oled, kes naist ei oska valit- 
seda.» Vanapoiss pidi ses tükis temale õigust andma. Said 
nad veel tüki aega naisekosimisest rääkinud, siis ütles 
vanapoiss: 

«Kui sina tõesti nii julge mees oled, et kurjema põr- 
gulise naisterahvaste hulgas usud taltsaks võivat teha, 
tahan ma sulle teejälgi juhatada, kust pealt sinu julgus 
paremat palka peab leidma, kui kurja naise taltsaks tege- 
misest. Sa tunned mäe otsas neid vana lossi ahervaresid? 
Seal all on suur ennemuistne varandus varjul, mis veel 
kellegi näppudesse ei ole puutunud, sest et ühelgi mehel 
julgust ei olnud varandust välja võtta.» 

Rehepapp andis naerdes vastuseks: «Kui muud abi 

tarvis ei lähe kui julgust, siis on varandus niihästi kui 
juba minu taskus!» 

Nüüd õpetas vanapoiss, kuidas rehepapp tuleval nelja- 
päeva õhtul, kus kuu parajasti täis saab, sinna pidavat 
minema rahaauku üles võtma, ja lisas siis veel peale: 

«Hoia ennast selle eest, et sul vähemat kartust peale 
ei tule, sest kui sul süda peaks kohkuma või pisem 500- 
neke keha sees hirmu pärast värisema, siis ei kaota 
sa üksi loodetud varandust, vaid sa võid ka oma elu kao- 
tada, nõnda kui paljud teised, kes seal enne on käinud 
oma õnne katsumas. Kui sa minu juttu ei taha uskuda, 
siis mine kuhugi taluperesse sisse ja lase rahval rää- 
kida, mis nad vana lossi müüridest kuulnud või mõned 
oma silmaga näinud. Veel üks kord: kui sul elu armas 
on ja sa varandust tahad pärida, siis hoia ennast kartuse 
eest!» 

Tähendatud neljapäeva hommikul läks rehepapp 
teele, ja ehk tal küll pisemat kartust ei olnud, siiski astus 
ta külakõrtsi jalgu puhkama, lootes sealt inimesi tabavat, 
kes temale vana lossi müüridest üht ja teist võiksid rää- 
kida. Ta küsis kõrtsimehelt, mis vanad müürid seal mäe 
otsas seisavad, ja kas rahvasuus midagi jälgi kuulda on, 
kes need üles ehitanud või kes need hiljem ära pillu- 
tanud. 

Üks vana talumees, kes rehepapi küsimust kuulnud, 
andis nõnda otsust: «Rahva rääkimise järgi on mõnesaja 
aasta eest seal põhjatu rikas mõisnik elanud, kelle valit- 
suse all suured laialised vallad ja väga palju rahvast seis- 
nud. Härra oli raudvitsaga rahva üle valitsenud, neid 
raskesti piinanud, aga alamate higist ja verest otsata 
palju varandust kokku kraapinud, nõnda et kulda ja hõbe- 
dat koormate kaupa igalt poolt lossi oli veetud, kus varan- 
dus sügavates keldrites varjul peetud, et varga ega röövli 
käpp sinna külge ei võinud puutuda. 

Kuidas ülekohtune rikas mees viimaks otsa leidnud, 
see on kõigile teadmata jäänud. Ühel hommikul nägid 
teenrid tema sängi tühja olevat, kolm veretilka põrandal 

ja suure musta kassi sängi peaotsas istumas, keda enne 
ega pärast seda kellegi silm ei olnud näinud. Arvati selle- 
pärast, et kass muud ei võinud olla, kui kurivaim ise, 
kes teda kassi kombel sängis ära kägistanud ja siis põrgu 
viinud, tehtud ülekohut vastama. 

Kui hiljem surmasõnumite peale sugulased kadunud 
vanahärra varandust pärima tulid, ei leitud kusagilt raha- 
kopikatki. Esiotsa arvati sulased rahavargaiks ja mõis- 
teti nad kaelakohtu alla, kus nad ometigi kõigi piinamiste 
peale vaatamata midagi ei võinud tunnistada, sest et 
nende hinged ilma süüta olid. Vaheajal olid mitu inimest 
öösel sügaval maa all raha kõlisemist kuulnud ja andsid' 
sest kohtule teatust; ja kui kohus asja läbi katsudes rää- 
kimise tõe näinud olevat, lasti sulased vangist lahti. Ehk 
küll seda imelikku öösist rahakõlisemist hiljem veel mitu 
korda oli kuuldud ja ka mõned rahaauku otsima läinud, 
siiski ei leitud midagi ega tulnud ainuski neist rahaotsi- 
jatest enam tagasi; neid oli vististi seesama ära viinud, 
kes raha peremehele koleda otsa teinud. Niipalju võis iga 
inimene mõista, et siin õiget lugu ei olnud, mispärast 
keegi ei usaldanud vanasse lossi elama minna, kuni viimaks 
katus ja seinamüürid tuule ja vihma käes ära pudenesid, 
nii et muud järele ei jäänud, kui praegused vanad kantsid. 
Ükski inimeseloom ei julge öö ajal sinna ligimaile oma 
jalga tõsta, — veel vähem nende alt ennemuistset varan- 
dust otsima minna.» 

Nõnda rääkis vana talumees. Kui rehepapp tema juttu 
oli kuulnud, ütles ta kui pool naljapärast: «Mul oleks lusti 
minna õnne katsuma! Kes tahab tuleval ööl minuga ühes 
Sinna minna?» 

Mehed heitsid risti ette ja tunnistasid ühest suust, 
kuidas neil elu palju armsam olevat kui kõige maailma: 
varandus, mida keegi hingehukatuseta kätte ei või saada. 
Siis palusid nad, et võõras mees tühja mõtte maha jätaks 
ja mitte oma elu kurjale müüma ei läheks. Ometi ei pida- 
nud julge rehepapp nende palumistest ega ähvardamistest 
midagi lugu, vaid tahtis oma käe peal õnne minna kat- 

suma. Ta palus õhtul kõrtsmiku käest koo peergu, miska 
ta endale silmavalgust tahtis muretseda, ja küsis teed, 
mis kõige otsemalt lossimüüridele viiks. 

Keegi külamees, kes teistest natuke julgem näis, 
läks temale, põlev latern käes, natuke maad teejuhiks, 
siis ei usaldanud temagi kaugemale minna, vaid pöö- 
ras rohkem kui pool versta müüridest eemal tagasi. 
Pime pilvine öö ei andnud valgust, sellepärast pidi 
rehepapp enam käsikatsel kui silmajuhil edasi minema. 
Tuule = vingumine ja -öökullide hõikamine - kostis 
koledasti temale kõrva, aga ei võinud julget südant hir- 
mutada. 

Niipea kui ta müüride varjus tuld võis üles võtta, 
sütitas ta ühe peeru põlema ja hakkas vaatama, kas kus- 
kil ust või urgast oleks, kust maa alla võiks minna. Tükk 
aega asjata otsinud, nägi ta viimaks müüri all ühe augu, 
mis allapoole läks. Ta pani peeru seinavahele põlema ja 
koristas kätega kivi- ja lubjaprügi nii palju eest, et sisse 
võis pugeda. 

Natuke maad edasi minnes leidis ta kivitrepi ja nii 
palju laialist ruumi, et püsti jalul alla võis astuda. Peeru- 
kimp õlal ja põlev peerg käes, läks ta trepiastmeid mööda 
sügavamale, kuni viimaks raudukse leidis, mis lukuta oli. 
Ta tõukas raske ukse vallali ja tahtis parajasti tuppa 
astuda, kui suur must põlevate silmadega kass tuule- 
kiirusel ukse vahelt välja puges ja treppi mööda üles 
kargas. Rehepapp mõtles: see on vististi raha peremehe 
kägistaja, lükkas ukse kinni, viskas peerukoo põrandale 
ja hakkas siis ümber selitama. 

Tuba oli suur ja lai ja uksi igal pool seintel; mees 
luges ülepea kaksteistkümmend ust ja pidas aru, mis- 
sugust ta neist kõige esiteks pidi katsuma minema. «Seitse 
peab mõnikord õnnenumber olema!» ütles rehepapp ja 
hakkas nüüd sissetulemise uksest lugema kuni seitsmenda 
ukseni; aga uks oli lukkus ja ei tahtnud lahti minna. 
Kõige keharammuga vastu ust tõugates sai ta ometi 
aegamööda roostetanud lukust jagu, nii et uks lahti põrkas. 

Rehepapp leidis sisse astudes keskmise suurusega toa, 
kus ühe seina ääres pikk laud ja pink, teise seina ääres 
jälle ahi ja leeauk ahju ees seisid; ka mõned puuhalud 
olid lee kõrval põrandal. Need sütitas mees põlema ja 
nägi tulevalgel, et väike pada ja jahukauss ahju otsal 
seisid; ka natuke soola leidis ta soolavakakese põhjast. 

«Kas sa näed!» hüüdis rehepapp: «Ma leian siit 
kogemata toiduvara, vett on mul lähkris, mis joogiks 
kaasa võtsin, nüüd võin sooja körti keeta.» 

Üteldes seadis ta paja tulele, valas vee ja jahud sisse, 
riputas soola peale, segas pilpaga ümber ja keetis kördi 
valmis; valas siis kaussi ja tõstis lauale. Hele tuluke leel 
andis toale valgust, et tarvis ei olnud peergu põlema 
sütitada. Julge rehepapp istus laua taha, võttis lusika 
kätte ja hakkas sooja kördiga tühja kõhtu täitma. 

Korraga nägi ta, silmi üles tõstes, musta põlevate sil- 
madega kassi ahju otsal istumas, ei võinud mõista, kust 
elajas sisse oli saanud, sest et ta oma silmadega näinud, 
kuidas kass mööda treppi üles läinud. Seal põrutati väljast- 
poolt kolm pauku ukse pihta, nõnda et toa seinad ja 
põrand vabisesid; aga rehepapp ei kaotanud julgust, 
vaid hüüdis valju sõnaga: 

«Kellel pea otsas, astugu tuppa!» 

Silmapilk põrkas uks laiali lahti, must kass kargas 
ahju pealt maha ja pistis läbi ukse putkama, kusjuures tal 
suust ja silmist tulesädemed välja purskasid. 

Kui kass oma teed läinud, tulid neli pikka meest 
tuppa, kellel pikad valged rüüd seljas ja tulipunased müt- 
sid peas, mis nõnda sätendasid, et tuba üleüldse kui süda- 
päeva ajal valgeks läks. Mehed kandsid surnuraami õlgadel 
ja puusärk seisis raami peal, mis aga julgele rehepapile 
hirmu ei teinud. Sõnalausumata panid mehed puusärgi 
põrandale, läksid üksteise kannul uksest välja ja tõmba- 
sid ukse kinni. Kass mäugus ja kraapis ukse taga küün- 
tega, kui tahaks ta tuppa tulla, aga rehepapp ei pidanud 
temast lugu, vaid sõi rahulisti oma sooja körti. 

Peale kõhutäitmist tõusis ta laua tagant ja läks puu- 

särki vaatama; kangutas kaane pealt lahti, ja nägi väikese 
pika, valge habemega vanamehe kirstus. Rehepapp tõstis 
ta kirstust ja pani leele tule äärde end soendama. Ei 
väldanud ka kuigi kaua, seal hakkas vanataadike toibuma, 
liigutas käsi ja jalgu. 

Julgel rehepapil ei olnud vähemat hirmu: ta võttis 
kördivaagna ja lusika laualt ja hakkas vanameest söötma. 
Aga vanakesel läks lusikaga söötmisel aeg pikaks, selle- 
pärast sasis ta mõlema käega vaagnast kinni ja neelas 
kiiresti kõik kördi oma kõhtu. Siis ütles ta söötjale: 

«Ole terve, pojuke, kes sa minu vaese peale oled 
armu heitnud ja minu näljas ja külmas tarretanud keha 
toetanud. Selle heategemise eest tahan ma sulle kuning- 
likku palka tasuda, et sa eluilmas mind ei pea ära unus- 
tama. — Vaata, ahju tagant leiad sa tõrvatunglad, sütita 
üks neist põlema ja tule minuga kaasa. Enne seda pane 
uks tugevasti kinni, et vihane kass tuppa ei pääseks, kes 
sul kaela murraks. Hiljem tahame teda taltsaks teha, et 
temast kellelegi enam kahju ei või sündida.» 

Nõnda rääkides tõstis vanamees neljanurgelise, poole 
sülla laiuse paekivi põrandalt üles, mis kui kaas ühe 
keldri sisseminekut kinni kattis. Vanataadike astus treppi 
mööda eel ja rehepapp kartmata, põlev tõrvatungal käes, 
tema kannul, kuni nad koledasse sügavasse koopasse 
jõudsid. 

Suures keldrivärki võlvitud koopas seisis rahalasu, 
kõige kõrgema heinasao taoline, pool hõbedat, pool kulda. 
Vanake võttis seinakapist peotäie vahaküünlaid, kolm 
pudelit joodavviina, suitsetatud seakintsu ja leivakaku 
välja, siis ütles ta rehepapile: 

«Ma annan sulle kolm päeva aega seda rahakogu 
lugeda ja ära jagada. Sa pead rahahunnikud kahte osasse 
jagama, nõnda et mõlemad hunnikud ühetasaseks saavad, 
kummaski enam ega vähem ei leita ja ühtki üle ei jää. 
Seni kui sina rahajagamist toimetad, tahan ma seina äärde 
magada heita, aga hoia ennast, et sa jagamisel pisematki 
eksitust ei tee, muidu kägistan ma sind surnuks.» 

Rehepapp hakkas sedamaid tööle ja vanamees heitis 
seina äärde puhkama. Et vähemat eksitust ei peaks juh- 
tuma, toimetas rehepapp jagamist nõnda, et ta iga kord 
kaks ühesugust raha võttis, kas taalrid, rublatükid, kuld- 
raha või peenikest hõberaha; neist pani ta ikka ühe pahe- 
mat, teise paremat kätt hunnikusse. Kippus tal jõud lõp- 
pema, siis rüüpas ta pudelist karastust, võttis mõne suu- 
täie leiba ja liha, mispeale ta uue rammuga tööd edasi 
ajas. 

Selleläbi, et ta öösel pikka aega ei maganud, vaid vii- 
bimata tööd edasi toimetas, sai ta teise päeva õhtul jaga- 
misega valmis; aga üks pisuke hõberaha oli üle jäänud. 
Mis nüüd teha? Julgel rehepapil ei olnud selle pärast 
muret, ta tõmbas noa taskust, pani tera rahatüki keskkoha 
peale, ja lõi kiviga noa selga, nõnda et raha kahte tükki 
kargas. Ta pani ühe poole parema käe hunniku ja teise 
poole pahema käe hunniku otsa, äratas siis vanamehe 
magamast ja kutsus teda oma tööd vaatama. 

Kui nüüd vanamehe silm ülejäänud rahapoolikuid 
mõlema hunniku otsas leidnud, langes ta rõõmuhõiska- 
misega rehepapi kaela ümbert kinni, silitas siis tükk aega 
tema palgeid ja ütles viimaks: 

«Tuhat, tuhat tänu sulle, julge noormees, kes sa mind 
pikast igavast vangipõlvest oled päästnud. Ma olen juba 
mitusada aastat siin oma varandust pidanud valvama, sest 
et kuskilt ei leidnud, kellel küllalt julgust või osavat 
aru peas oleks olnud, miska ta raha nõnda oskaks jagada, 
et midagi üle ei jääks. Sellepärast pidin mina neid oma 
vandetõotuse järele kõiki üksteise järel kägistama, ja et 
neist keegi enam tagasi ei saanud minna, sellepärast ei 
ole viimasel kahesajal aastal keegi enam siia usaldanud 
tulla, ehk mina küll iial ühtki ööd ei lasknud mööda 
minna, kus ma rahaga ei kõlistanud. Sina, õnnelaps, pidid 
mulle ootamata päästjaks tulema, kui mul viimne lootus 
kippus lõppema ja ma igavest vangipõlve kartsin. Tänu, 
tuhat tänu sulle sinu heategemise eest. 

Ühe rahahunniku saad sa endale vaevapalgaks, aga 

teise hunniku pead sa vaestele jagama, minu raskete 
pattude lepituseks, sest et mina sel ajal väga tige ja üle- 
kohtune inimene olin, kui ma maa peal elades seda varan- 
dust endale korjasin. Ühe töö pead sa veel mulle ja 
sinule enesele kasuks toimetama. Kui sa siit üles lähed, 
ja suur must kass sul trepi peal vastu tuleb, siis püüa ta 
kinni ja poo üles. Siin on kütke, millest ta enam lahti ei 
pääse. > 

Seda üteldes tõmbas ta pastlapaela jämeduse peeni- 
kestest kuldtraatidest punutud nööri oma põuest, andis 
selle rehepapile, ja kadus siis, kui oleks ta maa põhja 
vajunud, tema silmist. Aga sel silmapilgul tõusis kär- 
gatus, kui oleks kõik maapõhi rehepapil jalgade all 
pihuks ja põrmuks lõhkenud. Küünal kustus ära ja pilkane 
pime oli rehepapi ümber. 

Ometi ei lõpetanud ootamata juhtumine tema julgust. 
Ta otsis käsipidi teed, kuni ta trepile sai, ronis siis ast- 
meid mööda üles ja sai esimesse tuppa, kus ta tulles körti 
oli keetnud. Ehk küll tuluke juba ammugi leelt kustunud, 
leidis ta ometi tuha seest veel tulekibemeid, miska tule 
võis üles puhuda. Kirst seisis praegu veel raamil, aga 
vanakese asemel magas suur must kass kirstus. Rehepapp 
sasis tema peast kinni, tõmbas kuldnööri lingus temale 
kaela ümber ja riputas ta toaseina tugevama raudnaela 
külge üles. Siis heitis ta ise põrandale puhkama. 

Teisel hommikul vast tuli ta müüride alt välja ja 
võttis teed lähemasse kõrtsi, kus ta tulles oli olnud. Kõrt- 
simehe rõõm ja imestus olid otsata, et võõras mees veata 
ja elusalt oli pääsnud. Aga rehepapp ütles: 

«Muretse mulle hea hinna eest paarkümmend tündrist 
kotti ja palka hobuseid, miska ma varanduse ära viia 
võin.» 

Sellest märkas kõrtsmik, et võõra mehe teekäik ei 
olnud tuulde läinud, ja talitas sedamaid rikka mehe taht- 
mist. 

Kui nüüd rehepapp rahva suust oli kuulnud, missu- 
gused vallad vanal ajal lossiperemehe valitsuse all olid 

seisnud, jagas ta kolmanda osa vaeste varandusest nendele 
valdadele, andis kaks osa kohtu kätte, et seda pidi vaes- 
tele jagatama, ja läks siis oma varandusega kaugele maale 
elama, kus teda keegi ei tundnud. Seal pidavat veel täna- 
päevani mõned tema sugulastest kui rikkad mehed elama 
ja oma suguvanema julgust õnnistama, kes selle varan- 
duse oli võitnud. 


ODS ODEII OD DIA GODECIOITODSII 


KUIDAS KUNINGAPOEG KARJAPOISIKESE- 
PÕLVES ÜLES KASVAS 


Ükskord oli kuningas, kes väga heldesti ja armulikult 
oma alamaid valitses, nõnda et kõiges kuningriigis ühtki 
inimest ei leitud, kes teda ei oleks õnnistanud ja temale 
elupäevade pikendust soovinud. Kuningas elas juba mõnda 
aastat õnnelikus abielus, aga neile ei olnud ainustki last 
antud. Suur oli sellepärast tema ja kõigi alamate rõõm, 
kui kuningaproua pojakese ilmale tõi; aga tema emasüda 
ei pidanud kaua seda õnne maitsma. Kolm päeva pärast 
poja sündimist vajusid tema silmad surma unel kinni, nii 
et nad midagi enam siin ilmas ei võinud näha, misläbi 
poeg vaesekslapseks ja kuningas leseks jäi. 

Otsata raske oli kuninga leinakurbus armsa proua 
surma üle; temaga leinasid üheskoos riigi alamad, nii et 
kuskil rõõmsat silma ei leitud. Alamate tungil kosis 
kuningas küll kolme aasta pärast teise abikaasa, siiski ei 
olnud temal uue nooriku valitsemisel seda õnne kui esime- 
sel kosimisel; ta oli tuikese matnud ja kulli asemele saa- 
nud, nagu, paraku, mitmele lesele juhtub. Kositud noorik 
oli valju südamega õel naisterahvas, kes ei kuningale ega 
alamatele head ei näidanud. Endise proua poega ei võinud 
ta oma silma all kannatada, sest et ta kartis, riigi valit- 
sus võiks võõraspoja kätte saada, keda alamad tema 
kadunud ema pärast armastasid. 

Tige kuningaproua pidas sellepärast kurja nõu, poi- 
sikest kuhugi salamahti kõrvale saata, kust teda kuningas 

enam leida ei või; poisikest ära hukata ei olnud tal jul- 
gust. Keegi nurjatu vanaeit oli maksu eest kurja asja 
toimetusel kuningaproua abiline. Selle ülekohtuse naise 
kätte anti ühel ööl laps ja saadeti salateel kaugele, kuhu 
teda vaestele inimestele kasvandikuks pidi antama. Teel 
riisus vanaeit kõik peenikesed riided lapse seljast ja pani 
teised hilbud temale ümber, et keegi pettust ei märkaks. 
Vanaeit oli kuningaprouale kindla vandega tõotanud, et ta 
kellelegi inimesele kohta ei nimeta, kuhu kuningapoeg 
oli viidud. 

Lapsevaras ei julgenud päevavalgel käia, sest et ta 
tagaotsijaid kartis, sellepärast viibis temal teekäik pikale, 
enne kui ta varjulise koha leidis, kus kuninglik laps aset 
pidi saama. Üksikusse metsatalusse, kuhu palju iial võõra 
inimese jalg ei saanud astuma, anti varastatud kuninga- 
poeg kasvandikuks ja maksti peremehele sada rubla kasva- 
tamise vaeva. Õnneks kuningapojale oli, et ta heade ini- 
meste juurde saanud, kes tema eest niisamuti hoolt kand- 
sid, kui oleks ta nende lihalik laps olnud. Terase vaimuga 
poisike tegi neile mõnikord nalja, iseäranis, kui ta ennast 
kuningapojaks nimetas. Rohkest kasvatamisehinnast mär- 
kasid nad küll, et poisike õiguse rajalt kõrvale läinud, isa* 
või ema poolt suurematsugu rahva laps võis olla, ometi ei 
ulatanud neil mõtted iial nii kõrgele, et nad seda oleksid 
võinud tõeks pidada, mis laps rumalast peast enesest 
kiitis. 

Igamees võib isegi arvata, missugune suur ehmatus 
sel hommikul kuningakojas tõusis, kui leiti, et pojuke 
öösel oli ära varastatud, ja nii imelikul viisil, et keegi ei 
olnud kuulnud, ega pisemaid varga jälgi järele jäänud. 
Kuningas nuttis mitu päeva kibedasti oma kadunud poega 
taga, keda ta oma õndsa abikaasa pärast seda enam armas- 
tas, mida vähem ta teisest abikaasast õnne leidis. Küll 
otsiti kaua aega igalt poolt ja nuusiti kadunud lapse jälgi 
taga, tõotati suurt vaevapalka igaühele, kes selle poolest 
midagi märki võiks anda, ometi vajus kõik tühja, poisike 
näitas kui ära sulanud olevat, nii et ühegi otsija silma 

temast põrmukest ei paistnud. Ükski inimene ei osanud 
niisugust salaasja seletada, mõned arvasid kurjavaimu 
või nõiduseväe lapse olevat viinud. Sinna üksikusse met- 
satalusse, kus kuningapoeg elas, ei olnud ükski otsija 
oma sammu viinud, niisama vähe võisid kuulutused sinna 
ulatada. 

Seni kui teda kodus surnuna taga nuteti, kasvas 
kuningapoeg metsa varjul priskesti üles, kuni ta selle 
vanuseni jõudis, et juba asjatalitust võis ette võtta. Seal 
näitas ta igas kohas imelikku tarkust, nii et kasuvanemad 
sagedasti pidid tunnistama, kuidas siin muna kanast palju 
targem oli. Š 

Kuningapoeg oli juba rohkem kui kümme aastat 
metsatalus elanud, seal tõusis tal igatsus südamesse muile 
rahvaile minna. Ta palus kasuvanematelt luba, enda käe 
peal leivapalukest minna teenima, üteldes: «Mul on mõis- 
tust ja rammu küllalt, et teiste abita oma pead võin toita. 
Siin üksikus elus läheb mul aeg väga igavaks.» 

Ehk küll kasuvanemad esiotsa väga vastu tõrkusid, 
siiski pidid nad viimaks poisikesele järele andma ja tema 
igatsemist täitma. Peremees läks ise teda saatma ja temale 
mõnusat paika kuulama. Ühes külas leidis ta nõuka talu- 
peremehe, kellele karjapoissi tarvis läks, ja et kasvandik 
ise seesugust ametit endale soovis, siis sobitati kaup seda- 
maid valmis. Ehk küll kaup aasta peale kinnitati, tehti 
veel iseäranis tingimine, mille järele poisil igal ajal luba- 
tud oli ennast teenistusest lahti päästa ja kasuvanematele 
tagasi minna. Niisamuti tahtis peremees, kui tema poisiga 
rahul ei oleks, teda enne aastat priiks lasta, aga mitte 
kasuvanemate teadmata. 

Küla, kus kuningapoeg teenistust saanud, seisis suure 
maantee ligidal, kust iga päev palju inimesi mööda käis, 
niihästi alamaid kui ülemaid. Karjapoiss-kuningapoeg 
istus sagedasti maantee ääres ja tegi teekäijatega juttu, 
kus ta mõndagi uudist kuulis, mis temal sinnaajani alles 
teadmata olnud. 

Seal juhtus ühel päeval keegi hallide juuste ja pika 

valge habemega vanamees teed käies sinna tulema, kus 
kuningapoeg kivi otsas istudes suupilli puhus, seni kui 
lojused vaikselt rohumaal sõid; tahtis ükski loom teistest 
kaugemale minna, kihutas karjase koer teda tagasi. Vana- 
mees vaatas tükk aega poissi ja tema karja, astus siis 
mõne sammu ligemale ja ütles: 

«Minu arvates ei ole sina mitte karjapoisiks sündi- 
nud.» 

Poiss kostis: «Võib olla; ma tean niipalju, et mina 
valitsejaks olen sündinud, ja siin esimest valitsemiseametit 
õpin. Kui asi neljajalgsetega mõnusasti korda läheb, ehk 
katsun siis edaspidi kahejalgsetega oma õnne.» Vanamees 
vangutas kui imestades pead ja läks oma teed. 

Teine kord sõitis uhke tõld mööda, kus üks naisterah- 
vas kahe lapsega sees istus, kutsar puki peal ja toapoiss 
tõlla taga aset pidas. Kuningapojal oli parajasti torbikutäis 
nopitud maasikaid käes, mis uhke saksa-naisterahva silma 
ulatas ja temale marjahimu sünnitas. Ta käskis kutsaril 
hobused kinni pidada, ja hüüdis tõlla aknast sundides: 

«Tattnina! too marjad siia, ma annan sulle paar kopi- 
kat saiaraha!» 

Karjapoiss-kuningapoeg tegi, kui ei paneks ta hüüd- 
mist tähele ega arvaks käsku endale antud, nõnda et 
naisterahvas teist ja kolmat korda pidi hüüdma, mis nii- 
samuti tuulde läks. Seal hüüdis ta toapoisile tõlla taha: 

«Mine, tee sellele tattninale kõrvad pähe, et ta minu 
käsku kuuleb.» 

Toapoiss ruttas jalapealt saadud käsku täitma. Enne 
kui ta sinna jõudis, oli karjapoiss kivi otsa püsti tõus- 
nud, tugeva vembla kätte võtnud ja kärgatas sealt toa- 
poisile vastu: 

«Kui sul himu ei ole verist pead leida, siis ära tõsta 
sammu ligemale, või ma lõhun sul silmad.» 

Toapoiss läks tagasi ja kuulutas prouale oma lugu. 
Proua hüüdis vihaselt: 

«Lurjus! Kas sina tattnina-poisikest hakkad kartma! 
Mine, võta marjatorbik vägisi tema käest, ma tahan 

temale näidata, kes mina olen, pealegi veel tema vane- 
matele lasta nuhtlust anda, kes teda paremini ei osanud 
kasvatada.» 

«Ohoo!» hüüdis karjapoiss, kes antud käsku oli kuul- 
nud. «Nii kaua kui mul veel eluvaimu liikmetes on, ei tohi 
keegi vägisi minu käest võtta, mis õiguse pärast minu 
omandus on. Ma tambin igamehe peeneks, kes minu käest 
maasikaid tuleb röövima!» Üteldes sülitas ta pihku ja kee- 
rutas vemmalt pea ümber, et tuul aga vingus. 

Seda nähes ei olnud toapoisil pisemat lusti lugu kat- 
suma minna; aga proua oli raske ähvardamisega ära sõit- 
nud ja ütelnud, et tema seda sõimu iial nuhtlemata ei taha 
jätta. 

Teised karjapoisid, kes eemalt juhtunud tüli olid 
kuulnud ja näinud, rääkisid õhtul kodus igaüks seda lugu 
oma pererahvale. Seal tõusis nüüd kõigile hirm, et neile 
ehk liiga hakatakse tegema, kui suur proua poisikese 
rumalat vastutõrkumist kohtusse läheb kaebama ja asja- 
lugu tullakse läbi kuulama. 

Kuningapoja peremees sõitles teda kurjasti selle 
pärast, üteldes: «Mina ei tule sinu eest kostma; albi leiba, 
mis sa oled sisse sõtkunud, võid sa ise küpsetada ja ära 
süüa.» 

Kuningapoeg kostis: «Küllap sellega korda saan, see 
on minu asi. Jumal on mulle enesele suu pähe ja keele 
suhu loonud, miska ma enda eest võin kosta, kui tarvis 
on; mina ei tule teid paluma oma eest kostma. Oleks proua 
viisakasti maasikaid küsinud, ma oleksin neid temale 
andnud, aga kuis tohtis ta mind tattninaks sõimata? — 
Minu nina on iga päev tatist niisama puhas olnud kui 
temalgi.» 

Proua oli kuningalinna sõitnud, kus tal midagi kiire- 
mat talitust ei olnud, kui häbemata karjapoisi lugu koh- 
tussse kaevata. Ei väldanud ka kuigi kaua, seal hakati 
asja läbi kuulama ja anti käsk, poisike peremehega seltsis 
kohtu ette tuua. Kui kohtusulased külasse tulid käsku 
täitma, ütles kuningapoeg: 

«Minu peremehel ei ole selle asjaga midagi tegemist; 
mis mina olen teinud, seda pean mina ka vastama.» 

Nüüd taheti tal käed selga kinni siduda ja teda vangi 
viisil kohtu ette viia; aga ta tõmbas terava noa oma 
taskust, põrkas paar sammu teistest eemale, pani noa otsa 
südame kohale ja hüüdis: 

«Elusalt ei tohi mind keegi siduda! Enne kui teie käsi 
mind siduma tuleb, vajutan ma noatera oma südamesse! 
Minu surnukeha võite siduda ja temaga teha mis tahate; 
aga nii kaua kui mul eluvaimu veel sees on, ei tohi ükski 
hing köit ega ahelat minu külge panna! Kohtu ette tahan 
ma tõrkumata astuda oma tüli seletama, vangi viisil ei 
lase ma ennast viia.» 

Tema julgus oli kohtusulased nõnda ära ehmatanud, 
et nad tema ligidale ei usaldanud astuda, kartes, et kui 
poiss ülemeeles endale otsa teeb, seda neile süüks saaks 
antama. Ja et tema ise heal meelel lubanud nendega 
tulla, pidid nad sellega leppima. 

Tee peal panid kohtusulased iga päev enam imeks, 
mis mõistlik ja osav nende vang oli, kes igas asjas 
paremini otsust mõistis anda, kui nende pea-oid oleks 
kandnud. 

Veel palju suurem oli kohtumõistjate imestus, kui nad 
põisikese suust asjalugu kuulsid, kes otsast otsani kõik 
nõnda ära seletas, et temale viimaks õigus pidi antama 
ja teda süüst vabaks mõistetama. Kui kuningas suurtsugu 
proua suust kohtuotsust oli kuulnud, ja proua palumist 
mööda asjalugu endale lasknud rääkida, pidi ka tema 
kohtumõistjatele õigust andma ja poisikese nuhtlemata 
jätma. 

Nüüd paisus suurtsugu naisterahva süda tulises vihas, 
nii et ta lõhkema kippus; ta turtsus kui vihane kass koera 
peale, et üks tattnina talupoja-poisike tema vastu õigust 
oli saanud. Ta kaebas oma meelehaigust kuningaprouale, 
kes, nagu ta teadis, kuningast palju valjum oli. 

«Minu abikaas» — ütles kuningaprova — «on üks 
vana müts ja tema kohtumõistjad üheskoos lambapead! 

Kahju, et teie asja kohtusse kaebasite ja kohe esiotsa 
minu juurde ei tulnud; mina oleks teie tüli sedamaid tei- 
siti talitanud ja teile õiguse andnud. Nüüd, kus asi kohtu 
läbi toimetatud ja kuninga poolt kinnitatud on, ei ole mul 
kogunisti enam võimalik avalikult asja paremale korrale 
seada; aga me peame isekeskis nõu pidama, kuidas me 
salamahti poisile nuhtluse võime peale panna.» 

Kaebajal naisterahval tuli õnnekorral meelde, et tema 
vallas väga kuri taluperenaine elas, kus orjad iial pikemat 
paika ei tahtnud pidada, ja peremees tunnistavat ise, et 
nende peres hullem lugu on kui põrgus. Kui nüüd võima- 
lik peaks olema, ninatarka poisikest sinna peresse karja- 
poisiks panna, siis saaks tema vististi raskemat nuhtlust, 
kui ükski kohtuotsus temale võiks mõista. 

«Mina tahan sedamaid asja teie tahtmist mööda kor- 
rale talitada,» ütles kuningaproua, laskis ühe truu sulase 
oma ette kutsuda ja õpetas temale, kuidas ta asja pidi 
toimetama. Oleks tema hing seda võinud teada, et karja- 
poiss tema ära tõugatud kuningapoeg oli, siis oleks ta 
kuningast ja kohtust hoolimata poisikese otsekohe surma 
saatnud. 

Niipea kui taluperemees kuningaproua käsu oli saa- 
nud, laskis ta karjapoisi oma teenistusest lahti ja tänas 
õnne, et ta nii hõlpsalt enese naha oli päästnud. Kuninga- 
proua sulane viis ise poisikese sinna talusse, kuhu teda oli 
sunnitud. Tige perenaine hõiskas rõõmu pärast, et 
kuningaproua temale karjapoisi toimetanud, ühtlasi ka 
luba andnud, temaga teha, kuidas perenaine ise tahab, sest 
et poisike väga kangekaelne olevat, kes head sõna iial 
kuulda et võta. Sel päeval ei tundnud ta uue veskikivi 
kõvadust, sellepärast lootis ta vanal viisil temaga jah- 
vatada. 

ÜVürikese aja pärast pidi aga naisekujuline põrguhark 
ära tundma, et aiamulk siin kõrgem oli, kui tema hüppa- 
mine võis ulatada, sest et poisikesel väga visa süda sees 
oli, kes oma õigusest kriipsu väärt järele ei andnud. 
Utles perenaine ilmaasjata kurja sõna, siis sai ta kohe 

tosina vastu; tahtis ta kätt poisi vastu üles tõsta, seal sasis 
poiss kas kivi, puuhalu või mis talle parajasti kätte juh- 
tus, maast ja hüüdis eemalt: 

<Ara usalda sammu täit ligemale tulla, või ma lõhun 
sul silmad ja tambin su keha pudruks!» 

Seesugust juttu ei olnud eit veel eluilmas kellegi, 
kõige vähem teenijate suust kuulnud; peremees aga rõõ- 
mustas salamahti, kui ta nende tüli kuulis, ega läinud 
naisele appi, sest et poisike oma kohust täitis. 

Perenaine püüdis nüüd näljaga karjapoissi taltsutada, 
et ta temale süüa ei andnud; aga karjapoiss võttis vägisi 
leivakaku, kust kätte sai, ja lüpsis karjas lehmanisast 
piima leiva kõrva märjaks, nõnda et näljahammas temal 
kõhtu ei tulnud näpistama. Mida vähem perenaine karja- 
poisist võimust sai, seda enam püüdis ta oma tigedust 
mehe ja muu pererahva kaela lahutada. 

Kui kuningapoeg mõne nädala ülekohtust elu iga 
päev oma silmaga näinud, pidas ta nõu, perenaisele kõik 
kurjus kätte tasuda, aga nõnda, et maailm huntlasest 
lahti pääseks. Ta püüdis ettevõetud nõu täitmiseks kava- 
luse läbi tosina hunte, pani need ühte koopasse kinni ja 
andis neile iga päev ühe elaja söödaks, et metsalised 
nälga ei lõpeks. Kes jõuaks perenaise kurjust nüüd üles 
rääkida, kus õigus tema poole vajus, sest et poiss igal 
õhtul ühe veise vähem koju tõi, kui ta hommiku karja oli 
ajanud, ega iial pikemat vastust ei andnud kui: «Mets 
murdis maha!» Perenaine kisendas kui pöörane ja ähvar- 
das poisikest metsalistele roaks ette visata, aga poiss kos- 
tis naerdes: 

«Sinu vihane liha saab neile magusam maitsema!» 

Siis laskis ta hundid kolm päeva koopas söömata 
seista, ajas ühel ööl, kus pererahvas magas, karja laudast 
välja ja pani oma kaksteistkümmend hunti nende asemele 
lauta ja ukse tugevasti kinni, et metsalised välja ei pää- 
seks. Kui asjad niikaugele joonde olid seatud, andis ta 
jalgadele nõu ja läks pakku, sest karjapoisi-teenistus oli 
temale juba ammugi vastumeelseks läinud; pealegi tundis 

ta nüüd parajat rammu, miska suuremaid töösid ette võis 
võtta. 

Oh sa kallis aeg, mis nüüd hommikul sündis, kui 
perenaine lauta läks lojuseid välja laskma, ja lehmi tahtis 
hakata lüpsma! Vihased, näljas hundid kargasid üheskoos 
tema kallale, murdsid ta maha ja neelasid riietega tükkis 
nahka, et muud üle ei jäänud kui keel ja süda, mis metsa- 
listelegi ei kõlvanud, sest et nad väga mürgised olid. Ei 
olnud peremehel ega pererahval selle õnnetuse üle pike- 
mat kurvastust, vaid igamees tänas õnne, et ta põrgulise 
käest oli pääsnud. 

Kuningapoeg oli mõne aasta mööda maailma ümber 
käinud, üht ja teist ametit katsunud, ometi ei kuskil kaua 
paika pidanud, sest et lapsepõlve mälestused, mis kui une- 
näod ärksalt tema silma ees seisid, ühtepuhku temale 
meelde tuletasid: sina oled kõrgemasse seisusesse sündi- 
nud. Aeg-ajalt juhtus ta selle vanamehega kokku, kes teda 
karjapoisi-ametis juba lapsepõlves kord vaatamas käinud. 

Kaheksateistkümne aasta vanuselt võttis kuningapoeg 
kellegi aedniku juures teenistust ja soovis aedniku-ametit 
õppida. Selsamal ajal juhtus kogemata lugu, misläbi tema 
elukord teisiti pidi minema. See ülekohtune vanaeit, kes 
teda kuningaproua käsul varastanud ja metsatalusse kas- 
vandikuks viinud, tunnistas surmavoodil kirikuõpetajale 
tehtud ülekohtu üles, sest et tema patukoorma all vae- 
vatud hing enne rahu ei leidnud, kui ta kuritöö avalikuks 
sai teinud; ta nimetas ka talu, kuhu ta lapse oli viinud, 
ehk ta küll sellest midagi pikemat ei teadnud, kas laps 
elama jäänud või ära surnud. Kirikuõpetaja ruttas seda- 
maid kuningale rõõmusõnumeid viima, kust kadunud poja 
jälgi pidi otsitama. 

Kuningas ei rääkinud kellelegi oma teadmisest ühtki 
sõna, vaid laskis silmapilk ratsahobuse sadulasse panna 
ja läks kolme ustava sulasega kadunud poja jälgi taga 
ajama. Kui nad mõne päeva pärast metsatalusse jõudsid, 
tunnistasid peremees ja perenaine asja tõeks, etneile nii ja 
nii kaua aja eest üks poeglaps kasvandikuks toodud, sada 


366 


rubla kasvatamisevaevaks ette makstud, mispärast nad 
kohe arvanud, et laps suurema rahva oma võis olla, ehk 
neile küll iial seda mõtet ei tulnud, et laps kuninglikust 
soost pidi olema, vaid nemad igakord naljaks pidanud, 
kui laps ennast kuningapojaks nimetanud. Metsatalu 
peremees läks ise kuningat sinna külasse juhatama, kuhu 
tema poisikese karjapoisiks oli andnud, ei mitte enese, 
vaid poisikese tahtmist mööda, kes kauem üksikus kohas 
ei tahtnud elada. 

Suur oli tema, aga veel suurem kuninga ehmatus, kui 
nad nooreks meheks kasvanud poissi enam sealt ei leid- 
nud ja täielikke jälgi pererahva käest teada ei saanud. 
Rahvas teadis niipalju jutustada, et poiss ühe suurema 
proua kaebuse peale kohtu ette viidud, teda seal küll 
vabaks mõistetud ja lahti lastud. Aga hiljem tulnud 
kuningaproua sulane, kes poisikese tema käest võtnud ja 
ühte teise valda teenima viinud. Kuningas tõttas nüüd 
sinna, leidis ka pere, kus tema poeg lühikese aja olnud, 
siis aga ära põgenenud, nõnda et nad hiljem enam midagi 
temast ei olnud kuulnud. Kust nüüd umbes jälgi pidi 
otsitama, ja kes otsijatele teed pidi juhatama? 

Kuningas kahetses raske murekoorma all oma õnne- 
tust, et teele aetud jäljed tema silmast ära kadunud. Seal 
astub üks vanamees tema ette, seesama, kes enne seda 
mõnikord kuningapojaga koos oli olnud, räägib, kuidas 
ta eluteel ühe niisuguse noormehega aeg-ajalt ühte juh- 
tunud, teda esimest kord karjas ja hiljem mõnes muus 
teenistuses näinud, sellepärast olevat temal lootust kadu- 
nud noormehe jälile saada. Kuningas tõotas vanamehele 
rohkesti jalavaeva tasuda, kui ta teda poja jälile võiks 
juhatada, käskis ühe sulase hobuse seljast maha tulla ja 
vanameest tema asemele hobuse selga astuda, et nemad 
kiiremasti võiksid edasi minna. Aga vanamees ütles nae- 
ratades: «Nii palju kui teie hobused jõuavad joosta, või- 
vad minu jalad ammugi käia; need on maailmas enam teed 
mõõtnud kui ükski hobune.» 

Nädala pärast said nad kuningapoja jälgedele ja leid- 

sid ta ka üles, kes, nagu juba ülemal nimetasime, para- 
jasti ühe uhke mõisa rohuaias kärneriametit oli õppimas. 
Otsata suur oli kuninga rõõm kadunud poega üles leides, 
keda tema juba mitu aastat kui surnut järel nutnud. Nüüd 
langesid rõõmupisarad tema palgeile, kui ta poja kaela 
ümbert kinni võttis, teda vastu rindu pigistas ja temale 
suud andis. Siiski pidi ta poja suust sõnumeid kuulma, 
mis ülesleidmise rõõmu vähendasid ja uut kurbust tema 
südamesse sünnitasid. Kärneril oli noor priske tütar, ilu- 
sam kui kõik roosid ja lillekesed uhkes rohuaias, ühtlasi 
vaga ja ilmasüüta kui taeva ingel. Sellele tütarlapsele oli 
kuningapoeg oma südame andnud ja tunnistas isale nüüd 
avalikult, et tema muud suurematsugu naisterahvast ei 
taha kosida, vaid üksnes kärneritütart endale abikaasaks 
võtta, ennemini kuningriigist kui piigakesest lahkuda. 

«Tule aga koju,» ütles kuningas — «küll me siis 
selle asjaga korda saame.» 

Poeg palus nüüd isa käest kalli kuldsõrmuse, pistis 
kõikide nähes piiga sõrme ja ütles: 

«Selle sõrmusega kihlan ma sind endale, saagu aeg 
lühem või pikem viibima, siiski tulen ma sulle kosja, et 
sind oma koju viia.» 

Aga kuningas ütles: «Ei, mitte nõnda, asi peab 
teisiti korrale toimetatud saama!» tõmbas tütarlapse sõr- 
mest sõrmuse ja raius selle oma mõõgaga kahte tükki, 
andis siis poole sõrmust oma pojale ja teise poole kärneri- 
tütrele, üteldes: 

«Kui teid jumal paariks on loonud, siis saavad sõr- 
muse osad omal ajal iseenesest kokku sulama, et kellegi 
silm kohta ei leia, kust sõrmus enne katki oli raiutud. 
Nüüd hoidke igaüks oma sõrmuse poolikut, kuni aeg täide 
saab minema.» 

Kuningaproual kippus süda viha pärast lõhkema, kui 
tema võõraspoeg, kelle ta igavesti peidetud arvas olevat, 
koju tagasi tuli, ja nüüd seadust mööda kuningriigi pidi 
pärima, sest et kuningal teisest abielust üksnes kaks tütart 
olid sündinud. Kui paari aasta pärast vana kuninga silmad 

kinni läinud, tõsteti tema poeg kuningaks. Ehk küll võõ- 
rasema temale rasket ülekohut oli teinud, siiski ei läinud 
tema kurja kurjaga tasuma, vaid jättis nuhtluse jumala 
kohtu hooleks. 

Et nüüd võõrasemal vähematki lootust ei olnud väi- 
mehe läbi üht oma tütardest aujärje peale saada, pidas ta 
salaja nõu üht kuninglikku neitsit oma sugulaste hulgast 
noorele kuningale abikaasaks juhatada. Aga kuningas kos- 
tis lühidalt: 

«Ma ei taha! Mul on omane juba ammugi valitud.» 

Kui lesk kuningaproua hiljemini kuulda sai, kuidas 
noor kuningas alamatsugu tütarlast tahtis kosida, kihutas 
ta riigi ülemaid taga, et nemad üheskoos selle vastu pidid 
seisma. Aga kuningapoeg jäi kindlaks ja ei andnud järele. 
Peale seda, kui nad tükk aega edasi-tagasi olid vaielnud, 
andis kuningas viimaks otsuseks: 

«Valmistagem suured lustipeod ja palugem kõik 
kuningatütred ja teised suurtsugu noored neitsid kokku, 
nii palju kui teie neid iial leiate, ja kui mina nende hul- 
gast ühe peaksin leidma, kes minu valitud pruudist ilu ja 
vagaduse poolest ülem peaks olema, siis tahan ma teda 
kosida. Aga kui seda ei juhtu, siis saab minu endine vali- 
tud piiga mulle abikaasaks. » 

Nüüd valmistati kuningakojas uhked lustipeod, mis 
kaks nädalat pidid vältama, et kuningal aega oleks neidu- 
sid silmitseda, kas keegi kärneritütrest üle jõuaks. Kõik 
ümberkaudsed kuningaprouad olid tütardega seltsis pidule 
palutud, ja et igaüks teadis, mispärast neid sinna oli palu- 
tud, sellepärast lootis ka iga tütarlaps, et õnnekord tema 
peale võis langeda. Juba olid pidud lõpu ligidal, aga noor 
kuningas ei olnud veel kedagi leidnud, kes temale meelt- 
mööda näitaks. Viimsel pidupäeva hommikul astusid üle- 
mad riigi nõumehed jälle kuninga ette ja ütlesid, mis vana 
kuninga leskproua neile oli õpetanud, et kui sel õhtul 
kuningas kosjaotsust selgeks ei tee, võiks rahva mäs- 
samist tulla, sest et kõik alamad kuningat abielusse soovi- 
vad. 

Kuningas kostis: 

«Ma tahan alamate tahtmist täita ja täna õhtul otsust 
anda.» 

Siis saatis ta teiste teadmata ustava sulase kärneritütre 
järele, laskis piiga salamahti sinna tuua ja õhtuni varjul 
pidada. Kui nüüd õhtul kuningakoda tulest läikis, ja kõik 
kuninglikud neitsid omas uhkemates ülikondades silma- 
pilku ootasid, kus neile kas õnne- või õnnetusekord pidi 
tulema, astus kuningas noore naisterahvaga pidude tuppa, 
kelle silmanägu nõnda rätikute sisse oli mähitud, et nina- 
ots vaevalt välja paistis. Aga mis esimesel silmapilgul kõi- 
gile silma ulatas, oli võõra neitsi lihtne ülikond, valgest 
peenikesest lõuendist tehtud, ei kuskil siidi, sametit ja 
kulda, nagu teistel, kes peast varbani siidi ja sametisse 
olid mähitud. 

Mõningad tõmbasid suud naerule, teised ajasid ninad 
vihakärssu, aga kuningas tegi, kui ei paneks ta seda 
tähele, päästis neitsikese pea rätikute mähkmest, astus 
siis piigaga lese kuningaproua ette ja ütles: 

«Siin on minu valitud neitsi, kelle ma abikaasaks 
tahan võtta, ja palun teid kõiki, kes siin koos on, endile 
pulma.» 

Lesk kuningaproua hüüdis vihaselt: 

«Mis karjas kasvanud mehest paremat võis loota! 
Tahate sinna tagasi minna, siis võtke oma orjatüdruk 
kaasa, kes vististi sigu oskab sööta, aga kuningale abi- 
kaasaks ei kõlba, sest et niisugune külatüdruk aujärje ära 
roojastaks!» 

Need sõnad paisutasid noore kuninga südame vihale; 
ta kostis valjusti: 

«Mina olen kuningas ja võin teha, mis ma ise tahan; 
siiski häda teile, et teže täna endist karjapoisi-põlve mulle 
meelde tuletasite; sellega olete ühtlasi ka seda inimest 
mulle uuesti meelde tuletanud, kes mind karjapoisi-põlve 
oli sundinud. Aga et keegi mõistlik inimene siga kotis 
ei lähe ostma, sellepärast tahan ma kõigile avalikult enne 
laulatamist näidata, et ma kuskilt endale paremat abi- 


370 


kaasat ei oleks võinud leida, kui sestsinatsest tütarlapsest, 
kes vaga ja puhas on kui taeva ingel.» 

Nõnda rääkides läks ta toast välja ja tuli natukese 
aja pärast sellesama vanamehega tagasi, keda ta karjase- 
põlves esimest korda oli näinud, ja kes hiljem kuninga 
tema jälile juhatanud. See vanamees oli väga kuulus 
Soome tark, kes kõiksuguseid salakunste mõistis. Kunin- 
gas ütles targale: 

«Kulla tark! avaldage meile nõiduse väel nende neit- 
site seespidist olemist, kes praegu siin toas seisavad, et 
meie näha saame, kes nende hulgast kõige enam väärt on, 
et mulle abikaasaks saada?» 

Tark võttis viinapudeli, lausus sõnad viina peale, 
palus, et neitsid kesk tuba kokku pidid astuma, ja riputas 
siis nõiaviinast igaühele paar piiska pähe, mispeale kõik, 
kuidas nad olid, püsti jalgel magama uinusid. 

Oh seda imet, mis nüüd ilmus! Üürikese aja pärast 
nähti kõik neitsid ümber moondatud, nii et kellelgi enam 
endist inimesekuju ei olnud, vaid nähti seal nende ase- 
mel mitmesuguseid metsalisi ja koduelajaid: mõned olid 
madudeks, huntideks, karudeks, kärnkonnadeks, sigadeks, 
kassideks, teised jälle kullideks ja muudeks kurjalindu- 
deks moondatud. Nende elajate keskel aga kasvas kaunis 
roosipuu, õilmetega kaetud, ja kaks tuikest istusid roosi- 
puu oksadel. See oli kuninga poolt abikaasaks valitud 
kärneritütar. 

Kuningas ütles: «Nüüd oleme igaühe sisu näinud ja 
ma ei lase ennast hiilgavast koorest petta!» 

Lesk kuningaproua tahtis viha pärast lõhkeda, aga 
mis see temale enam võis aidata, kus lugu nõnda avali- 
kult igaühe silma ees seisis. Seal suitsetas tark nõiarohtu- 
dega, kuni kõik neitsid unest ärkasid ja endised: inimese- 
kujud jälle välja paistsid. Kuningas võttis roosipõõsast 
sündinud armukese, küsis, kus tema sõrmusepool pidi 
olema, ja kui neitsi selle põuest oli võtnud, tõmbas ta ka 
oma sõrmusepoole taskust ja pani need peo peale, kus 
mõlemad silmapilk kokku sulasid, nii et kellegi silm pragu 

ega märki ei näinud, kust mõõgatera neid enne oli lahu- 
tanud. 

«Nüüd on ka minu kadunud isa tahtmine täidetud!» 
ütles kuningapoeg, ja laskis ennast veel selsamal õhtul 
kärneritütrega laulatada. Siis palus ta kõiki, kes seal 
olid, pulma; aga kuninglikud neitsid olid saanud kuulda, 
mis imet magamise ajal nendega oli sündinud, ja läksid 
nüüd, silmad häbi täis, igaüks oma koju tagasi. Seda suu- 
rem oli riigialamate rõõm, et kuningaproua seest- ja väl- 
jastpoolt laitmata inimeseloom oli. 

Pärast uhkete pulmapidude lõpetust laskis kuninga- 
poeg ühel päeval kõik ülemad riigikohtumõistjad kokku 
tulla, ja küsis nende käest, mis nuhtlust niisugusele kurja- 
tegijale peab tehtama, kes ühe kuningapoja salamahti 
lasknud ära varastada ja teda ühes taluperes karjapoisiks 
üles kasvatada; ja kui mehevanuseks kasvanud noormees 
õnne läbi viimaks endisesse seisusesse tagasi saab, siis 
peab ta üleannetuma suust veel sõimu kuulma. 

Kõik kohtumõistjad vastasid ühest suust: «Niisugune 
ülekohtune peab võllas surma leidma.» Kuningas ütles: 
<Hea küll! Laske lesk kuningaproua kohtu ette kutsuda!» 

Seal kutsuti lesk kuningaproua kohtutuppa ja kuu- 
lutati temale mõistetud kohtuotsust, kuidas ta võllas peab 
otsa leidma. Seda kuuldes kahvatas õel kuningaproua lub- 
jatud seina sarnaseks, langes noore kuninga ette põlvili 
maha ja hakkas armu paluma. Kuningas ütles: 

«Ma kingin teile elu ja ei oleks teid iial kohtu ette 
viinud, kui teie mind avalikult sellepärast taga järele ei 
oleks tulnud sõimama, mis mina teie ülekohtuse töö pärast 
olen pidanud kannatama. Aga minu kuningriigis ei ole 
teile enam pikemat eluaset ja viibimist. Veel tänapäeval 
pange oma asjad kokku, et enne kui päike alla veereb, 
minu linnast välja saate minema. Teenrid tulevad teid nii 
kaugele saatma, kuni ülerajapiiride jõuate. Hoidke ennast, 
et te elupäevil oma jalga enam minu piiridele ei tõsta, 
kus igaühel alamal luba on, teid kui hullu koera maha 
nottida. Teie tütred, kes ka minu kadunud isa lapsed on, 

võivad siia jääda, sest et nende hinged sest ülekohtust 
puhtad on, mis teie mulle olete teinud.» 

Kui lesk kuningaproua oli ära saadetud, laskis noor 
kuningas oma linna ligidale kaks ilusat eluhoonet ehitada, 
millest üks tema proua vanematele, teine jälle metsatalu 
peremehele kingiti, kes kuningapoja kehvas põlves 
armuga õli üles kasvatanud. 

Aga karjapoisikese-põlves kasvanud kuningas ja tema 
alamastsoost sündinud abikaasa elasid õnnelikult eluotsani 
ja valitsesid oma riigi alamaid nõnda armulikult kui vane- 
mad lapsi. 


ODO <OD EO CT ODDG CO XS CO DKK 


NALJAKAS HÄRJAMÜÜMINE 


Ühel talumehel oli kolm poega, kaks vanemat targad, 
kolmas natuke lühikese oiduga. Isa teinud enne surma 
seaduse, et vanemad pojad üheskoos talukoha enda kätte 
võtaksid ja nooremat venda toidaksid, kellest enese toit- 
jat palju loota ei olevat, ja kellele ta sellepärast suure- 
mat pärandust ei lubanud kui noore künnihärja. 

Et nüüd härja peremehel midagi künda ei olnud, 
sellepärast võtsid vanemad vennad kordamööda, täna üks, 
homme teine, noorema venna härja enda kätte künda. 
Teadu pärast muidugi, et igapäevane kündmine härga eli 
lähe kosutama, pealegi kui kündjal piits oma ja härg 
võõra päralt on. 

Seal tuleb ühel päeval kogemata üks võõras mees, 
näeb härja lugu ja pistab nooremale vennale parmu 
kõrva, üteldes: «Arvad sa härga adra ees kosuvat, kui ta 
iga päev teiste kätte künda annad? Ära ole alp, võta parem 
oma härg, müü turul ära ja pista rahakopikas karmani, 
siis sa tead, mis sul on.» Noormees märkas, et külamehel 
õigus oli, võttis vendade käest härja, söötis teda sügiseni, 
köitis siis kütke sarve külge ja tõttas turule minema. 

Tema tee käis suurest metsast läbi ja vinge tuul puhus 
puuladvad ühtepuhku tantsima. Kaks ligistikku puud trii- 
kisid kõikudes teineteise külge ja sünnitasid aeg-ajalt kiik- 
satusi. 

Korraga jääb härjakaupmees kuulama: vaata, jälle 
üks «kiiks!» kostis temale kõrva, seal küsib ta: 

«Mis? — kas sa küsid minu härga?» 

Kiiks! häälitseb puuladvalt vastu. 

Mees ütleb: «Härg on mul müüa, kui küsitud hinda 
tahad maksta, siis võta.» 

Kiiks! kõlab ülevalt. 

Mees küsib: «Tahad sa viiskümmend rubla anda, siis 
on kaup valmis?» 

Kiiks! kostab jälle vastuseks. «Noh,» ütleb mees, 
«olgu siis, kas tahad raha kohe maksta?» 

Tuulehoog puhkas vahel, sellepärast jäi mets vaiki. 

«Ehk kas aasta pärast?» Kiiks! kõlab vastuseks. 

«Hea küll,» ütleb mees, «mul on aega oodata. Aga 
sina, vanamees, pead ennast meile käemeheks lööma, et 
ma omast ilma ei jää,» ütleb ta kõrgele puukännule, mis 
tema ligi seisab: «kas tahad?» 

Kiiks! kõlab vastuseks. 

«Olgu siis,» — ütleb mees — «kaup on meil sobita- 
tud, täna aasta pärast tulen ma hinda pärima, ja sina, 
vennike, tõotad selle eest seista, et ma omast ilma ei 
jääl» 

Jälle: kiiks! 

Mees seob oma müüdud härja kütketpidi männipuu 
tüve külge, keda ta ostjaks arvab, ja läheb siis koju 
tagasi. 

Vennad küsivad, kuhu ta härja jätnud. 

Tema vastab: «Ma müüsin härja viiekümne rubla eest 
ühele külamehele.» 

«Kuhu raha jäi?» 

«Raha makstakse mulle täna aasta pärast; nõnda 
oleme kaupa teinud,» kostab noorem vend. 

«Vististi lasid sa ennast mõnest kelmist petta, nii et 
sa enam sabagi oma härjast ei näe, veel vähem raha,> 
ütlesid vennad. Noorem kostab vastu: 

«Sellepärast ei ole pisemat kartust. Kaup sai kind- 
lasti tehtud ja mul on tubli käemees, kes hinna omast 
käest maksab, kui ostja peaks tõrkuma, mida siin aga 
karta ei ole, sest et mõlemad ausad mehed on. Nad ei 

tinginud kopikatki maha, vaid lubasid ühe sõnaga, mis 
härja eest küsisin.» 

Aga ostja ja käemehe nime ega elukohta ei saanud 
vennad iial tema suust kuulda, mispärast nende esimene 
kartus ei vähenenud, et mõni üleannetu võrukael oma abi- 
mehega nende lollakat venda oli petnud. Müüja aga jäi 
selle peale kindlaks, et ta lubatud ajal oma raha kätte 
saab. 

Aasta pärast just selsamal päeval, kus ta mineval 
sügisel oma härja metsa ära müünud, läheb ta hinda 
pärima. Vaikne ilmuke ei kiigutanud metsas puie latvu, 
sellepärast ei olnud seal kuskil kohinat ega kiiksumist 
kuulda. Edasi minnes leiab ta koha, kuhu ta mineval 
aastal härja oli müünud, ka ostja ja käemees seisavad 
endisel paigal, aga härga ei olnud enam nähtaval; see 
võis tapetud või kellelegi teisele müüdud olla. Mees küsib 
männi käest: 

«Maksa mulle nüüd minu härja hind?» 

Mänd ei lausu sõnakest; niisama vähe teise ja kol- 
manda küsimise peale. 

«Oota, vennike!» hüüab mees — «ma tahan sul suu 
vallali teha!» — sasib tugeva vembla maast ja hakkab sel- 
lega männi tüve virutama, et kõik mets laksatades vastu 
kõlab. Vaata! ülekohtune kannatab valu, ei lausu sõna 
ega maksa hinda. 

«Olgu peale,» ütleb mees. — «Käemees peab võla 
pärast mulle vastama ja härja raha ära tasuma. Sa näed, 
vanamees, et ostja, koer, maksta ei taha, sellepärast pead 
sina mulle maksma, nagu meil kaup sai tehtud. Anna 
mulle härg tagasi, või viiskümmend rubla? Noh, mis sa 
veel köbeldad? Suu oli usinam lubamas kui käed maks- 
mas!» 

Känd ei võinud loodud kombel musta ega valget lau- 
suda, mispärast härjamüüja süda põlema süttis. 

<Tohoo! ülekohtused!» hüüab ta vihaselt — «ma 
näen, kelmid olete mõlemad!» Nõnda sõideldes hakkab 
ta kändu sugema. Äkitselt langeb vana mädanenud känd 

»Praginal tema tugevate hoopide all maha. Aga vaata imet! 
üks suur rahapott tema juurte alt tõuseb nähtavale, ser- 
vini hõberahaga täidetud, mis kes teab mil ajal vanasti 
sinna oli maha maetud. 

«Kas sa ülekohtust kelmi näed!» hüüab mees. «Ostja 
on olnud aus mees ja maksnud raha sinu kätte, mis sa 
tahtsid ära salata ja enesele hoida! Noh, selle eest oled 
paraja palga saanud, et ma su maha lõin. — Ära pane 
pahaks, aus mees!» ütles ta männile — «et sulle asjata 
mõned vopsud pihta andsin; aga sul enesel on suurem pool 
süüd; miks sa õigel ajal suud lahti ei teinud ja mulle ei 
ütelnud, et sa raha temale olid maksnud, kes meid mõle- 
maid püüdis petta.» 

Siis võttis ta rahapoti õlale ja tõttas kodu poole 
minema. Raske koorem sundis teda sagedasti puhkama. 
Teel juhtus kirikuõpetaja temale vastu tulema ja küsib: 

«Mis sa nii rasket oma kuklal kannad?» 

Mees kostab: «Mineval aastal müüdud härja hinda, 
mis mulle täna kätte tasuti,» ja räägib siis pikemalt oma 
lugu, kuidas käemees teda püüdnud petta ja mispärast ta 
tema maha löönud. 

Kirikuõpetaja, kes teda kui lolli tunneb, märkab kohe, 
kuidas rahaga lugu oli olnud, aga mõtleb ühtlasi: on 
temale kogemata õnne juhtunud, siis võib ta ka mulle 
mõne rubla meeleheaks anda. 

«Anna mulle, vennike, ka üks kamalutäis oma rikku- 
sest, siis on sul kergem kanda?» 

Mees viskab temale pihutäie: «Säh, võta!» 

Õpetaja ütleb: «Anna teine veel minu prouale.» 

Mees annab niisamuti ka tema mõlemale tütrele, iga- 
ühele oma osa. Et nüüd kaup neil lõbusalt korda läheb, 
hakkab kirikuõpetaja ka oma pojale osa nuiama. 

«Täitmata ahnuskott,» hüüab rahamees — «mis. sa 
valetad? Sul ei olegi poega! Ehk arvad sa mind niisamuti 
petta kui käemees? Oota, ma näitan sulle petise palka!» 
Üteldes annab ta teisele rahapotiga vopsu pähe, nii et 
pott katki lõhkeb ja kirikuõpetaja surnult maha langeb. 

Mees võtab kaelkoti kaelast, korjab raha maast, ka selle, 
mis ta kirikuõpetajale oli andnud, ja läheb siis koju. 
Vanemate vendade imestamine oli õhtul suur, kui 
nende poolt naerdud härjamüüja raske rahakotiga tuppa 
astus, kus üsna selge hõbe sees oli. Siis jutustas ta neile 
oma juhtumisi, kuidas ta esiteks petise käemehe ja pärast 
valeliku kirikuõpetaja oli maha löönud. Viimane lugu tegi 
meestele kartust, et ka neile selle pärast ehk vastamist 
võiks tulla. Sellepärast nad läksid kahekesi välja, tõid 
pimedas salamahti kirikuõpetaja surnukeha koju ja peit- 
sid ta varjule, kuni mahti leidsid teda salamahti maha 
matta, et rahvas jälgi ei leiaks ja tapmist nende peale ei 
läheks arvama. Aga noorem vend luuranud nende tee- 
käiku ja näinud, kuhu nad kirikuõpetaja olid pannud. 
Kui proua ja lapsed õpetaja jäljetult kadunud leidsid, 
kartsid nad teda vanapoisi poolt viidud olevat, ja ei taht- 
nud seesugust juttu rahva sekka lasta üles tõusta. — 
Nad ütlesid, kirikuõpetaja olla äkitselt hinge heitnud, 
vaimistasid uhked matused, panid surnu asemel mõned 
kivid ja ühe õlekoo kirstu, mis mulda pidi pandama. 
Vanemad vennad, kes märki saanud, et noorem sur- 
nud õpetaja nende tagant üles leidnud, kaevasid öösel 
augu ja matsid surnu sinna sisse. Aga et lollaka venna 
suu siiski tühja juttu nende kohta võiks tõsta, pidasid 


nad nõu, ühe siku tappa ja sinnasamasse paika ära peita, . 


kus enne surnu oli seisnud. Sikk kaeti valge linaga kinni, 
ja jäeti tal pea otsa, nõnda et habe natuke katte alt välja 
paistis. 

Vanemad vennad olid mõlemad kirikuõpetaja matus- 
tele palutud, noorem üksi koju jäänud. Igavusega läks 
mehikesel meel tusaseks: kas ehk tema teistest halvem 
on, et teda pidudele ei tuldud paluma? Ta mõtles: kui 
nemad mind ei ole palunud, tahan ma palumata sinna 
minna ja neile näidata, et mul enam õigust on kui teistel, 
sest et mina neile pidusid olin valmistanud. 

Kui matuselised parajasti söömalauas istusid, astus ta 
tuppa ja ütles: 


378 


«Noh, mis see lugu peab tähendama? Teie sööte ja 
Joote siin, aga unustate mind palumata, kes ma ometi 
õigust mööda pidude peremees olen. Ehk kas olete teie, 
ehk kas olid minu vennad kirikuõpetaja surnuks löönud? 
Ei ole; sest mina ise andsin temale rahapotiga vopsu pähe 
tema häbemata ahnuse eest, et ta valega minu käest enam 
raha tahtis kiskuda, kui tal õigus oli. Mina andsin esiteks 
temale, siis tema proua ja mõlema tütre osa, iga- 
ühele kamalutäie, seal hakkab ta oma pojale minu käest 
osa ajama. Teie ju teate seda niisama hästi kui minagi, 
et tal poega ei ole? Selle häbemata vale pärast andsin 
temale lopsu pähe, ehk mul küll tahtmist ei olnud teda 
surnuks lüüa, vaid ainult karistada üleliia ahnuse ja vale 
pärast. Kui minu vennad ta hiljem koju tõid, oli ta juba 
ammugi surnud.» 

Nõnda rääkis lollakas vend kirikuõpetaja matusel. Ehk 
küll rahvas teadis, et ta üks nõderpea on, ja tema jutust 
midagi suuremat lugupidamist ei ole, siiski arvasid 
mõningad heaks asja pikemalt läbi kuulata. Vennad salga- 
sid ja ajasid tema jutud valeks, aga siiski mindi vaatama, 
kus kirikuõpetaja keha varjul pidi peetama. Noorem vend 
läks ise neile teejuhiks kaasa, kus ta vendadest peidetud 
surnu teadis olevat. 

Sinna jõudes leiti valge linaga kinni kaetud surnu- 
keha, kelle habe katte alt välja ulatas. Teejuht hüüdis 
rõõmsalt: «Noh, kas nüüd näete? Nemad katnud vana- 
mehe küll palakaga kinni, aga habe paistab siiski välja. 
Tõmmake palakas pealt, siis leiate minu poolt mahalöö- 
dud kirikuõpetaja ja saate teadma, et mul õigus on pidu- 
laual kõige esimene olla!» 

Seal tõmmati kate surnu pealt ja leiti üks — tapetud 
sikk, pea sarvedega ja habemega alles küljest lõikamata. 
Nüüd märkasid mehed, et loll neid oli — kas meelega 
või tahtmata — narrinud, läksid matusele tagasi ja tap- 
mise jutt oli lõpetatud. Sedaviisi jäid metsast leitud 
varandus ja kirikuõpetaja tapmine varju alla tänapäevani. 

PILLI-TIIDU 


Ükskord oli kehv vabadik, keda jumal lastega roh- 
kem õnnistanud kui leivaga. Tütred ja pojad kasvasid 
vanematele rõõmuks ja olid enamasti kõik juba võõra sunni 
all igaüks oma leivapalukest teenimas; aga ühest pojast 
ei tahtnud kellelegi meelehead tulla. Kas poisike loomi- 
sest lollakas või muu vea pärast raisku läinud või kas 
laisa veri küünte all oli, seda ei võinud keegi tõelikult 
ütelda. Aga et ta, laisk ja vedel, kuhugi asjatalitusele ei 
kõlvanud, seda pidid vanemad ja külarahvas ühest suust 
tõeks tunnistama. Ei aidanud siin head sõnad ega vitsa- 
karistamised, vaid mida vanemaks poisike läks, seda 
suuremaks kasvas tema laiskus. Talvel toas ahju taga ja 
suvel põõsa varjus magada oli tema ülem päevategu, kus 
ta vahel ajaviiteks vilistas või pajuvilet puhus, et lust 
oli kuulda. 

Nõnda istus ta ühel päeval jälle põõsa taga, lindu- 
dega võidu vilet puhudes, kui üks võõras vanamees teed 
käies sinna juhtus tulema. See küsis lahke sõnaga: «Ütle 
mulle, pojuke, mis ametimeheks soovid sa ükskord 
saada?» 

Poiss kostis: « Ameti pärast ei ole mul pisemat muret, 
kui ma aga rikkaks meheks saaksin, et mul tarvis ei 
oleks tööd teha ja teiste sundimise vitsa all seista.» 

Vanamees ütles naeratades: «See nõu ehk võiks 
» muidu hea küll olla, aga mina ei mõista, kust rikkus 
sulle peab tulema, kui sa midagi tööd ei viitsi teha? Ega 

hiir ometi magajale kassile lähe suhu jooksma. Kes raha 
ja vara tahab teenida, peab oma liikmeid liigutama, tööd 
tegema ja vaeva nägema, muidu...» 

Poiss vastu paluma: «Lõpetagem see jutt! Seda olen 
ma juba mitusada korda kuulnud, mis aga minu kohta 
kui hane selga valatud vesi näitab, sest et minust iial 
töötegijat ei või saada.» 

Vanamees kostis lahke sõnaga: «Looja poolt on sulle 
anne kingitud, millega sa hõlpsasti igapäevast leiba ja 
rahakopikaid võiksid teenida, kui pillipuhumise ametiks 
võtaksid. Muretse enesele hea pill, puhu nii osavalt pilli 
kui pajuvilet, siis leiad sa leiba ja raha igas kohas, kus 
lustilisi inimesi elamas on.» 

«Aga kust ma pilli peaksin saama?» küsis poisike. 
Vanamees vastas: «Teeni raha ja osta enesele üks pill. 
Esiteks võid sa pajuvilet ja lehepilli ajada, sa oled mõle- 
mate peale juba väike meister! Ma loodan edaspidi sinuga 
veel kokku saada, küll siis näeme, kas sa minu nõu oled 
tarvitanud ja mis tulu sulle õpetusest kasvanud.» Seda- 
viisi lahkus ta poisist ja läks oma teed edasi. 

Tiidu — nii oli poisi nimi — hakkas vanamehe 
jutu üle mõtlema, ja mida kauem ta mõtles, seda tõe- 
likum näitas vanamehe juhatus. Ta võttis sedamaid nõuks 
juhatust mööda õnneteed otsima minna; siiski ei lausunud 
ta kellelegi sõna oma ettevõtmisest, vaid läks ühel hom- 
mikul kodunt ja — ei tulnud enam tagasi. Vanematele 
ei teinud tema lahkumine kurvastust, isa tänas õnne pea- 
legi, et laisast pojast oli pääsenud, ja lootis, et maailm 
aegamööda laisanaha Tiidu seljast saab maha kammima 
ja häda teda inimeseks kasvatama. 

Tiidu hulkus mõne nädala, luusides külast külasse 
ja mõisast mõisa, kus rahvas igas paigas teda lahkelt 
vastu võttis ja rõõmsalt pajuvilet kuulas, vilepuhujale 
süüa andis ja mõnikord veel paar kopikat raha kinkis. 
Neid kopikaid korjas poiss hoolega kokku, kuni ta neid 
aegamööda nii palju sai, et enesele ilusa torupilli võis 
osta. 

Nüüd hakkas ta õnn õitsema, sest et kuskilt teist 
temasarnast pillipuhujat ei leitud, kes nõnda osavalt jala- 
pärast pilli oskas puhuda. Tiidu pill sundis kõik jalad 
lendama. Kus iial pulmi, talguid või muid lustipidusid 
tehti, seal ei tohtinud Pilli-Tiidu enam puududa. 

Paari aasta pärast oli ta nii kuulsaks pillipuhujaks 
tõusnud, et teda kui tuuletarka ühest paigast teise, sage- 
dasti mitme penikoorma kaugusele veeti. 

Nõnda puhus ta ükskord pilli mõisa talgutel, kuhu 
ümberkaudseid mõisnikke palju oli kokku tulnud rahva 
lustipidu vaatama. Kõik pidid ühest suust tunnistama, et 
nemad veel elupäevil osavamat pillipuhujat ei olnud näi- 
nud ega kuulnud. Üks mõisavanem teise järele kutsus 
Pilli-Tiidu endale võõrsiks, kus ta sakstele lustiks pilli 
pidi ajama, mis eest temale iga päev priskesti süüa ja 
juua anti, pealegi veel raha ja mõningaid kingitusi. Üks 
rikas härra laskis temale peast jaluni uued riided teha, 
teine kinkis temale ilusa torupilli vask-hääletorudega. 
Preilid sidusid siidilintisid tema kübarale ja prouade 
näpud kudusid temale kirjuid kindaid. 

Mõni teine oleks Tiidu asemel selle õnnega väga 
rahul olnud, aga tema südame igatsus ükskord rikkaks 
meheks saada ei andnud temale kusagil mahti, vaid kihu- 
tas teda tulise piitsaga kaugemale minema. Mida enam 
ta aegamööda tundma sai, et pillipuhumine üksi teda nii 
rikkaks ei võinud teha, seda suuremaks kasvas päev- 
päevalt tema rahaahnus. 

Rahva suus elavad jutud kuulutasid mõndagi lugu 
Kunglamaa rikkusest, mis ööl ja päeval Tiidu meelest ei 
läinud. Kui ma aga sinna saaksin, mõtles ta, siis leiaksin 
ma hõlpsalt rikkuse teed. Ta luusis tükk aega mere kal- 
last mööda, kas sealt kogemata õnnel laeva või purje- 
paati leiaks, mis teda üle mere viiks. 

Viimaks jõudis ta Narva linna, kus sel puhul võõ- 
raste maade kaubalaevu sadamas seisis. Uks laev üteldi 
mõne päeva pärast Kunglamaale minevat; ka leidis Tiidu 
kippari, kes teda kaasa tahtis võtta, aga küsitud vedamise 

hind näitas suurem, kui ihnsal pillipuhujal lusti oli anda; 
sellepärast püüdis ta laevamehi oma pilliga meelitada, 
lootes sedaviisi odavamalt üle mere saada. 

Õnneks leidis ta noore laevamehe, kes teda salamahti 
laeva lubas võtta, ilma et kippar seda teaks. Öösel enne 
seda, kui laev teisel hommikul teele pidi minema, viis 
laevamees Tiidu laevale ja peitis ta pimedasse nurka 
tündrite vahele, kuhu ta teiste teadmata temale toitu ja 
jooki viis, et mehike redupaika nälga ei sureks. Teisel 
ööl, kus laev juba kõrgel merepinnal purjetas ja Tiidu 
sõber laevalael üksipäini vahikorda pidas, tõi ta tema 
reduurkast välja, sidus tugeva köie temale keha ümber, 
kinnitas köie teise otsa laeva külge ja ütles: 

«Ma lasen sind köit mööda merde, kus sa, kui teised 
sulle appi tulevad, köie oma keha ümbert pead katki lõi- 
kama ja neile valetama, et sa sadamast siiamaale laeva 
kannul oled ujunud.» 

Ehk küll Tiidul natuke kartust tõusis, lootis ta ometi 
köie abil ennast mõne aja veepinnal kanda, sest et ta 
osav ujuja oli. Niipea kui teda vette oli lastud, äratas 
tema sõber teised laevamehed unest imelikku lugu vaa- 
tama, kuidas üks inimesevärki loom laeva järel veepinnal 
ujuvat. Mehed vaatasid suud-silmad laiali naljakat imet, 
äratasid siis kippari magamast ja palusid lugu vaatama 
tulla. Kippar heitis kolm korda risti ette ja küsis ujujalt: 

«Vasta mulle tõelikult, kes sa oled, kas vaim või 
surelik inimene?» 

Ujuja kostis: «Üks vilets surelik inimene, kelle võim 
väsimusel lõpeb, kui teie tema peale armu ei heida.» 

Kippar käskis laevalt köie merde visata, miska 
ujuja üles võiks vinnata. Kui Tiidu köie otsa oma kätte 
saanud, lõikas ta noaga teise köie oma keha ümbert katki 
ja palus ennast üles tõmmata. Kippar küsis tema käest: 
«Räägi, kust sa tuled ja kuidas sa siia said?» Pilli-Tiidu 
kostis: 

«Ma ujusin teie laeva kannul, kui sadamast teele 
läksite, pidasin vahetevahel tüürist kinni, kui mul jõud 

kippus lõppema. Sel viisil lootsin Kunglamaa randa saada, 
sest et mul nii palju raha ci olnud, kui teie vedamise hin- 
naks küsisite.» 

Noormehe imelik julgus pehmitas kipparil südant, ta 
ütles lahkelt: «Täna taevaisa, kes sinu elu imelikult on 
hoidnud! Ma tahan sind maksuta Kunglamaale viia.» Siis 
käskis ta Tiidule kuivad riided selga anda ja teda laeva- 
kambri magama saata, pika tee väsimusest puhkama. 
Tiidu ja tema sõber olid rõõmsad, et nende kavalus õnne- 
likult korda oli läinud. 

Teisel päeval vaatasid laevamehed Tiidut kui ime- 
looma, kes tööd oli teinud, mis kõigil võimatu näis. 
Edaspidi tegi tema ilus pillipuhumine neile suurt rõõmu 
ja kippar tunnistas mitu korda, et tema veel kuskil enne 
seda nii kena pilli ei olnud kuulnud. 

Kui laev mõne päeva pärast Kungla randa jõudnud, 
jooksis sõnum laevameeste suust tuulekiirul laiali, mis- 
suguse pillikala nemad merest olid püüdnud, kes öö ja 
kaks päeva laeva kannul olevat ujunud. Muidugi teada, 
et Tiidu ja tema sõber lugu õiendama ei tohtinud minna, 
muidu oleksid nad ise kimpu langenud. Imelik jutt sigi- 
tas Tiidule võõras rannas palju sõpru, sest et igamees 
imelikku ujumist tema enese suust <kuulda tahtis. Siin 
pidi mehike nüüd enam häda kui lusti pärast teistele 
valetama, et suu aga tolmas. 

Temale pakuti mitmel pool teenistust, mida ta vastu 
võtta ei usaldanud, kartes, et kui keegi temalt ujumise 
osavust näha sooviks, siis tema valelikuks peaks jääma. 
Ta tahtis otsekohe kuningalinna minna, kus teda keegi 
ei tundnud ega tema ujumisest teadnud; seal lootis ta 
kõige hõlpsamalt niisugust teenistust leida, mis teda ühe- 
korraga rikkaks meheks võiks tõsta. 

Kui ta paari päeva pärast sinna jõudis, kippus tal pea 
ümber käima seda ilu, uhkust ja rikkust nähes, mis siin 
igal sammul tema ette tuli. Kahel silmal ei olnud kogu- 
nisti võimalik kõike ära näha, siin oleks paar tosinat 
silmi pidanud olema! Mida enam ta seda ühkust ja 

rikkust tundma õppis, seda kibedamalt pidi ta oma vae- 
sust kahetsema. Veel raskem näitas temale, et uhkest rah- 
vast keegi teda tähele ei pannud, vaid kui hilpharakat 
teelt kõrvale tõukas, nõnda kui ei oleks temalgi õigust 
olnud jumala päikese paistel oma keha soojendada. — 
Pilli ei julgenud ta põuest koguni välja võtta; kartes 
mõtles ta: «Kes neist uhketest minu vaese pilli tuleb kuu- 
lama!» — Ta hulkus mitu päeva linna uulitsaid mööda 
ühest paigast teise, otsis teenistust mitmel viisil, aga ei 
leidnud niisugust, kus lootust oleks olnud lühikese ajaga 
rikkaks saada. Viimaks, kui lootuse tiivad juba lohakile 
langesid, leidis ta õnnekaupa ühe rikka kaupmehe majas 
teenistust, kus kohal köögis parajasti poissi tarvis läks. 
Siin oli Tiidul võimalik Kunglamaa rikkust sügavamalt 
tunda saada, mis tõepoolest suurem oli, kui ükski ini- 
mene nägemata oleks osanud arvata. 

Kõik igapäevased tarberiistad, mis meie maal rauast, 
vasest, tinast, puust või savist tehakse, olid siin selgest 
hõbedast ja kullast; hõbepadades keedeti rooga, hõbepan- 
nidel küpsetati kooki, mis kuldkaussides ja kuldvaagna- 
tes lauale kanti. Sigadelegi anti küna asemel hõbeämber 
söögiga ette. Sellepärast võib igamees hõlpsalt isegi 
mõista, et Tiidul kustki tükis puudu ei võinud olla, vaid 
temal kokapoisi teenistuses isandapõli õitses; aga tema 
ahnusest täidetud süda ei leidnud siiski rahu. Teda pii- 
nas alati see üks mõte: mis aitab kõik rikkus minu 
silmade ees, kui varandus minu oma ei ole, ja kokapoisi 
teenistus ei jõua mind ometigi rikkaks meheks teha. Tema 
kuupalk oli rohkem kui meie paigal aastapalk, nõnda et 
kokkupandud palgaraha teda mõne aastaga nõukaks 
meheks oleks võinud teha. 

Ta oli juba paar aastat kokapoisi teenistust pidanud 
ja häid rahakopikaid tagavaraks korjanud, misläbi tema 
rahaahnus päev-päevalt suuremaks kasvas ja ihnust sigi- 
tas, nii et ta enesele muidu riidehilpu ei raatsinud muret- 
seda kui üksnes peremehe sunnil, kes hilpharakat omas 
majas el sallinud. Seal tuli suur varrupidu, kus kaupmees 

kõigile teenijatele omal kulul uhked ülikonnad laskis teha 
ja need igaühele kinkis. 

Esimesel pühapäeval pärast varrupidu pani Tiidu 
uhke uue ülikonna selga ja läks linnast välja ühte lusti- 
aeda, kus linna kodanikud suvel luusides aega viitsid. 
Kui ta tükk aega võõra rahva hulgas kõndinud, kus ta 
kedagi ei tundnud, niisama vähe teised teda, puutus 
kogemata üks nägu tema silmavaatesse, mis kui tuttav 
näis, ehk tal küll meelde ei tulnud, kus ta seda meest 
enne oli näinud. Varem kui ta mälestusest pikemat otsust 
leidis, kadus arvatud tuttav paksu rahvamurdu ära. Tiidu 
luusis edasi-tagasi, lasi silmad laialt ümber käia, kas ehk 
nähtud mees kusagil jäile tema nähtavale juhtuks; aga 
kõik otsimine jäi asjata. Vast õhtu eel nägi ta otsitud 
mehe laia pärna all murupingil üksipäini istumas. 

Tiidu ei teadnud, mis ta pidi tegema, kas ligemale 
minema või nii kaua ootama jääma, kui võõras mees 
teda silmaks ja omalt poolt mingit märku annaks, kas ta 
temale tuttav või tundmata? Tiidu köhatas paar korda; 
mida võõras mees tähele ei pannud, kes nagu sügavas 
mõttes üksisilmi enese ette maha vahtis. 

Ma astun ligemale — mõtles Tiidu — ja äratan 
teda mõtetest, küll siis saame näha, kas tunneme teine- 
teist või ei tunne. Samm-sammult tasahiljukesi edasi min- 
nes, vahtis ta teraselt võõra mehe peale. Nüüd lõi võõras 
mees oma silmad üles ja näis esimesel silmapilgul teda 
tundvat, tõusis pingilt, astus Tiidule vastu ja andis tere- 
tades temale kätt; siis küsis ta: 

«Kuhu sa oma pilli oled jätnud?» 

Seal vast tundis Tiidu, et küsija seesama vanamees 
oli, kes temale kodumaal poisikesepõlves pillipuhuja 
ametit kiitnud. Ta läks võõra mehega paksust rahva- 
kogust ühte kõrvalisse paika ja rääkis seal oma juhtumisi 
sellest ajast kuni siia päevani. Vanamees tõmbas otsaesise 
kortsu, vangutas mitu korda peaga ja ütles, kui Tiidu oma 
jutu oli lõpetanud: 

«Alp sa-.oled ja albiks sa jääd! Mis hullutuju sulle 

pähe tuli, et pillipuhumise maha jätsid ja kokapoisiks 
läksid? Pilliga oleksid sa siin ühel päeval enam võinud 
teenida kui pooleaastases kokapoisi teenistuses. Jookse 
silmapilk koju, too oma pill siia ja hakka puhuma, siis 
saad sa oma silmaga näha, et ma tõtt rääkisin.» 

Tiidu püüdis vastu tõrkuda, kartis uhke rahva naeru 
ja arvas ka, et pika ajaga pillilood temal meelest läinud. 
Aga vanamees ei andnud oma kiusu järele, vaid käis 
nii kaua Tiidu kaela peale, kuni ta koju pidi minema ja 
oma pilli siia tooma. Vanamees istus pärnapuu alla, ooda- 
tes seni, kui Tiidu pilliga tagasi jõudis, seal ütles ta: 

«Nüüd istu minu kõrva murupingile ja hakka pilli 
puhuma, küll siis näed, kuidas rahvas meie ümber kokku 
koguneb. 

Tiidu hakkas, ehk küll vastumeelt, käsu peale pilli 
puhuma: tema meelest näis, kui oleks täna uus: vaim 
tema pilli sisse läinud, sest et nii ilusat häälitsemist tema 
kõrv tänini veel ei olnud. pillitorudest kuulnud, kui 
praegu helises. Üürikese aja pärast langes rahvast kui 
rahet igalt poolt niinepuu ümber kokku magusat pillilugu 
kuulama. Mida paksemalt neid tuli, seda kenamaks läksid 
pilli viisid. 

Kui nad tükk aega kauneid lugusid kuulnud, võttis 
vanamees oma kübara peast ja astus rahva sekka pilli- 
puhujale tänuandeid korjama. Seal visati nüüd igalt poolt 
taalreid, pooltaalreid ja peenikest hõberaha, vahetevahel 
langes ka siit ja sealt mõni hiilgav kuldraha vanamehe 
kübarasse. Tiidu lõhkus siis veel andjatele tänuks mõned 
ilusad jalapärased lood, enne kui koju hakkas minema. Pak- 
sust rahvamurrust läbi minnes kostis sagedasti temale 
kõrva: «Osav pillimeister! tule tuleval pühapäeval tagasi 
meile ilu tegema!» 

Linna väravasse tulles ütles: vanamees: «Mis sa 
arvad, kas tänane paari tunni teenistus ei peaks mõnusam 
olema kui kokapoisi amet? — Ma olen sulle teist korda 
teed juhatanud, nüüd hakka kui kaval mees kahe käega 
härja sarvist kinni, et-õnn enam sinu käest ei pääse! 

Minu aeg ei kanna sulle pikemalt juhatajaks siia jääda. 
sellepärast märka minu õpetamist ja tee selle järele. Igal 
pühapäeval pärast lõunat istu oma pilliga niinepuu all, 
kus täna istusime, ja hakka puhuma, et linnarahvas sinu 
pillist rõõmu leiab. Osta üks sügava pesaga kaapkübar 
ja pane oma jalgade ette maha, et kuuljad sulle tänu- 
palka kübarasse võivad panna. Kutsutakse sind kuhugi 
pidule pilli puhuma, siis ära nimeta iial hinda, vaid luba 
sellega leppida, mida igamees sulle ise tahab anda. Sel 
viisil saad sa rikaste kodanikkude käest enam, kui sul 
julgust oleks küsida; juhtub mõnikord üks või teine kitsik 
vähem andma, siis tasub teiste rohke and kümme korda 
seda ära, ja sind ei tohi keegi rahaahneks nimetada. 
Kõige enam hoia ennast ihnuse eest! — Ehk saame edas- 
pidi juhtumise korral teineteisega veel kokku, küll ma siis 
kuulen, kuidas sa minu õpetust oled täitnud. Seks kor- 
raks jumalaga!» Nõnda lahkusid nad teineteisest. 

Pilli-Tiidul tõusis rõõm suureks, kui ta kodu raha 
lugedes leidis, et pillipuhumine paari tunniga enam palka 
oli andnud kui pooleaastane kokapoisi teenistus. Seal 
kahetses ta nurjaläinud aega ja tahtis sedamaid ennast 
praegusest teenistusest lahti päästa, mis ometi nii rutusti 
korda ei läinud, sest ta pidi esiteks ühe teise poisi enda 
asemele otsima. Mõne päeva pärast leidis ta teise poisi 
ja sai lahti. Ta laskis enesele ilusad kirjud riided teha, 
pani hõbepandlaga vöö ümber niude ja läks esimesel 
pühapäeval pärast lõunat jälle niinepuu alla pilli puhuma. 
Rahvast oli veel paksemalt kokku tulnud kui esimesel 
korral, sest et jutt osavast pillipuhujast linna laiali oli 
läinud ja igamees tema pilli himustas kuulda saada. Õhtul 
leidis ta raha lugedes ligi kahevõrra nii palju, kui esime- 
sel pühapäeval. Nõnda sündis hiljem õnnekäik enamasti 
igal pühapäeval, nii et Tiidu sügisel uhke trahteri peal 
enesele korteri võis üürida. 

Õhtutel, kus linnakodanikud trahteris käisid, paluti 
osav pillimeister sagedasti võõrastele pilliga ilu tegema, 
mis eest temale kahevõrra palka maksti, esiteks trahteri 

peremehe ja teiseks võõraste poolt. Kui trahteri pere- 
mees hiljem nägi, kuidas osav pillipuhuja igal õhtul roh- 
kem võõraid tema majasse meelitas, andis ta Tiidule kor- 
teri ja ülespidamise maksuta. Vastu kevadet laskis Tiidu 
oma pillile hõbetorud teha, mis seest- ja väljastpoolt ära 
kullati, nii et nad päikese paistel ja tulevalgel hiilgasid. 

Suvel hakkas linnarahva lustipidu jälle väljaspool 
linna liikuma, kus pillipuhuja igal pühapäeval oma 
rikkust kasvatas. Seal juhtus ühel päeval kuningas rahva 
lustipidu vaatama, kus magus pillilugu kaugelt tema 
kõrva ulatas. Kuningas käskis pillimehe enese ette kut- 
suda ja kinkis temale mängimise eest kukrutäie kuld- 
raha. Kui teised suuremad seda nägid, lasid ka nemad 
üksteise järele igaüks pillipuhuja oma kotta tulla, kus ta 
neile pilli pidi puhuma. Tiidu täitis seal kriipsu pealt 
vanamehe õpetust, ei küsinud kellegi käest tingitud 
hinda, vaid lubas sellega leppida, mis igamees ise annab; 
ja enamasti leidis ta iga kord hea tüki rohkem, kui ta oleks 
usaldanud küsida. 

Mõne aasta pärast oli Pilli-Tiidu Kunglamaal rikkaks 
meheks saanud, kusjuures ta nõu pidas, omale maale ta- 
gasi minna, enesele seal mõisa osta ja pillipuhumist maha 
jätta. Kuninga ja teiste kõrgemate meeste kingitused olid 
tema vara suureks kasvatanud ja vanamehe ettekuulutused 
tõeks teinud. Ei olnud temal nüüd enam tarvis salamahti 
laevanurka pugeda, vaid ta võis kui rikas mees enese tarvis 
üksi ühe laeva palgata, mis teda kõige varandusega omale 
maale viiks. Sealse maa viisil oli ta enesele palju kuld- 
ja hõbeasju ostnud, mis nüüd kirstudesse pandi ja laevale 
veeti; teised kirstud jälle täideti selge rahaga. Viimaks 
astus varanduse peremees ise laeva ja laev purjetas sada- 
mast välja. 

Mõnus vinge tuul kihutas neid kiiresti mere seljale, 
kus muud silma ei paistnud kui taevas ja vesi. Vastu ööd 
pööras tuul ümber ja hakkas laeva lõuna vastu kihutama. 
Tund-tunnilt kasvas maru vägi kangemaks, kipparil ei 
olnud enam võimalik teesihti kuhugipoole kinni pidada, 

sest et tuul ja lained siin ainukesed laeva peremehed olid, 
kelle tahtel ta edasi pidi minema. 

Kui laeva päev ja kaks ööd sedaviisi lainetel oli vint- 
sutatud, raksatas tal põhi vastu kaljut ja laev hakkas 
vajuma. Paadid lasti merde, et inimesed nende abil elu 
võiksid surma küüsist päästa, aga mis see kõik mässavate 
lainete vastu kestis? Üürikese aja pärast viskas kõrge 
laine paadikese ümber, kus Tiidu kolme laevamehega 
istus, ja veesäng võttis mehed oma kaissu. 

Õnneks oli üks pikk istelaud Tiidu ligidale ujunud, 
nõnda et ta kätega külge ulatas ja laua abil ennast vee- 
pinnal võis hoida, enne kui ramm kätest lõppes. Kui nüüd 
tuul vaikima ja ilm selitama hakkas, nägi ta randa, mis 
silmavaatel kuigi kaugel ei paistnud. Viimast rammu 
kokku võttes püüdis ta kalda ligemale saada, aga leidis 
kalda palju kaugemalt, kui silmanäht oli kuulutanud. Ega 
oleks tema ka omal võimul kogunisti sinna saanud, kui 
merelt kalda poole puhutud lained teda ei oleks edasi 
aidanud; lainete abil jõudis ta aegamööda randa. 

Tülpinud ja väsinud, enam surnud kui elav, langes ta 
kaljusele kaldale maha ja uinus natukese aja pärast ma- 
gama. Kui kaua magamine tal seal väldanud, sellest ei 
võinud ta iial selget otsust saada, aga niipalju oli kui tume 
unenägu temal mälestusse jäänud, et tuttav vanamees teda 
vaatamas käinud, temale oma lähkrist juua andnud, mis 
teda imelikult karastanud ja otsekui uue eluvaimu temale 
sisse oli loonud. 

Pikast unest virgudes leidis ta ennast üksi sammal- 
danud kalju peal ja märkas sellest, et arvatud kokku- 
saamine vanamehega unenägu oli olnud. Ometigi oli maga- 
mine temal nii pikalt jõudu kosutanud, et ta hõlpsalt 
jõudis üles tõusta ja teekäiku kaugemale ette võtta, kust 
inimesi lootis leidvat. 

Tükk aega kallast mööda edasi minnes vaatas ta tera- 
selt, kas kuskilt teerada või jälgi nähtavale tõuseks, mis 
rahvaile võiks juhatada. Aga nii kaugel kui silmavaatus 
ulatas, ei tulnud vähemat jäljemärki tema ette. Sammal, 

liiv ja muru näitasid nii rahulikku olemist, kui ei oleks 
inimeste ega elajate jalad neid iial muljumas käinud. Mis 
nüüd teha, või mis nõu ette võtta? 

Kui nõupidamine midagi paremat otsust ei võinud 
anda, tahtis Tiidu viimaks nina juhatusel edasi minna, 
lootes, et ehk kogemata õnn teda kuhugi viiks, kust teed 
rahvaile võiks leida. Poole penikoorma kaugusel leidis ta 
ilusad lehtpuumetsad lopsaka kasvuga, aga puud näisid 
kõik võõrad, nõnda et tema ühtainustki neist ei tundnud. 
Metsast ei leidnud ta ei karja- ega inimeste radasid, vaid 
mida kaugemale ta tungis, seda paksemaks läks mets, mis- 
läbi edasiminek igal silmapilgul raskemaks kippus minema. 

Ta istus maha väsinud jalgu puhkama. Ühekorraga 
läheb süda tal raskeks, haledus ja raske kahetsus lange- 
vad ta kaela peale; esimest korda tõusevad tal mõtted, et 
ta ülekohut oli teinud, kui vanemate loata ja teadmata 
kodunt ära jooksnud, omaksed maha jätnud ja kui hulgus 
ühest paigast teise luusinud. 

«Kui ma siia metsaliste hulka ära suren,» nuttis ta 
kibedasti, «siis olen paraja palga saanud kergemeele 
eest. Merepõhja läinud varandust ei läheks ma kahet- 
sema, kuidas tulnud, nõnda läinud! Kui aga mulle pill 
oleks jäänud, miska ma kurba südant võiksin vaigistada 
ja murekoormat kergitada!» Hiljem edasi minnes näeb ta 
üht tuttavate lehtedega õunapuud. Hiilates paistavad leh- 
tede vahelt suured punased õunad, mis temal himu kihu- 
tavad neid maitsma minna. Samme kiirustades jõuab ta 
natukese aja pärast sinna, ja oh mis õnnelugu! magusamat 
puuvilja ei ole tema suu veel iial maitsenud. Ta sööb kõhu 
täis ja heidab õunapuu alla puhkama, mõtleb enne seda: 
«Kui siin sarnaseid õunapuid palju kasvab, siis ei ole mul 
nälja pärast muret.» Unest ärgates sööb ta veel mõne 
õuna, topib siis taskud ja põue täis, ja tõttab edasi. 

Paks pime mets viivitas käiku ja tegi läbipääsmise 
mitmes paigas raskeks, nõnda et öö kätte jõudis, enne kui 
lagendik või rahva jälgi nähtavale tõusis. Tiidu sirutas 
ennast pehmele samblale ja magas kui kõige paremas sän- 

gis patjade peal. Teisel hommikul võttis ta mõne õuna suu- 
ruseks ja hakkas siis uue sammuga edasi püüdma, kuni ta 
mõne aja pärast lagedale jõudis, mis kui saareke keset 
laant seisis. . Väike oja voolas lähemast allikast selget 
külma vett üle lageda. 

Oja kaldale tulles näeb Tiidu veepinnalt kogemata 
oma kuju, mis teda nõnda ehmatab, et ta mõned sammud 
tagasi kargab, keha ja liikmed vabisevad kui haavalehed. 
Aga ka mõni teine temast julgema südamega mees oleks 
siin kohkunud, kui temale seesugune lugu juhtuks tulema 
kui Pilli-Tiidul. Kuju näitas temale vee pinnalt, et tal 
kalkuni loti sarnane ninaots nabani ulatas. Käega katsu- 
mine tegi nägemise tõeks. 

Mis nüüd teha? Sel kombel ei olnud kogunisti või- 
malik inimeste seltsi minna, kes teda kui metsalist maha 
oleksid võinud lüüa. Ei tea, kas hirm silmavaates temal 
nina kasvatas, või kas nina tõesti ikka pikemaks venis; 
aga nina-peremehe meelest näitas lugu nii kole, kui kas- 
vaks nina ühtepuhku pikemaks, nõnda et ta enam sammu 
ei võinud astuda, kartmata nina vastu jalgu komistada. Ta 
istus maha ja hakkas kibedasti oma viletsust kaebama: 

«Oh, et keegi kogemata siia ei tuleks ja mind siin 
sedaviisi leiaks! Ennemini tahan metsas nälga surra, kui 
niisuguse inetu ninaga ennast teistele näidata.» 

Oleks ta seda teadnud, mis ta vast hiljemini tundma 
sai, — etsiin saare peal ühtki inimeselooma ei elanud — 
see oleks temale troosti võinud anda. Mida enam teda 
nüüd juhtunud õnnetus pahandas, seda jämedamaks paisus 
ta nina ja läks igal silmapilgul sinisemaks kui vihasel 
kalkunil. 

Seal näeb ta ligidal põõsa küljes väga ilusaid pähkleid 
ja himustab meelejahutuseks neid katsuma minna; ta nopib 
peotäie, hammustab ühe katki ja leiab väga magusa tuuma 
koore seest. Saab ta veel paar tuuma alla neelanud, paneb 
ta imestades tähele, et inetu pikk nina silmanähtavalt kaha- 
neb. Natukese aja pärast näeb ta veepinnalt ninaotsa 100- 
dud paigas, suust natuke kõrgemal, kus ta ennegi seisnud. 

Nüüd tõusis suur rõõm endise kurvastuse peale; siis, 
otsekui tuulest tuisatud, tuleb temale mõte pähe imelikku 
sündmust sügavamalt läbi katsuda, mis oli temale esiteks 
pika nina kasvatanud ja hiljemini jälle kahandanud? — 
Kas ehk ilusad õunad? mõtleb ta küsides, võtab ühe õuna 
taskust ja hakkab sööma. Niipea kui näritud õunapuru 
kurgust alla läheb, näeb ta veepinnalt selgesti, kuidas 
nina ots silmanähtavalt pikemaks venib. Naljapärast 
sööb ta õuna hoopis ära ja leiab nina vaksapikkuse. Seal 
võtab ta paar pähklituuma, pureb need peeneks ja neelab 
alla, ja vaata imet! pikk nina närtsib kokku, kuni ta vana 
pärispiirile tagasi läheb. 

Nüüd oli mehel selge otsus käes, mis temal nina esi- 
teks kasvatanud ja pärast jälle kahandanud. Ta mõtleb: 
õnnetuseks arvatud juhtumine võib ehk mulle ükskord 
õnne tuua, kui ma jälle inimeste seltsi peaksin tagasi 
saama. Ta nopib taskutäie pähkleid ja tõttab siis endisi 
jälgi mööda tagasi minema, et metsast ninakasvatajat 
õunapuud üles leida. Et siin kuskil muid jälgi ei olnud 
kui tema enese endine tee, sellepärast sai ta hõlpsalt 
õunapuu juurde tagasi. Sinna tulles kooris ta mõned noo- 
red puud paljaks ja tegi enesele märsi, mille ta õuntega 
täitis. Aga et öö juba ligidal oli, ei tahtnud ta täna kau- 
gemale minna, vaid siiasamasse öömajale jääda. 

Jälle nägi ta imelikult unes, et tuttav vanataat teda 
oma lähkrist oli jootnud ja temale nõu andnud tuldud 
jälgi mööda randa tagasi minna, kus ta vististi abi saab 
leidma. Viimaks oli vanamees ütelnud: «Sest et sa mere- 
põhja läinud varandust eiole kahetsenud, vaid üksnes pilli, 
sellepärast tahan ma sulle uue pilli mälestuseks kinkida.» 

Hommikul tuli öösine unenägu temale meelde; aga 
kes jõuaks tema rõõmu ja õnne üles rääkida, kui ta une- 
näos lubatud pilli märsi kõrval maas näeb. Tiidu võttis 
pilli ja hakkas lusti pärast puhuma, et kõik mets vastu 
kõlas. Kui pilliajamise himu oli täidetud, võttis ta tee 
jalgade alla ja hakkas mere poole minema. 

Päike seisis juba paar sammu lõunast üle, kui ta 

merekaldale tagasi jõudis ja ühe laeva kalda ligidal nägi, 
kus kallal laevameestel parandusetööd juhtus olema. 
Laevamehed imestasid üht inimest saare rannas nähes, 
kus nende teada keegi ei elanud. Kippar käskis väikese 
paadi laeva küljest merde lasta ja läkitas sellega kaks 
meest kaldale. Tiidu rääkis neile oma õnnetust, kuidas 
laev hukka läinud ja jumala arm teda imelikul viisil 
surmahädast oli päästnud. Kippar lubas teda maksuta 
kaasa võtta ja Kunglamaale tagasi viia, kuhu tema prae- 
gune laevatee minevat. Teel rõõmustas Tiidu oma kena 
pilliga kipparit ja laevamehi, kuni nad mõne päeva pärast 
Kunglamaa randa jõudsid. Seal tänas Tiidu silmaveega 
laevakipparit, kes teda hädast oli päästnud, ja tõotas 
temale edaspidi õnnepäevil vedamise hinna ausasti ära 
tasuda. 

Kui ta paari päeva pärast kuningalinna tuli, puhus ta 
esimesel õhtul rahvale pilli, kust ta niipalju raha teenis, 
et enesele teised võõravärki riided võis lasta teha. Siis 
pani ta mõned punased õunad korvikese sisse ja läks oma 
kaubaga kuningakoja värava ette, lootes seal kõige pare- 
mat kaupa teha. Ei väldanud ka kuigi kaua, seal tuli üks 
kuninglik teener, ostis ilusad õunad, maksis rohkem hinda 
kui küsiti ja käskis õunakaupmehe teisel päeval tagasi 
tulla. Aga Tiidu pühkis minema, kui oleks tuluke temal 
taskus olnud, ega mõtelnud enam teist korda oma kau- 
baga sinna tagasi tulla, kus, nagu ta ette teadis, õunad 
ninasid hakkavad kasvatama. Veel-selsamal päeval laskis 
ta enesele teise ülikonna õmmelda, ostis pika musta habeme, 
mis lõua külgeliimiti, misläbita ennast nõnda teisiti moon- 
das, et kõige tuttavamad inimesed teda ei oleks võinud 
ära tunda. Kaugel linna alevis võttis ta trahteri peal ene- 
sele korteri ja nimetas ennast võõramaa targaks, kes kõik 
vead oskab parandada. 

Teisel päeval oli kõik linn kära täis sellest õnnetusest, 
mis kuningakojas juhtunud. Kuningas, tema abikaasa ja 
lapsed olevat eile ühe võõra mehe käest ostetud õunu söö- 
nud ja kõik selle järel haigeks jäänud. Mis nende haigus 

oli, seda ei antud teada. Kõik linna tohtrid, arstid ja tar- 
gad kutsuti kuningakotta, aga ükski ei võinud aidata, sest 
et nemad seesugust tõbe inimeste küljes veel ei olnud 
näinud. Hiljemini kuuldi tõvest niipalju, et see üks nina- 
taud pidi olema. 

Kui ühel päeval kõik arstid ja targad üheskoos nõu- 
pidamisele kokku olid tulnud, kiitsid mõned nõuks üle- 
käte läinud ninad maha lõigata. Aga kuningas ja tema 
omaksed ei tahtnud kibedat valu kannatada, mis lõika- 
mine oleks teinud. 

Seal toodi sõnumid, et ühe trahteri peal linna alevis 
keegi kuulus võõramaa tark olevat, kes kõik vead võivat 
parandada. Kuningas läkitas oma tõlla nelja hobusega 
sinna ja laskis targa ette kutsuda. Tiidu oli rohkem kui 
pool ööd enese kallal tööd teinud, mis nõnda korda läinud, 
et temas ei endisest pillipuhujast ega õunakaupmehest mitte 
pisematki märki järele ei jäänud. Ka rääkis ta nii kan- 
gesti murtud keelt, et mitu korda üht ja teist näpuga pidi 
tähendama, enne kui teised sest aru said. 

Kuningakotta tulles vaatas ta imelikku viga, nimetas 
kalkunitõveks ja lubas seda parandada ilma lõi- 
kamata. Kuningal ja kuningaproual olid ninad juba roh- 
kem kui küünrapikkuseks kasvanud ja venisid ikka veel 
pikemaks. Pilli-Tiidu oli ühe toosikese sisse peeneks tam- 
bitud pähklipuru pannud, andis igaühele noa otsakese täie 
sellest sisse ja sundis haiged pimedasse tuppa, kuhu nad 
pidid sängi heitma ja, patjade sisse mähitud, tugevasti 
higistama, et tõve vimm kehast välja tuleks. Kui neid 
sealt mõne tunni pärast valgele toodi, olid kõigil endised 
ninad silmnäo küljes. 

Kuningas oleks rõõmu pärast esimesel silmapilgul ehk 
poole kuningriiki targale arstimise palgaks andnud, et 
tema omaksed koledast ninatõvest olid päästetud. Vee- 
häda mere peal oli Pilli-Tiidu endist rahaahnust kahan- 
danud, mispärast ta rohkem hinda ei palunud, kui aga 
sellevõrra, et tal võimalik oleks üht mõisat osta, kus ta 
oma elupäevi rahulikult soovis õhtule ajada. 

Kuningas maksis temale siiski kolme võrra rohkem 
palka, millega Tiidu sadamasse ruttas ja laeva peale 
astus, mis teda omale maale pidi tagasi viima. Enne 
minekut oli ta habeme lõua küljest võtnud, võõrad riided 
maha pannud ja teised nende asemele selga. Kipparile, 
kes teda tühjalt saarelt päästnud, tasus ta vedamise 
hinna. 

Kodumaa rannast sõitis ta oma sündimispaika, kus isa, 
kaks venda ja kolm õde alles elasid; ema ja kolm venda 
olid juba mulda läinud. Tiidu ei andnud ennast enne sugu- 
lastele tunda, kui mõisa oli ostnud. Seal laskis ta uhke 
pidu valmistada ja kõik sugulased võõrsile paluda. Sööma- 
laual andis ta ennast tunda, üteldes: 

«Mina olen Tiidu, teie endine laisk poeg ja vend, 
kes mingile asjatalitusele ei kõlvanud, vanematele meele- 
haigust tegi ja viimaks salamahti jooksu läks. Õnn oli 
mul parem kui ma ise, sellepärast tulen ma kui rikas 
mees tagasi. Nüüd peate kõik minu valda elama tulema, 
ja isa peab surmani minu majas aset pidama.» — 

Hiljem kosis ta ühe vaga tütarlapse enesele naiseks, 
kellel muud vara ei olnud kui ilus nägu ja hea süda. 
Pulmapäeva õhtul, kui ta noorikuga kambri magama läks, 
leidis ta suured kirstud ja kastid ees, kus tema endine 
merepõhja läinud varandus seisis. Ühes kastis oli kiri, 
kuhu peale need sõnad kirjutatud: 

«Heale pojale, kes vanemate ja sugulaste eest hoolt 
kannab, annab ka merepõhi oma röövitud vara jälle 
tagasi.» 

Aga kes see vägev vanamees olnud, kes teda õnne- 
teele juhatanud, teda merehädast päästnud ja ahnuse ja 
ihnuse tema südamest võtnud: seda ei saanud ta iial 
teada. 

Kas praegu veel Pilli-Tiidu järeltulijatest keegi peaks 
elama, on mulle teadmata; aga kui neist mõni peaks lei- 
tama, siis on need vististi nii peenikesed saksad, et talu- 
poja suitsuhaisu ja rehetolmu nende küljest enam kellelgi 
nähtavale ei või tulla. 

MUNAST SÜNDINUD KUNINGATÜTAR 


Ükskord elas kuningas, kelle abikaasal lapsi ei olnud, 
mis neile mitu korda kurvastust tegi, iseäranis kui nad 
teisi alamaid inimesi nägid, kes selle poolest neist palju 
rikkamad olid. Iseäranis kurb oli kuningaproua siis, kui 
kuningat kodus ei juhtunud olema; seal istus ta enamasti 
ikka rohuaias laiaoksalise niinepuu all, pea norgus ja sil- 
mad vesised. 

Nõnda istus ta jälle ühel päeval, kus kuningas paa- 
riks nädalaks läinud sõjaväge vaatama, mis riigi piiril 
vaenlaste tungi vastu seisis. Kuningaproua tundis täna 
oma südame väga rahutu olevat, nagu kipuks mingi oota- 
mata õnnetus tema peale, nõnda et rasked pisarad temale 
silmi tõusid. Silmi üles tõstes näeb ta ühe vana eidekese 
karkude toel enese poole lonkavat, siis maha kummar- 
dades allikalt keelekastet võtvat, ja kui ta janu saanud 
kustutanud, otsekohe niinele lomberdavat, kus kuninga- 
proua aset pidas. Eideke nikutab kummardades pead, 
üteldes: 

«Ärge pange pahaks, aus suur prouake, et ma teie 
ette julgen tulla, ja ärge kartke mind mitte, sest võib ehk 
olla, et ma heal tunnil siia jõudsin ja teile õnne saan 
tooma.» 

Kuningaproua vaatas kahtlevalt tema peale ja kostis 
siis: <Sul enesel ei näi õnnest üleliigsust olevat, mis 
sa sealt-teistele võid anda?» 

Aga vanaeit ei lasknud ennast teelt eksitada, vaid üt- 
les: «Koreda koore all on mõnikord sile puu ja magus 
sisu. Näidake mulle oma kätt, et ma tunneksin, kuidas 
lugu teiega saab käima?» 

Kuningaproua sirutas käe tema poole, et vanaeit 
käepihu kirja võiks lugeda. Kui ta nüüd tükk aega jooni 
ja kriipse teraselt tähele pannud, sõnaldas ta nõnda: 

«Teil on praegu kaks muret südame peal koormamas, 
üks vana ja teine uus. Uus mure vaevab teid abikaasa 
pärast, kes praegu teilt kaugel ära on; - — aga uskuge 
minu Sõna, tema on priske ja terve, tuleb kahe nädala 
pärast tagasi ja kuulutab rõõmsaid sõnumeid teile. Teie 
vana mure, mis sügavamaid kriipse peosse pigistanud, see 
tõuseb sellest, et jumal teile ihusugu ei ole andnud!» 

Kuningaproua palged läksid punaseks ja ta püüdis 
oma kätt eide peost lahti päästa, aga eit palus vastu: 

«Kannatage veel natuke, siis saame asjad korraga 
selgeks.» 

Kuningaproua küsis: «Ütle mulle, eidekene, kes sa 
oled, et sa mulle minu südamemõtted peopesast oskad 
üles tunnistada?» 

Eit kostis: «Minu nimega ei ole siin asja, niisama 
vähe sellega, mis mulle teie südame salasoovidest tutta- 
vaks sai; ma rõõmustan, et mulle õnneks antud teile 
meelejuhatust tuua ja teie südame kurbust vähendada. 
Nõiduse väel on teie ihu kinni pandud, et teie last enne 
ei saa ilmale kandma, kuni kinnitusepaelad saavad kat- 
kendatud ja loodud korraline komme tagasi tulema. Mulle 
üksi on see töö võimalik, kui teie kõik nõnda tahate teha, 
kuidas ma õpetan.» 

«Kõik, kõik tahan ma hea meelega teha, sulle pealegi 
kuninglikku vaevapalka maksta, kui sa oma lubadused 
tõeks teed,» ütles kuningaproua. 

Vanaeit seisis natuke aega mõttes ja andis siis vastu- 
seks: «Täna aasta pärast peate nägema, et minu ettekuu- 
lutused tõeks lähevad.» Nõnda rääkides tõmbas ta mitme 
nartsu sisse mässitud tombu oma põuest, ja kui nartsud 

said ära võetud, tuli pisuke kasetohust torbikuke nähta- 
vale, selle andis ta kuningaprouale ja ütles: 

«Torbiku seest leiate linnumuna; seda hauduge kolm 
kuud omas kaisus, kuni üks inimeselapse sarnane titeke 
elusalt välja tuleb. Titeke pange villavakka ja laske teda 
seal nii kaua kasvada, kuni ta sündinud lapse suuruseks 
saab; toitu ega märga ei ole temale tarvis, aga korvike 
seisku ikka soojas paigas. Üheksa kuud pärast titekese 
sündimist saate teie poja ilmale kandma. Sel päeval on 
villavakas kasvanud titeke sündinud tütarlapse suuruseks 
saanud, võtke ta välja, pange sündinud poja kõrva sängi 
ja laske kuningale kuulutada, et jumal teile kaksikud lap- 
sed, poja ja tütre korraga on andnud. Poega imetage 
omal rinnal, aga tütrele peate amme muretsema. Sel päe- 
val, kus mõlemad lapsed ristida viiakse, peate mind 
tütrele ristiemaks paluma. Torbikukese põhjast, villade 
alt leiate linnusulekese, see puhuge aknast, siis saan 
ma silmapilk sõnumeid ja tahan teie tütrekesele va- 
deriks tulla. Tänast juhtumist ei pea teie kellelegi kuu- 
lutama.» 

Varem kui kuningaproual võimalik oleks olnud ühtki 
sõna vastuseks anda, ruttas lonkur vanaeit minema ja 
kümne sammu kaugusel ei olnud temast enam põrmukest 
nähtaval, vaid tema asemel astus üks sirge kehaga noor 
näisterahvas nii kerge sammuga, et tema käik enam linnu 
lennu kui inimese kõnni sarnane näitas. Aga kuningaproua 
pani väga imeks, mis ta täna oli kuulnud ja näinud, ja 
ehk oleks kõik unenäoks arvanud, kui torbikuke tema peos 
juhtumist tõeks ei oleks tunnistanud. Imelikult kergeks 
oli tal ühekorraga süda läinud. Tuppa minnes mähkis ta 
torbikukese, kust ta ühe munakese peenikeste villade 
sees leidis, siidrätiku sisse ja pistis oma põue, kuidas ei- 
deke käskinud, tõotas ühtlasi oma südames kõik tükid 
käsku mööda täita ja juhtumist salamahti pidada. 

Parajasti kui teise nädala viimane päev pärast vana- 
eide lahkumist õhtule jõudis, tuli kuningas koju ja hüüdis 
juba eemalt prouale rõõmsaid sõnumeid: 

«Minu sõjavägi on vaenlase üle täieliku võidu saa- 
nud ja ta riigipiirilt verise peaga tagasi saatnud, nii et 
meie alamatel tükil ajal tema pärast midagi ei ole karta.» 

Nõnda läks vanaeide esimene ettekuulutus kuninga 
tagasitulekust ja rõõmusõnumitest täielikult tõeks, mis- 
läbi kuningaproua südames lootus ikka kindlamaks läks, 
et ka teised ettekuulutused aegamööda täide võisid minna. 
Ta hoidis torbikukest munaga oma põues kui kõige kal- 
limat varandust ja laskis kuldse karbikese teha, kuhu 
sisse munatorbik pandi, et munale kogemata viga ei või- 
nud tulla. Kolme kuu pärast oli munast poole sõrme pik- 
kune elus titeke välja pugenud, mis õpetust mööda vila- 
vakka kasvama pandi. Sedaviisi oli teine ettekuulutus 
täidetud ja kuningaproua ootas üksisilmi seda aega, kus 
tema süda esimest kord emarõõmu pidi maitsema. 

Ja tõesti tõi ta aasta pärast pojukese ilmale, kuidas 
vanaeit ette kuulutanud. Seal võttis ta villavakast tütre- 
kese, pani ta poja kõrvale kätkisse, ja laskis kuningale 
ütelda, et tema kaksikud lapsed, poja ja tütre korraga 
ilmale toonud. Otsata suur oli nüüd kuninga ja tema 
alamate rõõm selle õnne üle, sest et kõik kindlasti usku- 
sid, kuningaproua olevat kaksikutega maha saanud. Sel 
päeval, kus lapsi taheti ristida, tegi kuningaproua akna 
praokile ja puhus sulekese lendu, mis tütrele ristiema pidi 
tooma, sest proua usk oli selle peale nüüd kindel, et vader 
õigel ajal sinna pidi jõudma. 

Kui nüüd palutud varrulised kõik juba koos olid, 
sõitis uhke tõld kuue munarebukarva. hobusega kuninga 
trepi ette, ja tõllast astus välja noor naisterahvas eha- 
karva Siidriides, peast jaluni kuldlõngaga kirjuks õm- 
meldud,-nii et ta päikesega võidu läikis; aga silmnägu oli 
naisterahval -peenikese udurätikuga kinni kaetud: Tuppa 
astudes tõmbas ta katte silmilt, kus kõik imestades pidid 
tunnistama, et nad eluilmas veel kusagil jumedamat naiste- 
rahvast ei olnud näinud kui see neitsi. 

Ilus neitsi võttis tütrekese oma käte peale ja viis ta 
ristimisele, kus lapsele Rebuliina nimeks pandi, 

mida muud ei teadnud ära seletada kui kuningaproua 
üksi, sest et laps kui linnupoeg munarebust oli sündinud. 
Poja ristiisa oli üks suurtsugu meesterahvas ja anti Vil- 
lem pojukesele nimeks. 

Pärast ristimist võttis ristiema kuningaproua käest 
torbikukese munakoortega, pani lapse kätki ja ütles sala- 
mahti kuningaprouale: 

«Niikaua kui tütreke kätkis magab, peab torbikuke 
tema juures olema, et lapsele midagi viga ei sünniks, 
sest torbikukeses seisab tema tulevaste päevade õnn. 
Sellepärast hoidke seda varandust kui silmamuna ja kinni- 
tage ka tütrekesele, kui ta meelt märkama hakkab, kuidas 
tema näotut asja peab hoidma.» 

Kui ta veel pikemalt mõnda tütrekese kasvatamise 
pärast emaga oli rääkinud, andis ta ristitütrele kolm korda 
suud, jättis siis jumalaga, astus tõlda ja sõitis oma teed. 
Ükski ei teadnud, kust ta oli tulnud või kuhu ta läinud; 
ka kuningaproua ei andnud küsimiste peale pikemat otsust 
kui: tema on keegi mulle tuttav kuningatütar kaugelt 
maalt. 

Lapsed kosusid priskesti. Villem ema piimal ja Rebu- 
liina amme rinnal, aga amm armastas tütrekest niisama 
õrnalt kui oleks see ta lihane laps olnud, mispärast 
kuningaproua teda pärast võõrutamist lapsehoidjaks võt- 
tis. Väike Rebuliina läks iga päev ilusamaks, nõnda et 
vanemad inimesed arvasid temast ükskord ristiema sarnase 
neitsi kasvavat. 

Amm oli paaril korral tähele pannud, et öösel, kus 
kõik magasid, üks võõras väga ilus naisterahvas tema 
rinnalast vaatamas käinud; kui ta seda lugu kuninga- 
prouale avaldas, kinnitas see temale, et amm öisest võõrast 
kellelegi pikemat juttu ei pidanud tegema. 

Kui kaksikud kahe aastaseks saanud, jäi kuninga- 
proua äkitselt raskesti haigeks; küll kutsuti arste ligidalt 
ja kaugelt kokku, kes ometi ei võinud aidata, sest et 
surma vastu rohtu ei kasva. Kuningaproua tundis ise, et 
tema sammud tund-tunnilt haua ligemale jõuavad, selle- 

pärast laskis ta Rebuliina hoidja, endise amme kutsuda, 
kes kõige ustavam tema teenijatest oli, andis naise kätte 
õnnetorbikukese munakoortega ja õpetas, kuidas haruldast 
asja pidi hoitama. 

«On minu tütreke» — ütles kuningaprova — 
«kümne aastaseks saanud, siis anna torbikuke tema enda 
kätte ja õpeta, kuidas ta haruldast asja peab hoidma, kus 
sees tema tulevate päevade õnn varjul seisab. Poisikese 
pärast ei ole mul muret, sest et kuningas teda kui riigi 
pärijat saab hoidma.» 

Lapsehoidja pidi vandega temale tõotama salaasja 
igaühe eest varjul pidada. 

Siis laskis ta kuninga oma sängi ette kutsuda ja 
palus, et kuningas endist amme nii kaua Rebuliinale hoid- 
jaks ja teenijaks pidi jätma, kui tütar ise himustaks. 
Kuningas tõotas abikaasa soovimist täita ja see heitis veel 
samal õhtul hinge. 

Paari aasta pärast läinud lesk kuningas jälle kosja ja 
toonud teise noore abikaasa majasse, kes elatanud kunin- 
gast midagi lugu ei pidanud, vaid teda au pärast oli võt- 
nud. Esimese proua lapsi ei kannatanud võõrasema oma 
silma all, mispärast neid kuningas ühes kõrvalises paigas 
laskis üles kasvada, kus Rebuliina endine amm laste eest 
emalikku hoolt kandis. Juhtusid lapsed aga kogemata 
võõrasema silma ette, siis tõukas ta neid kui koerakutsi- 
kaid jalaga eest ära, mispärast lapsed teda kui tuld 
kartsid. 

Kui Rebuliina kümne aasta vanuseni jõudnud, andis 
amm vaderi kingituse tema kätte ja õpetas, kuidas ta seda 
pidi hoidma. Aga et kingitus lapse silmale nii näotu pais- 
tis, ei saanud laps temast palju lugu pidada, pani kirstu, 
kus teised emast päritud asjad seisid ja ei mõtelnud pike- 
malt torbikukesele. Peale selle oli jälle paar aastat 
mööda läinud, kui ühel päeval, kus kuningas kodunt läi- 
nud, võõrasema Rebuliina rohuaias niinepuu all istumas 
leidis ja kui kull lapse kallale kargas, tütarlast karvupidi 
kiskus ja lopsis, et veri suust ja ninast välja tuli. Nuttes 

jooksis neitsike tuppa tagasi, ja kui ta amme sealt ei leid- 
nud, tuli kogemata vaderi kingitus temale meelde, mille ta 
sedamaid kirstust võttis ja kurva meele jahutuseks vaa- 
tama läks, mis seal sees on. Aga ta ei leidnud torbiku- 
kesest midagi suuremat varandust, kui näputäie peenikesi 
lambavillu ja paar tühja munakoort. Villade all torbiku- 
kese põhjas oli üks linnusuleke. Kui tütarlaps parajasti 
neid tühje asju akna peal vaatas, tõstis korraga tuule- 
õhku, mis sulekese aknast lendu puhus. Silmapilk seisis 
üks võõras ilus naisterahvas Rebuliina kõrval, silitas 
temal pead ja palgeid ja ütles lahke sõnaga: 

«Ara karda, armas laps, mina olen sinu ristiema ja 
tulin sind vaatama. Sinu nutust paisunud silmad kuulu- 
tavad mulle kurbust. Ma tean, et sinu elu võõrasema voli 
all kerge ei ole, aga kannata ja jää vagaks kõiges kiusa- 
tuses, siis saavad sulle ükskord paremad päevad tulema. 
Kasvad sa inimese osaliseks, siis ei ole võõrasemal enam 
midagi voli sinu üle, niisama vähe võivad teised kurjad ini- 
mesed sulle viga teha, kui sina oma torbikukest ei lase ära 
kaduda; ka munakoori ei tohi sa raisku lasta minna, sest 
omal ajal koguvad koored jälle munakeseks kokku, kust 
sulle õnne saab siginema. Õmble siidist kotike, pista tor- 
bikuke sinna sisse ja hoia ööd ja päevad oma põues, siis 
ei saa võõrasema ega teised sulle midagi kurja tegema. 
Peaks sulle midagi kogemata asja juhtuma, kus sa minu 
nõuta ei arva korda saavat, siis võta linnusuleke torbiku 
põhjast ja puhu õue lendama; silmapilk tulen mina sinu 
juurde sind aitama. Lähme rohuaeda, seal võime niinepuu 
all pikemalt juttu ajada, et teised keegi ei kuule.» 

Niinepuu all istusid nad murupingi peale, kus ristiema 
magusat juttu vestes tütarlapsel nii armsasti aega viitis, et 
piigake tähele ei pannud, kuidas päike juba ammugi alla 
läinud ja õhtupime kätte jõudnud. Seal ütles ristiema: 

«Anna mulle torbikuke, ma tahan natuke õhtuleiba 
muretseda, et sa tühja kõhuga ei pea magama minema.» 

Seal rääkis ta salasõnu torbikukese peale, kusjuures 
laud magusate roogadega maa seest üles kasvas. Nad 

sõid mõlemad oma kõhud täis, mispeale ristiema Rebu- 
liina kuningakotta tagasi saatis, ja minnes lapsele sala- 
sõnu õpetas, mis tema torbikukesele pidi ütlema, kui ta 
midagi tahtis. Imelik oli, et hiljemini võõrasema iial enam 
paha sõna võõrastütrele ei andnud, vaid enamasti tema 
vastu ikka lahke oli. 

Mõni aasta oli pärast seda mööda läinud, Rebuliina 
täie noore inimese ealiseks üles kasvanud, kus tema ilu ja 
jumedus igaühele silma paistis, nõnda et kusagil maa- 
ilmas teist temasarnast naisterahvast ei võinud olla. Seal 
sündis raske sõda, mis päev-päevalt ikka kibedamaks 
läks, kuni viimaks vaenlane kuningalinna alla jõudis ja 
oma väega linna hakkas ümber piirama, nii et keegi hing 
enam sisse ega seest välja ei saanud. Nälg hakkas linna- 
rahvast piinama ja ka kuningakojas läks toiduvara lõpule, 
nõnda et mõne päeva pärast leivapaluke käest kippus 
kaduma. Rebuliina saatis ühel päeval oma sulekese len- 
dama, ja vaata! silmapilk oli ristiema tema juures. Kui 
kuningatütar oma häda ja viletsust temale sai kaevanud, 
ütles ristiema: 

«Sind, armas laps, võin mina sest hädaohust küll 
päästa, aga teistele ei ulata minu abi, nemad peavad ise 
katsuma, kuidas nad hädast võivad pääseda.» 

Siis võttis ta Rebuliina käest kinni ja talutas ta lin- 
nast välja, keskelt vaenuväest läbi, kelle silmad nõiduse 
väel nõnda olid moondatud, et ükski põgenejaid ei võinud 
näha. Teisel päeval langes kuningalinn vaenlaste kätte, 
kuningas viidi kõige tema perega vangi, aga tema poeg 
Villem oli õnne korral pääsenud ja salamahti pakku põge- 
nenud. Kuningaproua oli ühe sõjamehe oda läbi surma 
leidnud. Ristiema oli Rebuliinale talurahva riided muret- 
senud ja tema silmnäo hoopis teisiti timber moondanud, 
nõnda et sel viisil ükski teda ei võinud tunda. 

«Kui ükskord parem aeg jälle kätte tuleb,» ütles 
ristiema, «kus sul himu oleks endisel kujul inimeste sil- 
made ette astuda, siis räägi salasõnu torbikukesele ja 
sünni teda sind endiseks tagasi moondama; siis peab see 

nõnda sündima. Kannata nüüd mõni aeg raskeid päevi, 
kuni parem põlv tuleb.» 

Lahkudes manitses ta veel tütarlast, et see torbikut 
pidi hästi hoidma, ja läks siis oma teed. Rebuliina hulkus 
mõne päeva ühest paigast teise, aga et vaenlased ümber- 
ringi kõik kohad paljaks olid rüüstanud, siis ei leidnud ta 
esiotsa kuskilt peavarju ega teenistust. Torbikuke andis 
temale iga päev toitu, siiski ei olnud tal tahtmist pikemalt 
oma käe peal elada, mispärast ta rõõmuga ühes taluperes 
tüdrukuks hakkas ja seal nii kaua tahtis elada, kui asjad 
aegamööda teiseks lähevad. 

Õppimata talurahva töö läks esiotsa Rebuliinale väga 
raskeks, sest et ta sinnasaadik niisuguse jämeda töö 
külge veel oma kätt ep olnud pistnud. Aga kes teab, kas 
tema liikmed tõesti nii ruttu tööga ära harjusid või aitas 
teda salamahti imeline torbikuke töö juures? — kolme 
päevaga käis kõik töö tema käes nii korralikult, kui oleks 
ta maast-madalast juba selle peale üles kasvanud. Tema 
kohta läks vanasõna valeks, mis ütleb: «Talupojast võib 
iga päev küll saksa, aga saksast ei iial enam talupoega 
saada.» 

Seal juhtus ühel päeval mõisaproua külast läbi sõitma, 
kui Rebuliina parajasti õue peal puuriistu küüris. Tütar- 
lapse imelik kiirus ja viisakas olemine torkasid sedamaid 
prouale silma; ta laskis kutsaril hobused kinni pidada, 
käskis tüdruku ligemale astuda ja küsis: 

«Kas sul ei ole lusti mõisa minu juurde teenima 
tulla?> 

«Hea meelega,» kostis kuningatütar, «kui leivavane- 
maad mulle luba annavad, kelle teenistuses ma praegu 
olen.» 

Proua lubas seda asja peremehega korrale toimetada, 
käskis tütarlapse tõlla taha istuda ja sõitis temaga mõisa. 
Sedaviisi sai Rebuliina jälle hõlpsama põlve peale, kus 
tal suuremat tööd ei olnud, kui tubasid puhtaks kasida ja 
iga päev prouat ja preilisid riidesse aidata panna. 

Poole aasta pärast tungisid rõõmsad sõnumid mõisa, 

et vana kuninga poeg, kes õnneks vaenlase käest oli 
pakku pääsenud, võõral maal endale sõjaväge kokku ko- 
gunud, miska tema kuningriigi vaenlase käest tagasi 
võitnud ja nüüd isa asemele kuningaks oli tõstetud. Aga 
rõõmusõnumite kõrval jooksid ka ühtlasi surmasõnumid; 
need kuulutasid, et vana kuningas vangis olevat surnud. 
Et Rebuliina teistele oma kurbust ei tohtinud näidata, 
nuttis ta salamahti kibedaid pisaraid oma isa surma 
pärast, sest et tema arvates kadunud kuningas tema isa 
pidi olema. 

Pärast leinamise aasta lõpetust laskis noor kuningas 
kuulutada, kuidas temal kindel tahtmine on abikaasat 
hakata kosima, mispärast ligidalt ja kaugelt kõik suu- 
rematsugu neitsid kuningakotta pidudele paluti, et kunin- 
gas nende hulgast endale nooriku võiks valida, kuidas 
tema silm ja süda ihaldavad. Ka selle proua tütred, kus 
Rebuliina teenistust pidas, kes kõik kolmekesi noored ja 
prisked tütarlapsed olid, valmistasid pidude vastu. Rebu- 
liinal oli nüüd paar nädalat hommikust õhtuni küllalt tööd 
oma preilisid ehtides, enne kui need minema said. Sel 
ajal nägi ta igal ööl und, nagu tuleks ristiema tema sängi 
ette ja ütleks: «Ehi esiteks teised minema ja mine ise 
taga järele pidudele, kus keegi nii kaunis ja ilus ei ole 
kui sina!» 

Ehk ta küll esiotsa unenäost lugu ei pidanud, tõusid 
talle viimaks ometi mõtted südamesse, unenäo käsku 
täitma minna. Mida ligemale pidude päev jõudis, seda 
rahutumaks läks Rebuliina süda, ja kui proua tütardega 
ära sõitnud, viskas ta end sängi kummuli ja nuttis kibe- 
daid pisaraid. Seal oli, nagu ütleks temale hääl: «Võta 
õnnetorbikuke, siis leiad sa kõik, mis sulle tarvis läheb.» 
Rebuliina kargas maast, võttis torbikukese põuest, luges 
õpetust mööda salasõnu torbikukese peale, ja vaata imet! 
silmapilk seisid kõige uhkemad kuldriided sängi peal 
valmis! Silmi pestes tuli tema endine jume nägu nähta- 
vale, ja kui uhked riided selga olid pandud ja ta peegli 
ette astus, ehmatas ta ise oma ilu pärast. 

Trepist alla minnes leidis ta uhke tõlla ukse ees, kuus 
munarebu-karva hobu tõllal vedajaks. Ta istus tõlda ja 
sõitis tuule kiirusel edasi, nii et ta vähem kui tunni aja 
pärast kuningakoja ukse ette jõudis. Kui ta parajasti 
tõllast tahtis välja astuda, leidis ta ehmatades, et ta kii- 
resti riidesse pannes õnnetorbikukese koju oli unustanud. 
Mis nüüd teha? Ta võttis sedamaid nõuks koju tagasi 
sõita, kui üks pääsuke tõlla akna peale lendas ja torbiku- 
kest oma nokas kandis. Rõõmsalt võttis Rebuliina oma 
torbikukese pääsukese nokast, pistis põue ja kargas kui 
orav kerge sammuga mööda treppi üles. 

Pidude toas sätendas kõik uhkusest ja ilust; suurt- 
sugu preilid olid igaüks oma kallimad ehted ümber pan- 
nud, lootes, et noore kuninga silm teda saaks teiste hul- 
gast valima. Aga kui äkitselt toa uks laiali läks ja Rebu- 
liina pidukotta astus, seal kahvatas teiste hiilgus kui täh- 
tedel päikese tõusul, nõnda et kuningapoeg enam kedagi 
teist ei näinud kui tulijat neitsikest. Mõned vanemad 
inimesed, kes veel mäletasid, kuidas varrude lugu olnud, 
kus kuningat tema kadunud õega ristiti, rääkisid ise- 
keskis: 

«See neitsi võib vististi selle tundmatu naisterahva 
tütar olla, kes meie vana kuninga tütrel vaderiks oli.» 
Kuningas ei läinud enam Rebuliina kõrvalt sammu ära, 
ega hoolinud midagi teistest võõrastest. 

Kesköö ajal sündis imeline lügu: äkitselt läks tuba 
kui udupilvesse, nõnda et enam küünalde valgust ega 
inimesi ei nähtud. Natukese aja pärast tõusis udust val- 
gus, kus üks naisterahvas nähtavale tõusis, kes keegi muu 
ei olnud, kui Rebuliina ristiema. Ta ütles noorele 
kuningale: 

«See naisterahvas, kes praegu sinu kõrval seisab, on 
sinu arvatud õde, keda sinuga üheskoos ristiti ja kes sel 
päeval ära kadus, kui linn vaenlaste kätte langes. Neitsi 
ei ole aga mitte sinu õde, vaid ühe kaugeltmaa kuninga 
tütar, kelle mina nõiduse väest päästsin ja sinu kadunud 
emale kasvandikuks andsin.» 

Siis tõusis kärgatus, et kuningakoja seinad vanku- 
sid ja silmapilk oli ristiema ära kadunud, nii et keegi 
ei näinud, kuhu ta oli jäänud. 

Noor kuningas laskis ennast teisel päeval Rebuliinaga 
laulatada, mispeale uhked pulmad peeti. Kuningas elas 
oma abikaasaga väga õnnelikult eluotsani, ometi ei ole 
keegi pikemalt kuulnud, kuhu õnnetorbikuke oli jäänud. 
Arvatakse, et ristiema selle salamahti kaasa võttis, kui ta 
viimast korda ristitütart vaatamas käis. 

ODI ODEII OD DI EODSEITODSE > 


HELDE PUURAIUJA 


Ennemuiste läinud üks mees metsa puid raiuma. Tul- 
nud kase juurde, tahtnud kaske maha raiuda; kask kirvest 
nähes haledasti vastu paluma: 

«Jäta mind elama! Ma olen alles noor ja hulk lapsi 
mul taga, kes minu surma pärast nutaksid.» 

Mees kuulnud tema palumist ja läinud tamme Juurde; 
tahtnud tamme maha raiuda. Tamm kirvest nähes hale- 
dasti vastu paluma: «Jäta mind veel elama: ma olen alles 
priske ja tugev, tõrud küljes kõik toored, mis ei kõlba 
külvamiseks. Kust tulev põlv tammemetsa peab saama, kui 
minu tõrud nurja lähevad?» 

Mees kuulnud tema palumist ja läinud saarepuu 
juurde, tahtnud saarepuud maha raiuda. Saarepuu kirvest 
nähes haledasti vastu paluma: «Jäta mind veel elama! 
Ma olen noor ja kosisin vast eile nooriku, mis temast 
vaesest peab saama, kui mind maha raiud?» 

Mees kuulnud tema palumist ja läinud vahtrapuu 
juurde, tahtnud seda maha raiuda. Vahtrapuu aga hale- 
dasti vastu paluma: «Jäta mind veel elama, mul lapsed 
alles väiksed, kõik kasvatamata, mis neist peab saama, 
kui mind maha raiutakse?» 

Mees kuulnud tema palumist ja läinud lepa juurde, 
tahtnud leppa maha raiuda. Lepp kirvest nähes haledasti 
vastu paluma: «Jäta mind elama! Ma olen parajasti pii- 
mas, pean palju väikseid loomasid oma mahlaga toitma, 
mis neist peab saama, kui mind maha raiutakse?» 

Mees kuulnud tema palumist ja läinud haavapuu 
juurde, tahtnud teda maha raiuda. Haab aga haledasti 
vastu paluma: «Jäta mind elama! Looja on mind loonud, 
et lehtedega tuulekõigul pean kahisema ja öösel üleanne- 
tuid kurjal teel hirmutama. Mis maailmast peaks saama, 
kui mind maha raiutakse.» 

Mees kuulnud tema palumist ja läinud toominga juurde, 
tahtnud toomingat maha raiuda. Toomingas kirvest nähes 
haledasti vastu paluma: «Jäta mind elama! Ma olen alles 
õitsev ja pean künnilinnule varju andma, et ta minu okste 
peal laulaks. Kust rahvas kaunist linnulaulu leiaks, kui lin- 
nud minu maharaiumise pärast meie maalt ära põgeneksid?» 

Mees kuulnud tema palvet ja läinud pihlaka juurde, 
tahtnud pihlakat maha raiuda. Pihlakas aga haledasti 
vastu paluma: «Jäta mind elama! Ma olen parajalt õilmes, 
kust marjakobarad peavad kasvama, mis sügisel ja talvel 
lindudele toitu peavad andma. Mis neist vaestest peab 
saama, kui mind maha raiutakse?» 

Mees kuulnud tema palumist ja jäänud mõtlema: kui 
lehtpuudest midagi loota ei ole, tahan okaspuiega õnne 
minna katsuma. Ta läinud kuuse juurde ja tahtnud 
kuuske maha raiuda. Kuusk kirvest nähes kohe haledasti 
vastu "paluma: «Jäta mind elama! Ma olen alles noor ja 
tugev, pean sugu kasvatama, suvel ja talvel rahvale iluks 
haljendama. Kust nad varjupaika leiaksid, kui mind maha 
raiutakse?» 

Mees kuulnud tema palumist ja läinud männi juurde, 
tahtnud mändi maha raiuda. Mänd aga kirvest nähes hale- 
dasti vastu paluma: «Jäta mind elama! Ma olen alles 
noor ja tugev, pean kuusega seltsis ühtepuhku haljen- 
dama; kahju oleks, kui mind maha raiutakse.» — 

Mees kuulnud tema palumist ja läinud kadaka juurde, 
tahtnud kadaka maha raiuda. Kadakas aga haledasti 
vastu paluma: «Jäta mind elama! Ma olen kõige suurem 
metsa varandus ja õnnetooja kõigile, sest et mind 99 tõve 
wastu võib tarvitada. Mis inimestest ja elajatest peab 
saama, kui mind maha raiutakse?» — 

Mees istub mätta otsa ja hakkab mõtlema: «Lugu näi- 
tab imelikum kui ime, igal puul oma keel suus ja palu- 
misesõnad keele peal, miska hukkamise vastu seisab; 
mis pean ma tegema, kui kuskilt enam puud ei leia, mis 
ennast vaikselt laseks maha raiuda? Minu süda ei jõua 
nende palumiste vastu seista. Kui mul naist kodu ei oleks, 
läheksin ma tühja käega koju.» 

Seal astub metsa paksust pika halli habemega vana- 
mees, kasetohust särk ja kuusekoorest kuub seljas, mehe 
ette ja küsib: 

«Miks sa, vennike, nii nukral meelel künka otsas 
istud? Kas sulle keegi pahandust on teinud?» 

Mees kostab: «Miks ma nukker ei peaks olema? Võt- 
sin hommiku kirve kätte, läksin metsa, tahtsin sealt tarbe- 
puud raiuda ja koju viia, aga vaata imet! ühekorraga 
leian kõik metsa elavalt, kus igal puul oma meel peas ja 
keel suus on, miska vastu oskab paluda. Minu südames ei 
ole ühtki verepiiska, mis nende palumise vastu jõuaks 
seista. Saagu minust mis saab, aga mina ei raatsi elusaid 
puid hukkama minna.» 

Vanataat vahib rõõmsa silmaga tema peale ja ütleb: 

«Ma tänan sind, külamees, et sa minu laste palumiste 
vastu oma kõrvu ei olnud lukku pannud; sellest heldu- 
sest ei pea sulle kahju tulema; ma tahan sulle selle eest 
tasuda ja hoolt kanda, et sul edaspidi millestki ei pea 
puudus olema. Minu laste valamata vere piisad peavad 
sulle õnneks saama; mitte üksnes ahjukütte ja tarbepuude 
poolest ei pea sul iial puudust olema, vaid ka muude as- 
jade poolest peab õnnistus sinu majasse astuma, nõnda et 
sul edaspidi suuremat vaeva ei ole, kui aga südame soo- 
vimist -suuga avalikuks teha. Siiski pead sa ennast selle 
eest hoidma, et sinu soovid ülekäte ei lähe; ka oma naäi- 
sele ja lastele tuleta meelde, kuidas nad üleliigseid soove 
peavad taltsutama, "nõnda et soovimised mitte kõrgemale 
ei tohi tõusta, kui nende täitmine võimalik näitab. Muidu 
tuleks oodatud õnnest õnnetus. 'Säh, võta see kuldvitsake 
ja hoia teda kui oma hinge!» 

Oteldes andis ta mehele paari vaksa pikkuse ja suka- 
varda jämeduse kuldvitsakese ja lisas õpetuseks peale: 

«Tahad sa hoonet ehitada või midagi muud tarvi- 
likku tööd teha, siis mine sipelgapesale, vibuta vitsakest 
kolm korda pesa poole, aga ära löö mitte pesasse, muidu 
võiksid väikestele elukatele viga teha. Käsi neile, mis nad 
peavad tegema, seal leiad sa teisel hommikul töö tehtud, 
nagu sa olid soovinud. Tahad sa toitu, siis sunni pada, et 
ta sulle peab valmistama, mis sa himustad. Tahad sa toidu 
kõrvale maiust, siis näita kuldvitsakest mesilastele ja 
sunni neid tööle, siis saavad nad sulle rohkem kärjemett 
tooma, kui sina ja sinu pere jõuaksid süüa. Tahad sa 
mahla, siis sunni kaske ja vahtrapuud, nad saavad sinu 
käsku sedamaid täitma. Lepp saab sulle piima andma, ka- 
dakas tervist tooma, kui sa neid sedamööda sunnid 
tegema. Kala- ja liharooga saab sulle pada iga päev 
keetma, ilma et sul tarvis oleks kedagi elavat looma 
tapma minna. Tahad sa lõuendit, siid- või villast riiet, siis 
sunni ämblikke, küll nemad sulle kangast koovad, seda- 
mööda, kuidas sa himustad. Sel viisil ei saa sul edaspidi 
ühestki asjast puudust olema, vaid igalt poolt küllust, 
kõik selle eest, et sa minu laste palumisi kuulsid ja neid 
elama jätsid. Mina olen metsaisa, keda Looja puude 
üle valitsejaks on seadnud.» Siis jättis vanataat jumalaga 
ja kadus sedamaid mehe silmist. 

Aga mehel oli kuri naine, kes kui tige koer juba õue 
peal haukudes vastu tuli, kui ta meest tühja käega met- 
sast nägi tagasi tulevat. 

«Kus puud jäid, mis sa pidid tooma?» kisendas naine: 
mees kostis tasaselt: «Jäid metsa kasvama.» 

Naine kärgatas vihaga: «Oh oleksid kõik kaseraoke- 
sed endid vitsakimbukesteks kokku sidunud ja sinu laisa 
nahka hakanud parkima!» 

Mees vibutas salamahti vitsakest ja ütles, et naine ei 
kuulnud: «See soovitus sündigu sinule!» 

Seal hakkas naine äkitselt kisendama: «Ai, ail ai, ai! 
oh mis kibe! ai, ai! see käib südamest läbi! ai. ai! andke 

armu, andke armu!» Kisendades kargas ta ühest paigast 
teise, võttis kord siit, kord sealt oma keha küljest kinni, 
kui oleks kibe vitsahoop sinna puutunud. Kui mees nuht- 
lusest küllalt arvas olevat, andis ta vitsakesele seda- 
mööda käsu. 

Sellest esimesest katsetööst märkas mees, missuguse 
kalli ande metsaisa temale oli kinkinud, sest et ta õnne- 
vitsakesest veel naisekaristaja pealekauba saanud. Tal oli 
vana poollagunenud ait õuel, sellepärast tahtis ta veel sel- 
samal päeval sipelgate hooneehitamise rammu katsuda; ta 
läks nende pesale, vibutas kolm korda kuldvitsakest ja 
hüüdis: «Tehke mulle uus ait õue peale!» Teisel hommi- 
kul magamiselt tõustes leidis ta aida valmis ees. 

Kes nüüd õnnelikum võis olla, kui meie mees? Toidu- 
valmistamise pärast ei olnud neil pisemat muret, mis süda 
ihaldas ja kuldvitsake leemepajale käskis, seda keetis 
pada ja kandis iga päev ise lauale, et pererahval suure- 
mat vaeva ei olnud kui — süüa. Amblikud kudusid neile 
kangast, mutid kündsid nende põllud ja sipelgad viskasid 
seemet peale, nõnda kui nemad ka sügisel vilja põllult 
ära koristasid, nii et kuskil inimese kätt tarvis ei olnud. 
Pääsesid mõnikord tigeda naise lõualuud lõugutama või 
mehele midagi kurja soovima, siis pidi ta kuldvitsakese 
võimul igakord ise kannatama. Mõni mees ohkab vist siin: 
oh kui mul niisugune kuldvitsake oleks! 

Kuldvitsakese peremees oli oma elupäevad õnnelikult 
õhtule ajanud, sest et tema iial enesele niisuguseid asju ci 
läinud soovima, mis võimatud näisid olevat. Enne surma 
andis ta kuldvitsakese oma lastele päranduseks ja õpetas 
neile, nagu metsaisa teda oli õpetanud, kuidas nad õrna 
riistakesega pidid ümber käima, ja noomis neid võimatute 
soovimiste pärast. Lapsed täitsid isa käsku ja elasid nii- 
sama õnnelikult kui temagi. 

Hiljem kolmandas põlves juhtus, et vitsake mehele pä- 
randuseks sai, kes vanemate keelust lugu pidamata väga 
palju tühja soovis ja sellepärast kuldvitsakest ilmaaegu 
vaevas; siiski ei tulnud tema soovimistest suuremat kahju, 

sest et soovitud asjad võimalikud olid. Ülemeeine mees et 
leppinud veel sellega, vaid hakkas, vitsa rammu katsu- 
des, võimatuid asju soovima. Nõnda oli ta ühel päeval 
kuldvitsakest sundinud päikest taevast maha tooma, et 
tema päikese ligemal olles kord oma selga võiks soen- 
dada. Vitsake täitis küll peremehe käsu, nagu teda oli 
sunnitud, aga et päikese mahatulemine üks võimatu ast 
on, sellepärast saadeti Looja poolt päikesest nii tulised 
terad soovija kaela peale, et ta kõigi hoonetega tükkis 
ära põles ja mitte pisemat märki järele ei jäänud, kus 
kohas hooned enne olid seisnud. Sellepärast, kui ka õnne- 
vitsake tules sulamata oleks jäänud, ei tea keegi enam 
paika nimetada või teed sinna juhatada, kust teda otsida 
sünniks. Arvatakse ka, et mahatulnud ägedad päikesete- 
rad sel õnnetul päeval metsas puud nõnda ära olevat 
ehmatanud, et nende keelepaelad kinni jäid ja hiljem 
ükski enam sõna suust ei saanud. 

ÖISED KIRIKULISED 


Minu vanaisa onupoeg elanud noormehe-põlves kiriku" 
ligidal talus, mis talvel, kus tee külmetanud sood mööda 
käis, neilt täie kahe versta kaugusel ei olnud. Ühel jõulu- 
laupäeva õhtul heitnud pererahvas aegsasti puhkama, sest 
nad esimese püha hommikul vara tahtnud üles tõusta ja: 
kiriku minna, kus sel päeval jumalateenistus tulevalgel 
peeti. Peremees ärganud kõige esiteks unest, läinud ukse 
ette ilma vaatama, ja näinud kiriku aknad tulevalgest 
juba läikimas. Tuppa tagasi minnes kihutanud ta pere- 
rahva magamast: 

«Tõuske üles, meie oleme kauaks viibinud; küünlad 
sütitatud kirikus juba põlema.» 

Nüüd olnud pererahval tuline kiirus taga, kõik kara- 
nud asemelt, pesnud silmi, ajanud riided selga, ja noo- 
remad läinud sedamaid jalgsi minema, seni kui teised ho- 
buseid rakendanud ja neile kannule sõitnud. Küünlatulest 
valgustatud kirik seisnud kui ehitud neitsi neil teejuhiks 
eel, sest et udune ilm palju tähevalgust silmade ette e! 
andnud. 

Ligemale jõudes tunginud kirikuliste lauluhääl neile 
vastu, ehk küll laulu viis natuke võõras näidanud. Kiriku 
uksed seisnud laiali ja kirik nähtud tungil rahvast täis, 
aga mitte ühtainukest hobust polnud kiriku ligidal nähta- 
val. Mehed astunud eel, lootes tungimisel veel kuskilt 
paika leida, naisterahvad käinud nende järel. 

Kui mehed parajasti kiriku ukse ette jõudnud ja jalga 
üle läve tahtnud tõsta, vaikinud lauluhääl ja küünlad kus- 
tunud äkitselt ära, misläbi kirik ühekorraga kottpimedaks 
läinud. Üks võõras mees tulnud kiriku ukse peal neile 
vastu ja ütelnud: «Teil, püha veega ristitud rahval, ei ole 
siin praegu midagi tegemist! nüüd on meie kirikuaeg; 
teie jumalateenistus algab vast hommikul!» — 

Inimesed vaadanud üksteise otsa, ja ei teadnud, mis 
nad imelikust loost pidid arvama; seal lükatud kirikuuks 
seestpoolt kinni, ja meestel ei jäänud paremat nõu, kui 
koju tagasi minna, sest et õpetaja ega köstri toas veel 
tuld ei olnud üles võetud. 

Võõras mees võtnud minu vanaisa onupoja käest 
kinni, talutanud teda paarkümmend sammu teistest eemale 
kiriku nurga taha ja ütelnud salalikult: 

«Tule kolm päeva enne jaanilaupäeva keskööl siia, 
siis tahan sulle õnneteed juhatada; aga ära lausu minu 
kutsumisest - kellelegi sõnakest, muidu võiksid kahju 
leida.» Nõnda üteldes oli ka tema kadunud. 

Kodu poole minnes kadunud udu ja taevas läinud sel- 
eks, nii et tähed taevast paistnud; nende seisust näinud 
mehed kesköö parajasti käes olevat, mida ka kukelaul neile 
kodunt vastu kuulutanud. Vanemad inimesed heitnud teist- 
korda sängi puhkama, seni kui noorrahvas ärksalt hommi- 
kut ootama jäänud. Mõne tunni pärast vast tulnud õige 
kirikuaeg, kus minek uuesti ette võetud. 

Pererahvas rääkinud hiljemini mõnele tuttavale sel- 
lest jõuluööl kirikus käimisest, sealt veninud rahva keskel 
jutt laiali ja tulnud viimaks ka kirikuõpetaja kõrva. Õpe: 
taja lasknud mehed enese ette kutsuda, pärinud asjalugu 
nende käest põhjani läbi ja keelanud siis kaugemale rää- 
kimist, sest et nende arvatud kirikus käimine jõuluööl 
muud ei võinud olla kui elav unenägu. Ehk küll mehed 
omalt poolt igaüks selgesti teadnud, kuidas nemad tõesti 
kirikus käinud ja ärksal silmal asjalugu näinud, siiski ei 
läinud nad õpetaja vastu sellepärast pikemalt vaidlema, 
vaid lubanud oma suud kinni pidada. Aga mis see enam 

aitas, kus jutt igale poole oli külvatud ja päev-päevalt 
kaugemale läks? Mine tuult kinni võtma või rahva suust 
juttu tagasi püüdma. 

Minu vanaisa onupojal olnud esiotsa kindel nõu juha- 
tatud õnneteed otsima minna, aga mida ligemale aeg jõud- 
nud, seda sügavamale vajunud julgus püksi. Kes tema kut- 
suja või kes need öösised kirikulised olnud, ja kui pikalt 
üks risti-inimene neid uskuda võivat, seda ei osanud ta 
mitte seletada. 

Oleks tal võimalik olnud mõne teise ustava mehega 
nõu pidada, kes teab, ehk oleks seal kahevahel mõtlemi- 
sed kahanenud, aga see, et võõras mees asja salamahti 
käskinud pidada, teinud temale kõige suuremat südame- 
raskust. Ta olnud ennast juba mõttega sõbrustanud, asja 
katsumata jätta, kui kaks nädalat enne jaanipäeva üks 
kogemata tükk juhtunud, mis teda jälle teisele teele kää- 
hanud. 

Ühel õhtul pärast päikese veeremist koju minnes, leid- 
nud ta ühe võõra vanaeidekese tee ääres istumas. Mees tere- 
tanud ja tahtnud mööda minna, aga vanaeit hakanud 
temalt küsima, mis vea pärast ta nii sügavas mõttes on, et 
otsekui pool unenäos teed käib. — 

Mees ei usaldanud eide küsimuse peale vastust anda, 
sest et tõtt ei tohtinud ta rääkida ja valetada ei tahtnud. 
Vanaeit ehk mõistnud tema mõtteid, kui ta küsinud: «Eks 
sa taha, pojuke, mulle oma kätt näidata, kust ehk sinu 
südamekoormat näen ja sulle head nõu võin anda?» — 

Mees seisnud kahevahel ja ei teadnud, mis ta pidi 
tegema, kas eide soovimist täitma või täitmata jätma. 
Vanaeit ütelnud lahke sõnaga: 

«Ara karda midagi! ega ma kurja pärast sul kätt 
taha vaadata; ma soovin sulle õnne, mis sulle tõesti tar- 
vis läheb, sest et alles noor ja oskamatu oled, ja suurem 
osa elupäevi sul ees seisavad. Ettekuulutused tulevaist 
päevist võivad mõnikord inimesele tuluks tulla; peaksin 
ma midagi sinu pihust leidma, mis parem näiks varjul 
pidada, siis ei taha ma sulle sest rääkida. 

«Ei, ei! kulla eidekene,» hüüdnud minu vanaisa onu- 
poeg, «kuuluta mulle kõike, olgu hea või paha, mina ei 
lähe kohkuma selle eest, mis minu peale on pandud!» ja 
andis siis vanaeidele käe vaadata. Vanaeit seadnud prillid 
nina peale ja hakanud tema peopesast tarkust lugema. 
Kiri võis ehk natuke segane olla, sest vast tüki aja pärast 
andnud ta ootajale nõnda otsust: 

«Sa oled haruldane õnnelaps, sul seisab suur õnn ligi- 
dal, kui küllalt osav oled kogemata õnne sarvipidi kinni 
võtma, et ta sinu käest enam ei pääseks. Kartus tund- 
matu mehe pärast on tühine, sa võid julgesti teda uskuda, 
sest et tema sulle õnne soovib, aga enesele kasu ei taha, 
mine kartmata sinna, kuhu sind kutsutakse, kurja ei ole 
sul sealt karta. Ainukest eksitust võib sinu oma süda sulle 
teha; hoia ennast kahevahel mõtlemiste eest ja täida 
truusti, mis sulle targemad õpetavad. Aga tahad sa üks- 
kord kosjateele minna, siis tee silmad lahti, muidu langed 
sa õnnetuse sisse. Siledal munal on mõnikord kare tuum 
sees, ja sinu abielu jooned on pihus natuke segased. Ette- 
vaatlikult võid sa ennast kõigist võrkudest päästa. Pike- 
malt ei tohi ma sulle täna kuulutada, aga kui ükskord 
kogemata jälle kokku saame, hakkad sa mind vististi 
tänase juhatamise eest tänama.» — 

Mees pistnud käe karmani, tahtes mõne kopika võtta 
ja vanaeidele vaevapalgaks anda, aga eit mõistnud tema 
käetalitust ja hüüdnud vastu: 

«Ara paku mulle raha, mida ma kellegi käest ei võta; 
mina avaldan kõik kuulutused rahvale maksuta, sest et 
nende õnn mulle kõige ülemaks palgaks on.» 

Ta tõusnud üles, jätnud jumalaga ja läinud nii 
kerge sammuga kui noorem tütarlaps, et kannad taga väl- 
kunud. Ehk küll minu vanaisa onupoeg räägitud lugu 
enam naljaks kui tõeks pidanud, leidnud ta ometi oma 
südame palju kergemaks läinud, kui oleks raske koorem 
tema pealt võetud, mispärast ta kindlaks nõuks võtnud 
juhatatud õnneteed otsima minna. 

Kolm päeva enne jaanilaupäeva läinud ta õhtu hilja 

kirikuteele, et keskööl sinna jõuaks; mida ligemale ta 
jõudnud, seda rahutumaks läinud tal süda sees, otsekui 
hüüaks keegi tema kõrva: «Sa ei ole õigel teel!» Ei ole- 
vat ka palju enam puudunud, et ta samme kodu poole 
tagasi ei käänanud. Seal tõusnud kena lauluhääl tuule- 
õhust ja tema kuulnud sõnu: 


«Ara eksi õnneteelta, 
Ara kohku karte'essa! 
Varjajad sind valvamassa, 
Õnne osa ootamassa. 
Ära eksi õnneteelta.»> 


Mees tundnud laulu peale julgust kasvavat, astunud 
kiiremal sammul edasi ja jõudnud natukese aja pärast 
kirikuukse ette, mis lukkus olnud. Pahemalt poolt kiriku 
nurga tagant tulnud võõras mees ja ütelnud: 

«Väga hea, et sa minu kutsumise peale oled tulnud: 
ma ootasin juba tükk aega ja hakkasin kartma, et sa 
enam ei tule ja mul võimalik ei oleks sinuga pikemalt 
jutule saada. Meie jõuluöösine kirikuskäimine sünnib iga 
seitsme aasta tagant ühe korra, enamasti ikka sel ajal, kus 
kõik inimesed puhkavad, mispärast ma siiasaadik kedagi 
ei leidnud, kellele ma õnneteed oleksin võinud juhatada. 
Aeg on mul lühike, öökull kutsub mind kuke laulul koju. 
Pane teraselt tähele, mis ma sulle õpetan, märka iga sõna 
ja tee, kuidas sulle juhatan. Teie pere heinamaal seisab 
väike küngas, mida rahvas kalmukünkaks nimetab; künkal 
kasvavad kolm kadakapõõsast, ja keskmise põõsa all 
magab põhjatu vanaaegne varandus mullapõrmus, mille 
sina välja võid võtta, kui varanduse varjajaid oskad lepi- 
tada, ja kriipsu mööda nõnda teed: 

Muretse enesele kolm musta, üks suleline ja kaks kar- 
valist, verista need rahaaugu varjajatele ja kanna hoolt, 
et lepituseverest piiska raisku ei lähe, vaid kõik varjaja- 
tele valgub ja nende südant sinu vastu pehmitab. Siis 
kaabi preesi küljest mõned kibemed hõbevalget vere 
peale, et pealtmurune hõbedavalgus altmurusele silma 

ulatab ja teed saab juhatama. Sellepeale lõika kadaka- 
põõsast kolme vaksa pikkune vits, kasta vitsa ladvaots 
kolm korda murule, kuhu lepituseverd valasid, ja kõnni 
üheksa korda õhtust hommiku poole minnes kadakapõõsa 
ümber, aga igal käigul löö vitsaga kolm korda põõsa alla 
muru peale ia hüüa igal löögil: Igrek! Kaheksandal käi- 
gul kostab maa alt raha kõlin sinu kõrvu, ja üheksanda 
käigu lõpetusel paistab hõbeda läik sulle silma. Seal 
lange põlvili maha, pane suu muru ligidale ja hüüa üheksa 
korda: Igrekl! küll siis katel hakkab kerkima. Oota 
vaikselt, kuni ta üles tõuseb. 

Enne tõusmist tuleb sulle mõnda koledust silmade 
ette, mida sa ei tohi karta ega nende eest kohkuda, sest 
et nemad sulle viga ei saa tegema, kui sina julgeks jääd. 
Neil ei ole kellelgi keha ega eluvaimu sees, vaid nad on 
tühjad varjukujud, selletarvis sünnitatud, et nad mehe jul- 
gust peavad läbi katsuma, kas tema nii suure õnne väärt 
on, et varandust tema kätte võib anda. Peaksid sa neid 
nähes pisemat kartust näitama, siis pühi oma näpud puh- 
taks, sest et sa varast nende vahele midagi ei saaks. Jaani- 
laupäeva õhtul, kui tuled ümberkaudu põlevad ja rahvas 
jaanitulel lustipidu peab, pead sa kolme mustaga raha- 
augule minema. Kolmanda osa leitud rahast pead sa vaes- 
tele jagama, sest ülejäänud varandusest sulle veel küllalt 
saab.» 

Seda õpetust andis võõras mees sõna-sõnalt kolm 
korda, et see mehele pähe hakkaks ja midagi eksitust ei 
tuleks. Kui kolmanda korra õpetuse viimne sõna tema 
suust oli tulnud, laulnud köstri kukk keskööd, ja jutumees 
olnud sedamaid kuulja silmade eest kui ära pühitud. Kas 
ta tuulde tõusnud või maapõhja vajunud, seda ei võinud 
nägija tõelikult kellelegi kuulutada. 

Minu vanaisa onupoeg läinud teisel päeval tähenda- 
tud kolme musta elajat otsima, leidnud ka õnnelt ühe 
musta kuke ja koera naabrikülast ja püüdnud öösel ühe 
muti kinni, hoidnud ja söötnud neid kodus, kuni aeg kätte 
jõudnud rahaaugule minna. Jaanilaupäeva õhtul, kui päike 

alla veerenud, külarahvas kõik jaanitulele läinud, pistnud 
ta muti kotti, võtnud musta kuke kaenla, sidunud mustale 
koerale oheliku kaela, et koer pakku ei läheks, ja läinud 
siis salamahti õnneteele varandust nõudma. 

Selgel suveööl olnud kõik kohad nähtaval. Keskööl 
alustanud ta tööd õpetust mööda, veristanud esiteks kuke, 
siis muti ja viimaks koera, pidanud hoolt, et viimne vere- 
piisk juhatatud paika murule valguks, kaapinud oma 
preesist hõbevalget vere peale, lõiganud siis kolme vaksa 
pikkuse kadakavitsakese põõsast, kastnud kolm korda 
vitsa ladvaotsa verisele murule ja hakanud siis vastu- 
päeva üheksa korda kõndi tallama; löönud ka igal käigul 
kolm korda põõsa alla murule ja hüüdnud igal löögil: 
«Igrek!» 

Kaheksandal käigul kostnud rahakõlin selgesti temale 
kõrva ja üheksandal käigul läikinud hõbeda hiilgus temale 
silma. Seal langenud ta üheksanda käigu järgi põlvili 
muru peale maha, ja hüüdnud üheksa korda maa alla: 
«Igrek!» Äkitselt tõusnud kadakapõõsa alt tulipunane 
kuldharjaga kukk, siputanud tiibu, laulnud ja tõusnud 
lendu. Kuke järel visatud maa seest külimitu osa hõbe- 
raha mehe jalgade ette. Nüüd tulnud tulipunane kass, 
pikkade kuldküüntega, kadakapõõsa alt, mäugunud kord 
ja pistnud jooksu, tema kannul visanud maasuu jälle küli- 
mitu osa hõberaha mehe jalgade ette murule, mis temal 
südame rõõmuga täitnud. Siis tõusnud suur tulipunane 
koer kuldpea ja -sabaga põõsa alt üles, haukunud paar 
korda ja pistnud minema; paari külimitu osa hõbe-rubla- 
tükke lennanud maa seest koera järel mehe ette. Sel- 
samal viisil tulnud järgnevalt tulipunane kuldsabaga re- 
bane, tulipunane kahe kuldpeaga hunt, tulipunane kolme 
kuldpeaga karu kadakapõõsa alt välja ja igaühe kannul 
visatud suurem hulk raha murule, mehe arvates tulnud 
karu kannul paar vakka tema ette maha, misläbi hunnik 
juba heinasao kõrguseks tõusnud. Pärast karu minekut 
tõusnud kohin ja mühin kadakapõõsa alt, kui oleks viis- 
kümmend sepalõõtsa puhunud. 

Aga kohina järel tõusnud üks kole suur pea kadaka- 
põõsa alt nähtavale, mis pool inimese ja pool elaja kuju 
näidanud, olnud üheksa jalapikkust kuldsarve pääs ja 
kaks küünrapikkust kuldkihva suus. Veel koledam kui 
tema kuju olnud tulesädemed, mis kui keema läinud 
rauast temal suust ja ninasõõrmetest välja pursanud ja 
kohinat sünnitanud. Mees arvanud, et sädemed iga silma- 
pilk teda võivad ära kõrvetada, ja kui nüüd kole loom 
kõrgemale tõustes oma pead tema poole käänanud, seal 
ei andnud hirm aega võõra mehe õpetust meelde tuletada, 
vaid minu vanaisa onupoeg põgenenud pakku, kusjuures 
ihukarvad ja juuksed kui harjased püsti tõusnud. 

Põgenedes tundnud ta tükk aega veel kolli tulist hinge- 
õhku kuklas ja tänanud õnne, et jalad teda veel jõudnud 
kaugemale kanda. Ega olnud tal aega tagasi vaadata, kus 
vaenlane ühtepuhku tema kannul olnud ja iga silmapilk 
temale oleks võinud otsa teha. Mees jooksnud oma elu 
poolest, nii et rinnad kippunud lõhkema, kuni ta viimaks 
oma õue jõudnud ja sinna kui surnu maha langenud. 

Vast hommikul äratanud teda päikeseterad, — kas 
unest või minestusest, kes seda võiks teada. Pea olnud 
tal raske ja uimane, nii et tükk aega läinud, enne kui ta 
öösisest juhtumisest selget aru võinud saada. Seal olnud 
siis temal esimene töö, aidast kolm kuuevakast kotti võtta 
ja nendega künkale minna, kuhu sisse ta öösist murule- 
visatud raha tahtnud korjata, enne kui teised inimesed 
temale ette jõuaksid. 

Künkal leidnud ta kõik kolm kadakapõõsast endistes 
paikades, ka kolme tapetud elaja kehad ja kadakavitsa- 
kese, aga rahast ei tulnud pisemat märki tema silma näh- 
tavale, niisama vähe murul kadakapõõsa ümber ühtki jäl- 
jekest, kus öösel rahahunnik oli seisnud. Murupinnal ei 
nähtud vähemat tähte, kus augu suu olnud, mis öösel ela- 
jaid ja raha välja andnud. Kui tapetud elajate kehad asja 
tõeks ei oleks tunnistanud, mis öösel siin tehtud, oleks 
võinud lugu unenäoks pidada. Nähtud raha olevat vist 
maa alla tagasi läinud, kus see ehk veel tänapäevani jul- 

gemat meest ootab, kes koledate varjukujude eest pakku 
ei lähe põgenema, vaid varanduse välja toob. 

Kuidas vanaeide teine ettekuulutus kosimisest hilje- 
mini kas tõeks või valeks läinud, sellest ei tea mina 
midagi rääkida. Ehk küll minu vanaisa onupoeg oma raha- 
augu ülesvõtmisest sagedasti oli rääkinud, ei avaldanud 
ta iial ühtki sõna oma kosimisest ja mis temal sealjuures 
oli juhtunud. Võib-olla, et sealgi tükis mõni kõverus 
tema teele oli tulnud, mida ta teistele ei tahtnud kuulu- 
tada, vaid parem vaikselt oma risti kandis. 

Kord olnud keegi niisama osav kui õnnelik kütt, kes, 
kui ta metsa läinud, olgu suvel või talvel, iial rohke saa- 
gita tagasi ei tulnud. Mis temale parajal kaugusel silma 
ette juhtunud, kas lind või neljajalgne elajas, oli niihästi 
kui tema kotis, sest et tema laeng iial tuulde ei läinud, 
vaid otsekohe looma külge, keda ta tappa tahtis. * 

Ühekorraga — ei tea, kes temale selle kurja tembu 
oli teinud — kadunud kütil endine õnn; linnud ja nelja- 
jalgsed põgenenud kaugelt tema eest, ja kui ta kogemata 
kellegi ligi saanud, et püssilaeng elajasse oleks võinud 
puutuda, läinud laeng igakord tuulde. Küll märganud kütt 
sedamaid, et tema püssiga enam seatud korralist lugu ei 
olnud; ta uhtunud ja ohatanud püssi igal viisil, matnud 
kolmeks päevaks ukseläve alla, kust naisterahvad üle käi- 
nud, aga ükski abitükk ei tahtnud aidata. Nõnda olnud ta 
juba rohkem kui nädalapäevad risti ja põigiti mööda metsi 
hulkunud, iga päev mõned paugud tuulde põrutanud, ometi 
ei saba ega sarve, ei sulge ega karva kotti saanud. 

Nukral meelel läinud ta ühel õhtul metsast tulles 
kõrtsi, ja tahtnud muretuju jahutuseks paar suutäit viina 
võtta, aga ka viinal ei olnud maitset. Seal toppinud ta 
tubakat piipu, pannud piibule tule peale ja istunud kõrtsi- 
laua taha oma nosu suitsetama. Silmi kogemata üles tõs- 
tes näinud ta teise võõra mehe nurga pool laua otsas istu- 
mas, kellel ei piipu suus ega õlletoopi laua peal ees ei 
olnud, vaid mees tõmmanud kriiditükiga - kriipsukesi 

lauale, lugenud neid vahetevahel, kustutanud ära, teinud 
uued kriipsud asemele, kui oleks temal kes teab kui suu- 
red asjad kokku arvata. 

Kui sedaviisi tükk õhtut läinud, lasknud kütt enesele 
toobi õlut anda, miska ta vahel kuivanud suud kastnud, 
siiski üht sõna ei rääkinud, vaid mõtetega aega viitnud, 
nõnda kui teine mees oma kriipsude arvamisega. Kõrts- 
mik astunud kaubakambrist ja küsinud: 

«Külamehed, kui teil tahtmist ei ole midagi enam 
minu käest võtta või ööseks siia jääda, siis tehke mine- 
kut, ma tahan kõrtsiuksed kinni panna ja magama heita.» 

Kütt kostnud: «Anna, vennike, veel aega piipu top- 
pida ja tuld peale panna, siis lähen ma koju.» 

Kui nimetatud talitus toimetatud, võttis ta oma püssi 
nurgast, jättis jumalaga ja läks toast välja. Sõna lausu- 
mata käis võõras mees tema kannul, kes, nagu kütt ukse 
ees kuuvalgel tähele pannud, rohkesti pea osa temast 
pikem oli ja ühe jala peal natuke lonkas. Natuke maad 
edasi minnes, näinud kütt, et külamees temaga sedasama 
teed läinud, jäänud seisatama ja küsinud: 

«Kas läheme ehk ühte teed?» 

Võõras mees kostnud: «Võib-olla! minu tee läheb 
igale poole, kust jälgi ees leiab, olgu pahemat või pare- 
mat kätt.» 

Kütt ütelnud: «Minu tee läheb otsekohe koju.» 

Võõras mees kostnud naeratades: «Ükspuha, siis 
tulen sind tüki teed saatma, sest et minul kodu ikka seal 
on, kuhu ma parajasti juhtun.» 

Edasi minnes küsinud kütt, mis kriipsusid tema seltsi- 
mees kõige õhtu laua peale tõmmanud, ja neid kokku 
lugenud. Võõras mees kostnud lühidalt: «Tänaseid päeva- 
talitusi, misjuures ühe leidsin puuduvat, sellepärast pean 
ruttama, enne kui kesköö kätte jõuab, et veel üht kala 
püüda.» 

«Siis olete vististi kalamees?» küsis kütt. 

Võõras kostis: «Sedamööda kui lugu juhtub, olen ma 
kalamees, linnupüüdja või mis minust muud tahetakse. 

Seadust mööda pean ma alati teiste inimeste teenistuses 
oma kingi kulutama. Aga ütle mulle, külamees, mispärast 
sina nii nukral meelel oled, et sul kõrtsis viin ega õlut ei 
tahtnud maitseda?» 

Kütt rääkis temale oma õnnetust, kuidas tema püss 
vist ära tehtud, et linnud ja elajad teda enam ligi ei taha 
lasta, ja kui kogemata keegi laskmise kaugusele tulevat, 
siis minevat laeng igakord tuulde. 

Võõras mees ütelnud, kui ta küti õnnetust oli kuul- 
nud: «Sinu püssirikkuja võib kaval mees olla, kelle vastu 
sinu ohutamised midagi ei aita. Siin ei ole paremat nõu, 
kui vana-peremehe käest abi minna otsima, kes siin üksi 
aidata võib.» 

Kütt küsis: 

«Kes see vana-peremees on ja kus ta elab? Ma ei 
ole temast tänini midagi kuulnud.» 

Võõras mees kostis: «Kes tema on ja kus ta elab? 
seda ei või ma sulle tõesti ütelda, siiski tahan ma sulle 
teed juhatada, kus sa temaga võid kokku saada ja oma 
häda temale kaevata. Vaata, ülehomme on neljapäeva 
õhtu ja kuu parajasti täis. Mine natuke aega enne keskööd 
ristteele, vilista kolm korda ja oota, kuni ta tuleb; püss 
võta ühes kaasa. Sedaviisi kui tulevirts sul praegu on, ei 
või ta kedagi looma tappa, ehk pistaksid sa püssi otsa 
looma külge. Ma tahan naljapärast viis sammu sinust 
eemal seista, pane püss tugevasti kuuliga laengu ja sihi 
minu peale, kas pähe, südame kohta, kõhtu ehk kuhu sa 
ise tahad. Viga ei saa sa mulle mitte tegema.» 

«Aga kui ma sulle viga teen?» küsis kütt. 

«Noh, siis on see minu süü,» ütles võõras mees — 
«mispärast sulle midagi vastamist ei tule. Tee kuulile oma 
märk külge, et sa ta ära tunned.» 

Kütt laadis oma püssi, võttis ühe hundikuuli, tegi 
hammastega märgi peale, ja laadis siis rasvalapiga tuge- 
vasti rohutropi peale. Kütt mõtelnud iseeneses: teist ini- 
mest naljapärast suretada oleks patt, aga ma tahan temale 
ühe mälestuse anda, et tal pikemalt lusti ei pea olema 

niisugust nalja jälle katsuda. Ma läkitan kuuli tema pa- 
hema reie sisse, sest et pahem jalg tal muidugi juba lon- 
kab. Nõnda mõteldes sihtis ta vaksa põlve kedrast kõr- 
gemale võõra mehe reie peale, et kuul luu kõrvalt peh- 
mest lihast läbi pidi minema. 

Võõras mees seisis viis sammu temast eemal liiku- 
mata. Püss paukus prantsatades lahti, võõras mees aga 
astub naerdes tema vastu ja ütleb: «Säh, võta oma kuul,» 
ja annab kuuli kütile tagasi. 

Kütt tundnud sedamaid oma märgitud kuuli, ja näi- 
nud, et mehel ega tema riietel midagi viga ei olnud. 
«Võtku see ja teine minu püssi ja sind!» hüüab kütt 
vihaga. «Teie olete kas mõlemad nõiduse väel ära tehtud, 
või vanapoiss istub teie sees!» 

Võõras mees kostab naerdes: «Ütlesin sulle juba ette, 
et sinu püss nii kuidas ta praegu on, kellelegi loomale viga 
ei või teha; temale on targemat arsti tarvis, kui sinu ohu- 
tamised jõuaksid parandada. Mine, kuidas ma sulle õpeta- 
sin, ülehomme õhtul vana-peremehelt abi otsima.» 

Pikemalt juttu vestes olid nad külatänava ligi tulnud 
ja lahkusid seal teineteisest jumalaga jätmata, kus kütt 
mööda tänavat külasse läks ja võõras mees väljaspool tä- 
navat külast mööda sammus. Lahkudes kuulnud kütt, kui 
võõras mees iseenesega rääkides ütelnud: «Minu tänane 
päevaarv on nüüd täis.» 

Teisel päeval, neljapäeva õhtul, läinud kütt juhatust 
mööda ristteele kadunud õnne otsima, ehk küll süda tal 
natuke külm sees olnud; vilistanud kolm korda ja jäänud 
ootama, mis edasi sünnib. Põhja poolt kuulnud ta kohi- 
nat, kui oleks rahepilv tõusmas, siis tulnud kui välgu- 
tuluke kolm korda tema silma ja selle peale seisnud väike 
punase habemega vanamees tema ees. Kuidas ta sinna 
saanud, kas tuulest maha paisatud või maapinnast üles 
tõstetud, seda ei võinud kütt mitte ütelda, sest et tema 
vanamehe tulekut ei olnud näinud. 

Vanamees küsinud: «Mis sa minust tahad, et mind 
siia vilistanud?» Kütt jutustanud temale otsast otsani oma 

100, kuidas temal püss nõiduse väel ära tehtud, et enam 
elajate ja lindude ligi ei saa, ja kui kogemata neist keegi 
laskmise kaugusele tuleb, siis minevat laeng igakord 
tuulde. 

Vanamees ütelnud: «Kui ma sulle kadunud õnne pean 
tagasi tooma, peame meie esiteks selle peale kaupa sobi- 
tama, kui kaua ma sind pean teenima?» 

Kütt kostis: «Nii kaua kui ma elan.» 

«Hea küll,» ütles vanamees — «õnne tahan ma sulle 
tuua, aga vaata ette, et suur õnn sind ülemeelikuks ei 
tee.» Siis pistis ta oma käe kaelkotti ja tõi sealt pihu- 
täie kaseurbi välja, andis need kütile ja ütles: 

«Õmble kodus üks väike kotike ja pista need urvad 
sinna sisse. Lähed sa metsalindu või — neljajalgseid 
elajaid küttima, siis pista urvakotike oma tasku või põue, 
siis saad sa iga kord elajaid ja linde nii palju, kui sa 
himustad, ega pea mets neist iial kahanema. Seda jagu, 
mis sa täna oled tapnud, leiad sa homme jälle ees; aga 
hoia ennast selle eest, et sa kõige suuremat lindu või 
elajat, kes kui ninamees iga kord teiste ees on, oma püs- 
siga ei tapa, muidu kaotaksid sa õnne ja üheskoos ka 
oma elu. Nüüd anna mulle kauba kinnituseks veel kolm 
piiska oma verest!» 

Kütt kohkus seda kuuldes ja seisis kahevahel, mis ta 
pidi tegema. Vanamees, kes ehk tema mõtteid ära mõis- 
tis, ütles: 

«Tee, mis sa tahad, ega siin midagi vägivaldset asja 
ei ole, meie teeme sõbrakaupa. Tahad sa nõnda kui vii- 
masel ajal iga kord saagita metsast koju tulla, siis jäta 
veri andmata, aga on sul tahtmist metsasaagi läbi rikkaks 
meheks saada, siis pead sa mulle kauba kinnituseks küsi- 
tud veretilgad andma.» 

Kütt võttis oma pastlanõela kübara äärest, torkas sel- 
lega pahema käe nimeta sõrme, litsus kolm piiska verd, 
mis vanamees ühe kasetohu külge kastis ja siis tohu oma 
tasku pistis. Sellepeale puhus ta kolm korda küti püssi 
sisse ja ütles rõõmsa näoga: 

«Nüüd on meil asjatalitus korras, sinu püss on nõi- 
duse väest päästetud, tapab iga looma, mis sulle ette saab 
tulema. Kauba peale kingin ma sulle ühe püssikuuli, sel- 
lega võid sa püssi nõidujale teenitud palga kätte tasuda. 
Lase see kuul, kus sa tahad, tuulde ja nimeta lastes keha 
kohta, kuhu ta peab minema, siis läheb kuul sinna, ehk 
oleks sihimärk mitukümmend penikoormat sinust kaugel.» 

Kütt võttis tänades kuuli, tahtis lahkudes vana- 
mehele «jumalaga» ütelda, aga vanamees pani oma käe 
tema suu peale ja käskis vait olla. Silmapilk oli ta küti 
silma eest niisama imelikult kadunud, kuidas ta enne 
sinna oli tulnud. 

Kütt käänas sammud kodu poole ja tahtis teisel päe- 
val metsa minna oma õnne katsuma, kas vanamehe luba- 
dused tõeks või valeks peaksid minema. Läheb lubadus 
tõeks, mõtles kütt, siis olen õnnekaubale juhtunud; ome- 
tigi on kahju, et ma vanamehele kolm verepiiska pandiks 
andsin. Küllap leiame aegamööda nõu kaupa teisiti teha, 
ehk ma päästan ennast kavalusega tema kütkest. 

Koju tulles viskas ta ennast riietega sängi, tahtis 
paar tundi puhata ja hommiku vara metsa minna katsuma, 
kas püssiarstimine oli abi toonud. Rahulist magamist ei 
tulnud temale kõigel ööl; niipea kui laug silma kippus 
katma, äratasid teda igakord linnuparved ja elajatekar- 
jad, mis kohinal temast mööda sõitsid. Koidikul kargas 
ta asemelt, laadis püssi, pistis õnneurvad püksitasku, 
pani jahitasku kaela ja tahtis suuruseta kodunt minna; 
vast ukse peal tuli temale meelde enne minekut mõni suu- 
täis linnupetet võtta. 

Metsa jõudes tuli talle parv tetri vastu, ninamees isa- 
sest metsisest suurem. Kütt ei puutunud temasse, vaid 
sihtis keset parve: püss paukus ja ühekorraga langesid 
kuus tetre tema ette ühe laenguga maha. 

«Aitüma! Vana-peremees!» hüüab kütt — «ma näen, 
et sa sõna oled pidanud ja lubadust täitnud.» Seal tuleb 
tal kuul meelde, mis püssi ärategijale karistuseks kauba 
peale oli antud; ta mõtleb: ma tahan ülekohtule teenitud 

palga maksta ja hoolt kanda, et temal edaspidine käik 
minu püssi vastu nii kerge ei pea olema. 

Ta laeb püssi, paneb kuuli peale ja üteb: «Tungi 
nõia mõlemast põlveluust läbi!», laseb sellepeale laengu 
tuulde. Et tal täna pikemat himu ei ole lindusid lasta, võ- 
tab ta oma kuus tetre maast ja hakkab kodu poole mi- 
nema. 

Lagedale tulles tõuseb parv põldpüüsid tema nina eest 
üles, jälle üks teistest suurem neil ees. Kütt mõtleb: 
kahju, et püssi moonata jätsin, muidu oleksin võinud siin 
teist korda õnne katsuda. Linnud, nõnda kui oleksid nad 
tema mõtteid mõistnud, lasevad paarisaja sammu peale 
ennast jälle maha. Tema laeb püssi ja sammub nende 
järele. Linnud tõusevad teist korda üles. Kütt laseb suure 
ninamehe eemale lennata, põrutab korra keset parve ja 
vaatal, tosin püüsid langeb maha. 

«Tohoo!» hüüab kütt — <kui lugu pikemalt nõnda 
edasi läheb, siis ei tohi ma muidu enam metsa minna, 
vaid pean hobuse vankriga kaasa võtma, miska linnu- 
koorma võin koju viia.» 

Ja lugu läinud nii õnnelikult edasi; ta saatnud igal 
nädalal terve koorma lindusid linna turule müüa, ometigi 
ei nähtud sellepärast neid metsades kuskil kahanevat, 
vaid küti arvates kasvas neid seda rohkem peale, mida 
enam tema eest ära oli hävitanud. 

Hõlpus amet, kus linnulaskmine nii kui mängu asi 
näis, olevat teinud aga küti hooletuks, hooletusega tõu- 
sis viinahimu, nõnda et ta nüüd enamasti ikka kõrtsides 
vedeles ja harva sealt õhtul kirjude silmadeta koju tuli. 
Joobnud peaga oli ta paar korda oma kaubast vana-pere- 
mehega teistele kiidelnud, misläbi jutt laiali pääses ja 
rahvas rääkima hakkas, et kütt oma hinge vanapoisile 
olla müünud. 

Ühel õhtul, selgel kuuvalgel ööl tulnud kütt kõrtsist, 
laengus püss õlal, kui tropp rebaseid lagedal tema ette 
juhtunud; nende ninamees, tükk maad teiste eel joostes, 
õlnud nii ilus, et sooja peaga kütil aega ei olnud kauba 

tingimisi meelde tuletada, mis temale keelanud suuremat 
elajat maha lasta. Ta tõstnud kiiresti püssi palgele, sih- 
tinud ja andnud suurele rebasele matsu pihta. Samal 
silmapilgul langes — ei küll lastud rebane, aga tema ase- 
mel kütt surnult maha. 

Teisel hommikul leitud tema surnukeha vähem kui 
verst maad külast eemal välja pealt, kus püssikuul 
tema südamest läbi läinud. Püssist võis selgesti näha, et 
ta ennast ise meelega ei olnud tapnud, sest et püss paar 
sammu temast eemal leiti ja püssi ots temast ära kääna- 
tud oli. 

Külamehed viinud ta koju ja hakanud kirstu tegema, 
kui üks suur must kass sagedasti nende silmade ette tul- 
nud, keda ükski enne ei olnud näinud. Surnu seisis laua 
peal, valge linaga kinni kaetud. Kui kirst valmis saanud 
ja surnukeha tahetud sisse hakata panema, tõusnud mees- 
tele uus ehmatus. Lina surnu pealt ära võttes ei leitudki 
seal enam surnut, vaid üks õlekubu oli tema asemel laual. 
Surnuga ühes oli ka suur must kass kadunud, kes keegi 
muu ei võinud olla kui vanapoiss ise. 

Hiljem tõusnud kuuldavaks, et ühel ligimail asuval 
sortsil, kes kaua aega sängis põdenud, mõlemad jalad 
põlvest kangeks olid jäänud, nõnda et mees muidu ei või- 
nud käia kui kahe karguga. Selle mehe jalad oli vist 
metsas tuulde lastud küti nuhtlusekuul alt võtnud, selle 
eest, et sorts tema püssi oli ära teinud. 

Jutt tunnistab avalikult, et kes kurjale verd annab, 
see müüb temale ka oma hinge; ehk anna sõrmeots kura- 
dile, tema võtab sind kõige käega tükkis. 


ODESIDC ODE ODDI TO XS D==7<O 


HÄDAOHUST PÄÄSENUD KUNINGAPOEG 
SAAB VENDADELE PÄÄSTJAKS 


Muiste-päevil olnud keegi noor kuningas rängasti hai- 
geks jäänud, mispärast igale poole käskjalgu välja saa- 
detud arsti otsima. Ehk küll lausujaid ja tarku rohkesti 
kokku tulnud, siiski ei võinud ükski neist kuninga haigust 
parandada. Viimaks toodud põhjamaalt üks kuulus tark, 
kes osava silmaga sedamaid kuninga vea ära tundnud, et 
temal käed sõrmist küünarnukini kullakarva ja jalad var- 
baist põlvini hõbekarva, aga kõht sinikivikarva klaasist 
olevat. Tark ütelnud: 

«Selle tõve vastu ei aita ohud ega rohud, vaid kunin- 
gas peab endale noore abikaasa kosima, siis saab ta kolme 
päevaga terveks. Abikaasa peab karva ja vere poolest 
kuninga haigusega ühte minema, muidu ei ole arstimine 
võimalik.» 

Kuningas käskinud nüüd kõiges kuningriigis niisugust 
naisterahvast otsida, kes teda pidavat arstima. Mõne päeva 
pärast leitud, et ühe sõjaväepealiku noorem tütar haigele 
kuningale arstiks kõlbavat, sest et piigal valgeruuged, 
kullakarva juuksed, lumivalge, hõbekarva ihunahk ja sin- 
sed silmad on. Kui neitsi kuningale näha viidi, hüüdnud 
kuningas silmapilk sängist: «Ma tunnen, see rohi saah 
mind terveks tegema!» Ta kargas sängist ja käskis jala- 
pealt pulmad valmistada, mis veel selsamal päeval peeti 

Pulmäõhtul, enne kui noorrahvas magama läinud, 
astunud üks käekatsuja vanaeit kuninga nooriku ette ja 

palunud luba kätt katsuda. Natukese aja pärast rääkinud 
vanaeit: 

«Lühikeste õnnepäevade järel saavad teile pikad 
piinapäevad tulema ühe kurja õe pärast, aga jumal 
laseb teile viimasest pojast päästja kasvada. Teile saa- 
vad kolmest nurgavoodist kaksteistkümmend poega 
sündima.» 

Seda üteldes kadunud vanaeit kuningaproua silma 
eest, kui oleks ta tuulde sulanud. Aga proua vanem õde, 
kes ise kuningale abikaasaks soovis saada, vihkas noore- 
mat selle õnne pärast ja pidas salanõu, nooremale õele 
kurja teha. 

Noor kuningaproua toonud esimesel nurgavoodil kuus 
poega ühekorraga ilmale, kes kõik prisked ja terved lap- 
sed. Kuningas juhtunud sel puhul kodunt ära olema, kui 
proua nurgavoodile saanud, sellepärast saadetud teener 
kuningale sõnumeid viima, teine jälle lastele amme 
otsima. Kuningaproua vanem õde palganud ühe nõianaise 
rohke hinna eest, kes lapsed pidi ära hävitama või sala- 
mahti kõrvale saatma, nõnda et kuningas sellepärast oma 
abikaasat hakkaks vihkama. Nõiaeit moondanud enese 
nooreks naiseks ja tulnud kui kogemata ammeotsijale tee 
peal vastu ja ütelnud: «Mina olen juba paar korda suurt- 
sugu sakste ja ülema rahva lastele ammeks olnud, selle- 
pärast viige mind kuningaproua ette, sest et tema kusa- 
gilt lastele paremat amme ei või leida.» Nõnda siis viidi 
kuri loom kuningaprouale näha, kes oma hinges midagi 
sest ei teadnud, et tema õde selle naise kuritööle oli pal- 
ganud. 

Öösel, kui kuningaproua maganud, võtnud nõiaeit 
salamahti kuus poega kätkist, andnud need vanapoisile ja 
pannud kuus koerakutsikat laste asemele. Kui kuningas 
koju tulles neid kutsikaid näinud, mis tema abikaasa 
üteldi olevat ilmale toonud, süttis tuline viha temal süda- 
mes põlema, nõnda et ta käskinud: abikaasa kutsikatega 
tükkis ära hukata. Aga et kuningaproua vaga ja helde 
südamega inimene olnud, läinud kõik alamad üheskoos 

kuningalt andeks paluma: «Ega üheainukese süü pärast 
ometi inimesele surmanuhtlust tohita peale mõistal» 
Kuningas võtnud nende palumist kuulda ja andnud prouale 
sel korral andeks. 

Aga juba teisel nurgavoodil pidi teine süü viletsa 
proua kaela langema. Õnnetul viisil juhtus kuningas jälle 
võõral maal olema, kui proual mahasaamise aeg kätte 
tulnud. Kuningaproua toonud kolm prisket pojakest 
ilmale, ja kui lastele amme mindud otsima, tulnud nõiaeit 
teel vastu ja pakkunud ennast ammeks. Et kuningaproua 
teda ei tunneks ja põlgama ei hakkaks, olla ta endale teist- 
viisi kuju moondanud. Ometi tõrkus proua süda teda vastu 
võttes, nõnda et naine poolvägisi ammeks pidi tungima. 
Nüüd sündis niisama kui esimesel korral öösel, kus proua 
magas, laste vahetamine; kolm poega anti vanapoisile ja 
pandi kolm koerakutsikat nende asemele kätki. 

Kuningas laseb koju tulles kutsikad ära tappa ja 
tahab ka abikaasale surmakohut mõista. Seal hakkab 
kuningaproua härdasti nuttes paluma: 

«Minu hing on ilmasüüta, ehk ma küll seda ei mõista, 
kuidas imelik lugu on võinud sündida! Mina nägin oma 
silmaga, kuidas ma esimesel korral kuus ja teisel korral 
kolm prisket poega ilmale olin toonud, kelle asemel hiljem 
koerakutsikad kätkis leiti.» 

Kõik teenijad tunnistavad proua jutu tõeks ja palu- 
vad ühest suust andeks, üteldes: «Niisugusel imelikul juh- 
tumisel peab ilmalik kohus teist korda andeks 
andma, sest et jumal üksi niisugust salaasja võib ära 
teada. Aga kui asi kolmat korda peaks sündima, siis 
ei tohi teie proua peale pikemalt armu heita, vaid 
tema peab süüd vastama.» Kuningas võtnud proua ja 
alamate palveid teist korda kuulda ja andnud abikaasale 
andeks. 

Kolmandal nurgavoodil toonud kuningaproua jälle 
kolm poega ilmale. Laste sündimine juhtunud kesköö ajal 
ja et tuba pime olnud, võtnud nurganaine ühe poja sala- 
mahti ja peitnud patjade vahele sängi, nõnda et kellegi 

hing sest lapsest ei teadnud. Ammeotsijad leidnud niisama 
kui esimesel ja teisel korral nõianaise metsast ja viinud 
ta ammeks. Öösel vahetanud amm kaks poega kutsikate 
vastu ümber ja viinud lapsed vanapoisi kätte. Kutsikaid 
nähes süttinud kuninga viha põlema ja ta käskinud need 
sedamaid ära tappa. Seal toonud kuningaproua oma peide- 
tud poja välja ja ütelnud: 

«Kõik minu sündinud lapsed olid selle sarnased. Mis 
vägi neid teiseks moondanud, on mul teadmata.» 

Aga kuningas kärgatanud vihaga: «On mul üksteist- 
kümmend poega nurja läinud, siis ei maksa selle üheainu- 
kese pärast nende ema elusse jätta. Parem saagu ta lap- 
sega ühes ära hukatud, et mulle enam säherdust uut 
meelepahandust ei sünniks!» 

Sellepeale lasknud ta kohtumõistjad kokku tulla ja 
küsinud neilt nõu, kuidas prouale surma peaks tehtama. 
Kohtumõistjad andnud nõnda otsust: 

«Väga hirmus on üht inimeselooma tulega ära põle- 
tada, niisama hirmus temale köit kaela ümber panna ja 
võlla puua, aga veel koledam teda mõõgaga hukata. Teh- 
kem parem kõrgete servadega raudsäng, pangem ema 
pojaga sinna sisse, laskem mõlemad sängiga kaugele 
merele viia ja seal nad vette visata.» 

Nende nõu olnud kuningale meelepärast; ta lasknud 
raudsängi teha, ema pojaga sisse panna ja nad laevaga 
kaugele merepinnale viia. Kui õnnetud hinged raud- 
sängiga laeva pealt merde visatud, seal sündinud ime, et 
säng põhja ei vajunud, vaid kerge paadikese kombel vee- 
lainetel ujunud. Jumala arm tahtnud neid hoida, et ilma- 
süüta hinged kurjade inimeste läbi otsa ei leiaks. 

Kuningapoeg kasvanud raudsängis mere peal silma- 
nähtavalt, ja saanud seitsme nädala pärast täiskasvanud 
inimese taoliseks. Laevamehed visanud neile armu pärast 
enne minekut märsiga leivapalukesi ja lähkriga keele- 
kastet kaasa, mis imelikul viisil ema ja poega toitnud, 
ja ehk nad küll iga päev sõid, siiski ei lõppenud toit ega 
jook neil käest. Kui kuningapoeg: seitsme nädala -pärast 

nooreks meheks kasvanud, ütelnud ta ühel päeval emale: 
«Eit, ma tahaksin liikmeid sirutada!» Kuningaproua 
kostnud: «Ara siruta veel, armas poeg, muidu läheks 
sängi jalgelaud otsast, meie langeksime merde ja leiak- 
sime seal otsa.» 

Kuningapoeg ütles paari päeva pärast teist korda: 
«Eit, ma tahaksin liikmeid sirutada, sest et jalad ja 
sääreluud mul alalises kõveruses valutavad!» Ema kostnud 
keelates: «Armas poeg, ära siruta veel liikmeid, mis suurt 
viletsust meie kaela võiks tuua.» 

Seal hüüdnud poeg kolmat korda hädakisaga: 

<Mul on kange ahastus südames ja raske valu kõigis 
liikmetes, nii et ma seda vangipõlve pikemalt enam kan- 
natada ei jaksa. Ma tahan jalad välja sirutada, saagu mis 
saab!» Ema kostnud: «Ükskõik! Kus surm, seal muld. 
Siruta siis liikmeid nii palju kui tahad, et pikast piinast 
võiksid pääseda!» 

Seal sirutanud kuningapoeg oma jalad tugevasti 
raudsängi otsa vastu, et jalgotsast laud pragisedes eest 
ära karanud. Aga nemad ei läinud ometi merepõhja, vaid 
leidnud endid kuivikul ühel väikesel saarel. Sängist puge- 
des langenud kuningaproua seepärast murule põlvili ja 
tänanud taevaisa imeliku päästmise eest. 

Kuningapoeg sammus rannast kaugemale vaatama, 
kas saarel kuskil toiduvara võiks leida, miska nad oma 
päid võiksid toita. Tükk maad edasi minnes tulnud metsa- 
paksustikust temale üks väike vanamees pika halli habe- 
mega vastu ja pakkunud temale tulerauda. «Mis ma sel- 
lega pean tegema, kulla taadike?» küsinud kuningapoeg. 
«Mul ei ole leeauku ega muud sündsat kohta, kuhu tule- 
raua võiksin panna.» Vanamees toppinud poolvägisi tule- 
raua temale pihku, üteldes: 

«Löö selle tulerauaga kuhu tahes tuld üles, siis saad 
sa küllalt süüa ja juua, niipalju kui su süda himustab.» 

Kuningapoeg läinud tühja andega ema juurde tagasi; 
ema sedamaid küsima: «Utle, kust sa selle tuleraua said? 
Ega sa ometi seda ülekohtuselt. kellegi käest ole varas- 

tanud?» Poeg kostnud vabandades ja pooleldi paludes: 
«Ära pane pahaks, pai emake, aga üks võõras vanamees, 
kellega metsas kogemata kokku sain, toppis mulle vägisi 
tuleraua pihku. Andes ütles ta: kui selle tulerauaga tuld 
üles lööd, siis saate teie süüa ja juua.» — 

Ehk küll emal ega pojal pisemat lootust ei olnud, 
siiski tahtnud poeg naljapärast katsetööd ette võtta. Ja, 
kas sa näed! nõndapea kui tulekibemed kivist karanud, 
seisnud roogadega ja jookidega laud nende ees, et neil 
pikemalt näljakartust ei võinud olla. 

Teisel päeval läinud kuningapoeg jälle metsa luusima, 
ja teist korda tulnud halli habemega vanamees temale 
vastu, kes kui rähn küüsipidi mööda kõrget puud maha 
roninud, sest et tal küüned sõrmede ja varvaste küljes kui 
kassil teravad olnud. Vanamees pakkunud temale üht 
kirvest; kuningapoeg tõrkunud vastu kirvest võttes, mis- 
peale vanamees tõsise sõnaga ütelnud: «Ära ole alp, vaid 
võta, mis ma sulle heast südamest annan!» ja toppinud 
terariista vägisi temale kätte, lisanud siis veel peale! 
«Kanna kirves koju ja sunni teda, et ta sulle ühe elutoa 
üles peab raiuma, siis saad sa sedamaid peavarju 
leidma.» — 

Kuningapoeg viinud kirve koju; ema jälle temalt taga 
nõudma, kas ehk kirves käpatud võõra oma ei võiks olla. 
Poeg seletanud temale kirve saamise 100, mispeale ema 
süda rahule jäänud. Siis löönud poeg tulerauaga leiva ja 
road lauale, miska nad niisamuti kui eile tühja kõhtu 
täitnud. Pärast sööma andnud ta kirvele käsu: «Raiu üks 
uus tuba meile üles!» ja sedamaid seisnud ilus tuba nende 
silmade ees, kui oleks see maapinnast üles kasvanud. 
Ema ja poeg astunud üle läve tuppa ja võtnud seal endale 
asupaika. 

Mõne päeva pärast tõusnud merepinnal laev nähta- 
vale. Kuningapoeg läinud kalda ligemale, liputanud 
laevameestele valge rätikuga märku ja meelitanud neid 
kalda ligemale; siis ostnud ta laeva rikka koorma ära ja 
lasknud kaldale tuua. Kirves sünnitanud peremehe käsu 

peale ühtepuhku hooneid hoonete kõrva, kuni neist lühi- 
kese ajaga linn saanud. Aga kuningapoeg lasknud laeva 
viljaga täita ja saatnud siis kodu poole minema. — 

Kui ta sellepeale metsa luusima läinud, tulnud väike 
vanamees pika halli habemega jälle temale vastu. Vana- 
mees kõnelnud: «Sul on nüüd linn küll valmis, aga 
kodanikud puuduvad linnas. Säh, võta see pihlaka-kepike, 
mine homme hommiku sipelgapesale, koputa vitsakesega 
kolm korda pesa peale ja hüüa: «Muretsege rahvast minu 
linnale!», siis saab uuele linnale kodanikke küllalt 
tulema.» 

Kuningapoeg täitnud teisel hommikul tema õpetuse 
ja leidnud koju tulles kõik linna hooned rahvaga täidetud, 
kellele tuleraud igapäevast leivapalukest muretsenud. 

Laevakippar läinud koju jõudes otsekohe kuninga- 
kotta, rääkinud kuningale imelikku lugu, kuidas tema 
tühjale saarele juhtunud, kus enne seda ühtki elavat hinge 
ei leitud, ja nüüd seisvat kalda ligidal uhke linn, linna 
peremees ostnud laeva koorma ära ja läkitanud laeva, 
viljaga täidetud, jälle tagasi. «Minu väike aru ei jõua 
ära mõista,» — lõpetanud kippar jutu — «kuidas see 
linn nii äkitselt sinna on siginenud?» — 

Kuningas kostnud: «Pean ise sinna minema kuuldud 
imetööd vaatama.» Aga tema olnud vaheajal sõjaväe- 
pealiku vanema tütre enesele abikaasaks kosinud, kes 
nüüd tema juttu kuuldes rääkinud: «Ei ole teil tarvis 
sinna minna; tarvilikum on kolmest kuningriigist läbi 
sõita sinna maale, kus kaunis kaev kuldsete raketega ja 
hõbedast vinnaga, seal on üks kuldne müürsepa-labidas ja 
teine hõbedast tema kõrval.» 

Õnneks juhtus kuningapoeg oma kõrvaga seda juttu 
kuulma, sest tema oli ennast vanamehe abiga väikeseks 
kirbuks moondanud ja istus kuninga toa akna peal, kus 
teda keegi tähele ei pannud. Ta mõtles kuningaproua 
juttu kuuldes: «Oh, peaks see kaev minu linna all olema, 
siis tuleks kuningas vististi sinna vaatama.» Aga koju 
tulles leidnud ta haruldase kaevu juba linna all; üks kass 

jooksnud kuldsammast mööda üles ja palunud armu, siis 
tulnud ta alla ja palunud enesele surma. 

Sellepeale sündinud jälle, et üks teine laevakippar 
oma laevaga sinna saare ligidale juhtunud. Kuningapoeg 
kutsunud teda laevaga randa, ostnud läevakoorma tükkis 
ära ja lasknud laeva viljaga täita. Kippar läinud koju 
tulles jalapealt kuningakotta imelikku lugu kuulutama. 

Üle läve tuppa astudesei pannud ta tähele, et kuninga- 
poeg kärblase kombel tema põue oli pugenud. Kippar 
rääkinud kuningale, kuidas tema tühja saare pealt koge- 
mata väga kauni koha leidnud, kus üpris kena linn seisvat 
ja kõik hooned kuld- ja hõbekarva hiilgavat, linna vära- 
vas seisvat väga uhke kuldkaev, mis päikese paistel sära- 
vat. Seal himustanud kuningas ise sinna minna oma 
silmaga imelikku lugu vaatama. Aga kuningaproua ütel- 
nud sedamaid keeldes: «Ei ole teil tarvis sinna minna, 
palju tarvilikum on neljast kuningriigist läbi sõita, kus 
need kenad heinamaad seisavad; hein korjab ennast ise 
niitjate ja riisujate abita kokku, läheb lakka ja tuleb ise 
lakast maha, et töötegijaid, tõstjaid ja mahaviskajaid 
kusagil tarvis ei ole. Ka peavad seal kolm kuningat ise- 
keskis sõda: on üks neist vägev, siis on teine temast veel 
palju vägevam, ja kolmas ei anna kogunisti oma võimu 
käest. Väga tarvis on seda sõjakära vaatama minna.» 

Kuningapoeg mõtles omas meeles: juhtuks säherdune 
lugu minu linna all, siis tuleks kuningas vististi sinna 
neid imeasju vaatama. Nõnda kui nimetatud mõte temal 
pähe tulnud, leiti ka kõik asjad juba nõnda sündinud, sest 
et halli habemega vanamees neid korrale toimetanud. 

Nüüd tõusnud mõne päeva pärast kolmas laev mere- 
pinnal nähtavale; kuningapoeg meelitanud jälle laeva oma 
randa, ostnud kaubakoorma tervelt ära, täitnud laeva 
viljaga kuhjani täis ja läkitanud minema. Aga ennast 
moondanud ta nööpnõelaks ja läinud kippari kuue sisse. 
Koju saades tõtanud laevakippar kuninga ette ja kuulu- 
tanud kõiki imeasju endisel tühjal saarel. «Seal on» — 
rääkinud kippar — «kõige imelikumad asjad. Kulla ja 

hõbeda karva hooned, kõiksugu kuldkaevud, ja heina- 
maad, mis ise heina niidavad, loogu võtavad, lakka vii- 
vad ja lakast jälle maha viskavad, nii et kusagil inimeste 
käe abi tarvis ei lähe. Peale selle sõdivad seal ühtepuhku 
kolm kuningat isekeskis, kes iial üksteise üle võimust 
kätte ei saa.» 

Seal tõusnud kuninga südames kange ihaldamine 
sinna minna ja oma Silmaga neid imeasju tundma saada. 
Aga kuningaproua ütelnud tema nõu kuuldes: «Ei ole 
tarvis sinna minna, vaid palju tarvilikum on viiest kuning- 
riigist läbi sinna sõita, kus üksteistkümmend meest lauas 
istuvad, ja kellel käed küünarnukini kullakarva ja jalad 
põlvini hõbekarva on; need asjad on palju imelikumad.» 

Siiski tõotanud kuningas saarele minna vaatama, mis 
laevamehed temale kuulutanud. Aga kuningaproua tõrku- 
nud kibedasti vastu ja keelanud kuningat sinna minemast; 
kuningas kostnud vastu: «Tänini olen ma kaks korda teie 
keelmist kuulnud, aga pikemalt ei ole mul lusti selle 
järele tantsida, vaid kolmas kord tahan oma tahtmist 
täita. Pealeselle on kõik teie kuulutused valeks läinud, 
ma käisin kõik kohad läbi, kuhu mind käskisite minna, 
ometi ei leidnud ma sõrmeküüne võrra neist kiidetud ime- 
asjadest.» 

Kui kuningapoeg seda juttu kuulnud, tõttas ta kodu 
poole minema ja rääkis oma emale kuuldud lugu, kus 
need üksteistkümmend meest pidid olema. Kuningaproua 
saanud sedamaid aru, missugune lugu üheteistkümne 
mehega võis olla, sellepärast küpsetanud ta kolm kooki; 
kaks kooki sõtkunud ta oma rinnapiimaga, aga kolman- 
dale seganud ta surmarohtu taigna sisse. Siis hakanud ta 
poega õpetama: 

«Mine nööpnõela kombel sinna ukselävele, kus need 
üksteistkümmend meest lauas istuvad, ja oota, kuni pere- 
mees teisest kambrist tuleb ja laua otsa maha istub. Kui 
nad nüüd kõik söömalauas istudes leiba hakkavad võtma, 
siis moonda ennast meheks ja astu üle läve tuppa. Tereta 
neid alandlikult, ja paku neile oma koogid külaleivaks 

maitseda. See, kus surmarohi sees, anna majaperemehele 
tervelt ette, teised kaks murra üheteistkümneks jaoks ja 
pane igamehele üks tükk lauale, ja meelita neid võõrast 
leiba võtma.» 

Poeg toimetanud ema õpetust mööda asjad korda. 
Majaperemees hammustanud kõige esiteks oma kooki, 
aga kui suutäis kõrisõlmest alla läinud, lõhkenud ta kes- 
kelt katki. — Noored mehed kohkunud väga ja kõnelnud 
isekeskis: mis see kole lugu peaks tähendama! Aga 
kuningapoeg palunud neid julgesti süüa. Aga ükski neist 
ei julgenud koogiraasu oma suhu pista, vaid ütelnud: 
«Söö esiteks, siis tahame meie tagant järele ka süüa.» 
Nüüd võttis ta koogitüki, sõi ja teised sõid tema järel. 
Pärast sööma hakkas ta teisi vendi endile võõrsiks 
paluma. Vennaksed küsima: «Mil viisil peame meie 
minema? Kas hobuse kombel või inimese näol?» 

Aga tema õpetas neile: «Läki tuikeste kombel lenna- 
tes.» Nõnda sündiski siis ja nad jõudsid lühikese ajaga 
sinna. 

Ja teisel päeval jõudis ka kuningas saarele, kuuldud 
imeasju vaatama, mis ta kõik täielikumalt ees leidis, kui 
temale ette oli räägitud. Viimaks astus ta ka sinna hoo- 
nesse, kus ta endine äraaetud proua elas ja kes juba 
ukse lävel lahkelt teretades temale vastu tuli. Aga kunin- 
gas ehmatanud esimesel silmapilgul raskesti ja ei tead- 
nud, mis sest loost pidi arvama, kas proua varjukuju, 
või kas ta elavalt tema ees seisis. Seal rääkinud proua 
lahke sõnaga: «Siin seisavad minu kaksteistkümmend 
poega, nagu ma neid ilmale kandnud, ei mitte koera- 
kutsikaid, mis teile näidati.» Nüüd tulnud imetegija vana- 
mees sinna ja seletanud kuningale põhjani, kuidas kõik 
omal ajal oli sündinud ja kes laste ümbervahetajad olnud. 

Teisel hommikul läinud kuningas oma proua ja kahe- 
teistkümne poja seltsis koju, peitnud nad ühte salaurkasse 
varjule ja lasknud kõik ülemad kohtumõistjad kokku 
tulla; ka tema praegune teine abikaasa pidi nende hulgas 
istuma. Nüüd rääkinud kuningas ühe kehvamehe lugu, 

mis ülekohut sellele olla tehtud ja kuidas üks verepoolt 
ligem sugulane kõige suurem süüdlane leitud olevat. Veel 
varem kui kohtumõistjad suud saanud lahti teha, hüüd- 
nud kuningaproua vihaga: «Niisugusele kurjategijale ei 
või paremat palka anda, kui teda ühe suure tündri sisse 
panna, mis seestpoolt raudokastega peab olema, ja tündrit 
niikaua ümber veeretada, kuni teravad okkad liha kontide 
pealt on maha kiskunud ja tema suure valuga hinge peab 
heitma. Tema abimehed peavad hobuste vahel lõhki kis- 
tud saama ja nende kehatükid ratta peal poodama.» 
Kohtumehed kiitnud ühest suust proua nõu. — 

«Hea küll!» ütelnud kuningas, käskinud toa uksed 
lahti teha ja vangid salaurkast välja tuua. Aga kui 
endine proua poegade seltsis tuppa astunud, seal kahva- 
tanud teine proua surnu-sarnaseks, langenud siis kuninga 
ette põlvili ja hakanud armu paluma. Kuningas kostnud 
tõsise näoga: «Ei mitte mina, vaid teie ise olete kohtu- 
otsuse andnud; teie tahtmine sündigul» 

Kui sellepeale ülekohtusele prouale ja nõianaisele 
mõistetud surm oli tehtud, võttis kuningas oma esimese 
abikaasa enda juurde, aga ei jäänud enam sinna elama, 
vaid läks proua ja poegadega seltsis saarele uude linna, 
mis igapidi palju uhkem olnud kui tema endine asupaik. 


ODESIDIZ ODI IT ODDI TODSZIOIO D==7<0 


PAIKLIKUD ENNEMUISTSED JUTUD 


MIKS TALLINN IIAL VALMIS EI TOHI SAADA 


Igal sügisel tõuseb kord pimedal keskööl väike hall 
mehike Ülemiste järvest, läheb mäge pidi alla linna vära- 
vasse ja küsib väravavahilt: «Kas linn juba valmis, või 
kas on seal veel midagi ehitamist?» 

Nagu nüüd suuremates linnades enamasti ikka juhtub, 
ei leita ehitamisetööl palju iial puhkamist, vaid kui uusi 
hooneid ei ehitata, tuleb vanade kallal mitmes paigas 
kohendamisi, lappimisi ja teisiti-seadmisi, nõnda et palju 
iialgi töövahet ei ole, kus kõik ametmehed puhkaksid. 
Aga peaks ka kogemata ühel puhul kõik ehitamisetöö 
seisma, siiski ei tohita seda järvemehikesele kuulutada. 
Sellepärast on kohtu poolt linna väravavahtidele kindel 
käsk antud, halli vanamehikese küsimise peale iga kord 
vastuseks anda: 

«Linn ei ole veel kaugeltki valmis, seal on palju 
ehitusi pooleli, mis ehk mõne hea aasta aega ära kuluta- 
vad, enne kui kõik tööd korda saavad.» 

Võõras vanamehike vangutab siis vihaselt pead, pobi- 
seb sõnu, mida vaht ei oska, pöörab kanna pealt ümber 
ja läheb Ülemiste järve tagasi, kus tema alaline asupaik 
ON 4 

Peaks temale küsimise peale kogemata vastuseks 
antama, et valmis linnas midagi ehitamist enam ei ole, 
siis saaks selsamal tunnil Tallinnale ots tulema, sest et 
"Ülemiste järv kõige veekoguga Lasnamäelt orgu alla lan- 
geks ja linna kõigega ära uputaks. 

VINGUV JALALUU 


«Mis ta kisa kihutanud, 
Nutuhäälta äratanud?» 
«Kalevipoeg» 

Jõepere Arukülast Kadrina kiriku poole 
minnes läheb tee kitsast orust läbi, kus enne, nagu vane- 
mad inimesed veel selgesti mäletavad, öösel sagedasti 
haledat vingumisehäält kuuldud, mis kui piinatud looma 
kaebamine kostnud. Mõned möödakäijad näinud kuuval- 
gel ööl ka kedra viisil keerlemist, mis ehk kuuldud vingu- 
mist võis sünnitada. 

Päevavalgel ei leitud sealt muud, kui üks inimese 
jalaluu, mis omas paigas liikumata seisnud. Keegi ei tead- 
nud tõesti ütelda, kas jalaluul öösise vingumise ja keeru- 
tamisega midagi tegemist on või ei. 

Aga üks julge südamega Aruküla noormees ei 
leidnud varem rahu, kuni asjalugu temale selgeks saa- 
nud. Tema olnud paar korda seisma jäänud, kus tei- 
sed hirmu pärast sammusid kiirustanud, seal näinud ta, 
kuidas jalaluu keerutamine vingumist sünnitanud, mis- 
pärast ta salamahti nõu pidanud asjalugu põhjani tundma 
saada. 

Ühel kuuvalgel ööl läinud ta orgu, kuulnud juba 
eemalt vingumist ja näinud ligemale minnes jalaluu ime- 
likku keerlemist. Tema vaadanud tükk aega naljakat 
kedratantsu ja näinud selgesti, et vingumine tõesti luu 
kiirest ümberkeerutusest tõusnud. Seal karanud ta paar 
sammu edasi, sasinud mõlema käega luukedrast kinni, 
mis veel tema pihus sipelnud, kui tahaks ta julge mehe 
käest vägisi pakku põgeneda. Aga tugeva mehe nahk- 
kindad ja sepapihi sarnased sõrmed ei lasknud vangista- 
tud asja nii hõlpsalt oma käest putkama minna. 

Aegamööda lõppes jalaluu siplemine ja äkitselt seisis 
üks võõras mees luuhoidja ees, kes kui tuulest sinna oli 
visatud. Võõras mees pajatas: 

«Tuhat tänu sulle selle heategemise eest, et sa mind 
pikast piinapõlvest tulnud päästma, kus minu vaene hing 


444 


tänini rahu ei võinud leida. Küll käis rahvast paljugi 
mööda, siiski ei olnud kellelgi julgust tantsivat luud oma 
kätte võtta, nagu sina, hea mees, praegu tegid. Talita 
pikemalt, kuidas ma sulle tähendan, kõik nõnda, et minu 
väsinud hing ükskord puhkama saab, siis pead sa oma 
vaeva eest kuningliku palga saama. 

Homme hommikul, kui koiduvalget tõstab, kaeva siia 
kohta, kus meie praegu seisame, seitsme jala sügavune 
ja kuue jala pikkune haud, pane kont haua põhja 
hommikupoolsesse otsa, mine siis ja palu kirikuõpetaja 
siia, et tema palve ja surnumatmise õnnistamisega selle 
kondi maha matab, siis pääsen ma piinast ja saan iga- 
vesse rahusse puhkama. 

Ma olin omal ajal rikas ja suur kuningas Rootsimaal; 
ülekohus kihutas mind siia maale sõdima, kus väga palju 
vaga verd minu läbi ära valati, sellepärast pidin ma pat- 
tude nuhtluseks sõja-mässamisel siin paigas õnnetu otsa 
leidma. Suurem osa väge langes minuga selsamal päeval, 
riismed, mis õnnekorral järele jäid, põgenesid pakku, nii 
et kellelgi aega ei olnud surnute peale vaadata. Vaenla- 
sed riisusid minu keha paljaks ja jätsid kui koera raipe 
siia maha. Hiljem olid metsalised minu keha ära söönud, 
nii et muud temast järele ei jäänud, kui see ainuke jala- 
luu, mida siia vinguma pandi, kuni keegi tema peale 
juhtuks halastama, et luu saaks maha maetud ja minu 
hing pattude piinast päästetud. 

Kui jalaluu seatud surnu viisil on sisse õnnistatud ja 
kirikuõpetaja kolm labida otsa täit mulda tema peale on 
visanud, siis ära täida hauda veel mullaga, vaid oota seni, 
kui kirikuõpetaja on koju läinud. Pärast kaeva hauda 
hommiku poolt servast veel poole jala osa sügavamaks, 
sealt leiad sa oma vaevapalga. Leitud rahast maksa 25 
taalrit kirikuõpetajale matmise eest, lase viiskümmend 
taalrit kiriku vaestele jagada; mis sellest üle jääb, on 
kõik sinu oma, miska sa teha võid, kuidas sa ise tahad.» 
Nõnda rääkides olnud võõras niisama imelikult mehe 
silma eest kadunud, nagu ta sinna tulnud. 

Mees pannud vaia sinna kohale märgiks, kuhu ta 
haua pidi kaevama, läinud siis koju labidat tooma ja 
olnud koidu piiril juba tööl, nagu temale olnud õpetatud. 
Jalaluu seisnud vaia kõrval liikumata, nagu ta sinna 
maha oli pandud. Lõuna ajal saanud haud valmis, mees 
pannud jalaluu sisse ja läinud siis kirikuõpetajat sinna 
paluma, kellele ta oma öösise juhtumise otsast-otsani 
kõnelenud; siiski ei lausunud ta matmise palgast sõna, 
sest et ta isegi veel ei teadnud, kas ta midagi peaks 
leidma, ja tühja lubamisega valelikuks ei tahtnud jääda. 

Kirikuõpetaja pannud küll väga imeks, mis ta mehe 
suust kuulnud, siiski ei tõrkunud ta pikemalt vastu, vaid 
läinud mehega seltsis rahutut inimesekonti ristirahva vii- 
sil maha matma. Pärast õnnistamist ja kirikuõpetaja ära- 
minekut kaevanud mees õpetust mööda hommikupoolt 
haua servast poole jala osa sügavamaks, seal tulnud lai 
vaskne kaas maa seest temale vastu. 

Kaant lahti kangutades leidnud ta nelja toobri suu- 
ruse vaskkatla, servini rootsi taalritega täidetud. Tema 
püüdnud kangiga katelt üles kergitada, mis kogunisti 
võimalik ei olnud, sellepärast jätnud ta tühja töö, võtnud 
kuue seljast, laotanud maha, kuhu peale ta kord-korralt 
nii palju raha pannud, kui turjal jõudnud ära kanda. 
Kantud rahalasud puistanud ta natuke maad eemal põõ- 
saste varju maha, kuni katel põhjani saanud tühjendatud; 
katla põhjas olnud veel ligi poole külimitu osa selget 
kulda. Tühja katla jätnud ta sinnasamasse, täitnud haua 
mullaga täis, silitanud siis pealt ühetasa ja läinud külast 
hobust tooma, miska varandust ära vedada. Aga hobusel 
olnud kaks korda tugevasti vedamist, enne kui kõik raha 
ära viidud. 

Nüüd tasunud õnnelik rahaleidja kirikuõpetajale mat- 
mise palga, andnud ka viiskümmend taalrit vaeste osa 
õpetaja kätte ja palunud neid kiriku vaestele ühetasa ära 
jagada. 

Mõne päeva pärast ostnud ta enesele kaks tugevat 
hobust ja rautatud vankri, pannud rahakoorma peale ja 

läinud oma kohalt ära. Kuhu? — Seda ei ole hiljem 
keegi kuulnud; aga arvatakse, et ta üle mere kas Soome- 
või Rootsimaale olla läinud, sest et leitud taalrid kõik 
Rootsi kuningate raha olnud, mis seal enam maksab kui 
meie maal. 

Pärast seda aega ei ole kellegi kõrv orus enam jala- 
luu vingumist kuulnud, mis enne matmist veel minu vana- 
isa mööda käies mitu korda oli kuulnud. 


PAIGAST LÄINUD JÄRVEKE 


«Juhi jälgi,  järvekene, 
Vana põlve piiridele!» 


Võru linnakesest Pihkva poole minnes seisab seits- 
menda verstasamba taga maanteest pahemat kätt sügavas 
kitsas orus väike järveke sõmerliiva küngaste vahel. Pool 
versta kaugemal, libamisi mööda mäge üles kõrgemale 
minnes, seisab niisamuti pahemat kätt teest ümmargune 
väike org sõmeraküngaste keskel, mis põhja poolt servast 
selgesti tunnismärki annavad, et veelained sealt ükskord 
läbi minnes künka seina maha on kiskunud. Lõuna-ida 
pool orukese kaldal kasvab praegu ilus kasemetsa salguke, 
ja metsa vahelt ulatavad paar väikest talukest vaataja 
silma, kuhu teisele poole metsa äärde paarikümne aasta 
eest koolimaja on ehitatud. Sinna tähendatud paika vii- 
vad meid vanaaegse jutu jäljed, kellest alamal sedamaid 
saame kuulutama, mis rahva suu räägib. 

Mõnesaja aasta eest seisnud nimetatud orus väike 
järveke selge hõbedakarva veega, haljaste muruliste 
kallaste vahel; praeguse kasemetsa asemel haljendanud 
kõrgel kaldal kaunis tammik, tammiku varjus üksik kena 
talu, mis juba eemalt nõukast peremehest tunnistanud. 
Ümberkaudu praeguste talude asemel, mis mõlemal pool 
maanteed siit ja sealt teekäija silma ette tulevad, olnud 
vanal ajal lausa lehtpuu-mets. 

Aga läki järvele tagasi, mille pinnale päikese paistel 
tammik ja talu oma kuju maalivad, kus palju iial lainete 
kortsu näha ei ole, sest et kõrgete kallaste keskel järveke 
maru ja tuule mängu palju ei saanud märgata. Talu pere- 
rahvas tõi järvest iga päev tarvilist keelekastet ning 
keeduvett, ja karastasid palaval suveilmal järves oma tül- 
pinud kehasid. 

Talu kõige ülem ja kaunim varandus oli peremehe 
ainuke tütar, kes kui orjavitsa õilmeke viie tugeva venna 
seltsis üles kasvas ja ilusama lille kombel õitses, nõnda 
et teist temasarnast piigat ligemal ega kaugemal kuskil 
ei leitud. Tema vaga ilmasüüta süda näitas ka sellepoolest 
lille sarnane, et ta ise ei teadnudki, mis rõõmu ta oma 
jumedusega teistele, iseäranis noormeestele tegi. Kosi- 
lasi käinud temal küll juba mitu korda ja mitmelt poolt, 
siiski ei olnud tal lusti ega tahtmist nii vara naiserangisid 
oma kaela lasta panna. «Meheleminemisega on mul veel 
aega küllalt!» naeris ta vanemate ja vendade vastu, kui 
kosilased asjata ukselävelt kodu poole ratsutasid. 

Ühel päeval juhtunud kogemata üks noor suurtsugu 
rüütel Kirupää lossist Vastseliina minnes ja järvetalust 
mööda ratsutades kaunist tütarlast järve kaldal silmama. 
See hakanud himustust rüütli südamesse kihutama, nii 
et tema edaspidi ööl ega päeval nähtud piigakest enam 
ei võinud meelest unustada. Kui ta sellepärast kuskil 
rahu ei leidnud, püüdnud ta mitmel viisil asjatalitamisel 
rahvale valetades järvetalusse teed võtta, kus peremees 
või perepojad temaga juttu ajasid, aga tütarlaps iial 
nähtavale ei tulnud. 

Et ettevõetud kavalus nurja läinud, pidanud noor 
rüütel uut kavaluse-nõu, kuidas ta õnnekaupa piigaga 
võiks kokku saada. Ta luuranud mitu päeva salamahti 
järvekese ümber, kuni ta ükskord silmapilgu leidnud 
piigaga üksi jutule saada ja oma südame igatsust temale 
kuulutada. Ehk küll tütarlapsel tema vastu pisemat 
armastust ei olnud, siiski ei tohtinud ta järsku suurtsugu 
noormehe vastu hakata tõrkuma, kes ehk põlgamise 

pärast tema vanematele ja vendadele palju kurja oleks 
Võinud teha. Häda pärast pidanud ta rüütli armastuse 
pakkumist kannatama, ehk ta küll iial pisemat liginemist 
ei sallinud, mis tema neitsilikule olemisele oleks võinud 
sõimu teha. Kui vanemad ja vennad tütarlapse kindlust 
tundma said, ei pannud nad selle vastu, kui suurtsugu 
võõras enamasti iga päev nende talusse tuli, kes ehk 
omas südames lootis ükskord kogemata silmapilgu leida 
ja tütarlast oma armastuse võrku püüda. Rüütli palumiste 
peale aga vastas piiga iga kord: 

«Aus härra! teile prouaks minusugune ei kõlba, sest 
teie olete kõrge saks ja mina madal talupojatütar, ja teile 
kasunaiseks kaisutada tulla ei ole mul mitte vähemat 
himu. Sellepärast oleks minu arvates kõige parem, et 
teie mind unustaksite ja oma sugurahva juurde tagasi 
läheksite.» 

Ühel päeval istunud nad jälle kahekesi järvekese kal- 
dal laia tamme varjus, kus rüütel vana viisi oma tuli- 
palavat armastusepilli tütarlapse kõrva oli puhunud, tõo- 
tades, kuidas ta ennemini, kui see võimalik oleks, kümme 
korda oma elu tahaks anda, kui armukesest lahkuda. 
Piiga palunud alandlikult vastu: 

«Arge tulge mind pilkama! Mina ei tohi ega taha teie 
tõotamisi uskuda, mis tuulest tulnud ja tuulde jälle lähe- 
vad. Teiega sõprust pidada seisab mul hinge vastu. Teie 
ei või minu üle iial võimust saada, sest ma võin teile 
tõtt mööda ütelda: ennemini lasen ma oma elu võtta kui 
oma au narrida. Teiega ei tohi mul pikemat sõprust 
olla.> 

Rüütel kostnud: «Nii tõesti, kui see selge järveke 
siin meie silmade ees oma paika ei saa kaotama, ega siit 
teise kohta minema — niisama tõesti peab minu armastus 
üksi sinu vastu igavesti muutmata jääma.» 

Sedaviisi olnud ta veel ligi õhtuni tütarlast oma poole 
kiusanud, kuni ta viimaks nukral meelel koju poole haka- 
nud minema, iseenda ja tütarlapse peale vihane, et asi 
paremini korda ei läinud. 


29 Fr. R. Kreutzwald 449 


Pererahva ehmatus ja imestamine järvetalus ei 
olnud teisel hommikul pisuke, kui nad üles tõustes ja 
õue minnes enam järvekest ukse ees ei leidnud, vaid 
tema asemel kõntsa ja muda niiske liivasõmera peal. 
Tütarlaps tõstnud, eilist noormehe tõotamist meelde 
tuletades, oma silmad taeva poole, et Vanaisa temale nii 
avaliku tunnismärgi oli andnud. 

Aga rüütel ei julgenud selle peale enam oma jalgu 
järvetalusse tõsta, kus taeva vägi tema tõotused seda- 
viisi valeks oli tunnistanud. 


NARVA KAUPMEHE TÜTAR 


Narva linnas olnud vanal ajal põhjatu palju 
rikkust, kus kauba-ajamine Kungla saarega ja teiste üle- 
mere-maadega aasta-aastalt neile rikkust ja vara uuesti 
peale kasvatanud. 

Räägitakse, et igal suvel võõramaade kaubalaevu 
kõigelt poolt sadade kaupa Narva sadamasse kokku tul- 
nud, võõramaade kaupa sinna tooma ja meie maa kaupa 
sealt ära viima. Kaup jooksnud Narvast jälle kahte 
harusse, üks osa veetud Tartu, teine, suurem osa Pihkva 
kaudu Venemaale, mispärast suvel Narva kaupmeeste 
lodjad ühtepuhku jõe ja Peipsi järve pinda pidanud 
rõhuma, nõnda kui talvel suured killavoorid jää peal teed 
käinud tallamas. 

Ühel Narva kaupmehel olnud räägitud ajal nii roh- 
kesti varandust, et maja all suured keldrid põrandast 
laeni kulla ja hõbeda tündritega täidetud seisnud; aga 
rikkal mehel ei olnud enam lapsi antud kui üksainuke 
tütar, kes pärast vanemate surma kõik naudi endale pidi 
pärima. Igamees võib arvata, et siin kosilaste puudu ei 
võinud olla, sest et rikkad tütarlapsed vanal ajal niisama 
kõrges hinnas seisid ja otsitavad olid kui meie päevil. 

Rikkal kaupmehetütrel käinud kosilasi kõigist maä- 

dest, nende hulgas ka suurtsugu rahva poegi, siiski ei 
võetud kellegi viinu vastu. 

Nagu asjalugu mõnikord maailmas juhtub, et rikaste 
ja vaeste tütarlaste mõtted ja tahtmised kosjaasjus hoopis 
teisele teele jooksevad, kui nende vanemate soovimised, 
mis üksteisega kokku ei sünni: nõnda juhtunud ka lugu 
siin käima. Seni kui vanemad kas rikast või suurtsugu 
väimeest ihaldanud, olla tütreke nende seljataga sala- 
mahti endale armukese valinud, kellel kuulsat nime ega 
rikkust ega muud midagi ei olnud, mis teda teiste üle 
kõrgemaks oleks võinud tõsta: siiski armastas teda rikas 
neitsi kõigest südamest ja tõotanud omas mõttes, kas 
sellele noormehele minna või vanapiigaks rahakastide 
taha hallitada. Ta teadis küll niisama selgesti kui te:na 
armuke, et rikkad vanemad niisugusele paljale kosilasele 
oma ainukest last ei saa andma; aga nad lootsid ja usku- 
sid teiselt poolt niisama kindlasti, et ehk mingi kogemata 
õnnekord neile appi võiks tulla. 

Seal purjetanud ühel päeval uhke noor Rootsi kunin- 
gas Narva sadamasse, astunud laevalt ja võtnud otsekohe 
teed rikka kaupmehe kotta, nagu linna rahvas arvanud, 
vist raha laenamise pärast. Aga mõne tunni pärast olnud 
kõiges linnas teada, et noor kuningas rikkale kaupmehele 
väimeheks pidavat saama. Suur ja uhke kosilane oli vane- 
mate poolt silmapilk rõõmuga vastu võetud, nõnda et neil 
kogunisti meelde ei tulnud enne kosjaviina vastuvõtmist 
tütre käest minna küsima, kas ka tema seda tahab või ei 
taha. 

Tütre vastutõrkumisi ja valatud silmapisaraid peeti 
kui lapserumalust naeruasjaks, ega võetud neid kuuldagi, 
vaid tütarlaps sai vanemate sunnil kuningale kihlatud ja 
nädala pärast pidid pulmad tulema. Paar päeva enne 
pulmi saanud kuninga pruut veel ühel päeval salamahti 
kokku oma endise armukesega, kellele ta kalli kuldsõr- 
muse igaveseks mälestuseks kinkinud, sealjuures ühtlasi 
tõotanud, et kui temale muud päästjat ei tule, siis pidavat 
surm teda Rootsi kuninga käest päästma. Säherdusi 

ähvardamisi olla tema juba enne seda mitu korda vane- 
matele kuulutanud, aga kes seda võis uskuda või sellest 
pikemat lugu pidada. 

Pulmad peetud küll väga suure ilu ja lustiga, aga 
nooriku südames ei leitud pisemat rõõmu, vaid tema näi- 
nud välja kui põua kätte närtsinud lilleke. Kui nüüd 
kuningas pärast pulmi noorikuga laevale läinud ja kodu 
poole tahtnud hakata purjetama, minestanud noorik mit- 
mel korral ära, nii et teda poolsurnult laevale kanti. Tei- 
sel päeval, kus laev juba kõrgel mereseljal ujunud, ehti- 
nud noorik ennast nende ehetega, miska teda laulatatud, 
ja tahtnud laevalaele minna värsket tuuleõhku hingama. 
Kuningas talutanud teda oma käekõrval treppi mööda 
üles, laeva lael edasi-tagasi luusides karanud noorik ühe- 
korraga äkitselt üle serva merde, varem kui keegi temale 
oleks võinud appi minna. 

Vanemate südamevalu olnud küll raske, kui neile 
tütre õnnetust surmast sõnumid toodi, — aga mis see 
enam võis aidata? Surnut ei jõua meie kahetsused enam 
elavaks teha. 

Räägitakse, et veel praegu, kui Rootsimaa poolt tuul 
merelained tantsule kihutab, tuulehoo ja marude kohina 
keskelt ärksad kõrvad mere ääres kuningliku nooriku 
nutuhäält pidavat märkama. 


VASKJALASILLA PIIGA 


Ennemuiste läinud ühel ladusal vaiksel suveõhtul üks 
vaga piiga Vaskjalasilla ligidale jõkke suplema, 
palava päeva kurnatust karastama. Taevas olnud selge, 
tuuleõhk mahe, ja lähemast lepikust kostnud ööbiku laul. 
Kuu tõusnud taeva servast ja vaadanud lahke silmaga 
tütarlapse pärga, valkjas-ruugeid juukseid ja punaseid 
palgeid. Piiga süda olnud vaga, ilmasüüta, karske ja 
puhas kui allika vesi, mis põhjani läbi paistab, 

Ühekorraga märganud ta oma ilutsevas südames tund- 
mata igatsust tõusvat, mispärast ta enam ei raatsinud oma 
silma kuupalge pealt ära käända. Sest et ta nüüd vaga, 
karske ja ilmasüüta olnud, on kuu teda armastanud ja 
tõotanud tema sala-igatsust ja südame soovimist täita. 
Aga vagal piigal olnud see ainuke soovimine süda- 
mes, mida ta ei usaldanud avaldada ega kuult paluda: siit 
maailmast lahkuda ja kõrgel taeva all kuu juures igavesti 
elada. Kuu tundnud ka avaldamata tema südame mõt- 
ted ära. 

Lädusa õhtu tuuleõhk olnud jälle pehme ja vaik, 
ööbik laulnud läbi ööd lepikus, kuu vaadanud Vaskjala 
sillal jõepõhja sügavusse, aga mitte enam üksipäini nagu 
enne; piiga armas silmanäoke vaadanud temaga seltsis 
jõkke, lainetest läbi põhja sügavusse, ja jäänud sest ajast 
tänapäevani kuu külge nähtavale. 

Seal kõrgel taevalaotuses elavat piigake nüüd küll 
rõõmus ja külluses, ja soovida, et ka teised tütarlapsed 
temaga selle õnne osaliseks võiksid saada. Lahkelt vaata- 
vat tema silm sellepärast kuuvalgel ööl kõrgelt maa peale 
ja meelitavat põrmulisi õdesid endale võõrsiks. Aga et 
neist keegi tema sarnane vaga, karske ja ilmasüüta el 
olevat, sellepärast ei võivat ka keegi tema juurde kuule 
üles minna. 

Kuupiigake pööravat vahetevahel oma silmad kurtes 
ära ja katvat musta linikuga oma palged kinni. Siiski ei 
kaotavat tema sellepärast veel lootust, vaid lootvat ikka 
veel, et ehk edaspidi keegi neist maapealsetest õdedest 
nii vaga, karske ja ilmasüüta leitakse, et kuu neid oma 
juurde võiks kutsuda õnnelikust elust osa võtma. Selle- 
pärast pööravat kuupiiga aeg-ajalt kasvava lootusega oma 
silmad alla maa peale lahkelt naeratades ja linikuta, nagu 
sel õnnelikul õhtul, kus tema esimest korda kõrgelt taeva 
alt Vaskjalasilla jõkke alla vaadanud. 

Aga ka paremad ja mõistlikumad - põrmupõlvised 
tütarlapsed eksivad ja langevad kogemata eksiteele, ega 
ole keegi neist nii vaga, karske ja ilmasüüta, et ta kuule 

seltsiliseks võiks minna. See lugu tegevat vaga kuupiiga- 
kese südame uuesti nukraks, ta pööravat oma silmad 
meilt ära ja mässivat oma palged jälle musta leinaliniku 
katte alla varjule. 


EMUJÄRV JA VIRTSJÄRV 


Hilja aega pärast seda, kui Vanaisa heldus inimeste 
sugu meie maale elama asutanud, neile maapinna vilja- 
kandjaks õnnistanud, metsad lindudega ja neljajalgsetega 
täitnud, olevat ta ka ühe järve loonud, selge, külma ja 
karastava veega, kust rahvas igal ajal karastavat keele- 
kastet võinud leida. 

Kõrgel järve kaldal kasvanud haljendavad tamme- ja 
pärnapuumetsad. Metsade varjul õitsenud ilusamad lilled 
ja puie ladvus vilistanud koidikul ja videvikul laululin- 
nud, et üsna lust ja ilu igalt poolt inimeste südant rõõ- 
muga pidanud täitma. Seesugust õnnepõlve olevat Vana- 
isa tahtmine lastele valmistanud. 

Aga rahva õnnepõlvel ei olevat olnud pikka viibi- 
mist, sest inimesed muutunud ülemeelikuks, teinud, mis 
kuri süda neile käskinud ja läinud aegamööda hoopis 
hukka, nõnda et Vanaisa neist enam midagi meelehead ei 
saanud, vaid tema kõrvad alati nende kurjust kuuldes 
ubisesid. 

Seal ütelnud Vanaisa ühel päeval: 

«Ma tahan ülekäte läinud lapsi nende kurjuse pärast 
karistada, mida ma sellega teen, et karastava vee kõige 
järvega nende käest ära võtan, misläbi ehk janu piina- 
mine neid parandab ja pikkamööda paremale teele 
juhatab.» 

Ja vaata, ühel päeval tõusnud lõuna poolt must ähvar- 
dav äikesepilv üles, tulnud ligemale kuni Emu- 
järve kohta, kuhu pilv nagu puhkama jäänud ja oma 
serva samba kombel järve poole langetanud. 

Akitselt hakanud järve vesi kihisedes samm-sammult 

kõrgemale kerkima, tõusnud kühmul niikaua, kuni ta 
pilvesambaga kokku puutunud ja nõnda kadunud mõne 
silmapilgu pärast kõik vesi järvest, et piiska järele ei 
jäänud. Must äikesepilv sõudnud oma koormaga edasi, 
ja kadunud õhtu eel vaatajate silmist. Paik, kus enne 
järv seisnud, leitud tühi, ega olnud sinna jäänud muud 
kui muda ja kõntsa konnadele; ka seda kuivatanud mõne 
päeva pärast päikeseterad ja tuuleõhud. 

Nüüd tõusnud rahval janu piinas suur kisa ja kaeba- 
mine, sest et nad kuskil enam muud keelekastet ei leid- 
nud, kui seda, mis vihmavesi madalaisse paikadesse loiku 
kokku valgunud. Aegamööda täitnud vihmasagarad ja 
kevadised lumesulad ka endise Emujärve koha 
kaldani täis, aga see oli pehme virtsavesi, mis täielist 
janu ei kustutanud ega kehale karastust jõudnud anda. 

Rahvas andnud järvele nagu sõimuks Virtsjärv 
nimeks ja antud nimi on järvele tänapäevani jäänud. 
Endised ilusad kõrged kaldad haljendavate lehtpuumetsa- 
dega ja õitsevate lilledega on ammugi järve ümbert 
kadunud ja sood nende asemele tulnud, kus palju muud 
ei kasva kui mõned kidurad männid. 

Kui hiljemini januhäda ülekäte läinud inimesi natuke 
parandanud ja nende hädakaebused ja palumised iga päev 
kibedamasti Vanaisa kõrva üles tõusnud, pehmitanud ta 
oma südant ja heitnud jälle armu nende peale. Siiski ei 
antud neile endist järve enam tagasi, vaid Vanaisa laskis 
maa alla igasse paika kitsad urgasteed uuristada, valas 
endist Emujärve vett nende sisse ja andis ühtlasi veele 
käsu voolata ja sinna ja tänna maast üles kerkida, et ini- 
mesed oma janu võiksid kustutada. 

Et nüüd maa-alused veesooned talvel üleliiga kül- 
maks ja suvel üleliiga soojaks ei saaks minna, teinud 
Vanaisa tarkus seaduse, et kevadel külmakivi allikatesse 
pannakse, mis sügisel välja võetakse ja talveks üks sooja- 
kivi tema asemele paigutatakse, seepärast ei või allikad 
iial külmuda, kuigi muud veeojad, jõed ja järved jää 
katte alla lähevad. 

TOOLSE RANNAMEHE TÜTAR 


Toolse rannas elanud vanal ajal põhjatu rikas kala- 
mees, kellel raha ja varandust juba mitmest põlvest päri- 
tud, arvamata seda, mis ta ise kokku oli kraapinud, või 
mis tont temale peale vedanud. 

Temal olnud üksainuke tütar, pealt nähes kaunima 
lillekese sarnane, aga seestpoolt kurja täis. Isa varandus 
venitanud tütrekese nina nii kõrgele, et tema arvates 
meie maal mehepoega ei võinud ollagi, kellele ta mehele 
läheks. Sellest ei oleks muidu viga olnud, kui tema ise 
noormehi enda poole ei oleks avatlenud ja pärast pilgates 
häbiga oma teed saatnud, pealegi veel neid naernud ja 
rahva ees teotanud. Sedamööda kuidas põlatud kosilaste 
lugu päev-päevalt igal pool tuttavaks saanud, lõppes vii- 
maks peiuratsude teetallamine, sest et noored mehed mõt- 
lesid: hallitagu ülemeelne oma rahakastide taga vana- 
tüdrukuks, kelle liha peale pärast hundigi hammas enam 
ei hakka. 

Paar aastat läinud sellepeale rahulisti mööda, kus 
keegi enam kosjas ei käinud. Seal tulnud ühel hommikul 
võõras suurtsugu kosilane musta hobuse seljas, ise kullast 
ja hõbedast läikides, nõnda et teda vaksa võrra vähemaks 
ei võinud arvata kui kuningapojaks. Niisugust kosilast ei 
tohtinud vanemad ega tütar põlata, vaid ta võeti suure au 
ja iluga vastu. Aga kui hiljemini kosilast söömalauale pa- 
luti, ei võtnud ta kuiva ega märga oma suhu, vaid palus 
pruuti kiiresti riidesse panna ja tema koju tulla, mis siit 
kaugel ei olevat, ja kus pulmapeod ja pulmalised nende 
tulekut juba ootamas. 

Sai piiga ennast ehtinud, tõstis peiu ta oma ratsu tur- 
jale, kargas ise sadulasse ja sõitis kui tuul, nii et temast 
muud ei nähtud kui hobuse kabjaraua tuld kivide vastu. 
Nad jõudnud suurele lagedale; seal seisnud uhke kivist 
ehitatud mõisa nende silmade ees, mis pulmaliste lusti- 
kärast sumisenud. Peiu hüpanud hobuse seljast, aidanud 
ka neiu maha, võtnud oma käekõrva ja läinud temaga 

pidude tuppa. Kole naerukisa, mis tütarlapsel luust ja 
lihast läbi käinud, võtnud neid toas vastu. Seal tõusnud 
raske kärgatus, kui oleks kõue müristamine maapinda lõh- 
kunud. Selsamal silmapilgul olnud uhke mõisa kõigi pul- 
malistega otsekui ära pühitud, nii et neist riismekest üle 
ei jäänud. 

Kui ümbruskaudu rahvas kärina peale lugu läinud 
vaatama, ei leitud seal muud märgikest, kui üks inimese 
kõrgune munakivi-sammas, samba ülemal pool otsas mitu 
vööti, mis kui helmekorrad kaela ümber jooksevad. 

Nõnda seisab kivisammas tänapäevani Kaarli 
mõisa Raudlepa küla väljal ülemeelikutele tütar- 
lastele hirmutuseks. 


PORKUNI PREILI 


«Mis tulevalgust tiigi peal 
Vaht öösel tähel'* pannud? 
Kas kaugelt vana rahva hääl 
Sest sõnumeid meil* annud?» 


Öövahtide suust teadnud rahvas vanal aja] ümber- 
kaudu paljugi imelikust tulevalgusest rääkida, mis Por- 
kuni tiigi peal enamasti igal keskööl nähtaval olla. 
Tuluke kerkinud kui põlev küünal äkitselt vee peal üles ja 
kustunud tunni aja pärast jälle ära. 

Ehk tiigi tuluke küll vanasti juba rahvale tuttav asi 
olnud ja palju inimesi oma silmaga tiigi valgust näinud, 
siiski ei teadnud keegi asja sündi pikemalt ära seletada. 
Viimaks leitud Haljala kihelkonnast üks vanarauk, kes 
selle poolest sügavamat otsust võinud anda. Tema jutt 
käinud nõnda: 

Mõnisada aastat enne Rootsi aega elanud kindlas 
Porkuni lossis üks vahva sõjamees rüütlite seisusest, 
kes kui poissmees oma noore õega majapidamist talitanud. 
Rüütel pidanud kui sõjamees sagedasti kodunt ära olema, 
mis ajal tema õde ühe noormehega sõprust sigitanud, mis 
kaugemale läinud, kui mõlemad ette võinud arvata. Kui 

preili oma olemist nii pikalt tundnud, et ta naisetanuta 
enam ei arvanud läbi saavat, pidanud ta nõu, juhtunud 
õnnetust vennale üles tunnistada. Ta läinud ühel päeval 
venna kambri, langenud tema ette põlvili, tunnistanud 
oma eksimist ja palunud luba, ennast noormehega lastä 
laulatada. 

Vend aga tõuganud teda tulises vihas kui koera jalaga 
eest ära, lasknud õe eksitaja tuppa kutsuda ja löönud 
mõõgaga temal pea otsast maha, nii et veri preili peale 
langenud, kes ehmatuses ära minestanud. Siis käskinud 
rüütel keset tiiki jää sisse augu raiuda, vedanud ise õe 
karvupidi sinna ja lükanud ta elusalt üle pea jää alla 
vette; ise jäänud ta niikauaks augukaldale valvama, kui 
viletsal hingel enam elupäästmise lootust ei võinud olla. 

Aga et õnnetu preili pattu kahetsemata vägivaldselt 
surma leidnud ja kirikliku õnnistamiseta märga hauda 
pidanud langema, sellepärast ei võinud tema hingele seal 
rahupõlve tulla, vaid rahuta hing pidavat igal ööl küünla 
viisil tiigi peal paistma. — 

Kui kirikuõpetaja vanarauga juttu kuulda saanud, 
läinud ta ühel päeval lootsikuga sinna kohta tiigi peale, 
kust öösine tulevalgus tõusnud, õnnistanud matmise sõna- 
dega hauapaika ja pidanud pika palve, misläbi preili 
hing igavese rahu osaliseks oli saanud. 

Hiljem ei ole kellegi inimese silm öösel Porkuni tiigi 
peal enam tulevalgust näinud. 


SELETUSEKS 


ODE ODE OD DGCODEIOGZODSIKO 


JÄRELSÕNA 


«Eesti rahva ennemuistsed jutud» on «Kalevipoja» koosta- 
mise kõrval Kreutzwaldi loomingu kõige tähtsamaks saavutu- 
seks. Nende teostega pani Kreutzwald aluse ja andis suuna eesti 
rahvusliku kirjanduse arengule. «Kui neist ennemuistsetest 
juttudest midagi trükkimisele tuleb ja kui «Kalevipojast» ... 
rahvaväljaanne korraldatakse, siis tohime sõnakese eesti kir- 
Janduse algusest rääkida», kirjutas Kreutzwald 1860. a. aka- 
deemik Schiefnerile. 

Kreutzwald lähtus eesti kirjanduse loomisel rahvaluulest. 
"Tema poolt koostatud rahvaeepos «Kalevipoeg» ja muinas- 
jutukogu «Eesti rahva ennemuistsed jutud» on eesti demo- 
kraatliku kirjanduse nurgakivid, rahvuslikud suurteosed, mille 
kaudu avaneb mõjuv pilt eesti rahva suulise poeetilise loo- 
mingu rikkusest ja ilust. 

Oma progressiivsete ideede, fantaasiarikkuse ja sõnastus- 
võlu tõttu on «Eesti rahva ennemuistsed jutud» jäänud täna- 
päevani eesti kõige populaarsemaks muinasjutukoguks, noorte 
paljuloetud lemmikraamatuks, millele kuulub silmapaistev 
koht eesti mineviku kirjanduspärandis. 


* 


Juba varasest lapsepõlvest peale oli Kreutzwaldil võimalus 
rahva elu-olu, tema rasket ja õigusetut elujärge, samuti aga 
ka ta vaimse loomingu ilu ja rikkust põhjalikult tundma õppida. 
Arstiameti tõttu säilis tal tihe kontakt rahvaga kogu oma elu 
jooksul hiljemgi. 

- Nagu Kreutzwald ise on märkinud, pärineb ta esimene 
rikkalik tutvus rahvaluulega, eriti muinasjuttude ja muisten- 

dite mitmekesise maailmaga mõisa rehe- ja ketrustoast. Istu- 
mas pikkadel sügise- ja talveõhtutel leekiva ahju ees ja sead- 
mas pilakusse peergusid — nii võime kujutleda noort Kreutz- 
waldi siin põnevusega kuulamas lugusid, mida orjavaimud ja 
teolised esitasid laulus ja kõnes. Pilk kiindunud osavate jutu- 
vestjate elutarka näkku, kuulas tähelepanelik poisike siin jutte 
kavalaist rehepappidest, rumalaist pastoreist, vaeslastest ja 
peretütardest, isejahvatavast käsikivist ja klaasmäel magavast 
kuningatütrest, kuulas lugusid Kalevipojast ja tema vägitegu- 
dest. Aja jooksul omandas ta osavate laulikute ja jutumeeste 
suust paindliku ja väljendusrikka keele. Ilmekad kõnekäänud 
ja vanasõnad, milles on kajastust leidnud rahva põline elu- 
tarkus ja mõtteviis, õpetasid talle sõnade kokkuhoidu, kõne 
kokkusurutust ja kujukust. Kaunid muinasjutud oma -ime- 
pärase sündmustikuga aitasid arendada nooruki fantaasiat. 
Talle ei jää märkamata muinasjuttude tihe side talupoja elu- 
olu, ta tõekspidamiste, hinnangute ja taotlustega. 

Eriti sügavaid ja kestvaid mälestusi lapsepõlvekodus Kaar- 
lis ja hiljem Ohulepal on noorukisse jätnud kaks sõnaosavat 
mõisateenrit — Kotlep Jankovitš ja Jakob Fischer —, kel- 
lesse Kreutzwald oli sügavalt kiindunud ja kelle tõsiseid ja 
naljakaid lugusid ta ei väsinud kuulamast. 

Eaka mehena oma lapsepõlve meelde tuletades kirjutab 
Kreutzwald 1859. a.: 

«Juba lapsepõlves tegi mul rõõmu vanaaegseid lugusid 
laulu ja jutu Sõnas tundma õppida, ehk ma küll sel ajal veel 
seda ei osanud ära tunda, mis jutu varre otsas kui kaun ehk 
mis kui iva kasvis. Niisugune vahetegemine ilmus vahest mõni 
hää aasta hiljemini, ja seal pidin sagedasti kahetsema, et 
mõnda järku polnud paremini tähele pannud, mis lapse arva- 
muses tühine näis, aga kus siiski omavõrra salaivakesi sees 
kasvis. Vana Toa-Jaagup, keda kõik mõisarahvas toapapaks 
nimetas, oli väga osav jutumees, kes tõsiseid ja naljakaid 
lugusid tosinate kaupa oskas vesta, et lust oli kuulda... Ema 
pidi meid lapsi ja vana toapapat mitu korda vägisi sängi 
ajama, enne kui magamise rahu tuppa sai. Sedamööda, kuda 
kuuldud õhtune jutt olnud, näitasid meie öised unenäod ena- 
masti kord lahked ja naljakad, teinekord jälle koledad. Kui 
jutuvestja mõnda vanast sarvikust, kodukäijatest ja nende 
sarnastest oli rääkinud, siis ei julgenud enam keegi üksi uksele 
minna ja öösine unenägu sünnitas sagedasti nuumhärjasuurusi 

sikke ja kasse, kellel kümme sarve pääs ja tulised sabad taga 
olid. Teisekorra kuulmised tõid lahkeid, kirjusid, naljakaid 
kujusid unenäole iluks. Kõige armsamad jutud olid niisugu- 
sed, kus mõnikord vaga sõba alt koerahamba jalg ehk käsi 
kogemata välja paistis.» 1-— Lapsepõlves omandatud muljeid, 
mälestusi ja äratusi on Kreutzwald mehe-eas kasuga tarvita- 
nud. 

Kreutzwaldi enda kinnituse kohaselt ulatavad ta esimesed 
rahvalaulu-kirjapanekud tagasi 1818. aastasse. Intensiivsemalt 
on ta rahvaluulekogumisega tegelema hakanud siiski alles üli- 
õpilaspõlves suvekodus Viisul ja selle ümbruses. Mil määral 
leidsid jäädvustamist tol ajal kuuldud muinasjutud, selle kohta 
on raske midagi kindlamat väita. 

Ühes varasemas sellekohases vaidluses eesti pelgupaikade 
pärimuste üle («Inland» 1844, vg. 814), kus prof. Kruse 
nõuab temalt ligemaid teateid, millal ja kellelt ta on kuulnud 
sellekohaseid vanu lugusid, ütleb Kreutzwald: «... võiksin 
vastata lakooniliselt: rahva suust. Et aga minu auväärt 
oponendilt kõrvaldada iga edasise kahtluse ses suhtes, tahan 
siia juurde lisada veel järgmise märkuse. Olen sündinud 
Rakvere ligidal keset rikast muinaslugude maad ja kuni 15. 
eluaastani üles kasvanud peaaegu katkematus läbikäimises 
eestlastega; nii oli mul võimalik mitte ainult siis rahva keelt, 
kombeid, uskumusi ja muinaslugusid täpselt tundma õppida, 
vaid mu elutee viis mind ka veel hilisemail aastail Harjus, 
Järvas, Virus ja Alutaguses eesti rahvaga mitmesuguseisse 
kokkupuuteisse, kus ma sagedasti juhuseid leidsin, et mõnin- 
gaid tumedaid noorusmälestusi jälle värskendada, lünki täien- 
dada ja mõningaid fakte õiendada.» 

Sellest Kreutzwaldi poleemikahoos kirjutatud vastusest 
võib ühtlasi järeldada, et muinasjuttude ja muistendite puhul 
ta pole taotlenudki täpset folkloristlikku kirjapanekut, vaid = 
nagu iga teinegi rahvajutustaja säilitas mälus jutu üldise 
skeemi, selle üksikasjalikum kujundus ja sõnastus jäi hiljem 
ümberjutustaja enda hooleks. 

Rahva proosapärimustest on Kreutzwaldi esialgu huvitanud 
peamiselt mütoloogilised ja muistendilised ained, millest on 
mitmel puhul juttu ta varasemates folkloristlikes kirjutustes. 
Rahvalt kuuldud muinasjuttude kirjandusliku ümbertöötami- 


1 Maarahva Kasuline Kalender 1859, lisa, lk. 1. 

sega on Kreutzwald tegelema hakanud nähtavasti aga alles 
40-ndate aastate lõpu poole. 

Esimene muinasjutt Kreutzwaldi sulest ilmus trükist 
1850. a. Nagu selgub, on selle ilmumisel olnud oma pikem 
eellugugi. 4 

1847. a. avaldas H. Neus ajakirjas «Inland» (vg. 307—310) 
eesti rahvaluule ja keele uurija A. Knüpfferi (suri 1843. a.) 
poolt kirjapandud muinasjutu «Tänulik kuningapoeg». Kreutz- 
wald, kes seda muinasjuttu oma lapsepõlvest hästi mäletas, 
kirjutab sel puhul Neusile: «Knüpffer on muinasjuttu mõistnud 
ainult peajoontes, see on palju pikem ja võrratult meeldivam, 
nagu eesti rahvas on üldse väga rikas ilusaist muinasjuttudest. 
Kui mul oleks rohkem vaba aega, tahaksin ma mõndagi neist 
mälestuse järgi (minu sõrendus — H. N.,) paberile 
panna.»1 Sealsamas aga kurdab ta, et tal selleks sugugi aega 
ei jätku. Alles mõni aasta hiljem saab kavatsetud mõte teoks. 
Muinasjutt kantakse ette Õpetatud Eesti Seltsi koosolekul 
2. nov. 1849. a. ja ilmub järgmisel aastal trükis seltsi «Toime- 
tistes» koos selgitava sissejuhatusega pealkirja all «Tänulik 
vürstipoeg».? 

Sissejuhatuses räägib Kreutzwald sellest, et muinasjutud, 
samuti nagu rahvalaulud ja muistendid, aitavad valgustada 
rahva iseloomu, ta eluviise ja arenguastet. Õigesti kritiseerib 
ta siin lääne-euroopa tolle aja folkloriste, kes püüdsid näidata, 
nagu oleksid muinasjutte loonud ainult indo-euroopa rahvad 
ja nagu oleksid kõik muinasjutud pärit Muinas-Indiast. Kreutz- 
wald kirjutab: «Meil pole vaja muinasjuttude hälli Oriendist 
otsida, kuna igal rahval oma isiklik häll on, kus ta oma fan- 
taasiasünnitused suureks kasvatab. Eesti rahval on väga ula- 
tuslik muinasjuttude tagavara, ja sellest hoolimata, et seal 
väga palju võõraid elemente võib peituda, tohime üldiselt 
ometi väita, et mitte üheski neist muinasjuttudest omapärane 
° rahvuslik värving ei puudu.» Rahvas on võõrsilt laenatud aine 
kõikjal nii täielikult assimileerinud, ümber loonud vastavalt 
oma elutingimustele, et kõik võõrapärane on kadunud. 


1 Kreutzwald — Neusile 13. VII 1847. 

2 Vh. d. GEG II, 3 (1850), Ik. 74—93. — Muinasjutu 
esialgne pealkiri «Tänulik kuningapoeg» tuli muuta tsensori 
nõudel, kuna viimane ei pidanud sobivaks lasta muinasjutu- 
kangelasena esineda kuningapojal (1); vt. Kreutzwald — Schief- 
nerile 27. 1 1867. 

Lõpuks kinnitab Kreutzwald, et ta on püüdnud muinas- 
jutu just nii esitada, nagu see rahva suus esineb. «Ma tahan 
muinasjutu nõnda jutustada, nagu ta rahva suus elab; selle- 
pärast annan ma jutustuse ilustamatult edasi kogu tema laiu- 
ses ja lihtsuses, vältimata isegi sagedasi kordusi, mis nagu 
rahvalauludes nii ka juttudes iseloomustavad just eesti rahva- 
luule olulist, rahvuslikku külge.» 

Samal ajal ei tohtinud rahvaluule publitseerija Kreutzwaldi 
arvamuse kohaselt olla rahvalt kuuldud laulude ja juttude 
passiivne üleskirjutaja ja avaldaja, vaid pidi neist välja valima 
parimad ja neid oma oskuste kohaselt täiendama ja viimist- 
lema. Nii kirjutab Kreutzwald kirjas Faehlmannile samal aas- 
tal ilmunud H. Neusi eesti rahvaluule valimiku kohta: «Oleks 
keegi mõistja, vaimukas ja asjatundlik mees asunud selle 
lauluvara juurde, mis oli kasutada Neusil, oleks ta kindlasti 
kõigepealt paljudest teisenditest esitanud kõige toredamad ja 
üht teisega täiendanud (minu sõrendus — H. N.). 
Niisugusest katsest ei ole siin jälgegi...» 1 

Muinasjuttude trükkitoimetamisel näib Kreutzwald ise sel- 
lest täiendamispõhimõttest järjekindlalt olevat kinni pidanud. 
Nagu Faehlmann, nii seab ka Kreutzwald oma eesmärgiks eesti 
rahvaloomingu parimate näidete esitamise, et demonstreerida 
rahva kultuurivõimelisust ja kultuurikõrgust ja sel teel toe- 
tada rahvast ta sotsiaalses võitluses. 

Muinasjutukogu esialgne käsikiri valmib Kreutzwaldil 
1850-ndate aastate jooksuk paralleelselt (E «Kalevipo jaga». Seal- 
juures pakub selle pikale veninud va valmimise käik ja suurte 
raskustega seotud trükkitoimetamine kujuka pildi sellest, mil- 
liste takistustega tult Kreutzwaldil võidelda eesti rahvusliku 
kirjanduse rajamisel. 

«Tänuliku kuningapoja» üldiselt heakskiitev vastuvõtt 2 näib 
olevat innustanud Kreutzwaldi sel alal virgalt edasi töötama. 
Nii on Neusil kirjas Kreutzwaldile 1850. a. juunis põhjust 
avaldada heameelt, et Kreutzwald jälle eesti muinasjuttude 
kallal töötab ja ta peab väga õnnelikuks mõtteks kavatsust 
neid trükis avaldada. Neus omalt poolt õhutab Kreutzwaldi 
ka selliseid muinasjutte oma kogusse sisse võtma, mis võiksid 


1 Kreutzwald — Faehlmannile 29. I 1850. 
2 Vt. Inland 1850, vg. 554—56, samuti Kreutzwald — 
Ahlgvistile 6. I 1865. 

ehk teistelt rahvastelt laenatud olla, sest võivat väga sage- 
dasti juhtuda, et «see, mida me algupäraseks peame, siiski 
meile tundmatust rahvakirjandusest laenatud on». 

Kui Neus aasta hiljem kirjas 24. V 1851 jälle muinas- 
juttudest juttu teeb, pärib ta juba võrdlemisi üksikasjalikult, 
millised kavatsused on Kreutzwaldil oma muinasjuttudega ja 
kas ta oleks nõus nende avaldamist kellelegi teisele usaldama, 
kui selline ettevõte üldse peaks teoks saama. Sealsamas on ta 
ise väga skeptiline ja arvab, et see esialgu jääb siiski ainult 
paljaks fantaasiaks. 

Neusi kahtlused näivad paika pidavat. Eessõnas Kreutz- 
waldi ja Neusi poolt koostatud eesti rahvalaulude kogule 
«Mythische und magische Lieder der Ehsten», mis ilmus 
Vene Teaduste Akadeemia väljaandel Peterburis, kirjutab aka- 
deemik Schiefner 1854. a.: «Nagu Kreutzwald mulle teatab, 
on tal olemas kaunis suur hulk eesti muinasjutte, sealjuures 
ei olevat mingeid väljavaateid neid algkeeles avaldada, — 
kuna puuduvad lugejad ja ükski kirjastaja ei taha selliseks 
ettevõtteks oma abi pakkuda, mille puhul ta vähemalt oma 
väljaminekuid ei saa katta.» Selletõttu peavad valminud 
Kreutzwaldi muinasjutud. aastateks käsikirja lebama jääma 

Eesti keeles ilmub esimene Kreutzwaldi muinasjutt — 
«Härjapõlvlaste riid» — «Maarahva Kasulises Kalendris» 
1855. a. 

Aastail 1856—57 on Kreutzwald muinasjutukogu käsikirja 
hoolega täiendanud, kasutades selleks iga vaba hetke muude 
tööde kõrval. 1857. a. augustis kirjutab Kreutzwald C. Rein- 
thalile: «Praegu valitsev puhkeaja vaikus oleks peaaegu tap- 
pev olnud ja meeleheitele viinud, kui ma hoolimata ülitüüta- 
vast kuumusest poleks rahvamuinasjuttude kallale karanud ja 
raskes palehigis poole tosina jutte päevavalgele toonud. Järg 
misena ettejuhtuval vabal ajal loodan tööd jätkata.» 

Muinasjutukogu trükkimiseks puuduvad Kreutzwaldil aga 
endiselt väljavaated. Ainult kaks muinasjuttu õnnestub tal 
järgmisel aastal saksakeelses tõlkes avaldada vabameelse 
balti-saksa kirjamehe Jegör Siversi poolt välja antud kirjandus- 
likus almanahhis «Literarisches Taschenbuch der Deutschen 
in Russland» (1858), kus ilmusid muinasjutud «Kuidas 
kuningatütar seitse aastat oli maganud» ja «Võllamehikesed». 

Suureks moraalseks toeks edaspidises töös kujuneb Kreutz- 
waldile ta käik Peterburisse 1859. a. märtsis. Teda üllatas 

see elav huvi ja osavõtt, mida seal eesti keele ja kirjanduse 
vastu tunti. See kinnitas ühtlasi ta lootusi, et lõpuks ehk ikkagi 
avaneb võimalus avaldada «Kalevipoja» rahvaväljaanne ja 
«Eesti rahva ennemuistsed jutud», hoolimata kõigi pimedus- 
jüngrite vastuseisust. Eriti on märgitav see suur abi ja toetus, 
mida Kreutzwaldile pakkus Vene Teaduste Akadeemia liige 
akadeemik A. Schiefner, kellega Kreutzwald oli olnud juba 
varem clavas kirjavahetuses. 

Schiefneri vahendusel võtab Tallinnas elav progressiivne 
luuletaja ja kirjamees N. F. Russow. Kreutzwaldi muinasjutu- 
kogu trükkitoimetamise enda peale. Schiefner omalt poolt soo- 
vitab muinasjutte avaldada algul üksikult, et need odava 
hinnaga oleksid saadaval ja nii kergemini ja kiiremini rahva 
6tas leviksid; hiljem aga oleks võimalik sama ladu kasutada 
suure muinasjutukogu trükkimiseks. Kreutzwald haarab sõp- 
rade plaanist kinni ja saadab oktoobris 1859. a. oma muinas- 
juttude käsikirja” 25 muinasjutuga Russowile Tallinna. 

Samal ajal plaanitsevad Neus ja Russow Tallinnas rah- 
vale määratud rahvalaulude-valimiku väljaandmist. Nende 
poolt tsenseerimiseks esitatud käsikiri ci leia aga tsensori 
heakskiitu, vaatamata sellele, et laulud olid juba varem ilmu- 
nud kogus «Ehstnische Volkslieder» (1850—52). Nüüd olid 
need määratud rahvale ja selliste väljaannete järele pidi tsen- 
sor vastavate ceskirjade kohaselt eriti rangelt valvama. Oma 
kirjas tsensor A. de la Croix'le Juhib Tartu tsensori eelpost 
lektor Mickwitz, kelle ülesandeks de la Croix' eesti keele mitte- 
oskamise tõttu oli usaldatud eestikeelsete käsikirjade läbivaata- 
mine, tähelepanu laulude eessõnale, kus kõneldakse rahvalaulu- 
dest eelistavalt kirikulauludele. Eriti peab Mickwitz vajalikuks 
keelata rea orjuslaulude trükkimist, kus teoorjade häda üle 
kurdetakse Ja mis tema arvates seetõttu võisid kaasaja suhtes 
rakendatavad olla, seda enam, et rahval vecl selgesti meeles 
olid "eelmisel, s.o. 1858. a. toimunud talurahva rahutused.! 
Tsensorilt tagasisaadud käsikirja el pea Russow iseseisva tea- 
sena sellisel kujul enam avaldamiskõlb!ikuks, vaid palub luba 
mõningaid naist lauludest liita paar kuud hiljem tsenseerimi- 
seks esitatud Kreutzwaldi muinasjuttudega. 

Armu ei leia Mickwitzi silmis ka Kreutzwaldi muinasjutud. 
Ta nõuab, et neist keelataks kaks: «Võllamehikesed» ja «Nal- 


1 Mickwitz — de la Croix'le 7. XII 1859. 

jakas härjamüümine», kuna need jutud kompromiteerivat pasto- 
reid. Kahtluse alla langevad veel «Kullaketrajad» ja «Kuu- 
valgel vihtlejad neitsid». Esimese puhul kardab Mickwitz, et 
seal kirjeldatud nõiarohud võiksid ahvatleda lugejaid neid 
järele aimama, teine aga olevat ohtlik selle poolest, et lugeja, 
kelle silme ette on maalitud pilt kuuvalgel vihtlevatest neitsi- 
test, võiks samuti nagu muinasjutukangelane lõppeda igatsusest 
seda uuesti oma silmaga näha saada* Kuigi de la Croix ei 
jaga Mickwitzi liialdatud kahtlusi ja annab loa nende trükki- 
miseks, näitab see ometi, millise visa ja nürimeelse järjekind- 
lusega otsis tsensor igas süütumaski mõttes ettekäänet keela- 
miseks. | 
1860. a. aprilli lõpul ilmub Tallinnas 32-leheküljeline raa- 
matuke, mis kannab pealkirja «Eesti-rahva Ennemüistsed 
jutud ja Vanad läulud, noore põlvele mälestuseks korjatud ja 
kirja pandud. Esimene jagu». Selles leidub «Eeskõne», kaks 
muinasjuttu («Kullaketrajad» ja «Kuuvalgel vihtlejad neitsid») 
ja kolm rahvalaulu, milledest ainult üks — «Laulu loomine» — 
on üles kirjutatud Kreutzwaldi poolt. Raamat ilmus anonüüm- 
selt tiraažiga 550 eks. 

«Eeskõnes» räägitakse ennemuistsetest juttudest ja vanadest 
lauludest kui rahva rikkast varandusest, mille väärtusest rah- 
vas ise paljugi ei tea ja mida senini ainult «saksa mehed» on 
korjanud ja saksa rahva tarvis trükki pannud. «Aga mil- 
lal meie ise seda ära mõistame, et see halvaks peetud vane- 
mate pärandus meie eesti rahva au ja ilu on?» küsib 
Kreutzwald. Oma muinasjutud adresseerib Kreutzwald noor- 
tele, öeldes ennast kõigest hingest soovivat, et raamat 
«noore rahva hulgas mõnda head mõtet saaks äratama ja kosu- 
tama». 

Esimesele osale on kavatsus lasta kohe järgneda ka järg- 
misi vihke valmisolevast suurest käsikirjast, kuid mööduvad 
aastad, ja lubatud lisa ei tule. Neusi arvates on takistuseks 
asjaolu, et Russowil ajalehe «Revalsche Zeitung» toimetustöö 
kõrval ei jätku aega muinasjuttude jaoks. Russow ise seevastu 
kurdab Neusile, et põhjuseks, miks ladumine ei edenevat, 
olevat uus kirjaviis. 

Kuigi selle kõrval tuleb arvestada muidki, näiteks majan- 
duslikku laadi raskusi, oli kirjaviisi küsimus kahtlemata kül- 


1 Mickwitz — de la Croix'le 20. III 1860. 

laltki oluline, eriti kui silmas pidada, et tookordsed tagurlikud 
ringkonnad püüdsid kõigi vahenditega takistada uues kirja- 
viisis kirjutatud teoste ilmumist ja levikut. 

Kui 1862, a. Lindforsi trükikoda ühelt omanikult teisele 
üle läheb, läheb osa Kreutzwaldi käsikirjast trükikojas 
kaduma. 1863. a. kevadel akadeemik Schiefneri abiga Tallin- 
nast tagasi saadud käsikirjast puudub umbes üks kolmandik. 
Nagu selgub, on tegemist siin tsensori käes olnud osaga, mil- 
lest selletõttu on säilinud lektor Mickwitzi võrdlemisi üksik- 
asjalik seletus oma umbkeelsele ülemusele. Mickwitzi kirjast 
selgub, et kadunud osa käsikirjast sisaldas muinasjutud: «Kulla- 
ketrajad», «Kuidas kuningatütar seitse aastat oli maganud», 
«Võllamehikesed», «Mitmekordne pettus», «Tark -taskus>, 
«Naljakas härjamüümine», «Kuuvalgel vihtlejad neitsid», 
«Murueide kasvandik», «Naerivaras» ja lisaks veel ühe mui- 
nasjutu, mille pealkirja Mickwitz küll ei maini, kuid mille 
sisu ümberjutustuse põhjal selgub, et tegu on ühega neist 
muinasjuttudest, mida Kreutzwald enam hiljem polnud võime- 
line restaureerima. Sama maksab ka muinasjuttude «Mitme- 
kordne pettus», «Murueide kasvandik» ja «Naerivaras» kohta. 

Nähes, et Tallinnas muinasjuttude trükkimine ei edene, 
pöördub Kreutzwald oma vana kirjastaja Laakmanni poole 
Tartus, kes 1864. a. avaldab teise ja 1865. a. kolmanda vihu 
«Ennemuistseid jutte». 

Teises vihus leiduvad muinasjutud «Pikkjalg, Osavkäpp ja 
Teravsilm», «Tontla mets», «Vaeselapse käsikivi» ja «Kaks- 
teistkümmend tütart». 1865. a. jaanuaris trükist ilmunud 
kolmas vihk toob sellele lisaks ära muinasjutud «Kuidas vaene- 
laps kogemata õnne leidis», «Puulane ja Tohtlane», «Udumäe 
kuningas», «Kergejalgne kuningatütar» ja <Lopi ja Lapi». 
Tiraaž on mõlemal korral 1500 eksemplari, kuid nende minek 
on äärmiselt vaevaline. Selle põhjustest kirjutab Kreutzwald 
kirjas maalikunstnik Kölerile: «Nõndanimetatud vennastekogu- 
dus (Herrnhuti jüngrid) on eestlaste hulgas vägev jõud, pea- 
aegu kõik jõukad talupojad on selle seltsi liikmed: sellega 
tulebki seletada, et vaimulik kirjandus igal pool laialiminekut 
leiab, ilmlikkude sulesünnituste läbimüümine aga vaevalt üle 
nullpunkti tõuseb».1 Sellele lisaks oli pastorite ja koolmeist- 
rite poolt produtseeritud klerikaalne kirjandus rikkunud rahva 


1 Kreutzwald — Kölerile 17. II 1864. 

maitse. «Senise sopakirjandusega on eestlast rohkem kui veid- 
raks tehtud, nii et midagi paremat ei vasta tema maitsele»,! 
on Kreutzwaid sunnitud kurtma akadeemik Schiefnerile. 

Ometi oli Kreutzwald veendnnud, et aeg töötab tema 
kasuks ja ta ei väsi seepärast võitlemast ja töötamast rahvus- 
liku kirjavara vundamendi rajamisel, et sellele «aegapidi püs- 
titada kena hoone». Öigesti aru saades kujuneva rahvuse 
arenguvajadustest, võitleb Kreutzwald ühise rahvuskeele ja 
rahvapärase kirjaviisi ecst. Ta püstitab nõude, et rahvale 
määratud raamatuid tuleb rahvapäraselt, s. o. uues kirjaviisis 
trükkida, et nõnda ka väliselt end eraldada rahvavaenulikust, 
. Valitsevate klasside huve teenivast kirjandusest, mis kramp- 
likult kinni hoidis vanast kirjaviisist. Ta plaanitseb tõelise 
eesti ajalehe asutamist, et rahvast mõtlemisele äratada 
ja vabastada ta kiriku mõjuvõimu alt, nõuab koolikorralduse 
parandamist jne. Ka oma kirjandusliku loomingu peamist ees- 
märki näeb Kreutzwald rahva harimises ja valgustamfses, oma 
põlatud rahva nime ausse tõstmises. 

1854. a. lõpul saab Kreutzwald ootamatult soodsa ette- 
paneku: Soome Kirjanduse Selts on nõus Kreutzwaldi muinas- 
Jutud oma kulul kirjastama. Vahendajaks saab siin jällegi 
akadeemik Schiefner, kelle abiga oli ka «Kalevipoja» rahva- 
väljaande trükkimine 1862. a. Soomes teoks saanud. Soome 
Kirjanduse Selts oli otsustanud Kreutzwaldi muinasjutud aval- 
dada eesti keele lugemikuna soome üliõpilastele. 1865. a. 
kevadel tehakse algust ladumisega, kuid mitmesugustel põh- 
justel see venib. See annab võimaluse Kreutzwaldil oma käsi- 
kirja täiendada ja viimistleda, kuigi ta polnud enam võimeline 
kõike seda mälu järgi meelde tuletama, mida sisaldas Tallinnas 
kaduma läinud osa käsikirjast. Lõpuks 28. okt. 1866. a. teatab 
Kreutzwald töö lõpetamisest ja tänab akadeemik Schiefnerit 
sõbraliku vaevanägemise ja abi eest, mida viimane nii lahkelt 
oli talle osutanud. 

Tuleb kõrgelt hinnata seda osa, mida etendasid Vene Tea- 
duste Akadeemia liikmed Peterburis, eriti A. Schiefner, esi- 
meste eesti rahvusliku kirjanduse suurteoste saamisloos. See 
kõneleb eesti ja vene progressiivsete teadlaste ja kirjameeste 
sõbralikust koostööst, ühisest võitlusest tsaarirežiimi piiratud 
tingimustes. 


1 Kreutzwald — Schiefnerile 10. XII 1859. 

- ajaga ilmunud. «Eesti rahva ennemuist- 
sed jütud» sisaldas 43 muinasjuttu ja 18 muistendit. Teose 
tiraaž“oli 500 eksemplari, kaanehinnaks 1 rbl. 40 kop. Kuigi 
nii kõrge hinnaga meil ühtki ilmlikku raamatut seni polnud 
müügi!e lastud, oli sel Kreutzwaldi sõnade järgit ometi enne- 
kuulmatult suur minek, muidugi tolle aja olusid arvestades. 
1875. a. ilmub Laakmanni juures Tartus «Eesti rahva enne- 
muistsete juttude» teine ja 1901. a. kolmas trükk ning see 
kujuneb oma aja üheks populaarsemaks ja loetavamaks 
raamatuks. 

“«Eesti rahva ennemuistsete juttude» suurest populaarsusest 
kirjutab ajalehe «Uus Aeg» sõnumisaatja ühenduses Kreutz- 
waldi 100. sünni-aastapäevaga: 

«Ma olin üsna väike poiss, kui mu isa, kes linna raumatu- 
kaupmehega hästi tuttav oli, ükskord «Eesti rahva ennemuist- 
sed jutud» koju tõi. Ot, kullake, kuidas neid lueti! Vana onu, 
kes õhtuti püssilage nikerdas, jättis töö seisma, isal kustus 
piip hammaste vahel ära ja ema vokk hakkas kord-korralt ikka 
tasem vurisema, kuni ta viimaks seisma jäi. Aga naisterahvas 
ei taha kunagi asjata aega viita. ütles sellepärast: sõrm haige, 
ei saa kedrata. Aga Kreutzwaldi jutud olid peaasjad, — 
Peagi hakkas raamat esma't külakorda käima ja pärast kihel- 
konnakorda ja kui ta vaenekene tagasi tuli, oli justkui katke- 
nud kana... ühe sõnaga: oli päris otsa luetud... Onnelik 
raamat!» 2 

Kreutzwaldi muinasjutud said rahva hulgas kiiresti tutta- 
vaks ja mõjutasid oluliselt meie hääbuma hakkavat muinasjutu- 
traditsiooni . Kreutzwald oli õigesti mõistnud rahvamuinas- 
juttude põhilist sisu, seal kajastuvat püüdu õiglasema elukorral- 
duse järele. Rahvas leidis neid muinasjutte lugedes eest nagu 
oma enda muinasjutud ja need said tema pärisomanduseks. 

Teisiti suhtusid asjasse umbusklikud kirjamehed. Korduvalt 
päritakse Kreutzwaldi käest, kas ta muinasjutud on rahva- 
ehtsad. Selles küsimuses annab Kreutzwald varsti pärast 
muinasjuttude ilmumist pikema seletuse Schultz-Bertramile: 
« «Besti rahva ennemuistsed jutud», mis Helsingis välja anti, 
pärinevad algusest kuni lõpuni rahvasuust, kusjuures nimelt 
enamik peaaegu sõnasõnalt nõnda üles on kirjutatud, nagu 


1 Kreutzwald — Schultz-Bertramile 3. III 1870. 
2 «Uus Aeg» 1903, nr. 146. 

neid parajasti mõni jutustaja edasi andis. Mina panin iseära- 
list rõhku sellele, et midagi omapärast kaotsi ei läheks, sest 
väga huvitav on just see viis ja laad, kuidas iga rahvas oma 
muinasjutuaineid ümber töötab.» Ja edasi annab ta omapoolse 
seletuse küsimusele, kust on pärit võõrad ained meie muinas- 
juttudes ja millist teed mööda need võisid jõuda talupoja 
suitsutaredesse. «Peaaegu igai pool sakslaste lastetubades 
leidus eesti ammesid ja lapsehoidjaid, nii et viiskümmend või 
kuuskümmend aastat tagasi suur osa aadlikkude lapsi enne 
kooliastumist eesti keelt soravamalt oskas kui oma emakeelt. 
Seal siis oli üsna loomulik, et lapsed nii mõnegi emadelt ja 
tädidelt kuuldud lookese omakorda ammedele ja hoidjatele 
edasi jutustasid, kes neile vastutasuks eesti muinasjutte 
vestsid.» 

Kreutzwaldi poolt antud seletuse eesmärgiks oli hajutada 
kahtlusi ja hoida ära pahatahtlik kriitika nende poolt, kes ei 
uskunud halvaks peetud maarahva loovaisse võimeisse. - Et 
tülikaist arupärijaist vabaneda, annab Kreutzwald neile kuulda 
rohkemgi, kui nad küsisid. «Kui ma kõiki neid lugusid jutus- 
tada oleksin tahtnud, mis eesti rahvas oma hingekarjaste pihta 
on loonud, siis oleks Sul küll vesi silma tulnud, sest muinas- 
jutukangelase osas käib mustakuuemeeste käsi koguni kehvasti. 
Näiteks on kogust needki muinasjutud kõik välja jäetud, kus 
Kaval-Ants pastorihärradele igasugust vingerpussi mängib.» 1 
Ja sealsamas märgib Kreutzwald, et kui papluse tiibu ei kärr 
bita, el saa massidesse kunagi koiduvalgust tungida, rääkimata 
päikesepaistest, ning hämarais orgudes jätkavad igavesti oma 
mängu öökullid ja nahkhiired. 

Milline on Kreutzwaldi muinasjuttude tegelik suhe meie 
rahvapärimustega, seda peab lähemalt selgitama vastav eri- 
uurimus. Alles pärast meie käsikirjaliste rahvaluulekogude 
üksikasjalikku läbitöötamist on võimalik vähegi tõenäolisemalt 
kindlaks määrata, mis Kreutzwald oma juttudeks on võinud 
saada rahvalt ja mida mitte, samuti, kui suur on tegelikult see 
kirjanduslikul teel saadud ainete hulk, millest kodanlikud 
uurijad Kreutzwaldi puhul on palju rääkinud, kuid vähe lige- 
malt tõestanud. 

Rääkides Kreutzwaldi muinasjuttude rahvaehtsusest, tuleb 
silmas pidada, et Kreutzwald ei avaldanud eesti muinasjuttude 


1 Kreutzwald — Schultz-Bertramile 17. II 1867. 

teaduslikku tekstikogu. Muinasjuttude ja «Kalevipoja» välja- 
andmisega oli Kreutzwaldil kavatsuseks enne kõike alus panna 
eesti rahvuslikule kirjandusele, teiseks tahtis ta sellega rahvast 
esivanemate pärandust austama õpetada, näidata, et vanade 
juttude ja laulude näol neile kallis varandus on antud, «mis 
nende talupoja põlve otsekui kullaga üle tõmbab» ja kinni- 
tuseks on, et eestlastele «niisama palju loodud vaimu vara 
oli antud, kui teistele rahva sugudele», — «Ennemuistsed 
jutud on üks karastav rahva sool; tahaksite teie oma soola 
maha puistata, siis läheks kõik liha mädanema,» kirjutab ta 
koguteoses «Sipelgas» II. 

Kokkuvõtlikult on Kreutzwaldi teoreetilised tõekspidamised, 
millest ta on lähtunud oma muinasjutukogu koostamisel, 
sõnastamist leidnud «Eesti rahva ennemuistsete juttude» ees- 
sõnas. 

Sellest nähtub, et Kreutzwald pidas kõige olulisemaks mui- 
nasjuttude realistlikku tõetruudust, mis oli talle nende kunsti- 
väärtuse mõõdupuuks. «Mida enam ennemuistses jutus inimese 
loodud kombed, imeteost hoolimata, avalikuks tõusevad ja 
mitmes tükis tõsist elu üles näitavad, seda täielikum on jutu 
loomine,» kirjutab ta. 

Mis puutub muinasjuttude algupärasse, siis oli Kreutzwald 
küllalt teadlik sellest, et need on rahvusvahelised, «koduta 
loomade sarnased, kelle sündimise paik mõnikord teadmata on, 
kuid kes siiski igal maal ja kõigi rahva sugude keskel elavad, 
ja ehk küll esiotsa kui võõrad sinna tulnud, aegamööda sealse 
rahva kombeid ja viise mööda endid kujundavad, nagu oleksid 
nad praeguses paigas sündinud». Jutueod ja võsud, mis ühest 
kohast teise on rännanud, on hiljem sedaviisi kasvanud, «kui- 
das päikeseterad, vihmasajud ja tuulehood neid kosutasid, või 
tähendussõnata üteldes: kuidas iga rahva mõistus, vaimuhari- 
dus ja elamise viis nende külge puutusid». 

Muinasjuttude rahvuslik omapära ei seisne niisiis mitte 
niipalju üksikutes jutumotiivides, kui just nende ümbertööta- 
mises ja kohandamises rahva oludele, muinasjuttudesse kätke- 
tud ideelise sisu ja selle väljendamiseks kasutatud kunstilise 
vormi iseärasustes. 

On siis loomulik, et Kreutzwald oma muinasjuttude kirja- 
panemisel kogu tähelepanu pööras nende hoolsale väljatööta- 
misele eesti talupoja elu-olule vastavalt, pidamata vajalikuks 
täpselt kinni pidada rahvalt kuuldud muinasjutu sõnastusest ja 

liites mitmesugustest allikatest pärinevaid aineid. Rahvatradit- 
siooni põhjaliku tundjana esines Kreutzwald ise andeka mui- 
nasjutuvestjana, kes pärimuslike ainete alusel kujundas oma 
muinasjutud. Sealjuures pole Kreutzwaldi sellises teguviisis 
midagi võltsivat. Uueks tervikuks ühendades ja detailselt 
välja maalides eri muinasjuttudest pärinevaid aineid ja 
episoode, järgis Kreutzwald imemuinasjuttude arengu üldist 
tendentsi, sest nõnda talitavad kõik andekad muinasjutvestjad. 

Kreutzwaldi muinasjutuloomingut aitab hästi iseloomustada 
tema muinasjutt «Tänulik kuningapoeg». Sellie muinasjutu 
puhul on Kreutzwald erandlikult ära märkinud ka selle kuula- 
miskoha, milleks on sama Kadrina kihelkond, kust vii pärit 
aespool mainitud A. Knüpfferi poolt üleskirjutatud teisend, 
mille H. Neus «Inlandis» avaldas ja mis oma puudulikkusega 
Kreutzwaldi pahandas. Oma muinasjutu selgitavas sissejuha- 
tuses hoiatab Kreutzwald: «Kes eesti rahvamuinasjutte tahab 
avaldada, peab need nõnda andma, nagu nad rahva suus ela- 
vad, mitte katkendlike märkmete järgi, nagu neid vahest 
on leitud mõne surnu pabereist. Koguja teeb sagedasti 
märkusi, millel muud eesmärki pole, kui tema mälu toetada; 
selletõttu on ja jääb ikka kahtlaseks asjaks, kui arves- 
tada ainult mõne käsikirja surnud kirjatähti, ilma et elult 
endalt nõu küsitaks.» 

Kreutzwald lähtus niisiis vajadusest rahvajuttu nõnda edasi 
anda, nagu see elas rahva suus. Et seda polnud võimalik 
saavutada rahvamuinasjutu sõnasõnalise ülesmärkimisega, seda 
pidi Kreutzwald oma rahvaluulekoguja tegevuse jooksul kind- 
lasti ammu kogenud olema. Ainult rahvamuinasjutu loov kir- 
janduslik ümbertöötus võis anda tõeliselt rahvaehtsa ja ühtlasi 
kunstiväärtusliku üksikteisendi, kus rahvapärase muinasjutu- 
stiili iseloomulikud jooned on välja arendatud kõigis detailides, 
kogu selle värskuses, siiruses ja omapäras. 

Et rahvaainete vaba kirjandusliku ümbertöötamise puhul 
võis käia ka teist teed, sellest oli Kreutzwald täiesti teadlik. 
«Mõne Musäuse või Hauffi osav sulg oleks sellest muinas- 
jutust meeldiva lektüüri loonud, aga siis ei oleks see enam 
eestiliseks jäänud. Saksa kirjanduses on ajaviiteteoseid isegi 
külluses, sellele pole vaja soetada uut juurdekasvu eesti omast.» 
Töötada muinasjutt välja rahva muinasjututraditsioonile vasta- 
valt, rikkumata seda ülakihtide maitse rahuldamiseks määratud 
peenutsemiste ja vaimurikatsemistega nagu Musäus või roman- 

tilise filosofeerimise ja eksootilise värvikirevusega nagu Hauff 
— see oli Kreutzwaidi ideaaliks. 

Võrreldes muinasjuttu «Tänulik kuningapoeg» vastavate 
rahvalt kirjapandud jututeisenditega, torkab silma kõigepealt 
selle väline ulatus. See pole pikem mitte üksi kõigist teada- 
olevaist selle muinasjutu muudest üleskirjutustest, vaid on 
pikem ka kõigist Kreutzwaldi enda teistest muinasjuttudest. 
See on tõepoolest nagu hoolega väljatöötatud muinasjutu mus- 
ternäide, et tõestada, mida üldse võib saada eesti rahvajutust. 

Sefljuures mitme eri muinasjutu liitmist või mitmesuguste 
«rändavate» motiivide kuhjamist, millega rahvajutustajad 
tavaliselt oma muinasjutud õige pikaks venitavad, ei esine siin 
kuigi suurel määral. Mainida võiks ainult herneste maha- 
poetamist tee märkimiseks, tulise raudlabida andmist paha- 
retile käe asemel ja heinavedu huntidega hirmutades, mis on 
pärit teistest muinasjuttudest. Üldiselt jälgib aga Kreutzwaldi 
muinasjutt täpselt selleteemalisi rahvamuinasjutte. 

Oma muinasjutu erakordse pikkuse on Kreutzwald saavu- 
tanud peamiselt olustikuliste täienduste ja -novellistliku, 
detailse väljamaalimisega, samuti rohke dialoogi kasutamisega, 
mis annab jutule ühtlasi vajaliku elavuse ja pinge. 

Olustikutistest lisandustest märgitagu selliseid episoode, nagu 
näiteks pahareti pikem kõnelus kuningapojaga nende esimesel 
kohtumisel, jutt surnukeha -valvajatele kupatatud herneste 
andmisest, samuti üksikasjalik kirjeldus sulase kauplemisest, 
mis edaspidiste sündmuste seisukohalt sellistena on otseselt 
mittevajalikud, kuid mis annavad jutule ometi eestilise lokaal- 
koloriidi ja aitavad seda piltlikumaks muuta. Samuti leidub 
neis täiendustes terava sotsiaalse kriitika jooni. 

«Sulaseks olen ma sündinud, võõra leib on igal pool kibe, 
seal on mul enamasti ükskõik, missuguse peremehe sundimist 
ma pean täitma,» ütleb kuningapoeg teda sulaseks kauplevale 
paharetile. Soõtsiaalselt teritatud autoripoolseid üldistusi leidub 
mujalgi. Kohas, kus jahilt tulev kuningas temale liiga hilja 
ligijooksnud koera vastu võtab jalahoopidega, järgneb lause: 
«Nõnda peavad süüta alamad sagedasti vastama ja valu kanna- 
tama, kui ülemad suisa päil midagi kõverust on teinud.» Ka 
muinasjutus antud allmaailmakujutus on täis samasuguseid rea- 
listlikke eestilisi pilte ja episoode. Ilmekalt on muinasjutus 
antud pilt allmaailma peremehest, kes oma teenijailt nõuab 
tapvat tööd ja armutut sõnakuulmist. Õhtul istub ta üksi 

söögilauda, kuna sulane ja tüdruk hiljem peavad leppima 
nende riismetega, mis peremehest üle jäävad. Vähemagi vastu- 
kõnelemise puhul käratab peremees sulasele: «Sina koer, 
sulane! ... Sule lõuad kinni!» Tundub nagu polekski meil siin 
tegemist enam altmaa paharetiriigiga, vaid päris tuttava eh 
või kulakutalu peretoaga. 

Seega on Kreutzwald muinasjutu üksikasjaliku väljatööt 
misega taotlenud mitte üksnes jutu piltlikumat ja kohalike olu- 
dega seotud esitust, vaid samal ajal ka kehtiva sotsiaalse üle- 
kohtu paljastamist, muinasjutu demokraatliku sisu teravat esile- 
toomist. 

Neid kahte momenti on Kreutzwald hoolega silmas pidanud 
ka kõigi teiste muinasjuttude väljatöötamisel, kui erinevad 
need oma ainetelt ja algupäralt oleksidki. | 

Huvitavast küljest aitab Kreutzwaldi ümbertöötamise mee: 
todit iseloomustada palju-uuritud muinasjutt «Pikse pillist»; 
Peajoontes on selle aine kindlasti rahvapärane, kuid pärit 
mitte otse rahvasuust, vaid maamõõtja J. Lagose teisendist, 
mis ette kanti 1853. a. Õpetatud Eesti Seltsi koosolekul jä 
hiljem W. Schultzi redigeerituna ilmus «Inlandis> 1858; 
vg. 89—90. Üldiselt jälgib Kreutzwaldi muinasjutt küllalt 
täpselt oma algallikat, kust on üle võetud terve rida lauseidki, 
samuti «pseudomütoloogiline> Lijoni nimi. Ometi on Kreutz- 
waldi muinasjutt Lagose omast tunduvalt detailsem ja paistab 
silma selles esineva rahvaliku elukujutuse ja fraseoloogia poo- 
lest. Tarvitseb vaid lugeda kujutust kaluripoisikese elust Lijoni 
juures või pilti kalu varastava kuradi püüdmisest ja peksmi- 
sest — ja me viibime jälle ehtsas eesti külamiljöös. Eks mee: 
nuta kurat tahtmatult ahnet mõisasaksa või kulakut, kes «siru- 
tas käpad igale poole, kust saaki lootis õngitseda» ja püüab 
«sealt põldudelt vilja lõigata, kuhu teised olid külvanud». 

Mis puutub teise samateemalisse juttu «Paristaja poeg»; 
siis on see Kreutzwaldi poolt vabalt kombineeritud sellesama 
Lagose teisendi ja mõningate muude rahva suust pärinevate 
jutumotiivide alusel, olles ühtlasi üheks näiteks Kreutzwaldi 
muinasjutuloomingu meisterlikkusest,. Siin on Kreutzwald 
lihtsalt ühest ja samast lähtejutust erisuguse väljamaalimise ja 
mitmesuguste ainete liitmise teel suutnud luua kaks iseseisvat 
ja kunstiliselt terviklikku muinasjuttu, vaatamata nende temaa- 
tilisele kokkulangevusele. Paiguti on Kreutzwaldil oma laadilt 
rahvalikke ja eestipäraseid muinasjutte õnnestunud kujundada 

isegi siis, kui ta nende aine on saanud kirjanduslikul teel. Nii 
on lugu teatavasti «Lopi ja Lapiga», mille lähtekohaks on 
olnud saksa kirjaniku J. P. Hebeli jutuke «Kolm soovi». Jutu 
meisterliku ümbertöötamisega on Kreutzwald sellele andnud nii 
eht-eestilise ilme (mainitagu kas või iseloomulikku vorstikeedu 
vee laenamist naabri perenaiselt), et me lugedes kogu aeg 
nagu viibiksime kuskil eesti metsanurgas, kus toriseva vana- 
paariga juhtub jutus kirjeldatud kentsakas lugu. 

Tuleb märkida, et kodanlikud uurijad on selliste kirjandus- 
likul teel võõrsilt laenatud ainete hulka Kreutzwaldi muinas- 
jutukogus tunduvalt üle hinnanud, ilma et nad seda küll ise 
lähemalt tõestada oleksid suutnud. Tegelikult rajanevad Kreutz- 
waldi muinasjutud oma põhilises osas ikkagi rahvalt kuuldud 
lugudele. Iseasi on see, et Kreutzwald selle materjaliga on võrd- 
lemisi vabalt talitanud, kujundades muinasjutte, mida rahva- 
traditsioon sellisel kujul ei tundnud, kuid mis oma lähtekoh- 
tadelt ja kujunduselt on ometi sügavalt rahvaehtsad. Heaks 
näiteks siin on muinasjutt «Vaeslapse käsikivis, kus Kreutz- 
waldi ümberloov fantaasia on toiminud eriti silmapaistvate 
tulemustega, luues võrdlemisi kaugest rahvaainest peaaegu uue 
ja ometi rahvaehtsa jutu. 

Sellisel kujul, nagu muinasjutt esineb Kreutzwaldi muinas- 
jutukogus, meie rahvatraditsioon seda ei tunne. Küll on meil 
laialt levinud ja üldiselt tuntud muinasjutt isejahvatavast käsi- 
kivist (veskist), mille vaene vend saab põrgust ja mis talle 
jahvatab putru, raha ja kõike muud, mida ta soovib. Selle 
muinasjutu arendus läheb aga Kreutzwaldi muinasjutust täiesti 
lahku. Rikas vend, kes imeriista endale võtab, ei oska seda 
peatada ja on sunnitud ta ära müüma. Laevamees, kes selle 
ostab, paneb käsikivi endale soola jahvatama, ei suuda aga 
samuti seda peatada ja laev upub liigsest soolalastist — käsi- 
kivi jahvatab veel mereski edasi ja sellest on mere vesi soo- 
lane. Mõnes teises selle muinasjutu teisendis võtab rikas 
vend või mõisnik imeveski endale, vaene läheb uuesti põrgu, 
saab sealt imekuke, kes koos teiste loomadega härrale nii kaua 
peale käivad ja temale paha teevad, kuni ta röövitud veski 
vaesele tagasi annab. 

Neis muinasjuttudes on niisiis tegemist tüüpilise soovunel- 
maga isetöötavast «masinast». See on igivana pärimuslik aine, 
mida paljude sajandite eest on kasutatud ilmsesti ka «Kale- 
valas» esineva sampo-veski kujutluse aluseks. Sellest vanast 

jutust näib Kreutzwald saanud olevat oma jutu lähtemater- 
jali — kujutelma isejahvatavast käsikivist ja selle saamisest. 
Sealjuures on Kreutzwald muinasjutu hüperboolset fantaasiat 
juhtinud tunduvalt realistlikumasse suunda. Peale selle on ta 
vaese venna asemele pannud vaeslapse, kelle raskest saatusest 
meie rahvalauludes ja -juttudes nii sagedasti kõneldakse. Teis- 
test muinasjuttudest on tuttavad sellised traditsioonilised tegu- 
lased, nagu tige perenaine, samuti hall vanake, keda Kreutz- 
wald nimetab Soome targaks. Käsikivi asetamine kirstu 'on 
võimaldanud jutu lõpposa arendada välja teise laialt tuntud 
muinasjutu «Ketrajad kaevul» alusel, Viimases saab ülbe 
peretütar allmaailmast kirstu või kasti, mille avamisel sealt 
välja kargab karistav tuluke, Kreutzwaldii põletab —välja- 
karanud tuli õela ja uudishimuliku perenaise, kuna vaeslapse 
Ja leskmehe abiellumine viib muinasjutu õnnelikult lõpule. 

Nii on Kreutzwald pärimusliku soovkujutelma ja rea rahva- 
muinasjuttude alusel loonud päris uue muinasjutu, mis oma 
kunstilise!t elavuselt ja "terviklikkuselt on Kreutzwaldi kogu 
üks parimaid. 

Esimest korda eesti kirjanduses on siin antud otse karjuv, 
sügavalt liigutav kujutus vaeslapsest orjapiiga piinarikkast 
elust ja halastamatust ekspluateerimisest perevanemate juures. 
«Õhtul olid vaeselapse käed kui puunotid tuimad, aga kes ss!- 
lest hoolis. .Palukese, mis vaestele lastele armust antakse, 
peab suurem osa enamasti vere ja higiga perevanemaile 
tasuma.» Ja edasi: «Kes vaeselapse kätest lugu peab! Veri on 
alati küünte all ja malk mõõdab selga, kui nii palju ei jõua 
teha. kui perenaine tahab.» 

Siin jätkub sama ehtrahvalik humanism, mis esineb rahva- 
juttudes ja -lauludes, kuid see on tõusnud kõrgema teadlikku- 
seni ja vihase süüdistusjõuni. Kreutzwald on rahvajuttudes 
dispositsionaalselt antud ideoloogilised seisukohad välja aren- 
danud teadliku rõhuasetuseni, Ta on aidanud rahva ootusi ja 
lootusi selgemalt ja kunstipärasemalt esile tuua ja seda tuleb 
meil kõrgelt hinnata, sest just nõnda tõuseb kirjanik kõige 
paremate rahvajutustajate tasemeni ja jätkab nende tööd. 

Rikkad külakurnajad leiavad paljastamist ka paljudes teis- 
tes muinasjuttudes. Kreutzwald on oma kogus sedalaadi reper- 
tuaarist esitanud terve rea häid näiteid. Samuti on ta rea 
vaeslapseteemalisi laule põiminud Kalevipoja-lugudegi vahele. 

Et Kreutzwald oli teadlik teravaist vastuoludest talu 

poegade endi keskel ja nägi selgesti eesti küla Järjest süvene- 
vat diferentseerumist, sellest annab muuhulgas tunnistust tema 
kiri J. Hurdale (6. mail 1863. a.), kust loeme: «Meie jõukad 
talupojad on suurimad egoistid ja tavaliselt kurnavad oma vae- 
seid naabreid igal võimalikul viisil, andes neile teravilja ja 
muid laene, nõudes neid aga tagasi kõige häbitumate liiakasu 
protsentidega.» 

Terava satiiriga on ihnsa peremehe kuju esile toodud mui- 
nasjutus «Puulane ja Tohtlane». Siin ei raatsi peremees teenija- 
rahvale nii palju süüa anda, et nad saaksid korralikult 
oma kõhu täita. Vanakurjalt saab ta lõpuks setlise sulase ja 
tüdruku, kes iial süüa, juua ega palka ei nõua, ometi väsima- 
tult hommikust õhtuni tööd rühivad teha ja peremehe varan- 
dust suurendavad. Ainult põua ajal peab peremees oma abi- 
lised ööseks likku panema, et nad ära ei närtsiks. Täitmatu 
varaahnus ei jää muinasjutus karistuseta — peale lepinguaja 
möödumist kägistab vanapoiss ihnsa peremehe ja ülekohtusel 
kombel kogutud varandus osutub paljaks silmalummutuseks. 

Nagu «Vaeselapse käsikiviski» nii tuleb protest kehtiva 
sotsiaalse ebaõigluse vastu eredalt esile ka teistes vaeslapse- 
juttudes. Vaeslapsel polnud ju kedagi, kes ta eest oleks seis- 
nud või talle hea sõna oleks öelnud. Maast-madalast pidi ta 
sõna lausumata taluma perevanemate toorest kohtlemist, kes. 
teda südametult ekspluateerisid. 

Muinasjutus «Kuidas vaenelaps kogemata õnne leidis» peab 
üheksa-aastaselt orbunud vaeste vabadike laps karjapoisina 
jõuka peremehe talus endale viletsat ülalpidamist teenima. Ta 
saab perenaise!t iga päev armutult kolkida, millest «oleks kol- 
mele enam kui küll olnud», aga leiba ei anta talle iial nii 
palju, et kõhu sellest täis saaks. Kadunud lehma pärast peksab 
perenaine karjapoisi vaeseomaks ja oleks ehk ta mahagi löönud, 
kui peremees talle pähe poleks pistnud mõtte, et poiss vaja 
lehma otsima saata — «ega raibe ometi kallist lehma maksa!» 

Kõigile alandustele ja kannatustele vaatamata ei suuda 
südametute sundijate karmus väärata tööinimeses inimvääri- 
kust. Muinasjutus «Kuidas kuningapoeg karjapoisikese-põlves 
üles kasvas» ei luba karjapoiss, kelles on sümboliseeritud töö- 
tavat rahvast, enda käest midagi võtta, mis õigusega temale 
kuulub; seni kui eluvaim tal liikmetes on, ei luba ta enda 
külge ühtki köit ega ahelat panna. Ütleb perenaine talle asjata 
kurja sõna, saab ta tosina vastu, tahab ta kätt karjapoisi vastu 

tõsta, haarab see kivi või puuhalu järele. Ka näljutamisega 
pole võimalik perenaisel karjapoisist jagu saada, sest see võtab 
ise vägisi leivakaku ja lüpsab lehma nisast piima kõrvale. Ei 
puudu otsene kättemakski talutud ebainimliku kohtlemise 
eest — lehmade asemele lauta aetud näljased hundid panevad 
nahka kurja perenaise. Ainult tema keel ja süda jäävad 
järele, «mis metsalistelegi ei kõlvanud, sest et nad väga mür- 
gised olid». 

Mitte alati ei kerki protest kehtiva ülekohtu vastu muinas- 
jutu imepärase sündmustiku kirjust kangast nii vahetult esile 
kui siin. See võib olla mõnikord hoopis peidetum, kuid sellele 
vaatamata väljendada niisama elulist sisu. Nii on näiteks 
Kreutzwald ühes oma populaarsemas muinasjutus «Kullaketra- 
jad» loo tigeda nõiamoori juures teenivaist piigadest välja: 
maalinud mõjukaks muinasjutuliseks pildiks, mille taga tun- 
neme ära mõisa ketrustoa seal vokkide kohale kummardunud ja 
tüütavast ketrusorjusest lahtiihkavate orjapiigadega. 

Lahtiihkamine orjapõlvest või nõidusest ja võitlus õnneliku 
tuleviku eest on paljusid muinasjutte ühendavaks motiiviks, 
milles avaldub rahva kõigutamatu vabadusearmastus. Muinas- 
juttudes unistas rahvas kergendada oma töövaeva, suurendada 
tööjõudlust, murda ülekohtu ja rõhumise ahelad, unistas vabast 
ja õnnelikust elust. Kuigi muinasjutuloojate endi elu oli 
õigusetu ja kaitsetu, ei kaotanud nad usku paremasse tulevikku. 
Muinasjutus on võit alati töötava inimese poolel. Kui mitte 
tegelikkuses, siis vähemalt siin oli rahval võimalik kätte maksta 
oma rõhujaile ja saavutada endale inimväärne ja jõukas elu. 

Kreutzwaldi muinasjuttude kangelaseks on enamasti töötav 
inimene. Muinasjuttudes on vastamisi asetatud ühelt poolt 
vaene vabadik, päeviline ja nende lapsed, kes maast-madalast 
võõra sunni all peavad endile leiba teenima, ja teiselt poolt 
ahne rikas, õel perenaine, rumal pastor või julm mõisnik, keda' 
muinasjutus öeldakse «raudvitsaga rahva üle valitsenud, neid 
raskesti piinanud, aga alamate higist ja verest otsata palju 
varandust kokku kraapinud ...» («Julge reheparp»). Muinas- 
jutu sündmuste käigus saab karistada ahne rikas, kuna vaene 
vabadik, sagedasti ta kohtlaseks peetud noorem poeg pärib 
töökuse, julguse, osavuse, vapruse, südameheaduse tõttu, 
samuti heade nõuandjate ja ta valdusesse antud imevahendite — 
rätikuräbala, märsi, õnnerublatüki, lähkrikivide jne. abil kuul- 
suse, au ja õnne. . Lastes vägitegusid sooritada ja kõigi 

rikkuste ja hüvede omanikuks saada muinasjutu kõige tagasi- 
hõidlikuma ja tähelepandamatu tegelase, kelles töötav inimene 
on kujutanud iseennast, annab muinasjutt edasi sügava kunstl- 
lise üldistuse. Selles kajastub rahva veendumus oma lõppvõidus 
igasuguste vaenlaste üle ja lootus saada kord ise oma elu 
peremeheks. 

Kreutzwaldi muinasjutukogus on kajastamist leidnud ka 
rahvaluule kirikuvastased tendentsid. Hoides rahvast vaimu- 
pimeduses ja jutlustades kuuletumist ülemaile, olid pastorid 
ise samal ajal feodaalisandad, kes oma talupoegi julmalt kur- 
nasid. Eesti rahvalooming on rikas juttudest ja naljadest, mil- 
les terava satiiriga piitsutatakse pastorite ahnust, rumalust, 
silmakirjalikkust ja ulaelu. Need jutud olid hästi tuttavad 
kindlasti ka Kreutzwaldile, kes kandis kogu eluaeg viha kõigi 
volditud mustkuubede vastu, 

Muinasjutus «Võllamehikesed» on antud ahne ja rumala 
kirikuõpetaja kuju. See on tüüpiline vereimeja, kes juba vara- 
hommikust alates on valvamas oma palgaliste töö järele, söögi- 
aegadel istub ta peretoas, lootuses, et inimesed ta juuresolekul 
vähem söövad, sunnib neid rohkelt keelekastet võtma, et söö: 
gile vähem ruumi jääks. Lõpuks trumpab ta kavalusega üle 
nupukas sulane. 

Teine muinasjutt <Naljakas härjamütmine» kõneleb ahnest 
ja autust pastorist, kelle kolmas (rumal) vend maha lööb. 

Kreutzwald sai seda laadi repertuaarist esitada ainult üksi: 
kuid tagasihoidlikumaid näiteid. Selleks et säästa «Eesti rahva 
ennemuistseid jutte» mustakuuemeeste kallaletungide eest ja 
vältida sekeldusi tsensoriga, pidi ta kõrvale jätma kõik sellised 
muinasjutud, milledes sotsiaalne satiir liiga avalikult oli sihi- 
tud valitseva klassi, mõisnike ja pastorite pihta. Kuid vaata- 
mata sellele, et Kreutzwaldil polnud võimalik rünnata kirik- 
härrasid endid otseselt, oli ta muinasjutukogu ilmumine juba 
sellisenagi tugevaks hoobiks usumeestele ja nende püüetele 
hoida rahvast pimeduses ja usukammitsais. 

Tähtsal kohal muinasjutus on rahva loov unistus, fantaasia, 
mille abil inimene on võimeline tegelikust elust kaugele ette- 
poole nägema. Esimesel üleliidulisel nõukogude kirjanike 
kongressil rääkis M. Gorki: «Juba muinasajal unistasid ini- 
mesed võimalusest lennata õhus. Sellest kõnelevad meile 
legendid Phaethonist, Daidalosest ja tema pojast Ikarosest, 
samuti muinasjutt «lendavast vaibast». Unistati liikumise 

kiirendamisest maa peal — muinasjutt «seitsme penikoorma 
saapaist», taltsutati hobune; soov ujuda jõel voolust kiiremini 
viis aeru ja purje leiutamiseni, taotlus tappa vaenlast ja looma 
eemalt oli lingu, vibu ja noole leiutamise motiiviks. Mõteldi 
võimalusest kedrata ja kududa ühe ööga tohutu hulk riiet, 
võimalusest ehitada ühe ööga hea elamu, isegi «loss», 8.0. 
elamu, mis on kindlustatud vaenlase vastu. Loodi vokk, üks 
kõige vanemaid tööriistu, primitiivsed kangaspuud ja loodi 
muinasjutt Ülitargast Vassilissast».2 

Kreutzwaldi muinasjuttudes on rahva unistused kiirest] 
ühest paigast teise jõuda, mitmekordselt oma tööjõudlust suu- 
rendada, omada võimet näha kaugele kehastamist leidnud 
Pikkjala, Osavkäpa ja Teravsilma kujudes, kes oma erakord- 
sed võimed on valmis rakendama ükskõik millise tninsestele 
kasuliku töö teenistusse. Ainult sõjast ja verevalamisest keel- 
dub Osavkäpp osa võtmast, kuidas kuningas teda ka ei paluks. 

Muinasjutus «Kergejalgne kuningatütar» esineb samuti 
terve rida erakordsete võimetega varustatud abimehi, «kellest 
üks oma silmaga pisemagi kihulase ära võib näha, teine oma 
kõrvaga hiire aevastamist saja sülla sügavusel maapõhjas 
kuulda, kolmas oma rammuga kõik varandusekambri kullad ja 
hõbedad seljas ära kanda ja neljas suuga kõik sõjaväed tuulde 
puhuda». 

Pole raske kõikjal muinasjutulise fantaasialennu all ära 
tunda selle põhjustajat, milleks alati on olnud tööinimeste püüe 
oma rasket olukorda parandada ja töövaeva kergendada. Mui- 
nasjuttudes unistab vaeslaps isejahvatavast käsikivist, räägi- 
takse lendavast künast, millega oleks hõlpus ühest paigast 
teise liikuda, sulasrahvas ihkab pääseda alatisest kõhumurest, 
unistab silgukarbist, milles hommikul võid ja lõuna ajal sea- 
liha võiks leida ja mis kunagi tühjaks ei saa, märsiräbalast, 
millele oli vaja vaid oma soove nimetada ja juba olidki road 
laual, õnnerublatükist, mille eest võib kõike omandada, mis 
aga alati jälle omaniku taskusse tagasi pöördub. Sagedane on 
muinasjuttudes ka peidetud varanduse leidmise motiiv. Nende 
ja taoliste fantaasiasünnituste põhjustajaks oli rahva raske 
olukord. Niisama, nagu piinav kõhumure tekitas kujutluse 
imepärasest toitjast, nii manas alaline puudus ja häda silme 
ette pilte peidetud varanduse leidmisest. 

Iseloomulik on muinasjutukangelastele väsimatu püüd tead- 
miste ja tarkuse järele. Järjest põhjalikumalt tahavad nad 
tungida elu saladustesse, mõista lindude ja loomade keelt, 
lugeda koguni teiste mõtteid, alistada oma tahtele neiJ ümb- 
ritsevad loodusjõud. Kujutlustes mitmesugustest imeesemetest 
andsid muinasjutuloojad kauges minevikus poeetilise lahenduse 
paljudele veel teostamata unistustele, mille teostamisvõimalusse 
tulevikus nad kindlasti uskusid ja mis tänapäeval tõepoolest 
on teoks saanud. Eks ole ju lendav küna, millest on juttu 
muinasjutus «Tark mees taskus» teoks saanud lennuki näol, 
isejahvatav käsikivi auruveski näol jne. See kõik kõneleb 
töötavate inimeste piltliku, hüpoteetilise, kuid juba tehnoloo- 
gilise mõtlemise kaugelenägelikkusest, nagu sellele tähelepanu 
juhtis M. Gorki oma kõnes esimesel üleliidulisel nõukogude 
kirjanike kongressil. 

Oluline on muinasjuttudes ka nende kasvatav ja hariv 
külg. Lugeja leiab siit palju tarku mõtteid, rahva poolt pae- 
luvate muinasjutupiltide kaudu antud eetilisi hinnanguid mit- 
mesuguste elunähtuste kohta. Kõrgelt leiavad hindamist ini- 
mese positiivsed iseloomuomadused, nagu töökus, edasipüüd- 
tikkus, julgus, ettevõtlikkus, vaprus, ausus, heldus, vabaduse- 
armastus jne. Nende omaduste kandjaks on muinasjutukange- 
lane, kes võitleb kõigi kurjade jõudude vastu, abistab nõrku, 
toob oma vägitegudega kasu kaasinimestele ja saavutab ise 
kuulsuse ja õnne. Karistada saab muinasjuttudes alati õelus, 
ahnus, silmakirjalikkus, omakasupüüdlikkus, kadedus, raha- 
ja võimuahnus,. Ahne väimees, kes ei lepi pruudi kaasa- 
varaga ja läheb kirnbutama neiu vanemaid, suletakse karistu- 
seks ahelate kütkes kuldmäkke, nii et ta ahned silmad alati 
kulda näeksid, aga põrmukestki sellest näppude vahele ei saa. 
Seitsesada aastat peab ta sellist piina kannatama, enne kui 
ta sürma meelevalda antakse («Kaksteistkümmend tütart»). 
Ka imeesemed, mis abistavad vaest ja rõhutut võita kõik takis- 
tused ja saavutada õnne, toovad ahnele ja rikkale kahju ja 
hukatust. Muinasjuttudes näidatakse, kuidas rikkus sünnitab 
ahnust, kõrkust ja ülekohut, teeb inimesed mõrtsukaks ja var- 
gaks. Ainult siis, kui kõik rikkused ja varad satuvad muinas- 
jutukangelase, töötava inimese enda kätte, kes on kõigi ole- 
masolevate väärtuste tegelikuks loojaks, saavad need õnne ja 
hüveolu allikaks. Muinasjutu lemmikkangelane säilitab ka 
rikkana oma südameheaduse, peab meeles oma vanemaid ja 

omakseid, loobub vabatahtlikult liigsest varandusest ja jagab 
selle vallavaestele. 

Muinasjuttudesse on rahvas kätkenud oma ületamatu peda- 
googilise talendi. Kogu moraal järgneb siin orgaaniliselt mui- 
nasjutukangelase tegudest ja käitumisest, kasvab välja sünd- 
muste käigust ja on nõnda ülimalt veenev. 

Kreutzwaldi muinasjutud paistavad silma oma rahvaliku, 
talupoegliku elukujutuse poolest. Nende põneva sündmustiku 
taustaks on kõikjal eesti talupoja elu-olu selle rõõmude ja 
muredega, alalise tapva tööga mõisniku või peremehe sunni all 
ja harvade puhke- ja rõõmuhetkedega külakiigel või tantsupeol. 

Ka muinasjuttudes esinev väline dekoratsioon, asjaolu, et 
siin sagedasti esinevad kuningad, kuningapojad ja -tütred, 
säravad lossid ja kuldtõllad, ei välju muinasjutu talupoeg- 
likkuse raamidest. See kõik kuulub muinasjutu traditsiooniliste 
kujundusvõtete hulka, mis aitavad ilmekalt esile tuua rahva 
püüdu jõuka ja õnneliku elu poole. 

Oma muinasjuttude väljatöötamisel on Kreutzwald hoolega 
silmas pidanud rahvamuinasjuttude poeetilisi iseärasusi. Ta 
on taotlenud, et ei läheks midagi kaduma nende esituse liht- 
susest ja laiusest, ohtraist kordustest, mis on rahvamuinas- 
juttudele nii iseloomulikud. 

Rikas ja rahvalik on ka Kreutzwaldi muinasjuttude keel. 
Sealjuures tuleb silmas pidada, et Kreutzwald kirjutas oma 
muinasjutud olukorras, kus väljakujunenud kirjakeelt ja proosa- 
stiili polnud meil veel olemas. Kogu olemasolev kirjavara oli 
alles vigane ja puudulik, moonutatud võõra keele aheldavaist 
kammitsaist. . Muidugi võib tänapäeva lugejale puudulikuna 
tunduda mõni seik ka Kreutzwaldi muinasjuttude sõnastuses. 
Ometi tuleb kõrgelt hinnata Kreutzwaldi suuri teeneid meie 
ilukirjandusliku proosa arengus. Oma muinasjuttude sõnasta- 
misel on Kreutzwald lähtunud elavast rahvakeelest, mille rikka- 
likke väljendusvõimalusi ta on osanud paindlikult ära kasutada. 

M. Gorki, soovitades noortel aigajatel kirjanikel tutvuda 
rahvamuinasjuttudega, rõhutas, et need «aitaksid tunduvalt 
arendada kirjaniku fantaasiat, panna teda hindama väljamõel- 
dise tähtsust kunsti jaoks, ja peaasi — rikastaksid tema vaest 
keelt, tema nappi sõnavara». Ses mõttes pälvivad tähelepanu 
ka Kreutzwaldi muinasjutud, millede hoolikalt väljatöötatud 
Cildirikkale ja põnevale sisule vastab nende dünaamiline, dia- 
loogirohke ja rahvapärane sõnastus. 

Kreutzwald kasutab ohtrasti vanasõnu, rahvalikke piltlikke 
väljendeid ja kõnekäände. — Viletsus hüppab uksest, astub 
aknast ja poeb prao vahelt, kui kogemata mulgu leiab; valel 
on lühikesed jalad; perenaise lihavaagen kerisel kiirustab 
rätsepa nõela; kosilased käivad ühe hommikuga seitse suitsu 
läbi; malk mõõdab selga; rahvast langes kui rahet kokku jne. — 
Teadlikust kujuka ja piltliku stiili viljelusest annab tunnistust 
rohke perifraaside tarvitamine; keelepaelu vallale päästma pro 
kõnelema hakkama, selga virutama pro peksma, laskis vikati 
rohu sees karata pro niitis, otsis kõrvatagant nõu pro mõtles 
järele, laskis tulekuke katuse harja panna pro süüdata, kus- 
tuta neitsi igatsemise pisarad pro lohuta nutvat neitsit. Selline 
Kreutzwaldile iseloomulik ümberütlemise püüd puudutab ka 
paljusid tegusõnu: otsust paluda pro küsida, märki saama pro- 
märkama, avalikuks tõusma pro selguma, otsust andma pro 
vastama, lisaks panema pro lisama jne. Kõrvuti teadliku stiili- 
taotlusega tuleb siin muidugi arvestada Kreutzwaldi-aegse 
keele üldist seisundit, kus selline verbikasutus oli tavaline ja 
sagedasti ainuvõimalik; real puhkudel (nagu: teed võtma pro 
Minema) on tegemist aga ilmsete tõlkelaenudega saksa keelest. 
Rohkesti on Kreutzwald oma muinasjuttudes kasutanud rahva- 
poeetikas tähtsal kohal olevat alliteratsiooni, põiminud neisse 
värsse jne. 

Kreutzwaldi muinasjuttude populaarsus pole — piirdunud 
ainult Eestiga. Tema muinasjutte on tõlgitud paljudesse keel- 
tesse. On teada, et neid tõlgiti ka vene keelde, kuid nende 
ilmumisest puuduvad andmed. Akadeemik Schiefneri abiga 
läheb korda varsti pärast muinasjutukogu ilmumist Helsingis 
välja anda F. Löwe poolt tehtud «Ennemuistsete juttude» 
täielik saksakeelne tõlge, mis ilmus kahes osas — I osa Halles 
1869, II osa Tartus 1881, ja mis Kreutzwaldi sõnade järgi 
avas ta muinasjuttudele tee ümbermaailmareisuks. Osaliselt 
on Kreutzwaidi muinasjutte tõlgitud ka prantsuse ja inglise 
keelde. 

Kreutzwaldi muinasjutuaineid oon kasutanud paljud kir- 
janikud. On teada näiteks, et läti kirjanik Jänis Rainis oma 
kuulsa värssnäidendi «Kuldratsu» on kirjutanud Kreutzwaldi 


1 Kreutzwald — Kõidulale 15. III 1870. — Ka A. Dido 
eesti rahvaluule publikatsioonide bibliograafias (Revue des 
Traditions Populaires 1893, 1k. 354) märgib, et suurem osa 
Kreutzwaldi muinasjutte on tõlgitud vene keelde. 

muinasjutu «Kuidas kuningatütar seitse aastat oli maganud» 
alusel. Rainis kirjutab ise oma näidendi ainest: « «Kuldratsut» 
peetakse tavaliselt läti muinasjutu ümbertöötuseks — kuski 
pole ma kuulnud teistsugust arvamust —, kuid tegelikult andis 
mulle aine Kreutzwaldi poolt väljaantud eesti muinasjutt saksa- 
keelses tõlkes. See osutab veel kord, kui lähedased on muinas- 
jutumotiivid kõikidel rahvastel ja kui lähedased oleme eriti 
meie oma naabritele.» + Rainis, kes kirjutas oma näidendi sün- 
geil reaktsiooniaastail maapaos (1909), on Kreutzwaldi muinas- 
jutu loovalt ümber töötanud ja ühendanud näidendi idee läti 
töötava rahva kauaste unistuste ja vabanemislootustega. 

Sagedast kasutamist on Kreutzwaldi muinasjutud leidnud ka 
eesti kirjanduses. Juba Kreutzwald ise ammutas siit materjali 
«Kalevipoja» koostamisel. Katseid ennemuistseid jutte «luule- 
kujusse ümber panna» tegi ka L. Koidula. Me tunneme selle 
töö viljana kaht tundeehtsat ballaadi «Udumäe kuningas» ja 
«Narva neitsi» (viimase aineks on Kreutzwaldi kogus leiduv 
muistend «Narva kaupmehe tütar»). Muinasjutt «Puulane ja 
Tohtlane» on eeskujuks olnud Jakob Tamme ballaadile «Oda- 
vad orjad». 

Rohket kasutamist on leidnud ka Kreutzwaldi poolt esitatud 
muistendiained. Neist parim ja mõttetihedaim — muistend 
«Miks Tallinn iial valmis ei tohi saada» — on ainet andnud 
rahvakirjanik O. Lutsule lastenäidendiks «Ülemiste vanake». 
D. Vaarandi poeem «Ülemiste vanake ja noot“Tinnaehitaja» on 
selle teema huvitavaks “poeetiliseks edasiarenduseks meie 
päevil. 

Samal ajal kui rahva laiad hulgad ja progressiivsed ühis- 
konna- ja kultuuritegelased kõrgelt hindasid Kreutzwaldi mui- 
nasjutte, leidusid neil ka omad vaenlased. «Valelik arvamine 
ühelt poolt, nagu ei kõlbaks niisugused jutud targema rahva 
suus rääkida, teiselt poolt niisama kitsa mõistuse lorisemine, 
mis vanu jutte patuks nimetab, on neid viimasel ajal meie 
maalt paljugi hävitanud» — nii paljastab Kreutzwald «Eesti 
rahva ennemuistsete juttude» eessõnas muinasjuttude tookord- 
seid vaenlasi: peenutsevat «kõrgemat seltskonda», kes halvus- 
tas kõike rahvalikku, ja vagatsevaid vennastekoguduse liikmeid 
ja kirikumehi, kes ei tunnistanud midagi peale kirikukirjan- 
duse. Nagu märgitud, kuulus muinasjuttude vaenlaste hulka 


1 J. Rainis. Kopoti raksti VII, Riga 1950, lk. 562. 

ka tsaristlik tsensuur, mille kitsasse väravasse jäi kinni nii 
mõnigi muinasjutt. 

Vaenulikult suhtusid Kreutzwaldi muinasjutukogusse ka 
lääne manduva kultuuri ees lömitavad kodanlikud kirjandus- 
loolased. Tungides kitsaist subjektivistlik-esteetilistest seisu- 
kohtadest lähtudes kallale «Kalevipojale», püüdsid nad igati 
alavääristada ka «Eesti rahva ennemuistseid jutte». Nad väit- 
sid, et Kreutzwaldi muinasjutud polevat rahvaehtsad, nende 
kujutluslaad olevat võõras ja raskepärane. Eesmärgiks oli 
seatud võimalike Kreutzwaldile kasutada olnud kirjanduslike 
väliseeskujude kindlaksmääramine, et tõestada tema muinas- 
juttude laenulisust. Nende üksikasjalikumast sisulisest ana- 
lüüsist, muinasjuttude sotsiaalse funktsiooni ja -kirjandus- 
kunstiliste väärtuste esiletoomisest polnud rahvavaenulik 
kodanlik kirjandusteadus huvitatud. Oleks ju Kreutzwaldi 
muinasjuttude orjuse- ja rõhumisevastase sisu avamine parata- 
matult sattunud vastuollu kodanliku ideoloogiaga. C 

Alles Nõukogude Eestis, kus on loodud avarad võimalused 
sisult sotsialistliku ja vormilt rahvusliku kultuuri arenguks, 
kus kõrgelt hinnatakse töötava rahva suulist luuleloomingut, 
on Kreutzwaldi «Eesti rahva ennemuistsetele juttudele» tagasi 
antud neile kuuluv aukoht mineviku kirjanduspärandis. On 
asutud teose uuesti väljaandmisele ja uurimisele. Et teha 
«Eesti rahva ennemuistseid jutte» kättesaadavaks lugejate 
laiadele hulkadele, avaldas Eesti Riiklik Kirjastus sellest 
1951. a. uue illustreeritud väljaande, kuhu oli koondatud 
Kreutzwaldi muinasjuttude paremik. Venekeelses tõlkes on 
need leidnud tee ka kõigi teiste Nõukogude Liidu vennas- 
rahvaste lugemislauale. 1 

Heldur Niit 


1 Dp, P. Kpeüusasba, CrTapunHnle JSCTOHCKHE HAPONHBIE CKAIKH. 
IcroHckoe rocyaapcrBeHHoe Hn3naTes1bc1B0, Tananu, 1953. 


ODE ODEN OD DA GO PEOD 


REDIGEERIMISE LAHTEKOHTI 


Käesoleva väljaande teksti aluseks on võetud teose autori 
enda poolt läbivaadatud 1875. aasta väljaanne ja see edasi 
antud ilma ühegi olulisema muudatuseta. Välja on jäetud paar 
pala «Paiklikkude ennemuistsete juttude» osast, mis on eba- 
tüüpilised eesti võitlevale rahvaluulele ja ei paku huvi täna- 
päeva lugejale. 

Teksti redigeerimisel on kõigiti püütud silmas pidada 
Kreutzwaldi keele ja stiili iseärasusi, mis lähendaksid täna- 
päeva lugejat Kreutzwaldile ja tema ajale, kuid sealjuures ei 
häiriks ka meie tänapäeva keelepruuki. 

Et käesolev väljaanne pole määratud kitsale Kreutzwaldi 
loomingut uurivatele filoloogide-ringiie, otseselt Kreutzwaldi 
keele ja stiili uurijaile, vaid laiadele lugejate-ringidele, siis 
on endastmõistetav, et teose keelt tuli lähendada nüüdis- 
aegsele lugejale. Sellest lähtudes on esijoones kohandatud 
beos praegu kehtivale ortograafiale. Parandatud on otsesed 
keelevead sõnade häälikulise kuju osas, samuti sõnade muul- 
mise ja tuletamise alal, mis tänapäeva lugejale mõjuvad sega- 
valt ja isegi moonutavad Kreutzwaldi tõelist mõtet. Teame, et 
Kreutzwaldi ajal oli eesti kirjakeel ju oma sünnijärgus. 

Alles Kreutzwaldi enda võitlusega aastakümnete jooksul 
jõuti läbi murda reaktsiooniliste pastorite ja köstrite rinne ja 
kehtestada foneetilisem kirjaviis. Selle keele kujunemise peri- 
oodil on loomulikult ka Kreutzwaldi enda keel täis vastuolusid. 

Nii esineb tol ajal aga ka «Eesti rahva ennemuistsete jut- 
tude> mõlema trüki (1866, 1875) ortograafias suuri erinevusi. 
Teises, 1875. a. trükis parandas Kreutzwald sisse J. Hurda 
poolt Eesti Kirjameeste Seltsile peale surutud ja normiks fik- 
seeritud vormid «hää», «pää» pro «hea», <pea», «tõine» pro 

«teine», «tulivad», «kirjutasivad» pro «tulid», «kirjutasid», 
kuigi ta isiklikult neid vorme ei pooldanud 1 ja need hilise- 
mast keelepruugist välja langesid. Edasi esinevad tal mitmed 
murdelised vormid, mis ei ole saanud meie kirjakeele õige- 
keelsuse normideks, näit. «peastma»>, «healed» pro «päästma», 
«hääled», «tallitus» pro «talitus», «ammetit» pro «ametit»: 
«kerves», «kerst», «seie> pro «kirves», «kirst», «siia»; «tõu- 
tan», <näu» pro «tõotan», «näo»; «päävad» pro «päevad»; 
«hiljemine» pro «hiljemini»; «enamist», «haledast» pro «ena- 
masti», «haledasti»; «vasta» pro «vastus; «aruline» = pro 
«haruldane»; «harisid» pro «harjusid»; «näitke» pro «näi- 
dake» jne. 

Peale siin esitatud Kreutzwaldi keelepruuki iseloomusta- 
vate vormide on käesolevas väljaandes parandatud ja ühtlus- 
tatud astmevahelduslikud vormid. Märgitagu neist olulisemate 
näidetena: «katetud» pro «kaetud»; «tugil» pro «toel»; «kõl- 
banud», «märkanud» pro «kõlvanud», «märganud». 

Eespool esitatud ja redigeerimisel arvestatud keelendid on 
esijoones vormi küsimus ja nende vormide tänapäevastamine 
ei muuda oluliselt Kreutzwaldi stiili iseärasusi. 

Palju olulisem ja raskem on otsustada küsimusi, mis on 
vahetus seoses Kreutzwaldi stiili iseärasustega, näiteks kui- 
võrra nüüdisaegseks normeerida ka Kreutzwaldi rohkeid 
erinevusi süntaksi alal. Osa neist iseärasustest on ilmselt tek- 
kinud saksa keele eeskujul, näit. «saama»-tuleviku tarvitamine, 
sõna «üks» umbmäärase artikli tähenduses jne. Osa sellistest 
konstruktsioonidest on küll mõneti murdeliselt põhjendatud 
ja neil võib olla ka teatav stiiliväärtus ja tõeline rahvaliku 
keeie varjund, nagu alatise kongruentsi puudumine aluse ja 
selle täiendi(te) vahel: «ühe hää pojale» pro «heale pojale», 
aga enamasti see ühtlasi segab mõtet ja seetõttu on need 
Kreutzwaldi keelepruugile omased iseärasused parandatud. 
Samasse liiki kuuluvad murdeis väga laialdaselt esinevad 
vormid «olla» või «olema» pro «olevat» või lihtsalt «on»; 
«nägi tulema» pro «tulevat», «külas olla võõrast nähtud» pro 
«külas olevat võõrast nähtud». Üldse tarvitab Kreutzwald 
kõrvallauseis väga palju kaudse (kahtleva, sooviva) kõneviisi 
vorme (eriti sõnades «pidama», «võima»), kus meil tänapäeval 
esineb kindel kõneviis. 


1 Kreutzwaldi kiri Koidulale 16. veebr. 1871. 

Mõnevõrra on respekteeritud verbi «olla» kaudse kõne- 
viisi funktsioonis ja seda neil juhtudel, kus see on eriti omane 
meie üldrahvalikule kõnepruugile. Ei ole ka kõikjal välja 
parandatud sõna «üks», eriti neil juhtudel, kui see esineb 
tähenduses «keegi», mis on saanud sellisena üldrahvalikuks 
vormiks ja ei ole otsene saksa keelest üle kantud umbisikuline 
artikkel. 

Ka traditsiooniline «Ükskord elas üks kuningas, kes...» 
kõlab palju rahvapärasemalt, kui selles konstruktsioonis on ära 
jäetud vähemalt teine «üks» või ka mõlemad. Otstarbekaks 
on peetud võimalikult vähendada anokronismina tunduvaid 
pre- ja postpositsioone «peal», «ära», «üles», «üle», «küljes» 
jne. Paiguti on tänapäevastatud ka deklinatsiooni, näit.: 
«kedagi tuli» asemel «keegi tuli»; «pisarad tõusid silmile» 
asemel «silmi», «silmapilgul» asemel «silmapilk». Eriti sage- 
dase osa- ja täissihitise ebareeglipärane esinemine on redigee- 
ritud vastavalt tänapäeva keelenormidele. 

Häirivalt mõjuks tänapäeva lugejale ka «tema», «nemad» 
vormi tarvitamine lauserõhutus asendis, kus kirja- ja rahva- 
keelele on omane lühendatud «ta» ja «nad». Enamikus on 
need vormid parandatud. Teiselt poolt aga segab paiguti 
teksti õiget mõistmist «ta» ja «nad» väljajätmine Kreutzwaldi 
poolt. Viimase puhul on seepärast need juurde lisatud, samuti 
muud sidesõnad («ja», «nii», «aga», «kui» jne.), kus nende 
lisandamine aitab kaasa mõtte selgusele. On loobutud nende 
märkimisest nurksulgudesse, nagu seda tavaliselt praktisesritakse 
tekstide teaduslikkudes väljaannetes. 

Mõnevõrra on osutunud vajalikuks muuta Kreutzwaldi sõna- 
järjekorda. Esijoones on parandusi ja kohandusi tänapäeva 
süntaksi normidele eriti sihitise ja määruse asendi alal. 

Sõnade lahku- ja kokkukirjutamise alal on püütud võima- 
luste piirides arvestada Kreutzwaldi keelepruuki niivõrd, kui- 
võrd see ei räägi otseselt vastu meie tänapäeva põhilistele 
grammatika-normidele. Kreutzwaldi stiilirütmile on omane 
põhi- ja liitsõna ühtlane rõhutamine. Lähtudes sellest on ena- 
masti säilitatud näiteks «vedamise hind» pro «vedamishind»; 
«mõtlemise aeg» pro «mõtlemisaeg», «nõiduse vägi» jne. 

Kõige tagasihoidlikumalt on suhtutud Kreutzwaldi tekstisse 
sõnavara muutmisel. Ses osas on püütud säilitada kõik see, 
mis otseselt ei moonuta teksti tänapäeva lugejale, Kreutzwaldi 
rikkalik sõnavara, tema enda poolt loodud uudissõnad, nüüd 

sageli küll unustusse jäänud, aitavad lugejal tunnetada tema 
ajastut, viib lugeja läinud aja konkreetsesse ajaloolisse mil- 
Jöösse, eriti muinasjuttudes, milles lugeja laskub tavaliselt 
kaugesse minevikku. Ainult ühel juhul on sellest üldreeglist 
tehtud erandeid, nimelt seal, kus keelend on tõesti raskesti 
mõistetav. Nii on sõnad «kuda», «kui» asendatud sõnadega 
«kuidas» või «nagu» [<kui minu elupäevad nüüd, kuda ma 
arvan, õhtule jõuavad (= nagu ma arvan)»]. Reeglipäraselt on 
samastav «ehk» mõtte kohaselt asendatud kontrasteeriva 
sõnaga «või» ja «kelle» asemel elutu olendi puhul tarvitatud 
«mille». Muid asendusjuhtumeid on üksikuid ainult seal, kus 
Kreutzwaldi sõnastus on niivõrd erinev tänapäeva keelest, et 
Kreutzwaldi poolt antud mõistet oleks tulnud niikuinii eraldi 
seletada. Näit.: «kahtlaselt» pro «kahtlevalt», <«ligistamist» 
pro «liginemist», «kartliku> pro «kardetava», «tunnistada» 
pro <tunda», «kogemata viletsus» pro «ootamata õnnetus», 
«sammu kinnitada» pro «takistada», «mõrtsuka viisil surema» 
pro «mõrtsuka läbi surema», «lugu pidamata» pro «hooli- 
mata» jt. Paaril juhul on asendatud ka mõned väljendid, mis 
tänapäeval on omandanud veidra või erilise žargoonilise tähen- 
duse, nagu: «magusat' haisu» pro «lõhna», «inimese looma» 
pro «inimest», «mokad» pro «huuled» jne. 

Üldiselt on aga Kreutzwaldi teksti iseärasusi püütud kõigiti 
säilitada neilgi juhtudel, kus see otseselt tänapäeva keele- 
pruugile ei vasta, kuid mis peaksid olema lubatavad tarvitada kut 
arhaismid, näit. «soovimised» pro «soovid», «korrale toime- 
tada» pro «teha», «korda seada», «korralisel kombel» pro 
«loomulikult» jne. Samuti ei ole sõnade «oma» ja «enda» 
vahel ranget vahet tehtud. 

Paljudel juhtudel on säilitatud Kreutzwaldi interpunkt- 
sioon, mis mõneti erineb tänapäevasest. 

Kõik see peaks aitama omalt poolt mõista Kreutzwaldi 
ja tema ajajärgu võitlevat ja suurt keeleloomingut, kus paari- 
kümne aastaga rajati saksapärase kirikužargooni asemele alu- 
sed eesti rahvuslikule kirjakeelele. 

Sellisena sobib meie tänapäeva kirjanikelegi eeskujuks 
Kreutzwaldi keel, eriti tema suur sõnavaraline rikkus, piltlik, 
realistlik ja rahvapärane väljendus, rahvalike kõnekäändude ja 
vanasõnade rikkus ja ilmekas ning voolav lauserütm. 


ODS=IK ODZ=I< ODDI STODCIOIIODOIOTO 


SÕNASELETUSI 


Ahti — veehaldja nimetus Kreutzwaldil; eesti kirjandusse 
üle kantud karjala-soome eepose «Kalevala» kaudu; 

annivakk — veimevakk; vakk, millest pruut pulmas jagas 
veimeid (kaasavara see osa, mis jagati sugulastele kinki- 
deks); peamiselt olid annivakas riietusesemed (särgid, vööd, 
kindad, sokid, sukapaelad); muul ajal säilitati selles ehteid, 
paelu jm.; 

(ühel) haarul (minema) — ühes suunas; 

hiirjas — vesihall, hiirekarva hall (eriti hobuse kohta); 

hommikusuurus — hommikueine, -oode (umb. k. 6 —7 
vahel hommikul, nagu märgib akad. Wiedemann); hommiku- 
suurust võtma — hommikust sööma; 

hundisõidul (vingutatud põrsas); — reel oli metsa kaasa 
võetud põrsas, keda edasi sõites aeg-ajalt näpistati, et see 
oma vingumisega hunte ligidale, laskekaugusse meelitaks; 

hõbevalge — ohvriand; kraabiti (peamiselt) hõberaha 
küljest raasukesi ja loobiti vette veehaldjaile lepituseks; 

härjapõlvlane — mitoloogias väike mehike, kes ainult 
härja põlveni ulatub; elab peamiselt maa all; enamasti tegut- 
seb ta hea olendina; 

jaanipäev -— 24. juuni; muinasjuttudes ja üldse rahva- 
luules mitmeti tähelepanuväärne päev; eriti on seda aga 
jaaniöö (öö vastu jaanipäeva), millal pidid toimuma igasugu- 
sed imepärased sündmused; 

kaelakohus — kriminaalkohtu rahvapärane nimetus, 
kriminaalasju arutav kohus; 

kaelkott — nööriga kaelas kantav kott, millesse paigutati 
peamiselt toiduaineid; 

äi 


kants (:kantsu) — räbal, jäänus; märsikants — märsiräbal, 
katkine, ärakantud märss; 

kard (:karra) — plekk, eriti inglistinaga kaetud raudplekk; 
läikiv metallist ehteniidike, ehteribake; õhuke kord; kiht; 

kehik — puust või puukoorest anum; mõõt: pool vakka; 

kelp (sadula) — (sadula) tagaosa, sadula tagumine hari; 

kerilauad — riistapuu, mille pealt lõng kerasse keritakse; 
koosneb püstteljel (jalal, kerikandmel) pöörlevast puuristist, 
mille otstesse püstitatud pulkade ümber pannakse keritav 
lõngaviht; 

keris — lahtistest raudkividest laotud ahju ülemine osa 
talutares; hilisemal ajal oli võlvitud kummiga kaetud; 

kesik — pooleldi täiskasvanud siga (umbes 3 kuu vanune); 

kippar — laevamees, tüürimees; Kreutzwaldil laevaomaniku, 
kapteni tähenduses; 

kitsik — ihne inimene; 

kolklaud — lokulaud ehk kolalaud; serviti rõhtsalt üles 
asetatud laud; selle vastu tagumisega teatati vanasti (pea- 
miselt mõisas) töö algust või töö lõppu ja lõunatundi kau- 
gemal põllul töötavatele inimestele; oli ka karja kojuaja- 
miseks ja külarahva kokkukutsumiseks; 

koonal — ääraketramiseks koonlapuu ümber mässitud või 
koonlalauale kinnitatud linade või takkude pundar; keder- 
varrel kedrates kinnitati koonal umbes 1 m pikkusele 
koonlapuule, mida hoiti püsti, selle kõverat labakuju- 
list allosa istme alla pannes; 

kosjaviinad (vastu võtma) — mõrsjaks valitud neiu 
juurde saadeti vanem naisterahvas (kuulueit) viinapudeliga, 
nn. kuulupudeliga, selgitama, kuidas peigmehesse suhtu- 
takse. Kui mõrsjakodus kosjaviinad vastu võeti ja sealt 
joodi, tähendas see: mõrsja ja. selle vanemate nõusolekut; 
kui pudel avamata kõrvale pandi, tähendas see järelemõtle- 
mist; kui kosjaviinade pudel tagasi anti, tähendas see kosi- 
mise tagasilükkamist; 


kuivik — kuiv maa; järve, jõe, mere kallas; 

Kunglamaa — Kreutzwaldi järgi õnnemaa, rikas muinas- 
jutumaa; 

kuulamine — vt. «kosjaviinad»; oli üle-eestiliselt tuntud 
abiellumiskomme:; 

Kõu, Kõue-taat — pikse, piksehaldja nimetus; rahva- 


traditsioonis oli piksekultus tähtsal kohal olev loodusnähtus; 

rahvapärimuste kohaselt oli pikne eriti kardetav vanapaga- 
nale, keda ta alatasa jälitavat; 

kõversilm — Kreutzwaldi järgi metshaldja poeg — kaja; 
«hüüdmise hääled langesid kõversilma kõrva...» — hüüe- 
tele kostis vastu ainult kaja; 

käkk — eesti rahvustoit; 

käosulane e. ööbikuköster — Eestis esinev kärbsenäp- 
Jane; rändlind; tema laul ületab vahelduvuselt teiste lindude 
laulu; 

käsikamber — talumajades harilikult eeskojas või rehe- 
toa tagaseinas asetsev toidukamber, sahver; mitteköetav 
külm ruum toiduainete hoidmiseks; 

köbeldama — viivitama, kõhklema; 

kübar (sõrmeküüntest); — rahvauskumuse alusel peituvat 
inimese elujõud mitmesugustes kasvavates kehaosades, nii 
ka sõrmeküüntes; äralõigatud sõrmeküünte-laastudest teh- 
tud kübar omavat imejõudu; 

külimit — külvinõu, külvivakk; vana-aegne viljamõõdu 
ühik; 

küünar — endine pikkusemõõt, 54 sm; 

lapuline — mainasjutuline Lapumaa (Lapi) elanik; palu- 
mata pulmavõõras; 

laudi (lavalaudi) — lava või laepealne talumaja rehealusel; 
riiul; 

laüsuja — (rahvaluules) sõnadega arstija, nõiduja; 

lee — lahtine tulease, kolle; lee on olnud rahvausundis tule 
asupaigana püha; leelõugas — kivi või müür rehetoa 
ahjukolde eesäärel; tarvitati istumiseks; 


libahunt — soend; mütoloogias hundiks moondunud 
(moondatud) inimene; 
linnupael — linnupüünis; 


linnupete — eestlaste vana komme, mille järgi ei tohitud 
enne välja minna, kui pidi kohe hommikul võetama natuke 
einet, et ei kuuldaks mõne rändlinnu häälitsemist tühja 
kõhuga; vastasel korral pidi sellest tulema mitmesuguseid 
õnnetusi; 

lähker — trummikujuline, lapik, punniga suletava suu- 
avausega puunõu joogi kandmiseks; lähkrikivid — 
lähkri puhastamiseks (loksutamisega) lähkrisse pandavad 
väikesed kivid; 

Mana — maa-aluse surnute-asupaiga elanik, ka surmahaldjas; 

(M. all 


manala — surnute eluase; Manatark tähendab Põhja- 
Eestis sõnadega nõidujat; 


metskits — linnu nimetus; 

Murueit — kodu- ja õuehaldjas; 

mõdu — vanasti tarvitatud käärinud joovastav mesijook; 
märss — puukooreribadest (kasetohust, niineribadest) punu- 


tud seljakott kolmnurkse avausega, millele käib peale 
kolmnurkne lakk; seljas kandmiseks on märsil kandmed; 
märssi tarvitasid töölised, karjased, rändurid, marjulised ja 
seenilised toidu kaasaskandmiseks; 


naud — vara, rikkus: 

olid — aru, mõistus; 

olv (olviauk, katuseolv) — ungas, katuseharja-alune auk 
hoone otsas, kust kaudu suits välja lasti; 

pahmas — rehealuse põrandale peksmiseks mahalaotatud 
kuivatatud tõuvilja lade; pahmama — teri lademe peal 


trampimisega (hobusega) viljapeadest välja peksma; 
parred (parsil) — vanades rehetubades lae all olevad lahti- 
sed latid, mille peale vili enne peksmist kuivama pandi; 
penikoorem — teepikkuse-ühik, 7 versta, u. 7,46 km; 
Pikker, Pikne — vt. «Kõu, Kõue-taat»; 
poogakirjad — riietuseseme alla äärde või ümberringi 
äärele õmmeldud kitsas vöö või pael, eriti naiste särgil; 
poort — peenikesest hõbelatud traadist kootud pilud ehk 
pitsid pärgade, tanude jm. küljes; ääris; 
päikeseterad — päikesekiired; 
Rõugutaja — Kreutzwaldi järgi sünnituse, rinnalaste ja 
nurganaiste kaitsja; rahvausundis (raugutaja) kuri nõia- 
moor, kes paneb lapsi nutma; 


saajad — pulmad; 
serve — õhtueine, õhtuoode; 
sikusõitja — rätsepa humoristlik nimetus Kreutzwaldil; 


nime tekkimise aluseks on humoristlik rahvalaul rätsepa 
kohta; 
sirkashärg — ukraina härg; 
suureit — vanaeit, vanaema; 
sõba — piklik villane suurrätt, tekk, voodivaip; kate; 
sõlg — särgi kinnitaja, ühtlasi naiste rinnaehe; 
sõrmeküüntest kübar — vt. «kübar (sõrmeküüntest)»; 
taaler — vana-aegne rahaühik; 
toober — ülespoole laienev jalgadeta laudnõu, tavaliselt 

25—60-liitrilise mahuga, tarvitatakse pesupesemisel, vee- 
kandmisel jne.; 

torupill — igivana mänguriist; koosneb nahksest kotist, 
kuhu õhuvool juhitakse putke e. napa kaudu puhudes või 
väikese, käsivarrega tõmmatava lõõtsa abil; koti külge on 
kinnitatud oboe-taoline puhkpill (sõrmiline), millel mängi- 
takse meloodilisi põhiviise; peale selle kuulub pilli juurde 
1—3 ühehäälset bassitoru saatehääle jaoks; 

tuleraud ehk räks — tavaliselt kringlikujuline rauast 
või terasest riist, mille seljaga vastu tulekivi lüües saadakse 
süütamiseks vajalik säde; 


tulevirts — püss; 

tuuletark — tuulehaldjas; arst, kes tuule kaudu tervist 
saadab; 

tuulispask — tuulispea, viherik; väikese ulatusega, ent 


tugev tuulepööris; esineb äikeseilma eel; rahvatraditsiooni 
järgi ratsutasid selles nõiad ja kurjad inimesed; 
tõlpsilm — kurat, sarvik; 


tünder — tünn, puunõu; suuruselt ankru ja vaadi vahe- 
pealne; 

Uku kivi — Ukule, ilma- ja kõuehaldjale ohvritoomise 
paik; 


vaks — väljasirutatud pöidla ja esimese või keskmise sõrme 
vahepikkus, mida kasutati pikkusmõõduna; 


vanaisa — taevataat; 

vanaperemees, vanapoiss — vanapagan, sarvik; 

Virtsjärv — praegune Võrtsjärv, Eesti NSV suurim 
sisejärv; 


õitsil (olema) — ühiselt öises hobuste või veohärgade kar- 
jas olema; karjas olid kas terve küla või mitme talu loomad; 
õitsil hakati käima juba varakevadel, mis oli tingitud tera- 
vast loomasööda puudusest; päeval «töötanud veoloomadel 
oli mahti söömiseks ainult öösi; 


õnneraha — raha, mis pärast väljaandmist pidi alati 
omaniku taskusse tagasi tulema; 
Ülemiste — Tallinna lõunaküljel, linnast kõrgemal asuv 


järv; Kreutzwaldi järgi on see tekkinud leinava Linda 
silmapisaraist. 

